
Lucian Boia, născut în Bucureşti la 1 februarie 1944, este profesor la 
Facultatea de Istorie a Universităţii din Bucureşti. Opera sa, întinsă şi variată, 
cuprinde numeroase titluri apărute în România şi în Franţa, precum şi traduceri în 
engleză, germană şi în alte limbi. Preocupat îndeosebi de istoria ideilor şi a 
imaginarului, s-a remarcat atât prin lucrări teoretice privitoare la istorie (Jocul cu 
trecutul. Istoria între adevăr şi ficţiune) şi la imaginar (Pentru o istorie a 
imaginarului), cât şi prin investigarea consecventă a unei largi game de mitologii 
(de la viaţa extraterestră şi sfârşitul lumii până la comunism, naţionalism şi 
democraţie). în 1997, lucrarea sa Istorie şi mit în conştiinţa românească a stârnit 
senzaţie şi a rămas de atunci un punct de reper în redefinirea istoriei naţionale. 

Volume publicate la Humanitas: Două secole de mitologie naţională (1999); 
„Germanofilii". Elita intelectuală românească în anii Primului Război Mondial 
(2009, 2010); /sfor/e şi mit în conştiinţa românească (1997, 2000, 2002, 2006, 
2010; traduceri în maghiară, engleză, germană, poloneză); între înger şi fiară. 
Mitul omului diferit din Antichitate până în zilele noastre (2004); Jocul cu trecutul. 
Istoria între adevăr şi ficţiune (1998, 2008); Jules Verne. Paradoxurile unui mit 
(2005); Mitologia ştiinţifică a comunismului (1999, 2005); Mitul democraţiei 
(2003); Mitul longevităţii. Cum să trăim 200 de ani (1999; traducere în engleză); 
Napoleon III cel neiubit (2008); Occidentul. O interpretare istorică (2007); Omul şi 
clima. Teorii, scenarii, psihoze (2005; traducere în engleză); Pentru o istorie a 
imaginarului (2000, 2006; traducere în coreeană); România, ţară de frontieră a 
Europei (2002, 2005; traduceri în engleză şi franceză); Sfârşitul lumii. O istorie 
fără sfârşit (1999, 2007; traducere în japoneză); Tinereţe fără bătrâneţe. 
Imaginarul longevităţii din Antichitate până astăzi (2006); Franţa. Hegemonie sau 
declin (2010); Tragedia Germaniei: 1914-1945 (2010). 



Prefaţă la ediţia a iii-a 

Au trecut doi ani de când am scris lunga introducere pentru ediţia a ll-a a 
acestei cărţi. Nimic esenţial nu mai e de adăugat. Totuşi, între timp s-a petrecut o 
întoarcere politică: revenirea la guvernare (în urma alegerilor din noiembrie- 
decembrie 2000, dezastruoase pentru „regimul Constantinescu") a preşedintelui 
Ion lliescu şi a Partidului Democraţiei Sociale (PDSR), rebotezat recent cu un 
nume de factură mai europeană: Partidul Social Democrat (PSD). într-un context 
socio-politic echilibrat, un asemenea eveniment nu ar fi avut mare lucru de a face 
cu problematica lucrării mele. în România însă, are. Dependenţa românilor faţă 
de Putere atinge, printre multe alte sectoare, şi istoria. 

Guvernarea Constantinescu, altminteri dezamăgitoare, s-a remarcat cel puţin 
prin două calităţi: deschiderea europeană şi renunţarea Puterii de a se mai 
amesteca în treburile intelectuale. în aceste privinţe, frontiera anului 1996 a fost 
sensibilă. Până atunci, presiunea naţionalistă se manifestase virulent (cu sprijinul, 
direct sau indirect, al autorităţii). Era de văzut cum se vor comporta cei reveniţi la 
putere. La capătul unui an, se poate constata că roata nu s-a mai întors la 
momentul 1996. în plan extern, integrarea europeană obligă, iar în interior actualii 
guvernanţi s-au îndepărtat de foştii aliaţi (faimosul „patrulater roşu" de până în 
1996), şi îndeosebi de ultranaţionalista „Românie Mare", mer gând în „cealaltă" 
direcţie până la o surprinzătoare „semialianţă" cu Uniunea Democrată a 
Maghiarilor din România. 

Să nu confundăm totuşi „credinţa" cu „tactica". Pentru mulţi responsabili politici 
(şi pentru mulţi români - în fapt, aş îndrăzni să spun, pentru cei mai mulţi), 
integrarea europeană seamănă mai mult cu o căsătorie din interes decât cu una 
din dragoste (şi în acest caz, cu atât mai bine dacă, aşa cum se spune uneori, 
căsătoriile din interes sunt cele mai reuşite!). A trecut ceva vreme de la 1900, 
când elita românească iubea cu adevărat Occidentul, ataşată nu în primul rând 
de bogăţia, ci de valorile sale. Actuala clasă conducătoare este structural 
naţionalistă, dar angajată deja pe un drum obligat, care duce spre Occident. 

Din această contradicţie decurg şi notele false: un naţionalism îmblânzit prin 
europenism, şi un europenism diluat prin naţionalism. Iar Puterea se pare că nu 
vrea să lase în pace istoria. Dacă „renunţăm" la atâtea „particularităţi" în favoarea 
proiectului european, măcar istoria să ne rămână! 

loan Scurtu, în prezent cel mai oficial dintre istoricii români (consilier 
prezidenţial în probleme de învăţământ şi cercetare) şi cu o certă influenţă în 
universitate, cercetare şi şcoală (şef al Catedrei de istoria românilor la Facultatea 
de Istorie a Universităţii din Bucureşti, director al Institutului „Nicolae lorga", 
preşedinte al Societăţii de Ştiinţe Istorice...), a anunţat deschis proiectul pe care-l 
susţine într-un foarte comentat interviu apărut în Adevărul literar şi artistic 
(numărul din 3 aprilie 2001). Patru sunt „pilonii" existenţei noastre, ne spune 
istoricul: vechimea, continuitatea, independenţa şi unitatea. Exact cei invocaţi în 
epoca Ceauşescu, inclusiv, în repetate rânduri (obsesiv chiar) de Ceauşescu 
însuşi. Mai aflăm că orientarea istoricilor care gândesc altfel „nu este 



întâmplătoare, nu este modul gândirii câtorva persoane răzleţe, ci este o acţiune 
programată, care - sub pretextul «demitizării» - vizează minimalizarea şi chiar 
distrugerea valorilor naţionale". 

Fiindcă tot vorbim despre mituri, mitul conspiraţiei şi psihoza conspirativă 
aparţin unei specii mitologice bine cunoscute (care, din fericire, astăzi, nu-i mai 
aruncă pe „ceilalţi" în închisoare, ca înainte de 1989). în rest, nu este cazul să 
revin la ceea ce am tratat pe larg în carte: sensul mitologic al unităţii, continuităţii 
şi al celorlalţi „piloni". Mă miră - de fapt nu mă miră prea tare absenţa, printre 
aceste direcţii fundamentale ale istoriei româneşti, a rolului românilor în apărarea, 
aici, la frontierele continentului, a civilizaţiei europene („misiune" insistent pusă în 
evidenţă de istoricii noştri încă din secolul al XlX-lea). Uitarea mi se pare 
semnificativă: toate marile valori invocate, fără excepţie, sunt strict naţionale, 
niciuna europeană! 

Intervenţiile „istorice" ale Puterii, cu deosebire ale preşedintelui şi primului- 
ministru, sunt relativ numeroase, unele semănând a „mustrări" sau a 
„recomandări" adresate istoricilor (cu eficienţă garantată asupra profesorilor de 
istorie din şcoli, care au o lungă tradiţie de supunere faţă de autoritate). Sensul 
acestor intervenţii este pronunţat naţional şi mai puţin european. Manifestările 
închinate lui Mihai Viteazul în vara anului 2001 se înscriu perfect în tipologie. 
„Românul" Mihai trece cu mult înaintea „europeanului" Mihai (chiar cu o tentă 
„antieuropeană", odată ce „ceilalţi" se fac vinovaţi de eşecul românilor la 1600 şi 
de uciderea voievodului). Nu e cazul să mai spun că Europa era pe atunci un 
concept funcţional, în timp ce nu exista încă nici cuvântul „România". Aceasta nu 
înseamnă că nu suntem ataşaţi de ceea ce înseamnă astăzi România: „dar lăsaţi 
măcar strămoşii ca să doarmă-n colb de cronici", vorba lui Eminescu. 

Tot cu prilejul „acţiunii Mihai Viteazul", preşedintele României i-a mustrat pe 
istoricii care vorbesc despre „mitul lui Mihai Viteazul" (deşi nu am fost 
nominalizat, simt că admonestarea mi se adresa). Transfigurarea mitică nu e la 
îndemâna oricui: -puţini muritori îşi prelungesc existenţa în mit; Alexandru cel 
Mare şi Napoleon sunt modelele desăvârşite ale acestui gen de supravieţuire. O 
naţiune trăieşte prin eroii săi mitificaţi, nu prin eroii morţi „definitiv" şi rămaşi doar 
în paginile dicţionarelor. Credeam că şi Mihai Viteazul aparţine acestei specii 
rare, credeam că i se datorează şi lui unirea din inima românilor şi marea unire de 
la 1918. Dacă însă nu e voie... 

Comemorarea lui Mihai s-a încheiat apoteotic, prin reunirea, „în umbra lui", a 
unor persoane pe care românii nu le văzuseră nicicând împreună şi nici nu-şi 
închipuiau că le vor vedea vreodată: preşedintele Ion lliescu, fostul preşedinte 
Constantinescu, regele Mihai şi patriarhul Teoctist. Şi dacă există totuşi un mit al 
lui Mihai? Oare fără acest mit, am fi văzut aşa ceva? A fost un interesant episod 
mitologic: chemarea, prin Mihai, la solidaritate românească, dincolo de 
neînţelegerile care-i separă pe români şi de dificultăţile care-i frământă. Nu însă şi 
eficient, mă tem: prea grave sunt astăzi problemele României pentru ca Mihai 
Viteazul să le poată rezolva. 

în toate aceste reconstituiri istorice, Europa apare ca o construcţie străină: 
spre care ne îndreptăm, dar căreia avem mereu câte ceva să-i reproşăm. Am 



remarcat o declaraţie a primului-ministru Năstase: e cazul, spunea el, ca marile 
puteri să ajute România fiindcă tot ele au nedreptăţit-o în atâtea rânduri. Până la 
marile puteri, cred că şi românii s-au nedreptăţit singuri nu în puţine ocazii, iar de 
clasa lor conducătoare să nu mai vorbim. Prea multă energie consumată pentru a 
ne plânge noi înşine de milă; ar merita să fie transferată această energie într-un 
proiect pozitiv. 

Revine în prim-plan şi mareşalul Antonescu. în ce-l priveşte, românilor li se 
propun două versiuni, extreme şi opuse: criminal de război sau erou naţional. 
Pentru Occident, Antonescu rămâne pe lista criminalilor de război; reabilitarea lui 
(mai ales când se invocă destul de des, şi cu exagerările de rigoare, anti- 
semitismul „structural" al românilor) nu ar fi în favoarea ţării şi îndeosebi a 
integrării ei „euroatlantice". Prim-ministrul a tras concluziile politice care se impun, 
afirmând imposibilitatea, în contextul actual, de a întreprinde ceva în favoarea lui 
Antonescu. 

Parcă pentru a-i da replica s-a programat, aproape instantaneu, la 
televiziunea naţională, filmul, din 1993, al lui Sergiu Nicolaescu, începutul 
adevărului. Oglinda, în care mareşalul are o partitură valorizantă, apărând ca un 
măreţ erou tragic, prins într-o cursă de istorie. Simpatizanţi ai lui Antonescu se 
întâlnesc în clasa politică românească, nu în ultimul rând în partidul de 
guvernământ şi, ceea ce nu prea se spune, în armată (un fost şef al statului- 
major a fost prins pe picior greşit în timp ce participa la o comemorare pro- 
Antonescu). 

Dar relaţia privilegiată cu mareşalul continuă să o aibă Partidul România 
Mare. Gheorghe Buzatu, istoricul specializat în Antonescu, este unul dintre liderii 
„României Mari" (inclusiv vicepreşedinte al Senatului din partea acestui partid). 
Ca istoric, el ţine să precizeze că are asupra lui Antonescu privirea „obiectivă" a 
omului de ştiinţă. Obiectivitatea îi poate fi bine urmărită în sinteza pe care a 
publicat-o împreună cu loan Scurtu: Istoria românilor în secolul al XX-lea, 1918- 
1948 (1999). Prezentării echivoce (şi până la urmă mai curând binevoitoare) a 
legionarilor în prima parte a lucrării, îi urmează, în partea a doua, aparţinând lui 
Buzatu, o evocare greu de imaginat a perioadei 1940-1944: niciun cuvânt despre 
crimele legionare (nici măcar asasinarea lui lorga) şi niciun cuvânt despre 
„problema evreiască" şi politica lui Antonescu în această privinţă. M-aş fi aşteptat 
la minimalizări sau justificări; soluţia a fost însă mult mai radicală: subiectul a 
dispărut, nu mai există! 

A fost Antonescu un criminal de război sau un erou naţional? Poate că a fost 
şi una, şi alta. Sau poate că nu corespunde întru totul nici uneia dintre aceste 
etichete. A trimis la moarte un mare număr de evrei, de altfel şi de români 
(aruncaţi în măcel prin decizia lui exclusivă). A urmărit însă un incontestabil ţel 
patriotic: refacerea României Mari şi înlăturarea pericolului „de la Răsărit". 
Depinde cu ce balanţă cântărim. Ne-am obişnuit ca tot ce este „naţional" 
(ideologia naţională, eroii naţionali) să aibă doar conotaţii pozitive; naţiunea a 
justificat însă şi războaiele, şi excluderea „celorlalţi". Echivocul condiţiei lui 
Antonescu corespunde echivocului însuşi al proiectului naţional, împins uneori la 
limitele lui extreme. Nu trebuie ignorat nici contextul special al celui de-al Doilea 



Război Mondial. A fost un război total, când viaţa umană nu mai însemna mare 
lucru. Stalin s-a aflat atunci de „partea cea bună", ceea ce nu-l împiedică să fie 
mai aproape de tipologia „criminalului" decât Antonescu. Nici anglo-americanii nu 
au fost chiar fără reproş: bombardamentele lor deliberate asupra populaţiei civile 
(astăzi ar fi considerate crime de război) au ucis sute de mii de oameni, din 
Germania până în Japonia (inclusiv în România). 

Nu-mi vine totuşi să cred că oamenii politici duc chiar atât de tare grija lui 
Mihai Viteazul sau a mareşalului Antonescu. îi utilizează, ca prin ei să transmită 
mesaje, mult mai convingătoare decât rostite în nume propriu. Oamenii ar trebui 
să înveţe să se apere de manipularea prin istorie. Să-şi dea seama că prin Mihai 
Viteazul receptează un mesaj de unitate naţională şi mai ales de solidaritate în 
jurul Puterii, iar prin Antonescu - în varianta „României Mari"- un apel naţionalist 
şi autoritar. 

Revine în discuţie şi sistemul manualelor „alternative", aplicat în 1999. Actualii 
responsabili ai educaţiei urmăresc restrângerea numărului de manuale paralele 
şi, în fapt, a diversităţii lor. Nu o revenire la manualul unic, dar nici chiar atâta 
diversitate! Se vor reface, cu siguranţă, şi programele, în primul rând cele mai 
delicate, care sunt „istoria românilor" şi „literatura română". Opoziţia de acum doi 
ani (puterea de astăzi) îşi exprimase fără echivoc, cu prilejul scandalului 
manualelor (pentru detalii, vezi „Introducerea" la ediţia a ll-a), antipatia faţă de 
noua abordare a istoriei. Nu vreau să spun că aceasta ar fi fost fără cusur. 
Programa instituită atunci, pentru ultima clasă de liceu, s-a axat strict pe o istorie 
structurală, sensibil orientată spre cultural şi mai puţin spre politic, şi cu atenţie 
minimă acordată evenimentelor şi personalităţilor (în spiritul „şcolii de la Annales", 
în care unii istorici români văd expresia ultimă a modernităţii istoriografice, punct 
de vedere cam exclusivist). Cred că ar fi fost mai potrivită nu marginalizarea, ci 
tratarea inteligentă a politicului, evenimentelor şi „eroilor naţionali" (a căror 
pondere, în istoria „reală" sau în imaginarul oamenilor, nu e nesemnificativă). 
Oare, odată refăcută, programa se va aşeza pe cei patru „piloni": vechimea, 
continuitatea, independenţa şi unitatea? Ar fi un regretabil pas înapoi, intelectual 
vorbind penibil, spre un gen de istorie de multă vreme depăşit. Dacă vrem să 
intrăm în Europa, de ce oare nu ne place şi istoria de tip european? 

Din păcate, România nu-şi va căpăta echilibrul istoriografie decât atunci când 
va ajunge într-o situaţie de echilibru politic şi economic. Când nu vor mai acţiona 
toate frustrările care astăzi îşi caută încă o compensare în istorie. în urma 
integrării europene va dispărea probabil şi raţiunea de a fi a tradiţionalei dispute 
româneşti între autohtonişti şi „europenişti". 

(decembrie 2001) 



Post-scriptum 

Principalul eveniment istoriografie al începutului de an 2002 a fost lansarea 
primelor patru volume (până la Mihai Viteazul) ale sintezei colective Istoria 
românilor, apărută sub egida Academiei Române. Sunt anunţate încă patru 
volume (până la 1948). Cât despre perioada comunistă, cei interesaţi sunt aver- 
tizaţi să mai aştepte (nu e încă momentul!). Nu contest nicidecum valoarea 
individuală a mai multor contribuţii adunate în această sinteză. Contest însă ideea 
însăşi a unei istorii oficiale (descendentă în linie directă din proiectele similare ale 
epocii comuniste). A unei sinteze care, în plus, ar mai fi şi obiectivă, aşa cum a 
ţinut să precizeze însuşi preşedintele Academiei. Fireşte, dacă e oficială, cum să 
nu fie şi obiectivă! De la un autor la altul, „tratatul" acceptă o oarecare diversitate 
a spaţiului geto-dacic, refuză însă orice nuanţare în problema continuităţii şi îi 
atribuie lui Mihai Viteazul făurirea unui stat căruia îi zice „Dacia românească" (mă 
întreb ce ar fi înţeles voievodul din această sintagmă!). Aş spune că, în 
ansamblu, tonul e mai puţin naţionalist ca sub Ceauşescu şi mai naţionalist ca ia 
1900. 

Comemorării unirii la 24 ianuarie i s-a acordat în 2002 parcă mai multă 
importanţă. Preşedintele lliescu i-a denunţat pe cei care atentează astăzi la 
unitatea ţării. Principalii atentatori mi se par însă a fi corupţia şi sărăcia. Ca şi 
deziluzia crescândă a oamenilor, greu de tratat cu discursuri naţionaliste. Potrivit 
unui sondaj recent, 41 dintre copii şi adolescenţi ar dori să nu mai trăiască în 
România! Abuzul de românism şi detaşarea de România sunt atitudini mentale 
extreme, care se stimulează reciproc şi dovedesc împreună cât de departe 
suntem încă de normalitate. 



(februarie 2002) 



După trei ani - Introducere la ediţia a ll-a 



Povestea unei cărţi 

Doar această nouă introducere deosebeşte a doua ediţie de cea dintâi. Ar fi 
fost multe de adăugat, şi poate de modificat sau de nuanţat. M-am gândit însă că 
textul trebuie să rămână aşa cum a fost, aşa cum am înţeles să-l alcătuiesc cu 
trei ani în urmă. Cu atât mai mult cu cât cartea a devenit aproape clasică; simt că 
în bună măsură nu-mi mai aparţine. Contez, aşadar, pe introducere pentru a 
spune ce mai am de spus, cu privire la carte, la istoria ei şi la controversele 
istorico-culturale pe care le-a suscitat. 

Eram convins, scriind-o, că mă expun la nenumărate atacuri. Le simţisem 
gustul puţin mai înainte, când publicasem, împreună cu studenţii mei, la Editura 
Universităţii din Bucureşti (într-un tiraj limitat), volumul Mituri istorice româneşti. 
Emisiunea militară Pro Patria (dispărută între timp) mi-a făcut atunci cinstea unui 
adevărat foileton, transmis la o oră de vârf pe programul naţional de televiziune: 
militari şi civili s-au întrecut în a spune despre mine (în absenţa mea) lucruri nu 
dintre cele mai agreabile. Loveam, se pare, în bazele ideologiei naţionale şi ale 
identităţii româneşti (prin relativizarea unei istorii care, evident, nu putea fi decât 
una singură, şi anume aceea pe care o „ştiau" acuzatorii mei). Nu ar mai fi fost 
decât un pas - şi nu prea mare - până la trădarea de patrie. Militarii se 
constituiau în instanţă istoriografică: ce putea fi mai grăitor atât pentru starea 
confuză a democraţiei româneşti, cât şi pentru dispreţul profesionalismului? 
Unele gazete m-au tratat în termeni similari. Studenţii au avut şi ei parte de 
necazuri cu câţiva profesori (nu chiar spre lauda celor din urmă). Am constatat 
atunci ce înseamnă să te trezeşti singur într-o asemenea situaţie (o singurătate 
pe care, recunosc, eu însumi o cultivasem). Adversarii sunt, de regulă, mai 
prompţi decât susţinătorii. Fapt este că nimeni nu mi-a sărit atunci în ajutor. 
Mărturisesc că nici eu nu mă aşteptasem la un asemenea tapaj. Urmărisem ţeluri 
pur profesionale, şi nicidecum o publicitate ieftină sau scandalizarea opiniei 
publice. M-am autosurprins în flagrant delict de naivitate: ar fi trebuit să ştiu (asta 
era în fond teza pe care o susţineam!) că istoria nu are cum să se izoleze de 
societate, de ideologii şi de politică. Cu atât mai bine: mi s-a oferit ocazia să 
verific, prin proprie experienţă, gradul înalt de sensibilitate socială la istorie. 

Viaţa rezervă surprize. Una dintre cele mai neaşteptate - pentru mine - s-a 
dovedit excepţionala primire de care s-a bucurat cartea, îndată după apariţia ei în 
mai 1997. A devenit subiect predilect de discuţie în mediile intelectuale. Au elo- 
giat-o nume de primă mărime ale culturii româneşti. Se vede că răspundea unui 
orizont de aşteptare. Ceva nu era în regulă cu istoria învăţată generaţii de-a 
rândul. Dar ce anume? îi revenea, fireşte, unui istoric să identifice capcanele 
ideologice ale reconstituirii trecutului. Vorbind despre istorie, oamenii vorbesc 
despre prezent, despre ei înşişi. Cartea ţintea până la urmă chiar mai departe 
decât îmi fusese intenţia. Nu doar istoria era în discuţie, ci cultura românească în 



ansamblu şi conştiinţa de sine a românilor. Dintre numeroasele recenzii, care nu 
încetau să scoată în evidenţă noutatea şi necesitatea demersului, m-a 
impresionat articolul publicat de Mircea lorgulescu în revista Dilema (numărul din 
15-21 august 1997), sub titlul „în sfârşit!". Criticul repeta insistent aceste vorbe: 
„în sfârşit". „în sfârşit - sublinia el - a apărut cel dintâi examen critic radical şi 
sistematic al culturii române de astăzi." Mai puţin entuziaşti s-au arătat istoricii (cu 
unele excepţii, îndeosebi printre cei tineri). Lesne de înţeles: perspectiva 
relativistă a istoriei, a unei istorii inevitabil privită din prezent şi în imposibilitate de 
a se desprinde de mediul social şi cultural care o produce, nu este de natură să-i 
încânte pe profesionişti: lor le place să creadă într-o istorie ştiinţifică şi obiectivă 
(justificându-şi astfel propriul statut profesional). Rămâne doar să se mai explice 
cum această istorie ştiinţifică şi obiectivă este mereu altfel. Nu eu am relativizat 
istoria! Aşa este ea; în ce mă priveşte, nu fac decât s-o constat. 

Curiozitatea cea mare a fost însă absenţa aproape totală a atacurilor (atât de 
frecvente cu puţin timp înainte). Cartea a beneficiat - nu ştiu dacă întru totul în 
avantajul ei - de foarte multe laude şi prea puţin de o controversă pe măsură. 
Voci ostile s-au auzit timid şi izolat, poate şi în contextul unei replieri strategice 
generale în urma alegerilor din noiembrie 1996, care au îndepărtat naţionalismul 
agresiv de pârghiile puterii pe care le deţinuse până atunci. Va veni oare o replică 
- întârziată - după alegerile din anul 2000? O asemenea politizare este însă 
ultimul lucru pe care îl doresc; am scris o carte onestă despre istorie, nu o carte 
partizană sau de conjunctură. 

Succesul de critică s-a împletit cu un succes de public. Patru tiraje succesive 
şi 9000 de exemplare epuizate în doi ani (cifră considerabilă pe piaţa cărţii în 
România) dovedesc că Istorie şi mit... şi-a făcut intrarea în „conştiinţa 
românească". Mă bucură cariera cărţii; rămâne să mă obişnuiesc (dar nu cred că 
voi reuşi) cu inedita calitate de „persoană publică" pe care nu mi-am dorit-o şi nu 
mi-o doresc. Acestor reticenţe li se datorează şi rarele mele apariţii la televiziune. 
Ce bine ar fi dacă s-ar putea despărţi cartea de autor! 

Demitizare? 

Nu mie îmi revine să apreciez în ce măsură Istorie şi mit... A avut un rol 
declanşator. îmi place să cred că nu am scris degeaba şi că cel puţin unele dintre 
noile abordări istorico-culturale ale ultimilor doi-trei ani i se datorează direct sau 
indirect. Am pus poate capăt unei stări de inocenţă şi am ridicat întrebări care nu 
mai pot fi ocolite. 

Urmăresc cu interes şi adesea cu mirare cariera cuvântului mit, rareori rostit 
înainte de 1997, care, de pe coperta cărţii mele, a ajuns repede la modă, cu 
tendinţa unei adevărate inflaţii şi a unei pronunţate lipse de scrupule în utilizarea 
lui. Demitizatorii sunt în plină activitate; li se opun, nu mai puţin activi şi 
vehemenţi, susţinătorii mitologiei naţionale, în viziunea cărora miturile exprimă 
esenţa noastră românească, drept care nu avem voie să ne atingem de ele. Inte- 
resantă această nouă linie de apărare. Mai sunt, desigur, şi susţinători 



intransigenţi ai unei istoriografii româneşti fără prihană, unde totul e adevărat şi 
nimic mitificat. Spiritele mai subtile nu contestă însă existenţa unei doze de 
mitologie. Spun doar atât: că nu este bine să o demolăm! Atitudine care deja nu 
mai este ştiinţifică, ci aproape mistică. 

„Vânătoarea de mituri - scrie o autoritate culturală ca Eugen Simion, 
preşedinte al Academiei Române - este o acţiune primejdioasă pentru că miturile 
fac parte din identitatea culturală a naţiunii." 1 Să înţelegem că n-avem nevoie de 
istorici inteligenţi („patriotismul" fiind suficient)? Pentru ca lucrurile să se încurce 
de-a binelea, se alunecă uşor de la „mitificare" la „mistificare", şi invers. Eugen 
Simion îmi rezumă argumentaţia într-un spirit pe care nu mi-l recunosc: „Pe scurt, 
istoria românilor ar fi fost abuziv mitizată şi, prin mitizare, mistificată. E cazul de a 
o demistifica şi de a o judeca cu luciditate. . ." 

Să facem totuşi distincţia între cuvinte şi concepte. Mistificarea este un 
procedeu grosolan (chiar dacă nu lipsit de eficienţă), care nu are nimic de a face 
cu substanţa subtilă a miturilor. Mistificarea înseamnă minciună, înşelătorie, 
dezinformare voită, iar mitul este cu totul altceva, definind sau ilustrând o mare 
credinţă care îi animă pe oameni. Se poate, desigur, mistifica pe fondul unor 
anume mituri (profitând u-se de ceea ce oamenilor le place să creadă, de 
prejudecăţile, de speranţele şi de iluziile lor), dar confuzia nu este permisă. Eu 
unul, în orice caz, nu-mi pierd vremea vânând minciuni, încerc să desluşesc 
marile tendinţe mitice, inerente sufletului uman şi conştiinţei comunităţilor. 

Nimeni dintre cei care au scris în ultimii ani despre mituri, demitificări şi 
demistificări nu mi-a cerut părerea (şi nici nu era cazul să o facă). Nu sunt şi nu 
aspir să fiu şef de şcoală. Sunt responsabil exclusiv pentru scrisul meu şi ideile 
mele. Aşa încât, simt nevoia să fac cel puţin două precizări. 

Mai întâi, adaptarea, deformarea şi mitificarea istoriei se înscriu într-o tipologie 
universală. S-a putut crede că aş fi identificat-o anume la români! Drept care unii 
s-au mâniat foarte (cum pot fi românii trataţi cu o asemenea lipsă de respect?!), 
iar alţii s-au bucurat (bine că, în sfârşit, li se arată românilor greşelile făcute şi 
drumul cel drept). Ar trebui şi unii, şi alţii să se întristeze şi să se bucure mai 
puţin. Nu doar românii tratează astfel istoria, ci toată lumea. De aceea pentru a 
evita orice confuzie şi a duce gândul până la capăt, până la maxima generalizare, 
am publicat, un an după /sfor/e şi mit... eseul Jocul cu trecutul. Istoria între 
adevăr şi ficţiune. Cele două cărţi ar câştiga citite împreună, poate chiar în 
ordinea inversă a apariţiei lor. 

în al doilea rând, nu-mi amintesc să fi folosit conceptul de demitificare. Vreau 
să fiu bine înţeles: nu am pornit un război împotriva miturilor. Mă ocup de multă 
vreme de imaginar (şi nu numai, şi nici în primul rând, de imaginarul istoriei 
româneşti), şi ştiu prea bine că nu se poate trăi în afara imaginarului şi a 
mitologiei. De aceea omul este om şi nu este animal sau robot. Nu am propus 
niciun moment anularea miturilor, ci pur şi simplu interpretarea lor istorică. Ştiu că 
nu se poate trăi fără mituri, dar nici eu, ca istoric, nu-mi justific existenţa fără să 
încerc să le înţeleg. Se va spune că un mit interpretat se fisurează, se năruie. 



1 Eugen Simion, „Mit, mitizare şi demitizare", în Curentul, 22 iulie 1999. 



Aşa o fi, dar atunci ce ar trebui să fac: să nu mai interpretez? încă o dată, vrem o 
istorie inteligentă sau (mă exprim eufemistic) neinteligentă? Şi chiar nu suntem 
capabili să privim în acelaşi timp din două unghiuri, şi „poetic", şi raţional? 
Trebuie să sacrificăm inteligenţa numai pentru a salva poezia? Nu le putem salva 
pe amândouă? 

într-un articol intitulat „O jucărie la modă: demitizarea" 2 , criticul Alex 
Ştefănescu face un rechizitoriu cercetării raţionale a miturilor, punând, se 
înţelege, tentativele demitizatoare sub semnul metodei mele („Istoricul Lucian 
Boia a dobândit rapid notorietate supunând unei analize lucide, duse până la 
cinism, mituri ale istoriei"). Argumentul este că nu le putem răpi oamenilor iluziile, 
îl îndemn să se liniştească: nimeni nu va reuşi vreodată să le răpească oamenilor 
iluziile! Şi dragostea este iluzie, explică Alex Ştefănescu, de ce să nu o acceptăm 
ca atare? Fireşte că o acceptăm - şi încă cum! -, dar crede autorul articolului că 
partea fiziologică şi psihologică a atracţiei dintre sexe ar trebui ignorată? Rupte 
paginile din manualul de anatomie? Aruncate la coş cărţile lui Freud? La fel ar sta 
lucrurile, după Alex Ştefănescu, şi cu „unitatea milenară" a românilor: chiar dacă 
nu a existat în fapt, ea există pentru noi, şi e de ajuns. Şi atunci ce să facă 
istoricii: să mintă cu bună ştiinţă, numai ca să nu-i trezească pe români din visul 
lor frumos? Nu împărtăşesc intoleranţa demitizatorilor faţă de mituri, dar nu înţe- 
leg nici intoleranţa antidemitizatorilor faţă de un demers ştiinţific cu totul firesc. 

Eminescu 

Spiritele s-au încins, până la incandescenţă, în jurul lui Eminescu. într-adevăr, 
niciunul dintre miturile româneşti nu de păşeşte încărcătura emoţională a mitului 
eminescian. Poetul naţional nu este perceput doar ca poet de valoare inegalabilă 
(ceea ce deja înseamnă enorm), ci ca simbol al naţiunii române, expresie 
concentrată, supremă, a românismului. Nu are rost să mai spun (sau totuşi are?) 
că nu aşa a fost văzut în timpul vieţii lui şi poate nu va mai fi văzut aşa la un 
moment dat. Mitul a fost creaţia momentului 1900 şi, ca orice mit, a procedat la o 
transfigurare, care poate sau nu să mai corespundă sensibilităţii de azi ori de 
mâine. în jurul lui Eminescu se desfăşoară un joc cam pueril şi cu siguranţă 
nedrept. Unii îi caută tot felul de cusururi, intelectuale şi chiar fizice, în timp ce alţii 
nu acceptă să coboare nici cu o treaptă din înălţimea mitului şi vor să ne 
convingă că n-avem voie să ne despărţim de Eminescu. 3 Mi-am exprimat punctul 
de vedere într-un interviu acordat revistei Sud-Est (nr. 1-2/1999) din Chişinău; 
poate nu este inutil să reproduc pasajul respectiv: „în ce-l priveşte pe Eminescu, 
aici sunt două aspecte. Este poetul Eminescu şi Eminescu-ideologul. Mulţi dintre 
cei care se revoltă de «atacurile» împotriva lui Eminescu nu sunt admiratori ai 
poeziei, ci ai ideologiei sale. O ideologie autohtonistă şi xenofobă. De fapt, 



2 România literară, 21 -27 octombrie 1998. 

3 Pentru demitizarea poetului, vezi foarte controversatul număr „Eminescu" din Dilema, 27 
februarie-5 martie 1998, iar pentru susţinerea mitului, ancheta din Caiete critice, nr. 5- 
8/1998 (sub titlul „Eminescu - un model depăşit?"). 



Eminescu nu are nicio vină. El nu a fost propriu-zis un ideolog. Avea dreptul să 
aibă orice idei, care trebuie raportate oricum la contextul cultural şi politic al epocii 
sale, nu glorificate sau condamnate din perspectiva sfârşitului nostru de secol. Ca 
ideolog, Eminescu a fost „descoperit" de valul naţionalist de după 1900. Iar acum 
este promovat tot de naţionalişti. Este o manipulare: aşa a spus poetul naţional, 
înseamnă că acesta este adevărul absolut, trebuie să ne închinăm cu toţii. Pe de 
altă parte, este poezia lui Eminescu, care nu are nevoie de ideologie pentru a fi 
admirată. Rămâne însă de văzut ce va aduce viitorul. Eu sunt un mare admirator 
al lui Eminescu, Eminescu-poetul, nu ideologul. Cred că îi simt poezia, îi ştiu o 
mulţime de versuri pe dinafară. Mă întreb însă uneori dacă nu reprezint ultima 
generaţie care îl mai gustă într-adevăr pe Eminescu. Gusturile evoluează. în ziua 
când tinerii nu-l vor mai recita sub clar de lună (poate că deja nu-l mai recită), 
Eminescu va rămâne un mare nume în istoria literaturii române, dar nu va mai fi 
printre noi. E stupid să spunem că nu are voie să fie aşa. Va fi cum va fi. în mod 
paradoxal, s-ar putea ca Eminescu-ideologul să reziste mai bine în timp decât 
Eminescu-poetul; se vor găsi mereu naţionalişti care să-l folosească drept 
stindard." 

Anii interbelici şi comunismul 

Tentaţia de a vedea lucrurile în alb-negru nu este o înclinare specific 
românească. Genul acesta de polarizare aparţine imaginarului în genere. Dar cu 
cât o societate este mai conflictuală - cazul societăţii româneşti de astăzi -, cu 
atât soluţiile extreme, lipsite de nuanţe, riscă să fie mai prezente. Perioada 
interbelică şi anii comunismului - aşadar istoria recentă, în raport cu care 
interesele şi opţiunile ideologice se manifestă nemijlocit - beneficiază din plin de 
asemenea aprecieri contradictorii, constituindu-se în modele mitologice obsesiv 
invocate. 

Discuţia este nesfârşită cu privire la anii dintre cele două războaie mondiale. 4 
Vârsta de aur a României, a culturii româneşti, a democraţiei româneşti? Sau, 
dimpotrivă, o societate care, dincolo de faţadă, ascunde o serioasă rămânere în 
urmă şi tot felul de derive în raport cu principiile democratice? 

Judecăţile opuse sunt drepte şi nedrepte în acelaşi timp. România de atunci a 
fost România de atunci. Lumea de atunci - pretutindeni - nu mai este lumea de 
astăzi. România interbelică - cu toate cele bune şi rele ale ei - nu mai poate fi un 
model util. Dar şi criticile excesiv de severe depăşesc măsura. Ele definesc 
opţiuni prezente, păcătuiesc tocmai prin lipsa simţului istoric. Deficitul de 
democraţie, naţionalismul sau antisemitismul caracterizează epoca în genere, nu 
în particular România, şi nu este echitabil să judecăm asemenea disfuncţionalităţi 
sau atitudini exclusiv în raport cu normele actuale (şi ele mai curând ideale decât 
efective). România din epocă era o societate contradictorie: pe de o parte, o elită 
de factură europeană (deşi nu complet lipsită de prejudecăţi şi reflexe autohtone) 

4 Un interesant dosar pe această temă („Vârsta de aur dintre cele două războaie"), în 
Dilema, 27 noiembrie-3 decembrie 1998. 



şi un cadru instituţional şi cultural modern, pe de altă parte, o incontestabilă 
întârziere istorică în straturile profunde ale ţării, în ciuda unui ritm relativ susţinut 
de modernizare (procent foarte ridicat al populaţiei rurale, procent încă mare de 
analfabeţi, comportament demografic tradiţional: natalitate mare, mortalitate 
mare, inclusiv primul loc în Europa în privinţa mortalităţii infantile). 5 Acest „pri- 
mitivism" al României profunde a justificat şi a permis devierile autoritare; a fost şi 
baza pe care s-a construit comunismul românesc, de unde şi aberaţiile 
suplimentare ale acestuia (dispariţia aproape completă a unei elite prea subţiri, a 
tradiţiei culturale şi politice, a unui mod de viaţă, dezrădăcinarea şi manipularea 
unor mase dezorientate...). Din toate aceste contradicţii ale vremii, ca şi din ale 
noastre, ale celor care privim spre ea, nu pot rezulta decât imagini multiple şi con- 
tradictorii. 

La fel şi cu privire la comunism. Condamnare fără apel de pe o parte, dar şi 
tentative de reabilitare, dacă nu globală (democraţia fiind, măcar în vorbe, 
acceptată de toată lumea, iar comunismul, ca sistem, repudiat), cel puţin 
segmenţială, potrivit principiului că „nu totul a fost rău" (dacă am aduna însă toate 
segmentele „reabilitate" de unii sau de alţii - de la cultură până la industrie sau la 
politica internaţională - ar rezulta că a fost mai curând bine decât rău, şi atunci 
ne-am putea întreba de ce totuşi a căzut comunismul). Ar fi o iluzie să ne 
închipuim că majoritatea românilor s-ar fi ridicat în 1989 împotriva comunismului 
ca sistem (din motive de ordin filosofic, cum s-ar spune). Ei s-au ridicat împotriva 
consecinţelor comunismului, refuzând să mai suporte cumplita degradare a 
condiţiilor de viaţă. Astăzi tot ei nu mai sunt dispuşi să accepte sărăcia de dragul 
democraţiei. Potrivit sondajelor de opinie, cel puţin jumătate dintre români 
consideră că trăiau mai bine înainte de 1989. Nostalgie alimentată nu numai de 
sărăcie, dar şi de inadaptarea la o societate deschisă (dovadă că o întâlnim şi în 
partea răsăriteană a Germaniei, care numai săracă nu este). Un demers 
intelectual corect trebuie să facă disocierea între o judecată istorică şi morală 
asupra comunismului şi aprecierea atitudinii oamenilor faţă de comunism. Una 
este să ajungem la concluzia că a fost un sistem imoral şi păgubitor, şi alta este 
să considerăm că toţi românii ar fi judecat aşa. A existat o rezistenţă anticomunis- 
tă: unii o minimalizează sau chiar o contestă, alţii, dimpotrivă, o valorizează peste 
ponderea ei reală. A existat, chiar fără rezistenţă deschisă, şi o neaderare de 
ordin intelectual şi individual la comunism. „Rezistenţa românească" este un 
capitol care îşi are partea lui de adevăr, dar şi de mitologie. în genere, 
„rezistenţele" sunt amplificate în imaginar. Aşa au procedat şi occidentalii, 
reconstituindu-şi „rezistenţa antifascistă". în fapt, în orice societate, cei care 
rezistă reprezintă o minoritate faţă de cei care cedează, se acomodează sau 
chiar profită. Românii care au intrat în securitate sunt cu siguranţă mai numeroşi 
decât românii care au rezistat în munţi. 

Tentaţia mitologică se întrevede şi atunci când este evocată „rezistenţa prin 
cultură", un subiect drag intelectualului român. Ar fi nedrept să spunem că 

5 Aceste trăsături puternic tradiţionale ale unei societăţi încă insuficient angrenată în 
modernitate sunt ilustrate prin numeroasele statistici grupate în capitolul „Populaţia 
României" din Enciclopedia României, voi. I, Bucureşti, 1938, pp. 134-160. 



scriitorii, de pildă, n-ar fi făcut, cu toţii, decât să servească, docil, Puterea. Dar, pe 
de altă parte, ei şi-au publicat totuşi textele, în condiţiile cenzurii. Nu a existat în 
România o producţie editorială clandestină. Scriitorul încerca să meargă până la 
ultima limită permisă, iar cititorul era îndemnat să citească printre rânduri, să-şi 
imagineze mesajul nerostit, dar sugerat. A fost un joc între scriitori şi autoritate: 
cine păcăleşte pe cine? Fiecare a acceptat unele concesii în favoarea celuilalt. 
Rezultatul: un mesaj confuz. Cine a păcălit pe cine? 

Un exemplu, bine cunoscut: nicio producţie literară nu s-a bucurat de faima 
romanului lui Marin Preda, Cel mai iubit dintre pământeni (1980). Era o critică - 
aspră, după normele epocii - a anilor' 50. O critică însă a abuzurilor (şi nu a tutu- 
ror, şi nu a celor mai grave), nu a sistemului. Şi Ceauşescu se disociase de 
asemenea abuzuri pentru a-şi defini propriul „comunism de omenie" în opoziţie cu 
anii sumbri ai regimului Dej. Preda mergea ceva mai departe decât Ceauşescu, 
dar nu cu mult mai departe, strict până la limita dincolo de care nu se putea 
merge. Ar fi putut merge mai departe şi tipări un text clandestin. Nu a făcut-o. Nici 
alţii n-au făcut-o. Astăzi, romanul se citeşte cu un sentiment de jenă. Românii nu 
au un Soljeniţîn, nu au un Havel. 

A existat însă şi o aderare, chiar masivă. S-a petrecut prin comunism o 
răsturnare socială, care i-a dezavantajat pe unii, dar şi, invers, i-a avantajat pe 
alţii. Unii au fost daţi afară din case şi din slujbe; alţii le-au luat locul. Elita 
românească de astăzi, cu puţinele excepţii ale unor supravieţuitori, este creaţia 
comunismului. Mulţi dintre membrii săi, chiar dacă nu o mărturisesc, sau o 
mărturisesc doar pe jumătate sau pe ocolite (iar, în plus, ca alibi, sau ca 
procedeu de legitimare, nu se sfiesc să invoce perioada interbelică, identificându- 
se în imaginar cu o cu totul altă elită), ştiu prea bine că fără comunism nu ar fi 
fost ce sunt. Şi chiar cei aflaţi mai jos, ţăranii de pildă, deplasaţi la oraşe şi 
instalaţi în cartierele de blocuri, receptează această schimbare de condiţie ca o 
promovare socială. Un articol al lui Daniel Barbu 6 a stârnit o vie discuţie, inclusiv 
proteste vehemente, datorită afirmaţiei că beneficiarii comunismului ar fi fost mai 
numeroşi decât victimele lui: „Ponderea celor pentru care regimul totalitar a 
reprezentat o permanentă ameninţare, o povară, un pericol imediat sau virtual se 
situează între minimum 4% şi maximum 8%, în vreme ce procentul acelora 
pentru care comunismul a însemnat o schimbare pozitivă a vieţii, un venit stabil şi 
în continuă creştere, un acces tot mai larg la o educaţie superioară, o legătură tot 
mai strânsă cu Statul, se plasează pe o plajă cuprinsă între 20% şi 70%." 
Probabil că formula lui Daniel Barbu (care trebuie spus că nu face propagandă 
comunistă, ci propune o explicaţie!) cuprinde o doză de exagerare şi de 
idealizare; în plus ar fi de precizat că în discuţie este mai puţin condiţia obiectivă 
a oamenilor, cât imaginea propriei condiţii, ceea ce nu înseamnă acelaşi lucru 
(deşi, până la urmă, aceasta contează! La ce bun să mai explici, propunând o 
istorie virtuală, că şi fără comunism România s-ar fi modernizat, şi încă în condiţii 
mai bune, aşa cum au făcut-o Grecia sau Portugalia, care nu erau cu nimic 

6 Daniel Barbu, „Destinul colectiv, servitutea involuntară, nefericirea totalitară: trei mituri 
ale comunismului românesc", în Miturile comunismului românesc (sub direcţia lui Lucian 
Boia), Nemira, Bucureşti, 1998, pp. 175- 197. 



deasupra României în perioada interbelică). în esenţă însă, cred că Daniel Barbu 
are dreptate; o bună parte dintre români (greu de spus câţi) nu au mare lucru de 
reproşat comunismului, având în schimb sentimentul că îi datorează promovarea 
socială (după cum unii dintre ei au ajuns după 1989 să considere că „datorează" 
democraţiei doar o scădere a nivelului de trai). 

Nici perioada interbelică, nici cea comunistă nu au cum să fie reprezentate 
într-o imagine unică şi coerentă. Fiecare dintre noi avem relaţiile noastre 
personale cu istoria recentă. Putem doar încerca să ne apropiem cât mai mult de 
adevăr, dar judecata asupra adevărului nu va fi niciodată una. 

Sindromul Kosovo 

Criza din Kosovo şi atacurile NATO asupra Iugoslaviei au dovedit încă o dată 
cât de divizaţi sunt românii, cât de înclinaţi spre judecăţi extreme şi cât de 
sensibili încă, unii dintre ei, chiar foarte mulţi, la orice pretext de propagandă 
antioccidentală. S-au aşezat, fără rezerve, fie de partea lui Miloşevici, fie de 
partea Occidentului, definindu-şi astfel propriile opţiuni. Altminteri, dreptatea şi 
nedreptatea au fost foarte împărţite, în această criză, în ambele tabere. Chiar 
înclinând spre o soluţie sau spre alta, ar fi fost multe rezerve de exprimat, care nu 
prea s-au făcut auzite. Fenomenul cel mai caracteristic a constat însă în glisarea 
unei părţi a clasei politice, a presei şi opiniei publice dinspre Occident spre 
Serbia. Mai înainte, procentul opţiunilor pentru NATO şi Uniunea Europeană era 
printre cele mai ridicate, dacă nu chiar cel mai ridicat, din această parte a 
Europei. Aproape toţi românii au urmărit cu sufletul la gură tentativa eşuată (dar 
cu promisiunea unei apropiate reexaminări a solicitării româneşti) de intrare a ţării 
în structurile atlantice: o adevărată obsesie naţională. Brusc însă, odată cu 
Kosovo, NATO a pierdut câteva zeci de procente din simpatiile românilor. în 
situaţia de a opta, numeroşi români au preferat Serbia ortodoxă, naţionalistă şi 
autoritară Occidentului democratic şi cosmopolit. 

Ca întotdeauna, vorbind despre altul te caracterizezi pe tine. S-a dovedit că 
pentru un mare număr de români ataşamentul faţă de Occident nu priveşte 
valorile occidentale, ci pur şi simplu bogăţia şi puterea unei lumi la care râvnim să 
ne ataşăm din considerente de ordin material. De altfel, dificultatea cu care 
legislaţia românească se adaptează legislaţiei europene (rezistându-se uneori 
pas cu pas, ca în nesfârşita discuţie asupra normalizării statutului juridic al 
homosexualilor) ilustrează lipsa de aderenţă reală la multe dintre normele 
Occidentului. Deja ineficienţa economică ţine România departe de Europa: dacă 
la aceasta se adaugă şi o stare de spirit... 

Suntem o naţiune, nu o naţiune ortodoxă 

Amestecul dintre politică şi religie este o altă trăsătură arhaică românească 
(se întâlneşte, este drept, şi în Grecia, tot ţară ortodoxă şi membră a Uniunii 



Europene). Pentru destul de mulţi români se pare că nu liberalismul sau 
democraţia, ci o destul de vagă, dar insistent afirmată ideologie religioasă a 
ocupat locul lăsat liber de ideologia comunistă. Ceea ce înseamnă că nu s-a ieşit 
din logica unanimistă şi autoritară. Suntem din fericire departe de 
fundamentalism, fiindcă intră în ecuaţia politico-religioasă şi o doză importantă de 
tradiţionalism, de convenţionalism şi de demagogie politică. Dar cu atât mai mult 
notele sună fals. Studenţii Universităţii din Bucureşti se înfruntă în jurul unei 
biserici (fireşte ortodoxe) care ar urma să se construiască - în incinta 
Universităţii: proiect susţinut de unii, contestat de alţii. Cei dintâi îşi taxează 
adversarii drept atei şi comunişti, ceilalţi drept legionari. într-un moment de criză 
majoră - marşul minerilor spre Bucureşti - primul-ministru Radu Vasile nu a găsit 
alt mediator decât Biserica şi, ca loc de întâlnire, mănăstirea Cozia. în sfârşit, în 
inima Bucureştiului urmează să se înalţe o imensă Catedrală a Mântuirii 
Neamului. Iar oamenii politici se întrec să fie văzuţi prin biserici şi la manifestări 
religioase. Chiar şi Ion lliescu, „liber-cugetător" până nu demult după propria-i 
mărturisire, a început să facă cruci. Un curent, aparent, irezistibil... 

„Este naţiunea română o naţiune ortodoxă?", m-am întrebat într-un articol din 
care reproduc câteva pasaje. 7 „Desigur, vor răspunde unii. Marea majoritate a 
românilor fiind ortodocşi, naţiunea nu poate fi, în consecinţă, decât ortodoxă. 
Pare elementar, în fapt nu este chiar aşa. Sunt totuşi destui cetăţeni români care 
aparţin altor culte. Vrem oare să spunem că aceştia ar fi români de categoria a 
doua, obligaţi şi în materie religioasă să se supună majorităţii? Cum rămâne cu 
cei peste un milion şi jumătate de unguri, care, fireşte, nu sunt ortodocşi? îi 
îndemnăm să aparţină altei naţiuni, mai precis naţiunii maghiare? Cum rămâne 
cu greco-catolicii, români pursânge, şi chiar iniţiatori cândva ai ideologiei 
naţionale româneşti? Aparţin ei neamului sau nu? Cum rămâne cu baptiştii, care 
s-au tot înmulţit printre români în ultimele decenii? Şi cum rămâne, vorba fostului 
preşedinte lliescu, cu liber-cugetătorii? Mai ai astăzi voie în România să te ma- 
nifeşti ca ateu (aşa cum se manifestau atât de mulţi români, măcar la şedinţele de 
partid, până acum vreo zece ani) sau cel puţin să fii sceptic în materie de 
credinţă? 

Aşa stând lucrurile la noi acasă, să mai observăm şi o altă dimensiune a 
problemei. Uităm uneori, pare-se, că nu doar românii sunt ortodocşi. Confesiunile 
sunt în genere transnaţionale, ele nu urmează decupajele politico-naţionale în 
vigoare. Dacă acordăm religiei un sens care se află în afara mesajului său 
specific, conferindu-i misiunea de a structura spaţii naţionale sau de civilizaţie, şi 
nu numai din perspectiva istoriei, dar şi a proiectelor actuale, atunci, mergând 
până la ultima consecinţă a unei asemenea logici, ar urma să ne alăturăm 
Europei ortodoxe, împreună cu ruşii şi cu bulgarii, şi să ne ţinem departe de 
Occidentul catolic şi protestant şi, mai presus de toate, laic. 

în fapt, naţiunile moderne nu se identifică cu o anumită confesiune, chiar 
atunci când aceasta este majoritară. Pentru simplul motiv că naţiunea este 
altceva. Francezii, de pildă, nu sunt mai puţin catolici decât sunt românii 



7 Lucian Boia, „Suntem o naţiune, nu o naţiune ortodoxă", în Curentul, 24 februarie 1999. 



ortodocşi, însă naţiunea franceză nu poate fi definită şi nu se defineşte drept o 
comunitate catolică. Germanii sunt fie protestanţi, fie catolici, dar naţiunea 
germană este una. în societăţile moderne se petrece despărţirea dintre sacru şi 
profan, dintre spaţiul religios şi cel civic sau politic. Şi nu neapărat în sensul 
înstrăinării de valorile religioase (deşi de vreo două-trei secole încoace s-a 
conturat un proces de desacralizare, mai întâi în Occident, apoi în restul lumii), ci 
vizându-se pur şi simplu separarea unor seturi de valori care sunt distincte şi aşa 
trebuie să rămână. Naţiunea este oricum o creaţie laică, de cu totul altă natură 
decât universalismul religios şi urmărind alte obiective. Dacă doar religia ar fi 
contat în epoca modernă, românii s-ar fi pierdut în masa slavă (iar greco-catolicii 
din Transilvania ar fi urmat cine ştie ce altă cale). Statul naţional român s-a clădit 
pe ideologia naţională şi pe principii politice liberale şi democratice, nu pe criterii 
religioase. Este firesc să împărtăşim cu toţii aceleaşi valori civice, în lipsa cărora 
comunitatea naţională s-ar dezmembra. în schimb credinţa (sau, eventual, 
necredinţa) rămâne o alegere a fiecăruia. Ar fi bine să ferim acest domeniu de 
orice principiu autoritar şi de orice fel de discriminare, care nu numai că n-ar 
consolida, ci ar putea să afecteze coeziunea organismului naţional. „ 

Tentaţia fuziunii dintre Naţiune şi Biserică îşi construieşte şi o mitologie 
istorică pe măsură. Prima sa axiomă este aceea că „poporul român s-a născut 
creştin"; apoi, în întreaga sa istorie, s-a identificat cu creştinismul ortodox. Lăsând 
la o parte faptul că „naşterea" unui popor este un concept pronunţat mitologic, 
penuria surselor ar trebui să îndemne la un plus de rezervă. Nicio mărturie 
creştină incontestabilă nu ne-a parvenit din Dacia Romană. începând din secolul 
al IV-lea, acestea există (şi în Dacia, dar mai ales în Dobrogea, rămasă provincie 
a Imperiului), dar nu sunt chiar atât de frecvente încât să susţină o istorie 
coerentă şi sigură a creştinismului nord-dunărean. Invocarea - insistentă în 
ultima vreme - a Sfântului apostol Andrei, care ar fi predicat în Dobrogea, nu se 
bazează decât pe o târzie tradiţie legendară (cu referire la Sciţia - sudul Rusiei, 
nu neapărat la „Sciţia mică" - Dobrogea; de aceea Sfântul Andrei este patron al 
Rusiei. El este, la celălalt capăt al Europei, şi patron al Scoţiei. Iar acum începe 
să fie venerat şi ca patron al României). Interesant că toate aceste aranjamente 
sunt recente. în România de la 1900 credinţa şi practica religioasă erau cu 
siguranţă mai vii decât astăzi; dar ortodoxismul, ca ideologie, se manifestă în 
prezent mult mai ambiţios şi mai ofensiv. 

„Ameninţarea" federalistă 

Naţiunea română (ca orice naţiune) este mai puţin unitară în realitate decât în 
imaginar. Ea a fost alcătuită din părţi distincte - sudate prin ideologia şi forţa 
centralizatoare a statului naţional unitar (proces uşurat prin faptul că în toate 
regiunile românii erau majoritari), însă nici astăzi nu se poate vorbi de o 
omogenizare deplină (ceea ce, de altfel, nici nu ar fi posibil). Se manifestă chiar, 
de câţiva ani, în genere cu discreţie, dar uneori mai apăsat, voinţa de marcare a 
identităţilor regionale. în Moldova a apărut un Partid al moldovenilor, greu de 



spus cu ce şanse politice. în ţinuturile de peste munţi, reputate, în imaginarul 
românilor, drept mai civilizate, mai dinamice, şi mai apropiate de Europa Centrală 
(de Ungaria!), încep să se audă glasuri care se opun sacrificiilor făcu te în 
favoarea celorlalte regiuni. Nimic dramatic deocamdată, dar oarecum inedit într-o 
Românie în care mitologia unităţii milenare a poporului român şi a statului 
naţional unitar a acoperit atâta vreme inevitabila diversitate. Un articol 
„provocator" al publicistului ardelean Sabin Gherman („M-am săturat de 
România!") a stârnit senzaţie şi - în spiritul multora - indignare. începe să se 
contureze teama (cu siguranţă exagerată) a unei posibile dezintegrări a 
României. Dar chiar federalismul este privit în România cu suspiciune. Şi, de fapt, 
orice fel de descentralizare. Reiau cele scrise într-un articol 8 pe această temă: 

„în mintea multor români stă întipărită ideea că federalismul este o născocire 
primejdioasă, un prim pas spre dezmembrarea naţiunii; soluţia bună fiind, 
evident, situată la antipodul soluţiei federale şi, în genere, a oricărui proces de 
descentralizare, şi anume statul naţional unitar. Nu vrem câtuşi de puţin să 
inversăm lucrurile şi să spunem că sistemul federal ar fi cel mai potrivit. Nu există 
un model universal, aplicabil pentru toată lumea în toate condiţiile. Trebuie să 
ştim însă despre ce vorbim şi, mai ales, să nu ne grăbim a ne proclama 
prejudecăţile drept adevăruri generale şi imuabile. 

Modelul pe care l-au imitat românii, când au construit România modernă, a 
fost Franţa. Ceea ce a însemnat un sistem politic şi administrativ puternic 
centralizat; judeţele noastre, ca şi departamentele Franţei, sunt strâns 
dependente, prin prefecţi, de puterea centrală. în cazul României, procesul cen- 
tralizator a apărut cu atât mai necesar cu cât România, inexistentă până la 1859, 
s-a făcut din «bucăţi» şi acestea au trebuit sudate între ele. Sau cel puţin aşa s-a 
crezut că e mai bine. 

Ce ar fi dat o soluţie federală nu putem şti, fiindcă nu avem cum reface istoria. 
Cert este că s-a preferat uniformizarea în locul acceptării, eventual chiar cultivării, 
diferenţelor istorice şi culturale dintre provincii (diferenţe reale, vizibile şi astăzi, în 
ciuda unei istorii care, adaptându-se discursului politic, ne vorbeşte despre o 
imaginară unitate multiseculară sau chiar multimilenară a spaţiului românesc). 

Soluţia federală, indiferent ce cred românii (totuşi lumea nu se învârte în jurul 
nostru), nu este chiar aberantă. Statele Unite, Germania, Elveţia, mai recent şi 
Belgia, sunt state federale şi, în felul lor, se descurcă destul de bine! De altfel, 
între federalism şi centralismul lipsit de nuanţe se pot imagina (şi s-au imaginat 
efectiv) tot felul de soluţii intermediare. Aceasta este, de altfel, tendinţa cea mai 
interesantă a ultimilor ani: o evoluţie vizând descentralizarea, revigorarea 
provinciilor istorice, cu intensităţi, fireşte, variabile de la o ţară la alta. Spania s-a 
împărţit în 17 provincii autonome, în Italia există, de asemenea, autonomii 
regionale. Iar în Marea Britanie, Scoţia a votat recent pentru autonomie. 

Putem considera, dacă vrem, că cea mai bună variantă pentru noi rămâne cea 
corespunzătoare sintagmei «stat naţional unitar», dar să nu pretindem că aceasta 
ar fi astăzi soluţia dominantă în lume sau în Europa, fiindcă nu este, nu mai este! 

Exemplul Franţei merită din nou invocat. Franţa şi-a dublat sistemul 
departamentelor printr-un sistem paralel de regiuni - în linii mari, regiunile istorice 
pe care Revoluţia franceză s-a grăbit să le desfiinţeze şi care, iată, revin după 
două secole. Regiunile beneficiază de un anume grad de autonomie, limitat în 
cazul Franţei, dar totuşi efectiv: consilii regionale alese, buget propriu etc. Este 
exact ce s-ar întâmpla la noi dacă, laolaltă cu sistemul judeţelor, am avea şi un 
decupaj pe provincii istorice: Moldova, Muntenia, Oltenia, Transilvania, Banatul... 
Chiar gândul unei asemenea organizări ar ridica în faţa unora spectrul destrămării 
României. Dar nici nu este o soluţie federală. Este soluţia adoptată în Franţa, 
care rămâne, chiar şi aşa, cel mai centralizat organism politic din întreaga Europă 
Occidentală. Imitatori ai Franţei cândva, românii au rămas astăzi mai francezi 
decât francezii! 

Nu federalizarea intră în discuţie, în cazul nostru, ci depăşirea totuşi a unei 
centralizări stricte, care şi-a jucat când va rolul istoric, dar care n-a adus numai 
roade bune, iar astăzi reprezintă efectiv o frână. Ca şi Parisul, Bucureştiul a tras 
prea mult spre sine. Ţara s-a împărţit, s-a polarizat între o capitală şi restul: 
provincia. în secolul trecut, în plan intelectual, laşiul şi în genere Moldova nu erau 
în urma Bucureştiului şi a Munteniei; aş spune, dimpotrivă. Balanţa s-a dereglat. 
Moldova se prezintă astăzi drept cea mai săracă provincie a ţării (după toţi 
indicatorii: produs pe cap de locuitor, şomaj...). Ea apare, aşadar, din nou ca 
provincie, dar în ce condiţii? 

Şi în Ardealul mai bogat decât Moldova, sau în Banat, în Crişana, unii, şi nu 
numai maghiari, încep să privească dincolo de graniţa occidentală. Sunt aici nu 
numai, dar sunt şi efectele negative ale unei excesive centralizări. Soluţia nu stă 
într-un plus de centralizare (dictată, eventual, de teama neîntemeiată a unor 
tentaţii secesioniste), ci în căutarea unor soluţii de revitalizare a vieţii locale şi 
regionale. Nu într-un sens federal (greu de promovat la noi ţinând seama de o în- 
treagă tradiţie şi de contextul actual), dar într-un sens mai puţin centralizator ca 
până acum. Oricum, primejdia care ne paşte nu este federalizarea, ci închistarea 
într-un comportament politic desuet, insensibil la evoluţiile recente. Să nu fie 
ameninţarea federalistă un alibi pentru imobilism!" 

De la „geto-daci" la „naţiunea română medievală" 

Şi dacii încep, pare-se, să se desprindă de unitatea fără fisuri care-i 
caracterizase timp de decenii. Mă întrebam, de alt fel, în Istorie şi mit... ce poate 
să însemne un popor „geto-dac". Un specialist în materie, Alexandru Vulpe, 
mărturiseşte că arheologii au cam exagerat „cu istoria comună a diferitelor 
grupări tribale din spaţiul carpato-dunărean". Interpretarea necritică a surselor 
antice a fost la noi o adevărată tradiţie! Când Strabo spune că geţii şi dacii 
vorbeau aceeaşi limbă, istoricii români chiar îl cred pe cuvânt, fără să se întrebe 
dacă geograful grec sau sursa lui, Poseidonius, vor fi avut vreo competenţă în 
materie de graiuri tracice! Evident că nu aveau niciuna! Concluzia lui Alexandru 
Vulpe este că prin noţiunea de „geto-daci" trebuie înţeles un spaţiu fărâmiţat, „şi 



nu o unitate istorico-socială şi politică, nu o limbă comună şi nici neapărat o 
cultură materială şi spirituală comună" 9 . O tentativă de teoretizare a decupajelor 
etnice în spiritul conceptelor antropologice moderne îi aparţine lui Alexandru 
Niculescu. El consideră depăşită sumara identificare: culturi arheologice - etnii (o 
etnie necaracterizându-se prin uniformitate culturală, iar referinţele identitare fiind 
mai curând simbolice decât materiale). întreaga problematică etnică a spaţiului 
dacic ar trebui aşadar reevaluată, cu un plus de rafinament profesional şi cu 
desprinderea de prejudecăţile naţionaliste („The Material Dimension of Ethnicity", 
în curs de apariţie în New Europe College Yearbook, 1997-1998). 

Unitatea fictivă a Daciei se estompează în favoarea diversităţii efective. 
Triburile gete şi dace nu sunt de altfel singure. Celţii şi sciţii, ceva mai târziu 
bastarnii şi sarmaţii, completează un peisaj etnic şi cultural variat. De altfel, 
amestecul de populaţii şi de culturi, şi nu puritatea dacoromână caracterizează 
mai corect spaţiul românesc, din Antichitate până în epoca modernă. Tendinţa de 
a-i elimina pe „ceilalţi" din ecuaţia românească (marginalizarea „migratorilor"- 
care, de fapt, odată aşezaţi pe acest teritoriu, au încetat de a mai fi „migratori" -, 
inclusiv a slavilor, apoi a altor infuzii etnice şi culturale), mizându-se strict pe 
îndoita puritate dacoromână, reflectă şi susţine atitudini de respingere care 
aparţin şi prezentului, nu numai interpretării trecutului. 

Dacă unii istorici se desprind de mitologia unităţii sau cel puţin îşi propun s-o 
nuanţeze, alţii preferă demersul contrar, în iluzia, probabil, că o naţiune română 
unită dintotdeauna aşa va fi pe vecie. Susţinătorii acestei teze au acum şi o nouă 
carte de referinţă, Naţiunea română medievală, publicată în 1998 de istoricul 
clujean loan-Aurel Pop. Cu subtitlul „Solidarităţi etnice româneşti în secolele XIII- 
XVI". Apare încă de pe pagina de titlu confuzia (frecventă la istoricii români) dintre 
etnie şi naţiune. Tot felul de solidarităţi locale, îndeosebi printre românii 
transilvăneni, susţin, în viziunea autorului, existenţa unei naţiuni române („grupuri 
mai mari sau mai mici de români au acţionat solidar şi în Evul Mediu... Ei s-au 
manifestat prin solidarităţi etnice. Din însumarea şi interacţiunea acestor 
solidarităţi din secolele XIII-XVI se obţine imaginea naţiunii române medievale" 10 .) 

însă naţiunea se prezintă tocmai ca o mare solidaritate (care le înglobează şi 
le subordonează pe toate celelalte), şi nu ca amalgam de mici solidarităţi. 
Acestea există de când lumea: fără solidaritate, n-ar fi nici societate omenească. 
Potrivit unei asemenea argumentări, am ajunge să identificăm naţiuni şi în 
preistorie. Fireşte, oamenii Evului Mediu erau conştienţi de limba pe care o 
vorbeau şi de etnia căreia îi aparţineau, ca şi de faptul că alţii erau „diferiţi". A 
insista asupra acestor puncte înseamnă a forţa uşi deschise. Dar naţiunea 
înseamnă altceva: înseamnă o unică şi atotcuprinzătoare solidaritate, voită, 
creată, nu dată de istorie. loan-Aurel Pop face de altfel distincţia între naţiunea 
medievală, „pasivă şi relativ fărâmiţată", şi naţiunea modernă: „activă, unitară, 
conştientă de rolul şi de misiunea ei". Cu totul de acord cu aceste caracterizări, 
întrebarea este dacă o naţiune pasivă şi fărâmiţată, lipsită de conştiinţa rolului şi 

9 Alexandru Vulpe, „Geto-dacii?", în CICSA, 1 -2/1 998, pp. 2-1 1 . 

10 loan-Aurel Pop, Naţiunea română medievală. Solidarităţi etnice româneşti în secolele 
XIII-XVI, Editura Enciclopedică, Bucureşti, 1998, p. 145. 



misiunii ei, mai este naţiune! Un asemenea concept aminteşte de faimosul „stat 
neorganizat" identificat de „Programul P.C.R." după retragerea romanilor din 
Dacia. Naţiunea este o stare de conştiinţă, şi acolo unde nu există conştiinţa 
naţiunii, nu există nici naţiunea, fiindcă nu are ce să mai existe. 

Izolarea unor segmente sau momente de unitate nu poate anula o sumă 
întreagă de structuri concrete, ideologice şi mentale, care nu susţin în niciun fel în 
epocă o efectivă unitate românească (fie ea numai ideală). Chiar autorul lasă să 
se strecoare, involuntar, contraargumente la propria-i argumentaţie. „Numele lui 
lancu de Hunedoara şi cu atât mai puţin al lui Matia nu au rămas în conştiinţa 
publică românească din Evul Mediu ca nume ale unor suverani români sau care i- 
au susţinut pe români şi nici nu puteau să rămână, fiindcă altele au fost idealurile 
lor şi fiindcă etnicul avea atunci importanţă secundară..." (sublinierea noastră). 11 
Mi se pare mie, sau cartea urmărea să demonstreze exact contrariul? Despre 
Mihai Viteazul aflăm (ceea ce bine se ştia) că nu a lăsat prea multe amintiri de 
ordin „naţional" în conştiinţa generaţiilor următoare. Curios totuşi, chiar de 
neînţeles, dacă el, atunci, la 1600, a dat viaţă unor aspiraţii româneşti! Or, 
cronicarii braşoveni din Şchei se pare că nu au idee despre aşa ceva. Pe 
moldoveni, prudent, autorul nu-i pomeneşte: nu ar fi spus, oricum, nimic de bine 
despre Mihai. în schimb, se forţează interpretarea unui pasaj din Istoria Ţării 
Româneşti: „Şi rămaseră creştinii şi mai vârtos Ţara Românească, săraci de 
dânsul. Pentru aceasta, dar cade-se să blestemăm toţi creştinii pre neamul ungu- 
resc, mai vârtos, căci sunt oameni răi şi ficleni încă din felul lor." Comentariul 
autorului: „Cum se vede, deocamdată idealul creştin general se îmbină cu cel 
etnic, dar clişeul ungurilor «răi şi vicleni», care l-au dat morţii fără vină pe Mihai, 
este în plină acţiune. Nu mai era decât un pas ca, în urma eruditelor lucrări ale 
învăţaţilor Şcolii Ardelene, preromanticii să-l aşeze pe voievod între precursorii 
României moderne..." 12 Acum, rămâne de văzut cine ne inspiră mai multă 
încredere: cronicarul muntean sau istoricul clujean, fiindcă cei doi, hotărât, nu 
spun acelaşi lucru. Unde va fi văzut istoricul că la cronicar s-ar îmbina idealul 
creştin general cu cel etnic? Nici vorbă nu este de etnie în fragmentul citat. Este 
vorba doar despre Ţara Românească, nu despre români în genere, şi în orice caz 
nu despre ardeleni sau despre moldoveni (moldovenii de altfel aveau să-şi spună 
moldoveni, şi nu români, până în plin secol al XlX-lea). Mai rămân ungurii răi şi 
vicleni, dar nu ştiu daca o asemenea etichetare este suficientă pentru coagularea 
naţiunii române. Nu ajunge ca cine va să nu-i iubească pe unguri, pentru a deveni 
automat patriot român: nu la 1600, cu siguranţă; astăzi, cine ştie... De aici să fie 
doar un pas până la prefigurarea României moderne? Cam mare pasul. La ce 
bun să mai cităm sursele: doar pentru a le răstălmăci? 

în ce mă priveşte, discuţia despre naţiune este închisă. Mi-am exprimat 
punctul de vedere într-un eseu intitulat Două secole de mitologie naţională 
(Humanitas, 1999), în care am încercat să arăt cum a fost inventată naţiunea în 
jurul anului 1800, ca formă supremă de solidaritate (deasupra oricăror altor 



11 Ibidem, pp. 72-73. 

12 Ibidem, pp. 141-142. 



solidarităţi) în imaginarul modern. Fireşte, nu îmi fac iluzia că aş fi soluţionat 
problema, fiindcă nicio problemă nu e vreodată soluţionată. Interpretările se 
înlănţuie la nesfârşit. Singurul lucru pe care pot să-l fac în cărţile mele este să 
spun deschis ceea ce gândesc. 

Sondaje 

Mărturisesc că mă pasionează sondajele de opinie. Ştiu că sunt adesea 
contestate. Pot fi aproximative, chiar greşite sau voit deformate; se şi 
manipulează prin sondaje. Dar ori cum ar fi, sunt mai bune decât dacă n-ar exista 
deloc. Ce n-am da să avem asemenea informaţii pentru diversele epoci şi 
momente-cheie ale istoriei! (Un sondaj, de pildă, care să ne spună cum vedeau 
românii, pe la 1650, pe Mihai Viteazul şi unirea de la 1600.) în lipsa lor, încercăm 
să identificăm, pornind de la materiale fragmentare, tot felul de atitudini sau stări 
de spirit. Suntem siguri că nu greşim? Nu le acordăm oare grade de 
reprezentativitate altele decât cele reale? 

Aşa încât, să profităm cel puţin pentru istoria foarte recentă de sondajele care 
ne stau la dispoziţie. Pentru un interpret al conştiinţei istorice româneşti nimic nu 
poate fi mai interesant decât o anchetă privitoare la cota personalităţilor istorice. 
Institutul Naţional pentru Studii de Opinie şi Marketing (Insomar) a dat publicităţii 
în iunie 1999 un sondaj 13 realizat pe 1200 de subiecţi din toată ţara solicitaţi să 
aleagă „cele mai importante personalităţi istorice care au influenţat în bine soarta 
românilor", lată răspunsurile (primii zece clasaţi şi procentele respective): 
Alexandru loan Cuza - 24,6; Mihai Viteazul - 17,7; Ştefan cel Mare - 13,4; 
Nicolae Ceauşescu - 10,3; Mihai I - 5,2; Vlad Ţepeş - 4,1; Nicolae lorga - 3,1; 
Carol I - 3,1 ; Nicolae Titulescu - 2,3; Ion Antonescu - 2,2. 

Clasificarea aceasta spune multe, nu despre trecut, ci de spre modul cum 
românii îşi asumă trecutul, cu alte cuvinte, despre felul cum gândesc ei astăzi. 

în şirul celor zece aleşi, Cuza se află în frunte, la distanţă apreciabilă de 
următorii clasaţi. El pare a fi câştigat postum, şi încă în mod decisiv, confruntarea 
mitologică cu Carol I. înainte de comunism, relaţia era inversă: regii apăreau în 
vârful ierarhiei, eclipsând mai mult sau mai puţin pe Cuza. 

în memoria colectivă a românilor, regalitatea aproape s-a şters, ceea ce, 
împreună cu insistenţa asupra ideii de unitate naţională (atât înainte, cât şi după 
1989), explică aşezarea lui Cuza în poziţia cea mai înaltă. Sunt efectele 
propagandei istorice din perioada comunistă (Cuza neavând, fireşte, nicio vină!). 
De altfel, în vremea lui Ceauşescu, galeria marilor oameni de stat se oprea la 
Cuza (cu o concesie minoră în favoarea lui Titulescu, ceea ce explică prezenţa lui 
şi nu a altor oameni de stat în „memoria" românilor), sărindu-se apoi, peste un 
secol, la persoana dictatorului. 

Urmează în topul eroilor istoriei naţionale tradiţionalul tandem care a străbătut 
toate ideologiile, Mihai Viteazul-Ştefan cel Mare (cu valorizarea suplimentară a 
celui dintâi, ca simbol al unităţii naţionale), şi imediat după ei, surprinzător, dar 



Publicat în revista Oameni în top, nr. 1, iunie 1999, p. 13. 



explicabil, dată fiind o orientare mai generală în opinia publică românească, 
Nicolae Ceauşescu. Regele Mihai realizează doar jumătate din scorul fostului 
dictator. Bine situat este şi Vlad Ţepeş, domnitorul autoritar şi justiţiar la care sau 
la soluţiile căruia visează astăzi nu puţini români. Dintre oamenii politici moderni, 
dacă sunt reţinuţi lorga, Titulescu şi Antonescu, nu reuşesc să ocupe una din 
primele zece poziţii nici Brătienii, nici regele Ferdinand (totuşi, suveranul marii 
uniri de la 1918), nici regina Măria... 

Decriptarea este simplă. Ne aflăm în faţa unui Panteon amenajat în bună 
măsură în „era Ceauşescu" (mulţi români îşi închipuie şi astăzi că „asta este 
istoria", cea pe care au învăţat-o la şcoală atunci), cu unele amendări şi noi 
accente, se înţelege: invocarea limitată a regilor sau înclinarea spre soluţii 
autoritare de tip Ţepeş sau Antonescu. Este alegerea făcută de o societate 
orientată preponderent spre stânga, simţindu-se mai aproape de mitologia 
comunistă şi de reprezentările ei istorice decât de ce a fost înainte de comunism. 
Sondajele consacrate politicii curente confirmă această de plasare sau mai 
curând „revenire" a electoratului, rezultat al uzurii şi eşecurilor guvernării actuale. 
Dar modul cum românii îşi privesc istoria exprimă ceva mai profund decât 
conjunctura politică, şi anume o sensibilitate de stânga structural dominantă, care 
îşi construieşte, evident, şi mitologiile istorice respective. în sens strict mitologic, 
Cuza, domnitorul ţăranilor şi al marilor reforme, este sesizat „mai la stânga" decât 
Carol I; în plus, el simbolizează mai puternic şi mai direct ideea de unitate 
naţională; şi, în sfârşit, este un autohton, nu un cârmuitor venit din afară. Pe de 
altă parte, scorul relativ modest obţinut de Antonescu nu pare să justifice temerile 
exprimate uneori în Occident, privind ascensiunea lui în imaginarul politic al 
românilor. Mult mai preocupantă rămâne umbra lui Ceauşescu! 

Sunt accente care ne duc mai departe de simpla constatare a unei sensibilităţi 
de stânga, absolut legitimă în sine. Este o cultură de stânga tentată de 
naţionalism şi autoritarism (aşadar, departe de ceea ce înseamnă o stângă 
modernă). Şi nu doar selecţia şi dispunerea personalităţilor istorice justifică un 
asemenea diagnostic. Putem continua trecerea în revistă a opţiunilor de tot felul. 
Creditul acordat instituţiilor statului se menţine constant de mai mulţi ani încoace. 
Cel mai jos (15% şi 20%) se află partidele politice şi Parlamentul, adică exact 
acele structuri indispensabile oricărei democraţii. Să nu se spună că sunt aşa de 
jos fiindcă nu şi-au făcut datoria. Nici instituţiile aflate mai sus nu s-au achitat 
ireproşabil. Nu, pur şi simplu aşa vor să vadă românii lucrurile. în vârful topului se 
află Biserica şi Armata (88% şi 75%), instituţii fără îndoială esenţiale (deşi este 
curioasă, şi semnificativă totodată, considerarea Bisericii ca instituţie a statului), 
dar care, prin funcţia lor, concretizează mai curând principiul de autoritate decât 
pe cel democratic. 

Sondajele ne permit să urmărim şi alte evoluţii şi tendinţe recente. Mă limitez 
să remarc, în continuarea celor spuse în carte despre tradiţionalele modele 
concurente, francez şi german, noua dispunere a reperelor străine în imaginarul 
românilor. Pe la 1900, Franţa ar fi câştigat detaşat în orice sondaj, urmată, la 
oarecare distanţă, de Germania, şi apoi de niciun alt model semnificativ. Dar 
dispariţia vechii elite şi apoi deschiderea de după 1989 spre o lume dominată 



politic şi cultural nu de Franţa, ci de America, au erodat puternic mitul francez şi 
reperele franceze. Deja tinerii se exprimă mai curând în engleză decât în 
franceză, ceea ce pentru România (multă vreme principalul bastion al culturii 
franceze în Europa Centrală şi Răsăriteană) este inedit. Nu numai Statele Unite, 
care domină detaşat, dar şi Germania par astăzi, pentru românul mediu, mai 
apropiate şi mai interesante. Procentele sunt următoarele (la chestionarul privind 
„ţările pe care românii le apreciază cel mai mult"): SUA - 26,9%; Germania - 
18,8%; Franţa - 8,8%; Italia - 6,8%; Elveţia - 5,2%; Anglia - 3,2%... 14 Epoca 
franceză, predominant franceză, pentru români s-a terminat. A rămas în urmă, cu 
vechea Românie, cu „lumea pe care am pierdut-o". însă noile repere definesc mai 
curând prestigiul de care se bucură anumite ţări şi oportunităţile oferite românilor 
decât un set bine definit de valori; sunt încă departe de a fi modele veritabile, cum 
au fost cândva modelele francez şi german (fie şi „forme fără fond"): Societatea 
românească suferă astăzi de o acută lipsă, sau confuzie, în materie de valori şi 
de modele (de aici şi iluzoriile soluţii paralele: izolarea într-o istorie mitificată, 
tentaţia ortodoxismului...). 

Şi, în sfârşit, revenind la cota personalităţilor, nu poate fi ignorat un sondaj de 
ultimă oră (noiembrie 1999) extrem de semnificativ. La o întrebare privind 
conducătorii din ultimul secol care au făcut cel mai mare rău sau cel mai mare 
bine României, Ceauşescu se află pe primul loc, printre cei buni, ca şi printre cei 
răi, cu acelaşi procent în ambele rubrici: 22%. Ce poate fi mai caracteristic pentru 
scindarea societăţii româneşti şi marea confuzie de valori? 

Scandalul manualelor 

Fără să vreau, am revenit brusc în prim-planul actualităţii, odată cu „scandalul 
manualelor" declanşat în octombrie 1999. Sunt, pare-se, în imaginarul unora 
(naţionalişti înclinaţi spre interpretări conspirative), „omul din umbră" care ar fi 
lucrat, prin discipolii lui, la demontarea istoriei naţionale româneşti. Nu ştiu în ce 
măsură critica mea istoriografică a contribuit la decizia restructurării radicale a 
programei de învăţământ şi a manualelor corespunzătoare. Cert este că, 
preocupat de propriile-mi proiecte, nu am ştiut nimic din ce se pregătea, de fapt, 
nici n-am ştiut că se pregătea ceva! Nu mă aşteptam să se petreacă atât de 
repede o schimbare în istorie. Dacă am stimulat-o în vreun fel, mărturisesc că mă 
bucur. Cert este însă că nimeni nu m-a consultat atunci când s-au lucrat 
programele (nu are rost să încerc să răspund la întrebarea „de ce?"; poate s-au 
dorit personalităţi mai puţin controversate); niciunul dintre autorii manualelor nu 
mi-a pus nici cea mai mică întrebare şi niciunul nu ştiu să se fi declarat „discipol" 
de-al meu. Dacă aş fi scris un manual, ar fi fost cu siguranţă diferit de toate care 
s-au publicat. Mă întreb de altfel cu ce ar fi semănat? Există reguli şi limite în 
conceperea unui asemenea text, oricât ar fi de deschis şi de nonconformist. în ce 
mă priveşte, am optat pentru o libertate deplină, aşa încât n-am cum să scriu 
manuale. 

Acestea fiind zise, trecerea (cu destulă încetineală, după zece ani) de la 
manualul unic, moştenire a comunismului, la sistemul, corespunzător atât 
învăţământului european, cât şi tradiţiei româneşti, al manualelor paralele (cinci 
asemenea manuale de istoria românilor pentru clasa a XII-a, avizate de Ministerul 
Educaţiei Naţionale), a fost, evident, un pas înainte. Concepţia noii programe (şi, 
implicit, a manualelor) este cu siguranţă mai modernă decât a manualelor unice 
de până acum. S-ar spune că nici nu era greu! Manualele de care, în sfârşit, ne 
despărţim au contribuit din plin la statutul neoficial (dar atât de real) al istoriei în 
şcoala românească: disciplina cea mai antipatizată! Disciplina din care se învăţa 
la nevoie, dar din care tânărul nu mai rămânea cu nimic. Adunare indigestă de 
informaţie, fără sens, fără finalitate (sub alibiul unor clişee patriotice uzate). 

Demersul se modifică acum în cel puţin trei puncte esenţiale. Se renunţă la 
balastul factual în favoarea unei tratări sintetice, problematizate şi deschise 
discuţiei cu elevii. Se pune un accent mai apăsat pe civilizaţie, cultură şi menta- 
lităţi decât pe evenimente şi personalităţi. Istoria recentă capătă o pondere 
simţitor mai mare în raport cu epocile anterioare. Perioada comunistă, până acum 
aproape trecută sub tăcere, îşi găseşte, în sfârşit, tratarea corespunzătoare (cel 
puţin ca număr de pagini, şi chiar ca interpretare în majoritatea manualelor). Se 
înţelege că o asemenea recentrare creează la rândul ei dezechilibre. încă nu a 
inventat nimeni (şi nimeni nu va inventa vreodată) „istoria incontestabilă"! Istoria 
„structurală" nu este neapărat mai adevărată decât istoria „evenimenţială", este, 
pur şi simplu, un alt fel de istorie. S-ar fi putut căuta un mai bun echilibru. Evul 
Mediu merita să fie mai prezent. Sacrificarea „eroilor" şi a multor evenimente (în 
spiritul „noii istorii") nu a fost, cu siguranţă, cea mai inspirată soluţie. Eu pledez 
pentru o tratare inteligentă a personalităţilor (în alt sens decât al istoriei „eroice" 
de până acum), nu pentru anularea sau diminuarea lor. Poate că istoria nu este 
tăcută de personalităţi, dar oamenii cred că este tăcută de personalităţi. Iar ceea 
ce oamenii cred este, într-un sens, mai important (chiar pentru istorie) decât orice 
altceva. De aici se nasc mituri şi simboluri, la rândul lor creatoare de istorie. Mihai 
Viteazul i-a unit, într-adevăr, pe români, dar nu la 1600, ci postum, la 1918. Ar 
trebui, în genere, să ne eliberăm de rigiditatea „formulelor"; să nu abandonăm o 
formulă doar pentru a intra în alta.. 

Un manual a înţeles să meargă mai departe decât celelalte pe drumul astfel 
deschis. Este manualul, deja celebru, coordonat de Sorin Mitu (la Editura Sigma). 
Asupra lui s-a revărsat întreaga mânie stârnită de noua orientare. A intrat în 
fierbere mai întâi Senatul României. Iar printre senatori cel mai vehement s-a 
exprimat Sergiu Nicolaescu, regizor de filme istorice în „epoca Ceauşescu" - 
„Mihai Viteazul", „Mircea" - străbătute nu numai de mândrie patriotică, dar şi de 
mesajul unirii în jurul marelui conducător. Acum, el a găsit soluţia salvatoare: 
manualul să fie ars în piaţa publică. S-au reunit apoi comisiile de învăţământ ale 
celor două Camere. Timp de mai bine de o lună (octombrie-noiembrie 1999), 
aceasta a părut a fi principala preocupare a Parlamentului. S-a pus în cele din 
urmă la vot o moţiune care solicita retragerea manualului; a fost respinsă (nu din 
apreciere pentru „noua istorie", ci din motive politice de solidaritate 
guvernamentală). Abia exagerând, ne putem imagina un Parlament abandonând 



legislaţia curentă şi dezbătând şi votând, paragraf cu paragraf, manualele de 
istorie. Sau un guvern căzând din pricina istoriei! 

Atacurile s-au multiplicat, venind din numeroase direcţii. Ca orice societate în 
criză, România îşi are astăzi „profeţii" ei, care ştiu ce este bine şi ce este rău, şi 
se simt chemaţi să îndrume naţiunea pe calea cea bună. La o emisiune de mare 
audienţă a postului de televiziune „Antena 1" s-a desfăşurat un proces care a fost 
în fapt o execuţie. Asemenea judecăţi sumare s-au multiplicat. Dincolo de principii 
(evident „patriotice") n-au lipsit atacurile la persoană, inclusiv insinuarea că s-ar 
afla la mijloc interese sau chiar bani ungureşti. Opinia a fost cuprinsă de emoţie. 
S-au relatat până şi certuri de familie (ca în Franţa, pe vremea afacerii Dreyfus): 
pentru sau contra lui Mihai Viteazul, pentru sau contra lui Sorin Mitu! 

Mă pronunţ rar altfel decât prin scris. Dar am simţit în acele zile, când o 
adevărată isterie, cu totul fără noimă, se revărsa peste ţară, că se cade să-mi 
precizez punctul de vedere (cu atât mai mult cu cât se invocase şi numele meu). 
Mi-au fost acordate câteva minute la jurnalul de seară al postului de televiziune 
naţional, prilej cu care am încercat să spun esenţialul. Am participat, de 
asemenea - ca expert ad hoc al Ministerului Educaţiei Naţionale -, la şedinţa 
comisiilor parlamentare, unde am avut posibilitatea să mă exprim pe larg. lată, pe 
scurt, argumentaţia mea: 

Se recunoaşte aproape unanim necesitatea pluralismului manualelor. Atunci, 
dacă acceptăm să fie mai multe, să nu le cerem să fie identice (eventual, cu 
coperte şi ilustraţii diferite!). Eliminarea unui manual, pe motiv că nu place, se 
cheamă cenzură (şi ar fi prima măsură de acest fel, în România, de la prăbuşirea 
comunismului). O istorie unică este o utopie. Nici în comunism, unde funcţiona o 
singură ideologie, iar cu privire la istorie se dădeau instrucţiuni precise, istoria nu 
s-a intonat pe o singură voce. Limitele erau strâmte, dar unii istorici, spre lauda 
lor, au reuşit să se exprime cu un minimum de libertate (alţii, dimpotrivă, mergând 
chiar mai departe decât li se cerea). Dacă aşa au stat lucrurile într-un sistem 
totalitar, cum pot sta ele astăzi, într-o societate democratică şi pluralistă? Oare cu 
privire la România actuală, pe care o cunoaştem bine, cu siguranţă mai bine 
decât trecutul ei îndepărtat, există o singură opţiune, o singură interpretare? 
Evident, sunt mai multe. La fel şi cu privire la istorie. îi poţi critica, fără cruţare, pe 
preşedinţii lliescu şi Constantinescu, dar n-ai voie să spui nimic mai puţin 
convenţional despre Vlad Ţepeş sau Mihai Viteazul? 

Deplasarea accentelor, inedită pentru mulţi români, nu este decât o firească 
adaptare la orientările din istoriografia contemporană. în secolul al XlX-lea (dacă 
ar fi să simplificăm un tablou, fără îndoială, mai complex), istoria era tratată 
evenimenţial, şi cu accent pe valorile naţionale şi pe autoritatea politică. Astăzi, 
istoria s-a deplasat dinspre evenimente spre structuri, şi dinspre naţionalism şi 
autoritate spre o altă combinaţie de valori. Identitatea naţională rămâne, se înţele- 
ge (Europa nu se va înfăptui fără naţiuni sau împotriva naţiunilor), dar împreună 
cu ea se află identitatea europeană şi principiile democratice (incluzând respectul 
datorat nu numai comunităţii, ci şi individului). Naţiunea, Europa şi democraţia fac 
corp comun. Niciunul dintre aceste repere nu este mai important decât celelalte: 
toate, pentru noi, trebuie să fie egale, dacă vrem să mergem cu adevărat înainte. 



Nu putem progresa în spiritul unei istorii de secol XIX (şi cu atât mai puţin în 
spiritul unui naţionalism preluat din secolul trecut şi exacerbat în vremea lui 
Ceauşescu). 

Dar polemica priveşte - s-a mai spus - nu cărţi oarecare, ci manuale adresate 
elevilor (în primejdie de a fi dezorientaţi prin tot felul de „relativizări"). însă aceşti 
elevi sunt totuşi adolescenţi din ultima clasă de liceu, care se pregătesc să intre 
în viaţă. Nu cu prejudecăţi, cu idei date de-a gata, cu o manieră desuetă de a 
vedea lumea trebuie să-i înzestrăm, ci cu capacitate de a gândi critic şi de a 
alege. Ce facem, practicăm un joc ipocrit? O istorie pentru adulţi, în care liber 
este fiecare să spună orice, şi o alta, nu tocmai adevărată, dar „liniştitoare", 
pentru uzul adolescenţilor? Cândva, aşa funcţiona ipocrizia sexuală. Acum, la 
acest capitol adolescenţii ştiu totul; nu au voie să ştie la fel de multe despre cum 
s-a făcut România? 

Pentru moment, manevra nu a reuşit, dar adversarii „noii istorii" au dovedit că 
sunt încă puternici, probabil mai puternici decât susţinătorii curentului modern, cu 
atât mai mult cu cât mizează pe înclinarea - uşor de stimulat într-o societate 
traumatizată - spre naţionalism şi autoritarism. Disputa a ilustrat şi divizarea 
intelectualităţii, inclusiv a istoricilor. Grupul pentru Dialog Social şi Facultatea de 
Istorie din Bucureşti (prin majoritatea membrilor ei) s-au pronunţat, pornind de la 
manualul contestat, pentru respectarea profesionalismului şi a dreptului la 
exprimare necenzurată. în schimb, Academia Română s-a alăturat, printr-un 
comunicat (dezavuat însă de unii membri ai secţiei de istorie), corului denigrator. 
Nu pentru prima dată Academia se manifesta ca un for conservator. De altfel, 
„conservatorii" au şi lansat ideea ca de acum înainte manualele să fie avizate de 
Academie! Cu alte cuvinte, de „cei mai înţelepţi dintre noi". Mereu recursul la 
autoritate! 

Revenind la textul incriminat, un prim motiv al ostilităţii sare în ochi: tratarea 
fără menajamente a perioadei comuniste (ca şi a supravieţuirilor comuniste după 
1989), poziţia nedisimulată împotriva regimului lliescu şi în favoarea Convenţiei 
democrate. Al doilea motiv stă în demontarea, mai radicală ca în alte manuale, a 
mitologiei istorico-naţionale. 

Este ceea ce a determinat o judecată severă din partea celor care (indiferent 
de orientarea lor politică) văd în istorie principalul ingredient al identităţii 
naţionale. Reacţiile „anti-Mitu" au depăşit astfel zona strictă a stângii naţionaliste. 
Manualul trece repede peste eroii istoriei (cam prea repede, ce e drept). Despre 
Mihai Viteazul, doar câteva cuvinte şi caracterizarea sumară (adevărată în sine) 
că este „personajul preferat al istoricilor români". Vlad Ţepeş (ultima mare iubire a 
spiritelor înfierbântate) apare doar ca prototip al lui Dracula, ceea ce dă o notă 
cam prea anglo-saxonă unei mitologii care, totuşi, în compartimentul ei 
românesc, îl pune în evidenţă nu pe vampir, ci pe prinţul justiţiar şi luptător pentru 
independenţa ţării. A stârnit indignare şi observaţia că obsedanta problemă a ori- 
ginii românilor ar ţine în principal de mitologie şi de ideologie (cu alte cuvinte nu 
de o realitate ştiinţifică incontestabilă); aici nu mai am nimic de spus, fiindcă 
aceasta este teza pe care am dezvoltat-o eu însumi în /sfor/e şi mit... 
Relativizarea istoriei românilor nu place. Nici nouă, celorlalţi, nu ne plac 



propaganda naţionalistă şi atitudinile autoritare. 

Mare tapaj, de asemenea, în jurul constatării că naţiunea a fost „inventată". 
Cum să fie inventată naţiunea română? Şi totuşi a fost, ca toate celelalte (istoricii 
care găsesc stranie o asemenea interpretare n-ar strica să arunce o privire peste 
bibliografia recentă). Alt reproş: unirea Transilvaniei la 1918 n-ar fi fost prezentată 
convenabil, prezenţa armatei române şi deciziile politice la vârf împingând în plan 
secund participarea entuziastă a maselor şi caracterul „plebiscitar" al actului. 
Corect este însă să acceptăm că unirea de la 1 decembrie a fost consecinţa 
directă a înfrângerii Austro-Ungariei în Primul Război Mondial. Nu s-a organizat, 
şi nici nu se putea organiza în condiţiile tulburi ale sfârşitului de război un re- 
ferendum, cu alte cuvinte un vot liber exprimat al tuturor locuitorilor provinciei. La 
Alba lulia au participat doar români. Greu de crezut că ungurii s-ar fi pronunţat în 
favoarea detaşării de Ungaria! Trebuie să ne obişnuim cu ideea că Transilvania 
(ca orice teritoriu, de oriunde) aparţine, în egală măsură, tuturor locuitorilor ei, 
indiferent de etnie. Aceste consideraţii - motivate strict de respectul adevărului - 
nu schimbă cu nimic faptul că românii erau majoritari şi au vrut într-adevăr unirea 
cu România (nici faptul că astăzi sunt încă şi mai majoritari, iar unirea s-a dovedit 
viabilă). 15 De altfel nici celelalte state naţionale europene (cu excepţii strict 
punctuale) nu s-au constituit prin „vot universal". 

Din păcate, acest manual, care are multe calităţi şi spune multor lucruri pe 
nume, prezintă şi destule puncte vulnerabile. O abordare atât de nouă pretindea 
o tratare şi o argumentare pe măsură. Textul este însă mult prea sumar în raport 
cu ceea ce vrea să dovedească. Lucruri serioase şi complicate sunt spuse într-un 
stil familiar şi simplificat (care lasă impresia unei „adaptări pentru copii", în timp ce 
manualul este în fond gândit mai subtil decât celelalte). Un singur exemplu, uşor 
de raportat la propriul meu demers: la întrebarea „ce este mitul?", se răspunde 
simplu, mult prea simplu: „mitul este o poveste". Pentru a se preciza puţin mai 
departe că orice mit „ascunde un sâmbure solid de adevăr istoric". Nu mi se pare 
adecvată niciuna dintre cele două formulări; oricum, ele se contrazic („povestea" 
fiind îndeobşte percepută ca „neadevărată"). 

Nu îmi propun aici o analiză comparativă. Constat doar că alte manuale 
(apărute la Editurile Humanitas, Rao şi AII) sunt mai complete, dar şi mai 
„cuminţi", decât textul coordonat de Sorin Mitu. Nu sunt nici ele lipsite de erori şi 
contradicţii (de pildă, versiunea Humanitas, în ansamblu convingătoare şi elegant 



15 Cu privire la individualitatea Transilvaniei, astăzi, şi la o eventuală autonomie, vezi 
Gabriel Andreescu şi Gusztâv Molnâr (editori), Problema transilvană, Polirom, laşi, 1999. 
Gusztâv Molnâr susţine apartenenţa Transilvaniei la „cealaltă Europă" („creştinătatea 
vestică", catolică şi protestantă), distingând-o aşadar net de Vechiul Regat. Sorin Mitu 
(„Iluzii şi realităţi transilvane") subliniază încărcătura mitologică a unei asemenea „entităţi 
transilvane": românii şi ungurii din Transilvania n-au avut nicicând un proiect comun de 
autonomie, iar pe de altă parte Transilvania a ajuns să fie foarte asemănătoare cu restul 
României. Fac, la rândul meu, următoarea remarcă privitoare la fondul religios al 
problemei: de la 1700 până la 1948 ortodocşii au fost minoritari în Transilvania (o bună 
parte dintre români fiind greco-catolici); astăzi, trei sferturi din populaţia Transilvaniei este 
nu numai românească, dar şi ortodoxă! 



editată, înfăţişează un Mihai Viteazul confuz, care, de la o frază la alta, este şi nu 
este însufleţit de idealul românesc; autorul aceluiaşi capitol nu ezită să introducă 
şi textul capitulaţiei - iarăşi, capitulaţiile! — încheiată la 1393 între Mircea cel 
Bătrân şi sultanul Baiazid, dovedită de mult drept neautentică!). 

Mă voi opri totuşi asupra singurului manual conceput într-un spirit diferit, sub 
direcţia lui loan Scurtu, profesor la Facultatea de Istorie a Universităţii din 
Bucureşti (apărut la Editura Petrion). Scurtu l-a criticat sever pe Mitu, reproşându- 
i politizarea istoriei (mai mult chiar, preluarea „punctului de vedere al 
guvernanţilor"). Nu cred că opţiunile politice ale „echipei Mitu" ar putea fi negate, 
însă la fel de intens - doar că în sens perfect opus - politizează istoria şi loan 
Scurtu. 

Ne reîntâlnim cu bine cunoscutele clişee naţionaliste, începând cu „geto-dacii" 
(„puternică entitate etnică, lingvistică, economică, de civilizaţie", p. 6 - o 
adevărată naţiune, s-ar zice!), trecând prin episodul Mihai Viteazul (uciderea lui ar 
fi fost pusă la cale de „puterile vremii", p. 33; acuzaţie fără temei, formulare vagă 
şi generalizatoare, susceptibilă de a include întreaga Europă şi de a canaliza în 
sens antieuropean ataşamentul pe care românii îl poartă voievodului), şi 
conchizând, în dezacord cu evoluţiile reale anterioare veacului al XlX-lea, că 
„ideea de unitate statală a însoţit istoria românilor, afirmându-se ca una din 
aspiraţiile lor funda mentale" (p. 95). Pentru perioada de după 1989, orientarea 
anti-lliescu, Convenţia şi guvernarea instaurată în 1996 sunt judecate fără 
menajamente (dar atunci de ce atâta supărare când şi alţii îşi exprimă propriile 
opţiuni politice?). Tratarea comunismului oferă pagini grăitoare. Este tot ce se 
poate face astăzi pentru a-l reabilita parţial, banalizându-l (în ideea că, în fond, nu 
a fost mai bun, dar nici mai rău decât alte epoci sau guvernări), lată o mostră: 
„Viaţa satului are ritmuri mai înalte de desfăşurare decât în trecut, oamenii sunt 
mai prezenţi în activitatea lui socială. S-au modernizat locuinţele, au apărut case 
construite după tipare complet urbane, cu etaj sau fără, imposibil de deosebit de 
vilele de la oraş" (p. 133). Să fie satul elveţian? Nu, este satul românesc 
„socialist". Cu vile luxoase, şi probabil fără praf şi noroaie, cu apă curentă, cu tot 
ce îi trebuie! 

în ciuda dorinţei, până la un punct legitime, de apropiere, cât de cât, a 
punctelor de vedere, în cuprinsul manualelor şcolare (nefiind recomandabil să se 
propună elevilor istorii care se bat cap în cap), „polarizarea" pare pentru moment 
inevitabilă. Scriam în Istorie şi mit... Că în tradiţionalul discurs istoric românesc 
„deosebirile de interpretare şi de accent, prezente de pildă în manualele şcolare, 
nu afectează în ansamblu coerenţa modelului. Suntem departe de modelul fran- 
cez, caracterizat printr-o puternică polarizare între referinţele istorice ale celor 
două Franţe..." Se pare că am ajuns totuşi aici, la un model asemănător cu 
vechiul model francez (structurat, desigur, pe alte criterii). Ca şi în Franţa, acum 
un veac şi mai bine, acestea sunt urmările unei traume revoluţionare: o societate 
scindată, cu repere nu numai diferite, dar adverse. în materie de istorie, 
confruntarea se petrece la noi şi se va mai petrece probabil multă vreme în jurul a 
două „modele ideale" contradictorii: unul naţionalist şi autoritar, celălalt european 
şi democratic (evident, în fapt, cu tot felul de nuanţe şi combinaţii). în plus, şi într- 



un sens mai general, se afirmă astăzi în lume un proces de relativizare a valorilor 
şi de diversificare culturală; în consecinţă şi istoria se multiplică şi se diversifică. 

Ceea ce cred 

Vreau să spun în încheiere, succint şi fără echivoc, ceea ce cred despre 
câteva lucruri importante. 

Cred, mai întâi de toate, că patriot este cel care face astăzi ceva pentru ţara 
lui. A vorbi frumos (şi prea adesea neadevărat, sau în orice caz exagerat) despre 
trecut este cea mai simplă (şi uneori foarte ieftină) manieră de a-ţi manifesta 
patriotismul. Nu sunt dispus să judec patriotismul deputaţilor şi senatorilor după 
modul cum judecă ei manualele de istorie şi îl apreciază pe Mihai Viteazul. Pentru 
a-şi dovedi patriotismul, ei sunt chemaţi să voteze legile de care are atâta nevoie 
România şi pe care le-au cam întârziat. 

în prezent, patriotismul înseamnă nu afirmarea zgomotoasă a naţionalismului, 
ci, dimpotrivă, o surdină pusă acestuia. înseamnă o atitudine nouă şi pozitivă faţă 
de Europa, ca şi faţă de minorităţi. Faţă însă, mai întâi de toate, de noi înşine, 
într-o lume care se transformă vertiginos şi în ritmurile căreia suntem nevoiţi să 
ne angajăm, dacă nu vrem să rămânem izolaţi şi condamnaţi la înapoiere. Şi 
până la urmă să ne prăbuşim. Discursul zis „patriotic", insistând asupra „unicităţii" 
noastre, prea a devenit un alibi pentru toate întârzierile acumulate. Un asemenea 
„patriotism" se întoarce de fapt împotriva intereselor României. 

încă nu am ieşit cu adevărat din secolul al XlX-lea! Cele două mari proiecte 
ale acelui secol, naţionalismul şi comunismul, supravieţuiesc într-un amalgam de 
structuri concrete şi mentale: centralizare excesivă, economie greoaie şi necom- 
petitivă, insuficientă deschidere spre lume, prea mult accent pe colectivitate şi 
prea puţin pe individ, pentru a nu mai vorbi de întreaga gamă de reprezentări 
mitologice desuete. Să ne aşezăm măcar în tiparele secolului al XX-lea, deşi ar fi 
preferabil un salt în veacul care vine. 

Suntem prea încărcaţi cu frustrări şi complexe, şi de aici sentimentele, 
contradictorii, şi în egală măsură păgubitoare, de inferioritate şi de superioritate. 
De aici atitudinea deloc firească faţă de „ceilalţi". Dramatizăm prea mult 
raporturile cu „străinii" şi cu noi înşine. Ar trebui să ne „normalizăm", să înţelegem 
că nu suntem nici mai buni, nici mai răi, nici mai capabili, nici mai puţin capabili. 
Suntem, pur şi simplu, o naţiune europeană ca toate celelalte (pe de o parte, mai 
diferiţi între noi decât ne place să recunoaştem, pe de altă parte mai apropiaţi 
decât credem de oamenii de pretutindeni). 

Poate vom încerca, nu să uităm istoria, dar să fim ceva mai puţin obsedaţi de 
ea. Privim prea mult spre trecut (spre un trecut cu uşurinţă mitificat) şi prea puţin 
în prezent şi spre viitor. Nu avem ce învăţa de la Ştefan cel Mare şi Mihai 
Viteazul, şi nici măcar de la oamenii politici ai perioadei interbelice. Problemele 
prezentului se rezolvă cu mijloacele prezentului şi din perspectiva prezentului. Cu 
aproape două veacuri în urmă, când au decis să joace cartea modernizării, a 
occidentalizării şi a statului naţional, românii nu s-au aşezat în continuarea unei 



vechi istorii, ci s-au despărţit de ea. Acum intrăm într-o lume nouă şi este necesar 
un nou început. Nu putem rămâne prizonieri ai trecutului. Trebuie să dovedim că 
România înseamnă ceva, astăzi, 
(noiembrie-decembrie 1999) 



Introducere 



Orice demers intelectual presupune o prealabilă definire a conceptelor cu care 
operăm. în lucrarea de faţă, va fi vorba despre istorie şi despre mituri istorice. Să 
lămurim, aşadar, ce înţelegem prin istorie şi ce înţelegem prin mit. 

Cuvântul /sfor/e are două semnificaţii distincte, pe care publicul larg, dar şi 
mulţi profesionişti tind foarte adesea a le confunda. Istoria defineşte în acelaşi 
timp ceea ce s-a petrecut cu adevărat şi reconstituirea a ceea ce s-a petrecut, cu 
alte cuvinte trecutul în desfăşurarea sa obiectivă şi discursul despre trecut. Cele 
două istorii sunt departe de a fi echivalente. Prima se şterge pe măsura derulării 
faptelor, iar cea de-a doua nu are cum să o „reînvie" în deplinătatea ei. Ceea ce 
numim îndeobşte istorie este discursul nostru despre istorie, este imaginea, 
inevitabil incompletă, simplificată şi deformată, a trecutului pe care prezentul o 
recompune fără încetare. 

în raport cu istoria reală, istoria ca discurs presupune o drastică filtrare a 
faptelor, ordonarea lor într-un ansamblu coerent, „dramatizarea" acţiunii şi 
învestirea sa cu un sens bine definit. Istoria reală este un depozit neorânduit şi 
inepuizabil. Din acest depozit, istoricul (sau, în genere, cel care vorbeşte despre 
istorie) alege şi orânduieşte. Istoricul este un producător neobosit de coerenţă şi 
semnificaţii. El produce un gen de „ficţiune" cu materiale „adevărate". 

Aceleaşi procese istorice şi aceleaşi fapte sunt tratate diferit, adesea foarte 
diferit, în funcţie de punctul de observaţie. Manualele şcolare publicate în 
diversele părţi ale lumii dovedesc cu prisosinţă imposibilitatea unei istorii care să 
fie la fel pentru toţi. Totul contribuie la diferenţierea discursului: spaţiul de 
civilizaţie, moştenirea culturală, contextul mental, conjunctura istorică, formaţia 
istoricului şi, într-o manieră decisivă, evantaiul ideologiilor. Pluralismul ideologic şi 
politic se traduce inevitabil în pluralism istoriografie. 

Să admitem - în beneficiul demonstraţiei - că s-ar putea ajunge la un „adevăr 
absolut" al faptelor. Chiar şi aşa, alegerea, ierarhizarea şi înlănţuirea lor ar 
rămâne în continuare deschise spre o varietate de soluţii. în realitate, „faptele" 
sunt ele însele construite de istoric, detaşate dintr-un context mult mai larg şi 
aşezate într-o schemă explicativă pe care tot istoricul o elaborează. 

Trebuie înţeles că nu există istorie obiectivă, şi nu numai că nu există, dar nici 
nu poate exista. Este sfârşitul unei iluzii, întreţinută şi amplificată de scientismul 
ultimelor două secole. „Şcoala critică", atât de încrezătoare în capacitatea 
istoricului de a stoarce din document ceea ce Ranke numea „istoria aşa cum a 
fost ea cu adevărat", şi teoria marxistă cu impecabila-i aşezare a tuturor 
fenomenelor într-o schemă completă a devenirii umane sunt cele două puncte 
extreme atinse de mitul unei istorii perfecte şi obiective. „Istoricul nu este cel care 
ştie, ci cel care caută", spunea Lucien Febvre. Efervescentul său dialog cu 
trecutul nu are cum să se cristalizeze într-un unic adevăr, care ar însemna de fapt 
sfârşitul istoriei. 

De altfel, vremea adevărurilor absolute a trecut chiar şi în ştiinţele considerate 
cândva exacte. Epistemologia contemporană a cunoscut o infuzie apreciabilă de 



relativism. Ar fi curios ca istoria, oricum o disciplină mai puţin structurată decât 
fizica, să pretindă în continuare un acces la „absolut" pe care fizicienii nu îl mai 
invocă. 

Se mai adaugă un element care aşază istoria într-o poziţie cu adevărat aparte. 
Fizica este apanajul exclusiv al fizicienilor; originalii care din când în când 
descoperă câte o teorie nouă contează prea puţin în dinamica acestei ştiinţe. Nu 
tot aşa stau lucrurile cu istoria. Istoria nu este făcută doar de istorici. Ea 
reprezintă o expresie privilegiată a conştiinţei de sine a fiecărei comunităţi sau a 
oricărui grup social. Toată lumea participă, într-un fel sau altul, la elaborarea şi 
adaptarea permanentă a fondului istoric imprimat în conştiinţa colectivă. Tradiţia 
orală, literatura, şcoala, biserica, armata, discursul politic, presa, radioul, 
televiziunea, cinematograful - sunt toate surse de istorie care acţionează, uneori 
contradictoriu, cu intensităţi şi efecte variabile, asupra conştiinţei istorice. 
Profesioniştii istoriei se află prinşi în această reţea. Influenţa lor nu trebuie 
subestimată, dar nici supraevaluată. Un roman sau un film istoric se dovedesc 
adesea mai influente. Un manual şcolar îşi exercită înrâurirea asupra unui public 
incomparabil mai numeros decât o capodoperă istoriografi că adresată unei elite. 
Nici rezistenţa istoricilor la mitologie nu trebuie supraestimată. Istoricul nu se 
poate detaşa, oricum nu se poate detaşa până la capăt, de „mediul istoric" în care 
evoluează, cu fondul lui de tradiţii, cu pre judecăţile şi constrângerile pe care le 
implică. El se hrăneşte din mitologia ambiantă şi este la rându-i un producător de 
mitologie. 

Există, aşadar, la toate nivelurile, un proces inevitabil de mitificare a istoriei. 
Ajunşi aici, urmează să lămurim cel de-al doilea concept, răspunzând la 
întrebarea: ce înţelegem prin mit? 

Mit este un cuvânt la modă. Utilizarea sa tot mai frecventă, adesea abuzivă, 
întreţine un grad înalt de ambiguitate. 

Exprimarea curentă şi dicţionarele vehiculează o mulţime de semnificaţii. 
Până la urmă, tot ceea ce se îndepărtează mai mult sau mai puţin de realitate 
pare susceptibil de a deveni mit. Ficţiuni de tot felul, prejudecăţi, stereotipuri, 
deformări sau exagerări se regăsesc sub aceeaşi etichetă comodă. 

Nu aceasta este concepţia noastră. Mai întâi, nu vedem nicio contradicţie 
inerentă între imaginar (căruia i se subsumează mitul) şi realitate. A distinge, în 
cazul miturilor, între „adevărat" şi „neadevărat" este un mod greşit de a pune 
problema. Mitul presupune o anumită structură, şi este indiferent în fond, pentru 
definirea lui, dacă această structură înglobează materiale adevărate sau fictive, 
sau adevărate şi fictive în acelaşi timp. Singurul lucru important este că le 
dispune potrivit logicii imaginarului. Există un mit al lui Napoleon, există un mit al 
lui Mihai Viteazul. Ar fi derizoriu să reproşeze cineva utilizarea conceptului pentru 
motivul că Napoleon şi Mihai Viteazul au trăit cu adevărat! Mitificarea acestor 
personaje constă în aşezarea faptelor lor reale în tipare ale imaginarului (istoric şi 
politic). Atunci când Mihai Viteazul apare ca făuritor al „unităţii naţionale", ne 
aflăm în faţa unui proces de mitificare, pentru simplul motiv că asupra faptei sale 
reale se proiectează ideologia statului naţional a ultimelor două secole, 
inexistentă în anul 1600. 



Definiţia pe care o propunem mitului este următoarea: construcţie imaginară 
(ceea ce, încă o dată, nu înseamnă nici „reală „, nici" ireală", ci dispusă potrivit 
logicii imaginarului), destinată să pună în evidenţă esenţa fenomenelor cosmice şi 
sociale, în strâns raport cu valorile fundamentale ale comunităţii şi în scopul de a 
asigura coeziunea acesteia. Miturile istorice presupun, evident, preluarea 
trecutului în sensul acestei definiţii. 

Rezultă că nu orice deformare, adaptare sau interpretare înseamnă mit. Mitul 
presupune degajarea unui adevăr esenţial. El are un sens profund simbolic. 
Prezintă în acelaşi timp un sistem de interpretare şi un cod etic sau un model de 
comportament; adevărul său nu este abstract, ci înţeles ca principiu călăuzitor în 
viaţa comunităţii respective. Mitul naţiunii şi mitul progresului, pentru a numi două 
mituri fundamentale ale lumii contemporane, oferă în egală măsură o cheie a 
devenirii istorice şi un sistem de valori creator de solidaritate şi de proiecte 
împărtăşite. 

Mitul este puternic integrator şi simplificator, având tendinţa de a reduce 
diversitatea şi complexitatea fenomenelor la o axă privilegiată de interpretare. El 
introduce în istorie un principiu de ordine, acordat necesităţilor şi idealurilor unei 
anumite soci 

Terenul nostru de cercetare îl constituie societatea românească a secolelor al 
XlX-lea şi al XX-lea. Ne interesează modul cum permanenta elaborare a 
discursului istoric, la toate nivelurile, înglobând, aşadar, cu distincţiile de rigoare, 
dar fără nicio excludere sau despărţire artificială, istoriografia, manualele şcolare, 
literatura sau propaganda politică, s-a acordat cu evoluţia însăşi a societăţii 
româneşti, cu gama ideologiilor şi proiectelor de tot felul. Am reţinut nu orice 
deformare sau adaptare, ci acele accente ale discursului istoric care se prind cu 
adevărat în structurile unei mitologii naţionale, dând sens, prin trecut, proiectelor 
prezente. 

Istoriografia românească se află în faza unei necesare revizuiri critice, care nu 
va putea ocoli raporturile dintre imaginar şi istorie. Demersul nostru poate să pară 
insolit. în alte istoriografii, o asemenea tratare a discursului istoric nu mai are 
nimic „revoluţionar". Problema, la noi, stă în iluzia, adânc înrădăcinată, a 
obiectivităţii istoriei, pe care comunismul, promotor al adevărului unic şi 
incontestabil, nu a tăcut decât s-o consolideze. Ceea ce Guizot ştia cu un secol şi 
jumătate în urmă, anume că" există o sută de feluri de a face istoria", nu pare 
încă deloc evident în cultura românească. O logică simplistă funcţionează: sau 
ideologia comunistă nu a deformat substanţial istoria, şi atunci nu există motive 
să se renunţe la schema existentă, sau a deformat-o, şi atunci misiunea noastră 
este, în sfârşit, stabilirea Adevărului! Faptul că deformarea este inevitabilă, iar 
adevărul relativ pare greu de înţeles sau de acceptat. 

Nu demolarea mitologiei istorice este scopul nostru. Ceea ce nu înseamnă că 
nu ne rezervăm dreptul de a semnala întreţinerea artificială şi chiar amplificarea 
în prezent a unor mituri istorice şi politice care, în ciuda patriotismului afişat al 
promotorilor lor, nu fac decât să ne îndepărteze de ceea ce de altfel o largă 
majoritate doreşte sau cel puţin afirmă: modernizarea şi democratizarea societăţii 
româneşti, competitivitate (inclusiv în domeniul ideilor) şi integrarea ţării în 



structurile europene. Miturile naţionaliste, purtătoare ale unui mesaj autoritar şi 
xenofob, nu sunt cel mai bun însoţitor pe acest drum. Dar, repetăm, nici vorbă nu 
poate fi de demolarea mitologiei în sine. Nu se poate trăi în afara imaginarului. 
Viaţa oricărei comunităţi este organizată în jurul unor constelaţii mitice. Fiecare 
naţiune îşi are propria mitologie istorică. Nimic nu lămureşte mai bine prezentul şi 
căile alese spre viitor decât modul cum o societate înţelege să-şi asume trecutul. 



Capitolul I Istorie, ideologie, mitologie 



Prima intrare în Europa 

S-a petrecut în secolul al XlX-lea ceea ce astăzi, în cu totul alte condiţii, poate 
mai dificile, încercăm să repetăm: intrarea societăţii româneşti în Europa. Timp de 
mai bine de un secol, procesul de occidentalizare, afirmat iniţial în sânul unei 
elite, a progresat treptat, încetinit totuşi, într-o anumită măsură, de inerţii 
materiale şi mentale. Cel puţin câteva decenii ar mai fi fost necesare pentru ca 
valorile şi instituţiile occidentale să prindă cu adevărat rădăcini puternice în solul 
românesc. Aceste decenii istoria nu a vrut să le acorde României. Ofensivei 
autohtoniste de dreapta i-a urmat soluţia de extremă stângă, mult mai durabilă şi 
transformatoare. Comunismul a scos pur şi simplu România de pe calea normală 
a evoluţiei, răsturnând complet toate structurile şi valorile. însă construcţia pe 
care a încercat-o, a unui nou tip de civilizaţie, a eşuat, ceea ce impune, la capătul 
unei jumătăţi de secol de ieşire din istorie, reeditarea demersului de acum un 
veac şi jumătate. Batem din nou la porţile Europei şi încercăm cea de-a doua 
noastră intrare în lumea occidentală. Cronologice sunt o chestiune delicată; se 
poate totuşi considera că procesul primei intrări în Europa începe să prindă 
consistenţă în jurul anului 1830, în vremea tratatului de la Adrianopol şi a 
Regulamentului Organic. Alfabetul de tranziţie ilustrează perfect mersul însuşi al 
societăţii româneşti. Scrierea chirilică lasă locul, în intervalul 1830-1860, unei 
scrieri amestecate, combinaţie de caractere chirilice şi litere latine, cu tendinţa 
generalizării celor din urmă. în 1860, alfabetul latin este legiferat. Spre 1830, 
tinerii aristocraţi adoptaseră deja îmbrăcămintea europeană. Iconografia ne oferă 
imagini amuzante: în saloanele epocii, bărbaţii trecuţi de prima tinereţe, 
consecvenţi modei orientale, stau alături de tineri, precum şi de femei de toate 
vârstele, înveşmântaţi şi înveşmântate „europeneşte". Ştefan Cazimir a schiţat un 
interesant tabel al gradului de receptivitate faţă de formele occidentale: boierii 
apar mai receptivi decât categoriile de mijloc sau de jos, tinerii mai receptivi decât 
vârstnicii, femeile mai receptive decât bărbaţii. O boieroaică tânără - admiratoare 
a modei franceze şi cititoare de romane franţuzeşti - simţea cu siguranţă mai 
bine pulsul vremii decât un târgoveţ bătrân! Scrierea şi moda se constituie în 
simptome ale unui proces pe cale de a cuprinde, cu intensităţi variabile, toate 
compartimentele societăţii româneşti. 16 

Trebuie înlăturată aici o idee, puternic înrădăcinată, prin repetarea ei timp de 
aproape cinci decenii. Nu clasele de jos şi nu o burghezie practic inexistentă au 
fost, în prima jumătate a secolului al XlX-lea, purtătoarele ideii de progres. 
Opoziţia între „vechi" şi „nou" nu a separat clase sociale antagoniste, ci a împărţit 
însăşi elita românească a vremii. Purtătorii noilor veşminte şi ai noilor idei au fost 
în majoritatea lor tineri boieri. Ei s-au aflat de altfel şi în fruntea revoluţiei de la 1 
848, numită de istoriografia comunistă „revoluţie burghezo-democratică"; 



Ştefan Cazimir, Alfabetul de tranziţie, Editura Cartea Românească, Bucureşti, 1986. 



democratică, fireşte, dar „burgheză", ne întrebăm cu ce burghezi? Oricum, ceea 
ce am numi mai curând o clasă de mijloc, puţin consistentă şi ea, decât o 
burghezie în sensul strict al termenului, era departe de a fi fost foarte receptivă la 
ceea ce se întâmpla în apusul continentului. Cronica lui Dionisie Eclesiarhul, 
încheiată pe la 1815, ne pare foarte caracteristică pentru cultura şi atitudinea 
„micului orăşean" în preajma demarării procesului de modernizare. Dionisie 
transformă Revoluţia franceză într-un roman fantastic, nu îi înţelege şi nu îi 
acceptă principiile, iar între francezi şi ruşi ia fără ezitări partea celor din urmă, 
văzuţi ca apărători ai ortodoxiei... 17 Consideraţiile lui de politică europeană pre- 
figurează judecăţile unor, jupân Dumitrache „sau" conu Leonida", imaginarii, dar 
atât de realii eroi ai lui Caragiale de peste o jumătate de veac. Cu siguranţă că nu 
din acest mediu a pornit europenizarea societăţii româneşti. 

Ideologia comunistă avea nevoie de o revoluţie burgheză (moment obligatoriu 
al traiectoriei istorice marxiste) şi de o clasă burgheză care să o pună în aplicare, 
în faza anterioară, interpretarea dominantă în cultura românească fusese aceea a 
preluării ideologiilor şi instituţiilor moderne din Occident, teză pe care E. 
Lovinescu şi-a construit cunoscuta sa teorie a civilizaţiei române moderne. O notă 
aparte a adus Ştefan Zeletin, susţinând dezvoltarea efectivă a unei economii 
capitaliste româneşti, ca punct de plecare al restructurărilor socio-politice. 18 Dar şi 
Zeletin punea accentul pe imboldul dat de capitalul occidental şi de burghezia 
anglo-franceză (aşa dar, tot „factorul exterior"), iar categoria „burgheză" auto- 
htonă pe care o invoca era alcătuită în fapt din boieri, brusc interesaţi după 1829 
de comerţul cu grâne. Până la urmă, într-o interpretare sau alta, este clar că totul 
a pornit de sus, de la clasa boierească, şi nu din zona fragilei şi dezorientatei 
„clase de mijloc". După cum, chiar acceptând o implicare - limitată - a societăţii 
româneşti în economia de schimb capitalistă, rămâne faptul că elementele 
civilizaţiei moderne, de la formele literare până la Constituţie, de la Universitate 
până la sistemul financiar sau la căile ferate, şi aşa mai de parte, au fost foafe 
produse de import. Ele nu puteau fi „importate" decât de acei membri ai elitei 
deprinşi cu civilizaţia occidentală. Ceea ce nu înseamnă că societatea 
românească, în ansamblul ei, nu a avut de jucat un rol, aculturarea presupunând 
egala participare a doi actori: cel care oferă modelul şi cel care-l preia şi îi 
adaptează. Nu oricine poate imita orice. Imitarea însăşi presupune un anume 
grad de compatibilitate cu modelul ales. Dar faptul în sine că românii au imitat nu 
poate suferi discuţie. 

Naţionalism şi modernizare 



17 Pentru ideologia, nu tocmai burgheză, a incipientei clase mijlocii româneşti, vezi Lucian 
Boia, „Reception et deformation: la Revolution frangaise dans la chronique de Dionisie 
l'EccIesiarque", în La Revolution frangaise et Ies Roumains (etudes ă l'occasion du 
bicentenaire publiees par Al. Zub), laşi, 1989, pp. 279-284. 

18 E. Lovinescu, Istoria civilizaţiei române moderne, voi. I-III, Editura Ancora, Bucureşti, 
1924-1925; Ştefan Zeletin, Burghezia română. Originea şi rolul ei istoric, Cultura 
Naţională, Bucureşti, 1925. 



Trei mari probleme rezumă traiectoria societăţii româneşti în secolul al XIX- 
lea. Ele au înrâurit într-o măsură decisivă şi raporturile românilor cu propriul lor 
trecut. 

Prima este ideea naţională. Discuţiile din ultimele decenii în jurul conceptului 
de naţiune au fost afectate, într-o manieră adesea contradictorie, pe de o parte 
de faimoasa definiţie a lui Stalin (prelungită până astăzi în versiune „anonimă"), 
iar pe de altă parte de exacerbarea naţionalistă a erei Ceauşescu. S-a reuşit 
până la urmă încurcarea completă a conceptului. Caracterizarea stalinistă avansa 
ca argument obligatoriu unificarea economică a teritoriului, ceea ce conferea o 
dimensiune abuziv materială unui proiect eminamente ideal; tendinţa naţionalistă, 
sacrificând mai mult misticii naţionale decât economiei, împingea departe în 
trecut premisele naţiunii române, dacă nu chiar naţiunea română în deplinătatea 
ei. Dacă ar fi să reţinem extremele celor două interpretări, suntem fie o naţiune 
formată în epoca modernă din raţiuni predominant materiale, fie o naţiune 
născută odată cu istoria! 

De fapt, ceea ce se numeşte îndeobşte conştiinţă naţională, ca însemnând 
altceva decât simpla conştiinţă a identităţii etnice, este ideea statului naţional, a 
statului-naţiune, este voinţa unei comunităţi, omogenă sau nu din punct de 
vedere etnic, de a alcătui un organism politic; aceasta nu decurge din „piaţa 
economică unitară" (românii din Transilvania aparţineau în 1900 „pieţei ungare", 
nu româneşti!), dar nici din vreo iluzorie predestinare marcând irevocabil cu 
amprenta ei o istorie multimilenară. Ideea statului-naţiune are o vechime nu mai 
mare de două secole şi nu este scris nicăieri că se va perpetua în veşnicie. Ea îşi 
are originea, pe de o parte, în filozofia „contractului social", aşa cum a fost 
definită de Jean-Jacques Rousseau, şi, pe de altă parte, în perceperea 
comunităţilor etnice ca organisme vii, fiecare cu propria-i spiritualitate şi propriul 
său destin, distincte de ale celorlalte (potrivit interpretării lui Johann Gottfried 
Herder, din Ideen zur Philosophie der Geschichte der Menschheit, 1784-1791). 
Suveranitatea populară şi mistica „sângelui comun" sunt, aşadar, cele după 
principii, contradictorii, dar şi complementare, ale faptului naţional. Revoluţia 
franceză şi răscolirea sistemului european, în urma războaielor napoleoniene şi a 
revoluţiilor ulterioare, au grăbit cristalizarea conceptului, conducând la decuparea 
reală sau ideală a continentului într-o constelaţie de naţiuni-state. 

Până în această fază istorică, alcătuirea şi evoluţia organismelor statale nu 
avuseseră nimic de a face nici cu frontierele etnice şi lingvistice, nici cu 
exprimarea voinţei populare. Franţa, devenită în ochii multora model de stat 
naţional, a început prin a fi un conglomerat de teritorii şi culturi disparate; în sud 
se vorbea provensala, mai apropiată de catalană decât de franceză, bretonii erau 
celţi, iar alsacienii germani. în momentul când, prin Revoluţie, francezii devin o 
naţiune, aceasta va fi definită nu în sensul unui organism etnic, ci ca rezultând din 
libera opţiune a cetăţenilor săi. în opoziţie cu această înţelegere „contractuală" a 
naţiunii, modelul german avea să insiste asupra etnicităţii şi istoriei, sângelui şi 
culturii. Este lesne de înţeles de ce alsacienii au fost priviţi multă vreme, cu egală 
îndreptăţire, ca fiind francezi sau germani. Erau francezi potrivit definiţiei franceze 



a naţiunii şi germani potrivit definiţiei germane. Acest dezacord teoretic a generat 
interminabile conflicte care au afectat nu numai cele două state, ci şi continentul 
european în ansamblul său. 

în ceea ce priveşte naţiunea română (şi, în genere, naţiunile din spaţiul 
central-european), modelul invocat corespunde formulei germane. Românii se 
definesc prin originea comună (romană, dacă sau dacoromână), prin limba 
unitară, prin istoria împărtăşită, prin spiritualitatea specifică. Se înţelege astfel de 
ce (întocmai ca germanii şi maghiarii) ei nu pot accepta disocierea celor de 
acelaşi neam în naţiuni distincte (cum se întâmplă astăzi cu basarabenii din 
Republica Moldova), după cum cu greu îi pot considera ca români adevăraţi pe 
cei de altă origine şi altă limbă (cazul maghiarilor din Transilvania care, la rândul 
lor, împărtăşind aceeaşi concepţie a naţiunii, sunt prea puţin dispuşi să se 
integreze în masa românească). 

Decuparea prezentului potrivit liniilor de fractură dintre naţiuni s-a manifestat 
în egală măsură prin proiectarea în trecut a acestei decupări reale sau ideale. 
Miturile fondatoare au fost reelaborate, în aşa fel încât configuraţia originară să 
fie cât mai apropiată, dacă nu chiar identică, cu organismul naţional actual. 
Fenomenul este general european. în cazul românilor, simbolul acoperitor al 
întregului spaţiu românesc a devenit Dacia, într-un moment când numele de 
România încă nu exista. De altfel, să remarcăm absenţa - până în plin secol al 
XlX-lea - a unui termen generic modern care să definească ansamblul teritoriilor 
româneşti. Numele de astăzi al ţării a fost formulat mai întâi de un istoric sas, 
Martin Felmer, în secolul al XVIII-lea, apoi, în 1816 (în Istoria României şi 
Geografia României), de istoricul grec - stabilit în Ţara Românească - Dimitrie 
Philippide. Spre mijlocul veacului, termenul Dacia apare frecvent pentru a defini 
ceea ce astăzi se numeşte România: întregul teritoriu locuit de români. Publicaţii 
precum Dacia literară, Magazin istoric pentru Dacia, Dacia viitoare reprezentau, 
prin însuşi titlul lor, un întreg program politico-naţional. Ceva mai târziu, când 
termenul România s-a încetăţenit, desemnând însă mica Românie, rezultată din 
unirea Ţării Româneşti cu Moldova în 1859, funcţionalitatea Daciei a rămas 
intactă, ea acoperind întreg spaţiul naţional românesc, România Mare de mai târ- 
ziu. Titlul marii sinteze a lui A. D. Xenopol, Istoria românilor din Dacia Traiană 
(1888-1893), simbolizează relaţia directă dintre Dacia antică şi naţiunea 
românească modernă. 

A doua mare sfidare a secolului al XlX-lea a fost problema modernizării, în 
fapt a occidentalizării societăţii româneşti. Renunţarea la orientalismul şi 
tradiţionalismul scrisului şi vestimentaţiei însemnau, fără îndoială, o apropiere de 
modelul occidental, dar greul rămânea de făcut. întrebarea era cum puteau fi 
puse în mişcare un sistem patriarhal şi autoritar, o societate covârşitor rurală, 
dominată de marea proprietate şi aproape lipsită de fermenţii moderni ai 
capitalismului şi democraţiei. într-un interval scurt, şi cu deosebire în deceniul 
1860-1870, tânărul stat român a adoptat aproape tot ce se putea prelua din 
sistemul instituţional şi legislativ european: constituţie, parlament, guvern 

responsabil, coduri de legi, universitate, academie Forme fără fond", avea să 

spună Titu Maiorescu, având dreptate în sensul că transformarea în profunzime a 



societăţii româneşti şi a mentalităţilor reprezenta o întreprindere de mult mai mare 
anvergură decât simpla încetăţenire, prin entuziasmul unei elite, a instituţiilor 
occidentale. Marea problemă a societăţii româneşti a devenit, pentru aproape un 
secol, până la dereglarea pricinuită de deriva comunistă, punerea de acord a 
fondului cu forma. Pariu pe jumătate câştigat, pe jumătate pierdut... 

Principala contradicţie a proiectului de modernizare se găsea în însăşi 
structura societăţii româneşti. Societatea modernă este opera oraşelor şi a 
burgheziei. în mediul românesc, dimpotrivă, dialectica raporturilor sociale îi 
reunea şi îi opunea în principal pe marii proprietari de pământ şi pe ţărani. Chiar 
spre 1900, după o perioadă de relativă dezvoltare a sectorului urban, nu mai 
puţin de 81,2% din populaţia României locuia încă la sate. Masiva predominare 
rurală a marcat puternic atât o largă gamă de proiecte social-politice, cât şi 
diversele interpretări ale trecutului naţional, ale spiritualităţii româneşti, ale 
destinului românesc. „Modelul românesc", trecut, prezent şi chiar viitor, s-a înti- 
părit şi a rămas în mintea multora ca un model predominant rural. Dintr-o 
asemenea perspectivă, oraşul apărea ca o excrescenţă străină pe trunchiul 
românesc sănătos, cu atât mai mult cu cât mediul citadin era cu adevărat în mare 
măsură străin sau cel puţin cosmopolit. 

Discrepanţelor inerente dintre sat şi oraş li s-au adăugat, aşadar, în cazul 
românesc, şi semnificative deosebiri de ordin etnic, religios şi cultural. în 1899, 
laşi, capitala Moldovei, avea 76.277 de locuitori, dintre care doar 26.747 de 
români; 48.530, deci simţitor peste jumătate, erau evrei. Chiar Bucureştii apăreau 
ca un oraş cosmopolit: spre sfârşitul secolului al XlX-lea, la o populaţie de 
aproximativ 250.000 de oameni, 32.000 erau catolici şi protestanţi şi 31.000 
mozaici. 19 Rezultă că aproximativ un sfert din populaţia capitalei avea o origine 
„neromânească". Nu mai vorbim de oraşele din Transilvania, unde românii erau 
minoritari faţă de maghiari şi germani. Opoziţia dintre sat şi oraş, dintre puritatea 
etnică şi culturală a ţăranului, ca şi a boierului „neaoş", şi cosmopolitismul bur- 
gheziei române este frecvent invocată timp de mai bine de un secol. Idealizarea 
satului şi a unui trecut patriarhal re prezintă o temă de predilecţie a literaturii 
române. Refuzul modernităţii - în singura sa versiune reală, cea burgheză şi 
citadină - căpătase o asemenea amploare, încât E. Lovinescu s-a simţit obligat 
să ducă o adevărată campanie, în perioada interbelică, pentru reabilitarea, în 
literatură, a mediului orăşenesc. Ştefan Zeletin aprecia cultura românească drept 
reacţionară, „răzvrătire a elementelor medievale ale sufletului nostru împotriva 
orânduirii burgheze, impusă de invazia capitalismului străin în viaţa noastră 
patriarhală". Şi istoricii s-au apropiat cu mult mai mare interes de problematica 
rurală şi îndeosebi de raporturile de proprietate agrare, decât de evoluţia mediului 
orăşenesc şi a burgheziei române. Toate acestea dovedesc o sensibilitate 
tradiţionalistă şi antiburgheză; a fost o frână mentală care nu a blocat, dar a înce- 
tinit modernizarea societăţii româneşti. 20 

19 Enciclopedia română (publicată de C. Diaconovici), voi. III, Sibiu, 1904, p. 810 (art. 
„România"); voi. II, 1900, p. 762 (art. „laşi") şi voi. I, 1898, p. 606 (art. „Bucureşti"). 

20 „Refuzul capitalismului", ca fenomen cultural românesc, este analizat de Ştefan Zeletin 
în capitolul „Valoarea şi sensul culturii române reacţionare", op. cit, pp. 244-255. 



Cert este că în prima fază a procesului de modernizare, spre mijlocul secolului 
al XlX-lea, raporturile de proprietate din agricultură apăreau ca problema numărul 
unu a ţării. întrebarea era dacă va învinge marea proprietate, prin eliberarea 
ţărănimii de sarcinile feudale, dar fără o împroprietărire consistentă, sau 
dimpotrivă, societatea românească se va îndrepta spre un regim de mică 
proprietate agrară. Legea rurală din 1864 a încercat o soluţie de compromis, în 
sensul coexistenţei, în urma unei împroprietăriri parţiale, a marii şi micii 
proprietăţi. Frământările ţărăneşti, culminând cu marea răscoală din 1907, au 
dovedit precaritatea echilibrului. Noua reformă agrară din 1921 avea să 
desfiinţeze sistemul latifundiilor, transferând micii proprietăţi ţărăneşti cea mai 
mare parte a pământului. 

Istoricii români s-au angajat în lupta pentru proprietate cu mijloacele lor 
specifice. Trecutul a fost chemat să depună mărturie pentru prezent şi pentru 
viitor. Două tendinţe s-au conturat. Prima, cu punctul de plecare în eseul lui Ni- 
colae Bălcescu, Despre starea socială a muncitorilor plugari din principatele 
române în deosebite timpuri (1846), punea în evidenţă caracterul primordial al 
proprietăţii ţărăneşti, uzurpată de-a lungul Evului Mediu de marea proprietate 
boierească. Cealaltă, dimpotrivă, afirma anterioritatea şi perenitatea proprietăţii 
mari. 

Indiscutabil, dezbaterea era esenţială pentru societatea românească, dar 
insistenţa asupra ei tindea să lase pe un plan secundar forţele active ale 
modernizării. Nici marea, nici mica proprietate rurală nu figurau în primele rânduri 
ale acestora. Problema era scoaterea României din condiţia de ţară pre dominant 
rurală şi ieşirea românului din mentalitatea patriarhală. Din acest punct de 
vedere, comunismul a reprezentat, fără îndoială, o tentativă specifică de 
modernizare. Brutalitatea soluţiilor sale a forţat, într-adevăr, detaşarea de trecutul 
rural, însă cu preţul dezechilibrării tuturor structurilor şi cu rezultatul încropirii unei 
false societăţi moderne, cu totul în afara a ceea ce înseamnă modernitate la 
sfârşitul secolului al XX-lea. 

A treia mare problemă priveşte modelele, raportul românilor cu ceilalţi. Ideile 
noi şi instituţiile noi sunt toate produse ale laboratorului occidental. Inclusiv ideea 
naţională, statul-naţiune avându-şi obârşia tot în evoluţiile ideologice ale 
Occidentului. Până în secolul al XlX-lea, românii s-au aflat integraţi în spaţiul 
cultural oriental. Legăturile punctuale ale unor cărturari (precum stolnicul 
Cantacuzino, care a studiat la Padova, sau cronicarii moldoveni, în Polonia), puse 
adesea în evidenţă, nu au avut cum să schimbe condiţia generală a unei societăţi 
şi a unei culturi. Era o cultură pătrunsă de ideea ortodoxă, nu de ideea naţională. 
Prima breşă importantă a fost, spre sfârşitul secolului al XVIII-lea, opera Şcolii 
Ardelene, a unor intelectuali greco-catolici, cu studii la Viena şi la Roma, conduşi 



Consideraţii asemănătoare la loan Petru Culianu, care pune în cauză mentalitatea 
anticapitalistă a ortodoxiei, în contrast cu spiritul capitalist al eticii protestante (teza lui Max 
Weber): vezi eseul „Mircea Eliade necunoscutul", în volumul Mircea Eliade, Editura 
Nemira, Bucureşti, 1995. Capitolul „Duşmanii capitalismului" (pp. 169- 174) se încheie cu 
constatarea că „în România, la începutul secolului al XX-lea, nu existau prieteni ai 
capitalismului, în afara capitaliştilor înşişi". 



de ideea şi chiar de obsesia originilor latine, şi de necesara lor reactualizare. 
Demersul lor a constituit o sursă importantă a orientării spaţiului românesc spre 
Occident, dar tonul dat de cărturarii ardeleni - exponenţi ai unei societăţi ţărăneşti 
aflate sub stăpânire străină - nu a luat amploare decât odată ce elita celor două 
state româneşti s-a decis să adopte modelul occidental. 

Atât procesul de modernizare, cât şi afirmarea ideii naţionale conduceau în 
aceeaşi direcţie. Cât timp valorile general împărtăşite erau cele ortodoxe, românii 
se puteau simţi la ei acasă în spaţiul est-european. în momentul când pre- 
tutindeni sentimentul identităţii naţionale trece pe primul plan, lucrurile iau pentru 
ei o întorsătură radicală. Ei se trezesc dintr-odată, ceea ce fuseseră întotdeauna, 
dar fără ca aceasta să-i singularizeze, „o insulă latină într-o mare slavă". Rusul 
încetează de a mai fi marele frate ortodox eliberator. Identitatea religioasă apare, 
dimpotrivă, ca o primejdie suplimentară, putând facilita înghiţirea şi asimilarea 
României (ceea ce tocmai se petrecea în Basarabia). Naţionalismului popoarelor 
slave şi panslavismului li se opune acum naţionalismul românesc. 

Nici raporturile cu ungurii catolici sau protestanţi nu erau mai încurajatoare. 
Odată ce Ungaria (sau partea dominată de aristocraţia maghiară din Imperiul 
habsburgic) tindea să devină ea însăşi un stat naţional, deci asimilator, situaţia 
românilor din Transilvania devenea încă mai delicată. Unguri sau slavi, românii 
erau înconjuraţi pretutindeni de construcţii naţionale sau de proiecte naţionale 
care contraveneau propriului lor proiect. 

Singura soluţie rămânea Occidentul, îndeosebi ideea latină, şi, în mod cu totul 
privilegiat, apelul la marea soră la tină care era Franţa. Modelul francez şi, într-un 
fel, „iluzia franceză" s-au constituit în reper fundamental pentru societatea 
românească în secolul al XlX-lea. încă o contradicţie dramatică şi insolubilă: 
românii încearcă pur şi simplu să se rupă din partea de Europă căreia totuşi îi 
aparţin, navigând în imaginar, spre ţărmurile occidentale. 

Dar nici reacţia contrară nu poate fi subestimată. Modelul occidental află un 
teren nu tocmai prielnic în fondul rural al societăţii româneşti şi în mentalitatea 
rural-autohtonistă care, parţial acoperită; un timp, de acţiunea prooccidentală a 
unei elite, îşi va păstra totuşi vigoarea şi la un moment dat va irumpe. 
Contradicţia dintre modelul occidental şi reperele autohtone avea să străbată 
întreaga perioadă de care ne ocupăm şi continuă să se manifeste şi astăzi. 

în ce priveşte discursul istoric, raportarea la modelul occidental a avut darul de 
a genera în egală măsură atenuarea naţionalismului şi amplificarea lui. Strălucita 
civilizaţie occidentală, cu impresionantele catedrale ridicate într-o vreme când 
românii se aflau încă în afara istoriei, reducea vechea cultură românească la o 
variantă de „barbarie orientală" (sintagma aparţinându-i lui Titu Maiorescu). Mai 
ales în prima fază a contactului a predominat acest gen de uimire. într-un 
memoriu din 1828 adresat de loniţă Tăutu lui Stratford Canning, ambasadorul 
Angliei la Constantinopol, se mărturisea, cu toată umilinţa, că românii sunt un 
popor „fără arte, fără industrie, fără lumini". Aşa fuseseră şi strămoşii lor: „pe 
când literele înfloreau la Roma, Ovidiu, exilat în Dacia, se credea ca în Imperiul 
lui Pluton". Tot la 1828, un text privitor la istoria Moldovei (Nouveau tableau 
historique et politique de la Moldavie), putând fi atribuit marelui boier lordache 



Rosetti-Roznovanu, spunea în esenţă acelaşi lucru: trecutul ţării „nu prezintă în 
ansamblu nimic interesant, nici un fapt a cărui memorie să merite a fi conservată 
în analele naţiunilor". 21 

Pe de altă parte, se argumenta (şi din ce în ce mai insistent, pe măsura 
afirmării proiectelor naţionale) că, dimpotrivă, românii ar fi posedat cândva 
atributele esenţiale de civilizaţie cu care se mândreşte Occidentul. Le-au pierdut 
însă pentru că au trebuit să stea timp de secole cu mâna nu pe condei, ci pe 
sabie, pentru a apăra Europa de expansiunea islamică. Jertfa lor a contribuit la 
înălţarea Apusului. Pentru ce au a primi, românii au dat la rândul lor cu prisosinţă. 

Asemenea complexe nu afectau, fireşte, modelul autohtonist. Odată ce 
românii apăreau altfel decât ceilalţi, problema nu se mai punea în termeni de 
superioritate sau inferioritate. O discuţie purtată în cercul Junimii, prin anii 1870, 
între naţionalistul Eminescu şi scepticul Vasile Pogor, ilustrează perfect opoziţia 
dintre autohtonişti şi admiratorii necondiţionaţi ai modelului occidental. 

lată schimbul de replici - autentic sau nu, puţin importă în relatarea lui George 
Panu, memorialistul Junimii: 

„ — Ce umblaţi cu istoria românilor? - exclama Pogor. Nu vedeţi că nu avem 
istorie? Un popor care nu are o literatură, artă, o civilizaţie trecută, acela nu 
merită ca istoricii să se ocupe de el... Pe când Franţa produsese pe Moliere şi 
Racine, românii erau într-o barbarie completă. 

Atunci, Eminescu, care şedea într-un colţ, se ridică şi cu un ton violent, 
neobişnuit lui, zise: 

— Ceea ce numeşti d-ta barbarie, eu numesc aşezarea şi cuminţenia unui 
popor, care se dezvoltă conform propriului său geniu, ferindu-se de amestecul 
străinului." 22 

Se află rezumată în aceste câteva rânduri marea dilemă care a divizat 
societatea românească în ultimele două secole. 

Un mit naţional: Mihai Viteazul 

Conturarea mitului Mihai Viteazul ilustrează mai bine ca oricare alt model 
istoric mutaţiile petrecute în conştiinţa românească. Domnitorul care a reuşit să 
stăpânească pentru scurt timp, la 1599-1600, cele trei ţări reunite, trei veacuri mai 
târziu, în România modernă, începe a fi receptat ca unificator abia spre mijlocul 
secolului al XlX-lea. 23 O asemenea interpretare lipseşte cu desăvârşire în 



21 Vlad Georgescu, Memoires et projets de reforme dans Ies principautes roumaines 
(1769-1830), Bucarest, 1970, p. 170; Memoires et projets de reforme dans Ies 
principautes roumaines (1831-1848), Bucarest, 1972, p. 185. 

22 G. Panu, Amintiri de la „Junimea" din laşi, Editura Remus Cioflec, Bucureşti, 1942, voi. I, 
pp. 99-100. 

23 Pentru elaborarea mitului lui Mihai Viteazul, vezi articolele publicate de Mirela Luminiţa 
Murgescu: „Figura lui Mihai Viteazul în viziunea elitelor şi în literatura didactică (1830- 
1860)", în Revista istorică, nr. 5-6/1993, pp. 539-550; „Mythistory in Elementary School. 
Michael the Brave in Romanian Textbooks (1830-1918)", în Analele Universităţii Bucureşti, 



istoriografia cronicărească a veacului al XVII-lea şi chiar mai târziu, spre 1800, la 
Şcoala Ardeleană. Puse în evidenţă, pe lângă personalitatea excepţională a lui 
Minai, erau ideea creştină şi strânsele raporturi cu împăratul Rudolf. De 
asemenea, ambiţia cuceritorului apărea frecvent ca mobil al acţiunii, ocupând în 
schema interpretativă locul pe care mai târziu îl va lua „ideea românească". 

La Miron Costin, Mihai Viteazul se află în postura de cuceritor al Ardealului şi 
al Moldovei, „pricină de multe vărsări de sânge între creştini", de altfel puţin 
apreciate chiar de munteni: „Se urâse muntenilor cu domnia lui Mihai-vodă, tot cu 
oşti şi războaie." 24 Din cealaltă perspectivă, muntenească, Istoria domnilor Ţării 
Româneşti, atribuită lui Radu Popescu, îi tratează de-a valma pe toţi adversarii lui 
Mihai, străini şi români deopotrivă: „au supus domnia lui pă turci, pă moldoveni, 
pă unguri, de-i avea ca pe neşte măgari pe toţi". 25 Savoarea exprimării nu face 
decât să confirme absenţa ideii româneşti. Să fi fost Mihai Viteazul, la 1600, mai 
„patriot" decât erudiţii cronicari de la sfârşitul secolului al XVII-lea? 

Nici Şcoala Ardeleană, căreia conştiinţa naţională românească din veacul al 
XlX-lea îi datorează atât de mult, nu face totuşi pasul decisiv, deşi ţelul său era 
afirmarea identităţii românilor şi a mândriei de a fi român. Ideea unui stat unic al 
tuturor românilor nu îşi găseşte încă afirmarea, înfăptuirile lui Mihai Viteazul 
nefiind exploatate în acest sens. lată cum îi rezumă domnia Samuil Micu, în 
Scurtă cunoştinţă a istoriei românilor (redactată în ultimul deceniu al secolului al 
XVIII-lea): „în anul 1593 în domnia Ţării Româneşti au urmat Mihai Vodă, carele 
să zice Viteaz. Acesta foarte mare ostaşiu au fost, şi pre turci i-au bătut şi pre 

ardeleni i-au biruit şi Ardealul l-au luat şi l-au dat împăratului Rudolf 26 Astăzi, o 

asemenea interpretare ar stârni indignarea multora; autorul ei este totuşi unul 
dintre marii iniţiatori ai naţionalismului românesc! 

în Hronice românilor şi a mai multor neamuri, Gheorghe Şincai consacră un 
larg spaţiu domniei lui Mihai şi cu deosebire acţiunii lui în Transilvania. 
Combătându-I pe Engel, el pune mereu lucrurile la punct în favoarea românilor. 
Apără cu îndârjire personalitatea voievodului, căruia îi compune un portret moral 
avantajos, în antiteză cu defectele adversari lor săi. Ingredientele mitului sunt 
prezente, dar mitul încă lipseşte. Şincai accentuează asupra mândriei naţionale, 
dar nu exploatează politic ideea în sens de unitate naţională. 

Câteva decenii mai târziu, în 1830, bănăţeanul Damaschin Bojincă, discipol al 
Şcolii Ardelene, publică, în Biblioteca românească, o biografie a domnitorului, sub 
titlul Vestitele fapte şi peri re a lui Mihai Viteazul, prinţipul Ţării Româneşti. Nici de 



istorie, 1993-1994, pp. 53-66; „Trecutul între cunoaştere şi cultul eroilor patriei. Figura lui 
Mihai Viteazul în manualele şcolare de istorie (1831-1994)", în Mituri istorice româneşti 
(sub direcţia lui Lucian Boia), Editura Universităţii din Bucureşti, 1995, pp. 42-71. 

24 Miron Costin, Opere (ediţia P. P. Panaitescu), voi. I, Editura pentru Literatură, 1965, pp. 
15-21. 

25 Cronicari munteni, voi. I, Editura pentru Literatură, Bucureşti, 1961, p. 329. 

26 Samuil Micu, Scurtă cunoştinţă a istoriei românilor, Editura Ştiinţifică, Bucureşti, 1963, p. 
112; idee dezvoltată tot de Samuil Micu în Istoria şi lucrurile şi întâmplările românilor, ediţie 
recentă sub titlul Istoria românilor (îngrijită de loan Chindriş), voi. I, Editura Viitorul 
Românesc, Bucureşti, 1995, p. 97. 



data aceasta ideea naţională nu apare cu adevărat conturată, accentul căzând pe 
luptele împotriva turcilor. 

Momentul de răscruce este marcat de transilvăneanul Aaron Florian, stabilit în 
Ţara Românească, unde devine profesor la Colegiul „Sfântul Sava" din Bucureşti. 
Mihai Viteazul ocupă un loc esenţial în sinteza sa Idee repede de istoria 
prinţipatului Ţării Româneşti. Aaron Florian procedează la o amplificare a 
personajului şi a epocii, consacrându-le mult peste ceea ce pretindea economia 
lucrării: două sute de pagini, cea mai mare parte a celui de-al doilea volum, 
apărut în 1837, şi, în acelaşi timp, înscrie, în sfârşit, acţiunea lui Mihai pe linia 
înfăptuirii unităţii naţionale româneşti. Singurul reproş adus voievodului stă în 
faptul că nu s-a dovedit capabil să doteze teritoriile româneşti unificate cu o 
constituţie potrivită. Numai în acest fel ar fi putut începe o eră nouă, care ar fi 
permis românilor să evolueze, uniţi, între celelalte naţii ale Europei. 

Aşa vedea lucrurile, la Bucureşti, transilvăneanul Aaron Florian. Nu însă şi 
moldoveanul Kogălniceanu. Cel care avea să devină marele artizan al unirii 
principatelor nu se dovedeşte deloc sensibil, în opera sa de tinereţe, la potenţialul 
naţional al episodului Mihai Viteazul. în Histoire de la Valachie... publicată în 
acelaşi an, 1837, cu volumul amintit al lui Aaron Florian, ne întâmpină un Mihai 
Viteazul descins din evocarea lui Miron Costin, neanunţând încă în niciun fel 
proiectul de unitate naţională. Trăsătura lui dominantă pare a fi „ambiţia 
nemăsurată" care l-ar fi împins nu numai să cucerească Transilvania, dar chiar să 
viseze la coroana Ungariei şi a Poloniei. „Domnia sa a fost strălucită prin cuceriri, 
dar fatală Ţării Româneşti", conchide Kogălniceanu, extrăgând de aici şi o 
anumită morală istorică: „numele marilor cuceritori nu piere niciodată în memoria 
poporului, în timp ce acesta uită pe principii virtuoşi, dar paşnici". 27 Mihai apare ca 
un mare războinic, un erou, dar nicidecum ca unificator. 

Nici Nicolae Bălcescu, deşi muntean, nu pare atras, în mod deosebit, în 
primele lui lucrări (Puterea armată şi arta militară de la întemeierea principatului 
Valahiei până acum, 1844; Despre starea socială a muncitorilor plugari .. . 1846), 
de personalitatea voievodului, acordându-i locul şi importanţa cerute de 
subiectele respective şi nimic mai mult. 

Dar, după 1840, irezistibila ascensiune a lui Mihai devine tot mai vizibilă. 
Ascensiune în ambele ipostaze, eventual contradictorii, dar şi complementare: 
domnitor glorios al Ţării Româneşti şi unificator al românilor. Prima a fost pusă în 
valoare de însuşi domnitorul Ţării Româneşti, Gheorghe Bibescu (1842-1848), 
căruia i-a plăcut să se erijeze în urmaş al marelui voievod, orchestrând o 
insistentă propagandă în acest sens. Alungat de pe tron la 1848, el nu şi-a putut 
atinge ţelul de a deveni un nou Mihai, dar vanitoasa asumare princiară a 
moştenirii acestuia nu a rămas fără ecou. Atmosfera tot mai încărcată de 
amintirea eroului de la Călugăreni îl va fi înrâurit şi pe Bălcescu, în ciuda opoziţiei 
sale faţă de regimul lui Bibescu. 

Chiar în Moldova, simbolul Mihai începe să se afirme. La 1843, în Cuvântul de 

27 Mihail Kogălniceanu, Histoire de la Valachie, de la Moldavie et des Valaques 
transdanubiens, în Opere, voi. II, Scrieri istorice (ediţie Al. Zub), Editura Academiei, 
Bucureşti, 1976, pp. 177 şi 184. 



deschidere a cursului de istorie naţională la Academia Mihăileană din laşi, 
Kogălniceanu se apropie de voievodul muntean cu simţitor mai multă simpatie 
decât o făcuse cu şase ani în urmă. Mihai este prezentat acum ca fiind cel care a 
unit părţile disparate ale Daciei vechi. 

Simbolul îşi capătă deplina strălucire şi funcţionalitate în opera ultimă şi cea 
mai ambiţioasă a lui Nicolae Bălcescu, începută la 1847 şi neîncheiată încă la 
moartea sa, în 1852: Istoria românilor sub Mihai Vodă Viteazul. Apare o sensibilă 
evoluţie, în sensul ideii naţionale, faţă de primele eseuri ale istoricului. Ţelul 
acţiunii lui Mihai este net proclamat: unitatea naţională. El „voi a-şi creea o patrie 
mare pe cât ţine pământul românesc". A realizat astfel „visarea iubită a 
voievozilor cei mari ai românilor", începând cu Mircea cel Bătrân, „cel dintâi domn 
român care se luptă pentru unitatea naţională". Domnitorii nu făceau în fond 
decât să exprime prin acţiunea lor politică un sentiment general împărtăşit, dat 
fiind că, de la origini, „în inima tuturor românilor rămăsese neştearsă tradiţia unui 
trai comun şi dorinţa de a-l înfiinţa din nou". Aceasta explică „ura naţională a 
românilor în contra tiranilor unguri", lată de ce, „de câte ori un steag românesc se 
ivea fluturând în vârful Carpaţilor, Ardealul întreg se înfiora: românii de nădejde, 
tiranii lor de spaimă". 28 

Cartea lui Bălcescu a însemnat o premieră în istoriografia românească. Pentru 
prima oară istoria medievală a românilor, a celor trei ţări româneşti, era tratată 
explicit ca istorie naţională, ca istorie a unui deziderat naţional care nu a încetat 
să se manifeste de-a lungul veacurilor, ca istorie a unui ideal stat românesc, 
deplin şi unitar. Influenţa acestei lucrări asupra conştiinţei naţionale româneşti a 
fost considerabilă, cu toată întârzierea relativă a publicării (ediţie parţială în 1861- 
1863, integrală în 1878, apoi numeroase reeditări). Prin Bălcescu, Mihai Viteazul 
se impune decisiv şi definitiv ca prim ctitor al României moderne. 

Anii imediat premergători unirii principatelor din 1859 marchează creşterea 
interesului pentru figura voievodului, inclusiv în Moldova, paralel cu conferirea de 
valenţe unificatoare unor domnitori moldoveni, în primul rând lui Ştefan cel Mare. 
împreună, Mihai şi Ştefan ajung să simbolizeze istoria particulară, dar totodată 
comună, tinzând oricum spre unitate, a celor două ţări româneşti surori. 

Se observă astfel cum, între 1830 şi 1860, cu o intensificare notabilă în 
preajma revoluţiei de la 1848 şi apoi a Unirii, Mihai Viteazul trece printr-un proces 
de transfigurare, de venind, din erou creştin şi războinic, un simbol al unităţii 
româneşti. Sunt anii când idealul de unire într-un stat românesc, România ideală 
prefigurată în conştiinţe, se proiectează în trecutul istoric. Această orientare 
naţională, politică şi istorică aparţine în esenţă unei singure generaţii, generaţia 
care a făcut revoluţia de la 1848 şi a realizat apoi unirea Principatelor şi România 
modernă. Am văzut cum în aceeaşi perioadă este frecvent invocată Dacia, ca 
expresie a unităţii primordiale a pământului românesc. Două simboluri, care 
conduc la o mare aspiraţie: Dacia antică, reînviată pentru un moment de Mihai 
Viteazul şi menită a se reîntruchipa în România de mâine. 



28 Nicolae Bălcescu, Românii supt Mihai Voevod Viteazul, în Opere, voi. III (volum îngrijit 
de Daniela Poenaru), Editura Academiei, Bucureşti, 1986, pp. 165, 197 şi 265. 



Proiecte diferite, istorii diferite 



La fel ca ideea naţională, modernizarea societăţii româneşti îşi căuta 
justificarea şi modelul în acelaşi trecut istoric. Dacă proiectul naţional era în linii 
mari similar pentru toţi românii: o unică naţiune în vatra vechii Dacii, transfor- 
mările prin care societatea românească trebuia propulsată în epoca modernă 
reflectau, firesc, divergenţe de ordin ideologic şi interese specifice ale grupurilor 
sociale. Unui discurs naţional relativ omogen îi corespund evocări istorice con- 
tradictorii, atunci când se află în discuţie marea problemă a reformelor şi 
îndeosebi chestiunea proprietăţii. Spre mijlocul secolului al XlX-lea, trecutul este 
restructurat în sensul a trei sensibilităţi politico-istorice distincte: democratică, 
conservatoare şi liberală. 

Soluţia democratică, în fapt o soluţie rural-democratică adaptată profilului 
societăţii româneşti, şi-a aflat în Nicolae Bălcescu pe marele istoric şi pe omul 
politic de o rară consecvenţă. Pentru Bălcescu, chestiunea principală nu o re- 
prezenta libertatea în sine, ci proprietatea de la care derivă tot restul. Atunci când 
romanii au colonizat Dacia, „au împărţit, după obiceiul lor, pământul între 
colonişti". Societatea românească a fost la origine şi a rămas multă vreme o 
societate de oameni liberi, proprietari de pământ. Uzurparea s-a petrecut târziu, 
după întemeierea Principatelor. „Interesul, nevoia şi sila" au dus la ruinarea micii 
proprietăţi şi la înglobarea ei în cea mare. S-a ajuns la acea „monstruozitate so- 
cială ca o ţară întreagă să robească la vreo câţiva particulari". Mihai Viteazul i-a 
înrobit pe ţărani, prin faimoasa sa „legătură": ţara s-a împărţit de atunci în „două 
tabere vrăjmaşe, având interesuri împotrivite". Această nefericită evoluţie a atras 
după sine declinul ţărilor române. Numai emanciparea şi împroprietărirea ţăranilor 
pot remedia situaţia; altminteri, naţiunea română este ameninţată în însăşi 
existenţa ei. Revoluţia naţională, pentru a izbândi, trebuie susţinută de o revoluţie 
socială. 29 

Ceea ce rezultă din studiul lui Bălcescu este ilegitimitatea marii proprietăţi. 
Transpunerea, până la ultima consecinţă, a demonstraţiei istorice pe terenul 
reformei sociale ar fi însemnat restructurarea societăţii româneşti într-o societate 
exclusivă de mici proprietari. Evident, atât de departe nu se putea merge. 
Bălcescu a apărat însă la 1848 punctul de vedere cel mai radical exprimat în 
Comisia proprietăţii, care s-ar fi tradus printr-o însemnată expropriere parţială şi 
prin crearea unei mici proprietăţi ţărăneşti consistente; tot el a susţinut şi votul 
universal. 

La cealaltă extremă, teza conservatoare susţinea drepturile istorice ale 
boierimii asupra pământului şi rolul indispensabil al acestei clase atât în trecut, 
cât şi în prezent. Revoluţionar moderat la 1848, Ion Heliade Rădulescu a 
alunecat în cele din urmă spre o poziţie proboierească lipsită de orice nuanţe. 
Departe de a fi asupritori ai ţăranilor, boierii - socoteşte marele cărturar în 
Echilibrul între antiteze - „au fost cei cari dimpreună cu Radu Negru au fondat 



Nicolae Bălcescu, Despre starea socială a muncitorilor plugari în principatele române în 
deosebite timpuri, în Opere, voi. II (ediţia G. Zâne), pp. 151-162. 



domniatul nostru pe nişte instituţiuni atât de umane şi egalitare cu cari nu se pot 
compara legile lui Numa, lui Licurg şi lui Solon". De altfel, boieria la noi „nu a fost 
ereditară, ci deschisă la toţi fiii patriei". Boierii români anticipaseră chiar, şi într-o 
manieră mai rezonabilă, democratismul Revoluţiei franceze: „Boierismul vechi nu 
se speria de republica franceză, ce punea feciorii domneşti jos; căci boierii vechi 
creeau din feciorii lor domestici alţi boieri şi îi făceau membri ai familiei, din du-le 
fetele şi nepoatele de soţie." 30 

Democratismul epocii - importat din Occident - obliga! Istoria românească se 
dovedea profund democratică: democratică în variantă ţărănească la Bălcescu, şi 
tot democratică în variantă boierească la Heliade Rădulescu. 

Barbu Catargiu, primul-ministru asasinat în 1862, a fost un apărător talentat al 
drepturilor funciare boiereşti, inclusiv prin invocarea unor argumente istorice. Şi el 
îşi propunea dedramatizarea situaţiei prin ameliorarea imaginii boierului şi prin 
readucerea în legalitate a marii proprietăţi. „Feudalitatea în România n-a existat 
niciodată", afirma el în iunie 1859. Doar în Apus s-a instituit acest sistem, prin 
cucerirea germanică. De aceea revoluţiile au fost necesare în partea occidentală 
a Europei, pentru remedierea a ceea ce acolo a fost o uzurpare. La noi însă 
coloniştii romani au rămas stăpâni pe pământul lor. Punct de plecare identic cu 
cel invocat de Bălcescu; urmarea însă diferă. Nu s-a petrecut niciun fel de 
uzurpare: actualii proprietari deţin pământul, prin moştenire, din cele mai vechi 
timpuri (din epoca romană), sau l-au cumpărat, cu acte în regulă. Marea 
proprietate apare pe deplin justificată istoric; ea este de asemenea justificată 
economic. 

Argumentele istorice invocate de Barbu Catargiu au totuşi o pondere limitată 
în argumentaţia sa politică. Sacrificând atât cât era necesar jocului istoric, el ţine 
să atragă atenţia că ceea ce contează până la urmă nu este trecutul, ci prezentul. 
Scepticismul manifestat faţă de modele istorice, mai mult sau mai puţin 
imaginare, merită a fi consemnat. „Opinia publică - atrăgea el atenţia - este 
formată şi se poate înflăcăra foarte lesne de vorbele pompoase de 
sentimentalism, de patriotism, de Traian, Mircea Vodă şi chiar Decebal. [...] Să 
nu ne lăsăm a fi amăgiţi de discursuri. [...] Să tratăm această chestiune din 
punctul de vedere al dreptului şi al economiei politice." 31 Fondul gândirii lui Barbu 
Catargiu era reacţionar, dar logica, în esenţă, mai modernă decât a 
revoluţionarilor! 

Ne-am fi aşteptat, poate, ca tocmai conservatorii să fie mai sensibili la cântul 
de sirenă al trecutului. Lucrurile nu stau însă, în genere, aşa. Trecutul este 
invocat mai frecvent, şi în termeni imperativi, de cei care vor să se rupă de el. Lo- 
gica imaginarului îşi are regulile ei. Revoluţionarii francezi invocau Sparta şi 
Roma republicană. Orice ideologie, orice proiect necesită modele. Chiar atunci 
când în joc se află viitorul, modelele sunt extrase din trecut. în fond, nu există altă 
realitate decât trecutul. Cu cât o ideologie este mai transformistă, cu cât un 

30 Ion Heliade Rădulescu, Echilibrul între antiteze, voi. I, Editura Minerva, Bucureşti, 1916, 
pp. 85 şi 133. 

31 Barbu Catargiu, Discursuri parlamentare (1859-1862), Editura Minerva, Bucureşti, 1914, 
pp. 152-153, 220 şi 342. 



proiect este mai radical, cu atât se apelează în mai mare măsură la trecut, la un 
trecut restructurat potrivit necesităţilor şi idealurilor prezentului. Puteau şi boierii 
invoca istoria, şi nu se sfiau să o facă; dar starea de fapt şi de drept venea oricum 
în sprijinul lor. Pentru modificarea acestei stări, se impunea însă apelul la istorie, 
la o istorie menită să opună prezentul corupt unui trecut idealizat. Mersul spre 
viitor presupunea o reactualizare a originilor. 

Este ceea ce întâlnim în ideologia liberală. Ce putea fi mai modern decât 
liberalismul? Referirile sale la trecut, la un model istoric bine conturat sunt însă 
extrem de frecvente şi semnificative. Cântarea României a lui Alecu Russo (1850 
şi 1855) a putut fi apreciată drept un adevărat imn liberal. Dacă pentru Bălcescu 
valorile supreme erau proprietatea şi naţiunea, pentru Russo libertatea 
individuală apare ca principiu istoric şi politic fundamental, din care decurg toate 
celelalte. 32 

Cântarea României este un poem. Textele şi discursurile lui I. C. Brătianu 
aparţin însă genului politic, iar autorul lor se numără printre făuritorii României 
moderne pe care a angajat-o pe calea liberalismului. Faţă de „ruralul" Bălcescu, 
Brătianu se înfăţişează ca un citadin şi burghez, dacă nu prin origine 
(boierească), în orice caz prin mentalitate. A fost un om politic pragmatic, dar nu 
mai puţin un vizionar, două faţete nu neapărat antitetice. Ceea ce impresionează 
este pasiunea sa pentru istorie şi modul cum înţelege să extragă din trecutul 
naţional elementele doctrinei liberale, altminteri preluată nu de la coloniştii 
romani, ci din ideologia apuseană a secolului al XlX-lea! 

într-adevăr, din nou coloniştii romani sunt puşi la lucru. Aflăm, dintr-un articol 
publicat de Brătianu în Republica Română (noiembrie 18 51), că romanii stabiliţi 
în Dacia păstraseră neştirbit spiritul republican. Ei nu veneau de la Roma, unde 
flacăra Libertăţii se stinsese, ci din mediul rural, fidel vechilor credinţe şi virtuţi. 
Aşadar, „colonizaţia Daciei se făcu în numele şi prin puterea unei idei". Cei 
aşezaţi aici au fost un fel de refugiaţi politici şi de conştiinţă, fapt ce apropie 
întemeierea naţiei române de crearea Americii, ambele naţiuni împărtăşind în 
egală măsură religia libertăţii: „[...] precum ştim că la 1660 făcură puritanii din 
Englitera prin emigraţia lor în America, după căderea Republicii engleze, suntem 
întemeiaţi pe toate dovezile a zice că şi poporaţiile democratice şi libere ale 
Italiei, ca să scape de jugul fiscului, de insolenţa favoriţilor, de ameninţarea de-a fi 
desmoştenite, luară într-o mână fierul plugului şi în cealaltă paloşul şi veniră să 
împlânte fierul Libertăţii într-un pământ nou, tânăr şi puternic, departe de 
atmosfera cea molipsită de putrejunele despotismului [...]" în sânul noii colonii 
romane „tradiţiunile democratice se păstrară cu sfinţenie şi curăţenie". Naţiunea 
română „nu numai are mintea şi sufletul pregătite pentru democraţie, dar a 
păstrat-o neîncetat în inima şi moravurile ei". 33 

Chiar mai târziu, devenit din revoluţionar şi complotist om de stat responsabil, 
I. C. Brătianu nu pierde ocazia de a justifica legile şi actele de modernizare prin 

32 Cu privire la Cântarea României, vezi consideraţiile lui G. Zâne, în N. Bălcescu, Opere, 
voi. II, pp. 231-237. 

33 Ion C. Brătianu, Acte şi cuvântări, voi. I, partea I, Editura Cartea Românească, 
Bucureşti, 1938, pp. 21-22. 



modele şi precedente istorice. Ce putea fi mai normal, în sensul secolului al XIX- 
lea, decât dezvoltarea căilor de comunicaţie? Sunt invocaţi însă tot romanii, mari 
constructori de drumuri; să dovedim că suntem strănepoţii lor „şi să ridicăm 
şosele, să tragem drumuri de fier, să canalizăm râurile, să zidim porturi şi să 
organizăm companii de navigare". 34 Respectul pentru proprietatea privată este 
afirmat tot prin origini. La slavi domină devălmăşia, în timp ce „românii au 
împrumutat ideea proprietăţii individuale de la greci şi romani". Guvernul 
urmăreşte pur şi simplu - în 1883 - „să constituie proprietatea cum era înainte în 
România, astfel cum e în toate părţile la naţiunile grece, latine". 35 Cât despre 
constituţie şi sistem politic, trebuie ştiut că „România are un trecut şi, pe când în 
alte state era despotismul cel mai absolut, aici era un regim, în condiţiile de 
atunci, dar un regim foarte liberal şi, pot zice, parlamentar". 36 Când intră în 
discuţie legea comunală (1878), Brătianu atrage atenţia că nu se urmăreşte în 
fond decât reînvierea unei tradiţii romane, menţinută multă vreme şi la noi: 
„aceste comune au existat şi în România şi numai în timpul din urmă, când se 
sleiseră puterile noastre luptând contra invaziunilor barbarilor, au venit domni 
străini şi au desfiinţat comuna [...]" 37 . 

Pe un plan mai general, marele om politic nu încetează să afirme necesitatea 
studierii originii românilor, în scopul marcării identităţii naţionale şi a susţinerii 
intereselor prezente; el însuşi redactează eseuri şi ţine conferinţe pe această 
temă. Pentru orice „mutare" politică, istoria oferă precedente şi învăţăminte. 
Unele, de un umor involuntar. Când, în 1883, România aderă la Tripla Alianţă, 
Brătianu nu pierde ocazia să spună că Ştefan cel Mare „a fost cel mai vechi amic 
al Austriei!" 38 

Şi astfel, programul liberal, de altfel mai apropiat decât oricare altul de modelul 
burghez occidental, se prezenta, aproape punct cu punct, ca reactualizare a unui 
trecut transfigurat, începând cu Dacia antică şi mergând până în preajma declinu- 
lui ţărilor române spre sfârşitul Evului Mediu. 

Istoria justifica, aşadar, în egală măsură, democratismul esenţialmente rural al 
lui Bălcescu, liberalismul burghez al Brătienilor şi conservatorismul lui Barbu 
Catargiu. Nimic ieşit din comun: istoria justifică întotdeauna orice. 

Glorificarea trecutului 

Se mai urmărea, prin istorie, dovedirea unei origini nobile şi a unui trecut 
glorios, susceptibile de a asigura naţiunii române, în mult mai mare măsură decât 
imaginea ei prezentă, nu tocmai strălucită, un loc respectabil în concertul 
naţiunilor europene. 

Spre mijlocul secolului al XlX-lea, chestiunea originilor părea lămurită, în 

34 Ibidem, pp. 161-162. 

35 Ibidem, voi. VIII, 1941, pp. 163-164. 

36 Ibidem, p. 178. 

37 Ibidem, voi. IV, 1932, p. 31. 

38 Ibidem, voi. VIII, p. 213. 



varianta cea mai favorabilă pentru promovarea intereselor româneşti. Românii 
apăreau ca descendenţi ai coloniştilor romani, eventual cu concesii minime 
acordate autohtonilor daci. Naţiune latină prin origine şi prin vocaţie, ei nu puteau 
decât să se integreze, firesc, în comunitatea europeană a popoarelor romanice. 

Expresia extremă a acestei interpretări o oferă Şcoala Latinistă, prelungire 
exacerbată a Şcolii Ardelene, până în a doua jumătate a secolului al XlX-lea. 
Şeful necontestat al curentului latinist, August Treboniu Laurian, lingvist şi istoric, 
unul dintre cei mai respectaţi erudiţi ai epocii, publică, în 1853, Istoria românilor, 
sinteză care debutează pur şi simplu cu fondarea Romei la anul 753 Î.Cr. Istoria 
românilor apărea ca o continuare a istoriei romane. Dispărea în fapt orice dife- 
renţă între români şi romani. Era acelaşi popor, cu o unică istorie. Sistemul 
cronologic adoptat de Laurian desăvârşea integrarea românilor în istoria romană; 
datele fiind recalculate de la întemeierea Romei, cititorul află cu surprindere că 
revoluţia lui Tudor Vladimirescu s-a petrecut la 2574! 

în ciuda optimismului lui Laurian, rămâneau întinse zone necunoscute în 
istoria veche a românilor şi îndeosebi acel „mileniu întunecat", cuprins între 
retragerea aureliană şi întemeierea Principatelor. Odată cu lansarea teoriei 
imigraţioniste, spre sfârşitul secolului al XVIII-lea, prin lucrările lui Franz Joseph 
Sulzer şi ale lui Johann Christian Engel, o mare problemă pusă în faţa istoricilor 
români a fost dovedirea şi apărarea continuităţii la nord de Dunăre. Acesta era 
însă un program minimal. Afirmarea autohtoniei românilor prin simpla 
supravieţuire etnică nu părea de natură să susţină o istorie semnificativă în plan 
european. De aceea, chiar combătând imigraţionismul, istoricii români au fost 
tentaţi să susţină şi să amplifice fenomenul romanităţii sud-dunărene, mai bine 
pusă în evidenţă de izvoare şi susceptibilă de a fi integrată într-o mare istorie. 
Şincai, apoi Laurian au dezvoltat pe larg teoria potrivit căreia ţaratele bulgăreşti ar 
fi fost mai curând state mixte româno-bulgare, şi chiar, în anumite perioade, 
dominate politic de elementul românesc. într-un sens care, desigur involuntar, 
putea servi schemei imigraţioniste, centrul de greutate al istoriei româneşti se 
deplasa, pentru aproape un mileniu, la sud de Dunăre. Astfel, românii reintegrau 
marea istorie, evitând marginalizarea la care i-ar fi condamnat o repliere strictă în 
spaţiul vechii Dacii. 

în ce priveşte continuitatea şi afirmarea istorică a poporului român în spaţiul 
propriu-zis al Daciei şi al actualei Românii, punctul de plecare spre mijlocul 
secolului al XlX-lea era foarte aproape de cota zero. Studiul arheologic al chestiu- 
nii şi invocarea argumentelor lingvistice nu se aflau încă la ordinea zilei, 
informaţiile externe, în genere târzii, puţin numeroase şi destul de vagi, lăsând 
liber jocul ipotezelor. „Mobilarea" acestui mileniu s-a constituit în temă de predi- 
lecţie a imaginarului istoric românesc. 

S-a putut crede un moment, la 1856, în rezolvarea miraculoasă a întregii 
chestiuni. A fost scoasă atunci la lumină, în tipografia lui Gheorghe Asachi, 
Cronica lui Huru, prezentată ca traducere efectuată de vel spătarul Petru Clanău, 
în vremea lui Ştefan cel Mare, după originalul latin redactat de Huru, mare 
cancelar al lui Dragoş Vodă, prelucrare la rându-i a unui text mult mai vechi scris 
de „campoduxul" Arbure. 



Cronica acoperea întregul mileniu întunecat, de la retragerea aureliană din 
274 la 1274 (unde era situată domnia lui Bogdan Dragoş). S-a stârnit o oarecare 
vâlvă istoriograf ică şi politică. Domnitorul Moldovei Grigore Ghica a instituit o 
comisie de specialişti în chestiuni literare şi istorice pentru verificarea autenticităţii 
izvorului. în genere, opiniile au fost împărţite. Multora documentul le-a părut de la 
început suspect, dar printre partizanii săi s-au numărat câţiva distinşi cărturari, în 
primul rând Gheorghe Asachi, editorul textului, şi Ion Heliade Rădulescu, care îi 
va exploata din plin semnificaţiile istorice. 

Când s-a anunţat retragerea romană - relatează campoduxul Arbure -, lumea 
a început să se îndrepte spre laşi, unde a avut loc o mare adunare. S-a decis 
rămânerea pe loc şi rezistenţa în faţa barbarilor, lată, în sfârşit, mult căutata 
mărturie a continuităţii româneşti! Statul s-a organizat într-un fel de republică, 
după modelul roman: republică federativă şi moldovenească, documentul 
referindu-se strict la teritoriul dintre Carpaţi şi Nistru. Se atingeau astfel mai multe 
obiective: demonstrarea continuităţii statale, evidenţierea unor vechi instituţii 
democratice autohtone, sublinierea identităţii Moldovei, ca şi a apartenenţei, din 
cele mai vechi timpuri, a Basarabiei la Moldova. Mesajul trebuie raportat la 
momentul apariţiei: 1856, anul Congresului de la Paris şi al deciziei privind con- 
sultarea Principatelor în chestiunea eventualei lor unificări. Se punea accentul pe 
dreptul istoric al Moldovei asupra Basarabiei, răpită de ruşi la 1812. Se afirma 
totodată particularismul moldovenesc, corespunzător unei orientări, de altfel 
minoritară, susţinută şi de Gheorghe Asachi, nu tocmai favorabilă unirii Moldovei 
cu Ţara Românească. 

Nu este cazul să mai spunem că Arbure campoduxul, marele cancelar Huru şi 
vel spătarul Clanău sunt personaje pur imaginare, iar Cronica în discuţie un fals, 
rezultat din „fabrica" de documente a familiei Sion; de aici a izvorât şi 
Arhondologia Moldovei, scrisă de Constantin Sion, cu numeroasele ei genealogii 
fictive sau semifictive, sprijinite în câteva rânduri chiar pe Cronica lui Huru. Să 
mai menţionăm că autorul Arhondologiei, totodată autor sau coautor al Cronicii, a 
făcut campanie, în 1858, pentru candidatul la tronul Moldovei Grigore Sturdza, 
aşadar împotriva partidei naţionale şi contra Unirii, în care vedea un „proiect al 
nebunilor". Devine astfel şi mai clar sensul politic al falsului, document susţinător 
al continuităţii românilor în genere, dar mai ales al drepturilor Moldovei ca stat de 
sine stătător. 39 

Controversa în jurul cronicii lui Huru nu s-a stins chiar atât de uşor. Renumitul 
lingvist Alexandru Philippide găsea încă necesar, în 1882, să-şi încerce puterile 
într-un întins studiu pentru a-i dovedi falsitatea. Documentul stârnise mai multă 
vâlvă decât merita modesta abilitate a falsificatorilor, pentru simplul motiv că 
acoperea un gol şi venea să materializeze iluzia continuării, prin români, a istoriei 



Pentru cuprinsul şi exploatarea istorică a Cronicii lui Huru, pot fi consultaţi G. Asachi, 
Nouvelles histohques de la Moldo-Roumanie, laşi, 1859, şi I. Heliade Rădulescu, 
Elemente de istoria românilor, Bucureşti, 1860 şi 1869. Informaţii suplimentare asupra 
controversei la Al. Zub, Mihail Kogălniceanu istoric, Editura Junimea, laşi, 1974, pp. 749- 
752, şi în postfaţa şi notele lui Ştefan S. Gorovei la Costandin Sion, Arhondologia 
Moldovei, Editura Minerva, Bucureşti, 1973. 



romane, la un nivel înalt de organizare politică şi de civilizaţie. 

Proiectarea în avanscena istoriei universale a unei epoci din istoria naţională 
despre care în fapt nu se ştia nimic a fost şi preocuparea de căpetenie a lui 
Heliade Rădulescu. Inspirat de Cronica lui Huru, dar stimulat îndeosebi de 
propriile-i convingeri şi fantezii, amalgam de mesianism naţional, spirit creştin, 
conservatorism şi democratism, părintele culturii române moderne a lămurit în 
felul său faza continuităţii, în sinteza Elemente de istoria românilor (1860 şi 
1869), precum şi în diverse capitole ale Echilibrului între antiteze. în urma 
retragerii lui Aurelian, Dacia a rămas „autonomă şi creştină": „organizată după 
instituţiunile eclesiei primitive, se constituie şi continuă a se guverna în eclesii sau 
democraţii creştine, autonome fiecare şi confederate [...] Codicele lor civil este 
pentateucul [...]" La celălalt capăt al controversatului mileniu, constituţia lui Radu 
Negru de la 1247 organiza Ţara Românească după modelul Palestinei biblice, în 
12 democraţii creştine sau judeţe autonome. Oricum, tradiţia politică românească 
era republicană, domnia fiind electivă şi iniţial limitată la cinci ani („precedent 
istoric" actualizat de programul revoluţionar de la 1848). Toate acestea dovedeau 
faptul că „Europa, în instituţiile ce se ating de libertate, egalitate şi fraternitate, în 
cele ce se ating de înfrăţirea şi solidaritatea populilor, n-a ajuns încă pe primii 
români". 40 

Românii se dovedeau, aşadar, într-o variantă sau alta a acestei istorii fictive, 
depozitarii incontestabili ai valorilor celor două mari modele ale istoriei universale: 
modelul roman şi cel iudeo-creştin. 

Faza ulterioară a istoriei româneşti, debutând cu întemeierea reală a 
principatelor în secolul al XlV-lea, era, evident, mai bine cunoscută. Dar, chiar 
datele acestei istorii se pretau, la fel ca datele necunoscutei istorii anterioare, la 
un proces de amplificare nu mai puţin sensibil. Este o manieră de punere în 
evidenţă a excelenţei trecutului românesc, pe care o întâlnim inclusiv la marii 
istorici ai generaţiei de la 1848, M. Kogălniceanu şi N. Bălcescu. Respectul lor 
pentru datele concrete ale istoriei nu are nimic în comun cu fanteziile lui Heliade 
sau cu falsurile sioneşti, dar tentaţia ocupării unui loc privilegiat în istoria Europei 
se manifestă la aceleaşi cote înalte, fapt perfect de înţeles, în deplin acord cu 
proiectul politic de afirmare a naţiei în concertul european. 

Două teme, ale căror ecouri aveau să se prelungească în conştiinţa 
românească, şi-au găsit acum o primă cristalizare: pe de o parte, rolul românilor 
în apărarea civilizaţiei europene, pe de altă parte, vechimea şi chiar anterioritatea 
unor înfăptuiri româneşti în cele mai variate domenii. Două registre îmbinate într- 
un raport contradictoriu: jertfa consimţită în slujba Europei creştine sfârşind prin a 
epuiza forţa unei civilizaţii remarcabile. 

în introducerea ediţiei franceze, publicată în 1845, a fragmentelor extrase din 
cronicile româneşti, Kogălniceanu a prins într-o sinteză frapantă aceste trăsături 
ale unei istorii naţionale brusc proiectate în marea istorie europeană. Românii, 
scrie el, „sunt unul dintre popoarele care s-au distins cel mai mult în Evul Mediu 
prin virtuţiile militare şi prin activităţile spiritului. Primii în Europa au avut armate 



I. Heliade Rădulescu, Echilibrul între antiteze, voi. II, p. 52. 



regulate; au fost timp de secole apărătorii religiei şi ai civilizaţiei contra 
islamismului şi barbariei asiatice. [...] Au fost printre primii care au consacrat 
toleranţa religioasă şi libertatea de conştiinţă, au îmbrăţişat binefacerile tiparului, 
au adoptat limba naţională în biserică, în cancelarii şi în şcoli. [...]" 41 Românii, 
după Kogălniceanu, au fost chiar printre cele dintâi popoare care şi-au scris isto- 
ria în limba naţională (afirmaţie surprinzătoare, ştiut fiind că primele cronici scrise 
în româneşte nu sunt anterioare secolului al XVII-lea; în Franţa, Villehardouin 
scria deja în franceză la începutul secolului al Xlll-lea). 

Bălcescu, în Puterea armată... exprimă puncte de vedere identice: „Armata 
românească a fost cea dintâi armată permanentă în Europa. [...] Românii încă 
din veacul al XlV-lea, pe când toată Europa era cufundată în barbarie, aveau 
nişte instituţii cu care în acele vremi ar fi ajuns o naţie puternică în Europa, dacă 
unirea ar fi domnit între dânşii." 42 

Câteva zeci de ani mai târziu, în 1889, Kogălniceanu, vorbind în Camera 
Deputaţilor despre adoptarea principiilor „marelui 1789", nu ezita să identifice din 
nou „începutul lor în însăşi tara noastră", românii putând invoca „multe exemple 
pe care mai târziu le-au imitat şi alte ţări mai înaintate decât noi". 43 

Din elevi ai Occidentului, românii deveneau apărători ai acestuia şi, în multe 
privinţe, chiar precursori. Ne aflăm, evident, în faţa unei amplificări naţionaliste a 
istoriei. Fenomenul se cere însă înţeles într-un anumit context, şi îndeosebi în 
funcţie de două coordonate esenţiale. 

Prima dintre acestea o reprezintă spiritul însuşi al istoriografiei romantice. 
Reliefarea valorilor naţionale specifice şi amplificarea lor, puternica valorizare a 
originilor, gustul pronunţat pentru un Ev Mediu idealizat şi „eroizat", discursul 
istoric impregnat de patriotism, chiar şi tentaţia falsurilor patriotice, toate aparţin 
filonului romantic şi naţionalist al vremii, în această privinţă românii nefăcând 
altceva decât să adapteze formula generală la propria lor istorie. Surplusul de 
exagerare reflecta - în cazul românesc - disproporţia foarte pronunţată dintre 
realitate şi ideal. Când Michelet aşeza Franţa - precum alţi istorici şi ideologi 
Italia sau Germania - în fruntea popoarelor lumii, pretenţia putea să pară mai 
puţin flagrantă în comparaţie cu invocarea diverselor „priorităţi" româneşti, dar 
logica predestinării şi privilegierii unei anumite naţii este riguros aceeaşi, într-un 
caz sau în altul. 

în al doilea rând, şi în mod paradoxal, amplificarea naţionalistă a trecutului nu 
servea nicidecum unui proiect autohtonist, ci, dimpotrivă, apropierii societăţii 
româneşti de civilizaţia occidentală şi acceptării României ca stat cu drepturi 
depline printre statele europene. Istoricii şi oamenii politici, unii dintre ei în egală 
măsură istorici şi oameni politici, precum Kogălniceanu şi Bălcescu, îşi 
propuneau să demonstreze că istoria ultimelor secole, de supunere, declin şi inte- 
grare nedorită în lumea orientală, nu a fost decât un accident istoric, ale cărui 

41 M. Kogălniceanu, Fragments tires des chroniques moldaves et valaques, în Opere, voi. 
II, pp. 415-416. 

42 N. Bălcescu, Puterea armată şi arta militară de la întemeierea principatului Valahiei 
până acum, în Opere, voi. II, pp. 50 şi 61. 

43 Al. Zub, op. cit, pp. 751-752. 



urmări, odată înlăturate, România putea reveni la matca firească a evoluţiei sale, 
marcată de originea latină şi de un destin nu mai prejos de cel al trunchiului latin 
occidental. Sub discursul naţionalist se citeşte clar voinţa de integrare europeană. 

De la romantism la şcoala critică 

Formula naţionalist-romantică se prelungeşte în istoriografia românească 
dincolo de limitele cronologice ale romantismului european. Forţa şi persistenta 
curentului îşi află justificarea în condiţiile generale ale vieţii politice şi intelectuale 
româneşti. 

Un prim motiv rezidă în acutizarea problemei naţionale în ultimele decenii ale 
secolului al XlX-lea. Pentru români, obiectivul naţional devine prioritar, în 
condiţiile discriminărilor la care erau supuşi şi, în replică, ale intensificării mişcării 
naţionale în teritoriile aflate sub stăpânire străină: Transilvania, Bucovina, 
Basarabia. Proiectul ideal al unei naţiuni unificate continuă să marcheze puternic 
discursul istoriografie. Antagonismele naţionale se sprijină pe argumente istorice. 
Departe de a-şi fi epuizat resursele politico-istoriografice, problema continuităţii 
capătă accente puternic conflictuale în urma publicării, de către Robert Roesler, a 
studiilor sale româneşti (Romănische Studieri, 1871). Revitalizarea, prin 
contribuţia sa, a teoriei imigraţioniste a avut darul de a servi proiectul politic 
maghiar, visul unei Ungarii mari şi al unei Transilvanii fundamental ungureşti, 
unde românii ar fi apărut relativ târziu. Replica românească, susţinând, cu unele 
excepţii şi nuanţe, continuitatea pe teritoriul vechii Dacii, urmărea, evident, un 
scop politic şi naţional nu mai puţin clar definit. Prin istorie, maghiarii şi românii 
trasau frontierele ideale ale prezentului sau viitorului. Implicarea, de ordin emoţio- 
nal, cu puternic ecou în opinia publică, a proiectelor naţionale divergente lansa o 
sfidare la adresa istoriografiei: se puteau împăca exigenţele cercetării cu 
exigenţele aderenţei la un anumit program naţional? Putea istoricul să fie patriot, 
vorbind oricum despre trecutul naţiei sale? Putea, desigur, dar în condiţii mai 
puţin prielnice decât ar fi oferit o societate neafectată de conflicte şi proiecte de 
acest gen. 

în al doilea rând, trebuie constatată încetineala cu care se petrece procesul de 
profesionalizare a istoriografiei româneşti. Profesionistul nu se află în afara 
oricărei tentaţii mitologice; lucrarea noastră dovedeşte, de fapt, contrarul. El este 
însă capabil de a evita - teoretic, cel puţin - formele simpliste, infantile, de 
mitologizare. Oricât ar fi de îndrăzneţe, construcţiile sale se ridică pe un 
fundament real, de fapte verificate. Era un pas care trebuia întreprins, în sensul 
„disciplinării" studiilor istorice şi punerii lor de acord cu metodologia şi sistemul 
instituţional european. începutul se făcuse în universităţile germane, încă din 
secolul al XVIII-lea. La 1800, existau în spaţiul german o duzină de catedre 
universitare de istorie; numărul lor ajunge la 175 în 1900. Germania devenise 
incontestabil polul mondial al istoriografiei; aici se puteau deprinde normele unei 
istorii bazate pe studiul riguros al izvoarelor, o istorie care se dorea deci 
debarasată de fantezie. Franţa era încă în urmă, dar profesionalizarea făcuse 



mari progrese şi în universităţile sale: 71 de catedre de istorie la sfârşitul secolului 
alXIX-lea. 

Cele două universităţi româneşti, din laşi şi Bucureşti, au fost înfiinţate la 
1860, respectiv 1864. în principiu, datele menţionate ar putea marca începutul, fie 
şi modest, al profesionalizării istoriei. Lucrurile nu au stat însă aşa. Teoria 
„formelor fără fond", formulată de Maiorescu şi dezvoltată într-un sens mai 
optimist (forme care îşi creează treptat fondul) de E. Lovinescu, îşi găseşte în 
acest caz o justificată aplicare. Cele patru catedre de istorie (istoria românilor şi 
istoria universală, la laşi şi la Bucureşti) au fost ocupate, timp de decenii, de 
persoane care nu aveau prea mult în comun cu profesia de istoric. Petre Cer- 
nătescu, profesor de istorie universală la Bucureşti - până în 1892! -, s-a 
„remarcat" printr-un manual de istorie universală pe care nu şi-a pus decât 
numele, restul fiind pur şi simplu o versiune românească a sintezei lui Victor 
Duruy! Titularul cursului similar din laşi, Nicolae lonescu, a fost om politic şi un 
apreciat orator în epocă, în niciun caz însă istoric. Tot la laşi, Andrei Vizanti preda 
istoria românilor; a devenit cunoscut nu prin cele câteva broşuri fără valoare pe 
care le-a publicat, ci prin faptul, mai spectaculos, al fugii din ţară, pentru a scăpa 
- acuzat fiind de delapidare - de rigorile justiţiei. Dintre toţi, doar V. A. Urechia, 
profesor de istoria românilor la Universitatea din Bucureşti între 1864 şi 1901, a 
dovedit o incontestabilă hărnicie, dacă nu şi o deosebită competenţă. întinsele 
sale lucrări sunt mai curând compilaţii, iar patriotismul său fierbinte, dar naiv, îl 
aşază în şirul descoperitorilor de tot felul de priorităţi autohtone. 

Până aproape de sfârşitul secolului, nu catedrele de istorie aveau să 
promoveze normele şcolii erudite şi critice, caracteristice momentului istoriografie 
european. Neîndiguit în niciun fel de asemenea exigenţe, romantismul 
istoriografie avea cale liberă. Principala figură istoriografică a perioadei 1860- 
1880 a fost Bogdan Petriceicu Haşdeu (1838-1907), autodidact posedând un 
fond imens de cunoştinţe, îndeosebi în câmpul lingvisticii, filologiei şi istoriei, spirit 
scânteietor, genial chiar, dar fantast, înclinat spre cele mai neaşteptate construcţii 
intelectuale. în 1874, Haşdeu a devenit profesor de filologie comparată la 
Universitatea din Bucureşti; înainte de această dată, ca şi, un timp, după, 
influenţa sa în istorie a fost enormă, şi nu în sensul disciplinării domeniului! Con- 
tribuţiile sale solide, precum editarea unui număr impresionant de izvoare slave şi 
texte vechi româneşti, ideile sale fertile, cum sunt cele privind rolul dacilor în 
formarea poporului român, teoria circulaţiei cuvintelor sau, într-un plan mai larg, 
proiectul de cercetare interdisciplinară, prin apropierea istoriei de lingvistică, 
antropologie, economie... se îmbină cu tentaţia elaborărilor arbitrare, pur exerciţiu 
al inteligenţei, seducător şi derutant. 

Naţionalist de sensibilitate politică liberală (a şi fost ales deputat pe liste 
liberale în 1867, apoi în 1884), Haşdeu nu a ezitat să infuzeze istoriei, uneori în 
ciuda evidenţei, valorile în care credea. Monografia loan Vodă cel Cumplit (1865) 
îl înfăţişează pe acest domnitor drept cel mai strălucit spirit politic european al 
veacului al XVI-lea, în timp ce Moldova devine o ţară în multe privinţe modernă, 
cu un sistem electoral anticipând votul universal. Reformele lui loan Vodă, aşa 
cum le interpretează istoricul, nu fac decât să anticipeze reformele lui Cuza, 



aflate în plină desfăşurare la data publicării lucrării. Principele moldovean 
secularizează averile mănăstireşti şi gândeşte o foarte inteligentă reformă fiscală, 
susceptibilă de a îmbunătăţi, ca prin miracol, situaţia ţărănimii. Haşdeu avea chiar 
să recomande legiuitorilor luarea în considerare, în procesul modernizării 
României, a legilor şi instituţiilor autohtone, susţinând „caracterul naţionalităţii 
române ca bază a legislaţiunii sale" 44 . 

în lucrările ulterioare - dintre care cea mai importantă este Istoria critică a 
românilor (1873 şi 1875) -, Haşdeu s-a străduit să pună în evidenţă valoarea 
vechii civilizaţii româneşti, forţa românilor în Evul Mediu şi continuitatea politică 
între Dacia, Imperiul roman şi principatele române. Dacă a fost adversar al 
latinismului pur, susţinând ponderea dacilor în sinteza românească, a încercat să 
reducă la minimum - deşi slavist, dar, ca basarabean şi patriot român, adversar 
al Rusiei şi partizan al solidarităţii latine - ponderea elementului slav în limba 
română şi în vechea cultură românească. Prestigiul lui Haşdeu, cunoştinţele şi 
meritele lui incontestabile aveau să complice şi mai mult afirmarea normelor 
critice în istoriografia română. 

în aceste condiţii, procesul de profesionalizare începe să prindă contur abia în 
deceniul 1880-1890 şi se instituie cu adevărat în deceniul 1890-1900. A. D. 
Xenopol îşi începe cariera de profesor de istoria românilor la Universitatea din 
laşi în 1883. El a fost, fără îndoială, un istoric în deplinul înţeles al cuvântului, şi 
chiar un mare istoric, dar, înclinat spre teoria istoriei şi spre mari lucrări de 
sinteză, nu răspundea pe deplin exigenţelor pe care epoca le impunea unui 
profesionist, acestea fiind cunoaşterea nemijlocită a izvoarelor şi cufundarea în 
cercetări de strictă specialitate. De aici şi reticenţele „şcolii critice" faţă de opera 
lui Xenopol, faţă de demersul său în general. Un moment-cheie poate fi 
considerat publicarea primului studiu fundamental al lui Dimitrie Onciul, în 1885 (o 
„dare de seamă critică" privitoare la lucrarea lui Xenopol, Teoria lui Roesler). 
Onciul, format la şcoala austriacă, prelungire a celei germane, devine, în 1896, 
profesor de istoria românilor la Universitatea din Bucureşti. în 1891, loan Bogdan, 
slavist cu formaţie metodologie identică, ocupase, la aceeaşi universitate, catedra 
de limbi slave. Murind P. Cernătescu, catedra de istorie universală revine, în 
1894, lui Nicolae lorga. 

Saltul de la Cernătescu la lorga este semnificativ, chiar simbolic, pentru 
restructurarea radicală a istoriografiei româneşti. Prin Onciul, Bogdan şi lorga 
istoria intră decisiv, cel puţin la Universitatea bucureşteană, în era 
profesionalismului. Era un început remarcabil, dar numai un început, limitat la 
contribuţia şi exemplul câtorva istorici. Abia în anii următori şi în deceniile 
următoare, profesionalismul va căpăta consistenţă prin intrarea în scenă a noilor 
generaţii formate în spiritul unei metodologii exigente. 

Paradigma junimistă: detaşarea de istorie 



44 B. P. Haşdeu, Scrieri literare, morale şi politice (ediţia Mircea Eliade), voi. II, Bucureşti, 
1937, p. 164 (articol publicat în Românul la 11 ianuarie 1868). 



Este momentul să abordăm schimbarea de paradigmă pe care a încercat-o 
Junimea în istoriografia românească şi, în genere, în spiritul public românesc, în 
raportarea românilor la trecutul lor. Onciul şi Bogdan au fost junimişti, lorga, un 
timp, „tovarăş de drum" al acestui curent. 

Junimea s-a constituit, ca societate culturală, la laşi, în 1863-1864. Din 1867, 
a editat revista Convorbiri literare, deplasată, în 1885, la Bucureşti, unde se 
instalaseră între timp membrii săi mai de seamă. Cei care dau tonul la Junimea în 
anii conturării curentului, şi în primul rând Titu Maiorescu (1840-1917) în 
chestiunile de ordin cultural şi Petre P. Carp (1837-1919) în cele de ordin politic, 
sunt oameni tineri, cu studii solide în Occident, exponenţi ai unei doctrine conser- 
vatoare de factură modernă, înclinată nu spre tradiţionalism, ci spre evoluţia 
gradată, organică, a societăţii româneşti, în sensul oferit de modelul occidental. 
Cheia concepţiei lor filozofice, politice şi culturale este evoluţionismul; ei nu aderă 
la imobilismul reacţionar, dar nici la voluntarismul liberal. Cred în necesara 
soliditate a unei construcţii care nu poate fi improvizată. Nu simt nevoia să se 
raporteze la trecut, nici pentru a-şi susţine privilegiile, ca vechii conservatori, nici 
pentru a schimba radical societatea românească prin invocarea unor modele 
istorice fictive, ca liberalii. Privesc trecutul cu detaşare, şi aceasta este în sine o 
schimbare foarte importantă de paradigmă, inedită în contextul românesc al 
secolului al XlX-lea! A rămas până astăzi singura încercare notabilă în cultura 
română de detaşare a prezentului de trecut, de punere în discuţie a problemelor 
actuale fără obsedanta raportare la precedente istorice reale sau imaginare. 

Detaşarea programatică de istorie coincidea cu concepţia junimiştilor 
privitoare la metodologia cercetării istorice. Formaţi în spiritul vremii, la marile 
universităţi europene şi, în ce priveşte liderii curentului, mai cu seamă în mediul 
german, ei erau adepţii unei istorii obiective, reconstituită strict pe baza 
investigaţiei documentare meticuloase şi riguroase. „Istoria, aşa cum a fost ea cu 
adevărat", potrivit faimoasei formulări a lui Ranke, avea să devină, pretutindeni în 
Europa, cu punct de plecare în metodologia germană, idealul istoriografie al 
„şcolii critice". Sub acest aspect, junimismul prezintă un sincronism perfect cu 
mişcarea ideilor în Occident. Modelul, desigur ideal şi, ca orice ideal, cum s-a 
putut constata, de neatins, era cel al unei istorii reconstituite cu răceala omului de 
ştiinţă, debarasată oricum de presiunea politicului şi ideologicului. Operaţia s-a 
tradus printr-o întoarcere de 180 de grade, rezultatul datorându-se, pe lângă 
convingeri, şi spiritului polemic, nu scutit de exagerări, inevitabil în afirmarea 
oricărui curent. 

Criticismul nu apare desigur din senin în cultura română. Atitudini polemice 
faţă de amplificările naţionaliste se întâlnesc şi în faza anterioară Junimii. Aspre 
critici au fost adresate, în acest sens, şcolii latiniste. în Cuvântul introductiv din 
1843, Kogălniceanu combătea „romanomania", tentaţia de a adăuga virtuţilor şi 
faptelor româneşti pe cele ale strămoşilor romani. Şi Alecu Russo a luat în 
derâdere aceste tendinţe. Chiar Haşdeu, atât de naţionalist, şi gata să amplifice 
la rându-i rădăcinile dacice, a ridiculizat consecvent mania latinistă. Cu sau fără 
Junimea, latinismul era oricum menit să părăsească scena, ceea ce s-a şi 
întâmplat în deceniul 1870-1880, după publicarea neinspiratului Dicţionar al lui 



Laurian şi Massim. 

Tradiţia critică era, aşadar, prezentă, Junimea însă o dezvoltă şi o 
generalizează, îi dă forţa unui adevărat sistem de filtrare destinat să separe 
adevărul de fals şi valorile autentice de pseudovalori. 

Totul este spus, ferm şi chiar agresiv, în extraordinarul articol programatic 
publicat de Titu Maiorescu în 1868 sub titlul în contra direcţiei de astăzi în cultura 
română. Istoria de până la începutul secolului al XlX-lea este expediată în două 
cuvinte: barbarie orientală. Nu sunt mai favorabil apreciate nici cărţile de început 
ale culturii române moderne. Merită citat în întregime pasajul referitor la Petru 
Maior (cu care de altfel Titu Maiorescu se şi înrudea!) şi la istorie în genere: „La 
1812, Petru Maior, pentru a nu pomeni compilaţia de citate făcută de Şincai fără 
nicio critică, scrie istoria sa despre începutul românilor în Dacia. în tendinţa ce 
are de a dovedi că noi suntem descendenţi necorupţi ai romanilor, Maior susţine 
în paragraful al patrulea că dacii au fost cu totul exterminaţi de romani, aşa încât 
nu s-a întâmplat nicio amestecare între aceste două popoare. Pentru a proba o 
ipoteză aşa de nefirească, istoricul nostru se întemeiază pe un pasaj îndoios din 
Eutrop, şi pe un pasaj din Iulian, cărora le dă o interpretare imposibilă de admis 
cu mintea sănătoasă, şi astfel începe demonstrarea istorică a romanităţii noastre 
cu o falsificare a Istoriei. Următorul comentariu îi priveşte pe contemporani: "[...] 
ceea ce surprinde şi întristează în aceste producte nu este eroarea lor în sine, 
căci aceasta se explică şi uneori se justifică prin împrejurările timpului, dar este 
eroarea judecăţii noastre de astăzi asupra lor, este lauda şi suficienţa, cu care se 
privesc de inteligenţele române ca adevărate fapte de ştiinţă valabilă, este orbirea 
de a nu vedea că zidirea naţionalităţii române nu se poate aşeza pe un 
fundament, în mijlocul căruia zace neadevărul" 45 . 

Tot în 1868, articolul Contra şcoalei Bărnuţiu punea în evidenţă ridicolul 
raportării obsedante a prezentului la trecut. Bărnuţiu şi discipolii săi susţineau că 
legile şi instituţiile româneşti trebuiau să fie pur şi simplu cele romane. „Vai de 
naţiunea noastră - exclama Maiorescu - dacă conducerea ei s-ar inspira 
vreodată de asemenea principii. în contra lor trebuie să apelăm la adevărul 
nestrămutat şi să spunem: că regenerarea noastră nu poate începe decât în 
spiritul culturii modeme..." 46 

în diverse texte, Maiorescu nu a contenit să se amuze şi să-şi amuze cititorul 
cu o întreagă colecţie de „perle" naţionaliste, menite să pună în evidenţă tot felul 
de superiorităţi şi anteriorităţi româneşti. Poate cea mai izbutită pagină o 
constituie ridiculizarea paralelei între Goethe şi lenăchiţă Văcărescu, pe marginea 
poeziei într-o grădină... pornind de la care V. A. Urechia decreta superioritatea 
românului. Goethe devenea un „german practic", „grădinar de la Erfurt", iar 
Văcărescu „poet sublim", totul, evident, spre marele haz al criticului. 47 

Următoarele rânduri, apărute în periodicul Adunarea Naţională, ilustrau perfect 
genul de discurs istoric căruia Maiorescu îi opunea un refuz intransigent: „Două 

din cele mai mari evenimente din istoria Europei moderne au primit direcţiune, 
sau cel puţin s-au născut, la signalul dat pe pământul nostru: revoluţiunea 
franceză şi cele două uniuni naţionale ale Italiei şi Germaniei. 

Revoluţiunea franceză este numai continuaţiunea revoluţiunii lui Horea, cu 
singura deosebire că a lui Horea avea o direcţiune naţională pe lângă cea 
socială. De altminterea până şi scăderile, erorile revoluţiunii lui Horea, le aflăm şi 
în cea franceză. 

La sunetul eraldului, anunţând unirea Moldovei şi a Munteniei, se deşteaptă 
Garibaldi şi Bismarck [...] 

Mai puţin zgomotoasă, dar de rezultat nu mai puţin mare, fu revoluţiunea 
românilor în sensul liberalismului, al democraţiei. Constituţiunile ce ne-am dat în 
anii aceşti din urmă sunt şi ele premergătoare noului spirit în Europa. După noi 
Austria îşi va reveni la parlamentarism; după noi Spania face revoluţiunea sa; 
după noi însăşi Franţa va face câţiva paşi înainte în sensul democraţiei." 

Comentariul lui Maiorescu: 

„în urma acestor cuvinte foaia citată ne dă sfatul: «Să nu surâdă nimeni 
cetindu-le.» Aceasta trece peste glumă, onorabilă Adunare Naţională) Surâsul cel 
puţin trebuie să ne fie iertat! Căci una din însuşirile cele mai fericite ale neamului 
omenesc şi care formează un mijloc de apărare în contra multor greutăţi ale vieţii 
sociale şi literare, sunt tocmai acele mişcări jumătate trupeşti jumătate sufleteşti, 
care încep cu simplul surâs şi se termină cu izbucnirea de veselie, ce din 
recunoştinţă pentru vioiciunea geniului antic ne-am dedat a o numi un râs 
homeric." 48 

Pe o linie pur maioresciană, cu strictă aplicare la istorie, merge George Panu, 
autor a trei studii istorice publicate în Convorbiri literare între 1872 şi 1874. Foarte 
tânărul autor nu avea nicio pregătire specială de istoric, dar, înarmat cu câteva 
lecturi rapide, cu vioiciunea propriului spirit şi cu verva polemică junimistă, 
reuşeşte să demoleze aproape întreaga istoriografie românească şi să şifoneze 
chiar prestigiul, aproape intact până atunci, al marelui B. P. Haşdeu. 

în Studii asupra atârnării sau neatârnării politice a românilor în deosebite 
secole, Panu atenuează sensibil originalitatea şi măreţia trecutului românesc. 49 El 
insistă asupra influenţelor străine şi îndeosebi slave, acestea din urmă identificate 
masiv în limba română, în instituţii şi în obiceiuri. Contribuţia slavă nu mai apare 
ca un adaos oarecare, ci ca un important element constitutiv al sintezei 
româneşti. Pe de altă parte, Panu mărgineşte considerabil acţiunea politică a 
românilor, insistând asupra vasalităţii, deloc formale, care lega Moldova de 
Polonia şi Ţara Românească de Ungaria. Chiar marii eroi ai neamului sunt 
caracterizaţi, într-o manieră vizibil provocatoare, pornind de la starea de fapt a 
unei istorii nicidecum „imperiale", ci mărginite şi dependente de interesele marilor 
puteri. Astfel, Ştefan cel Mare devine „vasal polon", iar Mihai Viteazul „general 
neamţ"! 

în 1873, Panu recenza, cu aceeaşi lipsă de complexe, Istoria critică a 

românilor a lui Haşdeu, sesizând, sub uluitorul joc de artificii, slăbiciunea multor 
demonstraţii. Potrivit viziunii haşdeiene, Ţara Românească a secolului al XlV-lea 
devenea aproape o „mare putere", prefigurând, prin întinderea ei, România 
modernă; hotarele îi erau mult extinse, peste munţi, ca şi în Moldova, până la 
Bacău şi Bârlad, argumentaţie pe care tânărul junimist o anula cu argumentele 
criticii. Un an mai târziu, în 1874, Panu schiţa, în Studiul istoriei la români, o 
amplă panoramă a deformărilor, exagerărilor şi plăsmuirilor de tot felul, menite a 
asigura românilor o poziţie privilegiată în istoria şi civilizaţia Europei. 

Tonul criticii istorice junimiste a fost dat de Maiorescu şi, pe urmele lui, de 
Panu; a trebuit să mai treacă însă un număr de ani pentru ca pe aceste principii 
să se afirme o adevărată şcoală istorică, datorată îndeosebi contribuţiilor lui 
Dimitrie Onciul şi loan Bogdan. Prin ei, au fuzionat spiritul critic şi pro- 
fesionalismul istoriografie. Onciul a „complicat" teza continuităţii, integrând unele 
argumente roesleriene în teoria sa a admigrării: în fond, o soluţie de compromis 
între cele două ipoteze rivale. Tot el a demontat mitul Negru Vodă, reconstituind 
cu migală schema „reală" a formării Ţării Româneşti. Bogdan, primul mare slavist 
român, a ajuns, într-un spirit apropiat de sugestiile lui Panu, la definirea unei 
importante componente slave în cultura medievală românească, şi chiar în 
procesul formării poporului român şi a limbii române. 

Toate acestea mergeau, în mod evident, în sens opus prejudecăţilor istorice 
ale secolului al XlX-lea. Onciul şi Bogdan nu au fost adversari ai identităţii şi 
unităţii naţionale româneşti, nici partizani ai integrării României în spaţiul slav! 
Modelul lor era cel occidental, pe care de altfel l-au aplicat întocmai în domeniul 
studiilor istorice. Pur şi simplu, ei înţelegeau să separe proiectul politic actual de 
realităţile Evului Mediu. Faptul că statul naţional românesc - real sau ideal - 
ocupa un teritoriu bine definit nu trebuia să însemne proiectarea automată a 
acestei configuraţii naţionale cu un mileniu sau un mileniu şi jumătate în urmă. 
Faptul că românii căutau să se desprindă de masa slavă, orientându-se spre 
Occident, nu putea însemna minimalizarea factorului slav atât de prezent de-a 
lungul istoriei medievale româneşti. 

A reuşit „noua istorie" junimistă să evacueze mitologia din discursul despre 
trecut? Acesta i-a fost scopul, fără îndoială, dar în ceea ce priveşte rezultatul 
lucrurile nu stau chiar aşa. Demolarea unei configuraţii mitice dă naştere la 
„contra-mituri". Imaginarul şi ideologia nu pot fi izgonite din demersul istoriografie. 
O istoriografie profesionistă este scutită în genere de „excese elementare" 
precum falsurile şi fabulaţiile pure. Imaginarul se debarasează de ficţiune, ceea 
ce nu înseamnă însă că logica sa nu acţionează şi asupra „faptelor reale". 
Materialul faptic vehiculat devine mult mai sigur, dar liniile directoare ale 
discursului continuă să fie determinate de acelaşi mecanism mental. 

Atunci când Maiorescu vorbeşte despre „barbaria orientală", contra-mitul 
apare nu mai puţin flagrant decât mitul pe care îşi propune să-l nege, acela al 
unei strălucite istorii şi civilizaţii româneşti de factură cvasioccidentală. „Barbaria 
orientală" era, în fond, un sistem de civilizaţie, la fel de valabil în sine ca oricare 
altul. Amplificarea influenţei slave, mergând - potrivit interpretării, agreată de 
Junimea, a lui Alexandru Cihac - până la identificarea unei limbi române mai 



curând slave decât romanice, poartă, evident, aceeaşi marcă a contra-mitului, 
contrastând cu mitul dominant al purei latinităţi a românilor. 

Nici detaşarea de prezent, voită şi definită programatic, nu putea merge până 
la capăt. într-o sinteză, de altfel mediocră, de istorie a românilor, D. Onciul şi-a 
exprimat cu claritate concepţia dinastică şi a supremaţiei instituţiilor politice, prin 
asamblarea întregii istorii româneşti în jurul cârmuitorilor, începând cu Traian şi 
încheind cu Carol I. Iar remarcabila lucrare a lui Maiorescu, Istoria contemporană 
a României, oferă, inevitabil, punctul de vedere junimist-conservator asupra 
edificării României moderne, proces pe care majoritatea istoricilor îl raportează 
totuşi, mai curând, la ideologia şi acţiunea politică a liberalilor, lată, de altfel, o 
întrebare, la care răspunsul, oricare răspuns, presupune o alunecare spre mit: 
cine a făcut România? Liberalii, conservatorii, Cuza, Carol, Kogălniceanu, 
Brătianu, poporul, conjunctura europeană? Sau toţi laolaltă, dar atunci în ce 
ordine de importanţă? 

Oricare ar fi însă prejudecăţile junimiste transpuse în discursul istoric şi oricât 
de inaccesibilă obiectivitatea istorică urmărită, intransigenţa critică a acestui 
curent ideologic a infuzat culturii române un spirit de care orice cultură are 
absolută nevoie. Un sistem de convingeri, chiar atunci când este considerat 
inatacabil, şi mai ales atunci, trebuie pus sub sem nul întrebării. Tentaţia 
unanimităţii în jurul unor „adevăruri" intangibile înseamnă sinucidere culturală. 
Marele merit al Junimii nu a stat în „dreptatea", mereu discutabilă, a soluţiilor 
propuse, ci în faptul că a îndrăznit să pună sub semnul întrebării foarte multe 
dintre convingerile comode ale românilor. Şi tot un mare merit constă în faptul că 
Junimea a reprezentat atunci, mai mult ca oricare altă direcţie culturală, 
momentul european, inclusiv în materie de istorie. Problema nu este până la 
urmă a unei iluzorii dreptăţi absolute, ci a sincronizării culturii româneşti cu 
evoluţiile europene. 



Reacţia autohtonistă 

O nouă direcţie se afirmă însă imediat după 1900. Este reacţia spiritului 
naţional. Noua orientare naţionalistă prezintă un cu totul alt sens faţă de 
manifestările naţionaliste ale veacului al XlX-lea la care ne-am referit până acum. 
Acestea aspirau să alinieze vechea civilizaţie şi istoria românească la valorile 
occidentale, tocmai pentru a justifica şi a grăbi integrarea europeană a României. 
Odată trecut pragul noului veac, naţionalismul insistă tot mai răspicat asupra 
individualităţii româneşti, a unei culturi specifice şi a unui destin propriu. 
Naţionalismul cu finalitate europeană este tot mai mult acoperit de naţionalismul 
autohtonist. 

Cele două faţete divergente ale ideologiei naţionale coexistaseră şi în cursul 
secolului al XlX-lea, aspiraţia spre modernizare şi occidentalizare fiind însă mai 
puternică de cât rezistenţa la acest proces. Numai aşa s-a putut clădi România 



modernă. Nume mari ale culturii româneşti îşi manifestau însă deja neîncrederea 
faţă de civilizaţia occidentală şi temerea de invazia valorilor străine. Simion 
Bărnuţiu nu ezita să identifice duşmanii naţionalităţii române, care erau, după el: 
,,a) străinii din mijlocul nostru, b) civilizaţia europeană egoistă şi materialistă, c) 
românii cu educaţie străină". 50 El considera, de altfel, că principele străin pune în 
pericol însăşi naţionalitatea română (de menţionat aici spirituala replică a lui 
Maiorescu: „singura noastră temere ar fi, astăzi, nu că noi vom deveni vreodată 
germani, lucru imposibil, dar că principele german ar putea deveni prea 
român!" 51 ). Haşdeu s-a pronunţat la rândul lui împotriva cosmopolitismului. 

Nimeni nu avea să exprime însă mai bine această stare de spirit ca Mihai 
Eminescu, marele poet naţional, dar şi marele gazetar şi profet naţionalist. 
Eminescu s-a arătat cel puţin rezervat, adesea însă chiar ostil, faţă de valorile 
occidentale. El visa la o civilizaţie românească pură, neatinsă de înrâuririle 
străine şi cu atât mai puţin de prezenţa efectivă a străinilor („Cine-a îndrăgit 
străinii/ Mânca-i-ar inima cânii [...]"). Teoria sa a „păturii superpuse" distinge între 
o clasă autentică, pur românească, circumscrisă în esenţă mediului rural, şi 
pătura de obârşie străină, a celor care trăiesc, în fond, din exploatarea muncii 
ţăranului. 52 Nici ideile lui Eminescu nu erau întru totul noi, ceea ce le-a dat reliefa 
fost spiritul de sistem şi vehemenţa limbajului. Cu câteva decenii în urmă, 
Bălcescu schiţase contradicţia sat-oraş, văzând în mediul citadin o structură de 
import. Clişeul apare, oarecum neaşteptat, dar justificat în măsura în care servea 
critica formelor fără fond ale elitei, chiar la Titu Maiorescu: „Singura clasă reală la 
noi este ţăranul român, şi realitatea lui este suferinţa, sub care suspină de 
fantasmagoriile claselor superioare." 53 

După 1900, toate aceste manifestări, oarecum disparate, se prind într-o 
constelaţie ideologică, în plină expansiune, al cărei sens este afirmarea 
specificităţii civilizaţiei româneşti, raportată îndeosebi sau chiar exclusiv la fondul 
rural de valori. Semnele noii tendinţe sunt numeroase şi diverse. în ultimele 
decenii ale secolului al XlX-lea, construcţiile publice din Bucureşti fuseseră 
proiectate în genere în stilul parizian al epocii, de arhitecţi francezi, apoi de elevii 
lor români. După 1900, schimbarea de stil este evidentă: se afirmă stilul 
neoromânesc, promovat de Ion Mincu şi de şcoala sa. în 1 901, apare revista 
Sămănătorul. Curentul „semănătorist" din jurul său, ca şi curentul paralel al 
poporanismului, primul patriarhal, cel de-al doilea mai social, ilustrează aceeaşi 
deplasare spre valorile rurale opuse civilizaţiei citadine occidentale. în lucrarea 
Cultura română şi politicianismul, apărută în 1904, Constantin Rădulescu-Motru 
denunţa fenomenul de mimetism cultural care ar fi condus la înstrăinarea 
sufletului românesc de trecutul său. El prevedea ieşirea din faza „criticii negative" 
a valorilor naţionale şi reluarea firului vechilor tradiţii. 

Un eveniment simbolic s-a petrecut la 13 martie 1906. O adevărată luptă de 

stradă s-a încins în piaţa Teatrului Naţional, în semn de protest faţă de 
reprezentarea pieselor de teatru în limba franceză. Pornind de aici, „lupta pentru 
limba românească" - după expresia lui Nicolae lorga - a căpătat un sens mai 
general, îndreptat împotriva abuzului de influenţă străină şi a înstrăinării culturale 
a elitelor, lorga a fost, de altfel, eroul momentului şi „instigatorul" evenimentelor, 
în conferinţa ţinută la 13 martie 1906, punct de plecare al incidentelor amintite, 
marele istoric punea chestiunea solidarităţii naţionale. Cum se explicau marile 
victorii ale lui Ştefan cel Mare? Prin faptul că „în sabia voievodului sta simţul 
siguranţei care pornea din adevărata unitate a poporului întreg. Pentru că acei 
care-l compuneau nu erau izolaţi în clase duşmane, fiind că o clasă duşmană nu 
se formase prin alt ideal de cultură şi prin altă limbă vorbită de acea clasă". Cum 
se explica, dimpotrivă, eşecul lui Mihai Viteazul? Prin „dispariţia solidarităţii 
sociale, dispariţia unităţii de conştiinţă a poporului român", prin „prăpastia care se 
deschide între aceia care iau o anumită cultură străină pentru dânşii şi acei 
cărora li se interzice orice drept la cultură". Acest gen de divizare socială şi cul- 
turală continua să se adâncească. în opinia lui lorga, elita românească s-a 
deznaţionalizat, „s-a aruncat în braţele culturii străine", manifestând „un sentiment 
de dispreţ înzecit, însutit şi înmiit faţă de noi" 54 , faţă de ţara reală. Se impunea, 
aşadar, o radicală schimbare de direcţie. 

Era, în fond, firesc ca, odată adoptate elementele esenţiale ale modelului 
occidental, spiritul autohton să îşi manifeste rezistenţa şi vigoarea. Dincolo de o 
anumită linie nu se putea trece. Românii nu puteau deveni nici francezi, nici 
germani. Specificitatea naţională trebuia salvată, respectată şi integrată armonios 
modelului european. 

Evoluţia socială şi culturală conducea în acest sens. Revoluţia secolului al 
XlX-lea fusese opera unei elite restrânse, puternic marcată de valorile 
occidentale. Generaţie după generaţie creşteau însă, în mod sensibil, rândurile 
celor care începeau să aibă acces la cultură şi un cuvânt de spus în viaţa socială. 
Această mişcare era alimentată de straturile aflate mai aproape de baza 
societăţii. Clasa de mijloc, îndeosebi, aproape inexistentă în momentul 
declanşării procesului de modernizare, se lărgeşte şi se consolidează treptat. 
Valorile autohtone nu puteau decât să prindă o forţă sporită. După Primul Război 
Mondial, ritmul acestor transformări s-a intensificat. Reforma agrară din 1921, 
însemnând dezmembrarea aproape completă a marii proprietăţi, şi votul universal 
au schimbat radical datele jocului social şi politic. Paralel, ştiinţa de carte şi 
implicarea în procesul cultural au progresat semnificativ. Influenţa occidentală 
continua să acţioneze, dar impactul ei asupra unei opinii publice mult amplificate 
nu mai putea fi pe măsura seducţiei exercitate asupra restrânsei elite de odini- 
oară, în sfera politicii, discursul naţionalist devenea mai profitabil decât invocarea 
modelelor străine. Politica intra în faza de „mase". Cu un secol în urmă, 
Tocqueville avertizase asupra posibilei derive autoritare a democraţiei. Este ceea 
ce s-a întâmplat în perioada interbelică. Aproape peste tot în Europa, 
manipularea „democratică" a maselor avea să asigure triumful soluţiilor totalitare 

şi naţionaliste (în genere îmbinate, totalitarismul şi naţionalismul hrănindu-se din 
acelaşi ideal al unităţii). Excesele româneşti în materie s-au conformat evoluţiilor 
europene. 

Vitalitatea sensibilităţii naţionaliste s-a aflat în strâns raport cu însăşi dinamica 
istoriei româneşti în prima jumătate a secolului. A fost stimulată într-o primă fază 
de mişcarea îndreptată spre emanciparea românilor aflaţi sub stăpânire străină şi 
de lupta pentru înfăptuirea României Mari. Atingerea acestui ideal în 1918 nu a 
epuizat resursele naţionalismului. Construirea statului naţional al tuturor românilor 
a alimentat sentimentul identităţii şi al unui destin specific, întreţinut şi prin 
temerile suscitate de posibilele agresiuni, de primejdiile care planau asupra 
construcţiei naţionale (adeverite, în 1940, prin dezmembrarea parţială a ţării). Se 
adăuga la aceasta şi fenomenul minoritar, sensibil amplificat prin includerea, între 
frontierele lărgite ale statului român, a unei largi game de minorităţi etnice, destul 
de importante numeric. Raportarea mai mult sau mai puţin conflictuală la „ceilalţi" 
(maghiari, germani, evrei, ucraineni...) a avut darul de a întreţine sentimentul bine 
marcat al specificităţii româneşti, mergând, în formele extreme de manifestare, 
până la idealul utopic al unui organism naţional purificat, omogen sub raport etnic, 
cultural şi religios. 

O asemenea formulă ideală se regăseşte în ideologia ortodoxistă elaborată 
între cele două războaie ca o componentă majoră a naţionalismului românesc. 
Nichifor Crainic şi Nae lonescu - pentru a menţiona doi influenţi „directori de con- 
ştiinţă" ai epocii - suprapuneau ortodoxismul şi românismul; mişcarea legionară 
şi-a însuşit acest amalgam. 

Sensul transferului dinspre religios spre ideologic şi poli tic merită un 
comentariu mai detaliat. Să remarcăm în primul rând faptul că identificarea culturii 
române cu spiritualitatea ortodoxă marginaliza nejustificat Biserica greco-catolică, 
ce grupa aproape jumătate dintre românii transilvăneni; paradoxul este cu atât 
mai frapant cu cât naţionalismul românesc are la origini acţiunea Şcolii Ardelene, 
curent ideologic şi cultural aproape în exclusivitate greco-catolic! A prins astfel 
treptat contur, împotriva evidenţei istorice, aprecierea greco-catolicismului drept 
„altceva". Desfiinţarea silnică, prin decret comunist, a Bisericii unite, în 1948, nu 
făcea decât să ducă până la capăt logica identificării conceptului naţional cu un 
concept religios restrictiv. 

Al doilea paradox, încă şi mai grav, priveşte aparenta limitare a ortodoxiei la 
spaţiul românesc! Dar creştinismul ortodox caracterizează ansamblul răsăritean 
al Europei, din Grecia până în Rusia. Nu este o religie naţională, ci 
transnaţională, ca orice religie. Mai mult chiar, ideea ortodoxă a reprezentat, timp 
de două veacuri, principalul argument propagandistic al Rusiei în politica sa 
expansionistă spre Constantinopol şi, evident, peste spaţiul românesc. 

Faptul că românii sunt în majoritate ortodocşi se află în afara oricărui dubiu, 
după cum nimic nu este mai firesc decât să se simtă ataşaţi de religia lor. 
Problema nu priveşte însă religia, ci deformarea sensului religiei prin transferul ei 
în ideologie. Cantonarea ideologică în ortodoxism înseamnă delimitarea netă de 
Occidentul catolic şi protestant, dar fără posibilitatea unei „splendide izolări", 
consecinţa inevitabilă fiind integrarea sau reintegrarea în Răsăritul slav şi 



ortodox. Este situaţia pe care naţionaliştii secolului al XlX-lea au aspirat să o 
depăşească, desigur fără a renunţa la credinţa strămoşească, dar adoptând 
modelele culturale şi politice ale Occidentului neortodox. Naţionaliştii perioadei 
interbelice erau, desigur, sinceri în demersul lor. Ei voiau o Românie inde- 
pendentă, clădită pe valori autohtone. Care erau însă acele valori autohtone? 
Puteau ele să ofere un model politic complet şi viabil? Tradiţia ţărănească şi 
morala religioasă ar fi fost de-ajuns? Proiectul se înfăţişa ceţos şi utopic. Singurul 
rezultat practic ar fi fost, repetăm, ruperea de modelul occidental şi „revenirea" în 
spaţiul răsăritean, dominat de o singură mare putere, de Rusia. 

Atmosfera interbelică nu poate fi redusă, evident, la tentaţia exclusivă a 
autohtonismului. între „ideea europeană", ea însăşi compatibilă cu variantele 
moderate de naţionalism românesc, şi exclusivismul naţionalist, tabloul ideologic 
al epocii este departe de uniformitate. 

O antiteză perfectă a izolaţionismului cultural oferă Istoria civilizaţiei române 
moderne (1924-1925) a lui E. Lovinescu, demonstraţie a obârşiei pur occidentale 
a instituţiilor şi formelor culturale ale României contemporane, adoptate pur şi 
simplu prin imitaţie. Lovinescu merge mai departe decât Maiorescu, justificând 
„formele fără fond" denunţate de marele junimist, în preluarea cărora vede etape 
fireşti ale occidentalizării, tipare necesare pentru coagularea ulterioară a fondului 
modern de civilizaţie. El a combătut vehement „ţărănismul" vremii, opunându-i 
valorile citadine, singurele promotoare ale civilizaţiei moderne. La fel, chiar dacă 
la capătul unui demers diferit, Ştefan Zeletin conchidea - în Burghezia română. 
Originea şi rolul ei istoric (1 925) - în sensul inevitabilităţii capitalismului de factură 
occidentală şi a formelor de civilizaţie purtate de acesta. 

Tabloul apare, aşadar, complex, cuprinzând toate nuanţele. Nu este însă mai 
puţin adevărat că ideea naţional-autohtonistă continuă să se afirme puternic, iar 
„specificul românesc" de vine o temă tot mai insistent invocată, cu prelungiri nota- 
bile în ideologia şi viaţa politică a vremii (până la proiectul unui stat ţărănesc şi al 
unei economii bazate pe mica proprietate rurală, susţinut de ideologii ţărănişti 
Virgil Madgearu şi Ion Mihalache). în ajunul celui de-al Doilea Război Mondial, 
civilizaţia rurală tradiţională ajunge să se bucure de un interes cu totul special. 
Este vremea când activează echipele sociologice ale lui Dimitrie Guşti, cu 
rezultate de pionierat în sociologia rurală, dar şi cu implicaţii mai largi, de ordin 
cultural şi naţional. Muzeul Satului, deschis în 1935, rămâne un simbol al acestei 
tentative de reintegrare a satului şi a tradiţiilor rurale în civilizaţia modernă 
românească. Demers perfect inutil: nu fiindcă teoretic nu ar fi putut da roade, ci 
fiindcă, pur şi simplu, brutal, comunismul i-a pus capăt, lovind fără discernământ 
în tot ce a însemnat cultură autentic ţărănească în spaţiul românesc. 

Imposibila obiectivitate 

Rămâne să urmărim conexiunile dintre istoriografie şi sensibilitatea 
naţionalistă şi autohtonistă în plină afirmare. 

După 1900, istoricii români merg, în genere, pe calea deschisă de „şcoala 



critică". Normele metodologice ale unei istoriografii profesioniste sunt acum bine 
precizate; cercetarea istorică se înscrie în modelul european al vremii. Discursul 
istoric nu depinde însă numai de metodă, şi nici măcar în primul rând de metodă. 
Metoda nu aduce de la sine răspunsuri şi interpretări obligatorii. Metode foarte 
diferite pot să tindă spre soluţii similare (rigurosul Onciul şi extravagantul Haşdeu 
ajung nu o dată la concluzii apropiate), după cum acelaşi evantai de norme 
metodologice se poate prelungi în cele mai diverse interpretări. Metoda ajută la o 
mai adecvată definire a problemelor şi faptelor, dar logica istoriei şi sensul ei - 
până la urmă singurele lucruri care contează cu adevărat - depind de istoric şi 
mai puţin de metodă. 

Metoda critică este, în istoriografia românească, în primul rând opera Junimii. 
Generaţiile următoare au preluat normele metodologice, dar nu neapărat şi 
spiritul interpretării. Oricum, critica negativă a lui Maiorescu şi Panu nu mai putea 
trece în deplinătatea ei după 1900, dar chiar demersul critic constructiv iniţiat de 
Onciul şi Bogdan avea să sufere adaptări mai mult sau mai puţin semnificative. 
Junimea rămâne, până la urmă, un fenomen aproape unic: faza cea mai 
accentuată de demitificări - cu unele accente, desigur, nedrepte sau discutabile - 
pe care a cunoscut-o istoriografia română. Pe de altă parte, naţionalismul 
romantic, lipsit de critică şi control, al secolului al XlX-lea, nu mai are curs în 
perioada interbelică. Naţionalismul se exprimă acum în forme istoriografice mai 
rezonabile şi mai subtile, cu intensităţi de altfel diferite de la un istoric la altul şi de 
la o etapă la alta. 

Oricum, raportul istorie-politică rămâne încă strâns. Istoricul continuă să fie 
perceput ca un ghid spiritual, care, prin experienţa trecutului, posedă o înţelegere 
mai clară a imperativelor prezentului, lorga a prins această idee într-o 
caracterizare memorabilă. „Istoricul - spunea el în discursul de recepţie la 
Academia Română, din 1911 - e un bătrân prin experienţă al naţiei sale"; el are 
datoria să fie „un amintitor neobosit al tradiţiei naţionale, un mărturisitor al unităţii 
neamului peste hotare politice şi de clase, un predicator al solidarităţii de rasă şi 
un descoperitor de ideale spre care cel dintâi trebuie să meargă, dând tineretului 
ce vine după noi exemplul". 55 Suntem, cum se vede, departe de răceala 
demersului junimist. Ne aflăm încă în plină tipologie, nu numai românească, ci şi 
central- şi est-europeană, a istoricului-om politic, a istoriei înţeleasă ca argument 
decisiv în apărarea drepturilor politice şi în realizarea aspiraţiilor naţionale. 

Chiar în perioada interbelică, atunci când şi istoria, şi politica devin profesiuni 
clar definite, fiecare în felul său, lista istoricilor-oameni politici, sau tentaţi la un 
moment dat de politică, este impresionantă: lorga, în primul rând, care îşi 
încununează o importantă carieră politico-naţională ca şef de guvern în 1931- 
1932; Alexandru Lapedatu, loan Lupaş şi Silviu Dragomir, cei mai de seamă 
exponenţi ai şcolii istorice clujene, toţi miniştri în diferite cabinete; loan Nistor, 
profesor la Universitatea din Cernăuţi, istoric al Bucovinei şi al Basarabiei, cu o 
lungă carieră ministerială în guvernele liberale; iar, din generaţia mai tânără, G. I. 
Brătianu, şef de partid, C. C. Giurescu, ministru şi rezident regal în timpul 

dictaturii lui Carol al ll-lea, şi P. P. Panaitescu, a cărui carieră alături de legionari 
a luat repede sfârşit prin alungarea acestora de la putere în ianuarie 1941. 

Problema este însă, desigur, mai subtilă, şi anume în ce măsură ideologia 
naţională, convingerile şi acţiunea politică a fiecărui istoric se regăsesc în 
demersul istoriografie. 

La lorga, accentul cade puternic asupra unităţii civilizaţiei româneşti, scopul 
istoricului fiind de a prezenta „naţiunea însăşi ca fiinţă vieţuitoare", urmărindu-i 
„mersul ei lăuntric". 56 Ideea unei evoluţii particulare în raport cu popoarele din jur 
s-a concretizat în teoria „Romaniilor populare", semnificând organizarea 
autonomă a populaţiei autohtone romanice în faţa năvălitorilor barbari în primele 
secole ale Evului Mediu. Ideologia semănătoristă şi, în genere, tentaţia unităţii 
naţionale peste deosebirile de clasă l-au condus pe lorga - în acord, de altfel, cu 
mai vechea teză, susţinută şi de Bălcescu, a unei societăţi rurale libere - spre o 
viziune patriarhală a Evului Mediu timpuriu şi de mijloc; erau „vremuri de o ar- 
monică viaţă laolaltă, în care clasele nu se priveau cu duşmănie, în care ţara era 
tare prin unitatea ei, de la cel mai de jos ţăran până la cel mai înalt, încoronatul 
domn al ţăranilor". 57 „Statul ţărănesc" al lui lorga a suferit însă o lovitură 
necruţătoare în urma descoperirii, în 1920, a mormântului lui Radu I de la 
Biserica Domnească din Curtea de Argeş; tezaurul scos atunci la iveală şi 
rafinamentul podoabelor nu păreau a caracteriza un ţăran, fie el şi încoronat. 
Istoricul a fost nevoit să-şi nuanţeze teoria, dovedindu-se încă o dată riscul 
proiectării în trecut a utopiilor prezente. 

Pe de altă parte, lorga a subliniat rolul românilor în sud-estul Europei, ca 
moştenitori ai „romanităţii orientale", precum şi ai tradiţiei istorice şi politice 
bizantine (ultima idee reflectată în lucrarea Bizanţ după Bizanţ, 1935). Civilizaţia 
specifică românilor se îmbina astfel cu misiunea lor europeană. 

Naţionalist şi autohtonist, lorga nu este în niciun caz izolaţionist. Este în felul 
său un european, dar pentru el Europa înseamnă o îmbinare de naţiuni, fiecare 
cu spiritul propriu. 

Atitudinea faţă de „ceilalţi" apare nuanţată şi variabilă. Marcarea 
interdependenţelor şi influenţelor reciproce contrabalansează tentaţia 
autohtonismului cultural. Naţionalistul lorga este cel care i-a reabilitat în 
istoriografia românească pe fanarioţi! Istoric complex şi adesea contradictoriu, 
lorga a oferit fiecăruia ce a vrut să ia de la el. Versiunea simplificată a 
naţionalismului şi „ţărănismului" său a putut constitui o sursă pentru legionari, ca 
şi naţionalismul eminescian. Trebuie tăcute, fireşte, distincţiile necesare între 
subtilitatea demersului intelectual al marelui istoric şi primitivismul dezlănţuirilor 
autohtoniste şi xenofobe, lorga rămâne în ansamblu un naţionalist de dreapta, ale 
cărui idei sociale şi politice (unitate şi specificitate naţională, solidaritate socială, 
regim monarhie, misiune europeană) se regăsesc în discursul său istoric. 

Un caz interesant pentru demonstraţia noastră prezintă Vasile Pârvan. Marele 
arheolog şi istoric al Antichităţii nu a fost, precum lorga, un profet naţional. Nu a 

fost tentat, ca alţi istorici, de domeniul politicii. Atitudinea sa în chestiunea 
naţională, în timpul Primului Război Mondial, a putut fi considerată echivocă, 
oricum nu suficient de angajată. Cert este că numele lui cu greu ar putea fi 
invocat printre cele ale marilor luptători pentru unitatea românilor. Pe de altă 
parte, Pârvan este considerat ca fondator al şcolii moderne româneşti de arhe- 
ologie, un cercetător riguros, format în spiritul şcolii germane. Marea sa lucrare, 
Getica (1926), reuneşte o multitudine de surse arheologice şi literare, trecute prin 
filtrul unei minuţioase exegeze. Şi totuşi, iată concluzia pe care o formulează la 
capătul cercetării, perfect în tonul ideologiei naţional-autohtoniste, şi chiar 
ortodoxiste, din epocă: 

„Geto-dacii au fost un popor de ţărani: aşezaţi, statornici, supuşi şi cu frică de 
zeul lor, amărâţi de vecini cu nesfârşitele războaie şi prădăciuni şi sălbăticiţi şi ei 
de multe ori de ticăloşiile lor, totuşi veseli şi glumeţi la vreme de pace, mânioşi şi 
cruzi numai la război, îndeobşte însă cu bun-simţ şi mereu întorcându-se la 
străvechea lor credinţă optimistă în zei şi în oameni.,, 58 

Vom reveni asupra acestei caracterizări. Să constatăm pentru moment că 
Dacia şi România formează pentru Pârvan un tot, o civilizaţie „transistorică", ale 
cărei trăsături, religioase, culturale, morale, sunt cele ale idealizatei sinteze 
ţărăneşti autohtone. 

Chestiunea politicului şi naţionalismului în istoriografie a fost dezbătută cu 
vigoare şi chiar cu patimă, în contextul ofensivei declanşate de „Şcoala nouă" de 
istorie, grupată din 1931 în jurul Revistei istorice române, împotriva „Şcolii vechi", 
redusă în fond la personalitatea lui N. lorga şi la Revista istorică editată de el. 
Tinerii istorici, care abia împliniseră atunci 30 de ani, şi în primul rând G. I. 
Brătianu (1898-1953), Petre P. Panaitescu (1900-1967) şi Constantin C. Giurescu 
(1901-1977), preconizau reîntoarcerea la metodologia „detaşată" de politică şi de 
pasiuni a marilor junimişti: Dimitrie Onciul şi loan Bogdan. Atacul a fost declanşat 
de C. C. Giurescu printr-o întinsă recenzie din 1931-1932 - cu titlul O nouă 
sinteză a trecutului nostru - privitoare la cartea lui lorga, Istoria românilor şi a 
civilizaţiei lor. Descoperind numeroase greşeli şi afirmaţii hazardate, tânărul 
istoric îşi permitea să dea magistrului o lecţie de metodologie elementară: „Orice 
afirmaţie într-un studiu istoric trebuie să se întemeieze pe o dovadă concludentă, 
pe un document care să nu sufere discuţie. Iar atunci când documentele lipsesc 
sau nu sunt concludente, rezultatele cercetării trebuiesc prezentate cu titlul de 
ipoteze sau supoziţii, nu de adevăruri câştigate ştiinţei." 59 

Au urmat asprele recenzii ale lui lorga privind primul volum al Istoriei românilor 
de C. C. Giurescu (în 1935) şi monografia Mihai Viteazul a lui P. P. Panaitescu 
(în 1936). Cearta în jurul lui Mihai Viteazul este semnificativă pentru defini rea 
unor sensibilităţi istorice distincte. Din perspectiva lui lorga, interpretarea lui P. P. 
Panaitescu însemna coborârea eroului de pe piedestal. Accentul se deplasa 
dinspre erou spre clasa socială dominantă a vremii: boierimea. „Mihai Viteazul - 

afirma Panaitescu - a fost braţul care a lovit, căpitanul învingător şi glorios, dar în 
spatele său stau în umbra gloriei lui boierii care dădeau directivele politice, 
hotărau cu sau fără voia stăpânitorului. [...] Domnia lui Mihai a însemnat izbânda 
boierimii asupra celorlalte clase, întărirea situaţiei ei sociale şi economice." 60 
Panaitescu mai îndrăznea să afirme că Mihai nu ar fi fost fiul lui Pătraşcu cel Bun, 
ceea ce pentru dinasticul lorga semăna a act de lezmajestate! 

De la metodologie se aluneca inevitabil spre ideologie. Articolul-program al 
Revistei istorice române afirma răspicat: „Istoria nu trebuie strămutată pe planul 
luptelor politice şi sociale. Ea trebuie să le lămurească, nu să fie în slujba lor. Nu- 
mai o atitudine perfect obiectivă poate da garanţia unor rezultate ştiinţifice 
necontestabile. Din punct de vedere naţional, ca şi individual, adevărul nu poate 
niciodată păgubi; el aduce dimpotrivă totdeauna foloase reale. între patriotism şi 
obiectivitate nu există antinomie." 61 

Mirajul, junimist „al obiectivităţii istoriei şi desprinderii ei de problematica 
politico-naţională prindea din nou contur. într-un şir de articole polemice publicate 
în 1936, lorga îi socotea pe tineri „o şcoală de negare", „o generaţie raţiona listă", 
care îndrepta istoria împotriva „interesului naţional". Vedea în ei continuatori ai 
Junimii, trecând peste faptul că el însuşi mersese un timp alături de acest curent 
(este drept, fără a se confunda cu el). în replica lui C. C. Giurescu, Pentru 
„vechea şcoală" de istorie. Răspuns dlui N. lorga (1937), marele istoric era acuzat 
că face din cercetarea trecutului un instrument, o armă de luptă. Pe lorga nu l-ar 
preocupa adevărul, ci doar rezultatul, finalitatea politică a discursului istoric. 
Similitudinea „noii şcoli" cu Junimea era nu numai acceptată, dar chiar asumată 
cu mândrie. Singura noastră preocupare este „aceea a adevărului", afirma încă o 
dată Giurescu. 62 Dar şi lorga căuta adevărul. Toţi istoricii îl caută - cel puţin 
istoricii demni de acest nume - de când există istorie. Nu „adevărul", concept 
extrem de labil, este până la urmă în discuţie, ci receptarea lui diferenţiată, în 
funcţie de „punctul de observaţie" al fiecărui istoric. 

Noua generaţie era într-un sens mai puţin naţionalistă, mai puţin „militant 
naţionalistă" decât lorga. Mesianismul naţionalist al celor care luptaseră, şi prin 
istorie, în mare măsură prin istorie, pentru înfăptuirea idealului naţional părea 
acum depăşit, odată România Mare devenită realitate. Evoluţia însăşi a studiilor 
istorice îndemna la o atitudine mai rezervată, mai profesionistă, mai puţin 
patetică. Deosebirea ne apare însă mai curând de ton decât de mesaj. Detaşarea 
voită, şi uneori chiar forţată, a junimiştilor de mitologia naţională curentă nu îşi 
regăsea prin „şcoala nouă" întreaga ei vigoare. 

în mod paradoxal, cel mai virulent critic al lui lorga, C. C. Giurescu, a fost şi 
cel mai aproape de el prin sensul profund naţional al discursului său istoric. Tonul 
său se vrea precis şi neutru, dar o undă de patetism străbate uneori, ca în 
memorabila evocare, puternic actualizată, a lui Mihai Viteazul: 

„Tot mai puternic străluceşte chipul lui Mihai Viteazul, tot mai vie şi mai 

60 P. P. Panaitescu, Mihai Viteazul, Fundaţia „Regele Carol I", Bucureşti, 1936, pp. 85-86. 

61 Revista istorică română, voi. I, Bucureşti, 1931, „Cuvânt înainte", p. 4. 

62 C. C. Giurescu, Pentru „vechea şcoală de istorie". Răspuns dlui N. lorga, Bucureşti, 
1937, pp. 47-61. 



luminoasă este amintirea faptei lui. Cu cât se adaugă informaţia documentară, cu 
cât cunoaştem mai bine lupta, biruinţa şi căderea acestui mare căpitan, neînfricat 
luptător pentru credinţă şi ctitor veşnic al ţării de astăzi, cu atât sporeşte în 
sufletul nostru admiraţia. Alături de Ştefan cel Mare, Mihai Viteazul este 
întruchiparea eroismului, este izvor de putere, de încredere şi de mândrie pentru 
poporul românesc." 63 îndemnul de „detaşare" adresat lui lorga nu pare a fi urmat 
de Giurescu, cu siguranţă nu în acest pasaj. Istoria românilor, marea sa sinteză, 
tinde să scoată în evidenţă ideea solidarităţii politice, respectul datorat statului şi 
conducătorului său ca exponent al intereselor naţionale. Cariera politică a lui C. 
C. Giurescu în timpul dictaturii regale se arată strâns legată de aceste principii 
puternic reliefate în opera sa istorică. 

Cât despre semnificaţia mai generală a istoriei româneşti, iată ce scrie acelaşi 
istoric în 1943: „[...] suntem unul dintre cele mai vechi popoare ale Europei şi cel 
mai vechi din sud-estul european. [...] «Noi suntem de aici», în timp ce toţi vecinii 
noştri au venit mult mai târziu în ţările pe care le ocupă acuma. [...] Dacii sau geţii 
au fost şi un popor de elită al Antichităţii, pomenit cu laude chiar de la început de 
către «părintele istoriei», Herodot. Religia dacă a fost întotdeauna un prilej de 
admiraţie pentru scriitorii lumii greco-romane, vitejia şi dispreţul de moarte al 
dacilor, de asemenea. Suntem apoi cel mai vechi popor creştin din sud-estul 
european. Toţi vecinii noştri, dar absolut toţi, au fost creştinaţi mult în urma 
noastră. Suntem, în sfârşit, singurul popor în această parte a Europei care a 
izbutit să aibă o viaţă politică fără între rupere, de la întemeierea statului până 
astăzi." 64 

Să precizăm că grecii sunt totuşi mai vechi decât românii; că, astăzi (este 
drept, nu şi la 1943), conceptul de „popor de elită" sună neconvenabil; că 
informaţiile şi aprecierile autorilor antici, prea puţin cunoscători ai spaţiului dacic, 
au ele însele o înclinare mitologică şi trebuie judecate în funcţie nu de 
patriotismul nostru, ci de ideologia lor; că, dată fiind sărăcia izvoarelor, religia 
dacică şi creştinarea dacoromânilor rămân chestiuni care nu pot primi un răspuns 
definitiv; că, în sfârşit, continuitatea statelor româneşti nu schimbă cu nimic 
poziţia lor subordonată, nici faptul că au fost ultimele întemeiate în această parte 
a Europei (Ungaria, Polonia şi chiar Bulgaria erau „mari puteri" regionale, în 
vremea când principatele române încă nu existau). Infuzia patriotică este 
incontestabilă şi amplificată încă de momentul publicării, în anii de cumpănă ai 
celui de-al Doilea Război Mondial; pentru Giurescu, istoria avea menirea de a 
confirma „sentimentul de mândrie naţională şi de absolută încredere în viitorul 
poporului şi statului nostru". 

Nici G. I. Brătianu - de altfel, cel mai apropiat de lorga, în multe privinţe, din 
grupul tinerilor istorici - nu ezită să pună istoria în raport nemijlocit cu conjunctura 
politică. Istoric şi om politic în acelaşi timp, moştenitor al tradiţiei Brătienilor, el 
înţelege să vegheze şi prin istorie asupra intereselor româneşti. Sensul naţional 

63 C. C. Giurescu, Istoria românilor, voi. II, partea I, ediţia a IV-a, Fundaţia Regală pentru 
Literatură şi Artă, Bucureşti, 1943, p. 258. 

64 C. C. Giurescu, Istoria românilor. Din cele mai vechi timpuri până la moartea regelui 
Ferdinand I, Editura Cugetarea-Georgescu Delafras, Bucureşti, 1943, p. 6. 



al discursului său istoric se accentuează în preajma şi în timpul celui de-al Doilea 
Război Mondial, în consonanţă cu momentele critice prin care trece România. El 
dă o replică fermă teoriilor imigraţioniste, denunţând scopurile antiromâneşti ale 
istoricilor „vecini" (Une enigme et un miracle historique: le peuple roumain, 1937), 
iar în 1943, ca răspuns la destrămarea României Mari, publică lucrarea Origines 
et formation de l'unite roumaine, în care înfăţişează drumul spre unitate al 
românilor, presupunând existenţa, chiar înainte de conturarea conştiinţei 
naţionale, a unui instinct al unităţii. 

Mai aproape de sensul criticii şi reconstrucţiei junimiste s-a dovedit, fără 
îndoială, P. P. Panaitescu. El a fost, de fapt, singurul din „noua şcoală" care a pus 
sistematic sub semnul întrebării elementele majore ale mitologiei istorice 
româneşti. Concepţia şi metoda sa, privilegiind structurile materiale, sociale şi 
culturale, se opuneau, în esenţă, unei istorii eroice şi personalizate. Demitizarea 
lui Mihai Viteazul s-a înscris firesc în acest proiect. De ce n-au cucerit turcii Ţările 
române? este un articol publicat în 1944, care pune în dificultate edificiul eroic al 
istoriei medievale româneşti. Nu luptele românilor cu turcii - temă dominantă a 
istoriografiei naţionale - au salvat existenţa principatelor, ci poziţia lor excentrică 
în raport cu sensul înaintării turceşti spre centrul Europei, precum şi avantajele 
mai mari, pentru Imperiul otoman, ale unei exploatări indirecte faţă de anexarea 
efectivă. Ca mai înainte loan Bogdan, Panaitescu acordă slavilor un loc important 
în istoria medievală românească, mergând până la a considera clasa boierească 
autohtonă ca fiind de origine slavă. în chestiunea continuităţii, el preia teza lui 
Onciul, manifestându-şi, aşadar, rezervele faţă de ideea unei continuităţi extinse 
la întreg teritoriul românesc. 65 

Şi totuşi, acest istoric, al cărui discurs, din lucrările de specialitate şi chiar din 
manualele şcolare, numai naţionalist nu este, s-a alăturat, la un moment dat, 
mişcării legionare, expresia extremă a naţionalismului şi autohtonismului 
românesc. Indiferent de calcule personale care pot fi bănuite şi de misterele 
sufletului uman, episodul legionar al lui Panaitescu ne înfăţişează în toată 
splendoarea „virtuţile" dublului discurs. 

Ziarul Cuvântul, dirijat în toamna anului 1940 şi la începutul lui 1941 de 
efemerul rector al Universităţii din Bucureşti, abundă în construcţii istorico- 
mitologice, în cel mai autohtonist spirit imaginabil, lată un pasaj: „Suntem daci! în 
fiinţa noastră fizică, în fiinţa sufletească suntem şi ne simţim urmaşii acestui mare 
şi străvechi popor, aşezat în Munţii Carpaţi cu multe veacuri înainte de Traian. 
Noi n-avem început, suntem aici de totdeauna. [...] Noi nu suntem numai fiii 
pământului, ci facem parte dintr-o mare rasă, care se perpetuează în noi, rasa 
dacică. Mişcarea legionară, care a trezit ecourile cele mai adânci ale fiinţei 
noastre naţionale, a ridicat la cinste şi «sângele dac» [...]" Şi un altul, punând în 
lumină acelaşi tip de continuitate istorică justificatoare a fenomenului legionar: 
„Ca Ştefan al Moldovei, al cărui nume îl trezeşte buciumul de pe dealurile 



Concepţia istorică a lui P. P. Panaitescu este concentrată în culegerea Interpretări 
româneşti, Bucureşti, 1947 (nouă ediţie, Editura Enciclopedică, Bucureşti, 1994), ca şi în 
manualul şcolar Istoria românilor, apărut în mai multe ediţii (ultima reeditare, Editura 
Didactică şi Pedagogică, Bucureşti, 1990). 



Şiretului, ca Mihai Vodă, pe care-l plâng clopotele de la mănăstirea din Dealul 
Târgoviştei, ca Horea, pentru care creşte şi azi uriaşul gorun din Munţii Apuseni, 
ei (eroii legionari, n. n.) sunt marii protectori ai neamului întreg pe care-l străjuiesc 
din altă lume." 66 Autorul acestor patetice evocări este P. P. Panaitescu, altminteri 
mare demolator de mituri - atunci când nu scrie la Cuvântul\ 

Nu putem să repetăm decât ceea ce rezultă din fiecare pagină a acestei 
lucrări: istoria se poate desprinde de o anumită ideologie, dar nu se poate 
desprinde de ideologie în genere, şi adesea nici de exigenţele, mai directe şi mai 
concrete, ale momentului politic. 

Discursul comunist: faza antinaţională 

Construită de-a lungul secolului al XlX-lea şi în primele decenii după 1900, 
ideologia istorică românească s-a organizat în jurul valorilor naţionale şi ale 
raporturilor dintre cultura naţională şi modelul european (occidental). 
Controversa, atât de caracteristică pentru societatea românească în prima parte 
a secolului al XX-lea, privea tocmai ponderea care s-ar fi cuvenit, în sinteza 
modernă de civilizaţie, celor două surse culturale; tradiţia autohtonă şi valorile 
occidentale. Comunismul a pus punct pentru un timp acestei prelungite dezbateri. 
Decizia părea fără apel: nici Occident, nici tradiţie! 

Modelul invocat şi aplicat a fost cu totul nou: modelul comunist sovietic. 
România l-a adoptat într-o manieră chiar mai servilă şi mai completă decât alte 
ţări ale Europei centrale şi sud-estice. Schimbarea s-a manifestat cu atât mai bru- 
tal cu cât stânga revoluţionară marxistă ocupase o zonă cu totul periferică în 
perimetrul ideologic românesc. Partidul comunist, format în majoritate din 
elemente etnic neromâneşti şi acţionând la ordinele Moscovei, a fost perceput în 
perioada interbelică, de cea mai mare parte a opiniei publice, ca ostil intereselor 
naţionale. Dar chiar Partidul Social-Democrat a avut un rol mai mult simbolic în 
viaţa politică a ţării. Sensibilitatea politică a românilor înclina mai curând spre 
dreapta; chiar unele tendinţe de „stânga" (poporanismul, ideologia ţărănistă) 
respirau o atmosferă rurală precapitalistă, exprimând idealul unei societăţi de mici 
producători, şi nicidecum mitologia viitorului postcapitalist făurit de clasa 
muncitoare. Cu alte cuvinte, chiar stânga, în majoritatea ei, era ghidată de idei 
care pot fi considerate oarecum „de dreapta", în orice caz corespunzătoare unui 
anume tradiţionalism cu rădăcini în „democraţia ţărănească". 

Cu atât mai radicală apare restructurarea materială, socială şi mentală impusă 
de comunism. Resorturile societăţii româneşti au fost zdrobite şi înlocuite prin 
structuri şi mecanisme inedite. Elita a fost pulverizată, membrii ei pierind în 
închisori, resemnându-se la exil sau sfârşind prin a se amesteca şi a se pierde în 
noul aluat social. Colectivizarea a dezmembrat ţărănimea, considerată până la 1 
944 drept clasa fundamentală a societăţii româneşti, depozitara spiritului şi 

66 P. P. Panaitescu, „Noi suntem de aici" şi „închinare", în Cuvântul din 20 noiembrie şi din 
30 noiembrie 1940. Vezi şi Milviuţa Ciauşu, „Panteonul mişcării legionare", în Mituri 
istorice româneşti, pp. 199-219. 



tradiţiilor naţionale. Industrializarea masivă a umplut spaţiul citadin cu o masă 
dezrădăcinată şi uşor manevrabilă. Centrul s-a deplasat dinspre sat spre oraş, 
deplasare efectivă, dar mai ales simbolică. Muncitorimea a devenit clasa cea mai 
reprezentativă, clasa zisă „conducătoare", de fapt alibiul ideologic al aristocraţiei 
de partid, care a format, printr-un proces de „generaţie spontanee", noua elită a 
ţării. Firul tradiţiei era întrerupt. O nouă istorie începea, nu numai diferită, dar în 
totală opoziţie cu cea veche; trebuia să ia naştere şi o nouă cultură, variantă 
românească a culturii sovietice. 

După scurta tranziţie a anilor 1944-1947, care a mai permis încă unele 
manifestări ale „vechii" istoriografii, „noua" istorie, marxistă, în fond stalinistă, a 
ocupat întregul teren. O parte a istoricilor profesionişti s-au aliniat noilor 
imperative, dar marii universitari, cu puţine excepţii, au fost reduşi la tăcere, 
alungaţi de la catedră, mulţi dintre ei întemniţaţi, unii murind în închisoare (cazul 
lui G. I. Brătianu). Locul le-a fost luat adesea de „istorici" improvizaţi, dintre care 
trebuie amintit dirijorul noii istoriografii, micul dictator al istoriei la sfârşitul anilor 
'40 şi în prima parte a deceniului următor: Mihail Roller. 

Seismul istoriografie nu a fost de mai mică amploare decât cel care a afectat 
ansamblul structurilor sociale. în istoriografia românească nu exista o tradiţie 
marxistă. Cele câteva contribuţii care pot fi considerate marxiste sunt punctuale şi 
nesemnificative. Se cuvin cel mult amintite Neoiobăgia (1910) a lui Constantin 
Dobrogeanu-Gherea, lucrările de o flagrantă mediocritate ale lui Petre 
Constantinescu-laşi, singurul istoric marxist universitar (dar complet marginal în 
acest mediu, ca profesor la Facultatea de Teologie din Chişinău), ca şi 
contribuţiile, de asemenea modeste, ale lui Lucreţiu Pătrăşcanu. Se poate spune, 
fără intenţia de a formula un paradox, că interpretările „legionarului" P. P. 
Panaitescu, axate în mare parte pe structurile economice şi sociale, erau într-un 
sens mai aproape de spiritul marxist decât neînsemnatele texte ale marxiştilor 
declaraţi! 

în numai câţiva ani, reperele istoriei româneşti au fost inversate. 67 Firul ei 
conducător fusese ideea naţională. în locul acesteia, se afirma acum spiritul 
internaţionalist, de fapt tentativa de a şterge tot ce era naţional românesc. Istoria 
R.P.R., publicată, în mai multe ediţii, sub conducerea lui M. Roller - începând din 
1947, când poartă încă numele de Istoria României, până în 1956 -, dovedeşte, 
chiar prin titlul ei, sensul noii reconstituiri a trecutului. România devenea „R.P.R.", 
o siglă anonimă, calchiată după modelul republicilor sovietice. Tot ce ţinea de 
semnificaţia naţională a istoriei ultimului secol era anulat sau răsturnat, lată 
interpretarea Unirii din 1859: „Clasele stăpânitoare au reuşit să asigure ca Unirea 
să se facă mai ales de sus prin înţelegerea burgheziei cu boierimea; de pe urma 
ei au beneficiat elementele burgheze şi boierimea comercială şi nu largile mase 
populare." 68 Cu alte cuvinte, un act politic de clasă, nu o acţiune naţională. Mo- 
mentul 1859 beneficia totuşi de oarecare pondere în economia lucrării. Cititorului 

67 Pentru discursul istoric al epocii comuniste în general, vezi Vlad Georgescu, Politică şi 
istorie. Cazul comuniştilor români. 1944-1977, ediţie îngrijită de Radu Popa, Editura 
Humanitas, Bucureşti, 1991. 

68 Istoria R.P.R. (sub redacţia lui Mihail Roller), Bucureşti, ediţia 1952, p. 373. 



îi este însă imposibil să descopere un capitol sau un subcapitol referitor la 
crearea României Mari în 1918. Unirea Basarabiei apare sub titlul „Intervenţia 
imperialistă împotriva revoluţiei socialiste din Rusia", fiind vorba, evident, de 
ocuparea acestei provincii; în ce priveşte Transilvania şi ziua-simbol de 1 
decembrie 1918, le aflăm la subcapitolul intitulat „Intervenţia contra revoluţiei din 
Ungaria". 69 Departe de a fi un rezultat firesc al istoriei şi un drept incontestabil al 
naţiunii române, unitatea naţională se înscrie într-o expansiune de tip imperialist. 

Locul solidarităţii naţionale, atât de des invocată în istoriografia precomunistă, 
a fost luat de contrarul său, anume de lupta de clasă, considerată motor al 
evoluţiei istorice. Conflictele sociale de tot felul jalonează întreaga istorie, din 
Antichitate până la răsturnarea regimului „burghezo-moşieresc". Ele sunt uneori 
pur şi simplu inventate (cazul răscoalelor şi al altor mişcări de protest din Dacia 
romană), de regulă, oricum, scoase din context şi amplificate, fie că este vorba de 
răscoalele ţărăneşti din Evul Mediu sau de mai recentele mişcări muncitoreşti. 
Istoria se coagula în jurul marilor „bătălii de clasă", iar eroii acestora înlăturau sau 
devalorizau marile personalităţi tradiţionale, vinovate de a fi aparţinut, în genere, 
„claselor exploatatoare". 

O axă majoră a istoriografiei precomuniste reunea raporturile românilor cu 
Occidentul. Şi în această privinţă deplasarea a fost radicală, „insula latină" din 
marea slavă fiind nevoită să se reîntoarcă de unde plecase. Legăturile dintre 
români şi slavi marchează, perioadă după perioadă, istoria „tip Roller", de la 
convieţuirea celor două etnii şi culturi în primele secole ale Evului Mediu până la 
„eliberarea României de către glorioasa armată sovietică" la 23 august 1944: o 
ancorare puternică în lumea slavă, ale cărei semnificaţii politice sunt prea 
evidente pentru a mai fi comentate. în acelaşi timp, nu se scapă ocazia de a se 
lovi în tot ce înseamnă Occident şi valori occidentale. 

Diminuat şi deformat a fost şi rolul Bisericii în istoria naţională. Promovând 
ateismul, într-o formă brutală, încă o dată mai apropiată de modelul sovietic pur 
decât de relativul compromis încercat în Europa Centrală, regimul comunist din 
România a procedat la o laicizare a istoriei oficiale, în dezacord flagrant cu 
ponderea reală a religiei şi Bisericii în istoria românilor, cu deosebire în Evul 
Mediu, dar şi în epoca modernă. Ateismul militant a rămas, până la sfârşit, o 
trăsătură caracteristică a comunismului românesc, ceea ce nu a împiedicat 
anumite manevre de atragere a clerului, îndeosebi a clerului ortodox. Biserica 
greco-catolică, nu mai puţin românească decât cea ortodoxă, a fost dizolvată în 
1948, episcopii şi preoţii ei umplând închisorile. Raporturile ei cu Roma, deci cu 
Occidentul, nu puteau fi tolerate. Regimul reuşea o dublă lovitură, tăind legăturile 
spirituale cu Apusul şi făcând totodată un cadou, deloc dezinteresat, bisericii 
ortodoxe. în acest context se înscrie şi canonizarea primilor sfinţi români, în anii 
1950-1955. Se dădea o minimă satisfacţie bisericii ortodoxe, care-şi însuşea însă 
la rându-i noile criterii în aprecierea meritelor persoanelor sanctificate. Nu venise 
încă vremea lui Ştefan cel Mare! Noii sfinţi îmbinau meritele religioase cu orientări 
bine definite de ordin social-politic. Printre ei se afla mitropolitul Transilvaniei, 



Ibidem, pp. 525-529. 



Sava Brancovici, apreciat pentru relaţiile lui cu Rusia, şi călugărul Sofronie din 
Cioara, conducătorul, pe la 1760, al unei mişcări cu caracter antigreco-catolic. 70 
Toate acestea se petreceau însă în surdină, nedepăşind perimetrul strict 
ecleziastic şi neafectând în niciun fel promovarea ateismului, inclusiv prin istorie. 

Discursul comunist: recuperarea trecutului 

Spre sfârşitul deceniului 1950-1960, factorii naţionali ai istoriei româneşti revin 
treptat în scenă, procesul accentuându-se în prima parte a deceniului următor, 
paralel cu diminuarea treptată a ponderii elementului slav, rus şi sovietic. Evoluţie 
lentă, dar continuă, culminând, în aprilie 1964, cu faimoasa Declaraţie de 
„independenţă" a Partidului Muncitoresc Român. Comunismul românesc părăsea 
„internaţionalismul", sub care se ascundea de fapt „antinaţionalismul", optând 
pentru naţionalism. O întoarcere, cel puţin în ce priveşte discursul, de o sută 
optzeci de grade. 

S-au propus tot felul de interpretări pentru a lămuri această remarcabilă 
deplasare. Trebuie spus, înainte de toate, că fenomenul, în esenţa lui, nu este 
tipic românesc, ci caracteristic evoluţiei comunismului în genere. Peste tot, 
comunismul a manifestat tendinţa de glisare dinspre „internaţionalism" spre 
„naţionalism", uneori în forme extreme, alteori relativ discrete. 71 Campioana la 
toate categoriile este, fără îndoială, Rusia, care, sub sigla derutantă a U.R.S.S.- 
ului, a promovat, în vremea lui Stalin, naţionalismul rusesc în cele mai agresive şi 
aberante forme. China a monopolizat la rându-i comunismul, dându-i o tentă 
specific naţională. România, Albania şi Coreea de Nord aparţin şi ele acestui 
grup. Dar nici ţări ca Ungaria şi Bulgaria nu au ezitat să-şi readapteze istoria la 
discursul naţionalist. Cazul R.D.G.-ului, al Germaniei zise democrate, este cât se 
poate de caracteristic. Ţară inventată, colonie relativ prosperă a Uniunii Sovietice, 
bucata estică a teritoriului german s-a ferit multă vreme de orice manifestare de 
spirit naţional. Spre sfârşit însă, în incapacitate de a imagina vreun alt argument 
valabil al propriei existenţe, a trebuit să recurgă la aceeaşi retorică istorico- 
naţionalistă. Frederic cel Mare, regele Prusiei, denunţat mai înainte ca părinte al 
militarismului prusac şi adversar al Rusiei, a fost reabilitat, devenind unul dintre 
părinţii fondatori ai R.D.G.-ului! 

Fenomenul este, aşadar, general şi se explică, în ansamblu, prin caracterul 
izolaţionist al utopiilor (indiferent ce proclamă ele), ca şi prin incapacitatea 
comunismului de a oferi oamenilor altceva decât o existenţă în cel mai bun caz 
mediocră. Lungul şir de lipsuri şi frustrări trebuia compensat prin ceva. „Viitorul 
radios" nu mai funcţiona, putea însă funcţiona trecutul. Discursul naţionalist este 
cea mai simplă, mai frecventă şi adesea mai eficientă diversiune în faţa 
dificultăţilor reale care se acumulează. Alunecarea spre acest tip de discurs era 



Detalii privind canonizările, la Mircea Păcurariu, Sfinţi daco-romani şi români, Editura 
Mitropoliei Moldovei şi Bucovinei, laşi, 1994. 

71 Lucian Boia, La Mythologie scientifique du communisme, Paradigme, Caen, 1993, pp. 
85-87. 



necesară şi pentru legitimarea puterii. în ţările unde fusese impus de o forţă 
ocupantă, comunismul nu-şi putea prelungi la nesfârşit argumentaţia 
internaţionalistă; validarea efectivă a sistemului nu putea face abstracţie de va- 
lorile autohtone. 

Pe acest fond general, România a mers, desigur, mai departe decât alţii. A 
contat probabil aici forţa tradiţională a discursului naţionalist, acoperit de 
antinaţionalismul anilor '50, dar nu anihilat. A putut conta şi sentimentul 
individualităţii româneşti, acel sindrom de „insulă latină într-o mare slavă". Nu 
trebuie uitat, pe de altă parte, că partidul comunist, iniţial o mână de oameni 
dintre care cei mai mulţi nu aveau nimic în comun cu cultura română, a devenit 
un partid de mase, şi astfel, treptat, s-a „românizat", după cum s-a românizat cu 
timpul şi conducerea lui (în 1964, din nouă membri ai biroului politic, patru erau 
încă de origine „neromânească"). Noii lideri nu numai că erau români, dar 
proveneau în mare măsură din mediul rural, precum Ceauşescu însuşi, fiind 
astfel, chiar prin originea lor, mai înclinaţi spre autohtonism şi izolaţionism. Chiar 
vechea intelectualitate, în măsura în care a fost recuperată, a adus cu ea o undă 
de naţionalism, motivată suplimentar şi amplificată de teroarea antinaţională a 
anilor '50. Controversele care au urmat, cu Uniunea Sovietică şi cu ceilalţi vecini, 
nu au făcut decât să accentueze tenta naţionalistă, iar criza finală a regimului de 
după 1980 pur şi simplu a exacerbat-o, discursul naţionalist oferind singura 
soluţie de evadare din realitate. 

Trecerea de la un sistem de valori la altul şi modificarea raportului de forţe în 
interiorul elitei conducătoare au condus la o oarecare decrispare a regimului 
comunist, faza de relativă liniştire a tensiunilor putând fi încadrată în linii mari 
între anii 1964 şi 1971. Regimul a început să-şi trateze mai bine propriii cetăţeni 
(simbolică fiind marea amnistie politică din 1964) şi să reia relaţiile cu Occidentul 
(vizita, tot simbolică, a primului-ministru Ion Gheorghe Maurerîn Franţa în acelaşi 
an, 1964). Valorile naţionale erau în curs de reabilitare, de reintegrare în cultura 
română, deriva naţionalistă nefiind încă la ordinea zilei. Istoricii au putut beneficia 
de această deschidere, oferindu-şi chiar luxul de a nuanţa şi până la un punct 
diversifica interpretările. Este semnificativ faptul că, spre sfârşitul perioadei în 
discuţie, apar nu mai puţin de trei sinteze de istorie naţională, dacă nu radical 
diferite, prezentând totuşi unele diferenţe de interpretare (Istoria României, sub 
redacţia lui Miron Constantinescu, Constantin Daicoviciu şi Ştefan Pascu, 1969; 
Istoria poporului român, sub redacţia lui Andrei Oţetea, 1970; Istoria românilor din 
cele mai vechi timpuri până astăzi, de Constantin C. Giurescu şi Dinu C. 
Giurescu, 1971; de remarcat faptul că C. C. Giurescu a fost reintegrat la 
Universitate în 1963 şi avea să rămână până la moartea sa, în 1977, una dintre 
figurile de marcă ale unei istoriografii debarasate de tenta antinaţională). 

Unii istorici români încep să poată călători peste graniţe, iar participările 
româneşti la reuniuni internaţionale se înmulţesc şi antrenează un număr sporit 
de persoane. Vin şi istorici străini în România, după cum pătrunde mai uşor şi 
producţia istoriograf ică occidentală. Date fiind şi afinităţile culturale tradiţionale, 
istoricii români se apropie îndeosebi de „şcoala de la Annales", de „noua istorie 
franceză", care, de altfel, cu prudenţă, se putea racorda mai bine la marxism 



decât alte curente istorice (prin importanţa acordată structurilor şi fenomenelor de 
masă în genere; acest tip de istorie a putut ilustra însă şi manifestarea unei 
rezistenţe faţă de reelaborarea politică, evenimenţială şi naţionalistă a trecutului 
care începea să se întrevadă). 

Ceea ce unii nu au ezitat să considere drept o „liberalizare" a fost, în fond, 
departe de aşa ceva. Liberalizare, desigur, în raport cu anii '50, în măsura în care 
şi foştii deţinuţi politici erau mai liberi în afara închisorii, sub supraveghere mai 
mult sau mai puţin discretă, decât între zidurile acesteia. Lanţul a devenit ceva 
mai lung, atât de lung încât unii nu l-au mai observat sau nu au mai vrut să-l 
observe, dar el nu a fost rupt. „Libertatea" societăţii româneşti între 1964 şi 1971 
este limitată şi supravegheată. Românii, cum constată de altfel cei mai mulţi 
politologi, nu au cunoscut un veritabil proces de destalinizare. Partidul şi 
Securitatea au ţinut tot timpul procesul sub control, iar atunci când gradul de 
„libertate" acordat a început să pară neliniştitor, întoarcerea s-a făcut fără niciun 
fel de dificultate. 

O remarcă se impune, nu numai referitor la subperioada în discuţie, ci şi la 
evoluţia naţionalistă ulterioară, cu privire la reconsiderarea tradiţiei istorice şi 
culturale româneşti. An după an şi nume după nume, regimul comunist a integrat 
în sistemul său de valori o bună parte, chiar cea mai mare parte, a moştenirii 
naţionale. Toţi marii istorici au fost până la urmă recuperaţi, lorga încă din primii 
ani ai „noului val", G. I. Brătianu, căruia comuniştii nu i-au iertat atât de uşor 
moartea la Sighet, abia spre sfârşit. Multe dintre lucrările lor au fost republicate, 
între a ucide, fizic sau moral, un om şi a-i edita lucrările este rară îndoială o 
deosebire. Recuperarea s-a făcut însă cu preţul sacrificării spiritului culturii 
româneşti, profund refractară comunismului, dar obligată acum să se insereze în 
schema acestuia. Scriitori, savanţi şi oameni politici care nu numai că n-au avut 
nimic de a face cu comunismul, ci pur şi simplu l-au urât, unii numărându-se 
printre victimele lui, au fost obligaţi, postum, să susţină în fapt proiectul comunist. 
Prin asumarea „moştenirii culturale", comunismul a urmărit propria legitimare, 
chiar cu preţul şi, în primul rând, cu preţul deformării fondului autentic al culturii 
naţionale. 

Vom ilustra prin două exemple această afirmaţie. 

Istoria civilizaţiei române moderne a lui E. Lovinescu a fost republicată în 
1972: recuperare a uneia dintre cele mai originale construcţii ideologice ale 
perioadei interbelice. Editarea devine însă „preluare critică". Tot ceea ce nu 
convine este scos din text (respectându-se, ce-i drept, metoda punctelor de 
suspensie...). Sunt evacuate pasajele care afirmă explicit mesajul esenţial al 
lucrării: refuzul totalitarismului, atât comunist, cât şi fascist, şi credinţa în triumful 
democraţiei de factură occidentală. în plus, studiul introductiv are grijă să 
sublinieze faptul că Lovinescu nu şi-ar fi propus „să elaboreze o lucrare polemică 
antimarxistă", mai mult chiar, că el ar fi avut puncte comune cu materialismul 
istoric! 72 Aceasta este prea de tot! Chiar dacă lucrarea lui Lovinescu nu s-a vrut o 
polemică antimarxistă (şi de ce ar fi fost?), ea este fundamental antimarxistă, tot 

72 E. Lovinescu, Istoria civilizaţiei române moderne (ediţie Z. Ornea), Editura Ştiinţifică, 
Bucureşti, 1972, p. 37. 



ce s-a scris mai profund diferit de marxism şi mai net anticomunist (din 
perspectivă democratică) în cultura noastră, lată ce ar fi trebuit spus, dar desigur 
nu se putea spune, iar alegerea care stătea în faţa editorului era simplă: sau 
publicarea „adaptată" a cărţii, sau nepublicarea ei. Nu comentăm soluţia, doar o 
constatăm. 

Nicolae lorga prezintă alt exemplu instructiv. A fost, după cum am arătat, un 
naţionalist de dreapta, opus prin toate fibrele fiinţei sale modelului comunist. 
Faptul că a căzut victimă legionarilor l-a „aruncat" în tabăra „antifascistă" (chiar 
dacă istoricul privise cu simpatie fascismul italian şi alte experimente politice 
similare). Nimic nu transpare, evident, din luările sale de poziţie anticomuniste, în 
textele care îi sunt consacrate în anii comunismului. Cine răsfoieşte, de pildă, 
manualele şcolare observă imediat amalgamul: lorga şi alţi oameni politici 
„burghezi", dar „antifascişti" sunt amestecaţi cu tot felul de nume extrase din 
panteonul clasei muncitoare. 

lată de altfel câteva fraze care merită reproduse din manualul şcolar de 
„istorie contemporană a României": „Pentru realizarea unui front larg al forţelor 
antifasciste, o mare atenţie a acordat Partidul Comunist Român folosirii inte- 
lectualităţii progresiste, democratice. Alături de o serie de intelectuali comunişti 
sau simpatizanţi ai Partidului Comunist [...] în această acţiune s-au angajat şi o 
serie de oameni politici şi intelectuali de frunte având alte orientări politice, cum 
au fost: Nicolae Titulescu, Nicolae lorga, Grigore lunian, Virgil Madgearu, Dem. 
Dobrescu, Petre Andrei, Grigore Filipescu, Mitiţă Constantinescu, Traian Bratu 
ş.a. Tot ce a avut mai valoros, în acei ani, detaşamentul intelectualităţii patriotice 
din România a fost puternic înrolat în mişcarea democratică, antifascistă." 73 Elevii 
trebuiau să rămână cu impresia că lorga, Titulescu şi ceilalţi, „înrolaţi" într-un „de- 
taşament patriotic", urmau în fond politica trasată de partidul comunist! Devenit 
un fel de „luptător antifascist", lorga s-a aflat printre cei care au contribuit, evident 
fără voia lor, la legitimarea regimului comunist, în închisorile căruia legionarii nu i- 
au dat răgazul să moară. 

Discursul comunist: exacerbarea naţionalistă 

1971 este anul declanşării „revoluţiei culturale" româneşti. „Liberalizarea" şi 
„deschiderea" sunt definitiv stopate. Până la prăbuşirea sa, în decembrie 1989, 
regimul Ceauşescu avea să accentueze an după an presiunea totalitară, izolând 
în acelaşi timp România de restul lumii (proces relativ lent în primul deceniu, apoi 
în accelerare continuă după 1980). 

Naţionalismul devine argumentul istoric şi politic decisiv. Uniţi în întreaga lor 
istorie, uniţi în jurul partidului unic şi al Conducătorului, românilor li se infuzează 
vocaţia unităţii, cu alte cuvinte a subordonării individului faţă de organismul 
naţional şi totodată a delimitării stricte a propriei naţiuni faţă de celelalte. 
Instrument politic de legitimare şi de dominare, naţionalismul a beneficiat de 



73 Istoria contemporană a României (autori: Aron Petric şi Gh. I. loniţă), manual pentru 

amalgamul dintre tradiţia naţionalistă autentică şi scopurile specifice urmărite de 
dictatura comunistă. S-a părut că este o recuperare, acolo unde în primul rând a 
fost o manipulare. 

O asemenea reelaborarea a istoriei presupunea o atenuare a mecanismului 
luptei de clasă. Cele două interpretări divergente - interpretarea naţionalistă şi 
interpretarea social-conflictuală - au continuat totuşi să coexiste, beneficiind de 
capacitatea dialecticii comuniste de a armoniza, fără complexe, orice fel de 
contradicţii. Românii trebuiau să aibă o istorie de mari înfăptuiri, şi au avut-o. 

Este caracteristic cum a evoluat interpretarea perioadei interbelice. Iniţial, 
acesteia i s-au atribuit toate relele imaginabile, demers cât se poate de logic, 
deoarece în falimentul burgheziei trebuiau căutate originea şi justificarea 
revoluţiei proletare. în noua fază, anii interbelici au fost însă sensibil amelioraţi. S- 
au pus în evidenţă meritele (se înţelege, relative) ale democraţiei burgheze, 
importanţa (cu limitele ei) a reformei agrare, creşterea producţiei, mai ales a 
industriei, succesele politicii externe româneşti, nivelul remarcabil al creaţiei 
ştiinţifice şi culturale. Un motiv de mândrie 1-a constituit şi rezistenţa în faţa 
fascismului, România reuşind multă vreme să-şi salveze sistemul democratic, în 
timp ce în majoritatea celorlalte state europene se instaurau dictaturi de tip 
fascist. Referirile la ponderea capitalului străin, la exploatarea muncitorimii şi la 
dificultăţile ţărănimii aveau rolul de a atenua aspectul pozitiv, dar imaginea de 
ansamblu tindea să devină tot mai favorabilă (putând fi observate, în unele 
interpretări, renunţarea la dictatura lui Carol al ll-lea, devenită „regim autoritar", 
spre deosebire de dictaturile din alte ţări europene, ca şi edulcorarea guvernării 
Antonescu, în sensul estompării sau chiar eliminării trăsăturilor sale de dictatură 
fascistă). Cum se îmbina perspectiva tot mai favorabilă a perioadei interbelice cu 
imperativul răsturnării brutale a sistemului respectiv, cum se îmbina aprecierea, 
fie şi rezervată, a regimului democratic cu instaurarea antitezei sale perfecte: 
totalitarismul comunist? Evident că nu se prea îmbinau, dar logica dublu lui 
discurs aparţine miezului însuşi al ideologiei comuniste. 

Toate sporeau în acelaşi ritm: virtuţile României interbelice, pe de o parte, 
virtuţile răsturnării sistemului interbelic, pe de altă parte. Lovitura de stat a 
Regelui de la 23 august 1944, devenită în faza următoare „eliberarea ţării de 
către glorioasa armată sovietică", a trecut prin varianta „insurecţiei armate 
antifasciste", pentru a se încheia, apoteotic, ca „revoluţie de eliberare naţională şi 
socială, antifascistă şi antiimperialistă", desfăşurată, evident, sub conducerea 
partidului comunist. Pe plan militar, teoria celor „două sute de zile mai devreme" 
aşeza România printre principalii învingători ai celui de-al Doilea Război Mondial, 
căruia intervenţia armatei române i-arfi scurtat durata cu cel puţin şase luni. 

Interesant că, paralel cu aceste remarcabile reelaborări, s-a petrecut şi 
„semireabilitarea" regimului Antonescu, a cărui răsturnare constituia totuşi punctul 
de plecare al mitificării revoluţiei comuniste. Mai mult chiar, anii '50, aşadar faza 
„eroică" a revoluţiei, şi-au atras o privire „severă", punându-se în evidenţă unele 
exagerări şi abuzuri, fără a se atinge, fireşte, temelia însăşi a sistemului 
comunist. „Obsedantul deceniu" îi permitea lui Ceauşescu să se demarcheze de 
terorismul de stat şi de prosovietism în numele „comunismului de omenie" 



(sintagmă aparent inspirată de „socialismul cu faţă umană" al „primăverii de la 
Praga", din păcate prea puţin corespunzătoare cazului românesc), după cum 
tratarea mai blândă a lui Antonescu se acorda cu discursul naţionalist şi cu de- 
taşarea, cel puţin formală, de Uniunea Sovietică. 74 

Caracteristică erei Ceauşescu a fost însă notabila deplasare dinspre 
contemporaneitate spre origini. Legitimarea şi unitatea acolo trebuiau în primul 
rând căutate. Ridicolul atinge culmi ameţitoare atunci când Institutul de istorie a 
partidului, profilat pe monografii de lupte muncitoreşti şi de eroi ai clasei 
muncitoare, se orientează spre Antichitate, consacrându-se cu deosebire 
originilor dacice! Istoria antică devine încă mai politizată decât istoria 
contemporană. Marele eveniment se petrece în 1980, când este confecţionată din 
toate piesele aniversarea a 2050 (?) de ani de la constituirea statului dac „unitar 
şi centralizat" al lui Burebista. Burebista îi oferea lui Ceauşescu suprema 
legitimare, statul lui prefigurând în multe privinţe (unitar, centralizat, autoritar, 
respectat de „ceilalţi"...) propria sa Românie, aşa cum şi-o închipuia dictatorul. Au 
răsunat atunci, pe marele stadion, versuri precum acestea: 

Ţara i-a jurat credinţă şi îl va urma în toate 

Cincisprezece ani trecură de când el e în fruntea ei 

Chipul, numele şi soarta-i sunt de-a pururi încrustate 

în eternitatea ţării şi a puilor de lei. 

Nu Burebista era în fapt preamărit, ci continuatorul său peste veacuri. Cu atât 
mai mult cu cât apărea şi dublul feminin, neidentificat în Dacia antică: 
Lângă el, în stima ţării şi în cinstea ei adâncă 
Stă tovarăşa-i de viaţă şi de ideal vibrant: 
E Elena Ceauşescu, suflet nobil de româncă 
Mamă bună, om politic şi prestigios savant. 75 

Comemorările s-au ţinut lanţ, toate organizate după acelaşi tipic. Indiferent 
despre ce sau despre cine era vorba, se pornea de la origini, subliniindu-se 
continuitatea şi unitatea, pentru a se ajunge la prezent, la era Ceauşescu. Totul 
anunţa suprema împlinire a istoriei româneşti, dictatorul regăsindu-se în înaintaşii 



Pentru perioada interbelică (tratată în genere favorabil), lucrarea de referinţă aparţine 
istoricilor oficiali Mircea Muşat şi Ion Ardeleanu: România după Marea Unire, 2 voi. (1918- 
1933 şi 1933-1940), Editura Ştiinţifică şi Enciclopedică, Bucureşti, 1983-1988. Relativa 
reabilitare a lui Antonescu începe cu romanul Delirul (1975) al lui Marin Preda şi continuă, 
în plan istoriografie, cu lucrarea lui Aurică Simion, Preliminarii politico-diplomatice ale 
insurecţiei române din august 1944, Editura Dacia, Cluj, 1979, pentru a fi pe deplin 
„oficializată" în Istoria militară a poporului român (voi. VI, 1989). în ce priveşte contribuţia 
României la victoria împotriva nazismului, de o intensă mediatizare s-a bucurat pledoaria 
publicată de Mie Ceauşescu, Florin Constantiniu şi Mihail lonescu, sub titlul 200 de zile mai 
devreme: rolul României în scurtarea celui de-al Doilea Război Mondial, Editura Ştiinţifică 
şi Enciclopedică, Bucureşti, 1984 şi 1985 (pentru un bilanţ onest şi complet ar fi de pus în 
ecuaţie şi zilele, în plus sau în minus, rezultate din războiul purtat de România alături de 
Germania, interval de patru ori mai lung decât cel luat în considerare de autori). 
75 Momentul Burebista este tratat de Florentin Dragoş Necula: „Comunism în Dacia. 
Burebista - contemporanul nostru", în Analele Universităţii Bucureşti, istorie, 1993-1994, 
pp. 37-51. Pentru ritualul comemorării celor 2050 de ani, vezi Scânteia din 6 iulie 1980. 



săi. Se explică astfel de ce, în 1986, când comemorarea lui Mircea cel Bătrân a 
generat o adevărată psihoză, domnitorul a fost nevoit să renunţe la „bătrâneţe" 
pentru a deveni, sau redeveni, „cel Mare" (orice abatere de la acest calificativ 
fiind considerată o gravă greşeală politică). Istoria era astfel anulată; aceeaşi 
istorie românească, mereu egală cu ea însăşi, se perpetua de-a lungul mileniilor. 

Nu mai puţin interesantă din punctul de vedere al actualizării naţional- 
comuniste a istoriei a fost şi chestiunea capitulaţiilor. Aceste tratate, pe care ţările 
române le-ar fi încheiat în Evul Mediu cu Imperiul otoman, au fost invocate spre 
sfârşitul secolului al XVIII-lea şi în secolul al XlX-lea ca argumente juridice ale 
autonomiei şi în sprijinul recâştigării drepturilor încălcate de puterea suzerană. 
Aplicând principiile demitificatoare ale „şcolii critice", Constantin Giurescu a 
dovedit în 1908 (în lucrarea Capitulaţiile Moldovei cu Poarta Otomana) că textele 
în discuţie nu fuseseră altceva decât falsuri patriotice. Ceea ce nu l-a împiedicat 
în 1975 pe Nicolae Copoiu, membru marcant al Institutului de istorie a partidului, 
să republice documentele, ca şi când ar fi fost autentice. Brusc, capitulaţiile au 
devenit o dogmă politică. Ele „dovedeau" că ţările române şi Poarta Otomană 
trataseră de la egal la egal, la fel ca Ceauşescu cu Moscova şi Washingtonul. 
Oricine are idee de istoria medievală ştie că raporturile erau în epocă fun- 
damental ierarhizate, la antipodul principiilor actuale de „egalitate", reală sau 
formală. Istoricii noştri pot să caute mult şi bine în arhivele turceşti tratate 
bilaterale româno-otomane. Vor găsi în cel mai bun caz acte unilaterale, 
„privilegii" acordate de sultani unor principi aflaţi mult mai jos decât ei în ierarhia 
vremii. 76 însă Ceauşescu şi oamenii săi înţelegeau să-şi oblige predecesorii să nu 
abdice cu nimic de la demnitatea şi suveranitatea naţională! 

Naţionalismul erei Ceauşescu s-a manifestat într-un mod specific şi sub forma 
curioasă, dar nu chiar inedită, a protocronismului. 77 Maladia se declanşase, 
probabil în forma ei cea mai virulentă, în Rusia lui Stalin, aflată în plină fază naţio- 
nalistă în anii '40 şi '50. Se ajunsese atunci la concluzia că aproape tot ce se 
realizase de valoare în cultura, ştiinţa şi tehnologia omenirii provenea din minţile 
ruseşti. Cine l-ar fi proclamat (nu numai în Rusia, ci şi în România) pe Marconi, şi 
nu pe Popov drept inventator al radioului risca ani de închisoare. Modelul 
protocronist românesc se înscrie pe aceeaşi linie, şi nu prin imitaţie, ci ca produs 
al unei logici similare (într-un fel, el reactualizează, dar într-o manieră mult ampli- 
ficată şi marcată de autohtonism, unele tentative patriotice similare din secolul al 
XlX-lea). 

Conceptul a fost lansat în 1974 de Edgar Papu, intelectual de formaţie 



76 Problema capitulaţiilor este amplu tratată de Mihai Maxim în Ţările române şi înalta 
Poartă. Cadrul juridic al relaţiilor româna-otomane în Evul Mediu, Editura Enciclopedică, 
Bucureşti, 1993. Deşi prezintă pe larg istoricul chestiunii, autorul ocoleşte raportul dintre 
regimul Ceauşescu şi capitulaţii. El se pronunţă pentru o soluţie de compromis: capitulaţiile 
ar fi fost acte unilaterale din perspectiva Porţii, dar tratate în toată regula din punctul de 
vedere românesc. 

77 Katherine Verdery a tratat în detaliu motivaţiile şi avatarurile protocronismului în 
Compromis şi rezistenţă. Cultura română sub Ceauşescu, trad. De Mona Antohi şi Sorin 
Antoni, Editura Humanitas, Bucureşti, 1994, pp. 152-204. 



interbelică având la activ câţiva ani de închisoare comunistă. încă o ilustrare a 
cursei în care au fost atraşi unii exponenţi ai culturii româneşti, ademeniţi prin 
reabilitarea şi chiar exacerbarea valorilor naţionale. Desigur, Papu, care îşi 
limitase demersul la unele priorităţi culturale, nu avea cum să prevadă formidabila 
expansiune a „descoperirii" sale. Odată ce afirmarea valorilor româneşti se 
confunda cu patriotismul, s-a lansat o adevărată întrecere între „patrioţi", fiecare 
sperând ca prin discursul său despre trecut să-şi amelioreze poziţia prezentă în 
ierarhia culturală şi politică. 

Cum niciun Titu Maiorescu nu-şi mai putea bate joc de minţile prea 
înfierbântate, revoluţia lui Horea a revenit în postura de precursoare a Revoluţiei 
franceze. O anterioritate de cinci ani neînsemnând însă prea mult, spre sfârşitul 
domniei lui Ceauşescu, răscoala de la Bobâlna s-a metamorfozat la rându-i în 
revoluţie, cu girul însuşi al dictatorului. Ceauşescu nu şi-a explicitat gândul 
profund, aşa încât ar fi rămas în seama istoricilor să ducă ideea mai departe 
pentru a arăta cum au făcut revoluţie ţăranii transilvăneni la 1437, cu trei veacuri 
şi jumătate înaintea francezilor. Potrivit unei logici similare, s-a putut trage 
concluzia că tot românii inventaseră naţiunea modernă şi statul naţional, fapt 
demonstrat prin unirea lui Mihai, şi chiar prin multiplele manifestări de unitate 
românească anterioare anului 1600, într-o vreme când nimeni în Europa nu se 
gândea să taie graniţele după criterii etnice. 

în ce priveşte înfăptuirile culturale, s-a demonstrat cu aceeaşi uşurinţă 
superioritatea învăţăturilor lui Neagoe Basarab asupra Principelui lui Machiavelli; 
într-un text fascinant, Paul Anghel sublinia sensul universal, aproape cosmic, al 
operei domnitorului român („învăţăturile sunt o carte a iniţierii. Un echivalent al lor 
nu găsim nici în Bizanţ" 78 - poate, doar, în India veche), faţă de care încercarea 
secretarului florentin apărea mai puţin inspirată. La rândul lui, sociologul Ilie 
Bădescu şi-a pus în gând să demonstreze cum a revoluţionat Eminescu soci- 
ologia mondială. Cât despre Ion Creangă, el a devenit, în interpretarea lui Dan 
Zamfirescu, egalul lui Homer, Shakespeare şi Goethe, sau chiar superior 
acestora, dat fiind că l-a creat pe Ivan Turbincă, erou „mai actual decât Hamlet, 
Faust, Don Quijote şi Alioşa Karamazov", pur şi simplu „personajul care domină 
istoria universală în secolul nostru". 79 

Din 1971 până în 1989, tendinţa generală a constat în accentuarea treptată a 
izolaţionismului şi a megalomaniei culturale. Dar această tendinţă, unde cuvintele 
de ordine transmise de sus se interferau cu iniţiative personale (cum sunt unele 
dintre poznaşele găselniţe protocroniste), nu epuiza nici pe departe întregul 
spectru cultural şi istoriografie românesc. S-a manifestat, mai ales printre scriitori 
şi critici, o opoziţie notabilă faţă de autohtonismul agresiv şi de fenomenul 
protocronist. Nici istoricii nu au recitat o unică litanie. Dimpotrivă, punctele de 
vedere divergente nu au încetat să se înmulţească, separându-i în genere pe cei 



Paul Anghel, „Colaj şi elaborare originală la Neagoe Basarab", în Neagoe Basarab. 
1512-1521. La 460 de ani de la urcarea sa pe tronul Ţării Româneşti, Editura Minerva, 
Bucureşti, 1972, p. 79. 

79 Dan Zamfirescu, Războiul împotriva poporului român, Editura Roza Vânturilor, 
Bucureşti, 1993, p. 282 (text datat mai 1987). 



hotărâţi să păstreze un anume standard profesional de cei dispuşi să aplice 
prompt (uneori mai punând şi de la ei) orice orientare dictată din considerente 
politice. 

Limitarea libertăţii de expresie nu poate anula diversitatea reală a punctelor de 
vedere şi a sensibilităţilor. Acestea se exprimă în perimetrul lăsat liber, oricât ar fi 
el de îngust, găsindu-şi căi ocolite sau deghizate de manifestare, implicându-se 
în detalii aparent fără mare relevanţă, dar care ajung să simbolizeze divergenţe 
reale. Adesea, dată fiind limitarea terenului, contradicţiile capătă chiar o densitate 
sporită. Katherine Verdery a definit cât se poate de sugestiv orientările diferite ale 
istoriografiei româneşti pornind strict de la caracterizarea momentului Horea drept 
răscoală sau revoluţie, istoricii de partid, istoricii militari şi „autohtoniştii" optând 
pentru ultima formulă, cu valenţe considerate valorizatoare pentru trecutul 
naţional. 80 

„Linia de partid" a fost urmată cu deosebire de istoricii aflaţi mai aproape de 
centrul puterii şi de condiţia activistului. Este, în primul rând (dar, desigur, nu 
exclusiv), cazul Institutului de istorie a partidului şi al Centrului de istorie militară. 
Cel din urmă, patronat de Ilie Ceauşescu, fratele dictatorului, general şi „istoric", 
şi-a sporit sensibil influenţa, mai ales după 1980. Se contura o tendinţă de 
„militarizare" a istoriei (atât în ce priveşte interpretarea trecutului, cât şi în 
organizarea cercetării, publicarea rezultatelor şi participarea la reuniuni 
internaţionale). Fapt semnificativ, singura mare sinteză de istorie publicată în 
vremea lui Ceauşescu a fost Istoria militară a poporului român (6 volume apărute 
între 1984 şi 1989), care a ajuns să „suplinească" mereu amânata sinteză de 
istorie naţională. 

Mai reticenţi s-au dovedit în preluarea aidoma a sloganurilor oficiale, sau a 
exceselor care li se adăugau, universitarii şi cercetătorii din institutele „civile" (şi 
aici însă cu diferenţe sensibile de la persoană la persoană şi de la domeniu la 
domeniu, cea mai afectată fiind istoria contemporană). Cert este că, în locul 
„frontului istoric" atât de des invocat, a rezultat o mişcare istoriografică 
dezordonată şi ineficientă. Din această cauză nu a putut vedea lumina tiparului 
nici plănuita mare sinteză istoriografică a erei Ceauşescu, tratatul de istorie a 
României în zece volume, al cărui proiect a fost lansat în 1975. Sinteza 
precedentă, concepută tot în zece volume, naufragiase, după apariţia, în 1964, a 
volumului IV (mergând până la 1878). Acum, lucrurile se complicaseră într-atât, 
încât n-a putut să apară nici măcar un volum. în primul caz, de nedepăşit fusese 
ultimul secol de istorie, de data aceasta totul s-a împotmolit la primul mileniu. 
Dacismul pur şi dur al istoricilor de partid şi militari s-a lovit de poziţia mai 
echilibrată a universitarilor şi arheologilor de profesie. 

Toate aceste divergenţe, comprimate într-o problematică limitată şi amortizate 
de atmosfera totalitară, anunţau disocierile mult mai nete de după 1989, care 
privesc în egală măsură competenţa profesională, orientările politice şi sensul 
interpretărilor (inclusiv celebra dilemă românească a raporturilor dintre 
autohtonism şi europenism). 



Katherine Verdery, op. cit, pp. 205-248. 



Discursul dominant, chiar unic într-un anumit sens, a fost, în vremea lui 
Ceauşescu, discursul naţionalist. Spunem „unic", fiindcă el putea fi ocolit, dar nu 
contracarat, nu combătut cu argumente explicite, nu dublat printr-un alt discurs 
coerent. Iar dacă istoricii au reuşit uneori să se salveze în zone mai puţin expuse 
sau punându-şi în joc subtilitatea profesională, ansamblul populaţiei a fost supus 
- prin canalele curente de propagandă - unei demagogii naţionaliste virulente. 

Nu s-a subliniat îndeajuns rolul pe care acest tip de dis curs istoric, obsesiv 
repetat, l-a avut în consolidarea şi prelungirea dictaturii lui Ceauşescu, în măsura 
în care imaginea comunist-naţionalistă a istoriei se aşeza într-un tipar mental 
tradiţional (originile dacoromâne, continuitatea, lupta pentru independenţă, rolul 
jucat în apărarea Europei, victimizarea românilor supuşi adversităţii celorlalţi...) şi 
părea a oferi reacţia cea mai potrivită faţă de antinaţionalismul perioadei 
precedente şi de imperialismul moscovit. Preluarea şi amplificarea mitologiei 
naţionale din secolul al XlX-lea, chiar dacă într-un sens denaturat, a conferit 
regimului credibilitate şi legitimitate, iar dictatorului o aură de patriotism. Cel puţin 
până când românii au început să sufere de foame şi de frig. Glorioasele umbre 
ale trecutului nu au putut evita nici dezastrul economic, nici explozia tensiunilor 
sociale. Dar mitologia istorică acumulată în epoca sa i-a supravieţuit dictatorului. 
Constelaţiile mentale au viaţă mai lungă decât structurile materiale. Graţie 
regimului comunist, o mentalitate istorică depăşită de mult în Europa occidentală 
continuă să afecteze din plin cultura şi societatea românească. 



Capitolul II Originile 



Câteva principii 

După trecerea în revistă a etapelor pe care le-a parcurs ideologia istorică 
românească, vom analiza succesiv componentele fundamentale ale acesteia, 
marile configuraţii mitice în jurul cărora s-a cristalizat şi a evoluat conştiinţa 
naţională. 

Este firesc să începem cu începuturile, nu atât pentru a respecta un criteriu 
cronologic, cât, mai ales, datorită semnificaţiei excepţionale pe care o prezintă 
miturile fondatoare. Orice comunitate, de la trib până la naţiunea modernă, se 
legitimează prin recursul la origini. în toate timpurile şi în toate culturile, acestea 
sunt puternic valorizate şi fără încetare rememorate şi comemorate. Nimic nu 
este mai actual, mai ideologizat decât un început. Miturile fondatoare con- 
densează conştiinţa însăşi a comunităţii. 

Originile nu se impun de la sine, ca un fapt obiectiv. Putem, dacă vrem, să 
apelăm la fel de bine la fondarea Romei sau la cultura Cucuteni, la geţii lui 
Herodot sau la Traian, la primele unelte din silex sau la descălecatul lui Negru 
Vodă, la Burebista sau la Cuza. Este, în toate cazurile, o alegere, iar alegerea se 
face în funcţie nu de vreun reper ştiinţific obiectiv, ci pornind de la fondul ideologic 
şi de la proiectele prezente ale comunităţii. De remarcat şi faptul că miturile 
fondatoare tind să se multiplice înlănţuindu-se; fundaţia dintâi trebuie reînnoită, 
consolidată fără încetare, ceea ce dă naştere la noi şi noi momente fondatoare, în 
fapt rememorări ale fundaţiei originare, verigi de legătură dintre aceasta şi 
prezent. 

Astfel, alegând din multiple posibilităţi, am putea aprecia ca fapt fondator 
sinteza dacoromână pe teritoriul Daciei, identificat cu România de astăzi, fundaţia 
iniţială fiind reactualizată şi consolidată prin noi demersuri fondatoare: 
întemeierea principatelor, unirea de la 1600, unirea din 1859, crearea României 
Mari în 1918 sau, mai recent, revoluţia din decembrie 1989, în măsura în care o 
considerăm ca un nou început, act de naştere al unei Românii reînnoite şi 
totodată eterne. 

în urmă cu două secole, pentru episcopul Chesarie de Râmnic, fazele 
fondatoare erau în număr de patru: războaiele daco-romane, şi îndeosebi opera 
lui Traian, consolidată apoi de Sfântul Constantin (împăratul Constantin cel 
Mare); zidirea mănăstirilor din Câmpulung şi Curtea de Argeş (simbolizând 
întemeierea Ţării Româneşti prin Radu Negru); tălmăcirea cărţilor din slavonă în 
română (Matei Basarab, Şerban Cantacuzino, Constantin Brâncoveanu); şi - în 
mod oarecum surprinzător, dar actualitatea obligă! - domnia lui Alexandru 
Ipsilanti, în timpul căruia scria Chesarie („mineiele" pe noiembrie 1778 şi ianuarie 
1779, reproduse de loan Bianu şi Nerva Hodoş în Bibliografia românească ve- 
che). Distanţa în timp şi deosebirea de mentalitate ne permit în acest caz să 
percepem mai clar sensul ideologic al sistematizării istoriei în momente 



fondatoare. Schema eruditului cleric priveşte doar Ţara Românească şi aşază în 
prim-plan marile înfăptuiri religioase şi culturale. Ea nu este nici corectă, nici 
incorectă; reflectă, ca oricare alta, o anume viziune asupra istoriei dintr-un anume 
punct de observaţie al prezentului. 

Cazul românesc al miturilor fondatoare prezintă o simplă individualizare a unei 
categorii mitologice cvasiuniversale, având, indiferent de spaţiu şi de timp, 
menirea de a justifica prezentul prin origini şi de a lega cele două capete ale isto- 
riei prin jaloane intermediare. 

încadrarea în tipologie se verifică şi prin glisarea dinspre formele tradiţionale 
spre cele moderne. Primele tind în genere spre valorizarea intervenţiilor externe, 
susceptibile de a propulsa în istorie un spaţiu anterior vid sau amorf. Ne aflăm în 
faţa unor creaţii ex nihilo, a unor creaţii fundamental noi. Se remarcă, de 
asemenea, personalizarea fundaţiei, implicarea în actul fondator a unui personaj 
excepţional. Toate acestea conferă noilor structuri nobleţe şi un sens 
transcendent, esenţa arhetipală a mitului fondator fiind de altfel indisociabilă de 
sacralitate. Chiar în formele sale ulterioare, aparent secularizate, fundaţia 
păstrează o semnificaţie de ordin mistic, care o aşază în zona perenităţii, mai 
presus de contingenţele istoriei. 

Miturile fondatoare ale principatelor române, înscrise în cronici: descălecatul 
lui Negru Vodă în Ţara Românească şi dublul descălecat al lui Dragoş şi Bogdan 
în Moldova, se încadrează perfect în tipologia tradiţională. în aceeaşi vreme 
francezii şi englezii îşi valorizau originile prin peregrinări inventate, aducându-şi 
eroii fondatori, pe Francus şi pe Brutus, din îndepărtata cetate a Troiei. 

Miturile fondatoare moderne valorizează dimpotrivă originile autohtone, în 
acord cu faza „ştiinţifică", naţionalistă şi democratică a discursului istoric. 
Fundaţia încetează de a mai fi percepută ca o ruptură şi ca act datorat unui erou 
excepţional; ea se inserează în dezvoltarea organică a unei comunităţi sau 
civilizaţii. Rădăcinile devin mai semnificative decât nobleţea originii: translaţie pe 
care o vom putea urmări în conştiinţa istorică românească. 

Vremea romanilor 

Epoca modernă debutează sub semnul mitului fondator roman. Acesta se 
aşază la baza fundaţiei, descălecatul ţărilor române înscriindu-se ca o fază 
ulterioară, reluare a creaţiei dintâi, a „descălecatului" lui Traian. Ni se pare iluzorie 
tentativa unor cercetători de a raporta acest mit la o neîntreruptă conştiinţă 
romană pe care ar fi păstrat-o societatea românească. 81 De ce nu s-ar fi păstrat 
atunci şi o conştiinţă dacică? în fapt, nu de conştiinţă populară poate fi vorba în 
cazul invocării unor origini îndepărtate, ci de combinaţii intelectuale cu sens bine 
determinat ideologic şi politic. Indiferent de originea lor latină, românii evoluează 
până spre 1600 într-un mediu cultural predominant slavon. Curiozitatea lor 
istorică nu mergea mai adânc de întemeierea statelor româneşti. Occidentalii au 



81 Teza este dezvoltată de Adolf Armbruster: Romanitatea românilor. Istoria unei idei, 
Editura Academiei, Bucureşti, 1972 (nouă ediţie, Editura Enciclopedică, 1993). 



remarcat cei dintâi raportul dintre români şi romani, pentru simplul motiv că ştiind 
latineşte puteau sesiza apropierile dintre limba română şi latină şi aveau acces la 
textele istorice referitoare la cucerirea şi colonizarea Daciei. 

în istoriografia românească, Grigore Ureche este primul care, spre mijlocul 
secolului al XVII-lea, consemnează originea românilor de la „Râm". Câteva 
decenii mai târziu, Miron Costin avea să compună prima „monografie" despre 
obârşia romană a poporului său, sub titlul De neamul moldovenilor. Ambii 
cronicari studiaseră în Polonia şi cunoşteau limba latină, utilizând în consecinţă 
izvoare şi lucrări scrise în latineşte. Cert este că nimic din ce argumentează ei cu 
privire la originea romană nu poate fi raportat la vreun izvor autohton anterior. 
Acum, în secolul al XVII-lea, istoriografia românească iese din faza slavonă, şi nu 
numai prin faptul, desigur esenţial, al redactării cronicilor în română, ci şi prin 
deplasarea reperelor culturale şi istorice. Punctul de plecare devine Roma, 
cucerirea şi colonizarea romană a Daciei. Principiul „intervenţiei exterioare" 
continuă să funcţioneze, chiar cu forţă sporită. Originea romană marca puternic 
individualitatea ţărilor române, le conferea nobleţe şi prestigiu. Limba latină era 
limba de cultură folosită în cea mai mare parte a Europei, iar tradiţia imperială 
romană supravieţuia atât prin „Sfântul imperiu", cât şi prin pretenţia Rusiei de a fi 
considerată „a treia Romă". 

Puritatea originii nu intra în discuţie. Exceptându-I pe stolnicul Constantin 
Cantacuzino, care în Istoria Ţării Româneşti accepta amestecul daco-roman, 
cronicarii şi istoricii ulteriori, atât Dimitrie Cantemir cât şi exponenţii Şcolii 
Ardelene, nu acceptă decât pura obârşie romană, exterminându-i sau alungându- 
i pe daci în beneficiul cuceritorilor. Pentru Şcoala Ardeleană, recursul la originea 
romană, şi pe cât posibil la o origine romană fără cel mai mic amestec străin, era 
încă mai esenţial decât pentru precursorii săi din principate. Militând pentru 
emanciparea românilor transilvăneni, ţinuţi într-o stare de netă inferioritate de 
elita conducătoare maghiară, ei foloseau originea ca pe o armă. Urmaşi ai 
stăpânilor lumii, a căror limbă era încă limba oficială în Ungaria şi Transilvania, 
românii nu puteau accepta la nesfârşit supremaţia unui popor inferior lor - potrivit 
normelor epocii - prin „rasă" şi origine. 

Dificultatea Şcolii Ardelene stătea în explicarea dispariţiei dacilor sau, oricum, 
a neparticipării lor la formarea poporului român. Se invoca exterminarea, 
alungarea de pe pământul Daciei (Budai-Deleanu văzând în dacii nevoiţi să-şi 
părăsească ţara pe strămoşii polonezilor) sau, pur şi simplu, incompatibilitatea de 
civilizaţie care nu ar fi permis contopirea. Demonstraţia cea mai elaborată îi 
aparţine lui Petru Maior, care, în Istoria pentru începutul românilor în Dachia 
(1812), însumează toate aceste argumente. Mulţi daci, „neputând scăpa 
dinaintea romanilor, ei în de ei se omorâră", în timp ce alţii „cu muieri şi cu prunci 
cu tot au fugit din Dachia şi s-au tras la învecinaţii şi prietenii lor sarmaţi". Maior 
se străduieşte să demonstreze că războiul nu a fost unul obişnuit, ci un război de 
exterminare. Răspunde astfel la întrebarea dacă totuşi romanii nu s-ar fi căsătorit 
cu „muieri dache". Nu s-au putut căsători, în primul şi în primul rând, pentru 
motivul că nu mai rămăseseră în Dacia nici bărbaţi, nici femei. Dar, chiar dacă 
unele femei ar fi supravieţuit - concede istoricul urmărind reducerea la absurd a 



ipotezei -, „însăşi strălucirea sângelui roman încă destul era a împiedica pe 
romani ca să nu se căsătorească cu unele varvare cum erau muierile dache". De 
altfel, „la romani era ocară a se căsători cu muieri de alt neam", cu atât mai mult 
deci cu „sălbatice" din Dacia. Această deprindere „de a nu se căsători cu muieri 
de altă limbă", subliniază Maior, au păstrat-o şi românii, ceea ce explică 
supravieţuirea neamului românesc şi a limbii române. Contrastul este frapant cu 
ungurii, care „când au venit în Panonia ... nice n-au avut muieri de neamul său", 
drept care „fură siliţi a se căsători cu muieri dintre alte neamuri: ruseşti, sclaveşti, 
româneşti, bulgăreşti, greceşti şi celelalte". 82 Nobleţea şi puritatea românilor 
apare astfel suplimentar valorizată în antiteză cu amestecul unguresc. 

De remarcat faptul că istoriografia din principate, intrată, odată cu domniile 
fanariote, în faza influenţei greceşti, aborda, pe la 1800, ca pe un fenomen 
natural, fuziunea daco-romană. Este un punct de vedere pe care îl întâlnim la 
istoricii greci stabiliţi în ţările române: Dimitrie Philippide (în Istoria României, 
1816) şi Dionisie Fotino (în Istoria vechii Dacii, 1818-1819), dar şi la românii 
lenăchiţă Văcărescu sau Naum Râmniceanu (ultimul într-un eseu Despre 
originea românilor şi în introducerea la Hronologia domnilor Ţării Româneşti). 
Amintitul „tablou istoric" al Moldovei, redactat la 1828, nu se sfia să afirme chiar 
originea dacică a moldovenilor. 

Istoriografia românească a secolului al XlX-lea a evoluat însă pe coordonatele 
naţionale trasate de Şcoala Ardeleană, producţiile oarecum cosmopolite ale 
epocii fanariote neputând rivaliza cu proiectul pur românesc al cărturarilor de 
peste munţi. Mişcarea naţională românească afirmată după 1821, apropierea de 
Occident şi de modelul occidental de civilizaţie, complexele unor ţări mici care 
aspirau să joace un rol în Europa prin restaurarea vechii Dacii (a Daciei romane, 
se înţelege), totul a contribuit la scoaterea în evidenţă a modelului roman. 
Excelenţa mitului fondator garanta excelenţa viitorului românesc, în ciuda 
mediocrităţii prezentului. Prin romani, românii se prezentau Occidentului ca egali 
cu oricine, iar fenomenul de aculturaţie nu mai însemna împrumut, ci revenirea la 
matcă, la un fond comun de civilizaţie cu civilizaţia Apusului. 

Se explică astfel de ce, în intervalul 1830-1860, rare sunt interpretările care 
contravin purităţii latine a naţiei române. Deosebiri există, dar ele privesc nu atât 
originile în sine, cât raportarea la ele, gradul lor de actualizare. 

Şcoala latinistă, reprezentată îndeosebi prin ardeleni, dar nu restrânsă la 
Ardeal, fiindcă ardelenii ocupau deja poziţii importante în sistemul cultural din 
Principate, apoi din România unită, înţelegea să ducă până la ultimele concluzii 
latinismul fundamentat de generaţiile anterioare ale Şcolii Ardelene. Dacă românii 
sunt romani puri, atunci istoria lor este pur şi simplu istoria romană, prelungirea 
istoriei romane; iată ce îl determină pe August Treboniu Laurian, corifeul acestui 
curent, să înceapă cât se poate de natural istoria poporului său de la fondarea 
Romei (cum procedase mai înainte şi Samuil Micu). 

Dacă românii sunt romani, ei trebuie să rămână romani, lepădându-se de 
toate influenţele străine, eventual chiar în ce priveşte organizarea instituţională a 

82 Petru Maior, Istoria pentru începuturile românilor în Dachia, Buda, 1812, pp. 8-22 (vezi 
şi ediţia îngrijită de Florea Fugariu, Editura Albatros, Bucureşti, 1970, voi. I, pp. 98-109). 



României moderne (punctul de vedere al lui Bărnuţiu combătut de Maiorescu), 
dar în orice caz în sfera limbii române, a cărei „purificare" urma să o apropie cât 
mai mult de latina originară. 

Monumentul desăvârşit al acestei tendinţe a fost Dicţionarul limbii române 
publicat, în două volume şi un glosar, de August Treboniu Laurian în colaborare 
cu I. Massim între 1871 şi 1876. Apariţia lucrării dovedea poziţiile-cheie ocupate 
de latinişti în cultura română, inclusiv în Societatea Academică (fondată în 1867 
şi devenită, în 1879, Academia Română), din însărcinarea căreia fusese realizat 
proiectul. Rezultatul a fost chiar peste aşteptări. Limba reelaborată de Laurian, 
după purificarea ei de elementele nelatine (grupate în glosar, în vederea eliminării 
lor) şi adoptarea unui sistem ortografic etimologic, nu mai semăna decât foarte 
vag cu limba română autentică. Dicţionarul a însemnat în acelaşi timp expresia 
cea mai înaltă a latinismului şi cântul său de lebădă. Tentativa creării unei limbi 
artificiale a stârnit ilaritate şi a discreditat definitiv şcoala latinistă. Chiar adversari 
îndârjiţi în celelalte chestiuni ale istoriei naţionale, precum junimiştii şi Haşdeu, şi- 
au reunit forţele pentru a denunţa sacrificarea limbii române pe altarul unei 
latinităţi impuse. 

Adversarii latinismului erau, în fond, tot latinişti, în sensul că şi pentru ei 
românii se trăgeau din romani. A existat până dincolo de mijlocul secolului o 
cvasiunanimitate în jurul filiaţiei latine a poporului român. Kogălniceanu, unul din- 
tre cei mai severi critici ai abuzurilor latiniste, afirma tranşant, în Histoire de la 
Valachie, fondul roman al neamului său, urmărit până în ţesătura folclorului 
românesc: „Ţăranii noştri au păstrat o mulţime de superstiţii romane, căsătoriile 
lor cuprind multe ceremonii practicate de cetăţenii Romei. [...]" Păstrarea 
nealterată a purităţii i se părea, începând de la romani, o trăsătură esenţială a 
istoriei româneşti: „Niciodată românii nu au vrut să ia în căsătorie femei de alt 
neam. [...] Românii au rămas mereu o naţiune aparte, păstrându-şi moravurile şi 
obiceiurile strămoşilor, fără să piardă nimic din vitejia şi curajul cetăţenilor 
Romei. 83 La rândul lui, Bălcescu menţiona - în Românii supt Mihai Voevod 
Viteazul -, ca pe un fapt care nu mai avea nevoie de comentarii, colonizarea 
Daciei de romani, „după nimicirea locuitorilor ei". 84 

Deosebiri existau totuşi între latinişti şi cei care se mulţumeau cu simpla 
consemnare a originii romane. Ele se pot exprima în trei puncte principale. 

Mai întâi, criticii latinismului nu acceptau actualizarea abuzivă a originilor, care 
îi transforma pe românii actuali în romani, cu urmările pe care le-am consemnat 
inclusiv asupra limbii române. Combătând romanomania (în Cuvântul... din 
1843), Kogălniceanu marca necesara distingere între români şi romani, între 
origini şi prezent. Românii trebuiau să-şi dea singuri probele, nu puteau conta la 
nesfârşit pe „asistenţa" strămoşilor romani. 

Al doilea punct punea în discuţie puritatea sângelui roman, multă vreme 
aproape un „tabu". Faimosul pasaj din Eutropius, pe care se sprijină orice 
consideraţii privitoare la colonizarea Daciei, afirmă, de altfel, cât se poate de clar, 



Mihail Kogălniceanu, Opere, voi. II, pp. 57 şi 67. 
Nicolae Bălcescu, Opere, voi. III, p. 13. 



afluenţa coloniştilor din „întreaga lume romană" (ex fofo orbe Romano). Şincai, 
fără să se bazeze pe vreo informaţie suplimentară, dezvolta în felul lui această 
sintagmă: „[...] foarte mulţi lăcuitori au adus în Dachia din toată lumea romanilor, 
dară mai ales din Roma şi din Italia", şi „nu numai gloate mişele", ci şi „familii de 
frunte au fost duse sau strămutate în Dachia". 85 O colonizare aristocratică! Pentru 
a explica variantele regionale ale limbii române, Maior admitea prezenţa în Dacia 
a unor varietăţi dialectale, dar strict de obârşie italiană. în schimb, Alecu Russo, 
adversar al purismului latinist, invoca, fără complexe, amestecul coloniştilor veniţi 
din cele mai diferite provincii ale Imperiului; profilul particular al limbii române s-ar 
fi explicat tocmai prin „dozarea" acestor elemente diverse. 86 Chiar fără apelul la 
daci, „puritatea" era depăşită; nu puteam fi romani puri. 

în sfârşit, în al treilea rând, dacii începeau să fie percepuţi altfel decât ca un 
element barbar împovărător, susceptibil doar de a deranja schema latinităţii 
româneşti. Dragostea de libertate şi spiritul de sacrificiu, care nicicând nu le 
fuseseră contestate, apăreau generaţiei romantice revoluţionare drept virtuţi 
demne de admirat şi de urmat. Ce putea fi mai nobil decât sacrificiul pentru patrie 
şi moartea preferată sclaviei, simbolizate prin eroismul lui Decebal şi prin scena 
patetică a sinuciderii colective? „Decebal - exclama Kogălniceanu în faimosul 
său discurs din 1843 -, cel mai însemnat rigă barbar care a fost vreodată, mai 
vrednic de a fi pe tronul Romei decât mişeii urmaşi ai lui August." 87 Iar Alecu 
Russo se exprima astfel, încercând o paralelă între Decebal şi Ştefan cel Mare: 
„Şi unul şi altul au avut acelaşi ţel, aceeaşi idee sublimă: neatârnarea patriei lor! 
Amândoi sunt eroi, însă Ştefan un erou mai local, un erou moldovean, când 
Decebal este eroul lumii." 88 

Admiraţia nu modifica neapărat interpretarea latinistă a originilor. „Dacii, al 
căror pământ l-am moştenit noi", spunea Kogălniceanu în Cuvântul său; 
pământul, aşadar, nu şi sângele. Russo face un pas mai departe: dacă în eseul 
pe care l-am menţionat nu apar decât coloniştii romani, într-un alt text (Piatra 
teiului - însemnări de călătorie din Munţii Moldovei), el vede în rasa oamenilor de 
la munte, şi chiar în limbajul lor, rezultatul fuziunii dacoromâne. Cu toate con- 
cesiile în favoarea lor, dacii apar în epoca romantică - până după 1850 - mai 
curând ca un fel de strămoşi mitici, cufundaţi într-o vreme ante-istorică, pe un 
pământ care îşi amintea încă de neîmblânzita lor vitejie. Deşi nu i-au reţinut decât 
rareori ca factor fondator, romanticii au contribuit la consolidarea temei dacice, 
pregătind terenul pentru apropiata reelaborare a originilor. 89 



Gheorghe Şincai, Hronica românilor şi a mai multor neamuri, voi. I, Editura pentru 
Literatură, Bucureşti, 1967, pp. 13-14. 

86 Alecu Russo, Scrieri (publicate de Petre V. Haneş), Editura Minerva, Bucureşti, 1908, p. 

89 Cu privire la receptarea dacilor în cultura românească, vezi şi Ovidia Babu-Buznea, 
Dacii în conştiinţa romanticilor noştri. Schiţă la o istorie a dacismului, Editura Minerva, 
Bucureşti, 1979.' 



Daci şi romani: o sinteză dificilă 



Momentul unei sinteze mai complete şi mai nuanţate se apropia. Complexul 
de inferioritate care i-a promovat pe romani nu îşi mai avea în aceeaşi măsură 
justificarea odată cu întemeierea României, dobândirea independenţei şi pro- 
clamarea Regatului. Românii puteau deveni ei înşişi. Puritatea şi nobleţea 
sângelui încetau de a mai fi argumente decisive (păstrându-şi totuşi o anumită 
pondere în arsenalul argumentelor naţionale). Faptul că Dacia a fost colonizată 
nu numai şi nici măcar în primul rând cu locuitori ai Romei şi ai Italiei începea să 
fie recunoscut şi dedramatizat. La rândul lor, dacii începeau să fie recunoscuţi, 
mai întâi de câţiva nonconformişti, apoi de istoriografia românească în ansamblu, 
ca element fondator al poporului român. Era în fond o îmbinare, caracteristică 
fazei atinse de societatea românească în evoluţia ei, între sursele occidentale 
(romanii, înrudirea cu naţiunile latine surori) şi cele autohtone (dacii). Oricum, a 
accepta amestecul însemna o vindecare, cel puţin parţială, de complexe. Mersul 
însuşi al cercetării şi concepţiei istorice nu mai permitea ignorarea populaţiei 
autohtone şi nici iluzia unei colonizări strict italiene. Era greu să mai afirmi pe la 
1870, cu nonşalanţa lui Maior, că strămoşii românilor au venit din Italia, în timp ce 
dacii au fost exterminaţi, iar dacele ignorate de cuceritori; Maiorescu a pus 
punctul pe i, atrăgând atenţia că un om „cu mintea sănătoasă" nu poate crede 
aşa ceva. O interpretare mai adecvată a surselor literare, completată prin deducţii 
lingvistice şi prin investigaţii arheologice, deschide drumul unei treptate afirmări a 
dacilor. 

Fenomenul, cum am văzut, se înscrie în tipologia evoluţiei miturilor 
fondatoare. Şi francezii au început, încă din vremea Renaşterii, să accentueze tot 
mai mult fondul galic (până într-acolo încât Revoluţia franceză a putut fi 
schematizată ca o înfruntare între poporul galic şi aristocraţia de origine francă, 
cel dintâi luându-şi o meritată revanşă), iar în Rusia versiunea tradiţională a 
fondării statului prin intervenţia externă a varegilor a ajuns să fie combătută, în 
numele patriotismului rus, în favoarea slavilor autohtoni. 

Să remarcăm intervenţia, în această chestiune, chiar înaintea istoricilor, a unui 
om politic. în 1857, I. C. Brătianu publică în ziarul Românul o suită de articole sub 
titlul Studii istorice asupra originilor naţionalităţii noastre. Dacă, în textul anterior, 
deja menţionat, din 1851, acest bărbat de stat atât de preocupat de origini se 
mulţumise să invoce mulţimea coloniştilor latini şi virtuţile lor transmise românilor, 
acum tabloul apare mult mai complex. Românii nu se mai trag doar din romani, ci 
din traci, ce/f; şi romani. Astfel, „suntem de trei ori mai tari şi mai puternici", 
afirmaţie care lămureşte sensul demersului. 90 Tracii, aşadar dacii, simbolizau 
înrădăcinarea în pământul ţării, romanii principiul politic şi aportul de civilizaţie, iar 
celţii, prezenţă insolită în mitologia românească a originilor, meritau a fi invocaţi, 
fiindcă prin ei ajungeam să ne înrudim mai îndeaproape cu francezii. Rolul 
Franţei în apropiata unire a principatelor apărea covârşitor, cum covârşitor era 
modelul francez de civilizaţie. Raportarea la celţi, aşadar la gali şi, prin ei, la 

francezi completa profilul unei Românii care trebuia să fie în acelaşi timp ea 
însăşi, moştenitoare a vechii Rome şi replică orientală a modelului francez. 
Remarcabilă pledoarie, ilustrând cu claritate mecanismul actualizării originilor şi 
încărcătura politică a miturilor fondatoare. 

Celţii nu au reuşit să se impună în conştiinţa românească, dar dacii aveau să 
se instaleze şi să rămână pe scenă. în 1860, Haşdeu publică în Foiţa de istorie şi 
literatură un important studiu intitulat, oarecum provocator, dată fiind pre- 
dominarea curentului latinist, „Pierit-au dacii?". Tânărul istoric dovedea că Şcoala 
Ardeleană şi epigonii ei îşi înălţaseră întregul eşafodaj pe o interpretare forţată a 
izvoarelor antice, „împuţinarea bărbaţilor" invocată de Eutropius fiind amplificată 
abuziv în sensul exterminării unui neam întreg. Dacii nu au pierit, conchidea 
Haşdeu, după cum nici colonizarea nu a însemnat o infuzie de romani puri, ci de 
cele mai diverse origini. Aşadar, „naţionalitatea noastră s-a for mai din câteva 
elemente, dintre care niciunul nu a fost pre dominator". Mitul purităţii se spulbera. 
Românii apăreau ca o „compoziţie chimică", diversele elemente constitutive dând 
naştere unei sinteze fundamental noi. 91 

în numeroase lucrări ulterioare, printre care Istoria critică a românilor, Haşdeu 
avea să încerce, în ciuda insuficienţei documentelor, o reconstituire a vechii 
civilizaţii româneşti pe care o vedea descinzând în măsură apreciabilă din civi- 
lizaţia autohtonilor daci, fără ca prin aceasta să scadă im portanţa romanizării. El 
a crezut îndeosebi în virtuţile istorice ale lingvisticii, originea şi evoluţia cuvintelor 
oferind, în concepţia lui, o oglindă fidelă a istoriei. A desfăşurat o adevărată 
„vânătoare" de cuvinte dacice prezente în limba română, reuşind să identifice un 
total de 84, cărora li se adăugau şi 15 toponime. Era un argument decisiv în 
favoarea supravieţuirii dacilor şi ponderii lor în sinteza românească. Este 
semnificativ în acest sens articolul Originile păstoriei la români (1874). Haşdeu 
demonstra originea dacică a cuvintelor cioban, baci, stână, urdă şi brânză. 
Terminologia pastorală confirma astfel continuitatea daco-română, atât în sens 
etnic, cât şi în sensul perpetuării unei străvechi îndeletniciri. Să mai spunem că 
prea puţine dintre etimologiile lui Haşdeu au rezistat cercetărilor recente? 
Adevărul este că în materie de etimologie dacică se poate afirma orice, dat fiind 
că ignorăm complet proba esenţială, adică limba dacă însăşi. 

în Strat şi substrat. Genealogia popoarelor balcanice (introducerea la volumul 
III din Etymologicum Magnum Romaniae), Haşdeu relua, într-o perspectivă de 
ansamblu, problema raportului daci-romani-români. Arăta că popoarele 
Peninsulei Balcanice s-au constituit prin suprapunerea unor straturi succesive: 
„pelasgii" originari, apoi tracii, peste care s-au aşezat romanii şi, în sfârşit, slavii. 
Predominarea finală a unuia dintre elemente nu ne poate determina să ignorăm 
straturile aflate în profunzime. Sub diferenţele lingvistice se întrevede înrudirea 
dintre popoarele balcanice (tracismul bulgarilor, dacismul românilor...). Substratul 
dacic al poporului român este prins astfel într-o schemă generală de evoluţie 
istorică şi lingvistică. 

în timp ce Haşdeu se războia cu cuvintele, un arheolog amator răscolea ţara 

91 B. P. Haşdeu ,„ Pierit-au dacii?", în Scrieri istorice (ediţie îngrijită de Aurelian 
Sacerdoţeanu), voi. I, Editura Albatros, Bucureşti, 1973, pp. 78-106. 



în căutarea de vestigii materiale dacice. Cezar Bolliac (1813-1881), ziarist, scriitor 
şi om politic, a publicat în 1858, în ziarul Românul, un adevărat manifest intitulat 
„Despre daci", în care, cu doi ani înaintea lui Haşdeu, combătea doctrina latinistă, 
neascunzându-şi entuziasmul în faţa vechimii şi înfăptuirilor civilizaţiei dacice. O 
propoziţie merită reţinută: „Nobleţea noastră este veche ca pământul." Dacii i-au 
stârnit lui Bolliac pasiunea cercetărilor de teren. „Misiunea noastră, a românilor, în 
arheologie, este mai cu seamă să definim ce au fost dacii? care a fost începutul 
lor? cari au fost credinţele lor? în ce grad de civilizaţiune ajunsese ei când i-au 
cotropit romanii şi le-au luat ţara? şi apoi cum au dăinuit ei cu romanii în ţara lor? 
ce au adoptat ei de la romani şi ce au adoptat romanii de la dânşii?" 92 Timp de 
două decenii, în perioada 1860-1880, a întreprins nenumărate călătorii, pe 
Dunăre, la deal şi la munte, pentru a da răspuns la aceste întrebări. I s-a părut la 
un moment dat că a descoperit un alfabet dacic, iar cu alt prilej a identificat 
anume „pipe preistorice", concluzia fiind că dacii nu dispreţuiau arta fumatului. 
Avea să fie ironizat de Odobescu într-o replică sub titlul Fumuri arheologice 
scornite din lulele preistorice de un om care nu fumează. Nu ne interesează aici 
valoarea reală a cercetărilor acestui diletant entuziast. Important este că a 
„răscolit" substratul dacic acoperit până atunci în con ştiinţa românească de 
strălucirea romană. 

Etimologiei şi arheologiei li se alătură poezia. Dacii sunt invocaţi în repetate 
rânduri de Mihai Eminescu, marele poet naţional al românilor, în texte rămase în 
genere în manuscris, în diverse stadii de elaborare, printre care poemele Me- 
mento mori, Sarmis... precum şi drama istorică Decebal. Ca şi Haşdeu, 
Eminescu apelează cu egală mândrie la daci şi la romani. Dacia eminesciană 
imaginează o lume primordială, a-istorică, exprimând, întocmai altor incursiuni ale 
poetului în trecut, un ideal de regresiune, nostalgia începuturilor aflate sub 
semnul vârstei de aur. Se află aici, încă nu suficient închegat, punctul de plecare 
al unei mitologii naţionale, expresie a fondului naţionalist şi autohtonist al 
ideologiei poetului, care avea să trezească ecou mai ales în naţionalismul şi 
autohtonismul generaţiilor următoare. 93 

Daciei i se consacră, în aceiaşi ani, o teză de doctorat: Dacia înainte de 
romani, susţinută de Grigore Tocilescu, în 1876, la Universitatea din Praga şi 
distinsă cu premiul Societăţii Academice. Publicată în 1880, este prima sinteză 
din istoriografia românească privitoare la istoria şi civilizaţia dacilor. 

Pe la 1870-1880 se petrece, aşadar, o reelaborare esenţială în chestiunea 
originilor. Din romani (la început romani puri, apoi romani „amestecaţi"), românii 
devin dacoromâni, lată o formulă susceptibilă să pară mai aproape de adevăr, 
dar care se dovedeşte în fapt mai fragilă şi mai labilă decât afirmarea exclusivă a 



Cezar Bolliac, „Despre daci", în Românul, 14/26 iulie şi 24 iulie/5 august 1858; 
„Excursiune arheologică din anul 1869", în Scrieri, voi. II, Editura Minerva, Bucureşti, 1983, 
p. 307. Vezi şi Ovidia Babu-Buznea, op. cit, pp. 76-81. 

93 Cu privire la „dacismul" lui Eminescu, se pot consulta: G. Călinescu, Opera lui Mihai 
Eminescu, voi. II, Fundaţia pentru Literatură şi Artă „Regele Carol II", Bucureşti, 1935; 
Dumitru Murăraşu, op. cit; precum şi consideraţiile lui Sorin Antohi, Civitas imaginalis, 
Editura Litera, Bucureşti, 1994, pp. 111-115. 



unuia sau altuia dintre elementele componente. Accentul avea să cadă inevitabil 
pe primul sau pe al doilea termen al sintagmei. Cine a fost mai mare: Traian sau 
Decebal? în care dintre cei doi ne recunoaştem în primul rând? întrebări aparent 
puerile, dar în mitologie nimic nu este pueril, totul este învestit cu sens. 

Ideea latină rămâne foarte prezentă în societatea românească. Dacă 
„panlatinismul" (privit cu răceală de Franţa) nu a cunoscut nici pe departe gradul 
de afirmare al pangermanismului sau al panslavismului, vina nu aparţine româ- 
nilor. „Dacistul" Haşdeu cerea imperios, în 1869, „un congres pan-latin la Paris", 
iar Alecsandri a fost premiat în 1878, la Montpellier, pentru Cântecul gintei latine: 
„Latina gintă e regină / într-ale lumii ginte mari [...]"; poetul punea pe acelaşi plan 
triumful său literar şi gloria dobândită de ostaşii români la Griviţa, semn, dincolo 
de propria-i vanitate, al intensităţii mitului latin. 

Discursul dominant a continuat să avantajeze, într-o mă sură variabilă, pe 
romani. Printre cei care nu s-au dovedit dispuşi să acorde dacilor mai mult decât 
strictul obligatoriu îl întâlnim chiar pe autorul Daciei înainte de romani. în ma- 
nualul său de istoria românilor, Tocilescu constată că, în urma războaielor cu 
romanii, Dacia a rămas aproape lipsită de locuitori. Fenomenul care s-a petrecut 
nu a fost un simplu proces de romanizare, ca în Franţa şi în Spania, ci o 
colonizare romană masivă, la care au participat numeroase provincii (Italia în mai 
mică măsură). Poporul român este în esenţă un popor roman (spre deosebire de 
francezi care sunt galo-romani sau de spanioli, ibero-romani). Au intrat şi daci în 
această sinteză, recunoaşte istoricul, dar ponderea lor a fost limitată. 94 

Dimitrie Onciul exprimă un punct de vedere similar. El consideră că poporul 
român s-a născut „mai ales din colonii romani, cari pe teritoriul colonizat au 
absorbit resturile populaţiunii dace, după ce aceasta fusese aci în mare parte 
exterminată în luptă, cum spun autorii romani, sau silită a se retrage spre 
miazănoapte şi răsărit. Părerea că dacoromânii sunt mai cu seamă daci 
romanizaţi nu se confirmă prin mărturiile istorice. Dacii se menţin în părţile 
necolonizate, ca populaţiune deosebită de cea romană şi adeseori chiar ostilă 
imperiului, până la sfârşitul dominaţiunii romane, pentru a dispare apoi în valul 
năvălirilor". 95 

Alţi istorici sunt mai generoşi. în Istoria românilor din Dacia Traiană, al cărei 
prim volum apare în 1888, A. D. Xenopol aduce numeroase probe şi argumente 
în sprijinul continuităţii dacice. într-o prezentare destul de echilibrată, el pune faţă 
în faţă elementul autohton şi elementul colonizator. Luând în considerare 
prejudecata favorabilă romanilor, simte nevoia să-şi convingă cititorul că nu este 
nicio scădere să ne tragem şi din daci: „[...] rădăcina poporului român e prinsă în 
păturile istorice prin două viţe tot atât de energice, de trainice şi de pline de 
virtute. Să nu ne fie deci silă dacă şi sângele dacilor se va găsi amestecat în 
naţionalitatea noastră." Totuşi, şi pentru Xenopol decisive au fost colonizarea şi 
romanizarea, a căror amploare ar fi depăşit tot ceea ce se petrecuse în alte 
provincii ale Imperiului. Ponderea romanilor pare a fi fost mai mare decât a 

dacilor, „aşa că exemplarele cele mai mândre ale rasei româneşti de astăzi nu se 
pleacă spre caracterul dac, ci mai mult spre cel roman". 96 Suntem dacoromâni, 
dar mai mult romani decât daci! 

Nicolae lorga, în numeroasele sale lucrări de sinteză, de mai mare sau mai 
mică amploare, afirmă la rându-i fuziunea daco-romană, dar în cadrul mai larg al 
întregii romanităţi orientale şi cu sublinierea insistentă a unui amplu curent 
demografic pornit din Italia încă înainte de înglobarea provinciilor respective în 
statul roman. „Un popor - consideră el - nu se deprinde a vorbi alt grai decât 
atunci când asupra lui vin oameni mai mulţi vorbind acel grai şi având aceleaşi 
îndeletniciri cu el." Masa traco-ilirică de plugari şi păstori nu a putut fi 
deznaţionalizată decât în urma unei masive emigraţii a ţărănimii italiene. Apoi, 
procesul a continuat în Dacia romană, unde numărul dacilor rămaşi „în mijlocul 
celorlalţi traci romanizaţi nu era tocmai mare, căci neamul suferise mult în anii din 
urmă". 97 Balanţa înclină, aşadar, spre romani şi, cel puţin pentru faza iniţială a 
romanizării Balcanilor, chiar spre purul element italian. 

Simbolurile romane rămân multă vreme dominante, şi în primul rând chipul 
însuşi al lui Traian. El poate sta alături de Decebal, dar în genere îi este preferat, 
definind momentul fondator prin excelenţă, care este cel al cuceririi Daciei de 
romani. Cu ocazia inaugurării Ateneului Român, în februarie 1888, Alexandru 
Odobescu a ţinut o erudită conferinţă menită a sublinia înrudirea edificiului 
bucureştean cu clădirile romane cu dom circular, Ateneul simbolizând astfel 
originea romană a celor care l-au înălţat. Pentru ca raportul români-romani să fie 
şi mai clar, distinsul arheolog propunea reprezentarea în basorelief, pe fronton, a 
„Schimbării-la-faţă ce se făcu aci în România când, de sub aspra şi întunecata 
asuprire a dacicului Decebal, ţara noastră, prin fericita-i cucerire de către Traian, 
începu repede şi lesne în luminoasa şi binecuvântata împărăţie a neamului latin". 
Iar fresca din marea sală circulară ar fi urmat să prezinte mai întâi barbaria 
timpurilor preistorice, apoi războaiele daco-romane şi triumful Romei. Nici vorbă 
de imaginea lui Decebal, în schimb „măreaţa şi blânda figură a împăratului Traian 
va predomni cu creştetu-i cărunt şi cu gestu-i profetic, întreaga sa oştire. [...] El, 
care ne-a dat nouă, aci, şi naştere şi nume, şi viaţă şi credinţă. El va străluci la 
acel loc, ca şi soarele ajuns la amiazi." 98 

Fresca, schiţată de Odobescu ca proiect ideal, avea să fie realizată o jumătate 
de secol mai târziu, între anii 1933 şi 1937, de pictorul Costin Petrescu. La data 
aceea, rolul major al dacilor în sinteza românească era recunoscut (şi, cum vom 
vedea, uneori chiar exagerat). Şi totuşi, fidelă unei persistente tradiţii, scena 
fondatoare înfăţişată de Costin Petrescu îl ignoră cu desăvârşire pe Decebal. îl 
vedem doar pe biruitorul Traian contemplând dezastrul dacic. Apare, de 
asemenea, Apolodor din Damasc, personaj simbolic mai reprezentativ decât 

Decebal, în măsura în care podul construit de el unea Dacia cu restul Imperiului. 
Originea mixtă a poporului român nu este totuşi ignorată, ilustrându-se prin idila 
dintre o dacă şi un legionar roman. Bărbatul este, evident, roman; el dă nume şi 
legitimitate urmaşilor." 

întâlnim în sinteza lui D. Onciul, Din istoria României (ediţii în 1906, 1908 şi 
1913), cea mai concentrată expresie a panteonului românesc. Lucrarea prezintă 
doar două ilustraţii. Prima îl înfăţişează pe împăratul Traian, „întemeietorul 
poporului român", a doua pe regele Carol, „întemeietorul regatului român". 
Apropierea dintre cele două momente fondatoare, etnic şi politic, apare cu 
insistenţă în faza de apogeu a domniei lui Carol I, marcată de jubileul din 1906. 
Regele României şi împăratul roman sunt reprezentaţi împreună pe câteva 
plachete şi medalii, cu inscripţii precum „Părinţilor neamului românesc 106-1906- 
1866". 100 Pe lângă nobleţea sângelui, Traian simboliza şi un proiect politic: gloria 
imperială a Romei reactualizată prin domnia lui Carol I. 

Acceptaţi, mai mult sau mai puţin, ca populaţie supusă romanizării, dacii nu 
ofereau regatului României un simbol politic suficient de atrăgător. între monarhia 
lor barbară şi însemnele imperiale romane, alegerea se impunea de la sine. 
Revoluţionarii de la 1848 erau cu siguranţă mai dispuşi să-l admire pe Decebal 
decât responsabilii politici de la 1900. 

Cu toate acestea, terenul câştigat de daci se consolida fără încetare. Valul 
autohtonist de după 1900, amplificat în perioada interbelică, favoriza direct sau 
indirect rădăcinile dacice. Am văzut cum Vasile Pârvan a schiţat o imagine a 
civilizaţiei dace uimitor de asemănătoare cu imaginea, aşa cum era percepută în 
epocă, a civilizaţiei tradiţionale româneşti. Demersul lui Pârvan, istoric respectat 
pentru temeinicia informaţiei (atât literară, cât şi arheologică) şi considerat ca 
inatacabil din punct de vedere metodologie, a aşezat factorul dacic într-o poziţie 
practic inexpugnabilă. Faţă de concluziile marelui arheolog s-a putut merge mai 
departe, chiar mult mai departe, dar nu s-a mai cedat din ceea ce se câştigase 
pentru daci. 

Aceştia apăreau ca un popor numeros şi puternic, făuritor al unei civilizaţii 
remarcabile şi, singur printre neamurile tracice, alcătuitor de stat. lată cum 
rezumă însuşi Pârvan trăsăturile esenţiale ale spaţiului dacic, în momentul 
cuceririi romane: „Mai întâi Dacia era un mare regat cu o bază etnică perfect 
omogenă, cu tradiţii istorice seculare, cu structură socială şi economică bine 
definită, cu o cultură înaintată de forme mai întâi influenţate de către civilizaţia 
celtică, apoi, timp de două veacuri înainte de Traian, de către civilizaţia romană. 
Aci nu era vorba, ca în Dalmaţia, în Thracia, în Pannonia ori în Moesia, pur şi 
simplu de un oarecare număr de triburi barbare cu o populaţie mai mult ori mai 
puţin numeroasă locuind un teritoriu destul de întins, totuşi lipsite de solidaritate 
politică şi naţională între ele, ci de o naţiune conştientă de ea însăşi." 101 

99 Pentru detalii privitoare la concepţia acestei lucrări, vezi Ateneul român din Bucureşti. 
Marea frescă Bucureşti, 1938, text şi ilustraţii. 

„Naţiune conştientă de ea însăşi", formula anticipează conştiinţa naţională 
românească şi echivalează în fond, în 1926, Dacia antică cu România întregită. 
Rolul romanilor nu este însă diminuat, pe măsura afirmării dacilor. Pârvan pune în 
evidenţă un lung proces de occidentalizare, am zice de „pre romanizare", început 
cu mult înainte de cucerirea Daciei. El crede că în provincia romană a Daciei, în 
mijlocul unei populaţii autohtone rărite şi în condiţiile unei colonizări masive, 
elementul roman a fost dominant. Procesul de romanizare s-a făcut simţit şi în 
restul Daciei lui Decebal, neanexat de romani şi populat în continuare de daci. 
„Nu numai Banatul şi Oltenia, dar şi Muntenia şi Moldova au primit încetul cu 
încetul, prin legăturile de neam şi de interese cu Dacia romană pe de o parte, cu 
Moesia getică pe de alta, forma romană a vieţii. [...] Solidaritatea de interese a 
Daciei preromane s-a refăcut: dacii din Dacia mare au contribuit cu rasa lor la 
păstrarea a ceea ce romanii din Dacia romană creaseră prin cultura lor." 102 

Pârvan a reuşit, prin geniul său, să fixeze sinteza dacoromână într-un echilibru 
perfect. Românii sunt în cel mai înalt grad şi daci şi romani, iar Dacia preromană, 
Dacia epocii romane, inclusă sau nu în Imperiu, şi România actuală apar ca 
entităţi istorice care se suprapun perfect şi îşi răspund peste milenii. 

Un deceniu mai târziu, în Istoria românilor a lui C. C. Giurescu (primul volum, 
1935), dacii îşi afirmau şi mai mult ponderea „biologică" în formarea poporului 
român, devenind, în sfârşit, majoritari chiar în Dacia romană: „Cu toate pierderile 
suferite în lupte, cu toată emigrarea unor triburi care, nevoind să se supună 
Imperiului, s-au retras în munţii de la miazănoapte, noi credem că populaţia 
rămasă a fost în număr însemnat, constituind majoritatea locuitorilor noii provincii. 
[. . .] Românismul a biruit în Dacia fiindcă el a câştigat pe autohtoni."™ 3 

Românii se deţineau astfel ca daci romanizaţi, după ce fuseseră mai întâi 
romani puri, apoi romani mai mult sau mai puţin amestecaţi, apoi dacoromâni... 

Dacii îşi iau revanşa 

Dar lucrurile nu s-au oprit aici. Următoarea mişcare, oarecum inevitabilă, dată 
fiind logica naţionalismului, avea să fie excluderea romanilor din alcătuirea 
românească. Naţionalismul autohtonist revenea la puritatea rasei, aidoma primi 
lor naţionalişti, doar că de data aceasta puritatea urma să fie daci că, nu latină. 
Infuzia romană ataşase spaţiul dacic de un centru incontestabil al lumii: Roma. 
Acum centrul se instala pur şi simplu în Dacia, într-o Dacie atemporală, eternă, în 
jurul căreia gravita restul omenirii. Din această repliere, conceptul de centru ieşea 
consolidat. Să remarcăm că deplasarea spre centru a unui spaţiu periferic, aflat 
în toate epocile la marginea marilor ansambluri de civilizaţie, a fost şi rămâne pre- 
ocuparea majoră a naţionalismului românesc. 

în 1894, Teohari Antonescu (1866-1910), arheolog, discipol al lui Odobescu, 
viitor profesor la Universitatea din laşi, publică un eseu intitulat Dacia, patria 
primitivă a popoarelor ariene. Autorul era junimist şi textul a apărut în Convorbiri 

102 Ibidem, p. 155. 

literare, revistă orientată spre critica fantasmelor naţionaliste, dar suficient de 
deschisă şi de tolerantă pentru a primi orice contribuţie originală. Printr-un şir de 
deducţii, cu punct de plecare în materialul lingvistic, amintind metoda lui Haşdeu, 
Antonescu nu făcea de fapt decât să găsească o nouă patrie arienilor, şi aşa 
plimbaţi de cercetătorii şi admiratorii lor prin toate părţile Asiei şi Europei. Dacia 
devenea punctul de plecare al unei strălucite istorii. 

Dar marele descoperitor al unei lumi cu centrul plasat în Dacia a fost Nicolae 
Densuşianu (1846-1911), ardelean stabilit la Bucureşti în 1878, istoric erudit şi 
naţionalist înfocat. Se remarcase printr-o lucrare, apreciată în epocă, Revoluţia 
lui Horea (1884), căreia îi atribuia ţelul întemeierii unui „sistem politic român". Dar, 
pentru Densuşianu, „sistemul politic român" şi istoria românilor în genere veneau 
de departe, de foarte departe. Pasionat de chestiunea originilor, el l-a lăsat mult 
în urmă pe Haşdeu, înţelegând să ajungă cu adevărat la primele începuturi. 
Metoda sa, haşdeiană, dar lipsită de profesionalismul care, măcar din când în 
când, tempera înclinările fantaste ale autorului Istoriei critice, punea în joc, combi- 
nându-le după voie, elemente de arheologie şi folclor, de lingvistică şi mitologie. 
Rezultatul a fost Dacia preistorică, imensă lucrare de 1200 de pagini, apărută 
postum, în 1913, prin grija unui admirator, C. I. Istrati (el însuşi un personaj fas- 
cinant: medic şi chimist, profesor la Universitatea din Bucureşti, om politic 
conservator şi, pe deasupra, spiritist!). Vasile Pârvan o aprecia drept un „roman 
fantastic"; este, oricum, expresia celei mai puternice doze de imaginar din 
istoriografia românească şi, în plus, o carte cu adevărat influentă, dacă nu în 
momentul apariţiei, când principiile bine instalate ale şcolii critice lăsau puţin loc 
teoriilor paralele, cu siguranţă în manifestările ulterioare ale autohtonismului 
dacist. 

Densuşianu reconstituia istoria unui presupus „imperiu pelasgic" care, pornind 
din Dacia, cu 6000 de ani Î.Cr., ar fi ajuns, sub doi mari suverani: Uran şi Saturn, 
să cuprindă Europa, Mediterana, Egiptul şi Africa de Nord şi o bună parte a Asiei. 
Replica preistorică a României reunise în jurul său un imperiu universal, cu 
siguranţă cel mai mare din câte au existat vreodată. De aici, de la Dunăre şi 
Carpaţi, s-a revărsat civilizaţia asupra celorlalte părţi ale lumii. De aici au pornit 
spre Italia şi strămoşii romanilor. Limba dacă şi limba latină nu sunt decât dialecte 
ale aceleiaşi limbi, explicându-se astfel, dat fiind că cele două popoare vorbeau la 
fel, lipsa unor inscripţii „dace" în Dacia romană. Printre argumentele avansate de 
Densuşianu se află şi reprezentările de pe Columna lui Traian, unde dacii şi 
romanii dialoghează fără interpreţi, probă că se înţelegeau foarte bine, fiecare 
vorbind în propria limbă! Aşadar, spre deosebire de celelalte popoare romanice, 
rezultate dintr-un amestec, românii sunt o rasă pură, descendenţii locuitorilor 
străvechi ai acestui pământ, iar limba lor nu datorează nimic latinei, fiind 
transmisă din timpuri imemoriale (ceea ce explică factura sa deosebită faţă de 
limbile romanice occidentale). 

C. I. Istrati, care a prefaţat Dacia preistorică cu un lung text despre viaţa şi 
opera autorului său, îşi încheie entuziasta evocare printr-o remarcabilă paralelă. 
„Timpurile de glorie necunoscută", „a căror urzire şi făptuire s-au petrecut în jurul 
Carpaţilor şi cu deosebire în Bucegi", îi apar reactualizate cu prilejul unei vizite la 



Peleş. Dacia, centru al lumii, Bucegii, centru al Daciei, şi Peleşul, în inima 
Bucegilor, iată un simbol cosmic şi politic în acelaşi timp. Regele Carol I i se 
înfăţişează lui Istrati „ca un nou Uran şi Saturn" 104 ! Ce mai însemna Traian faţă de 
aceşti împăraţi ai începuturilor care au turnat istoria în primele ei forme? 

în perioada interbelică, teza lui Densuşianu a fost preluată şi dezvoltată de 
câţiva istorici amatori, îmbătaţi de naţionalism. Ciocnirea tot mai violentă a 
ideologiilor şi afirmarea spiritului autohtonist ofereau acestora un spaţiu de 
manevră pe care profesionalizarea istoriei păruse la un moment dat a-l elimina. 
Intuiţia nespecialistului devine chiar, în ochii unora, o virtute, depăşirea 
raţionalismului apărând ca un deziderat fundamental al dreptei naţionaliste. 
Mircea Eliade îndemna „Către un nou diletantism", sprijinit pe observaţia că „dile- 
tanţii au simpatizat întotdeauna istoria şi au înţeles-o"; sensurile profunde şi 
marea sinteză le sunt mai accesibile decât profesionistului. 105 

Diletanţii nu s-au lăsat aşteptaţi. Câmpul lor predilect de bătălie a devenit 
chestiunea originilor; ei îşi vor face, până astăzi, un punct de glorie din rezolvarea 
originală şi „patriotică" a acestei chestiuni. Unul dintre ei este generalul Nicolae 
Portocală, care publică, în 1932, lucrarea Din preistoria Daciei şi a vechilor 
civilizaţiuni. Entuziastul militar îl urmează în genere pe Densuşianu şi îl critică 
aspru pe Pârvan, căruia îi reproşează (marelui promotor al civilizaţiei dacice!) o 
abuzivă insistenţă asupra înrâuririlor străine. Partea cea mai remarcabilă a 
demonstraţiei sale priveşte imposibilitatea romanizării dacilor. Cine să-i 
romanizeze: „legionarii străini şi inculţi, cari poate nu cunoşteau din latineşte 
decât comenzile militare"? Şi cum ar fi putut fi romanizată jumătatea de teritoriu 
neocupată de romani? Concluzia nu poate fi decât că dacii au vorbit dintotdeauna 
o „limbă latină rustică". Nu de la vest la est s-a petrecut romanizarea, ci de la est 
spre vest. Dreptate nu au savanţii, ci ţăranul român care spune că „Talianul tot 
româneşte vorbeşte, dar stricat". Nu româna este latină „stricată", ci limba latină 
şi descendentele ei sunt „română stricată!" 106 Cucerirea romană nu a făcut decât 
să distrugă o civilizaţie înfloritoare şi să-i scoată pe români o mie de ani din 
istorie. 

Lui Portocală îi urmează un anume Marin Bărbulescu, cu numele sugestiv 
completat în Bărbulescu-Dacu, autor al unei lucrări publicate în 1936, Originea 
daco-tracă a limbii române. Credinţa că limba română nu este decât vechea dacă 
îl câştigă şi pe scriitorul Brătescu-Voineşti, devenit în preajma şi în timpul celui 
de-al Doilea Război Mondial un mare admirator al soluţiilor şi mitologiilor dreptei 
extreme. „Noi nu suntem neolatini, ci protolatini", scrie el, în Originea neamului 
românesc şi a limbii noastre (1942, nouă ediţie 1943). „Ceilalţi" vorbesc o limbă 
asemănătoare cu noi, fiindcă pur şi simplu se trag ei din strămoşii noştri. Romanii 



104 C. I. Istrati, „Nic. Densuşianu. Viaţa şi opera sa", în N. Densuşianu, Dacia preistorică, 
Bucureşti, 1913, p. CXIII. 

105 Mircea Eliade, „Către un nou diletantism", în Profetism românesc, ediţie îngrijită de 
Alexandru V. Diţă, cu un cuvânt înainte de Dan Zamfirescu, voi. I, Editura Roza Vânturilor, 
Bucureşti, 1990, p. 29 (articol publicat în Cuvântul la 11 septembrie 1927). 

106 N. Portocală, Din preistoria Daciei şi a vechilor civilizaţiuni, Institutul de Arte Grafice 
„Bucovina", Bucureşti, 1932, pp. 213 şi 245. 



sunt, ca şi românii, descendenţi ai traco-geto-dacilor. „Latina era forma literară a 
limbii geto-dacilor. Aceeaşi limbă a geto-dacilor, ajunsă în Franţa, a devenit la 
început limba galilor, iar cu vremea limba franceză." 107 După Brătescu-Voineşti, 
acestea sunt axiome care nu se mai cer demonstrate; să demonstreze cei care 
susţin contrarul! 

Şi astfel, nu noi ne tragem „de la Râm", ci romanii, francezii şi toţi ceilalţi vin 
din Bucegi! 

Dacismul amatorilor nega (şi continuă să o facă) evidenţa: romanitatea limbii 
române, în beneficiul unei fictive limbi dace asemănătoare cu latina. Nu acesta 
este, fireşte, demersul profesioniştilor, chiar al celor atraşi spre acelaşi orizont 
dacic. Ei nu neagă latinitatea lingvistică, dar consideră că esenţialul se află sub 
pojghiţa romană. Biologic şi spiritual, românii sunt daci, nu romani, şi nici măcar 
dacoromâni. 

Se invocă în acest scop şi cultul lui Zalmoxis, prin care geto-dacii ar fi premers 
religia creştină, fiind astfel mai pregătiţi decât alţii să o primească. Iar cum naţia 
română este în primul rând creştin-ortodoxă, raportarea se face inevitabil la zeul 
suprem dac, nu la panteonul păgân roman. Zalmoxis oferă un model remarcabil 
de logică mitologică. Punctul de plecare, în fapt singurul punct cert de plecare, îl 
constituie un pasaj succint şi obscur din Herodot (care dă şi informaţia, evident 
nereţinută de exegeţii naţionalişti, că Zalmoxis ar fi fost sclav al lui Pitagora). Este 
greu de spus ce ţine în aceste rânduri de autentica religie a geţilor şi ce ţine de 
proiectarea în spaţiul getic a doctrinei pitagoreice. Altminteri, Zalmoxis nu apare 
reprezentat în niciun fel, nu numai în perioada preromană (civilizaţiei „orale" a 
dacilor nefiindu-i caracteristice nici scrisul, nici reprezentările figurative), dar nici 
în Dacia romană, bogată în zeităţi de tot felul. Pe această axă fragilă, anticii înşişi 
au dezvoltat mitul lui Zalmoxis, preluat apoi şi amplificat în cultura română, cu 
deosebire în perioada interbelică şi în mediile de dreapta. Treptat, cele câteva 
rânduri din Herodot au devenit o întreagă bibliotecă. 108 

Lucian Blaga constata „revolta fondului autohton"; tot el a publicat, în 1921, 
piesa de teatru Zamolxe, unde spaţiul dacic apare ca „mijloc de valorificare etică 
şi metafizică a existenţei", pentru a-l cita pe Mircea Eliade. Eliade însuşi a fost un 
mare susţinător al fondului dacic. Este ceea ce l-a atras cu siguranţă la B. P. 
Haşdeu, căruia i-a îngrijit, în 1937, o ediţie de Scrieri literare, morale şi politice. în 
„Introducerea" la această culegere, a ţinut să sublinieze orientarea generală - 
anticipată de Haşdeu - spre valorificarea rădăcinilor autohtone prin reducerea 
semnificaţiei împrumuturilor. îl invoca şi pe Camille Jullian care a demonstrat, în 
cazul Galiei, „că mult lăudata civilizaţie romană nu a fost decât un militarism 
brutal, care a distrus începuturile unei culturi promiţătoare"; în acelaşi sens merge 
şi „desolidarizarea" gândirii spaniole, prin Unamuno, de latinitate. „Astăzi - 
conchide Eliade - fascinaţia dacilor depăşeşte interesul ştiinţific; totul ne 
îndeamnă a crede că setea de «originar» şi «local» se va adânci în spiritualitatea 

107 loan Al. Brătescu-Voineşti, Originea neamului românesc şi a limbii noastre, Editura 
Cartea Românească, 1942, p. 39. 

108 Cu privire la avatarurile acestui misterios personaj, vezi Zoe Petre, „Le Mythe de 
Zalmoxis", în Analele Universităţii Bucureşti, istorie, 1993-1994, pp. 23-36. 



românească." 109 

în 1943, Eliade publică, în limba spaniolă, la Madrid, o sinteză a istoriei 
românilor: Los Rumanos. Breviario historico. Primul capitol al cărţii se intitulează 
sugestiv „Sub semnul lui Zalmoxis". în chestiunea originilor, autorul distinge între 
romanizare şi... romanizare. în Dacia, fenomenul s-a petrecut altfel decât în 
Spania şi Galia. „Contrar celorlalte regiuni, aici romanizarea nu a produs o 
modificare radicală a substanţei etnice aborigene. Dacul a învăţat latina, dar şi-a 
păstrat obiceiurile, modul de viaţă, virtuţile ancestrale. în noile oraşe erau veneraţi 
zeii Imperiului; dar în sate şi la munte se perpetua cultul lui Zalmoxis, şi aceasta 
s-a întâmplat chiar mai târziu, când şi-a schimbat numele. Astfel, când primii 
misionari creştini au venit să propage noua credinţă, dacii au adoptat imediat 
creştinismul, cu mult înaintea altor popoare: Zalmoxis îi pregătise cu secole 
înainte." 110 Să mai precizăm că toate aceste afirmaţii nu au nici cel mai mic temei 
documentar? 

Pentru Zalmoxis, legionarii au avut o înclinare aparte. Mitul lor fondator a fost 
mitul dacic. A spus-o răspicat şi P. P. Panaitescu, devenit, în toamna anului 1940, 
una dintre personalităţile de marcă ale regimului legionar, în textul deja 
menţionat, care începe cu cuvintele „Suntem daci!", fapt argumentat prin „rasă" şi 
„sânge". 111 

Puritatea etnică - în versiune latină sau dacă - aparţine unei tendinţe 
tradiţionale în cultura românească, dar accentele mai apăsate puse asupra rasei 
şi sângelui nu pot fi desprinse de contextul momentului 1940. Atunci când naziştii 
afirmau superioritatea rasei germanice, exponenţii dreptei naţionaliste româneşti 
nu se ştiau să invoce un model similar. Cu atât mai mult cu cât, între triburile 
germanice şi civilizaţia dacă, raportarea la vremurile dintâi putea chiar să-i 
avantajeze pe români. 

Anii celui de-al Doilea Război Mondial, marcaţi de trauma ciuntirii teritoriale şi 
de speranţa renaşterii între graniţe reîntregite sau chiar lărgite, au însemnat un 
apel instinctiv la perenitatea dacică, lată câteva rânduri apărute în primul număr 
(aprilie 1941) al unei reviste literare cu titlu simbolic, Dacia rediviva: „De departe 
se iveşte, strălucitor, arhetipul etern al Daciei. în profilul ei, care ne corespunde 
întocmai, ne regăsim dimensiunile totale. [...]" 112 Iar în 1945, un anume G. 
lonescu Nica încerca să rezolve problema frontierelor recurgând la acelaşi spaţiu 
mitic al vechii Dacii ca argument decisiv al conturului peren în care se înscrie 
teritoriul românesc. 113 

Lupta de clasă în Dacia 



Prima fază a comunismului a însemnat un recul atât pentru daci, cât şi pentru 
romani. Originile dacoromâne nu au fost propriu-zis contestate, dar problema 
originilor în sine nu mai prezenta importanţa de altădată. Altele erau miturile 
fondatoare ale comunismului. Răscoalele şi revoluţiile, întemeierea partidului 
comunist, greva de la Griviţa şi actul eliberator de la 23 august 1944 apăreau ca 
repere mai semnificative decât îndepărtata sinteză dacoromână. în plus, principiul 
de clasă se aşeza înaintea principiului etnic. Linia despărţitoare trecea nu atât 
între daci şi romani sau între dacoromâni şi ceilalţi, ci în interiorul societăţii dace, 
respectiv romane. Nu se mai putea trata în bloc un anume element etnic. Sub 
Burebista şi îndeosebi sub Decebal, statul dac devenise sclavagist. Odată cu 
cucerirea romană, „pătura bogată din Dacia se alătura cotropitorilor romani", ţine 
să specifice manualul lui Roller. De cealaltă parte se aflau „oamenii liberi dar 
săraci şi mai ales sclavii". 114 Lupta socială se combina cu lupta de eliberare de 
sub dominaţia romană. Dacii formau marea masă a asupriţilor, după cum clasa 
asupritoare era în primul rând romană (sau romanizată). 

Se proiecta asupra Daciei modelul luptelor de eliberare din colonii sau din 
„lumea a treia" sprijinite de Uniunea Sovietică şi de „lagărul socialist", iar romanii 
ajunseseră să semene destul de bine cu imperialiştii occidentali. Printr-o 
perseverentă forţare a izvoarelor, lupta de clasă a căpătat proporţii nebănuite, 
inclusiv sub formă de răscoale combinate cu atacuri ale dacilor liberi. 115 
Semnificativ şi amuzant este „dosarul" latronilor. Latrones înseamnă în latineşte 
pur şi simplu „tâlhari". Unele inscripţii funerare din Dacia se referă la uciderea 
unor locuitori ai provinciei de aşa-numiţii latrones. Monumentele sunt ridicate în 
memoria unor oameni cu stare şi, pornind de aici, ideea se conturează că au fost 
ucişi nu pentru a fi prădaţi, în mod vulgar, ci ca expresie a luptei de clasă. 
Latrones devin haiduci, răzbunători ai celor mulţi şi asupriţi. Un istoric face un pas 
mai departe, identificând o adevărată „instituţie" a dacilor, anume latrocinia, care 
în traducere ar însemna luptă de partizani 116 ! 

Puţine consideraţii, aşadar, în anii '50, cu privire la substratul etnic, 
dacoromân, al sintezei româneşti. între cele două elemente defavorizaţi apar însă 
cu deosebire romanii. Sunt numiţi consecvent cotropitori, iar plecarea lor din 
Dacia echivalează cu o eliberare. Chiar fără o formulare explicită, românii apar 

mai curând drept descendenţi romanizaţi ai dacilor, identificaţi în cea mai mare 
parte cu masele populare asuprite din provincia romană. Mai mult decât atât nu 
se putea insista. Denunţarea romanilor corespundea proiectului antiimperialist şi 
antioccidental, dar o prea mare insistenţă asupra rădăcinilor autohtone ar fi 
conferit discursului istoric o notă naţionalistă, şi, evident, nu acesta era scopul 
urmărit. Naţionalismul trebuia combătut în egală măsură cu occidentalismul. Un al 
treilea element s-a adăugat în acest scop dacilor şi romanilor; ne vom opri ceva 
mai departe asupra dezvoltării problemei originilor în ambianţa „internaţionalistă" 
a vremii. 

Momentul dacic al comunismului 

Deplasarea treptată dinspre mitologia istorică a luptei de clasă spre mitologia 
naţionalistă avea să repună în drepturile sale tradiţionalul mit fondator. Deja în 
1960, primul volum al tratatului /sfor/a României se dovedeşte mult mai conciliant 
cu romanii. Afluxul coloniştilor romani şi procesul romanizării nu mai sunt de 
acum înainte automat devalorizate prin insistenţa asupra caracterului nedrept al 
cuceririi. Romanii continuă să fie criticaţi - niciun bun comunist neputând agrea 
anexarea de teritorii străine -, dar cu o oarecare măsură, şi cu sublinierea, 
compensatoare, a elementelor de progres pe care le-au adus. Programul 
partidului comunist din 1975, redactat în termeni destul de vagi pentru a mulţumi 
pe toată lumea, se referă la „aspectele negative" ale stăpânirii romane, dar şi la 
„noua înflorire economico-socială" din epoca respectivă, subliniind de asemenea 
că românii au apărut „prin contopirea dacilor cu romanii". 117 

Totuşi, reabilitarea romanilor nu merge chiar până la capăt şi, mai ales, nu 
poate să ţină pasul cu consolidarea neîncetată a rădăcinilor autohtone. Buni sau 
răi, mai. Curând răi la început şi mai curând buni după aceea, ei nu mai 
reprezintă decât un episod dintr-o îndelungată istorie multimilenară. Ideologia 
naţionalistă s-a putut sprijini în acest sens pe bogăţia descoperirilor arheologice, 
acestea reprezentând, în sine, dincolo de orice exploatare ideologică, poate zona 
cea mai performantă a cercetărilor istorice româneşti din anii comunismului. 
Arheologia a fost însă stimulată tocmai fiindcă prin ea s-a urmărit rezolvarea unor 
probleme istorice în sensul urmărit de ideologie. Trecutul românesc s-a adâncit 
astfel considerabil, dacii înşişi sprijinindu-se pe o istorie mult anterioară, de la 
epoca pietrei la culturile neolitice şi ale bronzului. Oricât de semnificativă ar fi fost 
„pecetea Romei", ca nu mai putea decât să dea o anume coloratură, limitată în 
timp, unei istorii independente, cu trăsături specifice şi aparţinând unui spaţiu 
specific. 

Dacă istoricii profesionişti au continuat să se pronunţe - fireşte, cu inevitabile 
nuanţe - pentru sinteza dacoromână, un curent deloc neglijabil, alcătuit din 
nespecialişti, dar influent în plan politic, a preluat, de pe la mijlocul anilor 70, teza 
dacistă a lui Densuşianu. Obsesiile istorice ale „extremei drepte" din preajma 

117 Programul Partidului Comunist Român de făurire a societăţii socialiste multilateral 
dezvoltate şi inaintare a României spre comunism, Editura Politică, Bucureşti, 1975, p. 27. 



celui de-al Doilea Război Mondial s-au transferat astfel „extremei stângi", ceea ce 
spune mult cu privire la tentaţiile împărtăşite ale fenomenului totalitar, mai ales în 
sensul derivei naţionaliste a comunismului. Ofensiva a fost declanşată de 
Institutul de istorie a partidului care, după ce falsificase istoria recentă a ţării, s-a 
avântat, cu intenţii similare, spre o istorie veche de mii de ani, oferindu-i compe- 
tenta specialiştilor săi în mişcarea muncitorească. 

In Anale de istorie, revista amintitului institut, a apărut, în numărul 4 din 1976, 
un foarte remarcat articol (nesemnat) privind începuturile istoriei poporului român 
(conceput în sprijinul celor care aveau să predea şi să studieze cursul de „pro- 
bleme fundamentale ale istoriei patriei şi partidului"). 118 Se afirma în acest text, nu 
ca ipoteză, ci ca fapt, caracterul preromanic sau latin al limbii tracilor. 
Demonstraţia, fiindcă avem de a face şi cu o „demonstraţie", este pilduitoare pen- 
tru ceea ce înseamnă lipsă elementară de profesionalism şi dispreţ nemărginit 
pentru adevăr. Se merge pe firul lucrării lui Densuşianu, devenite din „basm 
preistoric" sursă autorizată. Cum bibliografia se cerea totuşi adusă la zi, este 
invocat şi „academicianul francez Louis Armând", care ar fi arătat că „traco-dacii 
vorbeau o limbă preromanică". Dacă o spune un academician, şi încă francez, 
trebuie să fie adevărat! Cititorul neavizat poate crede că se citează o mare 
autoritate istorică şi filologică (trecem peste faptul, elementar, că apelul la 
autoritate nu poate fi admis ca procedeu de argumentare istorică). în fapt, Louis 
Armând a fost inginer şi a ocupat funcţii de conducere la căile ferate franceze şi 
în industria atomică! revenind la Densuşianu, ceea ce reţin cercetătorii de partid 
din încâlcita lui pledoarie este povestea, plină de umor, cu lipsa interpreţilor: „în 
sprijinul acestei concluzii (a latinităţii limbii dace, n. n.) stau mărturie câteva 
basoreliefuri de pe Columna lui Traian. Astfel unul dintre acestea ne înfăţişează o 
delegaţie de ţărani daci care discută direct cu Traian, fără interpreţi, şi tot fără 
interpreţi le răspunde şi acesta." Ne aflăm în punctul cel mai de jos al profesiunii 
(autorii având oficial statutul de „profesionişti"), limita inferioară la care a ajuns 
istoria în timpul dictaturii comuniste: semn al impertinentei convingeri că până la 
urmă din istorie, dacă vrem, se poate face orice. 

Eliminarea romanilor din istoria naţională a ajuns astfel din nou la ordinea zilei 
(cu sau fără negarea romanizării). Institutul de istorie a partidului şi Centrul de 
istorie militară s-au aflat în primele rânduri ale acestui demers. Dacă Nicolae 
Ceauşescu a continuat să pledeze, în diversele-i invocaţii istorice, pentru sinteza 
dacoromână, fratele său llie Ceauşescu nu a pierdut nicio ocazie pentru a-i 
denunţa pe cotropitorii romani, sugerând chiar formarea poporului român anterior 
cuceririi romane. Stăpânirea romană este aspru judecată în primul volum al 
Istoriei militare a poporului român (1984). Sunt consemnate urmările negative ale 
cuceririi, cele pozitive nu mai apar. Se acceptă, este drept, „împletirea civilizaţiei 
dacă şi romană", dar cu grija de a se specifica, fără teamă de contrazicere, că 

„poporul dac a reuşit să-şi conserve fiinţa etnică". 119 Nu ar fi avut loc o contopire 
biologică cu romanii, ci doar preluarea limbii acestora; oricum, se accepta cel 
puţin latinitatea limbii! 

Identificarea românilor cu dacii a avut drept consecinţă reliefarea insistentă a 
originalităţii şi valorii civilizaţiei acestora. Nimic mai firesc (în sens mitologic): 
romanii nu aveau nevoie de o asemenea operaţie amplificatoare, dacii însă nu 
puteau decât câştiga prin retuşuri şi adaosuri. S-au remarcat în acest sens tot 
istoricii din categoria amintită anterior, cărora li s-au adăugat şi unii profesionişti 
autentici, precum Ion Horaţiu Crişan, autorul unei monografii care a beneficiat de 
o anumită publicitate: Burebista şi epoca sa (1975, ediţie nouă 1977). Metoda lui 
Crişan nu este lipsită de interes: el procedează la o analiză aparent corectă a 
izvoarelor, după care avansează concluzii care nu mai au nimic de a face cu 
izvoarele. Folosirea scrisului de către daci apare astfel, la Crişan ca şi la alţi 
autori, o trăsătură marcând gradul înalt de evoluţie a civilizaţiei dace. Devenise 
aproape o greşeală politică să afirmi că dacii nu ar fi practicat arta scrisului, deşi, 
în realitate, izvoarele nu o atestă prea convingător. Scrisul însă nu era de ajuns. 
Trebuia ca dacii, prin scris sau altminteri, să exprime idei cât mai înalte. S-a 
lansat ideea că istoria filosofiei româneşti ar trebui să înceapă cu filosofia dacă. 
Referirile esenţiale la „preocupările filosofice" ale dacilor se află la lordanes, 
istoric din secolul al Vl-lea, autor al unei lucrări despre goţi, pe care, în dorinţa de 
a-i valoriza, i-a asimilat cu geţii, atribuindu-le în plus tot felul de aptitudini şi 
curiozităţi intelectuale. Fabulaţiile lui lordanes sau ale modelului său Cassiodorus, 
incapabili măcar de a-i deosebi pe geţi de goţi, n-au cum să fie considerate izvor 
pentru o istorie pe care o cunoşteau doar vag şi deformat, decât în cazul când 
acceptăm orice ca izvor. Crişan, ca profesionist, nu ezită să remarce exagerările 
textului, după care urmează totuşi concluzia, neaşteptată: necesitatea „includerii 
în istoria filosofiei româneşti a unui capitol cu privire la filosofia daco-geţilor care 
va trebui cercetată şi valorificată monografic". 120 Fraza este uluitoare. Câteva 
consideraţii, dacă acceptăm să ne prindem în jocul lui lordanes, treacă-meargă, 
dar monografie despre istoria filosofiei dacice, când nu avem nici măcar trei 
cuvinte scrise în dacă! 

O oarecare agitaţie s-a petrecut şi în chestiunea, insolubilă, a limbii dace. 
Limbă „latină" sau diferită de latină, ea se cerea să fie reconstituită şi eventual 
aşezată în programa universitară ca obiect de studiu. S-a sugerat la un moment 
dat înfiinţarea unei catedre de limbă dacă la Universitatea din Bucureşti. Nu ştim 
dacă se intenţiona predarea filosofiei dace în limba dacă, cert este că toate 
aceste frumoase iniţiative s-au spulberat în faţa unui obstacol de nedepăşit: 
inexistenţa obiectului de studiu. Entuziaştii merg însă înainte. De câteva decenii 
încoace, o întreagă „mişcare de amatori" a invadat terenul lingvisticii, imaginând 
etimologii fantastice, susceptibile de a ne restitui limba strămoşilor. Acest gen de 
„paralingvistică" cu accente ultranaţionaliste pare a fi devenit în România un 
adevărat fenomen de societate. 

119 Istoria militară a poporului român, voi. I, Editura Militară, Bucureşti, 1984, p. 182. 

120 Ion Horaţiu Crişan, Burebista şi epoca sa, ediţia a ll-a, Editura Ştiinţifică şi 
Enciclopedică, Bucureşti, 1977, p. 446. 



Mai prudent, dar urmărind tot ţelul consolidării moştenirii dacice, s-au 
manifestat unele cercetări academice, în sensul inaugurat de Haşdeu. 
Specialistul consacrat al acestei direcţii este I. I. Russu, autor al lucrării Limba 
traco-dacilor (1959 şi 1967). El a ajuns la identificarea - considerată discutabilă 
de mulţi lingvişti - a nu mai puţin de 160 de cuvinte aparţinând substratului dacic, 
susceptibile, împreună cu derivatele lor, de a reprezenta circa 10% din fondul 
principal al limbii române. Limba pe care o vorbim ar avea, aşadar, o destul de 
sensibilă coloratură dacică. 

Să mai amintim, în acelaşi context, şi influenţa deloc neglijabilă exercitată de 
divagaţiile ştiinţifice ale foarte controversatului om de afaceri stabilit în Italia, losif 
Constantin Drăgan. Legionar în tinereţe, Drăgan s-a apropiat apoi de regimul 
Ceauşescu, translaţie caracteristică inclusiv pentru mitologia dacică. Autor al 
lucrării Noi, tracii (1976) şi editor al revistei omonime, lansată în 1974, el a animat 
o întreagă mişcare vizând amplificarea rolului tracilor în istoria europeană, la care 
au aderat tot felul de amatori (chiar şi un cenaclu al juriştilor!), dar şi unii 
profesionişti nu tocmai scrupuloşi (printre care arheologii Dumitru Berciu şi Ion 
Horaţiu Crişan). în revista Noi, tracii s-a putut afirma de pildă că strămoşii 
românilor vieţuiau acum 100.000 de ani 121 , probă elocventă că poporul român 
este cel mai vechi de pe continent, dacă nu din lume. Iar în ce priveşte extinderea 
tracilor, Drăgan le acorda generos cam jumătate din Europa, cu centrul, evident, 
în actualele ţinuturi româneşti. Este interesant că volumul Noi, tracii conţine 
argumente şi pasaje identice (de pildă, cele privitoare la „latinitatea" limbii dace) 
cu formulările apărute aproape simultan în Anale de istorie. Puţin importă de la 
cine spre cine a circulat informaţia; semnificativă este identificarea Institutului de 
istorie a partidului, organism în vestit cu autoritate ştiinţifică şi ideologică în 
România comunistă, cu genul de demers practicat de Drăgan. 

Dar, chiar lăsând la o parte fabulaţiile şi exagerările iresponsabile, cert este că 
dacii au sfârşit prin a se impune în conştiinţa românească. Se pare că au 
câştigat, în sfârşit, războiul cu romanii. Este grăitoare suita de busturi înşiruite în 
faţa Muzeului Militar Naţional din Bucureşti; ni se înfăţişează un raport de trei la 
unu între daci şi romani, primii reprezentaţi prin Dromihete, Burebista şi Decebal, 
ceilalţi totuşi prin Traian. Suntem departe de fresca de la Ateneu! 

Identificarea românilor cu dacii tinde să devină o chestiune de notorietate 
europeană. Potrivit relatărilor presei, preşedintele Italiei, Oscar Luigi Scalfaro, 
aflat în vizită la Bucureşti, a ţinut să transmită scuze poporului român - oarecum 
tardive - pentru cucerirea Daciei de romani. Autentică sau nu, anecdota este 
semnificativă pentru logica mitologiei istorice. în fapt, raporturile preşedintelui 
Italiei cu Traian sunt la fel de mitologice ca raporturile speciale care l-ar lega pe 
preşedintele lliescu de Dromihete sau de Decebal. 



121 Dr. Corneliu Belcin, jurist, „Elemente introductive la problema: Originea, vechimea şi 
importanţa poporului român în lume", în Noi, tracii, nr. 12, august 1975, pp. 8-11 („Chiar 
numai 100.000 de ani de existenţă pe acest pământ şi tot ne duce la concluzia că suntem 
cel mai vechi poporal Europei."). 



Slavii, o prezenţă oscilantă 



Partida dintre daci şi romani a cunoscut o oarecare complicare prin implicarea 
suplimentară a factorului slav (celelalte elemente etnice, mai puţin substanţiale şi 
mai repede asimilate de români, neputând pretinde o participare la fundaţia 
românească). Slavii, cum se ştie, au exercitat o înrâurire notabilă asupra limbii 
române, ca şi asupra vechilor instituţii şi vechii culturi româneşti. în fapt, şi în 
aprecierea rolului lor s-a pendulat între extreme, în funcţie de conjunctura 
ideologică şi politică. 

Faza latinistă şi, în genere, istoriografia secolului al XlX-lea până destul de 
târziu au urmărit eliminarea sau cel puţin diminuarea drastică a factorului slav, 
demers explicabil prin procesul de modernizare a societăţii româneşti, încercare 
disperată (parţial şi temporar reuşită) de ieşire din spaţiul slav al continentului. De 
remarcat faptul că, până la B. P. Haşdeu, istoricii români moderni nici nu 
cunoşteau slavona sau diversele limbi slave, situaţie paradoxală dat fiind învelişul 
slavon al culturii româneşti medievale. Haşdeu însuşi, educat în mediu slav şi 
putând fi considerat cel dintâi slavist român, nu s-a dovedit un susţinător al 
influenţei slave. El a înţeles să tempereze latinismul prin recursul la substratul 
tracic, dar în ce-i priveşte pe slavi s-a străduit să le limiteze impactul asupra 
sintezei româneşti. Haşdeu considera poporul român pe deplin format când a 
intrat în raporturi cu slavii. Cuvintele slave ar fi pătruns în limba română nu prin 
contact etnic, ci pe cale politică, religioasă şi culturală, timp de vreo şapte secole, 
până la Matei Basarab şi Vasile Lupu. 122 

Reacţia de reabilitare a slavilor şi a culturii slavone în istoria românească a 
venit din partea junimiştilor în ultimele decenii ale secolului al XlX-lea, ca replică 
dată latinismului şi, într-un fel, ca exerciţiu de depăşire a complexelor naţionale. 
Ne-am referit deja la sugestiile lui Panu în această direcţie. Senzaţia a stârnit-o 
însă Dicţionarul etimologic (1870-1879) al lui Alexandru Cihac, un apropiat al 
Junimii. Etimologiile stabilite de el ofereau concluzia neaşteptată că fondul lexical 
al limbii române ar fi mai curând slav (şi de alte origini) decât latin: 2/5 elemente 
slave, 1/5 turceşti şi tot 1/5 latine! Româna devenea o limbă amestecată, în care 
turcismele şi cuvintele de origine latină ar fi avut cam aceeaşi pondere. 
Publicarea aproape simultană a dicţionarelor lui Laurian şi Cihac marca 
extremele între care evolua interpretarea limbii române şi, în genere, a originilor 
şi influenţelor (cu remarca necesară că lucrarea lui Cihac este apreciată de 
specialişti ca net superioară fanteziei lingvistice a lui Laurian). 

Nodul gordian al acestei încurcături etimologice a fost tăiat de Haşdeu prin 
seducătoarea sa teorie a circulaţiei cuvintelor. Structura unei limbi - arăta 
Haşdeu - nu este dată de numărul brut al cuvintelor, ci de circulaţia acestora. 
Sunt cuvinte aproape uitate depozitate în dicţionare, altele folosite de nenumărate 
ori. Valoarea lor este, aşadar, foarte diferită. „Negreşit, slavismele la români, şi 
chiar turcismele, nu sunt puţine; în circulaţiune însă, adică în activitatea cea vitală 
a graiului românesc, în mişcarea cea organică, ele se pierd aproape cu 



B. P. Haşdeu, Istoria critică a românilor, voi. I, Bucureşti, 1873, pp. 278-281. 



desăvârşire faţă cu latinismele." Se pot formula fraze întregi numai cu cuvinte de 
obârşie latină, dar nicio propoziţie cu cuvinte exclusiv de alte origini. 
Demonstraţia lui Haşdeu răsturna din nou raportul în defavoarea influenţei 
slave. 123 

Dar influenţa slavă a fost puternic pusă în evidenţă de loan Bogdan. Pentru el 
slavii devin element constitutiv al sintezei româneşti: „Influenţa elementului slav la 
formarea naţionalităţii noastre este aşa de evidentă, încât putem zice, fără 
exagerare, că nici nu poate fi vorba de popor român înainte de absorbirea 
elementelor slave de către populaţia băştinaşă romană în cursul secolelor VI- 
X." 124 în limba română se află o „sumă enormă de elemente slave" adoptate atât 
direct, prin convieţuire, cât şi pe cale politico-literară, limba slavonă a fost folosită 
în biserică şi în stat, şi chiar în „afacerile zilnice ale românilor", până în secolele al 
XVI-lea-al XVII-lea, iar în viaţa de stat „aproape toate aşezămintele noastre vechi 
sunt sau de origine slavă, sau posedă pe lângă puţinele elemente moştenite de la 
romani o sumă însemnată de elemente slave". 125 

îndeosebi raporturile româno-bulgare sunt tratate de loan Bogdan într-o 
manieră care nu poate fi decât dezagreabilă naţionalismului românesc. în timp ce 
noi, românii, „ne înstrăinam tot mai mult de cultura romană şi ne sălbăticeam", 
bulgarii, „veniţi ca barbari peste noi, îşi însuşeau, sub aripile protectoare ale unui 
stat organizat şi puternic, de la vecinii lor bizantini, o civilizaţie pe atunci înaintată, 
civilizaţia bizantină, care nu era altceva decât continuarea, sub formă grecească 
şi cu influenţe orientale, a vechii civilizaţii romane". 126 Timp de trei secole, ţaratul 
bulgar a stăpânit şi la nord de Dunăre; este perioada când multe elemente de 
cultură şi organizare politică slavă au pătruns în societatea românească. în bună 
măsură influenţa slavă a fost, aşadar, o influenţă bulgară. 

loan Bogdan a reprezentat, până la istoriografia comunistă, punctul cel mai 
avansat al afirmării înrâuririi slave. Contemporanii săi şi istoricii generaţiei 
ulterioare au avut în această privinţă puncte de vedere diferite; oricum, nu s-a mai 
revenit la faza negării sau ignorării factorului slav. Fostul junimist A. D. Xenopol, 
chiar dacă nu merge atât de departe ca Bogdan, acordă influenţei slave o 
pondere apreciabilă şi crede, ca şi Bogdan, că statul bulgar a stăpânit şi teritoriile 
româneşti (punct de vedere formulat în Teoria lui Roesler, apoi în Istoria 
românilor din Dacia Traiană). lorga, atât de apropiat de Bogdan în unele privinţe, 
este însă mult mai latinist în desluşirea începuturilor româneşti. El nu acceptă stă- 
pânirea bulgară la nord de Dunăre şi tinde să limiteze influenţa rezultată din 
convieţuirea româno-slavă: „Din toată viaţa slavilor cari au fost în părţile acestea 
au rămas numai cuvinte foarte multe, care au intrat în limba noastră, dar mai mult 



Pentru teoria circulaţiei cuvintelor, vezi B. P. Haşdeu, „în loc de introducere" (capitolul 
III: „în ce constă fizionomia unei limbi?"), în Etymologicum Magnum Romaniae, voi. I, 
Editura Academiei Române, Bucureşti, 1886 (ediţie nouă, Editura Minerva, Bucureşti, 
1972). 

124 loan Bogdan, Istoriografia română şi problemele ei actuale, Bucureşti, 1905, p. 21. 

125 loan Bogdan, însemnătatea studiilor slave pentru români, Bucureşti, 1894, pp. 17-19 şi 
25. 

126 loan Bogdan, Românii şi bulgarii, Bucureşti, 1895, p. 15. 



pentru idei secundare şi pentru articole de comerţ, luate la bâlciuri pe malul drept 
dunărean, căci pentru ideile de căpetenie noi ne putem exprima tot cu cuvinte 
care vin din vechea moştenire romană. Au rămas apoi de la dânşii anumite 
elemente de mitologie populară, anumite aşezăminte, şi atâta." 127 

„Şcoala nouă", care vedea un model în loan Bogdan, i-a reproşat printre altele 
lui lorga şi subevaluarea influenţei slave, nota fiind totuşi ceva mai moderată 
decât a concluziilor lui Bogdan. C. C. Giurescu şi P. P. Panaitescu au insistat 
asupra multiplelor elemente slave pătrunse în limba, cultura şi organizarea 
politică românească, considerându-le totuşi ca secundare, adăugate 
fundamentului dacoromân. Totuşi, sub raportul limbii, sublinia Giurescu, „influenţa 
slavilor e superioară influenţei pe care au exercitat-o neamurile germanice asupra 
limbii galo-romanilor sau italienilor". El acceptă, dar şi nuanţează, afirmaţia lui 
Bogdan potrivit căreia nu poate fi vorba de popor român decât după amestecul cu 
slavii: „Această afirmaţie trebuie înţeleasă în sensul că poporul român şi-a 
căpătat alcătuirea sa deplină, caracteristicile sale etnice complete, numai după ce 
elementului esenţial dacoromanic, constituind temeiul, i s-a adăugat elementul 
slav. Cu alte cuvinte că nu avem de a face cu părţi egale nici cantitativ, nici 
calitativ, şi că punctul de greutate trebuie să cadă tot asupra primelor două 
elemente." 128 Se adaugă penetrării slave şi o notă conflictuală, de raportat şi la 
contextul relaţiilor româno-ruse şi româno-bulgare în perioada interbelică. „Slavii 
- insistă Giurescu - au venit în Dacia în calitate de cuceritori", dând dovadă chiar 
de mai multă brutalitate decât germanicii sau hunii. Cucerirea explică şi originea 
slavă a boierimii române, teză întâlnită la mai mulţi autori, dar sistematizată de P. 
P. Panaitescu (în articolul „Problema originii clasei boiereşti"). 129 

Momentul de nedepăşit al integrării românilor în mediul slav l-a reprezentat, 
evident, etapa prosovietică a comunismului românesc. Dacii şi romanii au rămas, 
cum am văzut, la locul lor fondator, evocat însă fără entuziasm. în schimb, 
influenţa slavă a fost pusă puternic în lumină. în manualul lui Roller nu se citează 
niciun cuvânt de origine latină, eventual dacă, în schimb, sunt menţionate zeci de 
cuvinte slavone, vădind o înrâurire puternică „în toate ramurile vieţii noastre 
economice, sociale, politice, militare, culturale". Dacă mai înainte accentul cădea 
asupra slavilor sudici (bulgarilor), acum în prim-plan trece statul kievian, care ar fi 
jucat un rol esenţial în formarea statelor româneşti, „aflându-se la baza relaţiilor 
româno-ruse care s-au dezvoltat de-a lungul veacurilor". 130 

Directivele date de Mihail Roller, în 1952, cu privire la orientarea cercetării 
istorice exprimă elocvent ceea ce pregătea: fuzionarea istoriei românilor cu istoria 
slavilor, şi cu istoria slavilor de Răsărit în principal: „Fără a pierde din vedere o 
clipă existenţa populaţiei băştinaşe romanizate (dacoromâne) ar trebui studiată 
problema dacă procesul de formare a slavilor de Răsărit a avut loc parţial, sau nu 

127 N. lorga, Istoria românilor pentru poporul românesc, voi. I, p. 33. 

128 C. C. Giurescu, op. cit, voi. I, pp. 247 şi 260. 

129 C. C. Giurescu, „Slavii au venit în Dacia în calitate de cuceritori", în op. cit., voi. I, pp. 
268-278; Petre P. Panaitescu, „Problema originii clasei boiereşti", în Interpretări româneşti, 
ediţia 1994, pp. 31-64. 

130 Istoria R.P.R., pp. 54-56. 



a avut loc, şi pe o parte a teritoriului ţării noastre [...] Existenţa în vecinătatea ţării 
noastre a puternicului stat feudal din Kiev, cu o civilizaţie înaintată, care se 
răsfrânge asupra întregului Răsărit al Europei, luptele duse de statul din Kiev 
împotriva citadelei reacţionare pe care o reprezenta în acea vreme Bizanţul şi 
apoi cuprinderea unei părţi din teritoriul ţării noastre în cadrul statului feudal din 
Kiev au contribuit la dezvoltarea relaţiilor feudale şi au grăbit procesul de 
organizare feudală în ţara noastră. întinderea statului feudal bulgar în secolul al 
IX-lea şi al X-lea pe teritoriul patriei noastre este un fapt de necontestat şi a avut 
urmări asupra dezvoltării ţării. Această influenţă a slavilor de Sud completează pe 
cea a slavilor de Răsărit, care i-a premers şi care totodată îi urmează în secolele 
XI-XII, când o parte a teritoriului ţării noastre a fost cuprinsă în cnezatul de 
Halici." 131 

Dacă etnic şi lingvistic românii rămâneau în principal dacoromâni (dar cu 
notabile influenţe slave), fundaţia politică tindea să devină pur şi simplu slavă. De 
remarcat dozarea: Rusia mai întâi, Bulgaria în planul doi, în timp ce Bizanţul 
apare ca „reacţionar" (Grecia, la care Stalin râvnise un moment, sfârşise prin a 
intra în orbita occidentală!). 

Orientarea comunismului spre valorile naţionale a condus la refluxul 
influenţelor slave. Fără a intra în detaliile acestei chestiuni - cu accente deosebite 
de la un autor la altul -, să remarcăm că, în genere, îndepărtarea de slavi s-a 
tradus prin excluderea lor din alcătuirea etnică a românilor. Strategia a fost 
simplă: coborârea în timp a „momentului" formării poporului român. Secolul al X- 
lea, propus de loan Bogdan, reţinut de generaţia interbelică, preluat, cu o uşoară 
coborâre spre sfârşitul secolului al IX-lea, de Istoria României din 1960, apoi de 
Constantin Daicoviciu în compendiul cu acelaşi titlu din 1969, însemna 
acceptarea slavilor ca element fondator, chiar dacă pe un plan secundar în raport 
cu dacoromânii, fără asimilarea lor neputând fi vorba de „popor român". Ceea ce 
s-a urmărit în faza comunismului naţionalist a fost nu numai estomparea înrâuririi 
slave, ci îndeosebi aşezarea ei dincolo de pragul formării poporului român. 
Elementele slave trebuiau preluate de un popor român gata format, oricum 
cristalizat în structurile lui esenţiale. 

S-a procedat la identificarea proto-românilor şi a unei limbi proto-române 
începând din secolul al Vl-lea, potrivit unor calcule politice înfăţişate drept rod al 
cercetării obiective. Recordul îl deţine tot Istoria militară a poporului român, 
pentru care românii sunt deja români la anul 271, dacă nu chiar cu mult înainte, 
rolul slavilor (fără a mai vorbi de alte contribuţii) fiind proclamat drept 
nesemnificativ. Amuzantă, din punctul de vedere al aritmeticii, se dovedeşte 
afirmaţia că poporul român ar fi „vechi de peste 2000 de ani, de când poporul dac 
a preluat limba şi spiritualitatea latină" 132 (în treacăt fie zis, cum se poate prelua o 
spiritualitate?). Scăzând 2000, ca să nu spunem „peste", din 1984, anul apariţiei 
volumului, ajungem la anul 16 Î.Cr., cu vreo 120 de ani înaintea cuceririi Daciei de 
romani! Explicaţia „calculului" stă nu în vreo nouă teorie cu privire la romanizare, 

131 Mihail Roller, „Cu privire la unele probleme din domeniul cercetărilor istorice", în Studii. 
Revistă de istorie şi filozofie, iulie-septembrie 1952, pp. 152-153. 

132 Istoria militară a poporului român, voi. I, p. 208. 



ci pur şi simplu într-o referire a lui Ceauşescu la vechimea de peste 2000 de ani a 
românilor, idee entuziast însuşită de Ilie Ceauşescu şi de autorii Istoriei militare. 

Ce înseamnă proto-români, ce înseamnă un popor format sau aproximativ 
format? Cu ce argumente se poate afirma că pe la 600 se vorbea proto-româna, 
când nu avem pentru epoca în discuţie şi nici pentru multe secole mai târziu nicio 
mostră de limbă română sau „proto-română"? Dar poate fi în genere datată 
formarea unui popor, fenomen încă mai complex şi mai greu de definit decât 
formarea limbii respective (întrucât presupune şi o anume comunitate culturală şi 
conştiinţă de sine)? Când s-au „format" francezii, italienii, germanii, englezii? 
Insistenţa cu totul deosebită a istoriografiei româneşti asupra acestei chestiuni - 
căreia i s-a atribuit denumirea savantă de „etnogeneză" - constituie o par- 
ticularitate naţională. Orice periodizare de acest gen răspunde unor exigenţe 
ideologice, iar exigenţele comunismului au fost mai întâi formarea poporului 
român alături de slavi, iar apoi scoaterea lui din sfera influenţelor slave. 

Naţiunea: organism biologic sau comunitate socială? 

Am putea fi întrebaţi care este opinia noastră cu privire la ponderea diverselor 
elemente alcătuitoare ale poporului român. Răspunsul este că nu avem niciun 
răspuns, pentru simplul motiv că, pusă aşa, problema apare formulată dintr-o 
perspectivă strict mitologică. Răspunzând, nu am face decât să ne alăturăm 
unuia sau altuia dintre miturile fondatoare în circulaţie. Românii sunt români, nu 
sunt nici daci, nici romani, nici slavi. Insistenţa asupra rădăcinilor autohtone 
valorizează în primul rând fondul biologic al originilor. Dar prin ce se manifestă 
acesta: prin sânge, prin gene? Există un sânge românesc, există o genă specific 
românească, sau dacică, sau dacoromână? Singura raportare incontestabilă la 
origini este oferită până la urmă de limbă. Esenţa romanică a limbii române, la 
care se adaugă şi numele de „român", înclină într-un sens balanţa spre romani; 
poate că până la urmă, deşi altfel decât au crezut, istoricii Şcolii Ardelene s-au 
aflat mai aproape de un anumit adevăr (cel puţin de singurul adevăr demon- 
strabil) decât promotorii dacismului. 

De aici însă, şi până la a spune că suntem mai curând romani este cale lungă. 
Oare cât mai aveau în comun românii Evului Mediu cu dacii şi cu romanii? 
Cultura slavonă şi religia ortodoxă nu îi apropiau deja mai mult de civilizaţia 
bizantino-slavă? Ce este, de pildă, mai important pentru a-l defini pe român: 
originea dacă sau religia ortodoxă? (dificultate rezolvată de cei care văd în 
Zalmoxis un precursor al lui Cristos!) Dar astăzi, cu cine se aseamănă mai mult 
românii: cu dacii, cu romanii ori cu slavii, sau cu popoarele Europei 
contemporane? Un proverb arab citat de Marc Bloch spune că „oamenii seamănă 
mai mult cu vremea lor decât cu părinţii". 133 Zicala se aplică la fel de bine 
indivizilor şi naţiunilor. Oricât de diferiţi ar fi românii de germani, să zicem, sunt 
mult mai apropiaţi astăzi de aceştia decât de strămoşii daci şi romani. Cei din 

urmă aparţineau unor civilizaţii „tradiţionale" având cu totul alt registru de 
mentalităţi şi comportamente decât avem noi într-o lume predominant tehnologică 
şi citadină. Ne apropie, fireşte, de daci şi de romani ceea ce ne apropie în genere 
de toţi semenii, indiferent de timp sau spaţiu. Altminteri, când se trece la un 
inventar mai precis, nu se pot exprima decât platitudini de genul: am moştenit 
curajul dacilor şi spiritul raţional al romanilor... O naţiune nu este un organism 
biologic, ci un organism social, nu se prezintă ca o simplă sumă de indivizi 
(fiecare cu mulţimea-i de strămoşi), ci ca o sinteză culturală. Oricâtă rămânere în 
urmă ar fi acumulat, românii prezintă totuşi profilul spiritual al unui popor al 
secolului al XX-lea. 

Noi nu ne războim cu miturile fondatoare. Fiecare naţie le are pe ale sale şi le 
cultivă cu grijă. Românii vor continua să-şi evoce istoria din cele mai vechi timpuri 
şi este normal să procedeze aşa. Ceea ce trebuie însă înţeles, nu pentru a 
arunca mecanismul în aer, ci pentru a-i pătrunde logica funcţionării, este procesul 
de actualizare, în sens mitologic, al fundaţiei originare sau fundaţiilor succesive. 
Trăim în prezent, dar ne raportăm la origini, avem o identitate incontestabilă, dar 
ne-o valorizăm prin identitatea strămoşilor. Toate acestea aparţin imaginarului 
istoric şi politic, ceea ce nu înseamnă că sunt lipsite de semnificaţie, dimpotrivă, 
în realitatea strictă suntem despărţiţi de trecutul îndepărtat, dar, prin actualizarea 
sa imaginară, trecutul devine o mare forţă a prezentului. 



Capitolul III Continuitatea 



Un paradox istoriografie: aria de formare a poporului român 

Insistenţa deosebită asupra „formării poporului" particularizează istoriografia şi 
conştiinţa istorică românească. Chestiunea este însă dublată şi amplificată prin 
întrebarea privitoare la spaţiul formării poporului român şi limbii române. Aici se 
înscrie faimoasa chestiune a continuităţii care, ataşată „etnogenezei", a contribuit 
la crearea unei adevărate „obsesii naţionale", întreţinută prin jocul ideologic şi 
politic. Problema continuităţii nu este de altfel decât manifestarea extremă a unei 
nelămuriri mai generale privind inserarea geografică a începuturilor poporului 
român. Ne aflăm, din nou, în faţa unei situaţii particulare în istoriografia 
europeană. Potrivit multiplelor teze divergente româneşti şi străine, românii s-ar fi 
format sau pe teritoriul corespunzător României moderne, sau într-o zonă limitată 
a acestui spaţiu, chiar foarte limitată în unele variante, sau într-o regiune 
depăşind cu mult extinderea actuală a poporului român, până la cuprinderea unei 
bune părţi din Europa Centrală şi sud-estică, sau, în sfârşit, undeva la sud de 
Dunăre, cu totul în afara ţării unde trăiesc astăzi! 

Trei factori principali stau la originea acestei situaţii cu totul paradoxale. 

Mai întâi, o anumită neconcordanţă între procesul efectiv al expansiunii 
romane şi al romanizării şi actuala configuraţie etnică a Europei sud-estice. 
Jumătatea nordică a Peninsulei Balcanice a făcut parte din Imperiu timp de vreo 
opt secole, interval care a permis instalarea şi consolidarea unei puternice vieţi 
romane. La nord de Dunăre, pe actualul teritoriu al României, romanii au stăpânit 
efectiv doar jumătate din Dacia. Provincia Dacia a făcut parte din Imperiu doar 
165 de ani, ceea ce poate ridica întrebări cu privire la amploarea romanizării. Pe 
de altă parte, jumătatea neanexată a Daciei nu a avut în mod logic cum să fie 
romanizată. Rezultatul se dovedeşte însă invers punctului de plecare: România, 
urmaşa Romei în această parte a Europei, se află la nord de Dunăre, şi nu la sud! 

în al doilea rând, ipotezele cele mai diverse au teren liber de manifestare dată 
fiind sărăcia izvoarelor privitoare la spaţiul nord-dunărean de-a lungul mileniului 
care separă retragerea stăpânirii romane la anul 271 de întemeierea statelor 
româneşti în secolul al XlV-lea, şi mai ales lipsa completă a izvoarelor scrise 
interne. Cu privire la anumite aspecte istorice, arheologia s-a dovedit capabilă de 
a suplini această lacună. Ştim astăzi că teritoriul Daciei a continuat să fie dens 
populat; putem reconstitui modul de viaţă al celor care au trăit aici. Din păcate, 
materialul arheologic nu vorbeşte; el nu ne poate spune ce limbă vorbeau 
făuritorii obiectelor respective într-un anume secol şi într-un anume colţ al 
României de astăzi. 

Şi, în sfârşit, în al treilea rând, dar deloc ultimul ca importanţă, a intervenit în 
joc, cu o mare complicaţie de variante, factorul ideologic şi politic. Negarea 
continuităţii româneşti şi aducerea românilor de la sud de Dunăre a corespuns 
evident obiectivelor austro-ungare în secolele al XVIII-lea şi al XlX-lea, 



continuând să fie un punct de dogmă în istoriografia maghiară de astăzi, cu 
scopul de a asigura maghiari lor primatul cronologic în Transilvania. Se întâlnesc 
însă, paradoxal, argumente comune la imigraţionişti şi la naţionaliştii români. 
Aceleaşi premise istorice pot justifica o teorie sau opusul ei! Invocată de latinişti, 
obsedaţi de nobleţea şi puritatea sângelui românesc, exterminarea dacilor a 
servit în egală măsură teza imigraţionistă; ce argument mai bun decât golirea 
Daciei de populaţia ei autohtonă? Şi, invers, neromanizarea dacilor, susţinută de 
extrema naţionalistă a dacismului pur, nu face decât să ofere argumente, în 
măsura în care toţi lingviştii serioşi consideră româna ca limbă romanică, ipotezei 
expansiunii românilor şi limbii române din afara spaţiului actual al României. 

La nord şi la sud de Dunăre. Un posibil compromis? 

în versiunea Şcolii Ardelene, preluată de ansamblul istoriografiei româneşti 
spre mijlocul secolului al XlX-lea, spaţiul românesc iniţial este reprezentat atât de 
Dacia, cât şi de teritoriul sud-dunărean. Românii apar ca urmaşi ai romanilor în 
această parte a Europei. Cum ştirile despre teritoriul de la nord de Dunăre sunt 
sumare, istoria secolelor care urmează retragerii aureliene se petrece mai curând 
în actuala Bulgarie decât în România de astăzi. „Românii au fost uniţi cu bulgarii 
de la venirea acestora - spune Şincai -; drept aceea nu numai bulgarii au bătut 
pe greci, ci doară mai mult şi mai adeseori i-au bătut românii sub numele 
bulgarilor, al cumanilor şi al paţinachilor." Iar în anul 963, odată cu Samuil, care 
era român, „crăimea au trecut de la bulgari la români". 134 Primul ţarat bulgar a 
fost, aşadar, bulgaro-român, iar cel de-al doilea româno-bulgar; Imperiul româno- 
bulgar, întemeiat de vlahii sud-dunăreni Petru şi Asan, şi înălţat la apogeu de 
loniţă, avea să reprezinte, până în faza istoriografiei comuniste, un capitol 
important de istorie românească. Kogălniceanu prelungeşte regatul vlahilor 
transdanubieni până la anul 1394, când a fost distrus de turci (este vorba, fireşte, 
despre ţaratele bulgare); el afirmă de asemenea că românii din Balcani au dat 
mai mulţi împăraţi Romei şi Bizanţului. Laurian se referă de asemenea la Regatul 
bulgaro-român (primul ţarat), apoi la Imperiul românilor şi al bulgarilor (al doilea 
ţarat, până la sfârşitul secolului al XlV-lea). 

Să remarcăm că deplasarea principalei scene a istoriei româneşti de la nord 
de Dunăre la sudul fluviului, şi pentru mai multe secole, putea sugera un scenariu 
apropiat de cel susţinut de imigraţionişti, chiar dacă istoricii români se manifestau 
ca partizani ai continuităţii. Romanitatea sud-dunăreană era pur şi simplu mai 
activă, mai „vizibilă" decât romanitatea din fosta Dacie. 

Faţă de această generoasă expansiune a spaţiului românesc iniţial, Haşdeu 
procedează, în Istoria critică a românilor, la o limitare severă. Lipsa elementelor 
germanice în limba română îl determină să îi retragă pe dacoromâni din zonele 
nord şi sud-dunărene, unde este atestată prezenţa migratorilor germanici. Spaţiul 
de formare a limbii şi poporului român devine chiar mai îngust decât frontierele 
Daciei romane. „Mapa etnografică" a României din secolul al lll-lea până în 

secolul al Vl-lea se întinde, după Haşdeu, „de la Severin până-n Haţeg, de la 
munţii Temeşianei până-n Olt, de parte de goţi şi de gepizi". Aşadar, 
„naţionalitatea română s-a născut şi s-a dezvoltat în Oltenia până-n valea 
Haţegului". Din Oltenia, românii aveau să se reverse spre Ardeal, Muntenia şi 
Moldova, într-un proces de lungă durată, început în secolul al Vl-lea şi prelungit 
până în veacul al XlV-lea. Haşdeu insistă asupra „forţei de expansiune a 
oltenilor". 135 Pentru el, Oltenia a fost şi rămâne nucleul naţionalităţii române. Cu 
siguranţă că naţionalistul Haşdeu a fost impresionat de „curăţenia etnică" a 
Olteniei, provincia cu cea mai mică pondere a elementului străin dintre toate 
ţinuturile româneşti. 

Alt gen de limitare teritorială întâlnim la Xenopol. Scopul său este de a 
demonta punct cu punct argumentaţia lui Roesler, care îşi publicase, în 1871, 
Studiile româneşti. în sprijinul tezei originii sud-dunărene a românilor, Roesler 
invoca apropierea dintre dacoromână şi macedoromână, două dialecte ale 
aceleiaşi limbi, aflate astăzi la mare distanţă una de cealaltă, precum şi influenţa 
sud-slavă în limba română. Replica lui Xenopol a apărut în 1884, sub titlul Teoria 
lui Roesler. Studii asupra stăruinţei românilor în Dacia Traiană (şi în franceză, în 
1885: Une enigme historique. Les Roumains au Moyen Âge). Tactica sa 
urmăreşte două obiective: mai întâi separarea netă, de la bun început, a 
românilor nord-dunăreni şi macedoromânilor, şi în al doilea rând explicarea 
influenţei sud-slave altminteri decât prin sejurul românilor la sud de fluviu. Potrivit 
lui Xenopol, Moesia ar fi fost slab romanizată în Antichitate; românii nu au avut 
deci cum să se formeze aici. Elementul romanic se afla nu în Moesia, ci mai la 
sud, în Munţii Balcani. Nicio legătură directă, aşadar, între cele două trunchiuri 
romanice ale Răsăritului: „Dacoromânii şi macedoromânii sunt două popoare 
deosebite prin obârşia lor, care datoresc asemănarea lor covârşitoare împrejurării 
că se trag din amestecul aceloraşi elemente." 136 Pentru a-i distanţa şi mai sensibil 
pe români de sfera balcanică, Xenopol îi îndepărtează şi de Dunăre, împingându- 
i spre munţi. în epoca migraţiilor, românii s-ar fi retras în „cetatea" Carpaţilor, în 
zona Transilvaniei; iată ceea ce explică unitatea remarcabilă a limbii române, ca 
şi existenţa unor cuvinte de origine maghiară în graiul tuturor românilor, precum şi 
„descălecatul" lui Negru Vodă în Ţara Românească şi al lui Dragoş-Bogdan în 
Moldova. După ultimul val migrator, cel al tătarilor, românii (dându-şi seama că 
migraţiile s-au terminat?) au coborât spre deal şi câmpie, întemeind cele două 
principate. Formarea poporului român şi continuitatea românească sunt limitate 
deci la Transilvania, desfăşurându-se la adăpostul arcului carpatic. 

în ce priveşte lămurirea influenţei sud-slave - celălalt punct esenţial al 
demonstraţiei lui Xenopol -, şi aici asistăm la o întoarcere completă a 
argumentelor lui Roesler. Odată ce evoluţia românilor la sudul Dunării nu este de 
acceptat, rămâne soluţia inversă: expansiunea slavilor din sud la nord de fluviu. 
Xenopol consideră că primul ţarat bulgar s-ar fi extins asupra întregului teritoriu 
românesc de astăzi. Timp de câteva secole, „România" a făcut parte din Bulgaria. 

135 B. P. Haşdeu, op. cit, voi. I, pp. 306-308. 

136 A. D. Xenopol, Teoria lui Roesler. Studii asupra stăruinţei românilor în Dacia Traiană, 
Tipografia Naţională, laşi, 1884, p. 224. 



lată explicat ritul slav în biserica română şi, în genere, influenţa politică şi 
culturală a slavonismului. 

Cu ce ochi ar privi astăzi un naţionalist român limitarea continuităţii româneşti 
la Transilvania şi supunerea primilor români ţaratului bulgar? Şi totuşi, Xenopol a 
procedat aşa din pur naţionalism, în intenţia de a nărui până la temelie eşafodajul 
construit de Roesler. Căile naţionalismului sunt diverse şi uneori neaşteptate. 

Haşdeu mărginise „leagănul" poporului român la Oltenia. Xenopol îşi 
exprimase preferinţa pentru alta dintre provinciile româneşti: Transilvania. Onciul 
depăşeşte aceste limitări. într-un text conceput ca o recenzie a cărţii lui Xenopol, 
dar devenit o lucrare de sine stătătoare, una dintre monografiile fundamentale 
asupra chestiunii („Teoria lui Roesler. Studii asupra stăruinţei românilor în Dacia 
Traiană de A. D. Xenopol. Dare de seamă critică", în Convorbiri literare, 1885), el 
opta pentru spaţiul întreg al Daciei romane: Oltenia, Banatul şi partea apuseană a 
Transilvaniei. Dar aria formării poporului român se extindea, potrivit lui Onciul, şi 
dincolo de Dunăre. Moesia, superficial romanizată potrivit tezei lui Xenopol, 
devenea la Onciul un puternic focar de romanitate. Dunărea dispărea ca graniţă. 
„România" originară cuprindea cam jumătate din teritoriul actual al României, dar 
în plus o parte însemnată din Bulgaria şi Serbia de astăzi. 

Am văzut că încadrarea romanităţii sud-dunărene în istoria românească avea 
deja o tradiţie în istoriografia naţională. Onciul se referă însă nu numai la un 
teritoriu comun al românilor şi vlahilor balcanici, ci, într-un sens parţial apropiat de 
al imigraţioniştilor, la alimentarea romanităţii nord-dunărene cu valuri romanice 
din sud. Teoria sa, numită admigrare, prezintă o soluţie de sinteză sau de 
compromis între teza strictă a continuităţii şi teza nu mai puţin strictă a imigraţiei. 
Din punctul de vedere al lui Onciul, poporul român s-a format atât prin 
continuitatea elementului dacoromân din provincia Dacia, cât şi prin aportul 
considerabil de populaţie romanizată de la sudul fluviului. în primele secole ale 
Evului Mediu, elementul roman din Peninsula Balcanică era chiar mai puternic 
„decât putea să fie în Dacia Traiană pe timpul năvălirilor. Acest element roman al 
ţărilor balcanice - afirmă Onciul - este fără îndoială identic cu cel român, şi astfel 
istoria noastră se petrece la început mai ales în Peninsula Balcanică, de unde ea 
şi purcede mai întâi prin cucerirea romană a ţărilor traco-ilirice şi romanizarea 
acestora. Ar fi foarte greşit a renunţa la această istorie şi a ne mărgini trecutul 
numai la Dacia Traiană, unde se pare că îl vom căuta pentru acel timp în zadar, 
spre a-l cunoaşte şi înţelege". 137 

Din secolul al Vll-lea, timp de câteva veacuri, în urma invaziei slave la sud de 
Dunăre, „rezervorul" romanic al Balcanilor a alimentat considerabil spaţiul nord- 
dunărean a cărui romanitate, deşi supravieţui se, fusese totuşi diminuată prin 
multiplele invazii barbare. Ca şi Xenopol, Onciul argumentează apartenenţa 
teritoriilor din stânga Dunării la ţaratul bulgar, ceea ce ar fi facilitat procesul 
„admigrării". El consideră chiar - spre deosebire de Xenopol - că şi al doilea ţarat 
- Imperiul româno-bulgar - s-ar fi întins până la Carpaţi, fapt care ar explica, în şi 

137 Dimitrie Onciul, „Teoria lui Roesler. Studii asupra stăruinţei români lor în Dacia Traiană 
de A. D. Xenopol. Dare de seamă critică", în Scrieri istorice (ediţie Aurelian Sacerdoţeanu), 
voi. I, Editura Ştiinţifică, Bucureşti, 1968, p. 244. 



mai mare măsură, ponderea elementului românesc în această construcţie 
politică. Aici s-ar afla şi originile Ţării Româneşti, Muntenia desprinzându-se la un 
moment dat de statul Asăneştilor. Populaţia românească s-ar fi extins la răsărit 
de Olt şi de Carpaţi - în Muntenia şi Moldova - abia începând din a doua 
jumătate a secolului al Xl-lea (în urma abandonării acestor ţinuturi de către 
pecenegi). Românii apăreau astfel în acelaşi timp ca autohtoni (în Dacia romană), 
imigranţi (de la sud de Dunăre) şi cuceritori (în Principate). 

Nu discutăm validitatea soluţiei propuse de Onciul, şi nici validitatea oricărei 
soluţii în genere. Remarcăm doar că teza admigraţiei reuşea o îmbinare abilă 
între continuitate şi imigraţionism, propunând răspunsuri plauzibile la toate 
întrebările incomode ale imigraţioniştilor. Odată ce elementul românesc s-a 
format şi la sud de Dunăre, toată argumentaţia imigraţionistă nu mai putea fi 
folosită împotriva continuităţii nord-dunărene! 

în interpretări ulterioare, Onciul avea să pună accentul în ceva mai mare 
măsură pe spaţiul Daciei romane şi să sublinieze trăinicia elementului roman 
instalat aici, ceea ce conferea doar un rol auxiliar aportului sud-dunărean. 

Pe aceeaşi linie de sinteză între continuitate şi imigraţie s-au situat şi cei mai 
de seamă lingvişti români. în ansamblu, se poate constata o mai mare 
disponibilitate a lingviştilor decât a istoricilor în ce priveşte luarea în considerare a 
romanităţii sud-dunărene ca element fondator. Cel mai departe avea să meargă 
Alexandru Philippide (1859-1933) care, în lucrarea sa Originea românilor (1923- 
1927), a susţinut stingerea completă (sau aproape completă) a romanităţii nord- 
dunărene după retragerea aureliană şi recolonizarea teritoriului actual al 
României cu populaţie romanică venită de la sud de Dunăre începând din secolul 
al Vll-lea (şi până în secolul al XI ll-lea). 138 

Deosebindu-se doar parţial de Roesler şi de Philippide, Ovid Densuşianu 
(1873-1938) a luat în considerare, în Histoire de la langue roumaine (1902), 
lucrare care s-a bucurat de o largă audienţă în lingvistica romanică, 
supravieţuirea unui oarecare element roman la nordul Dunării, mai ales în sud- 
vestul României de astăzi; totuşi, şi din punctul lui de vedere, elementul balcanic 
a fost mai important decât cel autohton, avându-şi însă obârşia nu în Moesia, 
cum se considera îndeosebi, ci mai la vest, în lliria. 139 în sfârşit, Sextil Puşcariu 
(1877-1948) a propus o sinteză lingvistică implicând în egală măsură teritoriul 
Daciei Traiane şi provinciile traco-ilirice ale Peninsulei Balcanice. 

Pe linia Onciul-Puşcariu merge şi G. I. Brătianu în Une enigme et un miracle 
historique: le peuple roumain (1937, ediţie românească 1940), lucrare în care 
polemizează cu imigraţioniştii, acceptând totuşi originea parţial sud-dunăreană a 
limbii române şi a poporului român, după cum concede teoriei imigraţioniste şi 
faptul că „regiunea de la est de Carpaţi, Moldova şi Basarabia, a fost desigur 



Alexandru Philippide, Originea românilor, voi. I, laşi, 1923, p. 854, şi voi. II, laşi, 1927, 
p. 569. 

139 Ovid Densuşianu, Histoire de la langue roumaine, voi. I, Paris, 1902 (reimprimat 
Bucureşti, 1929), pp. 288-289: „Un point oii nous tombons d' accord avec Rosler c' est que 
le centre de la formation oii roumain doit etre place au sud du Danube." 



ultima etapă a expansiunii române în Evul Mediu" 140 . Romanizarea relativ târzie a 
spaţiului moldovenesc (în secolele precedând constituirea principatelor) nu 
însemna însă, potrivit lui Brătianu, un argument în favoarea priorităţilor slave, 
deoarece slavilor, menţionaţi de lordanes şi Procopiu, le luaseră locul între timp 
diverse popoare de stepă, precum pecenegii şi cumanii. Dacă Moldova n-a fost la 
origine românească, ea n-a fost, aşadar, nici slavă! Ideea dublei origini, nord- şi 
sud-dunăreană, este exprimată clar şi de P. P. Panaitescu, în manualul său de 
istorie a românilor: „[...] din existenţa elementului albanez în limba română şi din 
asemănarea dialectelor dacoromân şi macedoromân rezultă că locul de formare 
al neamului românesc este valea Dunării de jos pe ambele maluri ale acestui 
fluviu, Dacia Traiană toată, precum şi cele două Moesii (Bulgaria şi Serbia)." 141 

O constatare se impune, poate neaşteptată pentru cititorul român de astăzi, 
supus timp de decenii, în era comunismului naţionalist, unei violente campanii 
antiroesleriene: este faptul alegerii, de mulţi specialişti români, istorici şi lingvişti, 
a unei soluţii de compromis între continuitate şi imigraţionism (cu multiple nuanţe 
în ce priveşte ponderea sau întinderea teritoriilor nord- sau sud-dunărene 
implicate în geneza românească). 

Consolidarea românităţii nord-dunărene 

Sunt totuşi istorici care, fără a ignora câtuşi de puţin romanitatea balcanică, îşi 
propun în primul rând să consolideze şi să întregească sfera romanităţii şi 
românităţii nord-dunărene. în începuturile vieţii romane la gurile Dunării (1923), 
Pârvan dublează provincia Dacia cu un al doilea focar de romanitate pe care îl 
numeşte Dacia scitică. Sub acest nume, el adună Dobrogea, aflată timp de 
secole sub stăpânire romană, Muntenia, sudul Moldovei şi al Basarabiei, lată, 
aşadar, în măsura în care drepturile româneşti se justificau prin originile 
dacoromâne, includerea în sfera idealei Românii originare, a celei mai mari părţi 
din teritoriul rămas în afara Daciei Traiane. Chiar neanexată oficial la Imperiu, 
câmpia de la nord de Dunăre, cuprinsă între romanitatea transilvană, olteană şi 
dobrogeană, este supusă la rându-i unei sensibile romanizări. „Dobrogea e plină 
de oraşe romane. Muntenia şi Moldova sunt pline de sate dace, străbătute de 
viaţa romană. între Dacia lui Traian, care-şi începe viaţa cea nouă de-abia de la 
107 înainte, şi Dobrogea, care o începuse cu aproape o sută de ani mai curând, 
se deschid drumuri multe, bine păzite şi mereu umblate, atât din Ardeal spre 
Mare, cât şi de la Mare spre Ardeal. Pe văile Şiretului, Buzăului, lalomiţei, 
Argeşului, trec acum, la deal şi la vale, trupe romane, negustori romani, ţărani 
dacoromâni, şi viaţa dacică, până în adâncurile ei, fără zgomot şi pompă se face 
viaţă romană." 142 întregul teritoriu al României, toate provinciile româneşti şi-au 
adus contribuţia la formarea poporului român - aceasta este concluzia lui Pârvan 



G. I. Brătianu, O enigmă şi un miracol istoric: poporul român, Fundaţia pentru Literatură 

141 P. P. Panaitescu, Istoria românilor, Editura Didactică şi Pedagogică, Bucureşti, 1990 
(reproducere a ediţiei din 1 943), p. 60. 



(exprimată net şi în Dacia). 

Şi lorga ţine să integreze într-o timpurie Ţară Românească spaţiul complet al 
României, chiar dacă intensitatea romanităţii sau a românităţii nu îi apare identică 
de la o provincie la alta: „Ţara întreagă însă, şi Ardealul, unde erau românii mai 
mulţi, şi Oltenia, unde erau destui, şi Muntenia, unde satele erau mai rare, şi 
Moldova, unde în partea de nord-est se mai urma, pe încetul, de ai noştri, 
romanizarea slavilor de apus, a ruşilor mici, toate la un loc se chemau Ţara 
Românească [...]" 143 

Pentru lorga şi Pârvan, românii sunt moştenitorii şi continuatorii întregii 
romanităţi orientale, prin faptul însuşi al supravieţuirii lor spre deosebire de cea 
mai mare parte a elementului latin din Balcani. Romanitatea sud-dunăreană a 
jucat un rol însemnat în extinderea elementului roman în Dacia, dar acesta, o 
dată implantat la nord de Dunăre, s-a menţinut în principal graţie propriei vitalităţi. 
Faza românească a istoriei se desfăşoară în primul rând pe teritoriul României 
actuale. Referindu-se la imperiul numit îndeobşte în istoriografia românească 
„româno-bulgar", lorga îi sub liniază caracterul fundamental bulgar; întemeietorii 
români şi-au pierdut repede „conştiinţa că se ţin de alt neam decât de nea mul 
bulgăresc". „Prin românii aceştia răzleţi, dintre ciobanii noştri, s-au îndeplinit, prin 
urmare, lucruri mari şi glorioase, dar pentru alt neam."™ 4 

Nici C. C. Giurescu nu invocă vreun aport de populaţie românească de dincolo 
de Dunăre în primele secole ale Evului Mediu, chiar dacă subliniază prezenţa şi 
vitalitatea vlahilor balcanici. El ţine să integreze în procesul constituirii poporului 
român ansamblul teritoriului nord-dunărean. „Retragerii în munţi", invocată de 
Xenopol, care ar fi limitat drastic spaţiul românesc originar, îi opune retragerea la 
pădure în faţa diverşilor invadatori („ adăpostul strămoşilor noştri în Evul Mediu a 
fost pădurea"). Dar o dată ce pădurea acoperea practic întreg pământul 
românesc, aproape că nici nu mai poate fi vorba de o retragere, de o cedare de 
teritoriu." [...] Câmpia Munteniei şi podişul moldovean ca şi cel ardelean erau 
acoperite de codri imenşi. De la poalele munţilor şi până la Dunăre şi la Nistru, 
chiar în unele locuri până la mare, putea merge cineva numai prin pădure." 145 în 
codrul Vlăsiei - ceea ce ar însemna „pădurea românilor" -, aşadar în câmpia 
munteană, „dacoromânii" se aflau la ei acasă în momentul venirii slavilor. 

Cu toată concentrarea treptată asupra ansamblului teritoriului românesc 
actual, se poate spune că toţi istoricii anteriori perioadei comuniste au luat în 
considerare formarea şi evoluţia poporului român şi în Balcani. Diferenţele de 
interpretare privesc fluxul de populaţie: participarea, fie masivă, fie limitată, ori 
neparticiparea sau nu o participare semnificativă, a românităţii balcanice la 
construcţia românească nord-dunăreană. Demonstraţia istorică nu era lipsită de 
implicaţii actuale: România urmărea să joace un rol de arbitru în Balcani şi se 
erija deschis în protectoare a aromânilor risipiţi în peninsulă. 

142 Vasile Pârvan, începuturile vieţii romane la gurile Dunării, ediţia a ll-a, Editura 
Ştiinţifică, Bucureşti, 1974, p. 130. 

143 N. lorga, Istoria românilor pentru poporul românesc, voi. I, p. 35. 

144 Ibidem, p. 51 . 

145 C. C. Giurescu, op. cit, voi. I, p. 269. 



în anii comunismului: imperative ideologice şi argumente arheologice 



Faza comunistă a discursului istoric s-a remarcat, dimpotrivă, prin eclipsarea 
românismului balcanic. în etapa „internaţionalistă", expansiunea slavă asupra 
spaţiului românesc originar - rusească în nord şi bulgărească în sud - nu mai 
lăsa locul vreunei afirmări româneşti dincolo de frontierele actuale, ele însele 
estompate prin cufundarea în marea slavă. Dar nici etapa ulterioară, naţionalistă, 
nu s-a dovedit mult mai prielnică românilor de „dincolo". Principiul „neames- 
tecului" în treburile celorlalte state - necesar regimului Ceauşescu pentru a 
pretinde neamestecul „celorlalţi" în propria-i politică - a fost coborât şi în trecut. 
Frontierele României moderne s-au imprimat ca un cadru imuabil al întregii evo- 
luţii istorice: o Românie eternă, cu contururile României Mari de la 1918 (la un 
moment dat, pe hărţile destinate uzului didactic a apărut, indiferent de epoca 
reprezentată, imaginea României Mari, acoperită cu aceeaşi tuşă de culoare. 
România se detaşa ca singura entitate europeană cu contur invariabil, chiar şi în 
Evul Mediu, cu secole înainte de întemeierea ei!). Din această perspectivă nu mai 
putea fi vorba de „anexarea" istorică a spaţiului sud-dunărean, cum nu putea fi 
vorba nici de „renunţarea" (tot în sens istoric) la acele provincii (Transilvania, 
Dobrogea, Basarabia), cuprinse timp de secole între alte frontiere. Istoria se 
rescria în sensul unei Românii existente dintotdeauna, nevoind nimic de la alţii şi 
necedându-le nimic din patrimoniul său. 

în volumul I, din 1960, al Istoriei României, renunţării la spaţiul balcanic i se 
găseşte o justificare teoretică, prin marcarea distincţiei între două etape, prima 
„premergătoare formării poporului, în care nu se poate vorbi decât de o populaţie 
romană sau romanică, şi etapa de lungă durată a formării înseşi a poporului 
român ca popor aparte". Aşadar, chiar dacă ambele maluri ale Dunării puteau fi 
luate în considerare pentru perioada stăpânirii romane în Dacia sau imediat după 
aceea, chestiunea aceasta nu avea nicio legătură cu formarea propriu-zisă a 
poporului român, ci doar cu extinderea elementului romanic în Europa sud-estică. 
Poporul român s-a format abia după separarea romanităţii balcanice de roma- 
nitatea nord-dunăreană în urma invaziei slavilor, mai precis „în ultimele secole ale 
mileniului I e.n., în spaţiul de la nordul Dunării de jos, având ca teritoriu nucleu 
ţinuturile de deal şi de munte ale Daciei". 146 

Limitării la spaţiul nord-dunărean i se adăuga o altă limitare încă mai strictă, 
exprimată, din motive de prudenţă, în stilul de lemn al epocii. Propoziţia: „[...] 
având ca teritoriu nucleu ţinuturile de deal şi de munte ale Daciei" voia să spună 
că poporul român nu s-a născut nici măcar pe întregul teritoriul al României, ci 
doar acolo unde a existat o colonizare romană, în zona de deal şi de munte a 
Transilvaniei şi Olteniei. Era opinia lui Constantin Daicoviciu, pe care a susţinut-o 
apoi, în anii relativei „liberalizări", într-o manieră deschisă şi argumentată. în 
partea care i-a revenit la Istoria României, publicată în 1969, Daicoviciu sublinia 
faptul că principiul continuităţii privea doar Dacia romană, nu întregul teritoriu 



Istoria României, voi. I, Editura Academiei, Bucureşti, 1960, pp. 776 şi 808. 



românesc de astăzi, dat fiind că „populaţia dacică din Muntenia şi Moldova a fost 
romanizată mult mai târziu". El îşi exprima rezervele asupra tentaţiei atribuirii 
etnice a materialului arheologic, metodă de care s-a uzat şi abuzat pentru a se 
decreta caracterul românesc al oricărui vestigiu. îndrăznea chiar să considere 
cultura Dridu (identificată în Muntenia, puţin prezentă în Transilvania, dar puternic 
dezvoltată în Bulgaria), cultură interpretată în genere de arheologii români în 
sensul continuităţii, drept „o cultură slavă (sau, mai bine zis, slava-bulgară)". 147 
Teritoriul românesc se împărţea astfel între o Transilvanie romanizată şi un spaţiu 
extracarpatic marcat de o puternică amprentă slavă. 

Cultura Dridu se află de altfel, de mai multe decenii, în locul unei polemici, 
majoritatea cercetătorilor români susţinându-i caracterul românesc, iar cei străini 
factura slavă. Miza este cu atât mai mare cu cât perioada în discuţie, secolele al 
VII l-lea-al Xl-lea, corespunde cristalizării fenomenului lingvistic şi etnic românesc, 
în Istoria poporului român (1970), Ion Nestor, arheolog de altfel reputat pentru 
valoarea şi originalitatea cercetărilor sale, dă dovadă, spre deosebire de Dai- 
coviciu, de un remarcabil conformism. Elementele constitutive ale culturii Dridu le 
vede a fi „majoritar de origine română", „protoromânii" fiind identificaţi în secolul al 
Vl-lea, iar aria de formare a poporului român extinsă, fără multă discuţie, la întreg 
teritoriul ţării, cu sublinierea puternicelor legături dintre provincii. 148 

Această versiune, a formării poporului român exact pe teritoriul unde locuieşte 
astăzi, fără cea mai mică fluctuaţie a frontierelor, s-a impus în anii 70 şi '80, atât 
în discursul oficial privitor la istoria naţională, cât şi în contribuţiile mai mult sau 
mai puţin conformiste ale multor specialişti. 

Lucrarea Ligiei Bârzu, Continuitatea creaţiei materiale şi spirituale a poporului 
român pe teritoriul fostei Dacii (1979), reluată într-o nouă versiune, într-un text 
scris în anii '80, dar apărut în 1991 (Originea şi continuitatea românilor. Arheo- 
logie şi tradiţie istorică), oferă o perspectivă de ansamblu a problemei şi un punct 
de plecare stimulant pentru punerea în discuţie a raportului arheologie- 
continuitate. între premisele oferite, oglindind un profesionalism incontestabil, şi 
concluziile, deja bine ştiute, se interpune grila ideologică a „unităţii şi continuităţii", 
întâlnim astfel, ca fapt bine stabilit, paralelismul procesului de romanizare în 
Dacia romană şi în afara ei: „Ţinând seama de toate elementele posibile, apare 
ca foarte verosimilă acceptarea unei date foarte timpurii pentru momentul în care 
latina a început să fie general folosită în teritoriul dacilor estici, în Muntenia şi în 
sudul Moldovei." 149 

Rezultă din context că acest moment ar fi anterior retragerii aureliene sau, în 
orice caz, nu mult posterior. Pentru un „nearheolog" dificultatea este următoarea: 
s-a avansat în genere, în sprijinul unei romanizări rapide şi profunde, caracterul 
organizat şi masiv al colonizării romane în provincia Dacia; chiar şi aşa, 

arheologia dovedeşte supravieţuirea până târziu, mult după retragerea aureliană, 
a unor importante elemente şi „insule" de civilizaţie dacică; cum s-a putut petrece 
atunci în paralel un fenomen similar de romanizare, de impunere a limbii latine, 
acolo unde romanii nu s-au instalat? 

Aflăm apoi că, după secole de continuitate materială neîntreruptă, se petrece 
o răsturnare completă în a doua parte a secolului al Vl-lea şi în prima jumătate a 
secolului al Vll-lea, o dată cu instalarea slavilor pe teritoriul românesc. Totul se 
schimbă, aspectul locuinţelor, inventarul lor şi chiar ritul funerar. Se întâlnesc 
doar morminte incinerate, „în contrast izbitor cu secolele precedente". „Este 
momentul în care tradiţiile antice dispar, când cultura se întoarce la forme de 
manifestare preistorice, cum ar fi preponderenta ceramicii lucrate cu mâna şi 
decăderea tehnicii şi tradiţiilor meşteşugăreşti." 150 

Concluzia? O cunoaştem: nu poate fi, indiferent de premise, decât 
continuitatea materială şi spirituală pe teritoriul fostei Dacii! 

Se procedează de fapt la un amalgam, între continuitatea „de viaţă" şi 
continuitatea românească, două chestiuni cu totul diferite. Continuitatea de viaţă 
este evidentă, şi aproape că nici nu am mai avea nevoie de argumentele 
arheologiei pentru a o susţine. Cine îşi mai poate închipui astăzi că dacii ar fi 
dispărut, exterminaţi de romani, sau că la 271 sau indiferent când după aceea, 
populaţia nord-dunăreană ar fi emigrat la sud de fluviu? A trecut vremea când 
Roesler îi deplasa pe dacoromâni în Balcani, iar Xenopol îi înghesuia în munţii 
Transilvaniei. Problema continuităţii româneşti nu este însă dacă oamenii au 
continuat să trăiască aici, ci dacă au continuat să vorbească limba latină şi apoi 
limba română. Dacă nu s-a petrecut cumva o ştergere a latinităţii, precum în 
Britania, în Panonia, în Balcani şi în Africa de Nord. Discontinuitatea arheologică 
din jurul anului 600, reflectând restructurări care au evoluat apoi spre cultura 
Dridu, este susceptibilă de a fi interpretată şi în acest sens. Arheologia apare ca o 
armă cu dublu tăiş: depinde cine şi cum o foloseşte. Este mai prudent şi mai 
corect să nu amestecăm lucrurile: argumentele mate riale nu au cum să spună 
ceva decisiv despre limba sau limbile vorbite, sau despre amalgamul lingvistic, 
nici în favoarea, nici în defavoarea românilor. 

După 1989, motivele politice ale limitării istorice la frontierele actuale nu mai 
au curs. Cultura Dridu poate servi acum nu numai la „ţinerea sub control" a 
întregului teritoriu românesc, ci şi la extinderea spaţiului său originar. Cum nimic 
nu exprimă mai bine ca un manual de şcoală ideile istorice de largă circulaţie, 
ajunge să privim harta inserată în manualul de Istoria românilor pentru clasa a XI- 
a, apărut în 1992, pentru a avea imaginea „noii" arii de formare a poporului 
român. „Aria primului ansamblu arheologic românesc" (este vorba, evident, 
despre cultura Dridu) include România Mare în totalitatea sa, căreia i se adaugă 
aproape întreg teritoriul Ungariei şi Bulgaria până la Munţii Balcani. 151 



Ibidem, p. 86, şi Ligia Bârzu şi Stelian Brezeanu, Originea şi continuitatea românilor. 

Remarcabilă expansiune pentru o cultură căreia Daicoviciu îi refuza până şi 
dreptul de a reprezenta Transilvania! Nu era oare mai corect să li se explice 
elevilor că de fapt nu ştim dacă Dridu este o cultură română, slavă sau slavo- 
română? Că de fapt cercetarea unor vestigii materiale nu ne permite să tragem 
concluzii (în orice caz, nu concluzii indiscutabile) cu privire la limba pe care o 
vorbeau cei în cauză? Poate fi considerată Bulgaria, exact în faza de expansiune 
a primului ţarat bulgar, drept pre dominant românească? Românii se aflau, 
fireşte, în acest vast spaţiu, după cum se aflau şi slavii; nu pot fi excluşi unii în 
favoarea celorlalţi. 152 

Statul românesc de-a lungul „mileniului întunecat" 

Pe lângă continuitatea etnică, un aspect nu mai puţin mitologizat îl reprezintă 
continuitatea politică. Simpla perpetuare a unui element românesc amorf, supus 
diverselor stăpâniri străine, nu pare o soluţie convenabilă. Mărturisit sau nu, ceea 
ce îi complexează pe români este lipsa, timp de o mie de ani, a unui stat 
românesc, este lipsa unei tradiţii politice adânc înrădăcinate în timp, comparabilă 
cu a naţiunilor vecine. 

Cronica lui Huru a încercat, la vremea ei, să suplinească şi această lacună, 
inventând, din nimic, o republică românească la anul 271. Statul comun al 
românilor şi bulgarilor a putut juca, mai credibil, un rol similar. O dată cu Xenopol 
şi Onciul el s-a metamorfozat însă într-un fel de stăpânire bulgărească asupra 
teritoriului nord-dunărean. 

Mergând, cum îi era felul, pe cărări nebătătorite, Haşdeu a reconstituit o istorie 
mirifică în jurul marii familii a Basarabilor. Eseul care le este consacrat în 
Etymologicum Magnum Romaniae, publicat apoi separat sub titlul Basarabii. 
Cine? De unde? De când? (1896), oferă poate cea mai fascinantă lectură istorică 
din tot ce s-a scris în literatura românească. Adunând piesă cu piesă în sensul 
unei demonstraţii savant conduse şi de o logică aparent impecabilă, Haşdeu 
reuşeşte să construiască un splendid edificiu imaginar. Concluzia este că 



152 Semnificativă pentru limitele între care poate evolua discuţia este lucrarea lui Kurt 
Horedt (arheolog german originar din România, profesor la Universitatea din Cluj, apoi 
stabilit în Germania): Siebenburgen im Fruhmittelalter, Bonn, 1986. Horedt, căruia nu i se 
poate contesta familiarizarea cu arheologia medievală timpurie a spaţiului românesc, 
consideră că în secolul al Vll-lea Ardealul a fost complet slavizat, epoca slavă prelungindu- 
se până în veacul al X-lea. Elementul românesc ar apărea aici abia începând din secolul al 
IX-lea. Nu înseamnă că arheologul româno-german are dreptate; înseamnă doar că 
problema este suficient de complicată pentru a mai fi tratată în sentinţe categorice şi fără 
apel. Cea mai recentă contribuţie în materie este articolul „Dridu", scris de Eugenia 
Zaharia, în Enciclopedia arheologiei şi istoriei vechi a României (coordonator ştiinţific: 
Constantin Preda), voi. II, Editura Enciclopedică, Bucureşti, 1996, pp. 81-83. Se reiterează 
interpretarea acestei culturi ca strict românească şi perfect unitară într-un spaţiu mai întins 
decât al României de astăzi. Este menţionat Ion Nestor, nu sunt menţionaţi nici Constantin 
Daicoviciu, nici Kurt Horedt. Probabil că nu merită să li se dea replica, odată ce nu 
gândesc aşa cum trebuie să gândească! 



Basarabii, castă dacică la origine, care a dat Daciei regi şi Romei câţiva împăraţi, 
ar fi vegheat apoi, timp de un mileniu, în fruntea Olteniei, destinele poporului 
român, până când, tot ei, au întemeiat Ţara Românească. O continuitate politică 
desăvârşită şi încă, în unele perioade, marcată de fapte în scrise în marea istorie 
a lumii. 

După atâtea tentative, din păcate imaginare, terenul rămânea tot gol. Pentru 
a-l acoperi, lorga a sugerat organizarea autohtonilor, după retragerea aureliană, 
în ceea ce el numea Romanii populare, soluţie nu tocmai explicită, dar care a 
părut multora versiunea salvatoare, invocată de diverşi autori până astăzi. 

Voievozii transilvani, Gelu, Glad şi Menurnorut, consemnaţi în Cronica ungară 
a lui Anonymus (Gesta Hungarorum), joacă un rol însemnat în istoria 
românească, tocmai fiindcă ilustrează, pe lângă continuitatea etnică, şi prezenţa 
unor structuri statale româneşti, în momentul expansiunii maghiare. Această 
poziţie privilegiată a frânat întrucâtva exercitarea firească a demersului 
istoriografie critic. Mai curând decât personalităţi reale, cei trei par a fi, aidoma lui 
Negru Vodă, personaje-simbol, individualizări ale unei anumite idei politice sau 
situaţii istorice (în cazul discutat, existenţa formaţiunilor româneşti), ceea ce nu 
schimbă, în fond, esenţa problemei. 

în ultima jumătate de secol s-a căutat - recurgându-se îndeosebi la materialul 
arheologic - coborârea mai adânc în timp a unor asemenea închegări politice. 
Este de altfel greu de conceput un spaţiu de întinderea României lipsit de forme, 
fie şi sumare, de organizare teritorială. Dar acest gen de fărâmiţare în stătuleţe 
de sine stătătoare nu putea satisface întru totul ideologia naţional-comunistă, 
înclinată spre unitatea deplină a ţării şi spre continuitatea nu mai puţin deplină 
între Dacia şi România. Statul, statul întreg, trebuia să continue, cu orice preţ. 
Aşa se face că în Programul partidului comunist român, din 1975, text foarte 
implicat în istorie, apare consemnat un „stat neorganizat" rămas pe teritoriul 
Daciei, după retragerea stăpânirii romane. 153 Potrivit tuturor definiţiilor şi 
interpretărilor în vigoare, statul pare a fi mai curând ceva organizat. Conceptul de 
„stat neorganizat" a reprezentat, la vremea respectivă, o adevărată contribuţie, nu 
numai privitoare la istoria românilor, ci şi la teoria statului în genere. Existenţa 
neîntreruptă a statului de la Burebista la Ceauşescu s-a impus ca o dogmă a 
naţional-comunismului autohton, statul român devenind astfel unul dintre cele mai 
vechi din Europa. 

Concluzii: arheologie, lingvistică şi politică 

lată, aşadar, într-o înşiruire rapidă şi fatal incompletă, cum se prezintă 
avatarurile spaţiului românesc originar: de la Oltenia lui Haşdeu la complexul 
România-Ungaria-Bulgaria al ultimelor manuale şcolare, sau de la exclusiv sud- 
dunăreana românitate roesleriană la nu mai puţin exclusiva alcătuire a poporului 
român pe teritoriul strict al Daciei de ieri şi al României de azi. Nu ne permitem să 
sugerăm o soluţie care să favorizeze una sau alta dintre ipoteze. Credem însă că 



Programul Partidului Comunist Român.. . p. 28. 



două remarci sunt absolut necesare, prima de ordin metodologie, cea de a doua 
de ordin ideologic. 

în chestiunea formării poporului român şi a continuităţii, istoricii români din 
ultima jumătate de veac au manifestat tendinţa de supraevaluare a propriilor lor 
mijloace, dezinteresându-se în genere de cercetările şi concluziile lingviştilor. 
Cum sursele literare sunt în genere epuizate, istoriografia românească a mizat pe 
arheologie. Problema continuităţii a devenit astfel o problemă aproape exclusiv 
arheologică. Limba a trecut pe plan secundar faţă de mărturiile „concrete". 
Demers curios, dat fiind că totuşi ceea ce se numeşte printr-o formulare destul de 
vagă „formarea poporului român" înseamnă de fapt, mult mai precis şi mai 
adecvat, „formarea limbii române". Român este cine vorbeşte româneşte; chiar 
dacă nu este singura „condiţie", este condiţia primă şi obligatorie. în această 
chestiune, nu spunem că arheologia nu are ce căuta, dar rolul său este până la 
urmă limitat. în fapt, timp de decenii, arheologii şi-au asumat misiunea lămuririi 
depline a problemei continuităţii. Ei au descoperit, fireşte, în fiecare colţ al 
României şi pentru fiecare secol în discuţie, vestigii confirmând continuitatea de 
viaţă. Doar că aici s-a petrecut o confuzie, voită sau nu, puţin importă. Nu 
continuitatea populaţiei în genere este în cauză, ci continuitatea romană şi 
românească. Un „dac" care nu vorbeşte româneşte nu ne interesează în această 
chestiune: el nu este român. 

Nici lingviştii nu pot propune o soluţie incontestabilă. Tot ce se poate spune 
este că în mai mare măsură decât istoricii ei simt nevoia luării în considerare şi a 
unei arii sud-dunărene. Chiar în perioada comunistă, lorgu Iordan, elev al lui 
Alexandru Philippide, şi-a permis să susţină acest punct de vedere. De remarcat 
şi publicarea - necenzurată, chiar dacă adnotată - a sintezei lui Carlo Tagliavini, 
Originile limbilor neolatine (1977), reputatul lingvist italian aşezând formarea limbii 
române într-un spaţiu restrâns situat de o parte şi de alta a Dunării, în 
consonanţă cu numeroşi alţi lingvişti: „Fără să nege existenţa unor resturi de 
populaţie romană la nordul Dunării, majoritatea filologilor străini recunosc că locul 
de formare a limbii române trebuie să fie stabilit aproximativ în ţinuturile sud- 
vestice limitrofe la nord şi la sud de Dunăre." 154 în fapt însă, încă o dată, nici 
concluziile lingviştilor nu pot fi considerate certe şi univoce! 

Versiunea formării limbii române pe un spaţiu limitat (ori cum, simţitor mai 
restrâns decât al României actuale) la nord şi la sud de Dunăre prezintă mai 
puţine puncte slabe şi explică mai mult decât celelalte versiuni. Poate fi 
considerată o ipoteză mai abilă şi mai logică, nu obligatoriu însă mai adevărată! 
Este greu de presupus că adevărul, adevărul complet şi perfect, va putea fi 
cândva restituit. Istoria, chiar istoria şi lingvistica la un loc nu pot oferi reconstituiri 
totale, cu atât mai puţin când fenomenele studiate se află în ceaţa îndepărtată a 
începuturilor. Corect este să constatăm şi să afirmăm fără complexe că totul în 
acest domeniu este ipoteză, nimic neîmpiedecându-ne, fireşte, să considerăm 
mai „adevărată" una sau alta dintre ipoteze. 

A doua remarcă priveşte fondul ideologic şi exploatarea politică a chestiunii. 



154 Carlo Tagliavini, Originile limbilor neolatine, Editura Ştiinţifică şi Enciclopedică, 
Bucureşti, 1977, p. 300. 



Actualizarea miturilor fondatoare constituie un proces mental pe care nu-l putem 
împiedica. Invocând originile, românii, ca oricare altă comunitate, au sentimentul 
că îşi afirmă individualitatea şi îşi apără drepturile. Atacurile antiromâneşti 
apelează nu mai puţin la scheme istorice. în ce priveşte continuitatea, şi în 
măsura în care istoriografia maghiară se remarcă îndeobşte ca principală 
adversară a continuităţii româneşti la nord de Dunăre, apare clar că în joc este în 
primul rând problema Transilvaniei. Formarea poporului român la nord de 
Dunăre, inclusiv şi chiar în primul rând pe pământul Transilvaniei, legitimează 
dreptul românesc asupra acestei provincii. Venirea românilor din altă parte pune 
în evidenţă, dimpotrivă, dreptul istoric maghiar. La fel se petrec lucrurile şi cu 
Basarabia, chiar cu Moldova. Ce s-ar întâmpla dacă am afla că românii au venit 
aici după slavi? 

De fapt, nu s-ar întâmpla nimic. Fără a contesta imaginarului istoric dreptul de 
a-şi folosi resursele, este evident că nu apelul la un trecut îndepărtat constituie 
mobilul real al evoluţiilor teritoriale. Modificarea prin forţă a frontierelor îşi poate 
găsi lesne un alibi istoric: istoria oferă orice. Mussolini voia să refacă Imperiul 
roman. Era, cum s-ar zice, în dreptul său: timp de aproape un mileniu, Marea 
Mediterană fusese un lac italian, iar latineşte se vorbea din Spania până în Bul- 
garia şi din Libia până în Anglia. Recurgând la istorie - şi chiar, mai precis, la 
teoria imigraţionistă! - maghiarii pot fi trimişi înapoi, în Urali, iar americanii 
reîntorşi în Europa, lăsându-i pe indieni liberi în ţara lor. Să nu se spună că pro- 
punem un joc stupid; acelaşi joc îl întâlnim şi în istoria noastră. în plus, istoria nu 
este un dat unic şi absolut; ea propune o multitudine de secvenţe, din care fiecare 
poate alege ce îi convine. Dacă ne plasăm la anul 800, îi putem trimite pe 
maghiari în Urali, dar, dacă avansăm spre 1000 sau 1200, lucrurile se prezintă 
altfel, de data aceasta în favoarea unui drept istoric care poate fi invocat de 
nostalgicii Ungariei Mari. Tot aşa, dreptul românesc asupra Dobrogei se 
raportează adesea la stăpânirea lui Mircea cel Bătrân; dar Dobrogea a fost 
stăpânită nu numai de Mircea, ci şi de greci, de bulgari şi de turci, şi chiar vreme 
mai îndelungată! 

în măsura în care însă nu forţa - capabilă de a găsi mereu justificări, inclusiv 
în istorie -, ci dreptul se cade să hotărască, atunci trecutul trebuie să se 
estompeze în faţa realităţilor prezentului şi exprimării libere a opţiunilor. Drepturile 
româneşti în Transilvania nu sunt susţinute decât aparent de daci sau de 
dacoromâni. Ele sunt însă susţinute efectiv prin faptul că majoritatea substanţială 
a populaţiei este românească şi, oricând ar fi cazul, cei mai mulţi locuitori ai 
provinciei şi-ar afirma cu hotărâre apartenenţa la România. Dacă s-ar fi petrecut 
în Transilvania o inversare a raportului numeric dintre etnii - fenomen înregistrat 
în diverse părţi ale lumii -, atunci lucrurile nu ar mai fi stat aşa. Cine ar putea 
pretinde să revenim la frontierele şi la proporţiile etnice de acum mai multe sute 
de ani? Cazul Kosovo este instructiv: aici afirmarea vechimii şi continuităţii 
sârbeşti se loveşte astăzi de argumentul mult mai convingător al unei majorităţi 
albaneze zdrobitoare. Din acest punct de vedere, chestiunea Transilvaniei este 
tranşată. Exerciţiile mitologice maghiare sau româneşti nu schimbă nimic: 
Transilvania este incontestabil românească, după cum incontestabil trăieşte aici o 



minoritate maghiară căreia se cade să i se recunoască drepturile specifice. Nici 
continuitatea, nici imigraţionismul nu pot modifica o iotă din datele problemei! 

Combătând imigraţionismul maghiar, istoricii români s-au lăsat prinşi într-o 
cursă, cu deosebire în epoca lui Ceauşescu, atunci când insistenta asupra 
vechimii şi continuităţii neamului a devenit cuvânt de ordine. Dreptul istoric a fost 
adus în prim-plan şi, cum nimic nu este sigur şi univoc în dreptul istoric - şi cu 
atât mai puţin în chestiunea atât de complicată a originii românilor-, un argument 
labil şi controversat a ajuns să eclipseze realitatea de netăgăduit: aceea a carac- 
terului predominant românesc al Transilvaniei, indiferent de ce s-a întâmplat 
acum o mie sau două mii de ani. Un argument fragil a trecut înaintea unei 
argumentaţii inatacabile. Recursul la istorie poate avea efect de bumerang. 
Tocmai am admirat harta românească a culturii Dridu, dar şi cea bulgărească 
riscă să arate la fel. Ce facem atunci: includem România în Bulgaria sau Bulgaria 
în România? 

Nu se pune problema renunţării la miturile fondatoare, dar problema 
dedramatizării şi depolitizării lor trebuie pusă. Chestiunea este valabilă nu numai 
pentru români, şi nici în primul rând pentru români, ci în mod egal pentru toată 
lumea, cel puţin în spaţiul Europei Centrale, dat fiind că Occidentul, învăţând 
ceva din istoria recentă, şi-a atenuat considerabil discursul conflictual privitor la 
origini. Europa se construieşte pe baza realităţilor actuale, inclusiv a actualei hărţi 
politice şi etnografice. Implicarea trecutului în prezent (de fapt, proiectarea 
prezentului asupra trecutului) poate genera conflicte inextricabile. Este firesc ca 
fiecare naţiune să-şi respecte şi să-şi iubească istoria, dar este o iluzie (care 
poate deveni periculoasă) că istoria ar fi jalonat deja drumul pe care-l avem în 
continuare de parcurs. Responsabilitatea zilei de azi este a noastră, nu a 
strămoşilor; viitorul nu se construieşte privind spre trecut. 



Capitolul IV Unitatea 



Ardeleni, munteni, moldoveni... sau români? 

Unitatea este un arhetip esenţial. îl întâlnim oricând, ori unde şi la toate 
nivelurile. Omul este un neobosit căutător şi făuritor de coerenţă. El încearcă să 
dea unitate şi sens unei lumi care, altminteri, ne-ar deruta prin eterogenitate şi 
prin lipsa unor semnificaţii certe. Religiile, ştiinţa, ideologiile au ca rost 
fundamental ordonarea lumii. De la ansamblul cosmic la celulele de bază ale 
societăţii, totul trece prin acest demers unificator. 

Dacă aspiraţia spre unitate este universală, manifestările specifice ale 
arhetipului diferă în raport cu contextul istoric. Imperiul şi creştinătatea apar drept 
cele mai tipice întruchipări politice şi ideologice ale ideii de unitate în Europa 
premodernă. în secolul al XlX-lea irumpe fenomenul naţional. Ideea statului- 
naţiune se impune ca un mit istoric fundamental, devenind una dintre marile religii 
secularizate ale ultimelor două secole. Formă privilegiată a unităţii, naţiunea 
începe să fie privită (îndeosebi de romanticii secolului al XlX-lea) drept cheie şi ţel 
ale întregului proces istoric. îmbătaţi de sentimentul naţional, istoricii ajung să uite 
că ceea ce pentru omul modern înseamnă o valoare esenţială, uneori supremă, 
păleşte şi dispare, o dată ce coborâm în trecut, în faţa altor concepte şi forme de 
unitate. 

Unitatea etnică a românilor, sau cel puţin înrudirea lor şi originea lor comună, 
este afirmată cât se poate de clar începând cu Grigore Ureche. Această 
constatare nu presupunea însă iniţial un proiect politic comun şi cu atât mai puţin 
o unitate politică pe baze naţionale, pentru motivul foarte simplu că un asemenea 
gând era străin de spiritul epocii. Invocarea proiectului dacic al unui Gabriel 
Bethlen, în istoriografia românească recentă, lasă la o parte faptul elementar că 
principele Transilvaniei era maghiar, şi maghiară întreaga clasă conducătoare a 
ţării, aşadar numai românesc nu putea fi proiectul respectiv (maghiarii din 
Transilvania sunt astăzi cetăţeni români, dar nu erau cetăţeni români în secolul al 
XVII-lea, şi nici nu ştiau că Transilvania avea să se unească în 1918 cu 
România). 

Nicăieri în Europa, până în jurul anului 1800, nu s-au decupat graniţele, nici 
măcar ca proiect ideal, potrivit etniei şi limbii vorbite. Moldovenii ştiau prea bine 
că vorbesc cam la fel cu muntenii şi se simţeau apropiaţi în multe privinţe de ţara 
vecină, ceea ce însă nu i-a împiedicat să-şi spună, timp de secole, moldoveni şi 
nu români (cum continuă să-şi spună şi astăzi românii din Basarabia). Termenul 
generic român cunoaşte o afirmare progresivă în prima jumătate a secolului al 
XlX-lea, dar până dincolo de mijlocul acestui veac nu reuşeşte să treacă pe un 
plan secundar apelativul moldovean. Cât despre unirea politică a celor două 
principate, ea este revendicată de câteva memorii boiereşti între 1772 şi 1829. 
Faptul a fost remarcat şi pus în evidenţă. Totuşi, un număr mult mai mare de 
asemenea memorii tratează separat problemele fiecărei ţări, fără a sugera în 



vreun fel o viitoare unificare. Proiectul unirii trebuie văzut ca un proces, nu ca un 
dat originar şi invariabil. Spre mijlocul secolului al XlX-lea ajunsese la ordinea 
zilei; aceasta nu înseamnă că era la fel de prezent şi la 1800. Istoricul trebuie să 
ţină seama de reprezentativitatea izvoarelor şi faptelor; altminteri, prin izolarea şi 
amplificarea unui anumit document sau a unei anumite afirmaţii, se poate 
„dovedi" orice, pentru orice epocă. 

Chestiunea Transilvaniei şi a unirii ei cu celelalte ţinuturi româneşti apare încă 
mai delicată. Pot fi invocate, de pe la 1800, şi tot mai frecvent cu cât înaintăm în 
veac, tot felul de proiecte „dacice", menite, aşadar, a aduna întregul pământ 
românesc. România Mare de la Nistru până la Tisa aparţine incontestabil 
imaginarului politic de secol XIX şi început de secol XX. Cu greu se putea însă 
imagina soluţia efectivă a dezmembrării monarhiei habsburgice sau a nucleului 
unguresc al acestei monarhii. Românii ardeleni urmăreau mai curând autonomia 
Transilvaniei, sau o autonomie extinsă la întregul trunchi românesc de peste 
Carpaţi (Transilvania, Banat, Bucovina), decât unirea, aparent utopică, cu cele 
două principate sau, după 1859, cu România. Federalizarea monarhiei 
habsburgice părea o soluţie mai realistă şi nu ar fi drept să vedem în ea o simplă 
tactică a mişcărilor naţionale vizând despărţirea ulterioară de Imperiu. Oricum, 
până la Primul Război Mondial, principiul autonomiei în interiorul Austriei sau 
Austro-Ungariei este mult mai des şi mai explicit formulat decât refacerea fostei 
Dacii. A existat la 1848 şi un proiect de „confederaţie dunăreană", susţinut, printre 
alţii, de Bălcescu. S-a vehiculat de asemenea şi ideea, formulată la 1848, dar şi 
mai târziu (chiar în 1918, într-un moment când se părea că Puterile Centrale vor 
câştiga războiul), a unei uniri în sens invers, prin aderarea României la o „Austrie 
Mare"; în felul acesta, naţiunea română şi-ar fi aflat unitatea sub patronajul 
Vienei. Unificarea pe baze federale a Europei Centrale exprima o rezolvare 
rezonabilă şi promiţătoare (prefigurând actualul proiect european). Dacă până la 
urmă nu a fost aşa nu înseamnă că nu putea fi. Marea unire de la 1918 a cores- 
puns cu siguranţă formulei desăvârşite a idealului naţional, dar faptul astfel 
împlinit nu trebuie să conducă la simplificarea abuzivă a istoriei anterioare, prin 
reducerea ei la permanenta manifestare a luptei pentru unitate, dat fiind că 
oamenii nu aveau cum să ştie ce le rezervă viitorul. Istoria urmează o sân gură 
cale, căile ei virtuale sunt însă mai multe. 

în istoriografie, un pas important pe calea unităţii îl reprezintă Cronica lui 
Şincai în care, pentru prima dată, relatarea istoriei româneşti nu se mai face 
separat, pe state sau provincii (Ţara Românească, Moldova, Transilvania), ci 
potrivit criteriului strict cronologic. O jumătate de secol mai târziu Bălcescu afirma, 
după cum am văzut, sensul naţional al faptei lui Mihai Viteazul, şi chiar mai mult, 
aspiraţia tradiţională spre unitate, ca sursă a acestei înfăptuiri. 

De fapt, istoricii secolului al XlX-lea ezită între proiectarea în trecut a 
sentimentului de unitate şi criticarea trecutului tocmai pentru lipsa solidarităţii 
naţionale. într-un caz ca şi în celălalt, valoarea supremă pe care o promovează 
este ideea naţională românească, aceasta putând fi valorizată deopotrivă prin 
trainicele ei rădăcini istorice, ca şi prin nenorocirile care au rezultat din ignorarea 
ideii de unitate! Se putea învăţa la fel de bine din virtuţile sau din greşelile 



strămoşilor! 

Dacă Mihai Viteazul al lui Bălcescu ilustrează prima strategie, cea de-a doua 
stă în centrul demonstraţiei lui Kogălniceanu în Cuvântul pentru deschiderea 
cursului de istorie naţională din 1843. După Kogălniceanu, ceea ce i-a carac- 
terizat pe români, ca şi pe grecii antici, a fost nu unitatea, ci dezbinarea, cu 
rezultate politice funeste pentru ambele popoare. „Dacă grecii au căzut odată sub 
jugul lui Filip şi în urmă sub jugul romanilor, este că au vrut să fie plateani, tebani, 
ateniani, spartiaţi, şi nu heleni; tot aşa şi strămoşii noştri au vroit să fie ardeleni, 
munteni, bănăţeni, moldoveni, şi nu români; rareori ei au vroit să se privească 
între dânşii ca o singură şi aceeaşi naţie; în neunirea lor, dar, trebuie să vedem 
izvorul tuturor nenorocirilor trecute. [...]" 

Kogălniceanu pleda pentru unitatea românească şi pentru o istorie naţională 
concepută în spiritul acestei unităţi, dar, fapt caracteristic, şi la el Moldova îşi 
menţinea încă un anume grad de individualitate. „Departe de a fi părtinitorul unui 
sentiment de ură către celelalte părţi ale neamului meu, eu privesc ca patria mea 
toată acea întindere de loc unde se vorbeşte româneşte şi ca istorie naţională 
istoria Moldovei întregi, înainte de sfâşierea ei, a Valahiei şi a fraţilor din 
Transilvania. [...] întinzându-mă, cum se înţelege de la sine, mai mult asupra 
întâmplărilor Moldaviei, nu voi trece sub tăcere şi faptele vrednice de însemnat 
ale celorlalte părţi ale Daciei şi mai ales ale românilor din Valahia, cu cari suntem 
fraţi şi de cruce, şi de sânge, şi de limbă, şi de legi." 155 O istorie a românilor în 
ansamblu, însă o istorie a românilor văzută de la laşi, cu o anume insistenţă 
asupra Moldovei. Frontiera se estompase, dar separa încă entităţi, oricât de 
apropiate, totuşi distincte. 

Râurile şi Carpaţii 

Problema unităţii implică şi o mitologie de ordin geografic. Dacă naţiunile sunt 
predestinate, atunci trebuie să existe şi o predestinare geografică, un spaţiu bine 
definit, jalonat de frontiere evidente, care le-ar fi dintotdeauna rezervat. La 
Herder, marele profet al naţionalismului modern, geografia este insistent invocată 
în sprijinul istoriei naţionale, marcând de la bun început, prin structurile sale 
imuabile, sensul evoluţiei diverselor comunităţi umane. 

O istorie unitară presupune, aşadar, şi o geografie unitară. Iar geografia 
unitară a poporului român se elaborează în secolul al XlX-lea şi se prelungeşte 
până astăzi prin imaginea unui spaţiu perfect, aproape circular, cuprins între trei 
mari cursuri de apă: Dunărea, Nistrul şi Tisa, spaţiu susţinut, închegat, prin 
coloana vertebrală a Carpaţilor care îl străbate în întregime. în varianta 
românească, munţii unesc, iar fluviile despart. 

O opinie separată, exprimată în termeni categoriei, întâlnim la Xenopol. El 
constată că mai pretutindeni valabilă este regula cealaltă: fluviile reunesc şi 
munţii despart. De parte de a fi asigurat unitatea românească, lanţul Carpaţilor 
apare drept responsabil al divizării spaţiului naţional. Pentru a se uni, românii sunt 

nevoiţi să lupte împotriva geografiei: „Carpaţii - susţine istoricul - sunt pricina 
hotărâtoare a dezbinării politice a românilor. Vom vedea că românii, stând în 
cetatea munţilor un timp îndelungat, se revărsară de la o vreme în afară, către 
văile şi şesurile de la Marea Neagră. Astfel se născură cele două state, al 
Munteniei şi Moldovei, pe când dincolo de munţi, lanţurile lăuntrice despărţeau pe 
români în mai multe ţări deosebite: Transilvania, Maramureşul, Crişana şi 
Banatul. [...] Din această revărsare a românilor în afară de cetatea Carpaţilor, şi 
anume prin două desfundături deosebite, una la sud din Făgăraş şi alta la nord 
din Maramureş, se explică cum de în câmpia răsăriteană şi sudică, chiar pe o 
unitate teritorială continuă, se putură înjgheba două state, Muntenia şi Moldova, 
în loc de unul singur. Şi atât de puternică fusese îndreptarea divergentă im- 
primată lor încă de la obârşie, încât ele trebuiră să trăiască despărţite, ba chiar 
duşmane, mai mult de o jumătate de mie de ani." 156 

Carpaţii reunesc, Carpaţii despart: interpretările divergente conduc spre fondul 
net mitologic al chestiunii. „Frontierele naturale", una dintre figurile-cheie ale 
imaginarului geografic, nu puteau să nu fie solicitate la un moment dat de 
ideologia naţională. în fapt, o tipologie este imposibilă. Expansiunea teritorială a 
unei limbi sau a unei naţiuni nu derivă din vreo fatalitate geografică; teritoriul în 
sine nu ascunde o predestinare sau anumite legi care să conducă fie la unitate, 
fie la dezbinare. Cât despre fragmentarea teritoriului românesc în Evul Mediu, 
subtilităţile de argumentaţie nu îşi au rostul; de ce ar fi existat o Românie unită 
într-o Europă profund fragmentată? 

Unitatea istorică: reflux şi reelaborare 

Chestiunea unităţii româneşti în Evul Mediu sau, dimpotrivă, a dezbinării 
politice (revers al aceleiaşi logici) cunoaşte un reflux accentuat spre sfârşitul 
secolului al XlX-lea. Orientarea spre criticism a studiilor istorice a pus în lumină 
inadvertenţa transferării sentimentului naţional modern într-un trecut pre ocupat 
de alte valori. O anume conjunctură politică a jucat la rându-i un rol în acest 
proces de atenuare. Construirea efectivă a României reducea mult din „urgenţa" 
construcţiei imaginare a unei unităţi istorice. Pe de altă parte, consolidarea 
progresivă a raporturilor culturale şi spirituale dintre românii de pe ambele 
versante ale Carpaţilor şi avântul mişcării naţionale româneşti nu au putut 
conduce până la 1914 la un proiect politic efectiv vizând integrarea Transilvaniei. 
Dimpotrivă, teama de Rusia a împins România spre Germania şi Austro-Ungaria, 
ceea ce însemna recunoaşterea implicită a unui statut separat pentru românii de 
peste munţi, rămânând doar de insistat pentru moment asupra deplinei lor 
emancipări politice şi culturale. 

Ajunge să urmărim interpretările privitoare la Mihai Viteazul şi la unirea de la 
1600 - sensibil indicator al raportului naţionalism-istorie în cultura română - 
pentru a constata o netă schimbare de ton de la Bălcescu la istoricii generaţiilor 
următoare. Deja A. D. Xenopol afirma răspicat lipsa oricărui sens naţional în 

politica domnitorului: „[...] atâta de puţin se gândea Mihai la unirea românilor, 
încât nici nu concepea, după vremile de atunci, unificarea administrativă a ţărilor 
române, ci numai întocmirea lor sub nişte domni supuşi şi ascultători de el, după 
sistemul feudal, ce încă tot nu se dezrădăcinase din mintea oamenilor. [...] în 
sfârşit, dovada cea mai înveterată că lui Mihai nici nu i-a trecut prin minte ideea 
unirii este împrejurarea că el nu eliberează, când pune mâna pe Ardeal, pe 
poporul românesc din robia în care-l ţineau nobilii acelei ţări, ci din contră ia 
măsuri ca el să rămână în aceeaşi stare, garantând nobililor păstrarea neo- 
menoasei ei constituţii. Apoi ce fel de unire între români vroia să realizeze Mihai 
Viteazul, dacă el lăsa în ţara cea de căpetenie, în care dorea să domnească el 
însuşi, poporaţia românească fără drepturi, supusă în robia cea mai degrădătoare 
către nişte popoare de alt neam şi de alt sânge ca el?" 157 

Cu netezimea caracteristică „şcolii critice", Dimitrie Onciul avea să exprime în 
câteva cuvinte sensul acţiunii lui Mihai, constatând absenţa oricărui proiect 
naţional. Unirea, arăta el, „nu era susţinută decât prin sabia cuceritorului, al cărui 
gând conducător era lupta pentru credinţă: ideea unităţii naţionale nu era în 
conştiinţa politică a acelor timpuri, încă ne pregătite a o concepe". 158 

Cu totul interesantă pentru raportul dintre metodologia critică şi orientarea 
spre Europa Centrală este soluţia propusă de loan Sârbu, bănăţean format la 
şcoala germană. Din punctul lui de vedere, exprimat în Istoria lui Mihai Viteazul 
(1904-1907), ceea ce ar fi urmărit marele voievod, şi de fapt un şir întreg de 
domnitori români, a fost „suveranitatea nemţească". Unitatea decurge astfel din 
necesitatea protecţiei imperiale şi se deschide spre spaţiul mai larg al „Austriei 
Mari": „Mihai simţea nevoia şi vrea din tot sufletul să intre în cu prinsul împărăţiei 
nemţeşti cu tot neamul său românesc." Paralela cu prezentul este puternic pusă 
în valoare: „Şi astăzi noi vrem să întărim pe împăratul, dar aşteptăm dornici ca şi 
el să ne întărească pe noi, neamul întreg." 159 

în perioada interbelică niciun istoric responsabil nu mai afirmă că Mihai ar fi 
avut în minte un proiect net de unitate românească. Chiar în manualele de şcoală 
este afirmată inexistenţa unei asemenea intenţii. Sunt, desigur, nuanţe: P. P. 
Panaitescu refuză orice implicare a unei conştiinţe româneşti; N. lorga şi C. C. 
Giurescu par mai puţin categorici, dar nici ei nu merg până la identificarea unei 
idei naţionale. Oricum, mai departe de lorga în sensul fuziunii naţionalism-istorie 
cu greu se putea merge (cel puţin nu în cercul profesionist al istoricilor); şi iată ce 
scrie lorga privitor la raporturile lui Mihai cu Ardealul: „Vedea el că şi aceasta este 
o ţară românească, cu sate locuite de români şi, fără să aibă în minte lămurit, ca 
azi, ideea unităţii naţionale, pentru care acele timpuri nu erau încă pe deplin 
pregătite, el îşi zicea că o să poată stăpâni ca domn peste satele româneşti de 
aici, cum stăpânea asupra satelor româneşti din principatul său." 160 Tot lorga ca- 
racterizează astfel sentimentele moldovenilor faţă de Mihai: „Cucerirea Moldovei 

se făcu repede, dar nu trebuie să ne închipuim că moldovenii erau bucuroşi de 
dânsa. Pe atunci, cum ştim, fiecare ţară era deprinsă să trăiască după datinile ei, 
cu dinastia ei străveche. [...] Astfel mulţi din supuşii lui leremia Vodă priveau 
intrarea lui Mihai, nu ca pe a unui domn românesc mai viteaz, mai destoinic şi 
mai glorios, venit să îndeplinească unitatea neamului în aceeaşi formă politică, ci 
ca pe a unui cuceritor străin, ambiţios şi neastâmpărat, care turbură ţările din 
vecinătatea sa." 161 

Se poate spune că, ajunsă la maturitate, istoriografia românească, pătrunsă 
de altfel de un incontestabil spirit naţional, a încercat să evite capcana proiectării 
ideologiei naţionale asupra Evului Mediu românesc. Două aspecte care conduc la 
această concluzie merită subliniate în mod deosebit. 

Mai întâi, tratarea fără complexe, şi uneori chiar cu nestânjenită insistenţă, a 
numeroaselor conflicte care au jalonat raporturile dintre principate, mai ales dintre 
Ţara Românească şi Moldova. Generaţii de istorici au prezentat domniile paralele 
ale lui Matei Basarab şi Vasile Lupu, axându-le pe luptele purtate între ei, într-un 
sens care se voia nu numai istoric, ci şi etic, o dată ce ambiţia şi iubirea de fast a 
celui de-al doilea s-au sfărâmat de înţelepciunea şi simplitatea domnitorului 
muntean. Oricum, tentaţia evenimenţială a istoriografiei vremii nu a ocolit nici cea 
mai mică ceartă de familie. întâlnim uneori savuroase judecăţi morale, precum în 
cazul atacului nereuşit al lui Ştefan cel Mare asupra Chiliei, pe marginea căruia 
Xenopol meditează îndelung. El îl face vinovat, şi încă în termeni deosebit de 
aspri, pe voievodul moldovean de dezastrul lui Ţepeş: „Acela care a determinat 
căderea domnului muntean n-a fost sultanul Mohamed, ci Ştefan cel Mare. Acum 
abia putem măsura toată greşeala domnului moldovean. El, pe care mai târziu îl 
vom vedea alergând în toate părţile după aliaţi în contra turcilor, strivise acuma 
pe cel mai preţios din toţi, pe domnul unui popor de un sânge şi de un neam, care 
prin căderea lui sub turci trebuia să arate lui Ştefan prăpastia ce-l aştepta şi pe 
el" 162 (să remarcăm în treacăt logica particulară a istoricului care, pe de o parte, 
constată inexistenţa sentimentului naţional în Evul Mediu, pe de altă parte îi 
acuză vehement pe cei care au acţionat contrar acestui sentiment, inclusiv pe 
Ştefan cel Mare şi pe Mihai Viteazul). 

A doua constatare priveşte ponderea teritoriilor româneşti în discursul istoric. 
Până târziu, inclusiv în perioada interbelică, Transilvania a avut, în lucrările de 
sinteză (cu excepţia celor scrise de ardeleni), o pondere sensibil mai mică în 
raport cu Ţara Românească şi Moldova. Faptul îl remarca şi loan Lupaş în Istoria 
unirii românilor (1937), prin care îşi propunea tocmai integrarea deplină a 
trecutului transilvan în istoria naţională. Impresia de ansamblu este a unei 
reticenţe determinate de statutul ambiguu al unei Transilvanii în acelaşi timp ro- 
mâneşti (prin majoritatea populaţiei şi apartenenţa ei actuală), dar diferită de 
celelalte ţări române prin participarea ei la o istorie alta. Oricum, un simplu calcul 
statistic oferă rezultate concludente. De pildă, în volumul II din Istoria românilor a 
lui C. C. Giurescu, consacrat secolelor al XV-lea şi al XVI-lea, Moldova are, 

potrivit numărului de pagini, o pondere de 48%, Ţara Românească de 41%, iar 
Transilvania de numai 11%! Soluţia extremă aparţine lucrării lui Dimitrie Onciul, 
Din istoria României, care tratează numai Ţara Românească şi Moldova, lăsând 
complet la o parte Transilvania! 

Semnificativă apare şi poziţia oarecum delicată a lui lancu de Hunedoara, 
personaj „împărţit" între istoria românească şi maghiară (Hunyadi Jânos). Ca 
figură istorică, el nu este cu nimic mai prejos decât Ştefan ori Mihai. Cu toate 
acestea, o investigaţie privind ponderea eroilor naţionali în manualele de istorie 
dintre 1859 şi 1900 îl situează pe lancu într-o poziţie cu totul mediocră (cu un 
procentaj de 1,04% faţă de 6,83% pentru Mihai şi 5,55% pentru Ştefan, 
ierarhizare care se păstrează şi în manualele recente). 163 Istoriografia 
românească l-a preluat pe voievodul transilvan, dar nu a reuşit să-l asimileze pe 
deplin, oricum nu l-a imprimat în conştiinţa naţională în măsura în care au făcut-o 
istoricii naţiunii vecine. 

Se poate remarca totuşi, în perioada interbelică şi în anii celui de-al Doilea 
Război Mondial, tentativa unei mai strânse conexiuni între statul unitar românesc 
modern şi diversele sale componente istorice. Fireşte, orientările şcolii critice 
erau un bun câştigat, iar printre ele se afla şi renunţarea explicită la ideea 
naţională românească în Evul Mediu. Pe de altă parte însă, unirea noilor 
provincii, a Transilvaniei îndeosebi, presupunea şi integrarea lor organică în 
istoria naţională, după cum acţiunile vizând, din exterior, destrămarea României, 
argumentate inclusiv prin inexistenţa unui fundament istoric al unităţii, nu puteau 
să nu primească şi o replică istorică, încă şi mai urgentă după 1940, o dată cu 
ciuntirile teritoriale şi cu războiul care punea din nou totul sub semnul întrebării. 

Soluţia aleasă de unii istorici, în lipsa unei unităţi medievale de tip naţional, a 
fost punerea în evidenţă a factorilor de unitate (geografică, etnică, culturală sau 
vizând diverse forme politice de colaborare), care, acumulate de-a lungul 
timpului, printr-o evoluţie organică, aveau să conducă progresiv la naţiunea 
modernă şi la România Mare. Este sensul argumentaţiei lui loan Lupaş privitoare 
la „istoria unirii românilor". înainte de conştiinţa naţională, consideră istoricul 
ardelean, a existat unitatea fundamentală a spaţiului românesc, delimitat de 
Dunăre, Marea Neagră, Nistru şi Tisa, şi structurat pe Carpaţi, adăugându-se 
apoi factorul etnic unitar cu trăsăturile sale specifice şi, nu mai puţin, dimensiunea 
religioasă a ortodoxiei. încă o dată, ne aflăm în faţa unei consolidări a 
fundamentului şi nicidecum, chiar în cazul ardeleanului Lupaş care merge poate 
mai departe decât alţii, a unei reveniri la ideea conştiinţei naţionale. „La 1600 - 
afirmă istoricul -, când cele trei ţări române, Muntenia, Transilvania şi Moldova, 
au ajuns toate laolaltă sub sceptrul politic al lui Mihai Viteazul, tocmai lipsa 
conştiinţei a fost motivul de căpetenie al scurtimii acestei cârmuiri româneşti" 
(constatare îndulcită totuşi prin afirmaţia că „sămânţa ideii naţionale nu a lipsit din 
faptele de cârmuire ale lui Mihai", rămânând de precizat ce s-ar putea înţelege, în 
termeni istorici mai elaboraţi, prin „sămânţă"). 164 

Un demers apropiat propune G. I. Brătianu prin lucrarea publicată în 1943, sub 

titlul Origines et formation de l'unite roumaine. O lucrare în care autorul îşi asumă 
explicit un anume ţel politic. „Nu puteam ignora - spune el - că în jurul nostru 
adversarii unităţii româneşti se agitau fără încetare." Dându-le replica, avea 
datoria de a pune în evidenţă „fundamentul invariabil al dreptului nostru la 
unitate", ale cărui elemente „au fost atât de mult timp contestate de adversari, 
neglijate de propriii săi apărători şi ignorate de opinia europeană". 165 

Astfel, în secolul al XV-lea, istoricul sesizează „unitatea de acţiune pe care 
lupta împotriva invaziei otomane o impunea în măsură sporită celor două 
principate şi contingentelor transilvane". 166 

Iar în ce-l priveşte pe Mihai Viteazul, pentru a reveni la acest caz tipic, el ar fi 
avut, potrivit lui Brătianu, în „lipsa unei conştiinţe naţionale", cel puţin „un instinct 
al unităţii", intenţia sa fiind de a domni ca suveran ereditar de o parte şi de alta a 
Carpaţilor. Până şi graniţa vestică revendicată de voievod corespundea oarecum 
actualei frontiere româno-ungare. Desigur, nu intrau în calcul consideraţii 
naţionale şi lingvistice, dar „coincidenta nu este mai puţin frapantă". 

Şi iată concluzia lui Brătianu: „Obiectivul politic al lui Mihai Viteazul nu a fost 
unitatea naţională, şi acţiunea sa se explică suficient prin suita logică a ideilor 
sale de cruciadă. [...] Dar istoria însăşi a domniei lui şi a faptelor sale de- 
monstrează cu claritate că misiunea istorică de apărare a creştinătăţii pe care o 
revendica, în urma atâtor altor domnitori munteni sau moldoveni, depăşea forţele 
reduse ale unui singur mic stat român. Ea îi obliga pe principi şi pe oamenii de 
stat să învingă tradiţiile particulariste şi să ia în consideraţie, dintr-un punct de 
vedere deocamdată exclusiv strategic sau politic, o unitate mai mare, care nu 
putea fi decât naţională, o dată ce timpurile o vor permite." 167 

Aşadar, nici conştiinţă naţională, dar nici absenţa unui sens istoric conducând 
în cele din urmă la conştiinţa şi unitatea naţională. Lui Brătianu îi plăcea să 
invoce triada hegeliană: teză-antiteză-sinteză. In acest caz, teza fusese „unitatea 
naţională", antiteza, negarea deplină a ei, iar sinteza, cum se vede, un punct de 
vedere mai nuanţat. în spiritul aceluiaşi program, Brătianu avea să-l „reabiliteze" 
parţial pe Negru Vodă (anihilat mai înainte de Onciul) prin lucrarea Tradiţia 
istorică despre întemeierea statelor româneşti (1945). Văzând în legendarul 
domnitor o personificare a elementului românesc sud-transilvan care ar fi jucat un 
rol în întemeierea Ţării Româneşti (la fel ca maramureşenii lui Dragoş şi Bogdan 
în cazul Moldovei), Brătianu aducea un nou argument de unitate, cimentând 
raporturile dintre românii de pe cele două versante ale Carpaţilor. Este ironic 
faptul că tezele „unitare" ale acestui istoric, mort în condiţii oribile în detenţie 
comunistă, pus şi rămas până târziu la „index", au fost apoi preluate de 
istoriografia anilor 70 şi '80, pentru a fi împinse mult dincolo de limita pe care 
autorul lor, respectând canoanele profesiunii, nu şi-a permis să o depăşească. 

Putem conchide că Evul Mediu românesc, în tratarea istoricilor anteriori epocii 

164 loan Lupaş, Istoria unirii românilor, Fundaţia Culturală Regală „Principele Carol", 
Bucureşti, 1937, pp. 43 şi 148. 

165 G. I. Brătianu, Origines et formation de l'unite roumaine, Bucarest, 1943, pp. 10-13. 

166 Ibidem, p. 138. 

167 Ibidem, pp. 158-159. 



comuniste, nu a fost învestit abuziv cu trăsături de unitate deplină şi conştientă pe 
care, evident, nu le-a avut; deosebirile privesc mai curând identificarea, mai 
accentuată sau mai discretă, a unor puncte de plecare şi sensuri de evoluţie 
conducând spre unitatea de mai târziu. 

Mai puternic s-a manifestat armătura unităţii la temelia însăşi a istoriei 
naţionale, prin echivalarea Daciei cu România. Disensiunile medievale apăreau 
ca o simplă fază tranzitorie între un spaţiu dacic bine definit şi România actuală 
care îi restituia din nou conturul. Este de urmărit cum geţii şi dacii devin din 
popoare înrudite, dar distincte, aşa cum sunt consemnaţi în Dacia înainte de 
romani (1880) a lui Grigore Tocilescu, „două ramuri ale aceluiaşi popor" 
menţionate încă separat („geţii şi dacii") la A. D. Xenopol, iar apoi, de la Pârvan şi 
lorga până astăzi, un unic popor căruia i se dă un singur nume: daci sau gefo- 
daci. Ideologia naţională modernă şi-a spus în această privinţă cuvântul; 
altminteri, cine poate şti câtă conştiinţă vor fi avut dacii înşişi cu privire la apar- 
tenenţa lor la un popor anume răspândit pe întreg teritoriul de astăzi al României 
şi chiar dincolo de el. Acest popor avea un nume? Cu siguranţă că nu îşi spuneau 
geto-daci! 

Comunismul: mitul unităţii la zenit 

Prima etapă a comunismului a fost prea puţin preocupată de problema unităţii 
naţionale. Potrivit definiţiei naţiunii for mulate de Stalin, esenţială era baza 
economică a fenomenului naţional, crearea unei „pieţe interne unitare", ceea ce, 
evident, a lipsit ţărilor române până într-o epocă recentă. în manualele lui Roller, 
departe de a se identifica vreun sens românesc în acţiunea lui Mihai Viteazul, 
accentul se pune pe interesele de clasă şi pe raporturile cu puterile vecine, în 
special cu Habsburgii. Aflăm că „Mihai Viteazul a fost folosit de Imperiul 
habsburgic în scopul de a cuceri Transilvania pentru austrieci. Voievodul Mihai a 
ajuns guvernator al acestei provincii, fiind considerat ca reprezentant al împăratu- 
lui Rudolf al ll-lea, care socotea Transilvania ca o provincie austriacă". 168 
Raporturile ţărilor române cu Rusia sunt uneori mai puternic puse în evidenţă 
decât legăturile din interiorul spaţiului românesc (de pildă, în cazul lui Ştefan cel 
Mare sau al lui Constantin Brâncoveanu). 

Unirea din 1859 nu numai că nu se înfăţişează ca încununare a unei lungi 
istorii pătrunse de spiritul unităţii (aşa cum este văzută de interpretările 
naţionaliste), dar nici măcar, cum ar fi corect, ca expresie a puternicului sentiment 
naţional caracteristic epocii. Totul se reduce la un joc de interese materiale: 
„Ideea unirii Moldovei şi Ţării Româneşti într-un singur stat apare o dată cu 
dezvoltarea capitalismului, care avea nevoie de un stat bine organizat, cu o piaţă 
internă mai mare. Burghezia românească în dezvoltare se vedea ameninţată în 
interesele ei de jugul turcesc. [...] Erau contra unirii boierii mari, care ocupau 
posturi înalte în aparatul de stat şi se temeau că, după unire, aceste posturi vor fi 

ocupate de burghezi." 169 Cât despre unirea Transilvaniei (pentru a nu mai vorbi de 
Basarabia şi Bucovina), aceasta era aşezată, după cum am arătat deja, în 
contextul acţiunilor agresive ale burgheziei româneşti la sfârşitul Primului Război 
Mondial. 

Faza naţionalistă a ideologiei comuniste şi, implicit, a istoriografiei româneşti a 
întors complet lucrurile. în spiritul adevărurilor absolute propovăduite de o 
doctrină simplificatoare prin însăşi esenţa ei, punctul de echilibru a fost repede 
depăşit, trecându-se de la ignorarea oricărui sentiment românesc la proiectarea 
ideii naţionale asupra întregii istorii. Unitatea a devenit, alături de continuitate, axa 
directoare a discursului istoric. Ceea ce generaţii de istorici încercaseră să 
demonteze sau cel puţin să nuanţeze - din pur respect pentru profesiunea lor şi 
din patriotism corect înţeles - revenea din nou într-un discurs naţionalist 
obsedant şi până la urmă, din păcate, eficient. S-au combinat astfel interpretări 
istorice de secol XIX, îndeosebi de mijloc de secol XIX, aparţinând generaţiei 
romantice, perfect depăşite în istoriografia contemporană, cu imperative ale 
ideologiei şi politicii curente comuniste. Orice proiect totalitar, şi comunismul în 
primul rând, valorizează puternic ideea de unitate. Sublinierea insistentă a 
neabătutei unităţi, devenită parcă o trăsătură specifică a fiinţei româneşti, servea, 
prin mijlocirea trecutului, programul politic al comunismului ceauşist: o societate 
uniformizată, de oameni gândind şi simţind la fel, strâns uniţi în jurul con- 
ducătorului providenţial. Aceasta a fost miza, singura miză, şi nicidecum 
patriotismul sau căutarea dezinteresată a adevărului istoric! 

Este firesc să revenim la momentul Mihai Viteazul, a cărui interpretare spune 
tot ce este de spus cu privire la încărcătura ideologică a istoriei naţionale. în 
această privinţă s-a făcut un salt înapoi de mai bine de un secol, repunându-se 
accentul asupra sensului românesc, conştient românesc al faptei sale. De unde 
se afirmase, generaţii de istorici de-a rândul, că voievodul manifestase relativ 
puţin interes pentru românii ardeleni, s-a descoperit că, dimpotrivă, Mihai ar fi luat 
nenumărate măsuri în favoarea acestora. S-a interzis apoi să se mai vorbească 
despre cucerirea Transilvaniei şi a Moldovei (termen folosit anterior, fără 
probleme de conştiinţă, de toţi istoricii români). Provinciile româneşti nu puteau fi 
cucerite, ci unite, de fapt aspirau să fie unite. 

S-a descoperit, de asemenea, o idee dacică - vizând crearea unui singur stat 
românesc pe vechiul teritoriu al Daciei - prezentă de-a lungul secolului al XVI-lea, 
ceea ce dovedea pregătirea conştientă a actului de la 1600, cu două secole 
înaintea cristalizării conceptului de stat naţional în restul Europei. încă o prioritate 
românească! Această teorie a fost construită cu o incontestabilă, deşi 
neconvingătoare, erudiţie, de Ştefan Andreescu, în cele două volume ale lucrării 
Restitutio Daciae, apărute în 1980 şi 1989. După Andreescu, Petru Rareş ar fi 
urmărit o confederaţie a statelor româneşti, iar Mihai Viteazul un stat centralizat. 
Oricum, domnitorii par mult mai conştienţi de ideea naţională decât, o sută de ani 
mai târziu, marele cărturar Miron Costin! Medievist de cu totul altă formaţie şi 
ţinută decât istoricii-activişti ai erei Ceauşescu, Andreescu oferă cazul instructiv al 

unei istorii, aparent autonomă şi corect elaborată, dar care, în fond, redusă la 
esenţă, nu face decât să servească unul dintre marile mituri ale regimului. 

De la Mihai Viteazul s-a coborât în secolul al XVI-lea, iar din secolul al XVI-lea, 
coborârea dovedindu-se facilă şi profitabilă, s-a descins în secolul al XV-lea şi 
chiar al XlV-lea. Ştefan cel Mare a fost proclamat la rându-i „domn al tuturor 
românilor" 170 ; în acest caz este vorba mai puţin de o chestiune de interpretare (ce 
a putut fi în mintea lui Mihai când a „unit", ca să nu spunem „cucerit", teritoriile 
româneşti), ci de o pură fabulaţie, o dată ce Ştefan nu a stăpânit decât Moldova, 
iar relaţiile lui cu Ţara Românească au prezentat uneori accente de-a dreptul 
conflictuale. Multă vreme marele domnitor a simbolizat de altfel particularismul 
moldovenesc, continuând şi astăzi să joace acest rol în Moldova de peste Prut. 

Dacă „se poate" în cazul lui Ştefan, de ce să nu se poată şi cu Mircea cel 
Bătrân? Alipirea Dobrogei la Ţara Românească în vremea sa a putut fi 
interpretată drept prima unire din seria de uniri succesive care au fondat 
România. Un istoric mai înfierbântat nu ezită să scrie că la 1386 începe lupta 
pentru „unirea finală" a spaţiului românesc. 171 

Strategia unităţii a condus şi la extragerea retroactivă a Transilvaniei din 
spaţiul politic ungar. Autonomiei voievodatului - perfect integrabilă în tipologia 
fărâmiţării teritoriale a Evului Mediu - i s-a conferit un sens românesc. S-a insistat 
asupra faptului că Transilvania ar fi avut relaţii mai strânse cu Ţara Românească 
şi cu Moldova decât cu coroana ungară (trecându-se discret peste amănuntul că 
voievodul era numit şi revocat de regele Ungariei, ceea ce definea un grad chiar 
mai înalt de dependenţă decât al marilor feudali, stăpâni ereditari asupra 
teritoriilor lor, din Franţa sau din Imperiul german, faţă de suveranii respectivi). 

lată, aşadar, rezolvată delicata problemă a unui Ev Mediu românesc la prima 
vedere mai curând dezbinat decât solidar. Conflictele repetate dintre cele trei ţări 
sunt anihilate prin aplicarea unei duble strategii. Mai întâi, ele pot însemna, 
dincolo de aparenţe, tentative reale de unificare, principii Moldovei, Ţării 
Româneşti sau Transilvaniei încercând, pe rând, să-şi impună supremaţia asupra 
ţărilor surori. Ştefan, Mihai, Vasile Lupu şi nu mai puţin stăpânitorii unguri ai 
Ardealului ar fi acţionat potrivit „planului dacic", în sensul unirii tuturor românilor. 
Chiar şi aşa, conflictele fiind prea multe, ele se cer estompate şi parţial eliminate. 
Un singur exemplu: clasica dispută Matei Basarab-Vasile Lupu a dispărut la un 
moment dat din manualele şcolare! în acest caz, s-a petrecut de-a dreptul o 
falsificare a istoriei prin omisiune. Tacticii de transformare a conflictului în 
tentativă de unificare (Vasile Lupu dorea într-adevăr să-şi aşeze fiul pe tronul 
Ţării Româneşti) i-a fost preferată metoda mai sigură de eliminare a faptelor 
istorice. 



Istoria militară a poporului român, voi. II, 1986, p. 308: „Domnul Moldovei, protector al 
Ţării Româneşti, sprijinit şi urmat de transilvăneni, era privit în epocă, atât de români, cât şi 
de străini, drept conducătorul politic al întregului spaţiu românesc." Adina Berciu 
Drăghicescu şi Florea Stănculescu, în Temeiurile istorice ale primei uniri a românilor, 
Bucureşti, 1993, pp. 125-126, nici nu mai simt nevoia vreunei explicaţii, afirmând simplu şi 
categoric: „Ştefan cel Mare poate fi considerat, fără exagerare, domn al tuturor românilor." 
171 Mircea Dogaru, Dracula, împăratul Răsăritului, Editura Globus, Bucureşti, 1995. 



în câteva pagini, de o impecabilă logică, un tânăr istoric a spulberat teoria unei 
timpurii aspiraţii medievale spre unitate. El a demonstrat că în secolele al XlV-lea 
şi al XV-lea, Ţara Românească şi Moldova nu numai că nu au mers împreună, ci 
s-au aflat integrate în sisteme politice divergente, cea dintâi alături de Ungaria, 
cea de a doua, de Polonia. Nu numai că nu poate fi vorba de unitate, dar nici 
măcar de vreo formă de coordonare politică. 172 

Dacă Evul Mediu a putut fi „rezolvat" în acest fel, epoca modernă, martora 
făuririi treptate a sentimentului naţional şi unităţii naţionale efective, putea fi cu 
atât mai uşor manevrată. Anul 1848 ne poate oferi un bun exemplu. Prin tradiţie, 
cele trei revoluţii, din Moldova, Ţara Românească şi Transilvania, erau prezentate 
separat, cu sublinierea, fireşte, a valorilor împărtăşite şi raporturilor dintre 
revoluţionari. A urmat însă faza „unificării" depline a istoriei româneşti. încă în 
1967, Cornelia Bodea propunea o abilă şi tentantă demonstraţie vizând caracterul 
unitar al demersului politic de la 1848 (şi chiar din perioada precedentă) axat pe 
proiectul bine definit de unificare politică a întregului spaţiu naţional. Vagile piste 
sugerate de documente şi tot felul de ipoteze se închegau în imaginea unui 
consens românesc, lăsându-se la o parte faptele mai puţin convenabile (de pildă, 
insistenţa lui Bălcescu - marele istoric al unităţii naţionale! - pentru apropierea 
dintre revoluţia română şi cea maghiară, al cărui rezultat nu putea fi decât 
sacrificarea nu numai a unirii, dar chiar a autonomiei Transilvaniei). 173 

în manualele şcolare, fenomenul revoluţionar de la 1848 a sfârşit prin a fi 
complet omogenizat şi prezentat elevilor în aşa fel încât aceştia nu au mai înţeles 
absolut nimic. Singurul criteriu rămânând cel cronologic, şi unitatea trebuind să se 
manifeste, textul te poartă, fără nicio legătură logică, de la laşi la Lugoj şi de la 
Blaj la Bucureşti... Abuzivă este îndeosebi „integrarea" fără nuanţe a 
Transilvaniei, unde problemele anului 1848 sunt mult mai complexe şi în bună 
măsură altele decât în Ţara Românească şi Moldova. în cazul Transilvaniei, 
problema care se punea, din punctul de vedere al românilor, era autonomia în 
cadrul Imperiului habsburgic, şi nicidecum, în contextul istoric respectiv, unirea cu 
Ţara Românească şi Moldova, ele însele încă neunite. Dar nici teritoriul 
convenţional numit „Transilvania" nu era uniform: românii din principatul istoric al 
Transilvaniei, cei din Banat şi, în sfârşit, cei din ţinuturile „ungureşti" (Crişana şi 
Maramureş) aveau ţeluri şi tactici diferite. Cert este că la 1848 s-au aflat în tabere 
opuse nu numai românii şi ungurii, dar chiar românii între ei, ceea ce a dus şi la 
dramaticul episod Dragoş-Buteanu din Munţii Apuseni. Peste toate acestea s-a 
trecut cu marele tăvălug al unităţii. Chiar un manual mai recent afirmă cu 
nonşalanţă că românii ar fi avansat la 1848 un singur program revoluţionar, când 
se ştie prea bine că au avut mai multe, şi nu chiar identice. 174 



172 Ovidiu Cristea, „Frontul românesc antiotoman în secolele XIV-XV: realitate istorică sau 
mit istoriografie?", în Miturile comunismului românesc (sub direcţia lui Lucian Boia), Editura 
Universităţii din Bucureşti, 1995, pp. 166-171. 

173 Cornelia Bodea, Lupta românilor pentru unitatea naţională. 1834-1849, Editura 
Academiei, Bucureşti, 1967. 

174 Istoria românilor. Epoca modernă şi contemporană, manual pentru clasa a Vlll-a, 
Editura Didactică şi Pedagogică, Bucureşti, 1992, p. 45. 



Cazul Dobrogei este de asemenea semnificativ. Aici românii erau la 1878 
minoritari (majoritatea relativă a populaţiei fiind musulmană). în deceniile 
următoare Dobrogea a fost românizată, printr-o excepţională acţiune de 
colonizare şi de punere în valoare a teritoriului. Remarcabilă reuşită, una dintre 
cele mai incontestabile reuşite româneşti, despre care însă „nu este bine" să se 
vorbească, dat fiind că toate teritoriile româneşti trebuie să fie româneşti, şi fără 
întrerupere, încă din zorii istoriei! 

Faza ultimă - cel puţin în varianta comunistă - a mitului unităţii s-a tradus în 
interdicţia publicării de studii şi sinteze regionale sau, în cel mai bun caz, în 
deghizarea lor sub titluri precum Românii din sud-vestul ţării în loc de Românii 
din Banat. Punctul de nedepăşit a fost atins prin eliminarea, hotărâtă la secţia de 
propagandă a comitetului central al partidului comunist, a numelor de regiuni din 
buletinele meteorologice. Până şi vântul, ploaia şi zăpada trebuiau să respecte 
unitatea României. S-a interzis, aşadar, să mai plouă în Moldova; dacă dorea, 
ploaia putea să cadă nestingherită, dar nu în Moldova, ci în nord-estul ţării! 

O iniţiativă nu mai puţin spectaculoasă a fost „rebotezarea" principatelor. 
Toate trebuiau nu numai să fie româneşti, dar chiar să-şi spună aşa. De ce numai 
Ţara Românească? Oare celelalte ţări erau mai puţin româneşti? Şi astfel unii 
istorici au început să se refere la Ţara Românească Muntenia, Ţara Românească 
Moldova, Ţara Românească Transilvania... Un şir întreg de principi unguri au 
domnit asupra unui stat care se numea Ţara Românească Transilvania! 

în fapt, deosebirile regionale sunt sensibile, chiar în România de astăzi, fără a 
mai vorbi de secolele trecute. Ele trebuie cercetate şi inventariate nu mai puţin 
sistematic ca elementele de unitate. Sub acest raport, cazul Franţei - atât de des 
invocat şi în atâtea privinţe într-o Românie încă francofonă şi francofilă - este 
instructiv şi demn de urmat. Multă vreme marcată de o ideologie politică şi 
naţională centralizatoare, istoriografia franceză s-a lansat în ultimele decenii spre 
studiile regionale, punând în evidenţă o Franţă alta, oarecum neaşteptată, sinteză 
a unei vieţi regionale de o remarcabilă diversitate (unii parametri indică pe la 
1800 o distanţă poate mai mare între diversele departamente franceze decât între 
Franţa văzută în ansamblu şi restul lumii) 175 . Istoria reală, cu infinita diversitate a 
manifestărilor sale, nu mai poate fi sacrificată pe altarul unei ideologii naţionale 
uniformizatoare. Istoricii pot fi patrioţi fără să falsifice trecutul! 

în cultura română, mitul unităţii, sau mai curând spus al uniformităţii, este atât 
de puternic întipărit încât chiar specialistul, istoric sau sociolog, ezită adesea în a 
lua în considerare structurile regionale ale fenomenelor studiate. Este, de pildă, 
cât se poate de evident că românii votează altfel de la un judeţ la altul şi încă şi 



Cu totul remarcabil în acest sens este „tabloul Franţei", minuţios reconstituit de 
Emmanuel Le Roy Ladurie, în colaborare cu Paul Dumont şi Michel Demonet, în 
„Anthropologie de la jeunesse masculine en France au niveau d'une cartographie 
cantonale (1819-1830)", studiu reprodus în: Emmanuel Le Roy Ladurie, Le Territoire de 
l'historien, Gallimard, Paris, 1978, pp. 98-135. în ce priveşte tipul fizic, apar departamente 
unde defectele de talie (sub 1,57 m) privesc peste un sfert din populaţia masculină, în timp 
ce în altele nu afectează nici 1%. Sub raport cultural, ştiinţa de carte se exprimă în unele 
departamente prin procentaje de peste 80%, iar în altele coboară sub 10%. 



mai diferit de la o regiune istorică la alta. Şi totuşi, într-o lucrare publicată de 
Pavel Câmpeanu 176 , unde se face o analiză minuţioasă a consultărilor naţionale 
din 1990-1992, nu apare nici cea mai sumară defalcare pe judeţe şi provincii 
istorice! Or, ceea ce frapează, mai ales în urma alegerilor prezidenţiale din 
octombrie 1992, este definirea foarte pronunţată, şi încă de-a lungul frontierei 
care a separat cândva România de Austro-Ungaria, a două zone distincte (la 
rândul lor divizate într-o manieră care, de asemenea, ar merita comentată). 
Opţiune politică, reflectând o multitudine de valori, de modele şi de repere 
culturale, ideologice şi mentale. Geografia electorală oferă numai un exemplu; 
orice fenomen istoric sau sociologic poate fi şi trebuie să fie reprezentat şi 
analizat la scară locală. Dimensiunea naţională este o rezultantă, cât se poate de 
semnificativă, dar nu singura semnificativă. Cu siguranţă că există astăzi o 
naţiune română unitară, nu însă uniformă. Deosebirile care persistă, după câteva 
generaţii de acţiune a unor factori inevitabil uniformizatori (puterea politică, 
administraţia, şcoala, armata, mecanismul economic), pun în lumină precaritatea 
interpretărilor care nu văd altceva decât unitate acum 500 sau 2500 de ani. 

Referinţele bibliografice nu spun încă totul; contactul direct cu oamenii şi mai 
ales cu profesioniştii de nivel mediu (în cazul nostru profesorii din învăţământul 
preuniversitar) ilustrează cu şi mai multă claritate relativa reuşită a unei strategii 
politice, pentru care istoria nu a fost decât un instrument. Manualele şcolare sunt 
aşa cum sunt, dar nu în puţine cazuri la şcoală se supralicitează. Elevii află de la 
unii dintre profesorii lor că „visul de aur" al românilor, idealul lor de veacuri, ar fi 
fost unitatea. Fireşte, nu toţi ţin acest tip de discurs, dar ne întrebăm câţi profesori 
ar îndrăzni să spună deschis astăzi ceea ce se spunea curent în şcolile din 
România precomunistă, şi anume că nu sentimentul unităţii româneşti a stat la 
originea actului lui Mihai Viteazul. Dincolo de neadevăr, dincolo de ceea ce este, 
conştient sau nu, o manipulare politică prin istorie, se mai ascunde aici un viciu 
grav: lipsa responsabilităţii. Profesorul „ştie" că este bine să spună aşa; indiferent 
de ceea ce crede cu adevărat, el se simte astfel la adăpost. O exagerare în sens 
„patriotic" i se pare mai convenabilă decât aşezarea pe terenul nesigur al unei 
istorii critice şi inteligente. Din păcate, elevii nu fac decât să memoreze o 
nesfârşită litanie, când vocaţia reală a istoriei ar fi tocmai exerciţiul de inteligenţă. 
Istoria pare a fi rămas la obiectivul de a forma patrioţi, nu oameni capabili de a 
judeca independent lumea şi evenimentele. De fapt, nici măcar sentimentele 
patriotice nu pot fi cultivate printr-un discurs stereotip şi neconvingător. 

în căutarea sufletului românesc 

Dacă românii sunt dintotdeauna o naţie unită, aceasta înseamnă că există - 
dincolo de scurgerea secolelor şi de vicisitudinile istoriei - o dimensiune 
românească a existenţei, un mod românesc de a fi, un suflet românesc. 
Identificarea unui spirit naţional specific ilustrează una dintre manifestările cele 
mai semnificative ale mitului unităţii. începând cu Herder, „spiritul popoarelor" a 

marcat puternic ideologia romantică din prima parte a secolului al XlX-lea. Este 
perioada când lumea a fost decupată în spaţii naţionale, fiecare animat de 
propriile-i trăsături spirituale şi morale, şi marcat de propriu-i destin. A doua 
jumătate a secolului al XlX-lea a dus mai departe această ipoteză, încercând să o 
aşeze pe bazele. Solide ale ştiinţei, într-o vreme când se părea că nimic nu va 
mai rămâne în afara unei complete şi perfecte explicaţii ştiinţifice. Germanii 
Lazarus şi Steinthal pe la 1860, Wundt spre 1900, fără a-i uita pe francezii Fouille 
şi Boutmy, s-au lansat în delicata întreprindere de definire a psihologiei 
popoarelor. 

Tema nu se putea să nu-i tenteze pe români. Naţiune ajunsă târziu la unitate 
(în ciuda variantei mitologice a unei unităţi originare), românii simţeau nevoia să 
definească elementele acestei unităţi, trăsăturile care îi fac să se asemene între 
ei, deosebindu-i de ceilalţi. A intrat în joc şi o gamă întreagă de complexe. Cum 
se putea explica inferioritatea de fapt a românilor, în secolul al XlX-lea (în raport 
cu Occidentul)? Prin ce împrejurări istorice, dar şi prin ce fisuri ale sufletului 
naţional? Ce fond de calităţi, pe de altă parte, putea fi aruncat în balanţa istoriei 
pentru a îndrepta lucrurile şi a asigura un viitor altfel decât prezentul, un viitor pe 
măsura strălucirii originilor? Cert este că de un secol şi jumătate, odată cu 
declanşarea procesului „intrării în Europa", românii se tot frământă căutând să-şi 
fixeze propria imagine şi locul lor în spiritualitatea europeană. 

Publicată în 1907, lucrarea lui Dumitru Drăghicescu Din psihologia poporului 
român prezintă importanţă din mai multe puncte de vedere. Mai întâi, este o 
primă sinteză asupra chestiunii. în al doilea rând, beneficiază de literatura 
„ştiinţifică", îndeosebi franceză, privitoare la problematica „spiritului naţional", fiind 
vădit efortul de cercetare „obiectivă" şi de construire sistematică a domeniului 
abordat. în sfârşit, ne aflăm încă în faza unui discurs predominant critic care, deşi 
porneşte de la calităţile native ale naţiei, se opreşte, fără menajamente, asupra 
defectelor acumulate, propunând un diagnostic şi o terapie pentru ieşirea din 
impas. 

Metoda lui Drăghicescu este simplă şi clară, şi foarte în spiritul momentului 
1900. Chimia sufletească a românilor, consideră el, preia şi combină elemente 
spirituale caracteristice etniilor care au participat la crearea sintezei româneşti 
sau cel puţin au influenţat-o. Ajunge să ştim (iar psihologia popoarelor ne oferă în 
această privinţă cvasicertitudini) cum erau romanii, cum erau dacii şi cum erau 
slavii şi, combinând aceste surse, iată-i în faţa noastră pe românii secolului al X- 
lea, reînviaţi, în ciuda lipsei izvoarelor, prin purul mecanism al legilor psihologice. 
Strămoşii noştri, ne asigură Drăghicescu, erau pe atunci „cruzi şi violenţi. Având o 
voinţă de fier, încăpăţânată, impulsivă, adesea stăpână pe sine, adesea neîn- 
frânată, schimbătoare, ei au trebuit să fie îndrăzneţi peste măsură, curajoşi, 
nepăsători de moarte şi însufleţiţi de spiritul de libertate şi de neatârnare, care cel 
mai adesea şi dezbina, arareori le îngăduia să se unească. Disciplinaţi şi 
organizaţi sau lipsiţi de disciplină, anarhiei, după împrejurări, amândouă aceste 
porniri erau sădite din leagăn în sufletul lor, căci pe amândouă le moşteniseră de 
la neamuri etnice deosebite. Inteligenţa românilor, în această epocă, ar fi trebuit 
să fie foarte bogată, în tot cazul ea era vioaie, îndrăzneaţă, scăpărătoare, avea 



simţul generalităţii şi al organizării şi aplecarea spre observaţie din care rezultă 
umorul, satira batjocoritoare" 177 De umor, mai curând involuntar, nu ducea lipsă 
nici Drăghicescu, o mie de ani mai târziu. Nu atât cum erau românii aflăm din 
reconstituirea propusă, cât mai ales ce înseamnă să crezi cu adevărat în ştiinţă, 
într-o ştiinţă care-ţi răspunde fără ezitări la fiecare întrebare pe care i-o pui. 

Influenţa turcă şi greacă şi îndeosebi pierderea neatârnării au alterat 
caracterul românilor. Şansa regenerării spirituale stă în transformarea instituţiilor 
şi societăţii potrivit modelului occidental. Românii dispun, fără îndoială, de atuuri 
considerabile, frumoasele calităţi moştenite, şi mai întâi de toate inteligenţa. 
Aceasta combină temperamentul deschis şi vioi al dacilor, spiritul generalizator şi 
abstract al romanilor, precum şi darul poetic al slavilor. Aparent, puţine popoare 
beneficiază de o inteligenţă atât de complexă. La naşterea lor, „românii, sub 
raportul inteligenţei, trebuie să se fi înfăţişat ca un popor cu o minte foarte 
deschisă, foarte bogată, cu o inteligenţă vioaie, ingenioasă, cu un spirit 
generalizator destul de puternic. Imaginaţia sa va fi trebuit să fie dintre cele mai 
bogate. [...] Mintalitatea românilor, ca şi limba pe care o vorbim, a avut de temelie 
şi ca punct de plecare un material de esenţă superioară: mintalitatea romană. în 
istorie ea ni se înfăţişează ca un mare rezervoriu, în care mai toate popoarele 
Europei au venit şi au depus o parte din cuprinsul sufletului lor." 178 Popor de 
sinteză, românii par alcătuiţi dintr-un aluat excepţional, grav alterat, nu însă 
iremediabil, prin vicisitudinile istoriei. 

Puţine la început, defectele s-au acumulat de-a lungul secolelor. Drăghicescu 
subliniază „pasivitatea, rezistenţa defensivă, resemnată, pasivă, supusă, înfrântă, 
lipsa de energie ofensivă. [...] Timiditatea, paralizia voinţei, frica, lipsa de curaj, în 
general, au stăpânit şi mai stăpânesc încă sufletul românilor." El surprinde 
totodată (contrar de altfel propriului său proiect de definire a unei individualităţi 
naţionale) „lipsa de dezvoltare proprie, unitară, omogenă a desfăşurării trecutului 
nostru", de aici decurgând puternicele influenţe străine, şi „lipsa de caracter 
propriu, neted şi lămurit al mintalităţii româneşti. [...] Conţinutul sufletului nostru 
etnic se alcătuieşte, în cea mai mare parte, din crâmpeie şi petice împrumutate 
de la neamurile vecine, neasimilate, nedigerate şi neomogenizate. [...]" Influenţa 
Orientului, global dăunătoare, are drept coordonate „nepăsarea, lenea fizică şi 
mintală, adică lipsa de iniţiativă, resemnarea, lipsa de încredere în sine, şi mai 
presus de toate fatalismul, încrederea oarbă în noroc, în soartă". 179 

Formula „inteligent dar leneş", „leneş dar inteligent", care ar putea simplifica la 
câteva cuvinte lunga demonstraţie a lui Drăghicescu, oferă de altfel un clişeu pe 
care mulţi români îl acceptă, cu resemnare şi mândrie în acelaşi timp. Chiar dacă 
lenea nu este de laudă, nici inteligenţa superioară nu e la îndemâna oricui. 

Oricum, argumentaţia lui Drăghicescu are drept reper ferm valorile occidentale 
şi îndeosebi spiritualitatea franceză considerată a fi expresia cea mai înaltă a 
acestora. Este, aşadar, defect tot ceea ce contrastează cu spiritul şi 

177 D. Drăghicescu, Din psihologia poporului român, ediţia a ll-a, Editura Albatros, 
Bucureşti, 1995, p. 141. 

178 Ibidem, pp. 138 şi 400. 

179 Ibidem, pp. 345, 353, 356, 361. 



comportamentul apusean. Românii trebuie să tindă spre o formulă de spi- 
ritualitate de tip occidental. Acesta este de fapt sensul evoluţiei istorice. 
Europeanului şi francofilului Drăghicescu i se opune însă interpretarea 
autohtonistă a spiritului românesc, prezentă şi mai înainte, dar purtată cu 
deosebire de valul naţionalist de după 1900. 

Ne-am referit deja la dialogul purtat între cei doi junimişti atât de deosebiţi unul 
de altul, Vasile Pogor şi Mihai Eminescu, primul susţinând „barbaria" românilor, 
iar cel de-al doilea, destinul lor specific. De remarcat nu numai dezacordul, dar, 
într-un sens, şi acordul fundamental dintre cei doi: românii se aflau în marginea 
istoriei, doar că ceea ce pentru primul devenea subiect de sarcasm era asumat 
cu orgoliu de marele poet. Românii au geniul lor propriu: nu sunt occidentali şi 
nici nu trebuie să devină. 

Semănătorismul, apoi curentele autohtoniste interbelice au mers pe linia 
acestui românism asumat. Determinările istorice şi sociale prezente la 
Drăghicescu - chiar dacă într-o contestabilă manieră simplificatoare - au pălit în 
faţa unui suflet românesc atemporal. Pe de altă parte, s-au estompat şi criticile. 
Ce mai este de criticat dacă aşa suntem noi? Ce mai este de criticat dacă oricum 
nu dorim să ne metamorfozăm în occidentali, ci vrem doar să rămânem români? 

Forma cea mai elaborată a discursului despre românism a oferit-o dreapta 
naţionalistă a anilor '30. Spaţiul mioritic (1936) al lui Lucian Blaga definea - de-a 
lungul unei demonstraţii incontestabil seducătoare - trăsăturile sufletului 
românesc, corespunzător unui cadru geografic bine definit, al cărui element 
central ar fi plaiul („un plan înalt, deschis, pe coamă verde de munte, scurs 
molcom în vale"). Ar exista o „matrice stilistică, inalienabilă, a duhului nostru 
etnic". Românul apare mai profund, mai deschis spre esenţele cosmice decât 
occidentalul. „în apus tradiţia e alcătuită din însumarea pedantă a unui trecut, din 
galerii strămoşeşti, din cronica unor fapte, din răbojul strămoşilor. [...] Tradiţia are 
în apus un caracter istoric, muzeal. [...] Tradiţia noastră e de natură mai invizibilă; 
ea nu permite decât o formulare metaforică sau metafizică. Tradiţia noastră e mai 
atemporală, ea se confundă cu potenţele stilistice creatoare, neistovite, magnifice 
ca în prima zi. [...] Mocnind uneori, neîntrerupt vie, ea se manifestă în timp, deşi, 
măsurată cu orizontul nostru efemer, ea e mai presus de timp." 180 

Pentru Blaga, ca şi pentru Nichifor Crainic, Nae lonescu sau Mircea 
Vulcănescu, spiritul naţional se identifica în bună măsură cu ortodoxia, fapt ce 
marca separarea netă de Occidentul catolic şi protestant, aşadar de modelele 
occidentale invocate de generaţiile precedente. Nae lonescu propunea o subtilă 
disociere între conceptele de „român" şi de „bun român". Un român catolic putea 
fi un „bun român", cu alte cuvinte un român loial, dar român fără niciun alt atribut, 
român pur şi simplu, nu era decât ortodoxul. 181 Ardelenii care au declanşat 
mişcarea naţională au fost, aşadar, în calitatea lor de greco-catolici, doar „buni 
români" (mai bine aşa, până la urmă, decât deloc!). 

Toţi aceşti gânditori identificau o spiritualitate românească bine conturată şi 

mai ales perfect distinctă de a celorlalţi, de a Apusului îndeosebi. Existenţa este 
pentru român altceva. Ar putea fi definită, sugerează Blaga, prin intraductibilul 
dor. „existenţa e pentru român «dor», aspiraţie trans-orizontică, existenţă care în 
întregime se scurge spre «ceva»". 182 Mircea Vulcănescu nu ezită să vorbească 
despre omul românesc, iar într-un eseu intitulat Dimensiunea românească a 
existenţei, defineşte nu mai puţin de şapte atitudini fundamentale specifice (nu 
există nefiinţă; nu există imposibilitate absolută; nu există alternativă; nu există 
imperativ; nu există iremediabil; uşurinţa în faţa vieţii; lipsa de teamă în faţa 
morţii). 183 

„Specificul naţional" i-a obsedat pur şi simplu pe intelectualii perioadei 
interbelice. Remarcabil este în acest sens cazul lui George Călinescu. Spunem 
„remarcabil", fiindcă ilustrul istoric literar nu a simpatizat defel cu ideologia dreptei 
naţionaliste. Distincţia ideologică nu l-a împiedicat totuşi să apeleze la concepte 
similare, dovada remarcabilei expansiuni a poncifului unicităţii româneşti. în 
încheierea monumentalei /sfor/7 a literaturii române (1941), el insista asupra unei 
rase româneşti distincte. Până şi „tipul nostru fizic este total deosebit de al 
popoarelor vecine şi din centrul Europei", afirma criticul, devenit subit antropolog 
şi aparent contaminat de teoriile rasiale ale vremii (fără a ne schiţa, din păcate, 
portretul fizic al „românului tip"). Român, potrivit lui Călinescu, nu este cine vrea; 
român te naşti, şi te naşti într-un anume fel. „Specificul fiind un element structural 
nu se capătă prin conformare la o ţinută canonică. Singura condiţie pentru a fi 
specific e de a fi român etnic. Istoricul nu are altceva de făcut decât să 
urmărească fibrele intime ale sufletului autohton." 184 

lată cum românul devine o fiinţă foarte diferită, fireşte mai profundă şi mai 
complexă decât semenii săi, iar spaţiul românesc o entitate distinctă şi omogenă. 

Faza dintâi a comunismului nici nu a vrut să audă de asemenea interpretări 
eretice. întemniţarea lui Mircea Vulcănescu (mort în închisoare) şi a lui Nichifor 
Crainic, ca şi marginalizarea lui Blaga au avut, se poate spune, pe lângă motivele 
strict politice, şi raţiuni de ordin „filosofic". Trebuia înăbuşită orice tendinţă 
naţionalistă în filosofie, orice definire a românului ca român. Clasa şi nu naţiunea, 
spiritul de clasă şi nu spiritul naţional ofereau cheia fenomenelor istorice şi 
culturale. 

Lucrurile s-au schimbat odată cu deplasarea comunismului spre zona 
naţionalistă. Desigur, nu putea fi reabilitat orice: mai ales dimensiunea ortodoxă a 
spiritualităţii româneşti corespundea prea puţin ideologiei oficiale. în mod 
semnificativ totuşi, Spaţiul mioritic a fost republicat în 1969 şi 1985 (Blaga fiind nu 
numai reabilitat, ci şi aşezat printre numele mari ale literelor româneşti). Destinul 
lui Constantin Noica ne apare încă şi mai caracteristic. Apropiat de extrema 
dreaptă la începuturile carierei, el a cunoscut domiciliul forţat între 1949 şi 1958 şi 
închisoarea din 1958 până în 1964. „Recuperarea" sa, începând din 1970, 

corespunde deplasării ideologice şi noii strategii a Puterii. Noica a fost fără 
îndoială un personaj şi un gânditor complex, de factură românească, dar nu mai 
puţin europeană. De la el s-au putut revendica atât autohtoniştii, cât şi partizanii 
deschiderii spre Occident. Ne interesează însă aici nu subtilităţile şi plurivalenţa 
lui Noica, cât ceea ce ideologia oficială era dispusă să tolereze şi chiar să 
utilizeze din discursul său. Şi acest ceva a fost, într-o perioadă de treptată izolare 
a României, definirea, pe linia tradiţiei interbelice de dreapta, a unui perimetru 
spiritual specific românesc. De pildă, Sentimentul românesc al fiinţei (1978) pre- 
lungeşte, într-o manieră mult mai elaborată, eseul menţionat al lui Vulcănescu 
privitor la „dimensiunea românească a existenţei". Din nou, înţelegerea 
românească apare mai deschisă, mai nuanţată, mai bogată: „Faţă de fiinţa 
complexă şi feerică din viziunea noastră, perspectiva neopozitivistă a lumii occi- 
dentale, cu «uitarea» ei de fiinţă, sau alteori chiar reconsiderarea fiinţei, în alte 
filosofii, au un aer de sărăcie." 185 

Românii nu sunt nici occidentali, nici orientali. Ei se află între cele două lumi şi 
pot fi o trăsătură de unire: „Suntem între Orientul Apropiat dar şi îndepărtat [...] şi 
între Apus. Niciunul, nici altul nu au pus pecetea lor pe noi, dar, aşa cum mijlocim 
geografic, nu am putea mijloci şi spiritual?" în plus, tradiţia reprezintă pentru noi 
un factor încă activ, erodat la alţii „de numărul secolelor apuse". Noi putem 
îmbina mai bine tradiţia cu modernitatea, toate acestea conferindu-ne „o mai 
mare întâlnire decât alţii cu valorile spiritului" 

Asemenea puncte de vedere pot fi exprimate şi în cu totul alt registru ideologic 
decât cel comunist (ele corespunzând în fapt, în bună măsură, discursului de 
dreapta al anilor '30). Nu este însă mai puţin adevărat că Ceauşescu însuşi s-ar fi 
putut regăsi în ideea unei unicităţi româneşti, a îmbinării de tradiţie şi 
modernitate, şi a unei Românii ca loc privilegiat şi factor mediator între civilizaţiile 
globului. 

De altfel, Ceauşescu a sacrificat în câteva rânduri pe altarul spiritualităţii 
româneşti, evident într-o manieră mai curând rudimentară decât subtil filosofică. îi 
plăcea să înşire trăsăturile, fără excepţie pozitive, moştenite de români atât de la 
daci, cât şi de la romani. Astfel, poporul român ar fi păstrat „de la daci setea 
nestinsă de libertate, voinţa de a nu-şi pleca fruntea sub jugul străin, hotărârea de 
a rămâne mereu el însuşi, unic stăpân pe viaţa şi pe soarta sa", iar de la ceilalţi 
strămoşi, „spiritul raţional, judecata şi pasiunea creatoare a romanilor". 187 

Operaţia de identificare a „ce înseamnă să fii român" pare departe de a-şi fi 
epuizat resursele şi argumentele. S-ar putea spune că prima trăsătură a 
românului - dacă ne-am încumeta să definim şi noi una - este obsesia propriei 
identităţi. După 1989, asistăm la o polarizare a discursului, tentaţia exacerbării 
naţionaliste nemaiîntâlnind niciun zăgaz, iar pe de altă parte opiniile mai puţin 
favorabile, uneori chiar net defavorabile, putând fi la rândul lor exprimate în mod 

deschis. Dacă pentru un exeget al culturii româneşti ca Dan Zamfirescu românii 
se înscriu printre marii creatori de civilizaţie ai lumii 188 , la extrema cealaltă, reacţia 
faţă de asemenea autoelogii, frustrările acumulate şi inevitabila raportare la 
civilizaţia echilibrată şi performantă a Apusului pot genera aprecieri nu mai puţin 
pasionale, precum în eseurile lui H.-R. Patapievici, unde românii sunt definiţi ca 
lipsiţi de coloană vertebrală şi de o calitate spirituală inferioară. 189 

O sinteză fluidă 

Cum se vede, despre români se poate spune orice. Ca despre oricare alt 
popor. Şi orice se spune poate fi la fel de bine acceptat sau contestat. Psihologia 
etnică oferă un exerciţiu tentant, dar cu totul lipsit de consistenţă. Nici vorbă nu 
poate fi de demers „ştiinţific", ci doar de impresii şi judecăţi inevitabil parţiale şi 
subiective. Până la urmă demersul etnopsihologic nu face decât să izoleze şi să 
reliefeze calităţi şi defecte general umane. Pot fi românii, de pildă, consideraţi mai 
inteligenţi decât alţii? Fără îndoială că nu, după cum nu pot fi consideraţi nici mai 
puţin inteligenţi. Cum s-ar putea de altfel calcula, în mod serios, coeficientul de 
inteligenţă al unei naţii? Doar identificarea unei „gene" specific româneşti ar fi de 
natură să susţină, potrivit normelor ştiinţifice în vigoare, individualitatea esenţială 
a românilor printre celelalte popoare ale lumii. 

Există, incontestabil, un fenomen românesc, dar nu de natură bio-psihologică, 
ci izvorât din structuri şi evoluţii socio-culturale. Limba română este cu siguranţă 
un factor important de coeziune, cu condiţia de a nu-i absolutiza virtuţile. Nu toţi 
românii vorbesc la fel, chiar dacă toţi vorbesc româneşte. Nu toţi românii gândesc 
la fel, chiar dacă gândesc în aceeaşi limbă. Specificul românesc poate fi 
aproximat, dar nu ca dat originar şi transcendent, ca românism absolut şi etern, ci 
ca sinteză fluidă de trăsături diverse. în epoca recentă, masivele restructurări 
sociale, ca şi acţiunea exercitată de organismul naţional asupra elementelor sale 
componente nu au încetat să-i modeleze şi să-i remodeleze pe români. Dacă 
există astăzi un anume mod de a fi român (afirmaţie acceptabilă cu multe 
rezerve), aceasta nu se datorează vreunei dispoziţii înnăscute, ci unei serii de 
deprinderi, infuzate prin contextul cultural, prin şcoală, prin acţiunea ideologiilor 
dominante, prin forţa modelatoare a opiniei publice, şi aşa mai departe. Omul se 
naşte ca fiinţă umană şi „învaţă" apoi să fie român, francez sau chinez. Impactul 
comunismului este lămuritor în această privinţă. Dominaţia sa a marcat puternic 
spiritualitatea românească. Datorită jumătăţii de secol de comunism, românii sunt 
altfel acum decât în urmă cu cincizeci de ani. 

Oricum, o privire cât de sumară asupra culturii române ilustrează faptul că 
mult trâmbiţatul spirit naţional nu poate fi (dacă vrem neapărat să-l invocăm) 
decât cel mult rezultanta unor trăsături „sectoriale" extrem de diverse. Dacă ar fi 
să ne referim la o singură generaţie de scriitori clasici: Maiorescu, Eminescu, 

Creangă, Caragiale, care dintre ei - atât de diferiţi unul de celălalt - poate fi 
considerat reprezentativ, sau singur reprezentativ, pentru spiritul românesc? Oare 
din Bucovina până în Teleorman întâlnim aceleaşi elemente de civilizaţie şi 
aceleaşi mentalităţi? Ideologiile totalitare - extrema dreaptă, apoi comunismul - 
au mers cel mai departe în sensul uniformizării fictive (şi chiar materializate până 
la un punct) a spaţiului românesc. Alte interpretări, dimpotrivă, nu s-au sfiit să 
traseze linii despărţitoare, cel puţin între marile provincii, cazul clasic fiind cel al 
opoziţiei Muntenia-Moldova. Existenţa a două spiritualităţi distincte: 
moldovenească şi muntenească, a fost susţinută, printre alţii, de Garabet 
Ibrăileanu, în Spiritul critic în cultura românească (1909) şi de E. Lovinescu în 
Istoria civilizaţiei române moderne. Dacă cel dintâi accentua îndeosebi 
determinările istorice şi sociale, Lovinescu vedea problema în termeni pur 
psihologici şi, în ultimă instanţă, „rasiali". El pornea de la „rasă", pentru a constata 
că „prin natura contemplativităţii lor, moldovenii înclină spre creaţiunea poetică", 
în timp ce „prin firea lor mobilă, comprehensivă şi practică, muntenii şi-au 
îndreptat activitatea mai mult pe terenul politic şi economic". 190 Din punct de 
vedere psihologic, muntenii şi moldovenii pot astfel să apară ca două naţii 
distincte! lată „primejdia" psihologiei etnice: cu ea se poate dovedi orice, la fel de 
bine omogenitatea ca şi inconsistenţa naţiunii române! 

De fapt, chestiunea este predominant socială. Naţiunea înfăţişează un 
conglomerat prea amplu şi prea divers pentru a fi amenajată în laborator 
psihologic. Psihologia de grup, dacă o dorim plauzibilă şi utilă, trebuie să se 
limiteze la segmente bine definite şi marcate de o minimă coerenţă. Intelectualul 
român tip este cu siguranţă mai aproape de intelectualul european, în genere, 
decât de ciobanul român de la munte sau de pescarul din deltă (afirmaţie la fel de 
valabilă şi pentru celelalte categorii). „Psihologia poporului român" s-a bazat pe 
extrapolarea unor elemente de civilizaţie tradiţională (ele însele simplificate şi 
uniformizate). Din acest punct de vedere, persistenţa, cel puţin în raport cu 
civilizaţia dinamică şi sensibil urbanizată a Occidentului, a unor structuri rurale 
tradiţionale a putut întreţine iluzia unei Românii altfel alcătuită şi cu altă menire 
istorică. 

De remarcat cum această civilizaţie rurală a fost contrapusă nu numai restului 
lumii, dar, în primul rând, chiar celeilalte dimensiuni a civilizaţiei româneşti: 
sectorul urban. Oraşele, populate ce-i drept multă vreme şi în bună măsură de 
alte elemente etnice (maghiari şi germani în Transilvania, mulţi evrei în Moldova 
eto), au fost scoase din ecuaţie de teoreticienii spiritului naţional. Sinteza lor nu 
este însă mai puţin românească decât sinteza rurală, doar că altfel românească, 
ceea ce încurcă schema specificităţii etnice. Se adaugă, între polul rural şi cel 
urban, categoria, atât de masiv prezentă în istoria românească modernă, a 
mahalalei, zonă intermediară între cultura ţărănească şi cultura propriu-zis 
urbană, ai cărei exponenţi au încetat de a mai fi ţărani, dar nu au devenit orăşeni 
decât formal. Radiografiată de Caragiale la sfârşitul secolului al XlX-lea, 
mahalaua a cunoscut (chiar dacă într-un decor schimbat, cel al cartierelor de 

blocuri) o formidabilă expansiune în anii comunismului, ca urmare a 
industrializării forţate şi curentului migratoriu dinspre sat spre oraş. Populaţia 
aceasta dezorientată, ruptă de tradiţie, dar neintegrată încă în modernitate, a 
reprezentat şi continuă să reprezinte o importantă masă de manevră politică şi 
electorală. Satul, mahalaua şi nucleul citadin pot oferi „tipuri ideale", fiecare cu 
propria-i configuraţie spirituală, culturală şi comportamentală. Cu singura condiţie 
de a nu uita că şi în interiorul acestor modele domneşte diversitatea. Românii 
sunt români, dar dincolo de acest fapt ei nu pot fi reduşi la un tip uman unic! 

Să conchidem: psihologia etnică nu este un dat originar, ci un amalgam fluid 
de atitudini şi comportamente variate, izvorât din istorie şi evoluând în ritmul ei. 
Pe măsura integrării europene şi a modernizării structurilor sociale, deosebirile 
dintre profilul românesc şi cel occidental se vor atenua. 

Nu vor dispărea însă! Nici Occidentul, nici spaţiul românesc şi cu atât mai 
puţin ansamblul european nu sunt şi nu vor fi uniforme. Putem spera însă că 
ceea ce ne apropie de ceilalţi se va dovedi mai puternic decât ceea ce ne separă 
sau avem noi impresia că ne separă. 



Capitolul V Românii şi Ceilalţi 



„Cine-a îndrăgit străinii..." 

Celalalt este un personaj omniprezent în imaginarul oricărei comunităţi. 
Jocurile alterităţii se constituie într-o structură arhetipală. Sub acest raport, 
românii nu fac şi nu au cum să facă excepţie. Două trăsături caracteristice istoriei 
româneşti au contribuit însă la aşezarea celuilalt într-o lumină specifică: pe de o 
parte, reacţia unei civilizaţii rurale oarecum izolate şi, pe de altă parte, impactul, 
masiv şi neîntrerupt, al stăpânirilor şi modelelor străine. Acţiunea contradictorie şi 
complementară a acestor factori a condus la o sinteză cu note certe de 
originalitate. 

Potrivit mitologiei naţionale, românul este prin natura sa ospitalier şi tolerant. îl 
caracterizează în cel mai înalt grad omenia, cuvânt care în ultimele decenii a 
cunoscut o puternică afirmare şi amplificare (nu străină de tendinţele izolaţioniste 
ale regimului comunist), concentrând o gamă aproape nesfârşită de înţelesuri; a fi 
om, în sensul deplin al cuvântului, a ajuns să însemne practic acelaşi lucru cu a fi 
român. 

De fapt, nu românul este în mod particular ospitalier, ci ţăranul român, şi nu 
numai ţăranul român, ci ţăranul pur şi simplu. „Ospitaliere" sunt civilizaţiile 
tradiţionale. Orăşeanul, inclusiv orăşeanul român, este mai puţin ospitalier decât 
compatriotul său din vreun sat pierdut de munte. 

Toleranţa, pusă în lumină încă din secolul al XlX-lea de diverşi autori români, 
decurge tot din rosturile unei civilizaţii rurale, căreia „ceilalţi" îi aduceau, fără a se 
confunda cu ea, diverse şi necesare atribute de civilizaţie. Străinii s-au aşezat în 
special la oraş şi multă vreme au îndeplinit funcţii economice şi sociale pe care 
românul, ţăran sau boier, nu le acoperea decât în prea mică măsură. Oraşul 
cosmopolit s-a inserat astfel în structura predominant rurală a societăţii ro- 
mâneşti, participând desigur la sinteza românească, dar oarecum ca un corp 
străin, tolerat. Până la al Doilea Război Mondial, mitologia anticitadină s-a 
manifestat printr-o întreagă gamă de ideologii şi proiecte. 

Ospitalitatea nu este decât o faţă, evident faţa cea mai agreabilă, a raporturilor 
cu ceilalţi. Toleranţa, în sine lăudabilă, ne pune deja în gardă: a fi tolerat nu 
înseamnă neapărat a fi acceptat şi, încă mai puţin, integrat. în orice civilizaţie 
tradiţională, străinul este perceput cu intensitate maximă. Comportamentul 
special faţă de străini, bun sau rău, se remarcă tocmai prin faptul că este special. 
Cu cât o societate este mai deschisă şi mai urbanizată, deci mai cosmopolită, cu 
atât străinul îşi pierde din interes şi încetează de a mai fi un caz. Occidentalul ne 
apare mai puţin „primitor" decât românul tocmai fiindcă la el noţiunea de străin a 
cunoscut o dedramatizare. 

Ospitalitatea românească tradiţională este incontestabilă. Ar fi însă incorect să 
o izolăm de un întreg complex de atitudini. Ea reflectă tratarea străinului ca străin. 
Păstrându-ne în acelaşi sistem de referinţe, s-a afirmat adesea că românii nu se 



căsătoresc cu parteneri străini (după cum am văzut, Petru Maior şi Mihail 
Kogălniceanu vedeau în acest gen de refuz ilustrarea şi garanţia purităţii 
româneşti). S-a afirmat de asemenea că românul nu îşi părăseşte ţara, 
nesuportând să trăiască în alt mediu; chiar în momentul când, pe la 1900, românii 
ardeleni începuseră să emigreze masiv în Statele Unite, se întreţinea iluzia unei 
stări temporare care va lua sfârşit prin reîntoarcerea celor plecaţi. 

Când Eminescu exclamă: „Cine-a îndrăgit străinii / Mânca-i-ar inima cânii", 
aceste teribile cuvinte nu fac decât să exprime cealaltă faţă a unui tip de 
comportament în esenţa lui coerent. Distincţia dintre noi şi ceilalţi este puternic 
resimţită, în toate sensurile, în bine sau în rău. Părerea „tradiţională" a românilor 
despre ceilalţi se înfăţişează sub o lumină mai curând defavorabilă, uneori chiar 
lamentabilă: o dovedeşte din plin folclorul. Pentru român, bulgarul şi sârbul sunt 
proşti („cal verde şi sârb sau bulgar cu minte nu s-a văzut"), grecul este şi el, la 
alegere, prost, lacom, rău, obraznic şi înfumurat, ungurul este lăudăros şi fricos, 
iar armeanul murdar. 191 Ne aflăm în faţa unei respingeri fundamentale, în raport 
cu care toleranţa nu constituie decât un complement. De altfel, ea poate deveni 
intoleranţă, o dată ce funcţia îndeplinită de celălalt nu mai pare necesară sau este 
resimţită chiar drept dăunătoare. Curentul naţionalist al anilor '30, ca şi 
naţionalismul ceauşist câteva decenii mai târziu, ilustrează o asemenea evoluţie. 

„Străin" este de altfel, în acest context, un termen generic, înglobând, 
indiferent de componenta etnică, pe cei care reflectă un alt sistem de valori decât 
cel în genere acceptat sau impus. Am văzut că pentru Nae lonescu românul 
neortodox nu era chiar român. Nici românii reîntorşi din Occident, după 1989, cei 
care „n-au mâncat salam cu soia", nu au fost primiţi ca români, ca români 
adevăraţi, de un segment deloc neglijabil al populaţiei româneşti (în Polonia sau 
în Ungaria, ţări aflate într-o situaţie similară cu a României, lucrurile nu au stat 
aşa). Regimul comunist nu a făcut decât să dramatizeze distincţia „noi-ceilalţi" (fie 
că era vorba de ceilalţi din interior sau de ceilalţi din afară). Străinătatea, 
incluzându-i şi pe românii „molipsiţi" de ea, a căpătat conotaţii de maximă 
alteritate. Nici tendinţa inversă nu a lipsit, reacţia fiind ca întotdeauna pe măsura 
presiunii: reputaţi pentru ataşamentul lor faţă de pământul natal, românii, în 
număr tot mai mare, au început să viseze la străinătate. Mulţi au reuşit să emi- 
greze chiar înainte de 1989, iar după acest an România a prezentat, cel puţin în 
raport cu populaţia ei, cel mai important contingent de emigranţi europeni. 
Discursul naţionalist înăbuşitor şi-a dovedit „virtuţile", ducând la rezultatul contrar 
celui scontat de făuritorii săi. 

în momentul de faţă, dramatizarea raporturilor cu ceilalţi, în parte moştenită, 
dar în măsură apreciabilă cultivată de puterea comunistă şi postcomunistă, se 
întâlneşte cu procesul invers de cunoaştere, integrare şi acceptare. Unele reacţii 
aparţin încă unei societăţi tradiţionale, intrigată de prea multă deschidere. Un 
exemplu aparent minor, dar tipic, este nesfârşita discuţie şi rezistenţa manifestată 

în chestiunea drepturilor homosexualilor; eliminarea din Codul Penal a unor 
sancţiuni oricum inutile a părut multora drept o campanie de promovare a 
homosexualităţii, iarăşi un bun prilej de diabolizare a Occidentului pervertit. Dar şi 
în sensul celălalt se petrec evoluţii semnificative. Românii „care nu au mâncat 
salam cu soia" încep să fie reabilitaţi; şi, chiar mai mult, cine a făcut avere în 
Occident tinde să devină un personaj pozitiv. Pe unii dintre ei Puterea nu ezită 
să-i recomande opiniei publice, contrar discursului ţinut în urmă cu câţiva ani 
(manipularea „mitului Ilie Năstase" în primăvara anului 1996, cu accentul pus nu 
atât pe gloria sportivă, cât pe reuşita în Vest, este un exemplu caracteristic). 

Treptat, românii se europenizează. Vor fi tot mai puţin „ospitalieri", dar şi mai 
puţin „speriaţi" în faţa străinătăţii. 

Apărători ai Occidentului 

Presiunea străinilor, din afară şi din interior, reală până la un punct, dar 
hiperbolizată în imaginarul naţional, a generat complexul de cetate asediată, 
foarte tipic pentru mentalitatea românească a ultimelor două secole. Istoria 
românilor este înţeleasă într-o manieră strict conflictuală, ca o luptă continuă 
purtată pentru supravieţuirea etnică şi statală. „Luptele cu turcii" s-au imprimat 
puternic în conştiinţa naţională; o dată acestea încheiate, rolul privilegiat al 
„inamicului ereditar" a fost preluat de Ungaria. Ca întotdeauna istoria alege şi 
uită, amplifică şi estompează. Ar fi la fel de corect şi cu siguranţă chiar mai realist 
ca, dincolo de antagonismul româno-turc sau româno-maghiar, să se remarce 
integrarea, timp de secole, a ţărilor române în sistemul otoman, iar a Transilvaniei 
în spaţiul ungar şi, în genere, al Europei Centrale. O asemenea dedramatizare a 
trecutului românesc şi tratarea sa într-o manieră structurală, mai puţin 
evenimenţială şi războinică, se loveşte de o prejudecată tenace şi de remarcabila 
funcţionalitate a mitului luptei pentru independenţă. Acesta îndeplineşte tripla 
misiune de a pune în evidenţă virtuţile şi eroismul românilor, de a justifica 
întârzierea istorică prin sacrificiile impuse de neîncetatele agresiuni şi, în sfârşit, 
de a atrage atenţia Occidentului asupra datoriei de recunoştinţă faţă de românii 
care l-au apărat de puhoiul otoman. 

Imaginea unui Occident protejat graţie sacrificiului românesc şi a unei societăţi 
româneşti care s-a măcinat şi a rămas în urmă tocmai prin îndeplinirea funcţiei de 
apărare a civilizaţiei europene s-a înscris puternic în viziunea politică a românilor, 
în comportamentul şi reacţiile lor. Occidentul are o datorie pe care încă nu şi-a 
achitat-o. Românii au de primit, nu de dat. Orice defecţiune a Occidentului este 
percepută ca trădare, dată fiind amintita datorie. Tot ce merge rău în România nu 
decurge din vreo orientare greşită sau din proasta gestiune românească; de vină 
sunt ceilalţi: ceilalţi care ne-au prădat, ca şi ceilalţi care nu ne-au sărit în ajutor, 
când aveau datoria să o facă. 

Cităm dintr-un discurs al lui I. C. Brătianu, pronunţat la Cameră pe data de 25 
februarie 1879: „Noi am fost antegarda Europei de la al 13-lea secol până mai 
deunăzi; noi am fost bulevardul Europei contra tuturor invaziunilor asiatice de 



atunci. Statele europene au putut să se dezvolte în acel timp, căci erau alţii care 
se sacrificau spre a le adăposti. Din această cauză - afară de rămăşiţele 
străbune ale civilizaţiunii române - abia de ieri am intrat şi noi pe calea 
civilizaţiunii moderne." 192 

Chiar un istoric ca P. P. Panaitescu, prea puţin tentat de mitologia şi 
demagogia naţionalistă, afirma următoarele: „Se ştie că românii au întârziat 
înaintarea otomană asupra centrului continentului şi această întârziere n-a 
însemnat numai, cum s-a spus de istoricii noştri, o slăbire a puterii ofensive 
turceşti uzate prin împotrivirea de la Dunăre. Ea a dat timp Europei apusene să 
primească lupta într-o fază mult mai favorabilă pentru ea, cu alte arme şi altă 
organizaţie militară." 193 

Cu lipsa de responsabilitate proprie demagogiei naţional comuniste - potrivit 
principiului „se poate spune orice dacă sună patriotic" - noi imagini au fost 
proiectate şi inserate în conştiinţa naţională. Astfel, bătălia de la Rovine - despre 
care nu ştim nimic sigur! - ar fi salvat lumea occidentală. Unii profesori evocă în 
faţa elevilor un Occident care şi-a putut înălţa catedralele, tocmai fiindcă românii 
se luptau în acea vreme la Dunăre. Alţii supralicitează, afirmând că aceleiaşi 
rezistenţe i se datorează şi descoperirea Americii! Cum stau lucrurile cu America 
este greu de spus, ele stau însă foarte clar cu catedralele, construite în cea mai 
mare parte înainte de întemeierea ţărilor române! 

în fapt, rezistenţa românească nu a fost continuă; se pot izola câteva episoade 
şi faze mai caracteristice, ele nefiind de natură să fixeze, timp de secole, forţele 
otomane pe linia Dunării. Apoi, aceste lupte nu au putut afecta, atunci când au 
făcut-o, decât flancul înaintării otomane. Oricine priveşte harta observă imediat 
(ceea ce istoricii români par să nu fi observat multă vreme) că înaintarea 
turcească spre Europa Centrală nu avea nimic de-a face cu teritoriul românesc, 
complet excentric faţă de această axă. A dovedit-o (dacă mai era ceva de 
dovedit) tot P. P. Panaitescu, în articolul său din 1944, intitulat „De ce n-au cucerit 
turcii ţările române?" Răspunsul la această întrebare stă în bună măsură în faptul 
că oştirile otomane au avansat de-a lungul liniei Belgrad-Buda-Viena. Pentru a 
ajunge la Viena drumul cel mai scurt nu trecea prin Târgovişte şi nici prin 
Suceava. 

Luptele românilor cu turcii nici nu au salvat Occidentul, nici nu au sărăcit 
iremediabil România. Evoluţia divergentă a Vestului şi a Estului nu prin războaie 
sau prin stăpâniri străine se explică. Rămânerea în urmă a societăţii româneşti nu 
se explică de altfel nici prin ineficienţa sau, mai direct spus, prin „lenea" 
românească, pe care unii sunt tentaţi să o opună eroismului şi luptei necurmate, 
răspunzând astfel unei mitologii prin altă mitologie. Pur şi simplu, românii aparţin 
unei întregi zone europene care a rămas în urmă. în Antichitate, Estul era mai 
prosper şi mai dinamic decât Vestul. Pe la anul 1000, Bizanţul prezenta o 
civilizaţie mai bogată şi mai rafinată decât Occidentul. Apoi, totul a basculat: axa 
principală a istoriei s-a deplasat spre vest şi, în continuare, spre nord vest. 

192 1. C. Brătianu, op. cit, voi. IV, p. 241. 

Războaiele au însângerat Occidentul nu mai puţin decât Răsăritul. însă ele nu I- 
au împiedicat să construiască noua civilizaţie tehnologică şi să devină, chiar aşa 
divizat şi învrăjbit, stăpân al lumii. Popoare dominate de altele au fost şi în 
Occident, dar faptul unei stăpâniri străine nu a împiedicat evoluţia socială şi 
materială. Românii nu s-au aflat în zona „bună" a Europei; nu au nici mare merit, 
nici mare vină pentru handicapul cu care au intrat în epoca modernă. 

Vina începe însă acolo unde acest handicap funcţionează ca alibi, ca 
permanentă scuză a eşecurilor. A spune că istoria te trage în jos este incorect. La 
un moment dat, în plină criză a regimului Ceauşescu, s-a trecut la „calcularea" 
sumelor enorme pe care străinii asupritori le-ar fi datorat României, ca urmare a 
jafului practicat de-a lungul istoriei. A fost, evident, o diversiune. Nu fiindcă 
romanii ar fi furat aurul Daciei nu mai aveau românii ce mânca în anii '80, ci fiind 
că structurile comuniste erau aberante şi politica economică greşită. Istoria nu 
trasează un drum fatal. Pe la 1900, Suedia era o ţară de ţărani şi o ţară săracă 
din care se emigra masiv; o jumătate de secol mai târziu, devenise una dintre 
cele mai bogate ţări ale lumii. Coreea de Sud este astăzi o mare putere 
economică; nivelul de la care a pornit acum câteva decenii era mult mai jos decât 
al României. în momentul când chestiunea crucială este construirea unei Românii 
performante, ar trebui ca românii să sacrifice mai puţin pe altarul mitologiei 
istorice; nici invocarea strămoşilor, nici reproşurile aduse celorlalţi nu ne pot fi de 
folos. 

Despărţirea de Est 

Ruptura cu Estul, decisă de elita secolului al XlX-lea, s-a tradus printr-o 
puternică devalorizare şi culpabilizare a unor popoare şi culturi care până atunci 
oferiseră românilor mai curând modele decât motive de lamentare. 

Primele victime au fost grecii. După 1821 şi mai ales în preajma revoluţiei de 
la 1848, s-a cristalizat, pentru a se manifesta vreme de mai multe decenii, un 
antigrecism virulent, aproape obsesiv, doar parţial explicabil prin împrejurările 
reale din vremea fanarioţilor şi prin episodul revoluţionar de la 1821. Grecii 
simbolizau Răsăritul şi câteva secole de cultură orientală, la care trebuia să se 
renunţe acum în favoarea binefăcătoarei influenţe occidentale sau, după alţii, în 
beneficiul „specificului românesc". Bălcescu a dat tonul în articolul „Românii şi 
fanarioţii", subliniind „starea de jale" la care cei din urmă aduseseră ţara. 
Eminescu are fobia grecilor: „Şi dacă s-a stricat rândul şi tocmeala acestor ţări, 
dacă am pierdut provincii, dacă am înlăturat cu uşurinţă obiceiuri bune şi vechi, 
dacă au intrat corupţia şi laşitatea în clasele vechii societăţi româneşti, totdeauna 
izvorul acestor rele se va găsi c-a fost sau un grec, sau o mână de greci." 194 

Nici Drăghicescu nu se prezintă mult mai conciliant, în încercarea sa de 
psihologie a poporului român. Admite că aristocraţia românească s-a cultivat şi a 
căpătat un dram de rafinament prin contactul cu grecii. în ansamblu însă, 
înrâurirea acestora a fost dezastruoasă. „Moştenirea cea mai simţitoare ce ne 

lăsară grecii moderni, ale cărei urmări le suferim şi astăzi aşa de cu greu, sunt 
sărăcirea şi pustiirea ţării, despoiarea şi înstrăinarea ogorului românesc, 
sărăcirea desăvârşită a populaţiilor româneşti din ambele ţări." Tot grecii au lăsat 
„ceva din duplicitatea, ceva din perfidia desbinătoare, cu echivocul zavistnic şi 
corupt, cu lipsa de demnitate şi cu linguşirea dublată de un orgoliu bolnav 
cunoscut al Bizanţului. Dacă spiritul public la noi suferă de aceste boale morale, 
obârşia porneşte din putreziciunea morală a Bizanţului corupt, căci cu ele furăm 
intoxicaţi de grecii veniţi la noi, fugăriţi de turcii din Ţarigradul distrus." 195 

lată, aşadar, marii vinovaţi: grecii şi numai grecii! Pe la 1900, înverşunarea 
antigrecească începe totuşi să se domolească. în 1898, lorga pronunţă şi publică 
o conferinţă intitulată Cultura română sub fanarioţi, tentativă de reabilitare a unei 
epoci şi a raporturilor româno-greceşti în genere; era semnul unei normalizări în 
curs. Apoi grecii vor dispărea practic din galeria comunităţilor negative. Pur şi 
simplu, a încetat să mai fie nevoie de ei. 

Mai puţin vehement se manifestă în epocă antiturcismul. Despărţirea de 
Turcia se înţelegea de la sine. Turcul, fiind altul 'în înţelesul puternic al termenului, 
apărea mai puţin nociv decât grecul, ortodox ca şi românul, şi infiltrat chiar în 
mediul românesc. Turcii ofereau în primul rând elementele unor „imagini de 
Epinal", alimentând cronica victoriilor româneşti din Evul Mediu şi până la 1877. 
Dominaţia şi influenţa turcească nu puteau fi judecate decât negativ, dar, încă o 
dată, intermediarul grec apărea încă mai vinovat decât stăpânitorul turc. 

Revenim la textul lui Drăghicescu, pentru a identifica „otrava sufletească a 
atmosferii din Orient" transmisă românilor din sursă otomană. „Fiecare obicei 
turcesc împrumutat, fiecare modă turcească imitată introducea, în sufletul nostru 
etnic, sămânţa corupţiei şi trândăviei, care degradează şi degenerează 
popoarele." De „lenevia" românului, vinovat este turcul! Adept al principiului 
„haina face pe om", Drăghicescu denunţă în deosebi larga îmbrăcăminte orientală 
adoptată de boierii români: „Şalvarii, nişte pantaloni, precum se ştie, foarte largi, 
antereul cu mâneci lungi şi plutitoare, peste care se punea o altă haină cu mâneci 
despicate, sau giubeaua cu mânecile largi şi scurte, toate acestea poartă pecetea 
unei vieţi de lene şi de trândăvie. Această îmbrăcăminte este făcută într-adins ca 
să împiedice orice fel de activitate şi să deprindă pe om la o viaţă goală, de 
odihnă fără întrerupere şi de toropeală, la o viaţă adormită şi de petrecere 
uşoară. în ea omul abia de simte că trăieşte. [...] Chiar dacă ar fi vrut strămoşii 
noştri s-o rupă cu traiul lor de nesimţire, de toropeală adormită şi de trândăvie, 
chiar de ar fi vrut ei să se trezească şi să lucreze, să înceapă ceva, 
îmbrăcămintea aceasta i-ar fi împiedicat şi i-ar fi descurajat. Cu nişte mâneci 
largi, lungi şi despicate, cari împiedică şi paralizează mâinile, este peste putinţă 
de a fi activ şi energic." 196 

După greci şi turci, ruşii cad la rândul lor victime ale aceleiaşi tentative de 
ieşire din civilizaţia orientală. Până aproape de mijlocul secolului al XlX-lea, ei au 
fost mai curând bine văzuţi de români. Protectori ai creştinătăţii sud-est europene, 

au apărut timp de un veac şi jumătate drept potenţiali eliberatori. Pe la 1815, 
Cronograful lui Dionisie Eclesiarhul exprima starea de spirit antioccidentală şi 
prorusă a „clasei de mijloc": bunul şi creştinul împărat Alexandru era perceput ca 
o stavilă în faţa anarhiei generate de Revoluţia franceză şi de ambiţiile imperiale 
ale lui Napoleon. Dar chiar primul act mai semnificativ de îndreptare spre 
Occident a societăţii româneşti s-a petrecut sub tutelă şi îndrumare rusească, în 
vremea Regulamentului Organic şi a administraţiei generalului Kiseleff (1829- 
1834), prin contactul cu o aristocraţie slavă care se exprima însă în franceză. 
Ruşii păreau pe cale de a câştiga inimile românilor. S-a petrecut însă contrarul. 
Generaţia de ia 1848 s-a ridicat mai mult împotriva Rusiei decât a Turciei, 
denunţând atât Regulamentul Organic, văzut ca o stavilă în faţa progresului, cât 
şi tendinţele expansioniste ale unui imperiu care ameninţau să înghită spaţiul 
românesc. Pentru a conversa franţuzeşte, românii nu mai aveau nevoie, ca la 
1830, de prezenţa ofiţerilor ruşi; preferau să meargă direct la Paris. Chiar 
colaborarea cu ruşii, impusă uneori de circumstanţe, ca la 1877-1878 şi la 1916- 
1917, s-a dovedit frustrantă şi susceptibilă de consecinţe neaşteptate (pierderea 
judeţelor din sudul Basarabiei la 1878, lipsa oricărei susţineri în 1916 şi 
dezorganizarea frontului în 1917). Cert este că, în primul rând, orientarea 
culturală a României spre Occident şi în sensul detaşării de mediul slav nu avea 
cum să nu se răsfrângă într-o devalorizare esenţială a modelului rusesc şi a 
raporturilor cu Rusia (în ciuda faptului că, structural, societatea românească, 
predominant rurală şi puternic polarizată între o aristocraţie bogată şi o ţărănime 
supusă, era mai aproape de modelul rusesc decât de cel occidental). 

Mitul francez 

Pe terenul rămas astfel liber a erupt pur şi simplu mitul francez. I se pot găsi 
desigur antecedente, încă din vremea fanarioţilor. Dar nu pot fi echivalate şi nici 
măcar comparate sporadicele raporturi, în bună măsură indirecte, prin filieră 
grecească şi, după cum am văzut, chiar rusească, de până la 1830, cu 
masivitatea fenomenului care debutează în perioada 1830-1848. O dată lansată 
pe calea occidentalizării, elita română se aruncă în braţele Franţei, marea soră 
latină din Apus. Când ne referim la modelul occidental, trebuie înţeles, în primul şi 
în primul rând, modelul francez, la mare distanţă de celelalte repere vestice. 197 I 
se adaugă, ca o anexă, modelul belgian, Belgia, ţară mică, parţial francofonă, 
monarhică, neutră, democratică şi prosperă, oferind micii Românii un model de 
factură franceză în unele privinţe mai bine adaptat propriei sale condiţii. 
Constituţia din 1866 a fost o imitaţie a constituţiei belgiene din 1831, iar sintagma 
Belgia Orientului, frecvent utilizată, a ilustrat, în a doua jumătate a secolului al 
XlX-lea, un interesant mit politic: iluzia unei Românii destinate să devină, în toate 
privinţele, o replică a Belgiei la celălalt capăt al continentului. 



Cu privire la modelul occidental şi îndeosebi la influenţa franceză şi germană, trimitem 
la studiul nostru: „Sur la diffusion de la culture europeenne en Roumanie (XIX 8 siecle et 
debut du XX e siecle)", în Analele Universităţii Bucureşti, istorie, 1985, pp. 51-69. 



Pentru a defini ce a însemnat mitul francez în societatea românească, nu 
avem decât să alegem dintr-o impresionantă cantitate de mărturii, lată două 
dintre acestea, care ating limite greu de depăşit (şi chiar greu de imaginat astăzi, 
în ciuda relativei supravieţuiri a francofiliei româneşti). 

în 1907, Dumitru Drăghicescu ajungea, în urma unei subtile argumentaţii, la 
concluzia că nu există pe lume naţie mai desăvârşită decât cea franceză şi 
inteligenţă mai complexă decât a francezului. Francezii au atins deja punctul cel 
mai înalt pe care alte popoare îl vor atinge într-un viitor nedefinit: „pe măsură ce 
naţiunile Europei vor câştiga graniţele lor definitive şi viaţa lor socială se va 
elabora şi cristaliza în limitele precise ale acestor graniţe, în aceeaşi măsură 
însuşirile lor sufleteşti se vor apropia de acelea ale francezului, şi fiinţa imaterială 
a sufletului lor va căpăta limpezimea luminoasă, netezimea şi strălucirea 
mintalităţii franceze". 198 

Cu o jumătate de secol înaintea acestei impresionante caracterizări, mai 
precis în 1853, I.C. Brătianu îi adresa un memoriu lui Napoleon al lll-lea. Omul 
politic român pleda pentru unirea Principatelor şi căuta să-l convingă pe împărat 
că aceasta ar însemna o „cucerire franceză": „Armata statului român ar fi armata 
Franţei, porturile sale de la Marea Neagră şi de pe Dunăre ar fi întrepozitele 
comerţului francez." Apoi, Brătianu supralicita şi, chiar dacă ne aflăm în faţa unui 
text de conjunctură urmărind un scop politic precis (atragerea împăratului de 
partea cauzei româneşti), cuvintele rămân totuşi cele care sunt. „Franţa - scria el 
- va avea toate avantajele unei colonii, fără a avea cheltuielile ce aceasta 
organizează." Franţa era „a doua noastră patrie", iar România menită a-i deveni 
co/on/'e. 199 

Chiar în 1914, când lucrurile evoluaseră considerabil în sensul unei autonomii 
politice şi culturale româneşti, s-a putut constata ataşamentul visceral faţă de 
Franţa al unor oameni politici care considerau că România trebuie să intre în 
război nu pentru propriile-i interese, ci pentru a apăra civilizaţia franceză 
ameninţată. Cităm din amintirile lui Constantin Argetoianu: „Lahovari şi 
Cantacuzino - mai ales Cantacuzino - voiau şi ei intrarea imediată în război [...] 
şi-o voiau numai de dragul Franţei, care nu putea fi lăsată să piară, ca şi cum 
soarta ei ar fi stat în puterea noastră! în sinceritatea lor aproape nici nu 
pomeneau de Ardeal, de întregirea neamului şi de Mihai Viteazul - abandonând 
toate argumentele de ordin naţional care ne împingeau pe mai toţi împotriva 
Puterilor Centrale, ca să ceară intrarea în război «pour voler au secours de la 
France»!" 200 Brătianu nu promisese chiar în van că „armata română va fi armata 
Franţei"! 

La sfârşitul secolului al XlX-lea, în lucrarea De l'influence frangaise sur l'esprit 
public en Roumanie (1898), Pompiliu Eliade considera că întreaga civilizaţie 
română modernă se datora Franţei. înaintea influenţei franceze, ţările române „nu 
existau pentru civilizaţie", „nu existau pentru istorie". Datorită Franţei, asistăm „nu 

198 D. Drăghicescu, op. cit, p. 81. 

la renaşterea unui popor, ci la naşterea sa"! 201 Opinia aceasta, flagrant exagerată, 
se constituie ea însăşi în mărturie a obsesiei franceze din epocă. Nu este însă 
mai puţin adevărat că mitul francez a jucat un puternic rol modelator. în spaţiul 
unei generaţii, imediat după 1830, franceza s-a impus ca limbă de cultură, 
eliminând definitiv greaca, iar costumul oriental a cedat în faţa modei pariziene. 

Tinerii români au luat drumul Parisului; pentru mai bine de un secol Franţa 
avea să asigure sau să influenţeze formaţia celei mai mari părţi a elitei 
intelectuale a ţării. Nu puteai fi intelectual fără să cunoşti convenabil franceza 
(limbă obligatorie în toţi cei opt ani de liceu până la reforma comunistă a 
învăţământului din 1948). Au fost adoptate o bună parte din structurile şi 
instituţiile politice, juridice şi culturale franceze. 

Sub influenţa francezei, chiar limba română a cunoscut o evoluţie 
considerabilă, un proces de modernizare care a condus la eliminarea sau 
marginalizarea unei părţi din fondul slav şi oriental, şi la ceea ce s-ar putea numi 
o „a doua latinizare", mai ales prin adoptarea masivă a neologismelor de origine 
franceză. S-au putut aprecia la 39% din vocabularul român curent şi la o 
frecvenţă de 20% împrumuturile franceze sau cele unde franceza este prima 
limbă de referinţă (a doua fiind latina). 202 Ceea ce înseamnă că, în limbajul 
obişnuit, un cuvânt românesc din cinci este de origine franceză. 

Capitala României a devenit, la rându-i, „Micul Paris". Ca în cazul oricărui mit, 
şi aici se amestecă adevărul, exagerarea şi iluzia. în ciuda unor clădiri de tip 
parizian datând din ultimele decenii ale secolului al XlX-lea, Bucureştiul nu 
seamănă în ansamblu cu Parisul. Ceva din atmosfera pariziană şi din modul de 
viaţă respectiv caracteriza însă comportamentul elitei, ca şi unele colţuri ale 
peisajului bucureştean. Cea mai mare parte a populaţiei trăia totuşi departe de 
modelul francez! „Belgia Orientului" şi „Micul Paris" au însemnat însă simboluri 
puternice, care au mişcat România - atât cât putea fi mişcată - spre civilizaţia 
occidentală, la fel cum „Dacia" şi „Minai Viteazul" au contribuit, tot prin încărcătura 
lor simbolică, la înfăptuirea unităţii naţionale. 

„Contra-mitul" german 

Desigur, Occidentul nu a însemnat doar Franţa. Trebuie remarcat totuşi că 
cealaltă mare soră latină, Italia, s-a bucurat, cel puţin până în perioada 
interbelică, de un interes mult mai redus, iar în cazul Spaniei relaţiile au fost cu 
totul sporadice. Anglia oferă, la rându-i, un caz interesant. Chiar dacă unii români 
au fost fascinaţi de modelul englez (cazul lui Ion Ghica, care a îndeplinit şi funcţia 
de ministru plenipotenţiar la Londra între 1881 şi 1890), aceştia pot fi număraţi pe 
degete; Anglia a rămas pentru români o insulă îndepărtată şi exotică, iar limba 
engleză, ca limbă de cultură şi comunicare, nu avea să se răspândească decât 
târziu (în mod paradoxal, în epoca Ceauşescu). 

Mitul Franţei a fost atât de puternic încât nu mai rămânea loc, în sensul 
specificei polarizări a imaginarului, decât pentru un singur contra-mit, un mit 
antitetic şi complementar: acesta a fost mitul german. 

Poziţia Germaniei în România s-a consolidat fără încetare în jumătatea de 
secol premergătoare Primului Război Mondial. La sfârşitul acestei perioade, 
Germania devenise o concurentă redutabilă a Franţei. Ea dispunea de atuuri 
deloc neglijabile. Românii transilvăneni şi bucovineni erau mai apropiaţi de 
cultura şi de mentalitatea germană decât de civilizaţia franceză. Intelectualii 
ardeleni îi citeau adesea pe autorii francezi în traducere germană! Pe de altă 
parte, în Regat, deşi net devansată de franceză, germana ocupa a doua poziţie 
ca limbă de învăţământ şi cultură (opt ani de franceză şi patru de germană în 
licee). Ponderea economică şi politică a Imperiului german în Europa de sud-est 
era mai importantă decât prezenţa - destul de modestă - a Franţei. în 1883, 
România a aderat la Tripla Alianţă structurată în jurul Ger maniei şi Austro- 
Ungariei. Originea germană a regelui Carol I şi prestigiul său incontestabil au 
constituit un factor suplimentar în acest proces de apropiere. 

Fireşte, evoluţiile mitice nu sunt univoce, orice mit fiind supravegheat 
îndeaproape de contra-mitul său. Astfel, dacă pentru românii ardeleni, modelul 
cultural german era dominant, ei priveau în acelaşi timp cu simpatie spre Franţa 
până la a admira chiar în mai mare măsură modelul francez idealizat decât 
modelul german concret. Conştiinţa şi solidaritatea latină, mişcarea naţională 
care inevitabil se lovea la un moment dat de interesele Germaniei, ca şi influenţa 
exercitată de România contribuiau la o oarecare echilibrare, cel puţin în imaginar, 
a raporturilor dintre cele două mari repere occidentale. O alunecare spre modelul 
„celălalt" se constată şi în România, dar în sens invers, pornind de la Franţa spre 
Germania. 

După 1866, o parte a elitei româneşti s-a dovedit sensibilă la virtuţile 
modelului german. Admiratorii acestuia considerau că, o dată depăşită 
efervescenţa politică de la mijlocul secolului, venise momentul unui nou echilibru 
şi al unui efort mai bine gândit şi dirijat. Reputată prin rigoarea şi eficacitatea sa, 
cultura germană ar fi oferit soluţii mai potrivite cu aspiraţiile naţiunii române decât 
mentalitatea franceză, acuzată de superficialitate, chiar de frivolitate. Pentru unii, 
raţiunea disciplinată şi claritatea spiritului francez se opuneau îmbâcselii germane 
(„[...] germanul n-are inteligenţa ordonată, armonică, echilibrată şi lucidă a 
francezului. [...] inteligenţa germană a rămas confuză, haotică, dezordonată, 
încâlcită" 203 ). Pentru alţii, dimpotrivă, germanul era temeinic, iar francezul nu 
tocmai serios. Ne aflăm, evident, în zona reprezentărilor puternic mitificate, cu 
polarizarea caracteristică între acceptare entuziastă şi respingere absolută. 

Mitul german a fost opţiunea unei minorităţi, dar a unei minorităţi influente, 
reprezentată în primul rând prin societatea Junimea, care a avut un cuvânt 
decisiv de spus în evoluţia culturală şi politică a ţării spre sfârşitul secolului al 
XlX-lea (chiar dacă majoritatea junimiştilor - ca orice majoritate în România de 
atunci - erau tot de formaţie culturală franceză, tonul la Junimea îl dădeau totuşi 

„germanofilii"). O mare personalitate culturală ca Titu Maiorescu, un om politic de 
talia lui P. P. Carp şi cel mai mare poet român, Mihai Eminescu, se înscriu în 
interiorul acestui curent. Despre civilizaţia franceză, şi mai ales despre efectele 
contactului românilor cu Franţa, Eminescu s-a exprimat cu sinceritatea lui 
caracteristică: „La Paris, în lupanare de cinisme şi de lene / Cu femeile-i pierdute 
şi-n orgiile-i obscene" (Scrisoarea III). Ca şi Maiorescu, Eminescu era de formaţie 
culturală germană. Cazul remarcabil este însă al lui Caragiale care, fără a avea 
nicio cunoştinţă de limbă germană, a decis în 1904 să se stabilească la Berlin, 
unde a rămas până la sfârşitul vieţii. Dorinţa lui a fost să trăiască într-o ţară 
civilizată, şi aceasta nu putea fi decât Germania! Confruntarea lui cu intratabilul 
francofil Delavrancea, aflat în vizită la Berlin şi scârbit de tot ce îl înconjoară şi se 
întâmplă, constituie o savuroasă pagină de antologie, caracteristică pentru 
privirea românului asupra lumii occidentale. 204 

în 1891, Kogălniceanu nu ezita să afirme într-un discurs rostit la Academie: 
„Toată viaţa mea, şi tânăr şi în vârstă coaptă, am mărturisit în mai multe rânduri 
că culturii germane, că Universităţii din Berlin, că societăţii germane, bărbaţilor şi 
marilor patrioţi cari au operat realţarea şi unitatea Germaniei datoresc în mare 
parte tot ce am devenit în ţara mea şi că la focul patriotismului german s-a aprins 
făclia patriotismului meu român." 205 Flerul politic îi spunea lui Kogălniceanu, care 
nu datora în fond mai puţin culturii franceze decât celei germane, că ora 
Germaniei venise! 

Până la 1914, poziţia Germaniei în formarea elitelor române a făcut progrese 
constante. Ea ameninţa deja, în anumite sectoare, supremaţia franceză. în 1892, 
dintre profesorii Universităţii din Bucureşti, 42 îşi făcuseră studiile în Franţa şi 
numai 8 în Germania; în 1914, 62 erau de formaţie franceză şi 29 de formaţie 
germană. 206 De la 5 la 1 raportul devenise 2 la 1. Discipline ca filosofia, istoria sau 
geografia datorau deja mai mult universităţilor germane decât celor franceze. 
Trecutul nu poate fi refăcut, ne putem totuşi întreba până unde ar fi mers influenţa 
germană fără Primul Război Mondial care a frânat-o în mod decisiv, după ce 
dăduse ocazia germanofililor, ca şi francofililor, să-şi manifeste din plin 
entuziasmul pentru unul sau altul dintre cele două modele concurente. 

Prăpastia creată de acest război - în care România, urmărind realizarea 
unităţii naţionale, s-a aflat în tabăra opusă Germaniei şi a suferit o apăsătoare 
ocupaţie germană - a perturbat continuarea normală a raporturilor. Intransigenţa 
manifestată de N. lorga merită comentată. Istoricul a fost foarte apropiat, înainte 
de război, de şcoala istorică germană; acţiunea sa „antifranceză" din 1906 
(vizând în fapt protejarea culturii române) i-a sporit reputaţia, nu tocmai meritată, 
de „germanofil". Or, în momentul când izbucneşte războiul, alegerea lui lorga este 



204 I. L. Caragiale, Scrisori şi acte (ediţie Şerban Cioculescu), Editura pentru Literatură, 
Bucureşti, 1963: scrisoarea lui Caragiale către Alceu Urechia, din 7/20 iulie 1905, pp. 19- 

205 Mihail Kogălniceanu, op. cit, voi. II, p. 609. 

fără echivoc, determinată, evident, mai întâi de motive strict româneşti, dar, într-o 
anumită măsură, şi de o sensibilitate filofranceză şi filolatină care iese acum la 
iveală. De ce iubim Franţa? se intitulează un articol publicat de el ia 17 august 
1914, în momentul când Franţa părea aproape înfrântă. „Că iubim Franţa - scria 
lorga - e neîndoielnic, deşi azi e, se zice, învinsă de Germania. Tot aşa cum e 
neîndoielnic că respectăm şi admirăm Germania, deşi e, azi, se zice, 
învingătoarea Franţei. [...] De ce iubim însă Franţa? Pentru că întreaga noastră 
clasă superioară trăieşte în moda şi luxul ei? Poate, pentru acea clasă. Pentru că 
suntem latini şi cetim franţuzeşte? în mare măsură, da. Dar mai ales, la noi toţi, 
nediplomaţii, pentru un al treilea motiv. Ce vrea Germania? Domnia în Europa, 
pentru economia sa naţională, pentru puterea sa politică. Ce vrea Rusia? Aceeaşi 
domnie politică în Europa şi, dacă se poate, şi mai departe. Ce vrea Anglia? 
Păstrarea domniei mărilor şi a câştigurilor ce aduce. Ce vrea Austro-Ungaria? 
întărirea şi întinderea ambiţiilor ungureşti în Carpaţi şi Balcani. Ce vrea însă 
Franţa? Ea vrea să trăiască. Să trăiască statul francez şi naţia franceză. Să-şi 
păstreze pământul şi drepturile. Să-şi răzbune onoarea." 207 Splendidă pagină de 
mitologie politică! Doi ani mai târziu (la 26 septembrie 1916), lorga nu pierdea 
prilejul de a-i înfiera pe Latinii care se dezinteresează, cu alte cuvinte pe spanioli: 
„Au intrat pe rând în războiul pe care Franţa l-a început fără niciun program de 
cucerire, fără nicio lăcomie de pământuri străine şi fără nicio ambiţie de a smulge 
altora în folosul său hegemonia asupra lumii, Italia, apoi Portugalia şi, în sfârşit, 
România. Latinii îşi varsă astăzi împreună sângele. [...]" 208 Spania era acuzată că 
nu participă la această frăţească vărsare de sânge - chiar dacă în fond nu avea 
niciun interes să o facă! Să consemnăm şi faptul că lorga, „falsul germanofil" 
dinainte de 1914, avea să refuze sistematic după război orice contact cu 
Germania şi cu mediul universitar german. 

în imaginarul politic românesc, perioada interbelică a însemnat, aşadar, un 
progres al Franţei şi un recul al modelului german. Evoluţii, fără îndoială relative, 
dat fiind că, pe de o parte, fluxul autohtonist şi în genere maturizarea societăţii 
româneşti limitau şi filtrau elementele preluate din afară şi din cultura franceză în 
primul rând, iar pe de altă parte, chiar diminuată şi incapabilă de a mai oferi un 
model coerent, Germania şi-a păstrat o pondere semnificativă (limba germană se 
afla tot în a doua poziţie după franceză, tinerii români continuau să studieze în 
Germania, iar în preajma celui de-al Doilea Război Mondial, extrema dreaptă 
românească, deşi izvorâtă din solul autohton, şi-a descoperit unele afinităţi cu 
ideologia nazistă). Cota Angliei (marea aliată din Occident alături de Franţa) era 
în creştere, „anglofilia" rămânând totuşi limitată la cazuri individuale. Mai 
semnificativ a fost sporul Italiei, devenită, alături de Franţa, un loc privilegiat al 
formării elitelor, mai ales în sectorul ştiinţelor umane, la aceasta adăugându-se şi 
unele simpatii pentru soluţiile social-politice mussoliniene. 

Cum se vede, o varietate de modele occidentale, confruntate cu un mai puţin 
prezentul model autohton, tot mai puternic afirmat, în ciuda caracterului său 

nebulos (ortodoxism, tradiţionalism, ţărănism etc). 
Mitologie comunistă 

Ceea ce a prins până la urmă, prin neaşteptata întorsătură a istoriei, a fost din 
nou modelul rusesc, reelaborat în tiparul comunismului. Mitul Uniunii Sovietice a 
acoperit spre mijlocul secolului oricare alt reper cultural. Lumina vine de la 
Răsărit - titlul broşurii propagandistice publicate în 1945 de Mihail Sadoveanu, 
trecut cu arme şi bagaje de partea noii orientări, ilustrează sensul profund al 
schimbării. 209 România îşi întorcea privirile dinspre Apus spre Răsărit. Ceea ce 
frapează, şi de această dată, este radicalismul soluţiilor imitatoare româneşti. 
Modelul francez, modelul autohton şi modelul sovietic au fost toate, la vremea lor 
şi pentru aderenţii lor, adevărate religii. La 1866, românii nu au avut altceva mai 
bun de făcut decât să copieze constituţia belgiană, la 1948 au copiat-o pe cea 
sovietică. Spiritul acesta de imitaţie pune în evidenţă fragilitatea şi instabilitatea 
societăţii româneşti, mereu în căutare de repere, cu mare uşurinţă mitificate. Se 
poate replica, desigur, că peste tot în Europa Centrală comunismul a fost impus 
prin simpla înaintare a tăvălugului sovietic. Aceasta nu schimbă însă faptul că 
noul model a fost mai fidel adoptat în România decât în celelalte ţări satelite. Se 
va spune că România a fost o ţară învinsă; dar şi Ungaria a fost. în plus, modelul 
sovietic nu numai că nu a cunoscut o atenuare după relativa „desprindere" de 
Uniunea Sovietică; dimpotrivă, a fost consolidat. Ca şi în Uniunea Sovietică, în 
România a dispărut complet pluripartidismul (menţinut parţial şi formal în celelalte 
ţări comuniste), singurul partid rămânând cel comunist. Represiunea a cunoscut 
metode foarte asemănătoare, precum faimosul canal Dunărea-Marea Neagră, 
reproducere a canalelor-lagăre de muncă din Uniunea Sovietică. Subordonarea 
Bisericii şi virulenţa propagandei ateiste au atins un nivel apropiat de cel sovietic, 
nicicând semnalat în ţările comuniste catolice sau protestante. Colectivizarea 
pământului a fost aproape totală, ca în Uniunea Sovietică. Industria grea s-a 
constituit de asemenea după purul model sovietic. Ne aflăm aici chiar în inima 
demersului mitologic comunist, cu accentul pus pe industrii masive, mai 
caracteristice secolului al XlX-lea decât sfârşitului de secol al XX-lea: fier şi 
cărbune, oţel, ciment, susceptibile de a transforma rapid structurile economice, 
acoperind ţara cu uzine şi furnale, ridicând aproape din nimic o numeroasă clasă 
muncitoare şi forţând procesul urbanizării, în ciuda oricăror principii de eficacitate 
şi rentabilitate. Sensul mitologic al acestui tip de industrializare este mai evident 
în România chiar decât în Uniunea Sovietică, pentru simplul motiv că resursele 
ţării nu se potriveau cu un asemenea proiect. România a devenit astfel, pe 
urmele sovieticilor, unul dintre marii producători de oţel ai lumii: cu diferenţa 
agravantă că marele vecin putea miza pe zăcăminte imense de fier şi de 

cărbune, în timp ce România trebuia să le importe (din India, Canada sau 
Australia!) pentru a satisface o fantezie ideologică. Preeminenţa proletariatului - 
impusă de mitul comunist - s-a tradus şi prin orientarea spre tehnologie, spre 
producţie, a intelectualităţii. S-a afirmat un mit al inginerului de provenienţă tot 
sovietică, pe care România l-a dus însă la desăvârşire. în anii din urmă ai 
regimului comunist, doi absolvenţi din trei ai învăţământului superior românesc 
erau ingineri, record mondial absolut (faţă de circa 50% în Uniunea Sovietică, şi 
numai 7% în Franţa şi în Statele Unite!). 210 Cum se vede, modelul sovietic a fost 
adoptat în cele mai mici detalii şi chiar depăşit în unele privinţe. 

După 1964, conducătorii comunişti români s-au lansat într-o politică aparent 
independentă. Unii observatori superficiali au putut crede, dacă nu într-o 
renunţare, cel puţin într-o amenajare a modelului sovietic. Cu atât mai mult cu cât 
istoria şi tradiţia ţării au fost - fie şi parţial şi deformat - repuse în drepturi, iar 
anumite raporturi tradiţionale cu Occidentul, reluate. A fost o aparenţă 
înşelătoare. Structurile reale au rămas cele ale comunismului sovietic; în 1989, la 
sfârşitul domniei lui Ceauşescu, România era mai aproape de modelul stalinist 
originar decât Uniunea Sovietică însăşi, pusă în mişcare de Gorbaciov, fără a mai 
vorbi de societăţi comuniste mai evoluate ca Ungaria sau Polonia. Ceea ce s-a 
adăugat acestui model a fost o oarecare infuzie de mitologie orientală. Este 
momentul când China a devenit un „prieten tradiţional" şi, nu mai puţin, Coreea 
de Nord. „Revoluţia culturală" declanşată în 1971, deşi nu identică prin obiective 
şi amploare cu fenomenul chinez, a prezentat unele trăsături asemănătoare 
(chemarea la ordine a intelectualilor, în primul rând). După cum distrugerea 
sistematică a Bucureştiului şi reclădirea lui ca „oraş utopic" şi-au găsit un 
corespondent şi, cu siguranţă, un exemplu în reconstruirea Phenianului, cu o 
singură diferenţă: capitala coreeană fusese rasă de bombardamentele 
americane, pe când românii s-au apucat să distrugă „micul Paris" prin propriile lor 
mijloace. 

în măsura în care Bucureştiul arată astăzi mai mult a „oraş postcomunist" 
decât a replică pariziană, se poate aprecia că impactul mitului sovietic a fost mai 
puternic decât influenţa mitului francez (sau occidental, în genere). Acţiunea sa 
transformatoare a mers mai adânc, modificând radical structurile sociale, peisajul 
ţării şi viaţa oamenilor. Explicaţia s-ar putea găsi în masivitatea presiunii brute 
faţă de acţiunea mai lentă şi nuanţată a mecanismelor mentale şi culturale prin 
care s-a manifestat înrâurirea Vestului. Mitul sovietic ar fi, din această 
perspectivă, un mit fals, mai curând suportat decât împărtăşit, spre deosebire de 
mitul occidental care a sedus generaţii de-a rândul. Lucrurile nu stau întru totul 
aşa, chiar dacă violenţa explică esenţialul transformărilor petrecute. Ferindu-ne 
noi înşine de capcana mitologizantă, nu vom afirma că poporul român în 
ansamblu ar fi fost câştigat de comunism, dar nici că poporul român în ansamblu 
nu ar fi dovedit nicio aderenţă la comunism. Există credincioşi, necredincioşi şi 
indiferenţi în raport cu oricare mit. Moscova, ca şi Parisul, şi-a avut admiratorii şi 
imitatorii săi. Numai forţa nu poate schimba radical o societate; trebuie să existe 

210 Cu privire la mitologia industrială a comunismului, inclusiv obsesia ingineriei, vezi 

şi o doză de credinţă, ca şi o doză de participare. Dacă elita secolului al XlX-lea 
s-a orientat spre Occident, existau în societatea românească de la mijlocul 
secolului al XlX-lea suficiente ne mulţumiri, frustrări şi complexe care să îndrepte 
alte segmente ale societăţii spre cu totul alte repere. Constatarea s-a putut face 
după 1989, dovedindu-se reticenţa unei largi părţi a populaţiei de a se rupe de 
structurile şi mentalităţile comuniste. Revenirea la putere a ex-comuniştilor în 
majoritatea ţărilor central-europene abia eliberate de comunism dovedeşte că 
fenomenul este mai general. Statul-providenţă, uniformitatea socială (fie numai 
aparentă), dreptul la muncă asigurat şi multe altele pe care nu le mai înşirăm sunt 
elemente ale unei mitologii în care ar fi riscant să spunem că unii nu au crezut şi 
nu continuă să creadă, numai fiindcă noi înşine nu credem! 

Pe de altă parte - şi se dovedeşte din nou complexitatea configuraţiilor mitice 
-, eşecul, îndeosebi material, al comunismului a generat un nou proces de 
mitificare a Occidentului şi chiar a lumii necomuniste în ansamblu. Relativ izolaţi 
de restul lumii, românii au putut fabula în voie. Occidentul mitic generat de 
comunismul românesc a fost însă de altă natură decât Occidentul elitei secolului 
al XlX-lea. Pentru aceasta din urmă conta în primul rând modelul cultural. Sub 
Ceauşescu, Occidentul a oferit mai ales produsele civilizaţiei de consum. Pentru 
românul lipsit de cele mai elementare bunuri, lucrurile primite „la pachet" (mărfuri 
de a doua mână, uneori chiar uzate) au devenit un simbol al bunăstării de tip 
occidental. După decembrie 1989, surpriza a fost că s-au găsit „depozite" de 
produse cu totul banale (cafea, ţigări, săpun) la membri marcanţi ai nomenclaturii 
comuniste. Pachetul de cafea şi ţigara „Kent" ilustrau virtuţile civilizaţiei 
occidentale: semnificativă degradare a mitului, coborât la cel mai scăzut nivel 
imaginabil. Şi încă o degradare: mitul Occidentului a devenit, în genere, „mit al 
străinătăţii": tot ce este străin este bun (într-o accepţie predominant materială). 
Mulţi români nu mai fac deosebirea clară între Istanbul şi Paris. Ar merita studiat 
şi impactul microsocietăţii arabe prezente în România în anii 70 şi '80; miile de 
studenţi arabi veniţi în universităţile româneşti tocmai fiindcă nu îşi puteau 
permite să studieze în Occident au putut juca într-o ţară sărăcită şi izolată rolul 
unei „clase mijlocii", suficient de avute şi de cosmopolite pentru a dinamiza 
diverse segmente ale societăţii româneşti cu care intrau în contact (prin 
vehicularea de mărfuri străine, trafic de valută, corupţie, prostituţie...). Străinul a 
devenit un termen generic, expresie ultimă a procesului de mitificare. 

Repere postrevoluţionare 

După 1989, reorientarea spre Vest este sensibilă, frânată însă de rezistenţa 
autohtoniştilor, al căror ţel, explicit sau implicit, nu poate fi decât menţinerea 
României în Est. Procentul aparent foarte ridicat al celor care aderă în prezent la 
ideea europeană trebuie interpretat cu toată prudenţa. Nu toată lumea înţelege 
acelaşi lucru prin „intrarea în Europa". Mulţi reţin foloasele, în special de ordin 
material, preferând să ignore transformările structurale impuse de o asemenea 
orientare, necesara reelaborare a reperelor politice şi culturale, ca şi inevitabila 



limitare a suveranităţii naţionale. Ei continuă şi spere într-o Românie integrată, 
dar în acelaşi timp „neatinsă" în valorile ei perene. 

Sondajele imediat postrevoluţionare aşezau Franţa pe primul loc în 
„imaginarul occidental" al românilor, urmată imediat de Statele Unite. 
Supravieţuirea mitului francez - chiar daci nu mai are forţa de altădată - apare 
drept o caracteristică românească. Caz unic într-o Europă dominată de limba 
engleză: în România, franceza se află, sau s-a aflat până nu demult, pe primul loc 
ca limbă de cultură şi comunicare. însă engleza tinde să o depăşească, probabil 
chiar a depăşit-o. După cum Statele Unite încep să devanseze Franţa prin tot ce 
oferă românilor ca model social şi cultural, precum şi ca prezenţă efectivă în 
spaţiul românesc. Comunismul „conservase" mitul francez; acum, într-o lume 
deschisă, el va putea rezista cu greu masivei infuzii de mitologie anglo-saxonă 
(identificabilă la toate nivelurile, inclusiv în viaţa cotidiană, prin filmul şi muzica 
americană, prin Coca-Cola sau restaurantele Mc Donald's). Este de aşteptat şi o 
revenire în forţă a Germaniei, culpabilizată după război, aproape complet 
evacuată din complexul mitic românesc, dar care are acum toate atuurile 
necesare pentru a-şi reafirma tradiţionala influenţă în Europa Centrală. în termeni 
geopolitici cel puţin, România nu se află între Franţa şi Statele Unite, ci între 
Rusia şi Germania. 

Diverse alte repere au fost la rându-le invocate în anii post-revoluţionari. Nu 
au lipsit, din partea Puterii, nici referiri abile, purtătoare de speranţe, la modelele 
suedez, austriac sau japonez. Nostalgicii comunismului urmăresc cu satisfacţie 
actualul model chinez, care ar dovedi că principiile politice şi sociale autoritare 
pot face casă bună cu economia liberă. O referinţă inedită este Coreea de Sud, 
cu atât mai tentantă cu cât oferă imaginea unei dezvoltări explozive şi realitatea 
unei masive prezenţe pe piaţa românească. Mai puţin invocat, dar foarte vizibil, 
este însă modelul turcesc. Turcia revine în forţă în spaţiul dominat cândva de 
Imperiul otoman, şi această performanţă, realizată de cea mai săracă dintre 
naţiunile europene care nu au cunoscut comunismul, spune tot ce e de spus cu 
privire la binefacerile sistemului comunist. Istanbulul se află mai puţin departe 
decât Parisul, iar aspectul general al Bucureştiului îl apropie astăzi mai curând de 
condiţia unui „mic Istanbul" decât de „micul Paris" de odinioară. 

Repere, modele, mituri: suntem departe de o opţiune clară. Fenomen de altfel 
firesc; într-un secol şi jumătate naţiunea română a fost traumatizată prin trei mari 
rupturi: despărţirea de Orient, apoi despărţirea de Apus prin instaurarea comu- 
nismului şi, în sfârşit, despărţirea de comunism şi revenirea, ezitantă, în matca 
occidentală. Toate acestea au impus prezenţa unor modele multiple şi 
contradictorii, menite să dea sens şi coerenţă unei nesfârşite tranziţii. Civilizaţia 
modernă românească este esenţialmente o civilizaţie de tranziţie: de aici 
căutarea înfrigurată a ceea ce pot oferi ceilalţi, de aici, nu mai puţin, temerea faţă 
de ceea ce s-ar putea pierde prin contactul cu ceilalţi, de aici, aşadar, amalgamul 
de fascinaţie şi respingere, cu alte cuvinte obsesia străinătăţii. 

Trei dosare sensibile: ţiganii, maghiarii, evreii 



Atunci când celălalt se află în interiorul cetăţii, el oferă adesea mai multe 
trăsături de alteritate şi stimulează în mai mare măsură tot felul de nelinişti decât 
celălalt din afară. în cazul lui, procesul de mitificare poate merge foarte departe. 
Este ceea ce s-a petrecut şi continuă să se petreacă, în mediul românesc, cu trei 
etnii specifice: ţiganii, maghiarii şi evreii. Anchetele întreprinse după 1989 
dovedesc că mai ales asupra lor se proiectează, în proporţii diferite, frustrările şi 
temeri le populaţiei majoritare. 

Potrivit sondajelor, aproximativ două treimi dintre români nu îi agreează pe 
ţigani. Procentul, deosebit de ridicat, pare a defini o adevărată psihoză şi oferă 
toate ingredientele unui mit politic. Ţiganilor li se reproşează multe, de la 
nesiguranţa vieţii de fiecare zi (crime, tâlhării) până la stricarea imaginii ţării în 
străinătate. Ei stârnesc teamă îndeosebi prin ponderea lor demografică, mai 
recent şi economică, în sensibilă creştere. Numărul lor, oficial de ordinul sutelor 
de mii, este amplificat de opinia publică la milioane. Unele proiecţii prevăd 
momentul când, dată fiind natalitatea ridicată a unora şi foarte scăzută a altora, 
ţiganii vor ajunge majoritari în România. Mitul tradiţional al ţiganului, exprimând 
sentimentul de superioritate faţă de un celălalt foarte diferit, primitiv şi marginal, 
dar şi o anume simpatie de factură romantic-umanitară şi o intenţie 
civilizatoare 211 , se retrage în faţa unui amestec de ostilitate şi teamă. Discursul, 
promovat chiar la televiziunea publică, devine în aceste condiţii rasist, lărgind şi 
mai tare o fisură socială care poate genera situaţii periculoase. 

La rândul lor, maghiarii „beneficiază" de circa o treime de opinii defavorabile 
printre români. Şi aici, opiniile extreme capătă dimensiuni mitice şi ating 
intensitatea de manifestare a unei psihoze. Evident, istoria îşi are partea ei de 
responsabilitate: discriminarea românilor şi atitudinea dispreţuitoare faţă de ei în 
Ungaria dinainte de 1918, ca şi dramaticele evenimente consecutive cedării 
Ardealului de Nord în 1940 nu au putut să nu marcheze conştiinţa românească, 
în rest însă, resentimentele sunt bine întreţinute politic şi sistematic amplificate 
(de ambele părţi, dar ceea ce ne interesează acum este mitologia românească, 
nu cea ungurească). Explicit sau implicit, pericolul unguresc a oferit un alibi 
regimului Ceauşescu şi, nu în puţine ocazii, guvernanţilor de după 1989. 
Insuccesele interne, de obârşie strict autohtonă, trec pe plan secundar în faţa 
unor ameninţări imaginare în raport cu care se cere românilor să fie uniţi şi să uite 
dificultăţile pasagere. Românii află fără încetare că lobby-ul maghiar creează 
obstacole internaţionale României, iar iredentismul ungar ameninţă să rupă 
Transilvania de trupul ţării. 

Ar fi naiv să considerăm că nu există şi elemente reale la baza acestei 
construcţii mitice. Propaganda unor cercuri maghiare cu accente antiromâneşti şi 
agitaţia întreţinută în jurul Transilvaniei nu ţin exclusiv de imaginar. Mitul începe 
acolo unde Ungaria devine piesa dominantă căreia i se subordonează toate 

211 Primul text reprezentativ îi aparţine lui Mihail Kogălniceanu: Esquisse sur l'histoire, Ies 
mceurs et la langue des Cigains (1837), reprodus în Opere, voi. II, pp. 354-385. Un tur de 
orizont al chestiunii, însoţit de o bogată bibliografie, la George Potra, Contribuţiuni la 
istoricul ţiganilor din România, Fundaţia „Regele Carol I", Bucureşti, 1939. 



evoluţiile româneşti majore. Ea face figură de mare putere - ceea ce, evident, nu 
este - capabilă de a surclasa o ţară ca România, de două ori şi jumătate mai 
întinsă şi mai populată. Transilvania, prezentând ea singură împreună cu Banatul 
o suprafaţă superioară Ungariei şi o populaţie românească net majoritară, apare 
în acest context ca o entitate amorfă, susceptibilă de a fi extrasă din ansamblul 
naţional românesc. Până şi istoria românilor a ajuns să fie concepută în aşa fel, 
încât să nu se cedeze punctului de vedere unguresc sau să nu se afirme nimic ce 
ar putea avantaja Ungaria (chestiuni precum continuitatea, istoria Transilvaniei 
sau raporturile dintre teritoriile româneşti şi unirea lor, nu mai pot fi abordate cu 
seninătate profesională din motive strict „ungureşti"). Şi astfel, pentru a nu pierde 
în faţa Budapestei, românii se aşază de bunăvoie la remorca Ungariei, devenind 
dependenţi de tot ce se întâmplă şi se spune acolo. Ieşirea din mitologie 
presupune conştientizarea faptului că destinul României, bun sau rău cum va fi, 
se află în mâini româneşti, supraestimarea adversităţilor fiind o scuză comodă, 
dar care nu rezolvă decât, cel mult, interese politice de moment. 

Din punctul de vedere al adversităţilor, evreii stau acum într-o poziţie ceva mai 
bună. Doar 13% dintre români, potrivit răspunsurilor unui sondaj, par a fi 
antisemiţi. Puţin, dacă ne referim la psihoza „ţigănească" sau „ungurească", 
suficient totuşi, ţinând seama de faptul că astăzi, în România, minoritatea 
evreiască este extrem de redusă numeric. Se combină în acest caz dimensiunea 
„arhetipală" a antisemitismului, reminiscenţe ale unei istorii încheiate dar recente, 
ca şi tradiţionalele acuze aduse marii finanţe internaţionale şi, în genere, 
influenţei evreieşti în politica mondială. 

Raporturile istorice dintre români şi evrei sunt puternic mitificate, în ambele 
sensuri. Pe de o parte, unii autori, de regulă evrei, pun în evidenţă o întreagă 
tradiţie de antisemitism românesc, potrivit căreia, de pildă, uciderea creditorilor le- 
vantini în noiembrie 1594, act declanşator al rebeliunii antiotomane a lui Mihai 
Viteazul, se constituie pur şi simplu în pogrom antievreiesc. I se reproşează apoi 
României neacordarea cetăţeniei române evreilor până după Primul Război 
Mondial, atitudine care ar denota un antisemitism funciar. 212 în sfârşit, se insistă 
asupra valului de antisemitism din preajma celui de-al Doilea Război Mondial, 
masacrelor din vremea dictaturii legionare şi genocidului (parţial) imputabil guver- 
nării Antonescu. 

Pe de altă parte, la cealaltă extremă, dintr-o perspectivă naţionalist- 
românească, aşezarea evreilor în secolul al XlX-lea, îndeosebi în Moldova, apare 
ca o adevărată invazie, neacordarea cetăţeniei reprezentând o minimă măsură 
de protecţie a organismului naţional. Oricum, nici vorbă nu ar putea fi de vreun 
antisemitism românesc. în ce-l priveşte pe Antonescu, departe de a-i fi 
exterminat, el i-a salvat pe evrei, care n-au cunoscut în România soarta 
coreligionarilor lor din Germania sau chiar din Ungaria. Din contră, li se 
reproşează evreilor atât îmbogăţirea fără scrupule pe seama românilor - în acest 
sens, pofta de câştig a arendaşilor evrei a putut fi considerată drept primă cauză 

212 Carol lancu, L'Emancipation des Juifs de Roumanie (1913-1919), Montpellier, 1992. 
Autorul consideră România „printre ţările de avangardă profesând un antisemitism de stat 
sistematic" (p. 32). 



a răscoalei din 1907 -, cât şi lipsa de patriotism, neaderarea la ideea naţională 
românească. Este remarcat şi entuziasmul cu care evreii basarabeni i-au primit 
pe invadatorii sovietici în iunie 1940 (justificare a represiunilor ulterioare), după 
cum evreii sunt făcuţi în mare măsură vinovaţi, alături de unguri şi alţi alogeni, de 
instaurarea comunismului în România şi de faza cea mai dură a terorii staliniste. 
Idee pe care losif Constantin Drăgan o exprimă în cuvinte puţine şi lipsite de 
nuanţe: „cu sprijinul armatei sovietice au fost aduşi activişti de partid, cu nume 
noi, românizate, cum erau Ana Rabinovici-Pauker, Leonte Răutu (Rotmann), 
Mihail Roller, Silviu Brucan, Teohari Georgescu, Lâszlo Lukâcs (Vasile Luca) sau 
bulgarul Borilă etc. [...] Conducerea partidului a fost monopolizată de aceşti 
alogeni." 213 Departe de a fi persecutaţi, evreii ar fi răspuns, aşadar, printr-o 
răzbunare meschină ospitalităţii româneşti. 

Recunoaştem că este dificil să păstrezi dreapta măsură într-un domeniu atât 
de delicat şi atât de marcat de tentaţia mitologizării. Pe de o parte, nu se poate 
nega existenţa unui antisemitism românesc sau, poate mai corect spus şi pe plan 
mai larg, perceperea evreului ca entitate învestită cu un puternic grad de 
alteritate; într-un evantai de altfel foarte larg: de la antisemitismul funciar şi violent 
până la o notă de înţelegere şi chiar de simpatie, dar oricum faţă de un „celălalt" 
cantonat într-o poziţie distinctă. Până şi E. Lovinescu, criticul care a promovat 
literatura scrisă de evrei, sau G. Călinescu, cel care a riscat la 1941 să acorde 
scriitorilor evrei un spaţiu însemnat în Istoria literaturii române, au văzut în ei un 
element susceptibil de a îmbogăţi cultura naţională, dar nu mai puţin o rasă 
aparte, cu trăsături imuabile, cu totul altele decât ale românului. Bunăvoinţa 
manifestată era bunăvoinţă faţă de un străin. înainte de a fi fost român, evreul 
rămânea evreu. Ni se pare corectă afirmaţia lui Leon Volovici: „O «afacere 
Dreyfus» în România, în anii '30, nu e de imaginat" 214 , cu alte cuvinte, nu putea fi 
concepută o repunere în cauză a societăţii româneşti numai de dragul integrării 
evreilor. 

Pe de altă parte, toate aceste atitudini decurg din istorie, nu din vreo anume 
predispoziţie românească. A intrat în joc un mecanism care a funcţionat şi 
funcţionează pretutindeni în lume (inclusiv în Israel, dovadă problema arabă). 
Istoria dovedeşte cât de dificilă este armonizarea unor comunităţi diferite prin 
origine, limbă, religie şi cultură. S-a văzut ce s-a întâmplat în Bosnia unde, privită 
de departe, diferenţa părea minimă. Expansiunea populaţiei evreieşti în secolul al 
XlX-lea în spaţiul românesc, şi în special în Moldova şi în mediul urban, a fost 
considerabilă. Evreii reprezentau în 1912 aproape 15% din populaţia urbană a 
ţării. în Bucureşti erau 13% , în laşi aproape jumătate: 42%, în alte oraşe mol- 
doveneşti înregistrându-se o cotă similară. Este greu de spus unde se situează 
„pragul de toleranţă", există în fond antisemitism chiar fără evrei (cum se întâmplă 
astăzi în România). 

213 losif Constantin Drăgan, Istoria românilor, Editura Europa Nova, Bucureşti, 1993, p. 
267. 

214 Leon Volovici, Ideologia naţionalistă şi „problema evreiască". Eseu despre formele 
antisemitismului intelectual în România anilor '30, Editura Humanitas, Bucureşti, 1995, p. 
208. 



Faptul în sine al disfuncţionalităţilor şi tensiunilor rezultate din 
întrepătrunderea unor comunităţi distincte trebuie însă luat în considerare. Din 
punct de vedere istoric, dosarul româno-evreiesc este explicabil, după cum 
explicabilă este şi actuala confruntare israelo-arabă („a explica" neînsemnând „a 
justifica"). Doar pe o linie de interpretare istorică - ce îi disculpă, istoriceşte 
vorbind, atât pe români cât şi pe evrei - se poate ieşi din mitologie. Altminteri, 
mereu va fi cineva de vină: românul sau evreul. 

Cu Antonescu, lucrurile stau de asemenea pe linia de mijloc, după bine 
cunoscutul principiu al sticlei pe jumătate goală sau pe jumătate plină, care este 
însă la fel în ambele cazuri, deosebirea ţinând strict de interpretare. Nu poate fi 
transfigurat Antonescu, în mod decent, într-un salvator al evreilor. Antonescu a 
fost antisemit, faptul trebuie recunoscut. Dar a fost antisemit într-un anume 
context, care de asemenea se cere înţeles. Nu poate fi judecată istoria de atunci 
exclusiv cu normele noastre de astăzi. Şi, evident, antisemitismul lui Antonescu 
nu a mers atât de departe ca antisemitismul lui Hitler. Comunitatea evreiască din 
România, în cea mai mare parte a ei, a supravieţuit. Departe de a fi impecabil, 
tabloul nu este nici pe deplin întunecat. 

Nu poate fi ocolită nici problema rolului jucat de evreii români în primii ani de 
comunism. A da vina pe ceilalţi este din păcate un obicei încetăţenit în România 
ultimelor decenii. Indiferent de rolul jucat de evrei (nu de toţi, fiindcă au fost şi 
evrei persecutaţi), românii se cade să-şi asume istoria lor, pentru care ei sunt în 
primul rând responsabili: inclusiv pentru comunism, dacă mai puţin în ce priveşte 
instaurarea lui (deşi nu pot fi ignorate aderările masive de după 1944, inclusiv ale 
unor intelectuali de marcă), în orice caz pentru modul cum l-au aplicat. Acestea 
fiind zise, ar fi totuşi incorect să nu observăm ponderea semnificativă a evreilor 
(şi a altor neromâni) în aparatul politic, de propagandă şi de represiune în epoca 
stalinistă. La începutul anilor '50, dintre cei patru membri ai secretariatului 
partidului comunist, doar Gheorghiu Dej era român, în netă minoritate faţă de 
„minoritari" (Ana Pauker, Vasile Luca, Teohari Georgescu). Fenomenul este atât 
de vizibil încât istoricul onest nu poate trece peste el. Momentul „evreiesc" al 
comunismului românesc rezultă din îmbinarea a cel puţin trei factori: caracterul 
predominant neromânesc al partidului comunist dinainte de 1944, deplasarea 
spre „centru" a unei comunităţi până atunci marginalizate şi ofensiva împotriva 
valorilor naţionale caracteristică primei faze a noului regim. Trebuie ieşit şi în 
această privinţă din mitologie: nu poate fi vorba nici de culpabilizarea evreilor (în 
raport cu o naţiune română „inocentă"), nici de scoaterea din ecuaţie a unui grup 
important de evrei care au jucat un rol de netăgăduit în istoria epocii. Idealul ar fi 
să-i judecăm cu aceleaşi unităţi de măsură atât pe Antonescu, cât şi pe Ana 
Pauker. 

Prieteni şi adversari: un joc istoric 

Mitologia celuilalt oferă propagandei politice un instrument de nepreţuit. O 
dată ce din istorie se poate alege orice, imaginarul istoric devine suport al 



dezinformării şi manipulării. Fiecare naţie îşi are stocul său de prieteni tradiţionali 
şi de duşmani ereditari, iar acesta poate fi revizuit în funcţie de circumstanţe. 

Un segment important al populaţiei româneşti a simpatizat cu partea sârbă în 
anii conflictului din fosta Iugoslavie. „Prosârbismul" reflectă în mare măsură - deşi 
nu exclusiv - tentaţiile naţionaliste, ortodoxiste şi antioccidentale prezente în 
societatea românească. în sprijinul acestei atitudini, cât se poate de explicabilă, 
s-a invocat însă cu totul alt argument, şi anume tradiţia prieteniei româno-sârbe, 
până la a se susţine că Serbia (sau actuala Iugoslavie) ar fi singurul bun vecin al 
României (afirmaţie făcută chiar de preşedintele României, Ion lliescu). 

Oricine cunoaşte cât de cât istoria raporturilor româno-sârbe ştie că lucrurile 
nu stau întru totul aşa. Am menţionat deja opinia nu tocmai măgulitoare despre 
sârbi exprimată în fol clorul românesc. în perioada dualismului austro-ungar, între 
sârbii şi românii din Ungaria s-au închegat forme de colaborare (în contextul 
mişcării naţionale a popoarelor din monarhia habsburgică). Existaseră însă şi 
tensiuni, generate îndeosebi de dependenţa românilor ortodocşi de mitropolia 
sârbească de la Karlowitz (între 1783 şi 1864). La 1848, românii bănăţeni s-au 
manifestat mai curând împotriva sârbilor decât a ungurilor. Cert este că cele două 
state, România şi Serbia, au avut raporturi bune în ultimele decenii ale se colului 
al XlX-lea şi la începutul secolului nostru. La sfârşitul Primului Război Mondial, s- 
a ajuns însă la un pas de conflict, mărul discordiei fiind Banatul, pe care ambele 
ţări urmăreau să-l anexeze în întregime sau în cea mai mare parte. în consecinţă, 
trupele sârbeşti au ocupat în 1918-1919 actualul Banat românesc, lăsând o 
amintire nu tocmai prietenească. Chiar dacă s-a evitat un conflict armat, soluţia 
de compromis: tăierea în două a Banatului, nu a mulţumit cu adevărat niciuna din 
părţi. în perioada interbelică, relaţiile au fost strânse în cadrul Micii înţelegeri, dar 
nu doar cu Serbia, ci cu întreaga Iugoslavie. Statuile regilor României au fost 
comandate croatului Ivan Mestrovic. După al doilea război, România comunistă s- 
a remarcat prin denunţarea înverşunată a revizionismului iugoslav; „călăul Tito", 
cu securea din care picura sânge, a devenit o imagine familiară în peisajul 
românesc al anilor '50. Apoi, pe măsura detaşării liderilor români de Moscova, s-a 
petrecut normalizarea relaţiilor şi tot mai strânsa apropiere dintre cele două ţări. 
Din călău, Tito - croat de origine, nu sârb - a devenit bunul prieten al lui 
Gheorghiu-Dej şi apoi al lui Ceauşescu. 

Acestea ar fi câteva repere sumare. Balanţa pare a înclina spre amiciţie, dar 
suntem departe de limpezimea desăvârşită invocată de propagandă. Pe de altă 
parte, raporturile politice se susţin mai puţin pe istorie, cât pe interesele şi 
afinităţile prezente. Pot fi promovate bunele relaţii cu Serbia şi fără rescrierea 
trecutului într-un sens mai idilic decât a fost în realitate. 

Un curios dublu discurs se aude când este vorba de Turcia. Pe de o parte, 
turcii sunt vechii noştri inamici, care ne-au invadat şi ne-au asuprit şi pe care 
voievozii români i-au bătut în repetate rânduri în Evul Mediu. Pe de altă parte, 
turcii au revenit acum, cu capital, mărfuri şi proiecte politice. Discursurile 
contradictorii ar putea fuziona (cu atât mai mult cu cât istoria comună a celor 
două popoare înseamnă şi colaborare, nu numai bătălii), dar ele sunt emise în 
genere separat: ele vii învaţă la şcoală despre adversitatea româno-turcă, iar 



oamenii politici scot în evidenţă tradiţia prieteniei dintre cele două ţări şi popoare! 
Complot împotriva României 

Mitul conspiraţiei reprezintă una dintre figurile cele mai comune ale 
imaginarului politico-istoric. îl întâlnim, evident, şi la români, şi chiar în forme 
agravate, dat fiind amintitul complex de cetate asediată, ca şi, mai recent, 
impactul ideologiei şi comportamentului politic comunist, cu deosebire sensibile la 
tema complotului din interior sau din afară. 

Aruncaţi dintr-o parte în alta de valurile istoriei, românii s-au simţit nu o dată 
trădaţi şi sunt uşor dispuşi să creadă că, dincolo de ceea ce se vede, există tot 
felul de calcule şi aranjamente obscure puse la cale de alţii pe seama lor. 
Complot împotriva României se intitulează o carte apărută în 1993 şi, chiar dacă 
titlul este până la urmă mai radical decât conţinutul, el rămâne în sine 
reprezentativ pentru o anume stare de spirit. Autorii tratează evenimentele anilor 
1940-1947, dezmembrarea României la 1940 şi intrarea ei ulterioară în sfera 
sovietică cu consacrarea pierderii Basarabiei şi Bucovinei, fiind puse, aşadar, sub 
semnul unui complot internaţional. 215 în fapt, la 1940 Uniunea Sovietică, Ungaria 
şi Bulgaria şi-au recuperat teritorii pe care nu încetau să le revendice, iar 
Germania şi Italia au sancţionat România, aliata de până atunci a Franţei şi 
Angliei. A fost o tragedie naţională, dar de ce un complot? Pentru simplul motiv 
că în cultura politică românească s-a înrădăcinat tema complotului. 

Marele complot rămâne fără îndoială cel pus la cale la lalta, de Stalin, 
Roosevelt şi Churchill. Mitul laltei a pătruns puternic în conştiinţa românească, şi 
nu numai în mediile antioccidentale. Esenţa lui antioccidentală este de altfel uşor 
de descifrat, lalta înseamnă trădarea Occidentului. Comuniştii autohtoni şi chiar 
sovieticii apar în această lumină mai puţin vinovaţi decât ipocritul Apus care, în 
timp ce promitea românilor libertate, îi vindea pe ascuns Moscovei. Zadarnic isto- 
ricii occidentali s-au muncit să demonstreze că nu a existat niciun târg la lalta 
vizând împărţirea Europei. Cine îi crede? Este invocat faimosul procentaj propus 
de Churchill lui Stalin în octombrie 1944: în România, Rusia 90% influenţă, ceilalţi 
10%; în Grecia, Rusia 10%, ceilalţi 90%; în Iugoslavia, Rusia 50%, ceilalţi 50%; în 
Ungaria, Rusia 50%, ceilalţi 50%; în Bulgaria, Rusia 75%, ceilalţi 25%. Acesta 
este documentul trădării, mâzgălit de Churchill pe un petic de hârtie. El este 
asimilat cu un adevărat acord secret. 216 

în fapt, Churchill încerca să salveze ce se mai putea salva: o prezenţă cât de 
cât semnificativă a Occidentului într-o regiune larg deschisă în faţa armatei roşii 
(la data aceea România era deja ocupată în întregime). Nu ar fi stricat României 
10% prezenţă occidentală, faţă de zero cât a fost în realitate! Fără a mai vorbi de 
ţări ca Ungaria, Iugoslavia şi chiar Bulgaria, unde Occidentul îşi rezerva ceva mai 
mult (iar Polonia şi Cehoslovacia nici nu intrau în discuţie). Apoi, şi este un lucru 

215 loan Scurtu şi Constantin Hlihor, Complot împotriva României, 1939-1947, Editura 
Academiei de înalte Studii Militare, Bucureşti, 1994. 

216 Vezi rezumatul mitologic al chestiunii la I. C. Drăgan, op. cit, pp. 255-266. 



elementar, influenţa menţionată privea interesele economice, politice şi strategice 
ale marilor puteri, nu regimul intern al ţărilor nominalizate. Doar dacă nu vrem să 
ne închipuim că pentru Churchill România ar fi urmat să fie 90% comunistă şi 
10% pluralistă şi democratică! Occidentalii au fost naivi, fără îndoială, dar 
decenţa ne obligă să încercăm a înţelege ce era atunci în mintea lor. Ei gândeau 
în termenii clasici, „neideologizaţi", ai sferelor de influenţă. S-ar fi petrecut pe o 
scară mai largă, în Europa Centrală, ce s-a întâmplat cu Finlanda. „Finlandizarea" 
ţărilor respective ar fi oferit Uniunii Sovietice garanţia unei puternice poziţii 
politice, militare şi economice în zonă, fără ca prin aceasta structurile interne şi 
relaţiile normale cu Occidentul să fie afectate în mod dramatic. Lucrurile au 
evoluat altfel, iar Occidentul nu a putut şi nici nu a vrut să intervină, ceea ce nu 
înseamnă însă că ne aflăm în faţa unui complot sau a unei vânzări. 

Cum totul se leagă, imaginarul fiind neînchipuit de logic, lalta îşi are 
echivalentul antitetic (şi chiar rimat) în Malta. întâlnirea Bush-Gorbaciov din 1989, 
în largul micii insule mediteraneene, ar fi pus capăt, printr-un nou complot, jumă- 
tăţii de secol de comunism şi de dominaţie a Uniunii Sovietice în Europa 
Centrală. Dezintegrarea unui sistem incapabil să mai funcţioneze şi valul 
revoluţionar al mişcărilor anti comuniste par a conta prea puţin în faţa forţei 
arhetipale a mitului conspiraţiei. Istoria ultimei jumătăţi de secol se reduce la două 
întâlniri şi se rezumă la sintagma uşor de memorat lalta-Malta. 217 

Pentru unii, acestea sunt episoade ale unei vrăjmăşii generale pe care 
„ceilalţi" ne-o poartă. Dan Zamfirescu a publicat în 1993 un volum de eseuri 
intitulat nici mai mult nici mai puţin decât Războiul împotriva poporului român. 
Românii ar fi meritat să devină una dintre marile puteri ale lumii şi, dacă astăzi nu 
se află atât de sus, vina nu este a lor (al lor fiind numai meritul), ci a acelor forţe, 
vizibile sau obscure, care se coalizează mereu pentru a-i împiedica. „Complotul 
împotriva României" pare un dat al istoriei: este crucea pe care trebuie să o 
purtăm. 

Tentaţia imperială 

Agresivităţii şi lipsei de scrupule ale celorlalţi li se opun, în conştiinţa istorică 
românească, înţelepciunea şi cumpătarea unui popor, a cărui singură dorinţă este 
să trăiască în pace. Numeroasele războaie purtate de români, cele mai multe vic- 
torioase, au fost impuse, nu dorite. Românii nu au făcut decât să-şi apere glia 
strămoşească sau să elibereze teritorii româneşti subjugate de alţii. 

Caracterul strict defensiv al politicii româneşti a devenit o dogmă în vremea lui 
Ceauşescu, înlăturându-se, cu absurda minuţiozitate a paranoiei naţionalist- 
comuniste, orice cuvânt sau sintagmă care ar fi putut sugera fie şi umbra vreunui 
gând expansionist. Aşa a ajuns Mihai Viteazul să nu mai cucerească Transilvania 
şi Moldova, ci să le „unească". Aşa a ajuns chiar Burebista, mare cuceritor la 
vremea lui, să nu facă altceva decât să unifice triburile dacice din Europa 

217 O carte cu titlul semnificativ: Titu Georgescu, România între Yalta şi Malta, Editura 
Şansa, Bucureşti, 1993. 



Centrală şi sud-estică. Participarea românească la Primul Război Mondial, 
etichetat drept „imperialist" de istoriografia comunistă, a urmat aceeaşi logică. 
Dacă în anii '50 România nu putea fi mai puţin imperialistă ca toţi ceilalţi, ea a 
devenit în faza ulterioară protagonista unui război drept, alături de alte popoare 
sau ţări mici (Serbia, Belgia), conflictul rămânând imperialist doar pentru marile 
puteri. împărţirea în „buni" şi „răi" corespundea perfect maniheismului comunist şi 
naţionalist. Interesant este că în tabăra celor răi au rămas şi aliaţii României, 
inclusiv Franţa, care urmărea şi ea eliberarea Alsaciei şi Lorenei, sau Italia, care 
avea faţă de Austro-Ungaria scopuri similare cu cele ale României. 

Un popor mic şi paşnic, nevoit să se apere: iată o temă dominantă a 
discursului istoric românesc şi a conştiinţei naţionale. Modestia pe care o 
asemenea viziune o presupune a generat însă, pe de altă parte, inevitabile 
frustrări şi vise de mărire, proiectate fie într-un trecut îndepărtat, fie în viitor. 
Insistenţa asupra originilor romane dovedea românilor, ceea ce Octavian Goga a 
exprimat atât de sugestiv: 

Că sunt din neam împărătesc 
Din ţară-ndepărtată, 
Că tot pământul rotogol 
Era al lor odată... 

Glorie de mult apusă, pe care însă ziua de mâine putea să o reactualizeze: 

Viitor de aur ţara noastră are 
Şi prevăz prin secoli a ei înălţare. 

(D. Bolintineanu) 

Acoperită de imaginea unei ţări mici, supusă vicisitudinilor istoriei, 
supravieţuieşte în conştiinţa românească, pe un plan secund, nostalgia unui mare 
destin, a unui vis imperial. 

„Imperiul" româno-bulgar, devenit pentru unii istorici ai secolului al XlX-lea un 
imperiu mai mult românesc decât bulgăresc, a avut menirea de a da o aparenţă 
de realitate unei mari istorii româneşti tocmai pentru perioada când izvoarele 
privitoare la români sunt aproape mute. O simplă translaţie de la nordul la sudul 
Dunării, şi o întreagă fază imperială românească se înscrie în istoria lumii. 
Tactica asumării moştenirii bizantine merge în aceeaşi direcţie; o dată dispărut 
Bizanţul, românii apar drept urmaşii lui legitimi (idee care duce la cunoscuta 
lucrare a lui lorga, Bizanţ după Bizanţ). Privind mai în urmă, se dovedeşte că şi 
istoria romană târzie este dominată de elementul românesc sau preromânesc. 
Pentru Haşdeu, Filip Arabul devine (în ciuda numelui!) un dac, la fel şi alţi 
împăraţi romani. Logica „românizării" istoriei romane este dusă până la capăt (în 
sens invers latinismului, dar cu aceeaşi identificare român-roman) de I. C. 
Drăgan, care descoperă un „mileniu imperial al Daciei", ilustrat de nu mai puţin de 
patruzeci de împăraţi „traco-iliro-daci", din cei optzeci de împăraţi pe care i-a avut 



Roma. 218 în sfârşit, nu trebuie uitat episodul Burebista, pus în valoare de propa- 
ganda comunistă în jurul anului 1980; sub conducerea lui, s-a constituit un 
adevărat imperiu dacic, în măsură de a rivaliza cu Imperiul roman. 

Cu o asemenea ereditate imperială, dacă, romană, româno-bulgară şi 
româno-bizantină, românii ar fi fost meniţi, în condiţii mai prielnice, să refacă 
Imperiul latin al Răsăritului. Unii istorici subliniază apăsat această posibilitate, 
pierdută în câteva rânduri din cauza invidiei şi a trădării. Dacă Mihai Viteazul, 
scrie A. T. Laurian, „n-ar fi avut de a face cu oameni ca Basta, ca Sigismund 
Bâthory, şi ca leremia Movilă, turcii erau să deşerte Europa, provinciile daciene 
erau să ia cu totul altă faţă, românii erau să se ridice încă de atunci, şi statul lor 
să înflorească". 219 Iar Haşdeu, referindu-se la loan Vodă cel Cumplit, se exprimă 
şi mai categoric: „Tocmai atunci, într-o ţărişoară română apare un principe, pe 
care numai cea mai neagră trădare îl putu opri de a nu da o altă faţă Europei, 
fundând pe Peninsula Balcanică un nou imperiu latin." 220 

Faptul devine şi mai remarcabil atunci când unii îşi închipuie că o asemenea 
istorie s-a petrecut cu adevărat! în 1885, apărea la Galaţi o carte destul de 
voluminoasă, intitulată Istoria economiei politice, a comerţului şi a navigaţiunii 
României. Autorul ei, Romulus Scriban (doctor în drept la Torino, avocat, profesor 
de economie politică şi comercială), demonstra primatul pe care România l-ar fi 
avut întotdeauna în Răsărit: „statul cel mai avut din Orient şi invidiat de toţi vecinii 
de la cei mai antici până la cei mai noi". Ceea ce autorul numeşte frecvent 
Imperiul României apare ca un stat unitar în Evul Mediu, şi încă mai întins decât 
statul român modern, într-o vreme când „centrul comerţului universal era 
Mediterana şi Marea Neagră, la ţărmii căreia România ocupa un loc întins de la 
gura Bugului până la Mangalia, şi purta titlul de doamna Mării Negre [...]". 
Supunerea ţărilor române de către turci se preface la Scriban în „confederaţie" 
româno-otomană, care ar fi durat din 1511 până la 1877! Cu alte cuvinte, românii 
şi turcii şi-au împărţit imperiul. Viitorul nu poate fi decât pe măsura trecutului, tot 
imperial: „românii aspiră a reînnoi vechiul imperiu român de orient la care au 
drept, ca succesorii legitimi din orient ai marelui Imperiu roman al lumii toate". 221 
Şi cum ne aflăm la 1885, anul conferinţei coloniale de la Berlin, teoreticianul 
puterii imperiale româneşti nu uită să ceară şi colonii pentru România! 

Un secol mai târziu, câte un istoric continuă să cocheteze cu ideea imperială. 
Ultima descoperire în materie îl promovează pe Vlad Ţepeş de la modestul rang 
de principe al Ţării Româneşti la titlul strălucit de împărat al Răsăritului! 222 Chiar 
dacă nu este adevărat, e „patriotic", şi asta ajunge. 

Este cert că România a urmărit în epoca modernă întregirea ei naţională. 

218 Lista împăraţilor de origine traco-dacă la I. C. Drăgan, op. cit., pp. 46-47. Mai pe larg, 
tot I. C. Drăgan, Mileniul imperial al Daciei, Bucureşti, 1986. 

219 A. T. Laurian, Istoria românilor, ed. A IV-a, Bucureşti, 1873, p. 425. 

220 B. P. Haşdeu, loan Vodă cel Cumplit, Imprimeria Ministerului de Resbel, Bucureşti, 
1865, p. XXI. 

221 Romulus Scriban, Istoria economiei politice, a comerciului şi a navigaţiunei României, 
Galaţi, 1885, pp. 73-76. 

222 Mircea Dogaru, op. cit. 



Aceasta nu înseamnă că scăpărări intermitente ale iluziei imperiale şi un dram de 
expansionism nu s-au strecurat în politica românească. Ponderea Imperiului 
româno-bulgar în discursul istoric se conectează pe la 1900 cu o foarte activă 
politică balcanică. Este perioada când România aspiră la rolul de principală 
putere regională şi de arbitru al Balcanilor. Se înţelege în acest context că guver- 
nul român nu a putut accepta în 1912-1913 crearea unei Bulgarii Mari, care ar fi 
ameninţat întâietatea românească. Rolul determinant al României în cel de-al 
doilea război balcanic, încheierea păcii la Bucureşti în 1913 şi alipirea 
Cadrilaterului au fost receptate ca o confirmare a unei „hegemonii" româneşti 
(consolidată şi prin elementul românesc din Balcani, şi chiar - s-a putut spera la 
un moment dat - prin instalarea în Albania a unui suveran înrudit cu regina 
României). 

Tendinţa depăşirii strictelor frontiere etnice s-a manifestat şi în Primul Război 
Mondial. Tratatul încheiat de guvernul român cu puterile Antantei prevedea 
extinderea României spre vest pe o linie care, la nord de vărsarea Mureşului în 
Tisa, depăşea cu vreo 20-30 km actuala frontieră româno-ungară, iar spre sud 
urma cursul Tisei până la confluenţa cu Dunărea, înglobând Banatul sârbesc. Mai 
mult decât limitele etnice (de altfel, destul de greu de definit), intra aici în joc 
mitologia frontierelor naturale: „De la Nistru pân'la Tisa." Nimic insolit, de altfel, 
într-o asemenea pretenţie: în aceşti termeni se gândea în epocă. Franţa urmărea 
la rându-i deplasarea frontierei sale răsăritene pe Rin, şi nu numai în Alsacia, 
ceea ce ar fi însemnat anexarea unor teritorii populate strict de germani. Chiar 
dacă există până la Tisa insule de populaţie românească, spaţiul revendicat ar fi 
adus României mai mulţi unguri şi sârbi decât români. 

Mai complex se prezintă cazul românesc în al Doilea Război Mondial. Ţelul 
mărturisit al lui Antonescu a fost reîntregirea României Mari, sfârtecată la 1940. 
Cu toate acestea, în campania din Răsărit, trupele române nu s-au oprit la Nistru. 
Teritoriul dintre Nistru şi Bug (Transnistria) a intrat sub administraţie românească. 
Era de fapt momeala pe care Hitler o întindea românilor pentru a-i determina să 
renunţe la partea pierdută din Transilvania (schimb care nu intra însă în vederile 
lui Antonescu). Oricum, „cruciada împotriva bolşevismului" urmărea distrugerea 
puterii sovietice şi îndiguirea presiunii slave. în caz de victorie, România, în mod 
obiectiv, şi-ar fi extins teritoriul şi influenţa. Filosofia expansionistă se gene- 
ralizase la scară europeană (chiar România căzându-i victimă în 1940). Se părea 
că se zămisleşte o lume nouă şi, în acest context, nu era ilogic să crezi că venise, 
poate, şi ceasul României. O Românie căreia Cioran, exprimând - în acord cu 
dinamismul unei întregi generaţii - o frustrare îndelung acumulată, i-ar fi dorit 
„destinul Franţei şi populaţia Chinei". 

Tentaţia imperială, o repetăm, nu este dominantă în imaginarul istorico-politic 
românesc, dar, în măsura în care fantasmele ei ies uneori la iveală, ele nu pot fi 
anulate prin impunerea unui tabu istoriografie. împrejurările i-au obligat pe români 
să stea mai degrabă în defensivă decât să râvnească la teritorii străine. Toate 
acestea se explică însă prin istorie, nu prin vreun spirit particular al naţiunilor. 
Este simplist a împărţi popoarele în paşnice şi agresive, şi a ne aşeza singuri în 
prima categorie, împingându-i pe ceilalţi în cea de a doua. Este de asemenea 



simplist a judeca trecutul prin prisma normelor actuale de drept internaţional. 
Dacă România a pretins la începutul secolului mai mult teritoriu şi mai multă 
influenţă decât a putut până la urmă să capete, aceasta s-a petrecut în cadrul 
jocului politic normal: toţi procedau aşa! De ce trebuie forţate lucrurile pentru ca 
numai românii să fi pro cedat altfel? Cât despre Burebista, să-l lăsăm să fie un 
mare cuceritor: nu prin aceasta se va strica imaginea României la sfârşitul 
secolului al XX-lea. 

Competiţia drepturilor: naţiuni, frontiere, minorităţi 

în acest punct, devine necesară o clarificare teoretică. Două serii de 
argumente au fost invocate în procesul de restructurare naţional-teritorială a 
ultimelor două secole: pe de o parte, un criteriu etnic - dreptul „natural" sau al 
„ginţilor", după cum se spunea cândva, pe de altă parte, un criteriu politic 
corespunzător configuraţiilor statale considerate originare - dreptul istoric. 
Acestora li s-au adăugat şi considerente de ordin geopolitic. Principiile în discuţie 
se pot îmbina, după cum pot fi şi perfect contradictorii. Naţiuni vecine apelează la 
argumente distincte, având fiecare dreptate, în felul său, în faţa celorlalte. Potrivit 
dreptului istoric, regiunea sudetă aparţinea Cehiei, potrivit coloraturii etnice era 
germană, şi aşa mai departe. 

România modernă s-a construit în primul rând pe principiul etnic, dar şi prin 
utilizarea, când s-a dovedit oportun, a celorlalte criterii: istoric şi geopolitic. în ce 
priveşte ţinuturile stăpânite de Ungaria până la 1918, predominant a fost criteriul 
etnic; acestea nu aparţinuseră niciodată României sau principatelor române, erau 
însă locuite de o populaţie majoritar românească. în cazul Banatului, după cum 
am văzut, a fost exploatat şi argumentul istoric, în sprijinul alipirii întregii provincii, 
ca unitate istorică indisolubilă, indiferent de populaţia predominant sârbească a 
părţii sale vestice. Bucovina invita la o dublă abordare: dreptul etnic, mai întâi, în 
ce priveşte jumătatea sa sudică, indiscutabil românească; dar şi dreptul istoric în 
ansamblu - ca parte a Moldovei până la 1775 -, care permitea să se treacă peste 
faptul că românii erau sau deveniseră minoritari în jumătatea nordică. Aceeaşi 
îmbinare de drept etnic şi istoric întâlnim şi în cazul Basarabiei; o abordare strict 
demografică ar fi pus sub semnul întrebării partea de nord a provinciei (judeţul 
Hotin), ca şi judeţele din sud (Cetatea Albă şi Ismail), unde românii la 1918 erau 
minoritari. în cazul Dobrogei, motivaţia, indiferent de argumentele oficiale, a fost 
doar în subsidiar etnică, respectiv istorică (parte a Ţării Româneşti în timpul lui 
Mircea cel Bătrân) şi, cu siguranţă, în mod determinant, geopolitică (gurile Dunării 
şi litoralul maritim). Esenţialmente de ordin geopolitic a fost şi anexarea 
Cadrilaterului, ca şi revendicarea unei frontiere vestice, împinsă, în parte, până la 
Tisa. 

Vecinii României au uzat şi uzează de argumente similare, combinând însă în 
felul lor etnicul şi istoricul. Chestiunea se complică prin faptul multitudinii secvenţe 
lor istorice susceptibile de a fi valorizate, ca şi al modificărilor survenite în 
frontierele lingvistice şi în dozajul etnic (de regulă lente, dar uneori brutale, aşa 



cum s-au petrecut, prin deportări şi deplasări de populaţie, în timpul şi la sfârşitul 
celui de-al Doilea Război Mondial sau, mai recent, în Bosnia). Fiecare naţiune îşi 
are „harta ideală", care nu se îmbină perfect cu „hărţile ideale" ale celorlalţi. 
Fiecare caută să-şi consolideze drepturile mai puţin evidente. Minoritari în 
Transilvania, maghiarii au ajuns să viseze la o epocă istorică îndepărtată, în care 
românii nu s-ar fi aflat aici. După cum, lipsiţi timp de secole de un stat românesc 
al Transilvaniei, românii sunt tentaţi să o separe, retrospectiv, de coroana ungară 
şi de orice proiect istoric şi politic unguresc, apropiind-o de cele două principate 
române şi integrând-o într-o istorie general românească. 

în aceeaşi ordine de argumente, pentru un observator neimplicat sentimental 
în confruntările naţionale din regiune, problema minorităţii maghiare din 
Transilvania şi a minorităţii româneşti din Bucovina de Nord se prezintă într-o 
lumină asemănătoare. în ambele cazuri, invocarea unui drept istoric (apartenenţa 
trecută a Transilvaniei la Ungaria şi a Bucovinei la Moldova, respectiv la 
România) nu are cum să treacă înaintea voinţei actuale a majorităţii (românească 
în Transilvania, ucraineană în Bucovina de Nord). Toate acestea se cer 
clarificate, pentru ca procesul de normalizare a relaţiilor cu vecinii şi de integrare 
europeană să nu fie frânat printr-un gen de confruntări caracteristice Europei 
divizate de ieri, dar prea puţin conforme proiectatei Europe unite de mâine. 

Desigur, în unele zone, unde erau cândva majoritari, românii - cu deosebire în 
ultimul secol - au pierdut teren în favoarea „celorlalţi": este cazul Basarabiei şi al 
Bucovinei, şi nu mai puţin al elementului românesc din Serbia şi Bulgaria. Dar, 
trebuie spus cu sinceritate că în alte zone, şi în acelaşi interval al ultimului secol, 
românii au şi câştigat în defavoarea „celorlalţi". în Dobrogea, la 1880, populaţia 
românească nu depăşea 28% din total; la recensământul din 1930, ponderea 
românilor dobrogeni se ridicase la 65% (fără a socoti Cadrilaterul, predominant 
neromânesc; împreună cu acesta procentul românilor din Dobrogea cobora la 
44,2%); câteva decenii mai târziu, în 1992, Dobrogea apare aproape pe deplin 
românizată: 91% populaţie românească. în Transilvania (teritoriile de peste munţi, 
în ansamblul lor), potrivit recensământului din 1910, românii erau cotaţi cu 53,8%, 
maghiarii cu 31,6%, iar germanii cu 10,8%. în 1930, românii progresaseră la 
57,8%, în 1956 la 65%, pentru a ajunge în prezent, după datele recensământului 
din 1992, la 73,6% (un câştig de 20 de procente în trei sferturi de veac), în timp 
ce maghiarii au coborât la circa 21%, iar germanii abia mai de păşesc un procent, 
aproape dispărând ca realitate etnică. S-a petrecut indubitabil un proces de 
românizare, în provincii caracterizate cândva printr-un grad înalt de amestec 
etnic. 

A dispărut şi oraşul cosmopolit, atât de caracteristic spaţiu lui românesc. La 
1895, din cei 10.419 locuitori ai Constanţei, 2519 erau români, 2460 greci, 1060 
bulgari, 2202 turci şi tătari, 855 evrei etc. Astăzi, românii reprezintă 93% din 
populaţia oraşului. La celălalt capăt al ţării, Timişoara prezenta, la 1930, 
următoarea structură demografică: germani - 30%, maghiari - 30%, români - 
26,5%... Astăzi, 82% dintre timişoreni sunt români. Dar chiar în Bucureştii 
perioadei interbelice (potrivit aceloraşi date din 1930), 20% din populaţie era încă 
de origine neromânească; în prezent 97,6% din locuitorii capitalei sunt de 



naţionalitate română. Exceptând prezenţa maghiară într-o serie de oraşe 
transilvănene, precum şi numărul crescând al ţiganilor, coloratura etnică a devenit 
aproape pur românească, celelalte nuanţe pierzându-se în ansamblu. 223 

Responsabilitatea unor asemenea evoluţii revine statului naţional. 
Pretutindeni, statul naţional s-a dovedit asimilator (desigur, în grade diferite şi cu 
metode diferite: nu putem echivala genocidul sau deportările cu erodarea lentă a 
minorităţilor). în interiorul hotarelor româneşti, regula a acţionat în avantajul 
românilor, în afara acestora, potrivit aceleiaşi logici, împotriva lor. 

Autocompătimirea, atât de frecventă în discursul românilor despre ei înşişi, nu 
are în această privinţă o justificare suficientă. Românii au pierdut, dar au şi 
câştigat. Alţii (ajunge să-i amintim pe germani) au cedat cu siguranţă mai mult. 
Probabil că, adunând plusurile şi minusurile, românii au câştigat mai mult decât 
au pierdut. Românitatea este astăzi mai puternică decât acum un secol şi, în 
fond, chiar dacă între hotare de stat ceva mai înguste, mai omogenă decât în Ro- 
mânia interbelică, cu procentul ei important de minorităţi. 

Rămâne desigur de văzut cum vor judeca europenii înşişi, într-o viitoare 
Europă unită, procesul de omogenizare etnică şi culturală caracteristic istoriei 
ultimelor două secole. 



A patra putere mondială 

Comunismul naţionalist a adus o notă aparte în ce priveşte raportul, aparent 
greu de conciliat, dintre proclamatul spirit defensiv al naţiei şi aspiraţia spre 
statutul de mare putere. în ce priveşte primul element al ecuaţiei, tabuul a căzut 
categoric: dacii, apoi românii nu au pretins niciodată nimic din ce nu le-a 
aparţinut. în acelaşi timp, politica megalomană a lui Ceauşescu tindea, şi chiar a 
reuşit, cel puţin în ochii unora, să confere visului de mărire, cuibărit în 
subconştientul naţional, aparenţa unui început de înfăptuire. Nici vremurile şi nici 
ideologia nu se mai potriveau cu visul imperial. România putea deveni mare nu 
prin extindere, ci prin eficienţă, prin densitatea maximă conferită unui spaţiu 
limitat. Şi astfel, o ţară mică a fost transfigurată în ţară mare, o ţară aflată la mar- 
ginea marilor ansambluri politico-economice a devenit un nucleu al lumii. 224 
Procesul, atotcuprinzător, a înglobat, cel puţin la nivelul discursului, toate laturile 
vieţii naţionale şi, prin inevitabila proiectare în trecut, totalitatea procesului istoric. 

Un loc-cheie în acest demers l-a ocupat politica externă, România trebuind să 
apară ca o piesă indispensabilă a raporturilor internaţionale, îndeosebi ca 



Am reprodus (sau am calculat în procente) datele demografice oferite de următoarele 
surse: M. D. lonescu, Dobrogea în pragul veacului al XX-lea, Socec, Bucureşti, 1904, p. 
905, şi Cercetări asupra oraşului Constanţa, Bucureşti, 1897, p. 88; Recensământul 
general al populaţiei României din 29 decembrie 1930, publicat de Sabin Manuilă, voi. II, 
Imprimeria naţională, Bucureşti, 1938; Recensământul populaţiei şi locuinţelor din 7 ia- 
nuarie 1992, volumul Structura etnică şi confesională a populaţiei Bucureşti, 1995. 
224 Lucian Boia, „Destinul mare al unei ţări mici", în Miturile comunismului românesc (sub 
direcţia lui Lucian Boia), voi. II, Editura Universităţii din Bucureşti, 1997, pp. 19-30. 



mediator ideal între blocurile rivale (NATO şi Pactul de la Varşovia, China şi 
Uniunea Sovietică, Israelul şi statele arabe, nordul dezvoltat şi lumea a treia...). 
Politica demografică represivă, promovând natalitatea cu orice preţ, mergea în 
aceeaşi direcţie: ridicarea României în ierarhia statelor lumii, prin numărul 
locuitorilor. în ce priveşte economia, România urma să devină o mare putere 
industrială (cu obiective fanteziste precum pretenţia ca, până la 1990, 95% din 
produsele româneşti să fie de nivel mondial, iar restul de câteva procente peste 
nivelul mondial!). Producţia agricolă (fictivă) a atins, în 1989, 60 de milioane de 
tone, cu un randament la hectar mult superior oricărui alt mare producător. 
Procesul de urbanizare înscria iarăşi România printre ţările fruntaşe: dărâmarea 
satelor trebuia să lase loc liber unor aşezări de tip urban, în timp ce, mult mai 
comod, prin simpla proclamare, comunele deveneau oraşe, iar oraşele municipii! 

în ce priveşte puterea militară, aplicarea principiului „luptei întregului popor" 
preconiza ridicarea forţelor armate române la un efectiv cuprins între 4.680.000 şi 
6.245.000 de luptători 225 , ceea ce ar fi însemnat, fără îndoială, una dintre prin- 
cipalele armate ale lumii. Este interesant de constatat că fictiva amplificare a 
oştirii române a fost coborâtă şi în istorie. De unde, potrivit mitologiei tradiţionale, 
românii, puţini la număr, au reuşit aproape întotdeauna să biruie forţe superioare, 
acum logica s-a inversat. Naţiunea română, deşi mică, ar fi dispus întotdeauna de 
oştiri puternice, graţie principiului mobilizării întregului popor. Din acest punct de 
vedere, Burebista a procedat întocmai lui Ceauşescu, ceea ce i-a permis să ridice 
la luptă 200.000 de oameni, o armată aproape la fel de nume roasă ca aceea a 
Imperiului roman (neverosimila cifră avansată de Strabo fiind acceptată fără cea 
mai mică critică). Iar în Evul Mediu, potrivit Istoriei militare a poporului român, 
românii ar fi dispus de 120.000 până la 140.000 de oameni sub arme; inexistenţa 
atunci a unei Românii nu pare a-i fi stânjenit pe autori în calcularea cifrelor 
armatei române, chiar dacă o parte din efective aparţinea Transilvaniei, cu alte 
cuvinte regatului ungar... Ungaria, potrivit aceloraşi calcule, nu putea ridica decât 
14.000 de luptători, raportul fiind, aşa dar, de 10 la 1 în favoarea românilor. Se 
explică astfel victoriile dobândite de micile ţări române, dar de marile armate 
româneşti. 226 

în felul acesta, spaţiul românesc se transfigura, căpătând densităţi nebănuite. 
Ceauşescu descoperise reţeta metamorfozării unei ţări mici în mare putere. Unii I- 
au crezut. Printre aceştia, Dan Zamfirescu, care nu ezită să afirme că „România a 
fost incontestabil, de la Declaraţia din aprilie 1964 şi până la Revoluţia din 
Decembrie 1989, a patra putere politică a lumii, după Israel (statul şi etnia 
universal răspândită), SUA şi URSS". 227 



225 llie Ceauşescu, Războiul întregului popor pentru apărarea patriei la români. Din cele 
mai vechi timpuri până în zilele noastre, Editura Militară, Bucureşti, 1980, p. 409. 

226 Istoria militară a poporului român, voi. II, 1986, pp. 39-41 („Aplicarea principiului apărării 
patriei de către întregul popor a dus la crearea unei impresionante puteri militare româneşti 
cu puţine similitudini pe continentul european sub raportul efectivelor întrunite"). 

227 Dan Zamfirescu, Războiul împotriva poporului român, p. 145. 



„Ceilalţi" despre români 



Am vorbit despre ceilalţi, şi despre raportarea românilor la ceilalţi, din 
perspectivă românească. Ceea ce cred ceilalţi despre români nu intră în 
problematica volumului de faţă. Ne putem permite cel mult câteva sugestii de 
natură a sub linia comparaţiile şi disocierile de rigoare dintre imaginea receptată 
în afară şi propria reprezentare a românilor despre ei înşişi: un sondaj aleatoriu, 
nicidecum un studiu aprofundat asupra chestiunii. 

Lăsând la o parte România deformată de comunism şi detaşată în mod voit de 
civilizaţia occidentală, ne vom întoarce la anii imediat premergători celui de-al 
Doilea Război Mondial, aşadar la capătul unui secol de „europenizare" a societăţii 
româneşti. Nicicând, în întreaga sa istorie a ultimelor două veacuri, România nu a 
fost mai integrată ca atunci în concertul european şi în sistemul valorilor 
europene. 

Cu privire la această perioadă, doi scriitori occidentali ne-au lăsat mărturia lor. 
Doi autori foarte diferiţi: Paul Morand, un francez monden, cu strânse relaţii în 
mediul autohton, şi Olivia Manning, o tânără englezoaică, retrasă şi frustrată, 
puţin dispusă în consecinţă să vadă lucrurile într-o lumină favorabilă. Primul a 
publicat în 1935 volumul-eseu Bucarest, cea de a doua, mai târziu, începând din 
1960, o Trilogie Balcanică, ale cărei prime două volume au drept cadru România 
anilor 1939-1940. Cel dintâi priveşte ţara cu simpatie, cealaltă cu o antipatie 
nedisimulată. 228 

Remarcabil în această nepotrivire este însă acordul fundamental în ce priveşte 
definirea civilizaţiei româneşti în sine. Celor doi vizitatori, care altminteri nu au 
nimic comun unul cu celălalt (în afara apartenenţei lor la cultura apuseană), 
România le apare ca o ţară doar parţial integrată civilizaţiei europene, o ţară de 
margine, cu un fond încă pronunţat de primitivism, amalgam ciudat de viaţă 
modernă citadină şi de supravieţuiri rustice. La Bucureşti, remarcă amuzat Paul 
Morand, automobilul Ford întâlneşte carul cu boi. Nici vorbă de „micul Paris"! 
Olivia Manning îi vede pe bucureşteni drept un fel de ţărani, unii dintre ei ţărani 
autentici, alţii ţărani mai evoluaţi, îmbrăcaţi în haine de oraş. O lume fluidă, ne- 
sigură, unde lucrurile nu prea sunt luate în serios. Pentru scriitorul francez, 
mentalitatea cu totul neoccidentală este mai curând o calitate, lecţia pe care 
românul o oferă occidentalului: adaptabilitatea, indulgenţa, optimismul, trecerea 
nepăsătoare prin istorie. Aceleaşi trăsături nu fac însă decât să o irite pe 
scriitoarea britanică. 

Până la urmă, rămâne faptul că românii sunt percepuţi ca fiind altceva (şi 
aceasta, repetăm, în faza lor de maximă integrare europeană), un popor animat 
de alt spirit decât cel al naţiunilor occidentale: o anumită „uşurinţă" de a trăi îi 
separă de seriozitatea responsabilă a celorlalţi. Autohtoniştii noştri se pot bucura: 
şi pentru occidental, chiar dacă nu neapărat în sens valorizant, românul este 



228 Paul Morand, Bucarest, Pion, Paris, 1935 şi 1990; Olivia Manning, The Great Fortune, 
1960 şi The Spoilt City (traducere românească: Marea şansă şi Oraşul decăzut, Editura 
Univers, Bucureşti, 1996). 



„altfel", este produsul şi exponentul unui alt tip de civilizaţie. în timp ce Occidentul 
se defineşte ca o lume ordonată şi previzibilă, România aparţine, dimpotrivă, unui 
spaţiu vag şi imprevizibil. 

Povestea lui Dracula s-a integrat perfect în această imagine. Deşi la vremea 
apariţiei faimosului roman Transilvania apar ţinea Ungariei, iar contele Dracula 
însuşi este un aristocrat maghiar, România a moştenit mitul la 1918 împreună cu 
teritoriile de peste munţi. Dracula nu şi-ar fi găsit locul nici în Alpi (prea aproape 
de inima Occidentului), nici în Tibet (prea departe). Carpaţii îi oferă un decor 
tocmai potrivit. Este marginea Europei: acolo unde civilizaţia de tip occidental se 
deschide spre o lume deja diferită. Reprezentăm primul cerc al alterităţii: suficient 
de apropiat pentru a pune, prin contrast, într-o lumină şi mai puternică 
configuraţiile curioase şi comportamentele neliniştitoare. 

Comunismul în general şi megalomania transformistă a lui Ceauşescu în 
particular au adâncit în egală măsură fractura reală şi proiectarea ei în imaginar. 
Dacă „micul Paris" al anilor '30 părea totuşi atât de „altfel" occidentalilor, ce 
impresie pot face Bucureştii de astăzi: un oraş dominat de un palat faraonic şi 
acoperit de gunoaie! De altfel, pentru orice turist străin care se respectă, 
obiectivele principale ale unei călătorii în România sunt palatul lui Ceauşescu şi 
castelul lui Dracula, marile simboluri ale singularităţii româneşti! Ceaţa care 
acoperă revoluţia din decembrie, zvâcnirile brutale şi necontrolate ale unei 
societăţi încă neaşezate, „democraţia originală", incredibilele mineriade, copiii 
străzii şi copiii bolnavi de SIDA... iată numai câteva teme de natură a conforta 
prejudecăţile vizitatorului străin. 

Vom invoca alte câteva exemple, alese din zona franceză, considerată, pe 
drept sau pe nedrept, mai puţin opacă la valorile autentice româneşti. Vizitând 
România chiar în zilele mineriadei din iunie 1990, scriitorul Emmanuel Carrere că 
mâne cu impresia unui tărâm îndepărtat şi straniu. Privirea pe care o aruncă 
dinspre snobul „cartier latin" al Parisului, de natură a amplifica şi mai mult în 
imaginar distanţele reale, îşi află expresia frapantă chiar în titlul eseului consacrat 
unei ţări care îl uimise: „în România, adică nicăieri". 229 

în 1991, un alt scriitor francez, Renaud Camus, întreprinde, înarmat cu o 
bibliografie sumară, dar mai ales cu multe prejudecăţi, o incursiune rapidă prin 
toate regiunile ţării. România nu îi place, o spune repetat şi apăsat. Nu îi plac 
oamenii, nu îi place însă nici peisajul, nici dealul, nici muntele, nici câmpia. Ceea 
ce îi caracterizează pe români ar fi o mare „confuzie mintală". Nu îşi cunosc de 
altfel nici propria istorie. Renaud Camus, convins că el o cunoaşte bine, încearcă 
să-i înveţe câte ceva în scurtul său sejur românesc. 230 

Năstruşnicele impresii ale acestui din urmă autor pot stârni, în funcţie de 
starea de spirit a cititorului, indignare sau ilaritate. Chestiunea este însă mai 
serioasă. încă o dată, este vorba de perceperea României, în bine sau în rău, 
puţin importă, ca un spaţiu de sensibilă alteritate, aflat în afara civilizaţiei 
europene normale. 

229 Emmanuel Carrere, „En Roumanie c'est-a-dire nulle part", în La Regie du jeu, 2/1990, 
pp. 152-173. 

230 Renaud Camus, La Guerre de Transylvanie, P. O. L, Paris, 1996. 



Un manual de şcoală ne ajută să completăm ideea. Elevilor ultimei clase de 
liceu li se înfăţişează „Europa politică în 1924". 231 Din nou perioada interbelică, 
perioada de maturitate a democraţiei româneşti. România apare însă, din per- 
spectivă franceză, caracterizată printr-un „regim autoritar de dreapta". Ca şi 
Ungaria de altfel, şi spre deosebire de societăţile democratice ale Occidentului. 
Manualele româneşti prezintă Ungaria încă de la instaurarea lui Horthy în 1920 
ca supusă unei dictaturi de tip fascist (ceea ce, în treacăt fie spus, nu este chiar 
adevărat), iar România ca o ţară esenţialemente liberală şi democratică, mai 
rezistentă decât majoritatea statelor europene la asaltul ideologiilor totalitare. 
Contrastul Ungaria-România este bine marcat în cultura istorică românească, cu 
atât mai interesantă dovedindu-se aşezarea lor în aceeaşi categorie. Cert este că 
nu se recunoaşte României o tradiţie democratică autentică, şi din acest punct de 
vedere Răsăritul şi Apusul oferind tipuri de civilizaţie divergente. 

Faţă de asemenea imagini - nu discutăm în ce măsură drepte, deformate sau 
neadevărate -, reacţia românească prezintă două sensuri principale: fie 
cufundarea într-un autohtonism dispreţuitor (suntem altfel decât ceilalţi, şi cu atât 
mai bine!), fie, dimpotrivă, amplificarea şi exaltarea notelor de modernitate şi 
europenism. O privire mai echilibrată şi mai critică ar crea cu siguranţă mai multe 
punţi între noi şi Occident. Occidentalii nu ne vor convinge că în România 
interbelică a fost un regim autoritar, dar nici noi nu-i vom convinge că a fost un 
regim democratic. Există o ieşire din impas, care este probabil şi mai aproape de 
adevăr: luarea în considerare a amalgamului de autoritarism şi democraţie 
caracteristic epocii în discuţie. Mitologia funcţionează într-un registru de 
contraste; singura manieră de a o atenua este o istorie de nuanţe. 



Histoire, 1 re , sous la direction de Robert Frank, par Frangois Vaureal et Laurence 
Bonfighli, Berlin, Paris, 1995, p. 11. 



Capitolul VI Principele ideal 



Eroi şi salvatori 

O inepuizabilă constelaţie mitică grupează categoria personajelor mitificate. 
Nu ne aflăm în faţa unui procedeu tipic românesc. Dimpotrivă, nimic nu este mai 
universal, mai arhetipal, decât personalizarea istoriei şi a resorturilor social-po- 
litice. Personajul excepţional, mediator între oameni şi zei, sau între oameni şi 
destin, sau între oameni şi istorie, se impune din zorii aventurii umane şi până 
astăzi, inclusiv în cele mai performante şi aparent sceptice societăţi tehnologice şi 
democratice. Nicio comunitate nu se poate dispensa de „eroi" şi de „salvatori", 
atât în viaţa curentă cât şi în sensul rememorării tradiţiei istorice. O campanie 
prezidenţială, americană, franceză sau română, puţin importă, poate oferi oricui o 
minimă idee despre ce înseamnă acest proces de personalizare, lată momentul 
când „salvatorii" ies la rampă: atât în situaţiile dificile, când nevoia lor se face 
puternic simţită, cât şi în vremurile comune, când nu se întrevede nimic înălţător 
de construit şi nimic esenţial de salvat. Indiferent de context, arhetipul 
funcţionează. Acei oameni „altfel decât noi" aparţin zonei mistice a imaginarului, 
sunt prinşi în structurile sacralităţii. Chiar în versiunea secularizată a lumii 
moderne, acţiunea lor păstrează ceva din sensul transcendent originar. 

Abordarea istoriei în sens demitificator riscă să afecteze poziţia acestor 
personaje-simbol. Iar când vorbim despre demitificare în cultura română, ne 
îndreptăm instinctiv spre Junimea. Dintre istoricii reprezentativi ai acestui curent, 
Dimitrie Onciul nu pare însă deloc dispus să renunţe la marile figuri ale trecutului 
şi nici măcar să le atenueze importanţa; mai mult chiar, sinteza sa Din istoria 
României aşază întreaga materie în tiparul domniilor, de la Traian, prin şirul 
voievozilor Evului Mediu, la Cuza şi la Carol I. Cu totul alta este atitudinea lui loan 
Bogdan. Graţie lui, Junimea nu se de zice nici de această dată, oferindu-ne 
punctul de vedere non-conformist pe care îl aşteptam. în Istoriografia română şi 
problemele ei actuale (1905), marele slavist neagă pur şi simplu interesul pe care 
l-ar prezenta personalităţile istoriei româneşti. „Istoria noastră veche - afirmă el - 
nu cunoaşte individualităţi mari, cari să fi imprimat unei epoce sau unui secol 
anumite caractere." Ştim prea puţin despre domnitori ca Mircea sau Ştefan, ceva 
mai mult despre Petru Rareş sau Mihai, „dar domni de felul acestora au fost 
puţini". 232 Este ceea ce îl determină pe Bogdan să-şi îndemne confraţii de a nu 
mai insista asupra personalităţilor şi faptelor politice, mult mai demnă de interes 
fiind cercetarea „culturii române", a civilizaţiei româneşti. 

Soluţia radicală propusă de istoricul junimist avea puţine şanse de izbândă. O 
istorie românească rară implicarea semnificativă a marilor personalităţi părea 
greu de conceput. Pentru perioada interbelică, este de menţionat totuşi inter- 
venţia sociologizantă a lui Ştefan Zeletin, în lucrarea apărută în 1925 sub titlul 
Istoria socială. Cum poate deveni istoria o ştiinţă a cauzalităţii. Autorul propunea 



loan Bogdan, Istoriografia română şi problemele ei actuale, p. 19. 



o istorie a structurilor şi faptelor colective, acestea urmând să treacă pe un plan 
subordonat personalităţile şi evenimentele. Zeletin nu era însă istoric, nu, oricum, 
un istoric profesionist. Istoricii de meserie, chiar cei angajaţi în cercetarea 
fenomenelor socio-economice şi culturale precum G. I. Brătianu, un apropiat al 
şcolii de la „Annales", nu intenţionau să meargă atât de departe. Brătianu i-a dat 
prompt replica lui Zeletin, pronunţându-se împotriva sociologizării istoriei (în 
Teorii nouă în învăţământul istoriei, 1926). Eroii trecutului îşi puteau continua 
cariera! 

Interesantă este în această chestiune evoluţia ideologiei şi a istoriografiei 
comuniste. Istoria văzută de Marx înseamnă probleme, structuri, legi, mecanisme 
socio-economice, în orice caz nu personalităţi aşezate în prim-plan. în fapt, 
proiectul comunist avea nevoie de eroi, pentru a justifica şi ilustra propria schemă 
istorică. Mobilizarea energiilor nu se putea face doar în virtutea unor principii 
filosofice abstracte. Erau necesare exemple vii şi simboluri. Aceasta cu atât mai 
mult cu cât determinismul economic marxist a sfârşit prin a ceda în faţa 
voluntarismului politic leninist. Comunismul s-a construit nu prin iluzoria acţiune a 
legilor socio-economice, ci prin acte de voinţă şi de putere. Politicul, instalat în 
poziţia de comandă, a generat inevitabil un cult al marilor făuritori de istorie. Aşa 
încât, departe de a renunţa la panteon, comunismul nu a făcut decât să-l 
„repopuleze". într-o primă fază, şefii marilor răscoale şi revoluţionarii intransigenţi, 
de la Spartacus la Robespierre, au luat locul principilor. Odată ce dictatura 
proletariatului a devenit tot mai deschis dictatura marelui conducător (Stalin, Mao 
sau Ceauşescu), personajul providenţial şi-a găsit un loc inexpugnabil chiar în 
inima sistemului comunist. Şi, cum orice lider are nevoie de precursori care să-l 
anunţe şi să-l legitimeze, panteonul comunist s-a îmbogăţit cu personaje cărora 
principiul luptei de clasă nu ar fi trebuit să le permită atât de uşor reintrarea în 
scenă. 

Ascensiunea lui Stalin i-a readus în prim-plan pe Ivan cel Groaznic şi pe Petru 
cel Mare, iar Ceauşescu şi-a anexat întreaga pleiadă a regilor daci şi a 
voievozilor. în genere, deriva naţionalistă a sistemului a amplificat panteonul şi a 
acordat personalităţilor un rol pe care nu îl avuseseră nici pe departe în teoria 
istorică a lui Marx. Pornit să limiteze drastic importanţa „marilor oameni", 
comunismul a sfârşit prin a o amplifica: excelentă ilustrare a persistenţei şi forţei 
arhetipului. 

Constituirea panteonului naţional 

Aşadar, nimic esenţial specific în cazul românesc. Românii nu au mai mult 
decât alţii vocaţia de a investi în marii oameni ai trecutului şi ai prezentului. Dar, 
dacă mecanismul este universal, modalitatea şi intensitatea funcţionării lui depind 
de contextul istoric. Salvatori potenţiali sunt mereu disponibili, figura salvatorului 
se impune însă ca necesitate inconturnabilă în fazele de criză pe care le 
traversează comunitatea. Restructurările majore obligă istoria să producă oameni 
excepţionali. Cazul românesc nu se deosebeşte de oricare altul prin esenţa 



fenomenului, dar ceea ce îl caracterizează este cu siguranţă o intensitate 
deosebită. De aproape două secole societatea românească se află în criză. De 
aproape două secole, de când s-au hotărât pentru prima dată să intre în Europa, 
românii traversează o nesfârşită fază de tranziţie. Impactul modernizării pare a 
explica poziţia remarcabilă a personajului providenţial în cultura istorico-politică 
românească. într-o lume fluidă, unde structurile se destramă şi se recompun fără 
încetare, „părintele naţiei" apare drept singurul reper ferm, invocat cu mult mai 
multă convingere decât un anume sistem politic sau principii abstracte prea vagi 
şi nesigure. Până şi ideologia liberală a secolului al XlX-lea a aderat, cu ezitări şi 
excepţii nu foarte semnificative, la portretul robot al unicului stăpânitor, părinte 
aspru, dar drept, apărător al tradiţiei şi al ordinii, salvator al integrităţii şi 
independenţei ţării. 

Contrar afirmaţiei lui loan Bogdan că nu am fi avut cârmuitori care să-şi 
marcheze decisiv epoca, panteonul românesc al secolului al XlX-lea a fost 
alcătuit aproape fără excepţie din personaje princiare. Selecţia, adaptarea şi 
ierarhizarea s-au făcut, evident, în funcţie de reperele majore ale epocii. Criteriile 
care au predominat au fost: sensul naţional românesc; valoarea europeană; 
exercitarea efectivă a autorităţii. Principele ideal se insera astfel în ideologia 
veacului: trebuia să fie un exponent al românismului, un spirit european şi un 
cârmuitorferm, capabil să asigure echilibrul social şi prosperitatea ţării. 

Dimensiunea naţională (dar şi europeană) a panteonului 233 îşi găseşte o primă 
întruchipare în persoana lui Traian, figura centrală a marelui mit fondator: 
naşterea poporului român; Decebal, după cum am văzut, rămâne în umbra 
împăratului. întemeietorii Ţării Româneşti şi ai Moldovei ocupă o poziţie mai puţin 
importantă decât ar fi fost poate de aşteptat. Deplasarea spre originile dintâi şi 
spre fenomenul general românesc poate explica relativa discreţie a miturilor 
fondatoare particulare. Se adaugă şi echivocul celor în cauză: Negru Vodă sau 
Radu Negru, figură bine conturată spre mijlocul secolului al XlX-lea, trece apoi 
printr-o criză de credibilitate, ajungând să fie exclus din istorie în favoarea lui 
Basarab, el însuşi greu abordabil cu excepţia gloriosului episod de la Posada; în 
Moldova, dualitatea Dragoş-Bogdan a întreţinut de asemenea o anumită 
neclaritate. Cert este că nu atât întemeietorii, cât voievozii care au ilustrat istoria 
principatelor în epoca de glorie sunt aşezaţi în zona cea mai înaltă a panteonului. 

Figura cea mai simbolică, după Traian, o oferă dubla imagine Ştefan cel Mare- 
Mihai Viteazul. Sunt domnitorii cel mai frecvent şi mai pe larg evocaţi în 
manualele şcolare, în discursul politic şi în literatura de factură istorică (cele mai 
multe dintre Legendele istorice ale lui Dimitrie Bolintineanu evoluează în jurul lor). 
Ei exprimă gloria rezistenţei antiotomane, apărarea propriei ţări şi, concomitent, a 
creştinătăţii europene; de asemenea, ideea solidarităţii româneşti - prin unirea de 
la 1600, punte între Dacia Traiană şi România modernă, ca şi prin eforturile 
domnitorului moldovean de atragere a Ţării Româneşti într-o acţiune comună. 
Tragicul sfârşit al lui Mihai îl aşază în rândul martirilor neamului şi impune ca o 
datorie reluarea marelui său proiect, în timp ce lunga, autoritara şi înfloritoarea 

domnie a lui Ştefan prezintă modelul unei excepţionale şi durabile construcţii 
politice româneşti. 

Puţin în retragere faţă de cele două mari figuri simbolice ale Evului Mediu, 
este aşezat Mircea cel Bătrân, apărător perseverent al independenţei şi întregitor 
de pământ românesc, prin integrarea Dobrogei. Vlad Ţepeş, Petru Rareş, loan 
Vodă cel Cumplit ilustrează şi ei voinţa de independenţă şi vigoarea ţărilor 
române. Invocarea ceva mai discretă a lui lancu de Hunedoara se explică prin 
condiţia lui echivocă româno-ungară. Foarte apreciat este în secolul al XlX-lea şi 
Matei Basarab, în asociere conflictuală cu Vasile Lupu; i se recunosc 
excepţionale merite de ordin politic, militar şi cultural, cu deosebire vocaţia de 
apărător al valorilor autohtone în faţa ofensivei grecismului; ca exponent al 
„rezistenţei româneşti" este nostalgic invocat şi de Mihai Eminescu. 

Dimpotrivă, rău văzuţi sunt domnitorii care au închinat, fără război, ţara 
turcilor, precum Petru Aron (chiar dacă şi Ştefan cel Mare a trebuit să o facă, dar 
după un şir de războaie). Rău văzuţi sunt şi domnitorii de origine străină, în 
genere grecească: un Despot Vodă (pe deasupra protestant în ţară ortodoxă) şi, 
desigur, fanarioţii, cu unele excepţii totuşi, precum Grigore Ghica, ucis de turci 
pentru împotrivirea lui la răpirea Bucovinei. 

Privilegierea eroului războinic apare incontestabilă. A te supune cu luptă este 
mai lăudabil decât a te supune fără luptă, indiferent de preţul plătit. Atitudinea se 
explică deopotrivă prin canoanele istorice ale vremii, prin obiectivele naţional- 
politice româneşti (independenţa, unitatea, afirmarea ca putere regională), 
indisociabile de factorul militar, şi, în genere, prin complexul de ţară mică mândră 
de a fi reuşit cândva să ţină în şah mari puteri ale Europei, stârnind admiraţia 
lumii. 

Domniile paşnice nu sunt totuşi uitate, cu deosebire atunci când pun în 
evidenţă înţelepciunea guvernării, asigurarea păcii sociale sau mari înfăptuiri de 
ordin cultural, capabile, ca şi gloria militară, de a marca locul românilor pe harta 
Europei. Alexandru cel Bun, Neagoe Basarab, Constantin Brâncoveanu, şi nu 
mai puţin Matei Basarab şi Vasile Lupu, „fondatori" ai culturii româneşti în limba 
română, îşi datorează locul însemnat în panteon realizărilor de acest gen. 

Din epoca modernă sunt reţinuţi mai întâi Tudor Vladimirescu, domnul Tudor, 
cel care la 1821 a reactualizat principiul naţional românesc, apoi Alexandru loan 
Cuza, domnul Unirii, în aşteptarea instalării spre sfârşitul secolului, ca personaj 
dominant în panteonul românesc, a regelui Carol I. Marii animatori ai ideii 
naţionale şi ai culturii moderne, Lazăr, Asachi, Heliade Rădulescu, revoluţionarii 
de la 1848 sau unioniştii de la 1859, se menţin pe un plan secundar în raport cu 
deţinătorii puterii. Istoria românească apare puternic personalizată, dar nu 
personalizată oricum, ci la vârf. 

întrebarea este cum ajung aceste umbre ale trecutului să trăiască o nouă 
viaţă, uneori foarte intensă, în conştiinţa fiecărei generaţii. Şcoala, respectiv 
manualele şcolare, joacă fără îndoială un rol esenţial. Aici se fixează cu 
maximum de rigoare selecţia, ierarhia şi semnificaţiile. Dar nu mai puţin 
importantă în reînvierea efectivă a eroilor se dovedeşte literatura cu subiect 
istoric (continuată şi completată în secolul nostru prin cinematografie şi 



televiziune). Imaginea curentă a unor epoci sau personalităţi se încheagă mai 
adesea din ficţiunea istorică pură decât din lucrările sau manualele de istorie. 
Când spunem Ludovic al Xlll-lea, Ana de Austria, Richelieu şi ducele de 
Buckingham, ne gândim, chiar istorici fiind, la Cei trei muşchetari înainte de a 
apela la cine ştie ce monografie de specialitate! 

Aşa stau lucrurile şi cu imaginea domnitorilor români. Literatura romantică a 
secolului al XlX-lea a conferit unor personaje o forţă şi o prezenţă pe care singur 
manualul de istorie nu le-o putea asigura. Mulţi au ieşit astfel din anonimat. Ce ar 
reprezenta astăzi Alexandru Lăpuşneanu fără nuvela lui Negruzzi, Mihnea Vodă 
cel Rău şi Doamna Chiajna fără Alexandru Odobescu, Despot Vodă fără 
Alecsandri, Răzvan şi Vidra fără Haşdeu, Vlaicu Vodă şi doamna Clara fără Ale- 
xandru Davila? Nu este de mirare că prozatorii şi dramaturgii înclină spre 
personaje secundare, adesea controversate şi chiar negative, situate oricum în 
afara rezervatei zone „eroice", care pot fi evocate liber, cu pasiunile, ambiţiile, 
vicleniile sau ezitările lor. 

Marii eroi ai neamului îşi păstrează însă poziţia distinctă şi în evocările literare. 
Ei nu capătă un banal surplus de viaţă obişnuită, ci un surplus de încărcătură 
simbolică, o existenţă de altă natură decât a oamenilor de rând. îi întâlnim mai 
curând cântaţi şi glorificaţi în versuri, decât „disecaţi" în proză. 

La Bolintineanu, Mihai Viteazul se exprimă în sentinţe eroice: 

Nu vă urez viaţă, căpitanii mei! 
Dimpotrivă, moarte: iată ce vă cei! 

Cei ce rabdă jugul şi-a trăi mai vor 
Merită să-l poarte spre ruşinea lor! 

Astfel e românul şi român sunt eu 
Şi sub jugul barbar nu plec capul meu 

(Cea de pe urmă noapte a lui Mihai Viteazul) 

Acelaşi voievod apare la Coşbuc transfigurat în fenomen cosmic: 
Sălbaticul vodă e-n zale şi-n fier 
Şi zalele-i zuruie crunte 
Gigantică poart-o cupolă pe frunte, 
Şi vorba-i e tunet, răsufletul ger 
Iar barda din stânga-i ajunge la cer 
Şi vodă-i un munte 

(Paşa Hassan) 

Nu mai rămâne nimic de adăugat. Manualul devine în util, poezia spune tot ce 
este de spus. Figura simbolică a lui Mihai condensează potenţialul cel mai înalt al 
eroismului românesc. 

Mircea cel Bătrân, în evocarea lui Eminescu din Scrisoarea III, se cufundă în 
arhetip. Acest „bătrân atât de simplu, după vorbă, după port", care îi dă lecţia 



cuvenită infatuatului Baiazid, nu face decât să reia dialogul purtat cu un mileniu şi 
jumătate în urmă de Dromihete şi Lisimah. Şi într-un caz, şi în altul, simplitatea, 
înţelepciunea şi patriotismul unui popor aflat parcă în afara istoriei se opun 
lăcomiei cuceritoare a marilor imperii. Din Dromihete şi Mircea nu a mai rămas 
decât esenţa simbolică. 

Nu mai puţin „transistoric" ni se înfăţişează Ştefan cel Mare, pe care tot 
Eminescu îl cheamă pentru a reintegra ţara în hotarele şi valorile ei: 

Ştefane Măria Ta, 
Tu la Putna nu mai sta 

Tu te-nalţă din mormânt 
Să te aud din corn sunând 
Şi Moldova adunând. 
De-i suna din corn odată, 
Ai s-aduni Moldova toată, 
De-i suna de două ori, 
îţi vin codri-n ajutor, 
De-i suna a treia oară 
Toţi duşmanii or să piară 
Din hotară în hotară. 

(Doina) 

în drama Apus de soare (1909) a lui Barbu Delavrancea, tot Ştefan se 
exprimă dincolo de mormânt şi dincolo de istorie, pentru a confirma comuniunea 
generaţiilor în spiritul eternului ideal românesc. „Ţineţi minte cuvintele lui Ştefan, 
care v-a fost baci până la adânci bătrâneţe [...] că Moldova n-a fost a strămoşilor 
mei, n-a fost a mea şi nu este a voastră, ci a urmaşilor noştri şi a urmaşilor 
urmaşilor noştri, în veacul vecilor." Sunt de fapt cuvintele marelui orator 
Delavrancea şi nicidecum ale bătrânului domnitor, dar ce contează! Imaginea lui 
Ştefan cel Mare imprimată în conştiinţa publică datorează acestei piese de teatru 
infinit mai mult decât oricărui document de epocă sau monografii savante. 

Pictura completează, şi adesea ilustrează, literatura istorică. Genul şi-a aflat 
expresia deplină în opera lui Theodor Aman, înclinat, ca şi Bolintineanu, spre 
anecdota eroică. Eroul său preferat este Mihai Viteazul, zugrăvit într-un lung şir 
de compoziţii şi portrete (cele mai multe din anii 1864-1870). Vlad Ţepeş apare şi 
el într-un tablou din 1862-1863, ţintuindu-i cu privirea mândră şi neînfricată pe 
solii turci înfricoşaţi: exact în momentul când Cuza imprima un nou stil - de rela- 
tivă independenţă - în raporturile cu Imperiul otoman. Dar personajul care 
datorează cel mai mult pictorului este Tudor Vladimirescu. Greu de spus câtă 
asemănare prezintă sau nu portretul executat de Aman în anii 1874-1876. Cert 
este că aşa avea să rămână Tudor în conştiinţa românilor, chemat la o nouă viaţă 
prin actul transfigurării artistice. 

Şi astfel, voievozii, extraşi din istorie, se înalţă deasupra ei, permanentizându- 
se într-un timp etern. Ei devin ficţiuni simbolice. Nimic nu este mai puternic în 



viaţa popoarelor ca un simbol naţional. Mircea, Ştefan şi Mihai sunt în acest sens 
făuritori ai României moderne şi ai României Mari. în ei s-a concentrat o credinţă, 
fără de care nimic nu ar fi fost posibil. 

Tăierea boierilor: dosarul loan Vodă 

Sunt bine cunoscute cuvintele admirative în ansamblu, dar nu lipsite de 
ascuţiş critic, pe care Grigore Ureche le aşterne făcând bilanţul domniei lui Ştefan 
cel Mare: „Fost-au acest Ştefan Vodă om nu mare de stat, mânios şi de grabă 
vărsător de sânge nevinovat; de multe ori la ospeţe omora fără judeţ [,..]" 234 Este, 
fără îndoială, poziţia unui mare boier din secolul al XVII-lea, nu tocmai dispus să 
accepte arbitrarul unei domnii autoritare. Dar, dincolo de exprimarea unor 
interese specific boiereşti, întâlnim în fond o judecată de bun-simţ, fără frontiere 
„de clasă". Nu este firesc ca un domnitor, fie el şi Ştefan cel Mare, să omoare 
atunci când crede de cuviinţă şi mai ales fără judecată. O undă de umanism 
european şi de spirit politic modern străbate prin vorbele bătrânului cronicar. 

La 1828, sinteza deja menţionată de istorie a Moldovei, de sorginte 
boierească (Nouveau tableau historique et politique de la Moldavie), insista, încă, 
în sensul lui Ureche şi chiar amplificându-i judecata critică, asupra cruzimilor lui 
Ştefan cel Mare, susceptibile de a întuneca strălucirea faptelor sale războinice 
(printre acestea, masacrarea prizonierilor); după acelaşi autor, chiar victoriile 
marelui domnitor ar fi contribuit în cele din urmă la epuizarea ţării şi la declinul ei. 
Interpretare istorică, susţinând, fireşte, proiectul unei oligarhii boiereşti, capabilă 
de a cârmui ţara în mai bune condiţii decât un singur om 235 , dar şi, încă o dată, 
asumare a unei judecăţi libere despre una dintre marile figuri ale trecutului. 

Ceea ce frapează în epoca modernă este atenuarea unor asemenea aprecieri 
critice, uneori chiar renunţarea la ele şi justificarea actului de putere prin prisma 
interesului superior al naţiei. Principele ştie ce face şi ceea ce face el este bine 
pentru ţară: această argumentaţie, explicită sau implicită, câştigă tot mai mult 
teren. Paradoxal, Grigore Ureche se dovedeşte mai aproape de spiritul liberal 
decât istoricii moderni! 

Tăierea de boieri ajunge să se bucure de favoarea istoricilor şi a opiniei 
publice. Balanţa nu încetează de a înclina spre dreptatea domnitorilor, cu 
deosebiri, este drept, de la un caz la altul; grăitoare pentru intensitatea 
manifestării principiului de autoritate. Criticile adresate lui Ştefan cel Mare devin 
tot mai rare, apoi dispar, în schimb Ştefăniţă este blamat de mai toţi istoricii erei 
precomuniste pentru uciderea nejustificată a lui Luca Arbure (urmând a fi aprobat 
după 1944 tocmai pentru lichidarea boierilor „trădători de ţară"). A. D. Xenopol nu 
se sfieşte să-i caracterizeze pe domnitori cu toate scăderile lor, dar concluziile la 
care ajunge sunt în genere mai favorabile decât premisele; astfel, şi el remarcă 

cruzimea lui Ştefan cel Mare, ţinând să precizeze însă că „sângele a fost vărsat 
în interesul ţării". 236 lorga, la rându-i, este dispus să judece pe oricine, inclusiv pe 
domnitori, dar şi la el principiul autorităţii funcţionează, justificându-se prin 
necesitatea curmării anarhiei boiereşti, dăunătoare interesului general. 

încă mai departe merge C. C. Giurescu; el renunţă la aprecierile 
„neconvenabile" (nici cea mai mică rezervă, de pildă, cu privire la Ştefan cel 
Mare) şi justifică practic orice act arbitrar al puterii prin invocarea interesului de 
stat (astfel, referitor la Vlad Ţepeş: „schingiuirile şi execuţiile pe care le-a ordonat 
nu erau pornite dintr-un capriciu, ci aveau întotdeauna o raţiune, şi anume, foarte 
adesea, o raţiune de stat 237 ). Comparând cele două „sinteze-tip", datorate lui 
Xenopol şi Giurescu, putem constata progresele făcute de principiul autorităţii din 
1890 la 1940, în consonanţă cu erodarea spiritului liberal în cultura politică 
românească. 

Lista domnitorilor lăsaţi să facă ce şi cum cred de cuviinţă este variabilă, dar, 
o dată înscris pe această listă, conducătorului i se permite orice. Dimpotrivă, 
slăbiciunea faţă de boieri (boierii fiind în fapt singurii care îşi permiteau să afirme 
puncte de vedere divergente) este privită cu dispreţ. Semnificativ cazul lui Petru 
Şchiopul, mult apreciat de Ureche, dar dispreţuit de mai toţi istoricii români de 
două secole încoace, în contrast cu marele tăietor de boieri loan-Vodă cel 
Cumplit. 

loan Vodă prezintă de altfel unul dintre cazurile cele mai frapante de 
transfigurare ideologică. în cronicele Moldovei, el ocupă poziţia cârmuitorului rău 
prin excelenţă. Azarie îl vede cu „nărav de fiară", şi îi detaliază, macabru, 
fărădelegile:" Şi unora le-a tăiat capetele şi le-a luat averile, crescându-le pe ale 
sale prin adunări nedrepte, altora le-a jupuit pielea ca la berbeci, pe alţii i-a 
sfârtecat în patru şi pe unii i-a îngropat de vii ca morţii." 238 Acelaşi clişeu îl 
întâlnim şi la Grigore Ureche, iar explicaţia este patima pentru avere a unui 
aventurier uzurpator: „[...] pre toţi i-a covârşit cu vrăjmăşia lui şi cu morţi 
groasnice ce făcea. Şi vrând să ia agonisita tuturora, nu alt meşteşug, ci cu 
vărsare de sânge şi din zi în zi izvodea feluri de munci nouă. Băgat-au în foc de 
viu pe vlădica Gheorghe, de au ars, dându-i vină de sodomie, auzind că are 
strânsură de avuţie ..." 239 Chiar mai târziu, la 1828, varianta boierească de istorie 
a Moldovei, deja consemnată, vedea în loan Vodă un domnitor urât de toate 
categoriile sociale, fapt care i-arfi atras pieirea mai mult decât conflictul cu turcii. 

Mobilul înavuţirii personale şi cruzimea patologică, puncte de vedere trecute, 
desigur, prin filtrul unei ideologii boiereşti şi ecleziastice, lasă locul în secolul al 
XlX-lea unui portret nu mai puţin ideologizat, aflat la antipodul versiunii originare. 
„Noul" loan Vodă îi datorează aproape totul lui Haşdeu, inclusiv bine-cunoscutu-i 
portret care nu este altceva decât un fals haşdeian. La 1865, Haşdeu vedea în el 
un om de stat de o modernitate frapantă: „un mare administrator, un mare om 

politic, un mare general" 240 şi, mai presus de orice, o personalitate care a înţeles 
să reformeze societatea vremii împotriva clasei dominante şi ţinând seama de 
interesul celor mulţi. 

Reacţia junimistă s-a manifestat prin P. P. Carp, care s-a lansat cu acest prilej 
într-una din puţinele sale polemici de ordin istorico-literar. Pentru Carp, loan-Vodă 
rămânea „un aventurier, un condotier, viteaz şi genial ca mai toţi condotierii, a 
cărui singură ţintă era Tronul, iar nu binele Moldovei, ale cărui singure mijloace 
erau tirania şi cruzimea". Carp atrăgea atenţia că boierii şi călugării, prigoniţi de 
domnitor, erau clase pozitive în epocă, anihilarea lor ameninţând temeliile 
societăţii româneşti: „ [...] tocmai acei călugări care astăzi în adevăr sunt 
primejdioşi când sunt puternici şi în toate cazurile netrebnici, menţineau vie pe 
atunci acea simţire de religiozitate care, mai mult decât oricare, a contribuit a ne 
da puterea trebuincioasă pentru apărarea vetrelor noastre în contra cotropirii 
turceşti, încât Ion Vodă clătinând temelia acestui aşezământ ameninţă însăşi 
naţionalitatea noastră; uitaţi că ideile democratice nu pot fi folositoare decât acolo 
unde un tiers-etat puternic ştie a neutraliza aspiraţiile despotice atât ale unei 
clase cât şi ale unui om. în timpul lui Ion Vodă eliberarea poporului de jos de sub 
jugul aristocraţiei clericale şi laice nu poate avea altă consecinţă decât de a pune 
pe acel popor sub jugul tronului şi, dacă e chestiune de jug, prefer jugul a 1000 
jugului unuia singur." 241 

Câştig de cauză în dosarul loan Vodă a avut însă Haşdeu, şi nu Carp. De 
remarcat că A. D. Xenopol, tratat în repetate rânduri fără menaj amente de 
Haşdeu, urmează totuşi în linii mari demonstraţia acestuia. „Am observat - scrie 
el - că asemenea învinuiri de cruzimi, puse de cronicari în spinarea unor domni, 
trebuie totdeauna cercetate cu luare-aminte, pentru a vedea dacă nu cumva 
patima sau interesul aristocratic al clasei din care de obicei făceau parte cronicarii 
români nu-i împinge la răstălmăcirea adevărului. în cazul lui loan Vodă, tocmai 
vom vedea că teama este foarte îndreptăţită şi că, dacă vreun domn a fost 
nedrept judecat de cronicarii ţării, apoi desigur că este loan Vodă." 242 

Haşdeu şi Xenopol sunt cei doi mari istorici de orientare liberală de la sfârşitul 
secolului al XlX-lea (au făcut chiar politică liberală militantă). Logica lor este uşor 
de descifrat. Ei sunt adversari ai boierilor şi partizani ai reformei sociale, ai 
progresului în genere. O acţiune politică de asemenea anvergură nu se putea 
însă realiza decât printr-o guvernare autoritară. Scopul era liberal, mijloacele mai 
puţin. Judecata lor istorică privea desigur o epocă de mult apusă, dar prin ea 
străbătea o anumită mentalitate politică: cultul „salvatorului" şi imperativul ordinii 
sociale şi solidarităţii naţionale. 

Nu ne propunem să urmărim în detaliu cariera postumă a controversatului 
domnitor. Cert este că, de data aceasta, nici marii istorici junimişti nu au mers 
contra curentului, loan Bogdan s-a mărginit să constate exagerările, cu motivaţie 
clericală, ale cronicii lui Azarie, iar Onciul, în câteva rânduri, menţionează 

cruzimile, dar şi „vitejeasca rezistenţă" a voievodului împotriva puhoiului 
otoman. 243 Momentul 1907 şi readucerea în prim-plan a problemei ţărăneşti l-au 
servit pe loan Vodă; el devine acum eroul dramei Letopiseţi a lui Mihail Sorbul, 
fidelă clişeului, cu ţărani credincioşi şi protejaţi de domn şi cu boieri trădători. 
Ceva mai târziu, C. C. Giurescu, consecvent concepţiei sale istorico-politice, îl 
absolvă pe domnitor de orice bănuială de cruzime gratuită sau interesată; 
execuţiile pe care le-a ordonat „trebuie să aibă o justificare", decide istoricul şi, 
pentru a înlătura orice echivoc, renunţă la apelativul „cel Cumplit", acreditat de 
Haşdeu, numindu-l pe erou loan Vodă Viteazul. 244 

Triumful lui loan Vodă în conştiinţa istorică românească oferă un indiciu 
interesant al afirmării şi intensităţii principiului de autoritate. 

„Cum nu vii tu, Ţepeş doamne..." 

Dar simptomul de nedepăşit al nevoii de autoritate se mani festă în alt mit, pe 
cât de curios pe atât de semnificativ, ţesut în jurul lui Vlad Ţepeş. în ce-l priveşte 
pe acest domnitor, cronicile Ţării Româneşti nu ofereau nici măcar imaginea 
întunecată a lui loan Vodă. Apărea pur şi simplu un principe oarecare, despre 
care se ştia doar că a construit cetatea de la Poenari şi mănăstirea Snagov; 
acestei succinte informaţii adăugându-i-se anecdota târgoviştenilor obligaţi să 
lucreze la Poienari „până li s-au spart hainele", povestire în măsură de a da o 
idee, dar nu mai mult decât atât, de originalitatea sadică a domnitorului. 245 în rest, 
informaţia despre Ţepeş nu este românească: ea se găseşte fie la istoricii 
bizantini, în primul rând la Chalcocondylas, atunci când este vorba despre 
conflictul cu turcii, fie în diverse cronici germane şi într-o cronică slavonă, cu 
privire îndeosebi la actele de sadism care îi sunt imputate. Pe aceste izvoare 
străine s-a construit versiunea modernă a istoriei lui Vlad Ţepeş, axată în egală 
măsură pe lupta antiotomană şi pe expeditiva justiţie simbolizată prin ţeapă. 
Macabrele povestiri din care reiese imaginea unui monstru uman însetat de 
sânge se află la originea cunoscutului mit, de obârşie anglo-saxonă, al lui Dracula 
(inventat de Bram Stoker în faimosul său roman publicat în 1897). Aceleaşi 
povestiri, trecute prin altă sensibilitate naţională şi prin altă ideologie, stau la baza 
mitului românesc. Vampirul Dracula şi marele domnitor patriot au o origine 
comună, pornesc din acelaşi punct, remarcabilă ilustrare a capacităţii de 
transfigurare proprie imaginarului. Nu avem de discutat acurateţea informaţiei din 
cronicile germane (prezentă într-o manieră oarecum atenuată şi în cronica 
slavonă). Chiar dacă Ţepeş nu ar fi responsabil pentru niciuna dintre faptele 
cumplite care i se impută, mitul românesc s-a construit tocmai pe această 
imagine sângeroasă a domniei lui. Ţeapă a devenit simbol politic, simbol al unei 
domnii autoritare, al unei domnii aspre, fiindcă aşa o cereau vremurile, dar 

dreaptă şi închinată celor două principii supreme: ordinea în interior şi 
independenţa în afară. 246 

Fiecare vede, evident, ce vrea, privind chipul voievodului, una dintre cele mai 
cunoscute imagini de domnitor român. Puţini ştiu însă că faimosul portret, aflat la 
castelul Ambras din Innsbruck, este aşezat într-o galerie a ororilor, laolaltă cu alte 
monstruozităţi. Pe baza uneia dintre gravuri, Haşdeu a încercat o „filosofie a 
portretului lui Ţepeş"; aplicând metoda „fizionomică" a lui Lavater, ingeniosul 
istoric îl asemuieşte pe domnitorul muntean cu Cezar Borgia şi, încă mai 
neaşteptat, cu Shakespeare. 247 loan Bogdan nu recurge la asemenea subtilităţi, 
în privinţa lui Ţepeş, ca şi în multe altele, el exprimă păreri singulare. Procedând 
la interpretarea portretului de la Ambras, constată cum „ochii pierduţi şi înholbaţi 
par obosiţi de o lungă iritaţie nervoasă; faţa cea suptă pare a fi palidă şi bolnavă; 
disproporţia buzei de jos trădează un tremur nervos nestăpânit, dacă nu cumva 
este obişnuitul stigmat al degeneraţilor". 248 în lucrarea intitulată Vlad Ţepeş şi 
naraţiunile germane şi ruseşti asupra lui (1896), marele slavist dă dreptate lui 
Engel, care vedea în Ţepeş „un crunt tiran şi un monstru al omenirii", şi îi 
dezavuează pe istoricii români, de la Laurian şi Heliade la Xenopol şi Tocilescu, 
dispuşi să-l transforme „într-un mare şi viteaz domn, într-un organizator militar al 
ţării, într-un protector al celor săraci şi drepţi, ba chiar într-un geniu al naţiunii". 
„Ar trebui să ne ruşinăm de el, nu să-l dăm drept model de vitejie şi patriotism", 
cade sentinţa incorigibilului junimist. 249 

loan Bogdan argumentează în van. Vlad Ţepeş îşi află un loc de frunte în 
panteon, susţinut de majoritatea istoricilor şi de opinia publică. Şincai consideră 
că învinuirile aduse sunt în parte „scornituri". 250 Bolintineanu dă vina pe boieri: 
tirania domnitorului a fost necesară pentru a curma despotismul încă mai rău al 
clasei aristocratice; în acest sens, Ţepeş a fost un revoluţionar, un reformator. 251 
Xenopol nu minimalizează „cruzimile înfiorătoare", dar constată că acestea aveau 
o „ţintă politică", curmarea anarhiei pricinuită de luptele dintre facţiunile boiereşti, 
Ţepeş reuşind să cureţe ţara de „relele lăuntrice". 252 Cu Giurescu discuţia se 
încheie: Vlad Ţepeş a făcut ceea ce trebuia să facă, iar actele lui sângeroase nu 
sunt singulare, ţin de spiritul vremii. Cuvintele decisive îi aparţin însă lui Mihai 
Eminescu şi ele par gravate în conştiinţa românilor: „Cum nu vii tu, Ţepeş 
doamne?" De la Eminescu până astăzi, toţi cei dezorientaţi (şi sunt mulţi) de 

neorânduiala societăţii româneşti, de corupţie şi de nedreptate, nu contenesc să-l 
invoce pe Ţepeş cu justiţia sa pe cât de sumară pe atât de exemplară şi eficientă. 

Interesantă este apropierea care se poate face, în imaginarul istorico-politic al 
secolului al XlX-lea, între loan Vodă şi Ţepeş pe de o parte şi Cuza pe de alta. 
Schimbând ce-i de schimbat şi lăsând oricum ţeapă la o parte, povestirile despre 
Cuza seamănă cu cele închinate lui Ţepeş. Şi seamănă deloc întâmplător, pentru 
că ambii domnitori sunt reduşi la arhetip. Şi Cuza este autoritar, justiţiar, nu prea 
iubitor de boieri şi apărător al intereselor celor mulţi. Tentaţia autoritară se îmbină 
cu un curent antiaristocratic şi favorabil reformelor. Apărut în 1865, loan Vodă al 
lui Haşdeu este replica peste veacuri a lui Cuza. 

Mitul dinastic 

Instaurarea dinastiei în 1866 şi imperativul educării spiritului dinastie, absent 
până atunci din cultura politică românească, nu puteau rămâne fără urmări 
asupra amenajării panteonului naţional. Personalitatea reală a lui Carol I, care a 
fost efectiv un mare suveran, arbitru respectat al unui echilibru politic de o 
jumătate de secol, a favorizat emergenţa mitului. Rostul acestuia stătea însă, 
indiferent de personalitatea şi de contribuţia incontestabilă a regelui, în 
necesitatea fixării în conştiinţe a edificiului politic al României moderne, monarhie 
constituţională simbolizată prin personajul regal. 

După un început de domnie dificil şi contestat, Carol îşi consolidează poziţia în 
urma războiului de independenţă şi proclamării regatului la 1881. Lunga sa 
domnie (48 de ani, un an mai mult decât Ştefan cel Mare), a permis mitului să se 
desăvârşească chiar în timpul vieţii. Imaginea suveranului, iniţial mediocră, 
capătă o puternică strălucire în ultimii ani ai secolului. într-o planşă didactică de 
pe la 1900 sunt înfăţişaţi „cei patru stâlpi ai neamului", alături de alţi eroi ai istoriei 
Ţării Româneşti. Cei patru sunt: Traian şi Decebal, Cuza şi Carol I. Faţă de ei, 
chiar Mihai Viteazul trece pe un plan secund. Carol apare organic inserat în 
istoria românească; el marchează, fireşte, un nou început, dar un început care se 
aşază pe fundaţii mai vechi. 

Domnitorii invocaţi în asociere cu Carol, invocaţi uneori chiar de el însuşi, sunt 
Ştefan cel Mare şi Mihai Viteazul; alături de ei, într-o poziţie aparte apare Mircea 
cel Bătrân cu care Carol întreţine un adevărat dialog peste veacuri. într-adevăr, la 
Nicopole, în 1396, au luptat alături voievodul muntean şi strămoşul lui Carol, 
Frederic de Zollern (întemeietorul marii familii a Hohenzollernilor). Asociere 
profund simbolică, prefigurând, cu o jumătate de mileniu în urmă, definitiva 
identificare a vlăstarului faimoasei dinastii cu destinele neamului românesc. în 
plus Carol însuşi a trecut prin Nicopole la 1877 (revenind în 1902, cu prilejul 
comemorării unui sfert de veac de la bătăliile independenţei). 253 Şi, în sfârşit, 

Carol, ca şi Mircea, a alăturat ţării ţinuturile dobrogene, Carol marcând cu 
pecetea eternităţii ceea ce reuşise vremelnic camaradul de arme al strămoşului 
său. Alături de Mircea, Dunărea însăşi oferea simbolul unei predestinări. 
Dunărea, pe care principele a călătorit în 1866 în drum spre noua sa ţară, 
Dunărea, trecută de domnitor la 1877, Dunărea, care leagă principatul 
Sigmaringen, aşezat spre izvoarele fluviului, de ţara situată de-a lungul cursului 
său inferior. 

Momentul apoteotic este 1906, anul jubileului de patruzeci de ani. Panteonul 
românesc cunoaşte acum o simplificare drastică. Două personaje se detaşează 
net de restul eroilor neamului: Traian şi Carol I. Acestea sunt cele două mari înte- 
meieri: neamul românesc şi Regatul, celelalte, provizorii, incomplete, tranzitorii, 
nu fac decât să le lege. Neamul şi Regatul aparţin eternităţii. Paralela imperială şi 
asocierea cu un act fondator de importanţa actului lui Traian îl ridicau pe Carol 
mult deasupra voievozilor români ai Evului Mediu. 

Lucrarea lui Dimitrie Onciul, Din istoria României, apărută cu acest prilej, 
poate da o idee a dimensiunii mitului. Istoric îndeobşte prudent şi cumpătat în 
aprecieri, dar înclinat spre o istorie puternic personalizată şi ferm în convingerile 
sale dinastice, Onciul rezervă domniei lui Carol I aproape jumătate din cursul 
întregii istorii româneşti! Cu domnia lui Carol, arăta el, începe „o nouă eră în 
dezvoltarea statului român", inclusiv în ce priveşte unirea deplină a principatelor, 
dat fiind că, la abdicarea lui Cuza, „unirea nu era recunoscută ca contopire 
politică a celor două ţări într-un singur stat, ci numai ca uniune personală şi 
administrativă, admisă în mod provizoriu. Regele Carol este primul domnitor care 
a luat titlul de «Domn al României», şi constituţia promulgată de noul domn era 
actul de constituire a statului unitar România." 254 în mod semnificativ, chiar Unirea 
se deplasează dinspre Cuza spre Carol. Onciul îi atribuie suveranului rolul de 
iniţiator în toate marile evoluţii ale României moderne. Până şi înflorirea culturii 
române este pusă în mare măsură în raport cu interesul acordat de Casa 
domnitoare. 

De altfel, din diversele evocări ce îi sunt consacrate, Carol I apare frecvent ca 
atotştiutor şi înzestrat cu o capacitate superioară de înţelegere. Marele naturalist 
Grigore Antipa, autorul unor interesante amintiri despre primul rege al României 
cu care s-a aflat în relaţii apropiate, rezumă astfel prima conversaţie cu 
suveranul: „am avut impresia că sunt supus la examenul unui adevărat specialist, 
care cunoaşte chestiunea mai bine decât o tratasem eu în memoriul ce-l 
prezentam". 

Sub pana lui Antipa, Carol devine un personaj cu totul ieşit din comun, prin 
îngemănarea unei formidabile sume de calităţi. El este „chibzuit şi neîntrecut 
gospodar", bun, drept, blând, înţelegător, educator al poporului, înţelept, demn, 
fin diplomat, militar viteaz, strateg iscusit, „om de vastă cultură şi de mare 
consideraţie universală", „unul din cei mai înţelepţi şi ascultaţi suverani ai 
timpului". Este un „uriaş", de a cărui „personalitate puternică" şi „mare inteligenţă", 
savantul se simte „complet dominat". Cu prilejul unei călătorii pe Dunăre, marele 

fluviu şi marele rege îşi dezvăluie natura comună de fenomene cosmice. Antipa o 
citează pe Carmen Sylva: „s-a întâlnit Maiestatea Sa Dunărea cu Maiestatea Sa 
Regele Carol I". Tot regina spunea că „şi în somn el poartă coroana de Rege pe 
cap". 255 

Nu mai puţin înclinată spre transfigurare este evocarea scriitorului-călugăr 
Gala Galaction. Şi de data aceasta, ne stă în faţă un om „altfel", din alt aluat 
decât oamenii obişnuiţi. „Vodă nu vorbeşte decât foarte puţin şi totdeauna cu 
miez; Vodă nu azvârle banii pe ferestre; Vodă nu stă la masă decât o jumătate de 
oră; Vodă nu bea; lui Vodă nu-i plac lăutarii; Vodă trăieşte în palat ca un 
megaloschimnic în chilia lui." De înţeles că „el a fost iubit de noi mult mai puţin 
decât a meritat. Dar ce puteam să facem! Era prea înţelept, prea virtuos, prea 
fără de vină, pentru noi." 256 

Nimic fals până la urmă, dar totul hiperbolizat şi scăldat în lumina mitului. Nu 
ne putem închipui România din jurul anului 1900 fără echilibrul politic pe care i l-a 
conferit dinastia şi, în particular, cumpătarea şi simţul datoriei care l-au 
caracterizat pe Carol I. Mitul merge însă mai departe, detaşând personajul de 
lumea muritorilor de rând şi organizând întreaga istorie în jurul lui, reducând, 
aşadar, complexitatea factorilor istorici la un singur impuls sau la un impuls 
determinant. Şi astfel, Carol se înalţă încă mai sus decât Ştefan cel Mare sau 
Mihai Viteazul, fiindcă, trebuie recunoscut, în nici o epocă nu s-a înfăptuit atât 
(structurile politice ale României moderne, Dobrogea, independenţa şi Regatul, 
căile ferate şi înflorirea generală a economiei şi comerţului, marii clasici ai culturii 
române...). Desigur, nu Carol, sau nu singur Carol, le-a făcut pe toate, dar nici 
Ştefan şi Mihai nu le-au făcut singuri: aceasta este iluzia noastră! Cu cât privim 
mai de departe, mecanismul puterii pare a se încarna într-un singur om. în toate 
cazurile, mitificarea urmează acelaşi procedeu, istoria personificându-se prin 
reducerea ei la faptele şi virtuţile personajului central. 

A urmat pentru Carol o perioadă, nu de uitare, totuşi de umbrire a mitului, dată 
fiind soluţia „progermană" preconizată de rege în 1914, în disonanţă cu orientarea 
majoritară, astfel încât moartea lui a putut fi resimţită ca o uşurare. Tristă ieşire 
din scenă pentru purtătorul unui mare mit! Evenimentele îndreptau istoria 
românilor în altă direcţie decât cea trasată de fondatorul dinastiei. Drumul era 
deschis pentru mitificarea celui de-al doilea rege, Ferdinand, supranumit „cel 
Leal" pentru că a avut tăria de a rupe legăturile cu ţara sa de obârşie atunci când 
i-au cerut-o interesele supreme ale naţiunii care îi oferise coroana. Procesul de 
mitificare funcţionând după regulile ştiute, Ferdinand, în fapt o personalitate mai 
puţin puternică decât unchiul său, a devenit purtătorul şi simbolul înfăptuirilor 
istorice din epocă. A fost regele războiului de întregire a neamului, regele jertfei şi 
al victoriei româneşti în acest război, regele României Mari, regele împroprietăririi 
ţăranilor şi al votului universal. în nu mai mică măsură decât Carol I, a fost un 
fondator. în faţa acestei domnii incontestabil glorioase, nu mai are rost să ne 

255 Grigore Antipa, „Câteva amintiri despre regele Carol I", în Din viaţa regelui Carol I 
(Mărturii contimporane şi documente inedite culese de Al. Tzigara-Samurcaş), Bucureşti, 
1939, pp. 26-27 şi 30-31. 

256 Gala Galaction, „Aşa cum mi-l aduc aminte", Ibidem, pp. 68-69. 



întrebăm, dat fiind că ne aflăm în câmpul mitologic, ce aparţine regelui şi ce apar 
ţine tuturor celorlalţi, şi fiecăruia în parte. 

încoronarea din 1922 a simbolizat o nouă fundaţie, dar totodată şi integrarea 
explicită a lui Ferdinand în lungul şir al făuritorilor istoriei româneşti. Chiar 
alegerea locului încoronării: Alba lulia, trimitea direct la marea faptă a lui Mihai 
Viteazul. La Bucureşti, cu acest prilej, a defilat un impresionant cortegiu istoric, în 
care puteau fi admiraţi Traian şi Decebal, Dragoş Vodă şi Radu Negru, Mircea cel 
Bătrân şi Alexandru cel Bun, Ştefan şi Vlad Ţepeş, Mihai împreună cu căpitanii 
săi, Matei Basarab şi Vasile Lupu, Cantemir şi Brâncoveanu, Horea, Cloşca şi 
Crişan, Tudor, Avram lancu, Cuza şi, fireşte, Carol I. 257 Momentul marca 
identificarea de plină a unei dinastii venite de departe cu destinul naţiunii române 
pe care îl îmbrăţişase. 

Personalitatea mitificată a regelui Ferdinand nu este mai puţin aparte decât a 
lui Carol I. Este însă altfel, pornind de la datele psihologice reale, ca şi din 
necesitatea reliefării profilului distinct al noului fondator. Olimpianismului lui Carol, 
Ferdinand îi opune bunătatea şi umanitatea, apropierea de oameni, ceea ce l-a 
ajutat să audă şi să înţeleagă glasul profund al ţării, aspiraţia spre idealul naţional 
şi spre justiţia socială. Carol este un zeu, Ferdinand un sfânt. „întregirea hotarelor 
şi restaurarea ţării noastre scumpe în matca ei firească - remarca Gheorghe 
Cardaş - s-a făcut sub oblăduirea regelui cu chip şi mâini de sfânt: Ferdinand cel 
Loial..." 258 

Al treilea personaj regal mitificat a fost Carol al ll-lea. Problema lui s-a dovedit 
de la început aceea de a-şi fixa un loc în mitologia naţională, după două 
personalităţi fondatoare care epuizaseră în bună măsură resursele mitice. Carol 
s-a dorit el însuşi fondator şi, cum nimic esenţial nu mai era de fondat în sensul 
strict al edificării României, misiunea pe care şi-a asumat-o a fost aceea de a 
înfăptui o nouă Românie. Iniţial „consolidator" şi „desăvârşitor" a ceea ce în- 
treprinseseră înaintaşii săi, el îşi precizează an de an vocaţia de nou deschizător 
de drumuri, de ctitor al unor structuri fundamental altele. îşi propune să înalţe 
România la statutul unei ţări prospere, civilizate şi puternice. Este regele 
tineretului, regele ţăranilor (pe care aspiră să-i ridice economic şi să-i lumineze), 
regele culturii. în cazul lui, indiferent de ceea ce s-a înfăptuit cu adevărat din 
acest program, ne aflăm, în şi mai mare măsură ca în cazurile precedente, în faţa 
unui efort dirijat de propagandă (ilustrat inclusiv printr-o producţie poetică deloc 
neglijabilă menită să-i exalte virtuţile şi misiunea istorică). 259 Domnia lui Carol al 
ll-lea trebuia să apară mare de la început; prin proiecte, chiar înainte de realizări. 
Momentul de vârf îl constituie anii dictaturii regale. Cu prilejul comemorării a opt 
ani de la urcarea pe tron, un ziar oficios constata că „minunea totuşi s-a împlinit", 

minunea fiind „după opt ani, o ţară nouă", iar ţara nouă însemnând „opera de 
regenerare" a regelui şi multitudinea „ctitoriilor regale" pe cale de a transfigura 
societatea românească. 260 

Stilul şi „silueta mitică" ale lui Carol al ll-lea se deosebesc la rândul lor de ale 
predecesorilor: solemnităţii reci a lui Carol I şi evanescenţei lui Ferdinand, el le 
contrapune imaginea unui rege modern, dinamic, prezent la tot ce se întâmplă în 
societatea românească, mereu în mijlocul oamenilor, într-o îmbinare personală 
de maiestate şi familiaritate populistă. 

în căutarea propriei legitimări, Carol a înţeles să se distanţeze, dar să se şi 
sprijine pe mitologia dinastică anterioară. Carol I, faţă de care nutrea o vie 
admiraţie, iese acum din relativul con de umbră pe care l-am constatat. 
Centenarul naşterii sale în 1939 se amplifică în eveniment naţional, marcat de 
serbări, conferinţe, volume de evocări sau documentare, emisiuni filatelice şi, nu 
în ultimul rând, de înălţarea maiestuoasei statui ecvestre, operă a lui Mestrovic, 
aşezată între palatul regal şi clădirea Fundaţiei Carol I. 

în orice discurs mitologizant strămoşii îndepărtaţi au şi ei un cuvânt de spus, şi 
unul chiar foarte greu. Dictatura regală instituită de Carol aparţinea în fapt familiei 
regimurilor autoritare din Europa vremii. Interpretarea autohtonă părea însă mai 
valorizantă. Noul regim a putut fi astfel raportat la tradiţia voievodală românească. 
Carol inaugura un nou ciclu istoric revenind la „exercitarea de fapt a autorităţii", 
aşa cum procedaseră domnitorii ţărilor române. 261 încă o dată, mitologia se 
dovedeşte profund integratoare. Carol şi voievozii aparţineau laolaltă eternului 
prezent românesc. 

Cartea lui Cezar Petrescu, Cei trei regi, apărută în 1934, evident comandată şi 
destinată sătenilor, sintetizează triplul mit regal în forma sa cea mai înaltă şi mai 
pură. Venirea lui Carol I în ţară este pusă, aşa cum se cuvine, sub semnul mi- 
racolului cosmic: „O clipă norii s-au destrămat luminând un ochi albastru de cer, 
limpede şi adânc. A izbucnit un znop aurit de raze. S-a boltit un arc de curcubeu, 
străveziu şi mătăsos, ca o podoabă de sărbătoare a slăvilor. Pe sub el, în 
pulberea de lumină rotea lin o pajură - aceeaşi din stema ţării, din stema lui 
Radu-Negru, aceeaşi din stema neamului vechi de Sigmaringen ..." 262 
Descinderea lui Carol al ll-lea, întors în avion din exilul său francez, devine, meta- 
foric, „coborârea din cer". Carol I este „făuritorul regatului", Ferdinand, „făuritorul 
României Mari", iar Carol al ll-lea, „făuritorul României veşnice" (şi totodată 
„părintele satelor şi al plugarilor" şi „regele culturii"). Cu totul remarcabilă apare la 
Cezar Petrescu splendida izolare a suveranilor, semn al împlinirii definitive a 
mitului. Oamenii politici dispar cu desăvârşire, niciun alt nume în afara celor 
regale nu este pronunţat. Tot ce s-a făcut în România, dar absolut totul, se leagă, 
şi se leagă exclusiv, de numele suveranilor săi. 

Carol al ll-lea este totuşi un caz mai special. în ce-l priveşte, contra-mitul s-a 

260 Cezar Petrescu, „Ctitorii regale" şi „Minunea totuşi s-a împlinit", în România, 4 iunie şi 9 

dovedit pe măsura mitului. îndeosebi după abdicarea din 1940, avea să fie tot 
mai insistent înfăţişat ca un rege aventurier, destrăbălat şi profitor, nicidecum 
constructor al unei Românii noi, ci responsabil al erodării sistemului democratic 
românesc. Chiar în actualul discurs monarhist, se trece repede peste 
personalitatea lui, făcându-se distincţia între galeria completă a celor patru regi şi 
galeria lor ideală, redusă în fapt la trei: Carol I, Ferdinand şi Mihai. 

O a doua dinastie? 

Şi totuşi, a existat o a doua dinastie, nu în cartea lui Cezar Petrescu, dar în 
alte cărţi şi în alte compartimente ale memoriei colective. Faţă de dinastia venită 
din afară, aceasta este dinastia autohtonă, şi astfel cele două ipostaze ale mitului 
fondator - versiunea exterioară şi cea internă - se îmbină într-o unică sinteză. 
Sacralitatea transcendentă a dinastiei de Hohenzollern-Sigmaringen se întâlneşte 
cu sacralitatea izvorâtă din seva naţională a familiei Brătienilor. 263 

Este, fireşte, un mit de sorginte liberală, vizând un scop, în esenţă, de partid. 
Cum însă rolul jucat de cei doi mari Brătieni: Ion C. Brătianu şi Ion I. C. (sau 
Ionel) Brătianu în marile momente şi etape ale construirii României moderne este 
de necontestat, după cum şi Partidul Liberal a fost, timp de aproape un veac, 
principala forţă politică a ţării, acest mit partizan a devenit într-un sens şi un mit 
naţional. în versiunea extremă, totul se datorează Brătienilor, după cum în mitul 
regal totul se datora regilor. Un lider liberal, I. G. Duca, rezuma astfel acţiunea 
politică a lui I. C. Brătianu: „A vrut Unirea Principatelor, s-a împlinit. A vrut 
independenţa, a prezidat-o. A vrut dinastie străină, a adus-o în ţară. A vrut 
organizarea Regatului, a făcut-o." 264 Iar lui Ionel Brătianu i se datorează, potrivit 
aceluiaşi sistem de interpretare, înfăptuirea României Mari, marile reforme 
democratice: votul universal şi împroprietărirea ţăranilor, în genere întreaga operă 
de consolidare a statului român. Faţă de Brătieni, ceilalţi sunt simple marionete. 
Astfel, Ionel Brătianu „vine când vrea la putere, stă cât vrea, pleacă când vrea şi 
aduce pe cine vrea". 265 

Ca şi la regi, conotaţiile simbolice sunt puternic puse în evidenţă. I. C. Brătianu 
s-a născut în 1821, anul revoluţiei lui Tudor, istoria însemnându-l astfel cu 
misiunea desăvârşirii procesului de prefaceri început atunci. Ionel Brătianu nu se 
naşte nici el într-un an oarecare, ci în 1864, anul marilor reforme şi chiar în ziua 
promulgării legii rurale pe care avea să o desăvârşească mai târziu. Procesul 
sacralizării merge uneori neînchipuit de departe. „Sfânt şi ascultat a fost cuvântul 
lui", se spune despre I. C. Brătianu, căruia i se remarcă şi „figura gravă de 
Christ". 266 Drumul Damascului îşi are şi o versiune politică autohtonă: „Treceam 

pe stradă în tovărăşia unui coleg, când iată că ne încrucişează un bărbat de 
statură de mijloc, cu părul şi barba creţe şi cărunte. O figură caldă, deschisă şi 
atrăgătoare, un ochi care zâmbea şi intra în suflete. Colegul meu îmi spune: 
«Uite, ăsta e Brătianu.» Am rămas cu chipul lui în cap şi n-am mai ezitat. Eram 
liberal." 267 

Se pot îmbina două mituri, ambele la fel de exclusive precum mitul regal şi cel 
al Brătienilor? Se pot, desigur, totul fiind posibil în logica mitologică. Nu este mai 
puţin adevărat că promotorii mitului celei de a doua dinastii au avut tendinţa de a 
o împinge pe prima pe un plan subordonat. La I. G. Duca procedeul apare 
flagrant. El îl înfăţişează pe Carol în postura unui suveran mediocru, incapabil să 
înţeleagă marile probleme ale epocii, reuşind să înfăptuiască mai puţin în 48 de 
ani decât Cuza în doar şapte ani de domnie. Nu îi recunoaşte nici măcar rolul la 
1877, ştiut fiind „că lupta pentru independenţă a fost dusă de Ion Brătianu". După 
Duca, regele nu se pricepea aproape la nimic, nici măcar la chestiunile militare 
(judecată în perfectă antiteză cu uimirea provocată lui Antipa de multiplele 
competenţe ale regelui!). Cât despre Ferdinand, lipsit de voinţă şi de iniţiativă, n- 
ar fi putut deveni un rege mare decât prin meritele sfetnicilor lui. Terenul era 
astfel complet degajat pentru Brătieni şi pentru marea familie liberală. 268 

Faţă de confiscarea brătienistă a istoriei, protestele nu au lipsit, venind mai cu 
seamă din partea conservatorilor. De un asemenea dezacord se leagă formula lui 
P. P. Carp, „Regele şi dorobanţul". într-un discurs pronunţat în noiembrie 1886 
împotriva celor care atribuiau lui Brătianu meritul de a fi creat România, liderul 
junimist a propus o cu totul altă variantă fondatoare: „După noi, toate acestea au 
fost făcute de doi alţi oameni dintre care unul e cheia de boltă şi celălalt temelia 
suveranităţii naţionale. Aceştia doi se numesc: unul regele Carol şi al doilea 
dorobanţul român." 269 

Dar conservatorii au dispărut de pe scena politică după Primul Război 
Mondial, cu prestigiul destul de şifonat (Carp însuşi declarase că speră ca 
România să fie învinsă, spre binele ei), iar Brătienii au rămas, la putere ca şi în 
panteon. Nu însă pentru mult timp! 

Mitologie feminină. Regina Măria 

în mitologia istorică românească, femeia nu este prea dorită. Mitologia nu face 
în această privinţă decât să se alinieze unei prejudecăţi curente şi aproape 
generale. Chiar şi astăzi, într-o vreme când până şi unele ţări islamice au prim- 
miniştri femei, succesivele guverne ale României impresionează prin 
cvasiunanimitatea lor masculină. S-a remarcat în lume, nu fără ironie, cum până 
şi delegaţia românească la conferinţa internaţională a femeilor a fost condusă de 
un bărbat. 

Femeia poate intra desigur în mitologie, dar la locul ei, într-o poziţie marginală, 
subalternă, de martoră şi susţinătoare morală a marilor întreprinderi masculine. 
Blânda Elena Doamna, care i-a suportat atâtea lui Cuza Vodă, este un exemplu 
semnificativ pentru tipologia femeii acceptate. într-o versiune mai eroică, dar la fel 
de dependentă de marii bărbaţi, apar femeile din vechime, invocate în versuri de 
Bolintineanu: „Muma lui Ştefan cel Mare" care îşi trimite fiul la victorie sau la 
moarte („du-te la oştire, pentru ţară mori"), sau mama lui Mihai Viteazul, cu a sa 
reacţie ieşită din comun la moartea fiului său: „Ştirea ta e tristă foarte / Nu că fiu- 
meu a murit / Dar că chiar prin a lui moarte / Pe români n-au dezrobit." Rămâne 
ca psihologii să se pronunţe! 

Câteva personaje eroice de rangul doi apar şi în epoca modernă: Ana 
Ipătescu la 1848, Ecaterina Teodoroiu în Primul Război Mondial. Dar ierarhia 
superioară acceptă cu greu feminitatea. Femeile care vor să se impună „la vârf' 
sunt rău văzute, precum, pentru a ne referi la două personaje istorice amplificate 
prin literatură, doamna Clara şi doamna Chiajna. Triada „făcătoarelor de rele" din 
ultima jumătate de secol: Elena Lupescu, Ana Pauker şi Elena Ceauşescu nu a 
făcut decât să confirme aparenta justeţe a neîncrederii românului faţă de femeia 
aflată la putere. 

Instaurarea dinastiei a fost de natură să modifice întru câtva autohtona 
tipologie feminină. O regină nu este o femeie obişnuită, ci un personaj asupra 
căruia, indiferent de sex, se revarsă sacralitatea funcţiei. Este ceea ce a permis 
unor mari regine să fie conducătoare ascultate ale unor ţări guvernate altminteri 
exclusiv de bărbaţi. în cazul României, doar două nume intră efectiv în discuţie: 
regina Elisabeta-Carmen Sylva şi regina Măria. 

Procesul de mitificare a celei dintâi nu a mers prea departe, limitat de prea 
puternica personalitate a lui Carol I. Zona rezervată reginei a rămas cea a 
operelor de binefacere şi mai ales a actului cultural, în acest ultim domeniu ampli- 
ficându-i-se însuşirile de creatoare şi protectoare. 

Cu totul altfel stau lucrurile cu regina Măria. Este singura femeie care a 
cunoscut în România ascensiunea pe culmile cele mai înalte ale mitului. 270 
Obârşia ei îndepărtată a putut fi un atu: venea din altă lume, o fiinţă oarecum 
diferită. Dar atuul principal l-a constituit războiul şi, în acest context, spre deose- 
bire de cuplul Carol-Elisabeta, imaginea nu tocmai convingătoare a regelui 
Ferdinand, om cu alese însuşiri intelectuale, dar timid şi echivoc, în contrast cu 
caracterul voluntar al reginei. Un Carol I cu demnitatea-i îngheţată sau un Carol al 
ll-lea, cu stilul său maiestuos şi familiar totodată, şi-ar fi putut asuma eventual 
întreaga încărcătură simbolică a momentului, pe care Ferdinand a împărţit-o cu 
regina Măria. Este drept că şi vremurile cereau mai mult. Măreţia idealului 
naţional devenit deodată tangibil, dezastrul înfrângerii din 1916, mobilizarea 
energiilor în anul următor, tragedia păcii separate, necesitatea întreţinerii 
speranţei în ceasurile grele, toate acestea conduceau inevitabil spre formula 
mitică a Salvatorului. Românii aveau nevoie de un salvator, poate chiar de mai 
multe personalităţi care să-şi împartă această misiune. 

Sunt de luat în considerare şi meritele efective ale reginei, ceea ce regina a 
întreprins cu adevărat în perioada războiului. Miturile, de multe ori, nu sunt 
„nemeritate": ele izolează, amplifică sau învestesc cu un surplus de sens fapte 
care pot fi cât se poate de reale. Cert este că regina nu s-a mărginit la rolul 
feminin tradiţional de „mamă a răniţilor", nu lipsit de altfel în mitologia respectivă 
(până într-acolo încât unele versiuni o creditează, aidoma vechilor monarhi, cu 
puteri taumaturgice). Ea a fost mult mai mult decât atât, a fost (nu ţinem să 
disociem în ce măsură în realitate sau în plan strict mitic) conştiinţa vie a unităţii 
româneşti, simbolul încrederii în victoria finală. 

Este demnă de consemnat mărturia unui cinic, prea puţin dispus să-şi admire 
contemporanii şi, în alte ocazii, deloc tandru faţă de regină. Scrie, aşadar, 
Constantin Argetoianu: „Oricâte greşeli va fi comis regina Măria înainte şi după 
război, războiul rămâne pagina ei, pagina cu care se poate făli, pagină care se va 
aşeza în istorie la loc de cinste. [...] O găsim în tranşee printre combatanţi, în 
rândurile înaintate; o găsim în spitale şi în toate posturile sanitare; printre răniţi, 
printre bolnavi; o găsim de faţă la toate adunările care încercau să facă puţin 
bine. N-a cunoscut frica de gloanţe şi de bombe, cum n-a cunoscut teama şi 
scârba de molimă sau nerăbdarea faţă de eforturile aşa de des inutile provocate 
de dorinţa ei de mai bine. Regina Măria şi-a îndeplinit datoria pe toate fronturile 
multiplei sale activităţi, dar înainte de toate pe acela al îmbărbătării şi al ridicării 
morale a celor ce trăiau în jurul ei şi aveau să hotărască, în cele mai tragice clipe, 
de soarta ţării şi a neamului. Se poate afirma că, în răstimpul pribegiei noastre în 
Moldova, regina Măria a întrupat, şi a întrupat frumos, aspiraţiile cele mai înalte 
ale conştiinţei româneşti." 271 Prin modul cum a influenţat în 1916 intrarea Ro- 
mâniei în război şi, din nou, în 1918, când „aproape numai mulţumită ei" 
Ferdinand nu a ratificat dezastruoasa pace de la Bucureşti, regina, conchide 
Argetoianu, „s-a aşezat ca ctitoriţă a României întregite şi ca una din cele mai 
mari figuri ale istoriei noastre naţionale". 272 înflăcărată caracterizare, sub pana 
unui sceptic! 

Conştientă de rolul pe care îl avusese şi de forţa mitului care juca în favoarea 
sa, regina a încercat să obţină un rol pe măsură şi în anii de pace care au urmat. 
Timpurile se schimbaseră însă şi, în vremuri mai prozaice, slujite de politicieni 
obişnuiţi, vocaţia mitică a reginei nu s-a mai putut manifesta. Nu a reuşit să intre 
nici în Regenţă, iar Carol al ll-lea, preocupat de propria-i statură istorică, a dat-o 
complet la o parte. Moartea sa, în 1938, a dovedit că mitul era totuşi aproape 
intact. Manifestările de tristeţe şi de recunoştinţă au fost numeroase şi sincere, 
depăşind cu mult cadrul oficial al ceremoniilor. Cu acest prilej, Aron Cotruş a scris 
un poem semnificativ, intitulat Măria Doamna, în care regina apare ca un 
personaj providenţial venit de pe îndepărtate meleaguri pentru a infuza o forţă 
nouă naţiei române. Potrivit bine cunoscutului procedeu mitologic, ea îşi află locul 



Constantin Argetoianu, op. cit, voi. III, partea a V-a, 1992, pp. 15 şi 109. 
272 Ibidem, voi. V, Editura Machiavelli, Bucureşti, 1995, p. 157. Aceeaşi apreciere şi la 

fi cum a fost. Este adevărat: toată lumea s-a îndoit, dar toţi, fără excepţie" (Note politice, 
ediţia a ll-a, voi. III, Editura Machiavelli, Bucureşti, 1995, p. 364). 



în punctul cel mai înalt al istoriei româneşti, unde primeşte omagiul marilor eroi ai 
neamului: 

Decebal, de-arfi ştiut c-odată ai să vii, 
prin aceşti munţi, pe-aceste câmpii, 
ar fi adunat oşteni cât spuza 
şi fioroşi zidari făr ' de somn... 
şi-n năpraznica-i trufie de Domn, 
ar fi clădit, în sânge şi sudoare, 

din piatra cea mai tare, pân' la ceruri - Sarmisegetuza... 

De te-ar fi văzut pe-al Dunării ţărm de ape tari bătut, 

El însuşi, marele iber, 

Traian - împărat, 

ar fi rămas înfipt în călcâiul de fier 

uimit, cutremurat... 

Basarab, Carpaţii i-arfi smuls din rădăcină 
să-ngroape sub ei orice oaste străină, - 
dacă-arfi simţit, prin vreme, c-ai să vii 
într-o ziuă, pe Jii... 

Ştefan cel Mare şi-ar fi oprit oştile furtunoase, în zare, 
să te privească, pe gânduri cum treci 
pe-ale Moldovei sângerânde poteci... 
şi-ar fi poruncit, în sârg să se clădească 

moldoveneşti mănăstiri, pe locurile unde-au poposit mai mult adâncile-ţi priviri 
şi pasul tău de viţă ' mpărătească... 

în faţa privirilor tale auguste 

s-ar fi oprit brusc din mândrele-i cavalcade, 

cu ochi ca două puste slăvitul de toţi - Ion Huniade... 

Mihai Viteazul, de te-ar fi văzut, 

albă şi vie, - 

pe unde-ar fi trecut, 

ţara dintr-odată-arfi crescut, 

sub pasul lui de fier, - împărăţie. .. 273 

Cei aproape cincizeci de ani de comunism au erodat puternic mitul reginei. 
Soluţia aleasă, cea mai eficientă dintre toate, a fost uitarea, numele nemaifiindu-i 
în genere nici măcar pomenit (interesant că i s-a păstrat imaginea în compoziţia 
sculpturală a monumentului „Eroilor sanitari" din Bucureşti, probabil graţie purei 
ignoranţe a autorităţilor!). Puţinele referiri s-au străduit să pună în evidenţă, cu 

ipocrizia proprie dictaturilor, imoralitatea sexuală a reginei (tot cu extrase din 
Argetoianu, dar cu altele decât cele invocate de noi puţin mai înainte). Astăzi 
figura ei revine, dar mitul nu mai poate avea forţa de acum trei sferturi de veac. 
României îi lipseşte un mare mit feminin! 

Salvatori interbelici 

Am văzut cum războiul cerea cu insistenţă un salvator sau mai mulţi. 
Ferdinand şi regina Măria au jucat acest rol. Li s-a adăugat un al treilea personaj, 
care ne oferă un caz tipic de mitificare: generalul (apoi mareşalul) Alexandru 
Averescu. Artizanul victoriei de la Mărăşti a trezit în sufletul oamenilor, îndeosebi 
al ţăranilor în uniformă, o încredere nemărginită. Succesul militar, de altminteri 
relativ, nu poate explica totul. Eremia Grigorescu, eroul de la Mărăşeşti, nu a 
beneficiat nici pe departe de o asemenea transfigurare mitică. Pur şi simplu, 
silueta, privirea şi gesturile generalului au insuflat multor români convingerea că 
se află în faţa unui salvator. Mitul s-a prelungit şi s-a amplificat în primii ani ai 
păcii. Averescu apărea acum ca potenţialul reformator al societăţii româneşti, 
singurul capabil de a deschide României un nou curs istoric. Interesant în cazul 
lui apare mecanismul mitificării. Generalul avea, fireşte, ambiţii politice, dar mai 
mult în sensul tradiţional al unei asemenea cariere; îi lipseau veleităţile mesianice 
şi nu căuta, precum candidaţii la dictatură, contactul cu o mulţime pe care să o 
electrizeze. 

lată ce scrie Argetoianu, care s-a aflat alături de el în anii cruciali: 
„Popularitatea generalului Averescu a fost o psihoză a frontului şi demobilizaţii au 
adus-o în sate cum ar fi adus orice altă boală. Originea acestei psihoze trebuie 
căutată în faptul că de câte ori se ivise o greutate pe un front, generalul Averescu 
fusese trimis să descurce lucrurile, şi izbutise mai totdeauna să facă faţă până şi 
situaţiilor disperate. S-au obişnuit astfel soldaţii să vadă în el «salvatorul» şi au 
început încetul cu încetul să invoce protecţia lui nu numai pentru nevoile de pe 
front, dar şi pentru cele de acasă. [...] Ca păianjenul în mijlocul pânzei sale, 
Averescu sta ne mişcat şi lăsa muştele să vină. El n-a umblat după popularitate şi 
la începutul războiului nici nu i-a trecut prin cap că aşa ceva ar fi posibil - 
popularitatea a alergat după dânsul şi când l-a prins, cel mai mirat a fost dânsul, 
atât de mirat încât n-a ştiut în primul moment ce să facă cu dânsa [...] n-a tăcut 
nimic ca să o cultive sau să o ferească de loviturile adversarilor săi. Cât a purtat 
uniformă, nu s-a coborât în tranşee, iar după ce a scos-o şi a îmbrăcat haina de 
partid, nu s-a coborât în sate. A stat la Bucureşti sau la Severin şi a făcut tot ce a 
putut ca să îndepărteze lumea de el." 

Argetoianu descrie şi una din rarele „ieşiri în teren" ale generalului: „Averescu 
cobora din automobil, îmbrăcat în mantaua sa albastră fără galoane, din timpul 
războiului şi înainta spre emoţionaţi, cu ochii zgâiţi, când primarul, când popa, 
când un învăţător, încercau să îngâne o cuvântare, dar li se opreau vorbele în 
gât. [...] Generalul le strângea mâna, nu le spunea nimic şi pornea pe jos de-a 
lungul rândurilor de oameni. Bărbaţii cădeau în genunchi, sărutau poalele 



mantalei albastre, dau din cap, oftau adânc şi şopteau: «Ţine-I, Doamne, ţine-l, 
pentru mântuirea noastră!»" 274 

Puritatea mitului este în acest caz desăvârşită. Speranţele oamenilor: victoria 
în război, împroprietărirea, asanarea vieţii politice, se întruchipau într-un personaj 
ales, indiferent până la urmă de calităţile şi de intenţiile reale ale celui în cauză. 
Averescu a devenit prim-ministru, a realizat chiar şi o parte a programului mitic 
(legea de împroprietărire din 1921), dar nu a putut decât să dezamăgească, 
fiindcă nu doar atât se aştepta de la el, ci transfigurarea României (o aventură 
similară se petrecuse în Franţa, la 1887, avându-l drept erou pe generalul 
Boulanger, în care unii oameni politici şi o parte a opiniei publice vedeau un nou 
Bonaparte. împins de iluziile altora spre dictatură, generalul s-a retras în ultimul 
moment, spre dezamăgirea celor care crezuseră în el). 

Nevoia de „salvatori" avea să se permanentizeze în perioada interbelică. 
Progresele notabile înregistrate de România au generat la rându-le dezechilibre 
şi frustrări. Clasa politică tradiţională inspira tot mai puţin respect. Aspiraţia spre o 
lume nouă şi modelul totalitar, evoluţii general europene, îndemnau pretutindeni 
la identificarea unor personalităţi providenţiale. în România anilor '30 salvatorii se 
numesc: Carol al ll-lea, cu o primă acţiune salvatoare în 1930 prin întoarcerea în 
ţară şi revenirea pe tron, urmată de un al doilea început în 1938, o dată cu 
instaurarea dictaturii regale; „Căpitanul" Corneliu Zelea Codreanu, personaj 
carismatic, căruia asasinarea din ordinul regimului de dictatură regală i-a conferit 
şi aureola martiriului; şi mareşalul Ion Antonescu, chemat să regenereze 
România după colapsul anului 1940. Să remarcăm la toţi aceşti salvatori, 
altminteri atât de deosebiţi, asumarea misiunii de restructurare radicală a 
societăţii româneşti, de „însănătoşire" a ei prin abandonarea făgaşului liberal şi 
democratic pe care fusese clădită România modernă. Spre deosebire de Carol I, 
de Ferdinand şi de Brătieni, noii salvatori au o vocaţie totalitară: semn al unei 
importante evoluţii a imaginarului politic. 

Revenim acum la marea frescă a Ateneului Român inaugurată în 1938. 
Caracterul său oarecum oficial conferă o semnificaţie deosebită personajelor 
reprezentate. Să le trecem în revistă. 275 Suita începe, după cum am văzut, cu 
Traian şi Apolodor din Damasc. Urmează un spaţiu lipsit de eroi nominalizaţi; 
chiar „descălecarea", proces istoric atât de încurcat şi implicând mai multe figuri, 
reale sau legendare, apare simbolizată printr-un cavaler anonim primit cu pâine şi 
sare. Primul voievod român reprezentat este Mircea cel Bătrân, exponent al 
„statului militar", urmat de Alexandru cel Bun, care ilustrează „statul 
administrativ". „Cruciada românească" îşi află eroii în loan Corvin (lancu de 
Hunedoara), Vlad Dracul şi Ştefan al ll-lea (ultimul figurând o alegere curioasă, 
probabil din dorinţa de a reprezenta şi Moldova printr-un contemporan al primilor 
doi); li se adaugă Vlad Ţepeş, „pe un plan secundar, ca o viziune", profilat pe 
cetatea Poienari (soluţie picturală a statutului său istoric echivoc). Apoi, de sine 

274 Constantin Argetoianu, op. cit, voi. VI, 1996, pp. 44-46. 

275 Cu privire la personajele reprezentate în fresca de la Ateneu, trimitem din nou la 
broşura Ateneul român din Bucureşti. Marea Frescă. Partea finală a frescei a fost 
modificată; lipsesc Carol al ll-lea şi Mihai. 



stătător, Ştefan cel Mare; după el „epoca de pace şi credinţă" personificată prin 
Neagoe Basarab şi Doamna Despina, aşezaţi în faţa ctitoriei de la Curtea de 
Argeş, şi, iarăşi de sine stătător, Minai Viteazul. „Epocile culturale" sunt indi- 
vidualizate prin Matei Basarab, Vasile Lupu, Dimitrie Cantemir şi Constantin 
Brâncoveanu. Renaşterea românismului îi are ca eroi pe Horea, Cloşca şi Crişan, 
pe Gheorghe Lazăr şi, evident, pe Tudor, „marele oltean". Revoluţia de la 1848 
nu oferă niciun chip individualizat în Principate, în schimb în Transilvania apare 
Avram lancu secondat de Buteanu. Cuza şi Kogălniceanu figurează Unirea şi 
marile reforme, după care fresca este rezervată dinastiei regale şi dublului ei, 
„dinastia" Brătienilor. Sunt înfăţişaţi, aşadar, pe fundalul evenimentelor şi 
monumentelor reprezentative, Carol I, regina Elisabeta şi /. C. Brătianu, 
Ferdinand, regina Măria şi Ionel Brătianu, Carol al ll-lea şi marele voievod de 
Alba lulia, Mihai (cei doi din urmă asociaţi unor scene ilustrând viaţa citadină, 
industria, armata şi efervescenţa culturală). De remarcat, pe lângă dominanta 
notă „princiară", accentul pus pe fenomenul cultural (în consonanţă cu atmosfera 
culturalizatoare din vremea lui Carol al ll-lea), ca şi o mai accentuată integrare a 
Transilvaniei, mai ales cu privire la epoca renaşterii naţionale româneşti 
(consolidare firească după Unirea din 1918). 

Fresca de la Ateneu înfăţişează forma desăvârşită a panteonului, la capătul 
unei elaborări de un veac şi în ajunul intervenţiei perturbatoare a totalitarismelor. 
Un panteon îndeobşte acceptat, inclusiv în mai delicata secţiune contemporană, 
unde Cuza îşi dă mâna cu Carol I, iar regii şi Brătienii reuşesc să nu se 
umbrească unii pe alţii. Deosebirile de interpretare şi de accent, prezente de pildă 
în manualele şcolare, nu afectează în ansamblu coerenţa modelului. Suntem 
departe de modelul francez, caracterizat printr-o puternică polarizare între 
referinţele istorice ale celor două Franţe: Franţa revoluţionară, laică, progresistă; 
Franţa conservatoare, catolică, monarhistă. 276 La români, mitul eroului 
providenţial tinde să se identifice cu mitul unităţii naţionale în jurul personajului 
salvator, trăsătură a conştiinţei istorice şi politice româneşti extrem de relevantă 
pentru tot ce a urmat în privinţa raporturilor naţiune-conducător. Căutarea 
consensului şi a unei autorităţi respectate avea să justifice, prin istorie, deriva 
autoritară şi totalitară. 

Mitologie legionară 

Cu cât o ideologie este mai „diferită", cu atât şi reperele ei istorice sunt mai 
diferite. Acesta a fost în anii '30 cazul legionarilor, al căror panteon se dovedeşte 
sensibil amendat în raport cu cel oficial. 277 Mişcare revoluţionară, promovând 



Panteonul „divizat" al francezilor a fost investigat de Christian Amalvi: Les Heros de 

France, Paris, 1988. 

277 Milviuţa Ciauşu, „Panteonul mişcării legionare", în Mituri istorice româneşti, pp. 199- 
219. 



puritatea valorilor autohtone şi regenerarea moral-religioasă a naţiei, legionarii au 
deplasat accentul dinspre zona puterii spre cea a revoltei, şi dinspre dominaţia 
politicului spre afirmarea spiritualităţii româneşti. înclinaţi ei înşişi spre jertfă, i-au 
preferat adesea învingătorilor pe marii învinşi, pe cei prin martiriul cărora s-a 
perpetuat o mare idee. Voievozii nu sunt ignoraţi, dar valorizaţi mai cu seamă în 
măsura în care exprimă sensul ancestral, oarecum atemporal, al purităţii 
româneşti şi solidarităţii între români: este ceea ce explică poziţia excepţională a 
lui Ştefan cel Mare în invocaţiile istorice legionare (în spiritul Doinei lui Eminescu). 
Revoluţionarii sunt puşi în relief şi interpretaţi în sensul dimensiunii fundamental 
naţionale a faptelor lor, îndreptate împotriva cotropirii străine: Horea, Cloşca şi 
Crişan, Tudor, Avram lancu... Eroii legionari le merg pe urme; sunt oamenii unui 
ideal pe care înţeleg să-l plătească cu sânge, precum marii înaintaşi: astfel, Moţa 
şi Marin, căzuţi în Spania în lupta contra bolşevismului, şi Căpitanul însuşi. In 
acelaşi spirit, Decebal învinsul, dar în fapt învingător prin perpetuarea spiritului 
dacic, este preferat lui Traian. Apar şi personaje neaşteptate, a căror misiune 
este de a ne conduce spre curăţenia vremurilor de demult, lată-l de pildă pe 
Bucur Ciobanul, fondatorul unui altfel de Bucureşti decât capitala cosmopolită şi 
coruptă a României Mari. Legendarul întemeietor ni se înfăţişează într-un desen, 
pierdut printre firmele cu nume neromâneşti de pe Calea Victoriei, şi întrebându- 
se: „Doamne, sunt în Bucureştiul meu sau în Tel-Avivul Palestinei?" 278 

Doi făuritori de religie naţională ocupă poziţiile cele mai înalte în acest 
panteon: marele dac Zalmoxis, prefigurator al creştinismului, şi profetul timpurilor 
noi, Mihai Eminescu, a cărui doctrină naţionalistă este revendicată de legionari ca 
principal reper ideologic. Esenţa istoriei naţionale şi a spiritualităţii româneşti se 
exprimă când prin triada Horea-Eminescu-Căpitanul, când prin succesiunea 
Zalmoxis-Ştefan cel Mare-Eminescu-Căpitanul (Zalmoxis fiind „cel mai mare 
precursor al lui Cristos", Ştefan, „cel mai creştin apărător al creştinismului", iar 
Eminescu, „binevestitorul biruinţei româneşti pe care ne-o hărăzeşte în zilele 
noastre Căpitanul şi ne-o hărăzeşte aşa precum o cerea străvechiul nostru Za- 
molxe"). Reactualizând, peste decenii, sensibilitatea istorică a dreptei naţionaliste 
din anii '30, Petre Ţuţea invoca spre sfârşitul vieţii, aşezându-i deasupra tuturor 
celorlalţi, pe Ştefan cel Mare şi pe Mihai Eminescu. Pe cel din urmă îl vedea ca 
„român absolut", caracterizându-l, într-o formulă frapantă, drept „sumă lirică de 
voievozi". 279 

Sunt însă momente când toţi eroii naţionali apar neînsemnaţi în comparaţie cu 
umbra sfântă a Căpitanului. Atunci, înaintea lui rămâne doar Isus, iar istoria, nu 
numai a românilor, dar a lumii, se rezumă în cei doi mari înnoitori ai spiritului 
uman: „Căpitanul s-a întrupat pentru a schimba omul însuşi, pentru a-l 
spiritualiza, a-l libera cât mai mult de lanţurile materiei. De la Isus Cristos şi până 
la Căpitanul, nimeni nu a năzuit o astfel de prefacere. Căpitanul a fost un 

continuator nemijlocit al crucificatului de pe Golgota. 280 

Mai departe nu se putea merge. Dar se putea merge la fel de departe, în altă 
direcţie. Este ceea ce avea să urmeze nu peste mult timp. 

De la Bălcescu la Gheorghiu-Dej 

Restructurând din temelii societatea românească şi rescriind după criterii cu 
totul noi istoria ţării, comunismul a procedat, în prima sa fază, la o totală 
remaniere şi schimbare de sens a galeriei eroilor naţionali. 

Au dispărut, fireşte, regii, menţionaţi doar în măsura necesară pentru a fi pus 
în evidenţă răul pe care l-au făcut ţării. Au dispărut şi Brătienii, au dispărut marii 
oameni politici care au construit România modernă, taxaţi cu toţii drept exponenţi 
ai regimului „burghezo-moşieresc". 

Domnitorii au rămas, dar într-o poziţie mai puţin glorioasă, afectaţi oricum de 
condiţia lor de reprezentanţi ai clasei feudale exploatatoare. Oricât de însemnate 
ar fi fost meritele lui Ştefan cel Mare, nu puteau acoperi faptul că „masa ţăranilor, 
şerbită, a continuat să trăiască în mizerie şi să sufere o cruntă exploatare". 281 Cu 
Mihai Viteazul, lucrurile erau şi mai clare: el „a apărat interesele de clasă ale bo- 
ierilor", iar aceştia la rândul lor „au trădat interesele patriei", în timp ce „ţărănimea 
a continuat să fie exploatată". 282 

Unii domnitori au beneficiat totuşi de un tratament mai bun decât alţii. Cel mai 
bine văzut în anii '50 a fost - se putea altfel? - loan Vodă cel Cumplit, tăietorul de 
boieri şi iubitorul de ţărani şi, în plus, cu totul lăudabil, aliat al cazacilor care l-au 
ajutat în campania din 1574, înscriind astfel o pagină semnificativă în istoria 
relaţiilor româno-ruse. Istorici, romancieri, dramaturgi, pictori şi compozitori s-au 
întrecut în a-l evoca şi actualiza, vajnicul voievod debutând până şi pe scena 
Operei Române, prin drama muzicală loan Vodă cel Cumplit a lui Gheorghe 
Dumitrescu (1954). 283 

Şi Ştefan cel Mare s-a bucurat de recunoaşterea unor merite şi înfăptuiri. 
Fermitatea sa faţă de marii boieri nu a trecut neobservată, după cum un punct 
bun pentru el au fost legăturile cu Kievul şi cu Moscova (căsătoria sa cu Evdochia 
din Kiev şi a fiicei sale Elena cu fiul marelui cneaz Ivan al lll-lea al Moscovei). 

Legăturile strânse cu Rusia l-au promovat, în raport cu alţi domnitori, şi pe 
Dimitrie Cantemir. Tratatul încheiat cu Petru cel Mare, vizita ţarului la laşi, 
campania comună antiotomană, exilul rusesc al principelui-cărturar înscriau o 
pagină preţioasă în cronica româno-rusă. 

Eroii cei mai reprezentativi, în această primă versiune de mitologie comunistă, 
nu sunt totuşi principii, fie ei chiar filoruşi şi tăietori de boieri, ci purtătorii de 
cuvânt ai marilor bătălii de clasă, conducătorii de răscoale, revoluţii şi lupte 
muncitoreşti. Fictivele răscoale ale sclavilor din Dacia nu ofereau, din păcate, 

280 „Noul întrupat", în Buna Vestire, 8 noiembrie 1940. 

283 Măria Bizomescu, „loan Vodă - un mit antiboieresc", în Mituri istorice româneşti, .p. 116. 



nume de conducători; un Spartacus al istoriei naţionale nu s-a putut descoperi. 
Răscoala de la Bobâlna, devenită unul din marile capitole ale istoriei româneşti, 
nu alinia la rându-i decât o suită de nume, lipsite de consistenţă biografică. în 
schimb, Gheorghe Doja, micul nobil secui, ajuns cap al răscoalei din 1514, a fost 
propulsat în zona cea mai înaltă a panteonului; iniţial doar răscoală, mişcarea pe 
care a condus-o avea să devină „război ţărănesc", după modelul „războiului 
ţărănesc german" al lui Engels. Preluaţi din panteonul tradiţional, Horea, Cloşca 
şi Crişan şi Tudor Vladimirescu au fost bine integraţi în ideologia comunistă, 
accentul deplasându-se dinspre vechea interpretare, accentuat naţională, spre 
sensul predominant social, antifeudal, al mişcărilor respective. 

Revoluţia de la 1848 oferă mitul suprem al istoriei rescrise de comunişti: 
Nicolae Bălcescu. 264 Bălcescu devine eroul, fără voia lui, al unei manipulări de 
proporţii. L-au „ajutat", în această echivocă ascensiune, intransigenta sa 
romantic-revoluţionară, consecventa cu care a urmărit emanciparea şi 
împroprietărirea ţăranilor (chiar dacă idealul său, al unei societăţi de mici 
producători, nu era exact idealul comunist de societate! - corespundea însă 
demagogiei comuniste antiboiereşti şi proţărăneşti), şi cu deosebire faptul că a 
murit tânăr, fără să ajungă ministru sau prim-ministru într-un guvern inevitabil 
„burghezo-moşieresc", aşa cum s-a întâmplat cu confraţii săi de revoluţie. în 
Bălcescu regimul comunist a găsit simbolul ideal al spiritului revoluţionar absolut, 
în raport cu care urmau a fi evaluate toate celelalte proiecte şi personalităţi. 
Adevărul fiind, din punctul de vedere al unei ideologii totalitare, şi cu atât mai mult 
din perspectiva ideologiei „ştiinţifice" comuniste, unic, indivizibil şi incontestabil, 
rezulta că singur Bălcescu a avut dreptate, ceilalţi şovăind, greşind sau trădând, 
în raport cu îndepărtarea lor de model. 

Bălcescu servea impunerii ideii că nu există decât o singură cale justă. A 
devenit, în fapt, „conducător" al revoluţiei (ceea ce n-a fost niciodată, poziţia sa în 
guvernul provizoriu fiind secundară). Pentru a nu fi lăsat singur, i s-au alăturat alţi 
câţiva revoluţionari puri, printre care Ana Ipătescu, „eliberatoarea" guvernului 
provizoriu în iunie 1848, personaj aproape necunoscut anterior, devenită brusc o 
celebritate a momentului, ca şi generalul Magheru, altă figură de rangul doi pro- 
iectată în prim-plan (asocierea celor trei revoluţionari duce inevitabil cu gândul la 
axa marilor bulevarde din Bucureşti: „Brătianu-Lascăr Catargiu", devenite 
„Bălcescu-Magheru-Ana Ipătescu"). în faza antinaţională a comunismului 
românesc, Bălcescu mai prezenta şi meritul tentativei de apropiere de revoluţia 
ungară. Au fost sancţionaţi, dimpotrivă, şi diminuaţi eroii revoluţiei româneşti din 
Transilvania, inclusiv Avram lancu, şi încă mai sever Simion Bărnuţiu, pentru 
orientarea lor judecată drept prea naţionalistă, în contextul conflictului româno- 
maghiar din 1848-1849. în anii '50, Bălcescu a ajuns omniprezent: figură-pivot a 
istoriei româneşti, erou de dramă şi de roman (piesa Bălcescu a lui Camil 
Petrescu, apărută în 1949, şi romanul-fluviu al aceluiaşi scriitor, Un om între 
oameni, 1953-1957), cu chipul imprimat pe principala bancnotă în circulaţie, cea 
de 100 de lei, cu busturi în mai toate oraşele ţării, cu numele înscrise pe frontis- 

piciul diverselor instituţii, îndeosebi de învăţământ (licee numite „Carol I" sau 
„Brătianu", ca şi celebrul „Sfântul Sava" din Bucureşti devin toate „Bălcescu", alt 
nume aproape nemaifiind de conceput) - el este silit să-şi pună gloria postumă în 
slujba proiectului comunist. 

Urmau, fireşte, cronologic, eroii clasei muncitoare, eroii socialişti şi comunişti, 
eroii luptei împotriva regimului „burghezo-moşieresc". Lucrurile însă, în această 
privinţă, au fost de la bun început complicate, şi complicate au rămas până la 
capăt. Istoria Partidului Comunist din România a fost jalonată de acuze reciproce, 
comploturi, excluderi şi crime. Nu era uşor de definit calea cea justă şi 
personalităţile care au avut dreptate, şi mai ales aprecierea de moment nu era 
neapărat valabilă şi pentru a doua zi. Totul a gravitat, de-a lungul jumătăţii de 
secol de comunism, în jurul conducătorilor în viaţă, şi mai ales al marelui 
Conducător. Acesta şi aceştia şi-au anexat istoria partidului, indiferent de rolul 
efectiv pe care îl jucaseră ei şi ceilalţi. Fiecare seism politic a provocat 
instantaneu seismul istoric corespunzător. Căderea de la putere însemna şi 
ieşirea din istorie; şi, invers, înălţarea la putere atrăgea şi amplificarea biografiei 
anterioare, chiar rescrierea completă a unui întreg segment de istorie. Prăbuşirea 
lui Lucreţiu Pătrăşcanu (1948), apoi a grupului Ana Pauker-Vasile Luca-Teohari 
Georgescu (în 1952) a „sărăcit" istoria de personajele respective, menţionate de 
acum înainte doar ocazional, pentru a fi înfierate. Dimpotrivă, Gheorghiu-Dej, 
rămas singur, şi-a anexat o bună parte din istoria ultimelor decenii. 285 

Greva de la Griviţa din 1933, în care fusese implicat, a devenit momentul de 
referinţă al istoriei contemporane. La fel ca Bălcescu, în fapt Bălcescu 
anunţându-l şi justificându-l, conducătorul partidului s-a ridicat deasupra celorlalţi, 
secondat de fidelii săi, de regulă foşti ceferişti (printre care cel mai longeviv s-a 
dovedit Chivu Stoica). A fost, s-ar putea zice, faza „ceferistă" a istoriei româneşti 
sau, mai corect spus, a istoriei R.P.R.! La 1900, cei doi mari oameni ai 
panteonului „simplificat" se numeau Traian şi Carol I; în anii '50, ei se numesc 
Bălcescu şi Gheorghiu-Dej. 

Printre numele puse mai mult sau mai puţin în relief, făcând puntea între cei 
doi mari eroi revoluţionari, pot fi menţionaţi, cu o poziţie destul de stabilă în 
panteonul comunist, dat fiind că nu au apucat disensiunile perioadei interbelice, 
Ştefan Gheorghiu (al cărui nume avea să fie dat „Academiei" de partid) şi I. C. 
Frimu. Recunoscut ca înaintaş, dar şi vehement combătut, a fost Constantin 
Dobrogeanu-Gherea, „părintele" socialismului românesc, care şi-a plătit astfel în- 
drăznelile teoretice, considerate abateri de la ortodoxia marxistă, îndeosebi 
considerarea României ca insuficient de avansată pe calea capitalismului, 
necoaptă deci pentru preluarea iniţiativei istorice de către proletariat. 



In 1947-1948, primele ediţii ale manualului lui Roller păstrează un echilibru între 
Gheorghiu-Dej, Ana Pauker şi Vasile Luca, menţionaţi oarecum egal şi cu o relativă 
discreţie. în ediţia din 1952, ultimii doi dispar, în timp ce Gheorghiu-Dej este menţionat de 
nenumărate ori, devenind figura centrală a istoriei contemporane. în plus, manualul este 
împânzit cu citate din articolele şi cuvântările lui (absente în ediţiile anterioare). îi sunt 
reproduse şi trei portrete, faţă de o singură prezenţă, într-o fotografie de grup, în primele 
ediţii. 



în ce priveşte perioada interbelică, este de remarcat excluderea principalilor 
lideri comunişti. Acest gen de „curăţenie" îi asigura lui Gheorghiu-Dej o poziţie 
confortabilă, fără teamă de concurenţă, nici măcar în sens retrospectiv. Gheorghe 
Cristescu, „fondatorul" partidului în 1921 şi primul său secretar general, a rămas 
până târziu în afara istoriei oficiale. Tot până târziu, Ştefan Foriş, predecesorul lui 
Gheorghiu-Dej, ucis în 1944 în urma unei reglări de conturi, a apărut invariabil 
sub sintagma „trădătorul Foriş", fără să fie foarte clar pe cine şi ce a trădat. 

Au fost promovaţi alţi eroi, din eşaloanele următoare, fără aspiraţii, fie şi 
postume, la conducerea supremă. Un caz aparte îl reprezintă Vasile Roaită, 
adolescentul ucis la Griviţa (din nou mitologia ceferistă!) în vreme ce trăgea 
sirena chemându-i pe muncitori la luptă. Puritatea sângelui tânăr este frecvent 
invocată în miturile revoluţionare, simbolizând dreptatea cauzei şi speranţa 
încarnată de tinereţe. în anii '50, Roaită a cunoscut o remarcabilă celebritate 
postumă; ne mărginim să amintim faimosul cântec revoluţionar Sirena lui Roaită, 
ca şi schimbarea - cu adevărat radicală - a numelui unei staţiuni de pe litoral din 
Carmen Sylva în Vasile Roaită (denumirea actuală, Eforie Sud, fiind de natură să 
liniştească patimile!). 

Să-I mai amintim pe llie Pintilie, martir al cauzei comuniste, mort sub zidurile 
Doftanei prăbuşite la cutremurul din 1940, pe eroii căzuţi în războiul civil din 
Spania sau în rezistenţa franceză, sau pe victimele aparent foarte puţine dacă ne 
luăm după numele înşirate, ale represiunii legionare şi antonesciene (precum 
Filimon Sârbu, condamnat la moarte şi executat pentru trădare şi sabotaj în 
favoarea inamicului). 

Se conturează acum mitul ilegalistului, subordonat, indiferent de diversele-i 
personificări, unei riguroase tipologii. Ilegalistul provine dintr-o familie săracă de 
muncitori sau ţărani (ceea ce nu e chiar adevărat, mulţi comunişti avându-şi 
originea fie în medii marginale „declasate", fie în cercurile micii burghezii sau 
chiar ale elitei sociale şi intelectuale), cunoaşte de timpuriu greutăţile şi asuprirea, 
este iniţiat de un tovarăş mai vârstnic în tainele marxism-leninismului şi ale 
mişcării revoluţionare şi, plin de abnegaţie, îşi dedică viaţa luptei revoluţionare, 
partidului şi poporului; închisorile şi tortura, adesea chiar moartea, nu reuşesc să- 
I înfrângă. 286 

Prin obârşia lor, prin nobleţea idealurilor şi prin eroismul dovedit, ilegaliştii 
justifică revoluţia proletară şi legitimează noul regim; pe de altă parte însă, sunt 
suficient de mărunţi pentru a nu atenta la poziţia liderului. Printre ei întâlnim şi 
relativ multe femei, mai puţine, evident, decât bărbaţi, totuşi deasupra ponderii 
obişnuite a femeilor în sfera mitologiei politice româneşti; este perioada când se 
afirmă femeia revoluţionară, aflată cu bărbatul mai curând în raport de tovărăşie 
de luptă decât de dialectică a sexelor 287 (ceea ce explică şi promovarea Anei 
Ipătescu la 1848). în sfârşit, să remarcăm şi numărul relativ important al 
ilegaliştilor şi ilegalistelor de origine neromânească (corespunzător de altfel 

286 Sorin Şerban, „Ilegaliştii", în Miturile comunismului românesc, voi. II (sub direcţia lui 

structurii efective a „elitei" comuniste dinainte de 1944); românizarea progresivă a 
partidului se va reflecta şi în românizarea treptată a istoriei sale interbelice, cu 
alte cuvinte în reinventarea unei istorii mai româneşti decât a fost în realitate. 

Deasupra tuturor, lăsându-l chiar pe conducător într-o poziţie subordonată, se 
înălţau însă marile figuri ale panteonului comunist: Marx şi Engels, Lenin şi Stalin. 
Pentru prima dată în istoria românească, eroii supremi nu mai aparţineau fondului 
naţional - răsturnare care spune tot ce e de spus cu privire la raportul originar 
dintre comuniştii români şi naţiunea română. Câştigarea cu timpul a unei relative 
autonomii şi orientarea spre naţionalism a comunismului românesc au eclipsat 
puţin câte puţin giganticele personalităţi ale comunismului mondial (sau sovietic), 
în cele din urmă invocarea lor devenind mai curând formală, cerută de stricta 
respectare a unui ritual. Acuzat şi în propria-i ţară, Stalin a căzut de pe soclu. 
Monumentul lui Lenin a dominat însă intrarea în Bucureşti (inspirat aşezat în faţa 
Casei Scânteii, cu arhitectura-i tipic stalinistă) până după decembrie 1989. într-o 
capitală rămasă aproape fără statui, din care dispăruseră monumentele regilor şi 
ale marilor oameni politici, supravieţuirea statuii lui Lenin marca, fără putinţă de 
tăgadă, adevăratul reper istoric al unui comunism pretins naţional. 

La umbra lui Stalin, în anii '50, s-au înmulţit în România o sumă de alţi eroi, 
mai mari sau mai mici, descinşi din istoria Rusiei şi a Uniunii Sovietice. Sunt anii 
când panteonul românesc tinde să devină mixt, un panteon româno-ruso-sovietic. 
Ivan al lll-lea îşi face intrarea însoţindu-l pe Ştefan cel Mare, iar Petru cel Mare, 
pe Cantemir. Bălcescu dă replica „revoluţionarilor democraţi" ruşi: Herzen, 
Cernâşevski şi ceilalţi. Frăţia de arme româno-rusă străbate istoria, cu momente 
culminante la 1877 şi în al Doilea Război Mondial. Tipul ilegalistului român este 
adaptat după cel al luptătorului bolşevic. Copiii şi adolescenţii învaţă ce înseamnă 
să fii erou comunist potrivit unor modele mai frecvent sovietice decât autohtone. 
Romanul lui Aleksandr Fadeev Tânăra Gardă bate toate recordurile de 
popularitate (opt ediţii româneşti între 1947 şi 1963), iar faimoasa adolescentă 
eroină Zoia Kosmodemianskaia, victimă a naziştilor în „marele război pentru 
apărarea patriei", îi va părăsi cu greu pe tinerii români, măcar pentru faptul că 
unul dintre marile licee bucureştene i-a purtat numele până în decembrie 1989. 

De la Burebista la Ceauşescu 

Etapa naţionalistă a comunismului a procedat la o reamenajare a panteonului, 
rezultatul fiind o structură hibridă între tradiţia istorică precomunistă şi mitologia 
luptei de clasă a comunismului originar. 

Spre sfârşitul anilor '50, o dată cu deplina „reabilitare" a Unirii Principatelor, 
este readus în tradiţionala poziţie dominantă Alexandru loan Cuza, faţă de care în 
„epoca Roller" se exprimaseră rezerve privind „şovăiala" şi inconsecvenţa în 
aplicarea marilor reforme. Efigia lui Cuza avea să apară, semnificativ, nimic 
nefiind întâmplător şi neideologizat în comunism, pe bancnota de 50 de lei, 
încadrat de Bălcescu (bancnota de 100) şi de Tudor Vladimirescu (cea de 25), 
singurele rămase în circulaţie până în 1989. „Revenirea" domnitorului Unirii ilustra 



deplasarea (relativă) de accent dinspre miturile revoluţionare spre cele naţionale. 

Noul panteon nu avea să-i sacrifice pe eroii luptei de clasă, exponenţi 
privilegiaţi ai mitologiei comuniste clasice. Pe măsura afirmării naţionalismului, ei 
sunt împinşi însă pe un plan secund, faţă de deţinătorii puterii, exponenţi ai 
naţiunii şi ai statului, regii daci sau marii voievozi ai Evului Mediu. 

Bălcescu rămâne marea figură de la 1848, dar nu mai poate fi personalitatea 
cea dintâi a istoriei româneşti; nu el este eliminat, alţii se înalţă. Să remarcăm 
pentru 1848 deplina valorizare a lui Avram lancu; luptele sale cu ungurii, nu 
tocmai bine văzute în anii '50, redevin acum pe deplin justificate. Horea şi Tudor 
îşi asumă o ideologie mai cuprinzătoare decât cea a unor simple răscoale 
exclusiv sau predominant antinobiliare sau antiboiereşti. Ei se afirmă ca 
exponenţi ai naţiunii, iar mişcările lor devin, sau redevin, din „răscoale" cum sunt 
numite în anii '50, „revoluţii" (mai întâi în cazul lui Tudor, şi ceva mai târziu, şi cu 
preţul unor controverse, în ce-l priveşte pe Horea). Dosarul Tudor este exemplar 
pentru logica mitologiei istorice. Eroul de la 1821 a trecut cu brio toate examenele 
ideologice, fiind invocat pe rând de liberali, de legionari, de comunismul 
„internaţionalist" şi de comunismul naţionalist. O ofensivă istoriografi că de 
proporţii s-a declanşat în vremea lui Ceauşescu în jurul raporturilor sale cu Eteria 
grecească. După ce Andrei Oţetea se străduise să dovedească strânsa îmbinare 
dintre cele două revoluţii (Tudor Vladimirescu şi mişcarea eteristă în ţările 
române, 1945), istoricii fazei naţionaliste s-au înverşunat să-l absolve pe re- 
voluţionarul român de orice obligaţie faţă de eterişti. O ideologie poate, cu acelaşi 
efect, să-şi inventeze eroi noi sau să schimbe înfăţişarea şi mesajul celor deja în 
funcţie. Din păcate, Tudor nu ne poate spune de care dintre admiratorii săi se 
simte mai apropiat! 

Ascensiunea spectaculoasă a fost însă, după cum spuneam, a „deţinătorilor 
puterii", oarecum în dezacord cu ideologia luptei de clasă, dar în acord cu noile 
exigenţe politico-ideologice: unitatea întregului popor în jurul partidului şi al 
conducătorului, detaşarea de Uniunea Sovietică, marcarea individualităţii 
româneşti, rolul pe care Ceauşescu aspira să-l joace în treburile lumii. Cert este 
că Ceauşescu, el însuşi purtător de sceptru (prezidenţial), înţelegea să se 
regăsească în marile figuri încoronate ale trecutului. 

Principalii voievozi se înşiruie astfel din nou pe treapta cea mai de sus a 
panteonului, prezenţa lor în actualitate justificându-se prin importanţa acordată, 
dar depinzând totodată de conjunctură sau de succesiunea comemorărilor. 
Pentru Mihai Viteazul, se pare că Ceauşescu - hrănit cu lecturi din Bolintineanu 
şi Coşbuc - a avut o admiraţie deosebită (ceea ce nu l-a împiedicat să ordone 
demolarea mănăstirii Mihai Vodă, cu scopul de a-şi pune mai bine în perspectivă 
propriul palat); oricum, făuritorul Unirii de la 1600 exprima în mai mare măsură ca 
oricare alt domnitor ideea României eterne, pe care Ceauşescu înţelegea să o 
încarneze. Ştefan cel Mare, Vlad Ţepeş, Mircea cel Bătrân 288 au fost la rândul lor 
intens mediatizaţi de propaganda regimului. N-au fost uitaţi nici domnitorii 

288 Cariera lui Mircea cel Bătrân sub comunism este tratată de Cristiana Dineaţă: „Mircea 
cel Bătrân. De la comemorări religioase la mari adunări populare" şi „Rovine - o ecuaţie cu 
mai multe necunoscute", în Mituri istorice româneşti, pp. 72-102. 



„culturali", precum Neagoe Basarab şi Dimitrie Cantemir, evocarea înfăptuirilor lor 
având darul de a conforta tezele „protocroniste". Până şi Constantin Brâncoveanu 
a cunoscut o deplină reabilitare, după ce în faza istoriografiei „de clasă" i se 
reproşase crunta fiscalitate şi asuprirea maselor ţărăneşti. 

Dar fenomenul cel mai remarcabil îl constituie masiva orientare spre 
Antichitate, apelul la regii Daciei. în ce priveşte Dacia, naţional-comuniştii s-au 
dovedit dinaşti convinşi! Nu numai tradiţionalul Decebal, ci şi Dromihete şi 
îndeosebi Burebista au fost aşezaţi într-o puternică lumină, constituind triada 
originară a istoriei naţionale. Comemorarea din 1980 a avut rolul de a marca o 
frapantă similitudine între Ceauşescu şi Burebista, chiar un istoric profesionist ca 
Ion Horaţiu Crişan neezitând să scrie despre regele dac cuvinte omagiale în 
genul celor adresate dictatorului comunist. Astfel, Burebista ar fi fost „animat de 
fierbintea dorinţă a ridicării neamului său. Acestuia i-a închinat întreaga lui 
activitate, pe plan intern şi extern, întreaga lui viaţă". 289 Aşa se exprimau, 
adresându-se marelui conducător, şi activiştii de partid, la congrese şi plenare. 
Să remarcăm avatarurile panteonului „simplificat" al românilor: Traian-Carol I la 
1900, Bălcescu-Gheorghiu-Dej în anii '50, Burebista-Ceauşescu în 1980. 

S-au depus eforturi şi pentru identificarea regilor daci de la Burebista la 
Decebal. Continuitatea statală necesita o dinastie. Fără a intra în detaliile acestei 
spinoase chestiuni, ne mărginim să consemnăm amuzanta aventură a 
personajului Scorilo, devenit peste noapte tatăl lui Decebal. La originea acestei 
promovări se află „gluma ştiinţifică" a lui Constantin Daicoviciu, care a interpretat 
ştampila pe un vas dacic cu cuvintele „Decebalus per Scorilo", în sensul de 
„Decebal, fiul lui Scorilo" (per însemnând, chipurile, în dacă, „copil", prin analogie 
cu latinescul puer). Un Scorilo, prea puţin precizat, apare şi la autorul roman 
Frontinus, dar aşezarea lui într-o filiaţie dinastică bine definită îi conferă un plus 
de prestigiu şi de semnificaţie. Până într-acolo încât pe soclul unui monument al 
lui Decebal stă înscrisă solemna formulă „Decebalus per Scorilo". Meşteşugarul 
care a imprimat ştampila nici nu a visat impactul peste milenii al banatului său 
gest! 

Producţia cinematografică, strict ideologizată şi atent controlată, poate oferi un 
bun barometru al cotei personalităţilor. Filmul istoric al epocii comuniste 
debutează în 1963 cu Tudor, operă respirând încă ideologia anilor '50, chiar dacă 
într-o manieră atenuată (ruşii - buni prieteni; francezii, englezii şi germanii - 
susţinători ai turcilor; boierii, toţi răi, indiferent de naţionalitate; conflictul - strict 
social); urmează, în 1967 şi 1968, ecranizarea originilor: Dacii şi Columna; după 
care, cârmuitorii de prim rang devin rând pe rând eroi de film, într-o viziune 
accentuat patriotică şi actualizată: Minai Viteazul (1971), Ştefan cel Mare. Vaslui 
1475 (1975), Dimitrie Cantemir (1975), Vlad Ţepeş (1978), Burebista (1980), 
Mircea cel Mare (1989). 

în 1975, Programul partidului comunist nominaliza următoarele personalităţi, 
într-un amestec caracteristic de ideologie marxist-leninistă şi naţionalism: 
Burebista, Decebal, Mircea, Ştefan, Mihai, Gheorghe Doja, Horea, Cloşca şi Cri - 



Ion Horaţiu Crişan, op. cit, p. 495. 



şan, Cuza, fără a fi uitaţi însă fondatorii comunismului: Marx, Engels, Lenin 
(ultimul menţionat de mai multe ori). 

Spre sfârşitul epocii comuniste, doi responsabili ideologici specializaţi în 
istorie, Mircea Muşat şi Ion Pătroiu, înşirau astfel marile epoci din istoria 
naţională, fiecare purtând numele personalităţii dominante: Burebista, Decebal, 
Mircea, Ştefan, Mihai, Brâncoveanu, Cuza şi Ceauşescu (puţin diferită fiind lista 
marilor conducători, unde sunt menţionaţi Dromihete, Burebista, Decebal, Mircea, 
lancu, Ştefan, Neagoe Basarab, Mihai, Brâncoveanu şi Cuza). Toate nu făceau 
de altfel decât să conducă la Ceauşescu, la „epoca demnităţii şi împlinirii marilor 
idealuri naţionale". 290 

într-o formă mai succintă este exprimat panteonul de pictorul Constantin 
Piliuţă, în compoziţia intitulată Primul preşedinte. Ceauşescu, cu sceptrul în 
mână, purtând eşarfa tricoloră dar având în faţă şi stema partidului, apare pe un 
fundal unde sunt reprezentaţi Burebista, Mircea, Mihai, Ştefan şi Cuza. Cum se 
vede, ca şi în exemplele anterioare, numai suverani! 

Pentru o ilustrare completă şi sistematică a cotei personalităţilor în ultimii ani 
de dictatură comunistă, suita de busturi înşirate în faţa Muzeului Militar Naţional 
din Bucureşti ne poate servi drept ghid oficial şi competent, lată cum sunt dispuse 
marile figuri ale istoriei: Dromihete şi Burebista; Decebal şi Traian; Gelu, Glad şi 
Menumorut; Basarab, Roland Borşa şi Bogdan; Mircea cel Bătrân şi Alexandru 
cel Bun; lancu de Hunedoara, Ştefan cel Mare şi Vlad Ţepeş; Mihai Viteazul; 
Dimitrie Cantemir, Constantin Brâncoveanu şi Francisc Râkoczi al ll-lea; Horea, 
Cloşca şi Crişan; Tudor Vladimirescu; Bălcescu şi Avram lancu; Kogălniceanu şi 
Cuza. 

Selecţia şi gruparea eroilor invită la un comentariu. Nu mai revenim asupra 
suveranilor daci, a căror cotă în creştere deja am constatat-o. Este de remarcat 
însă, cu deosebire, savantul echilibru între provinciile româneşti, cu situarea 
Transilvaniei, ca ţară românească, pe acelaşi plan cu celelalte două principate 
(legendele folosind de altfel amintita terminologie: Ţara Românească Muntenia, 
Ţara Românească Moldova, Ţara Românească Transilvania); graţie grupurilor de 
trei (Gelu, Glad şi Menumorut; Horea, Cloşca şi Crişan), eroii transilvăneni sunt 
chiar mai numeroşi decât muntenii sau moldovenii, ilustrare a obsesiei transilvane 
şi fobiei ungare accentuate spre sfârşitul erei Ceauşescu. Chiar principii unguri ai 
Transilvaniei se integrează planului românesc. Câţi români au auzit de Roland 
Borşa, voievod transilvănean de la sfârşitul secolului al Xlll-lea? Acum nu numai 
că au ocazia să audă, ci şi să-l vadă, şi mai ales să-l vadă brusc integrat în 
panteon. Cineva trebuia să reprezinte „Ţara Românească Transilvania", alături de 
principii întemeietori Basarab şi Bogdan. Ca şi ei, Roland Borşa devine fondator 
al unei Transilvanii - lămureşte placa explicativă -, în luptă pentru câştigarea 
deplinei independenţe faţă de Ungaria (după care urma probabil să se unească 
cu Ţara Românească şi Moldova... Din păcate inexistente la acea dată). 

Merită consemnată de asemenea absenţa tradiţionalului „cuplu" Matei 
Basarab-Vasile Lupu, sancţionaţi, probabil, pentru a nu fi înţeles necesitatea 



290 Mircea Muşat şi Ion Pătroiu, „Epoca demnităţii şi împlinirii marilor idealuri naţionale", în 
Marele Mircea Voievod (coordonator Ion Pătroiu), Bucureşti, 1987, pp. 518-525. 



solidarităţii româneşti. Tot de raportat la ideologie este şi selecţia de secol XIX, 
deplasată dinspre „principi" spre „revoluţionari", şi nu spre oricare dintre 
revoluţionari, ci spre cei „oficializaţi": Bălcescu, Avram lancu, Kogălniceanu. 

Dar ceea ce frapează în primul rând, aici, ca în oricare altă înşiruire de 
personaje providenţiale invocate în era Ceauşescu este faptul că defilarea lor se 
încheie o dată cu Cuza la 1866. între Cuza şi Ceauşescu se întinde un teren arid, 
producător de eroi secundari, dar nicidecum de exponenţi ai destinului românesc, 
creatori de istorie. Acest „deşert" traversat de naţiunea română dă sens unei 
aşteptări de natură mesianică, pune în lumină urgenţa actului salvator, amplifică 
nemăsurat statura dictatorului, comparabil nu cu oamenii mărunţi ai vremii, ci cu 
eroii din vechime, intraţi deja în epopee. De altfel, o „recomandare" expresă cerea 
ca portretele istorice prezente în instituţiile publice să se oprească la momentul 
Cuza. 

O bogată ilustrare a tratamentului diferenţiat aplicat „marilor oameni" de la o 
epocă la alta ne-o oferă colecţia de Povestiri istorice publicată în trei volume 
(între 1982 şi 1984) de prolificul popularizator Dumitru Almaş (lucrare împodobită 
cu magnifice ilustraţii în culori, la fel de utile ca şi textul pentru investigaţia 
noastră). Copiilor li se înfăţişează mai întâi gloria milenară a dacilor, apoi a 
românilor, prin personalitatea şi chipul regilor antici şi voievozilor medievali; 
pentru epoca modernă se petrece tranziţia revoluţionară, apelându-se exclusiv la 
Horea, Cloşca şi Crişan, Tudor Vladimirescu, Bălcescu, Avram lancu şi, evident, 
la Cuza. Apoi, istoria nu mai pare făcută, nici măcar simbolizată, de marii oameni, 
ci de eroi de rangul doi sau trei, sau chiar de personaje obişnuite „din popor", 
inventate ad hoc pentru a suplini lipsa celor mari. La 1877, atacul Plevnei se 
ilustrează prin jertfa maiorilor Şonţu şi Constantin Ene şi a căpitanului Valter 
Mărăcineanu. Parcă lipseşte totuşi cineva. E ca şi cum s-ar vorbi despre Vaslui 
fără Ştefan, despre Călugăreni fără Mihai! La 1918, evenimentul apare şi mai 
anonim: mulţimea se adună la Alba lulia, dar numai mulţimea, niciun nume (iar 
ampla ilustraţie, pe două pagini, pusă în faţa ochilor copiilor, înfăţişează la tribună 
un personaj oarecare, care nu seamănă cu niciunul dintre oamenii politici sau 
clericii ardeleni, înfăptuitori ai Unirii). Ca să se facă măsură dreaptă, sunt complet 
eliminaţi şi liderii socialişti şi comunişti. Doar personalităţile culturale par admise, 
figuri oricum secundare într-un panteon orientat politic. Terenul este astfel 
pregătit pentru un final apoteotic: ultimele povestiri îl au ca erou pe Ceauşescu, 
prezentat şi în imagini, singur sau cu soţia, pe fundalul măreţelor realizări ale 
socialismului şi înconjurat de muncitori cu faţa luminoasă sau de o mulţime 
entuziastă. 

Se observă astfel sensul şi limitele revenirii la figurile panteonului tradiţional, 
după faza respingerii în bloc a anilor '50. Dinastiei şi marilor oameni politici 
„burghezi" intrarea le este refuzată. Se remarcă, este drept, de-a lungul domniei 
lui Ceauşescu, o oarecare îndulcire, treptată, a judecăţilor privitoare la 
personalităţile excluse, în ritmul „ameliorării" generale a istoriei româneşti. 
„Reabilitarea" lor este însă relativă, limitată la menţiuni fugare în manuale sau 
într-o tratare ceva mai detaliată doar în textele de specialitate, şi nu lipsită de 
note critice, adesea vehemente. 



S-a putut astfel constata o oarecare revenire a lui Carol I. Desigur, totul este 
relativ: primul rege al României se bucură de un adevărat tratament de favoare la 
1980 dacă îl comparăm cu insultele ce-i erau adresate la 1950. Este mai ales, cât 
de cât, consemnat rolul lui la 1877. Ceea ce nu împiedică manualul şcolar să-l 
acuze de „trădare" (cu privire la momentul 1870) şi să-l caracterizeze drept „spirit 
prusac reacţionar" 291 (rămânând altminteri de discutat „prusianismul" lui Carol, 
german catolic din sud!). Atunci când un istoric scrie o carte despre monarhie, 
abundenţa judecăţilor severe (cum ar fi îmbogăţirea lui Carol prin „exploatarea 
maselor de oameni ai muncii") şi reliefarea republicanismului fervent al românilor 
nu par suficiente: cartea nu poate suporta, pe copertă sau pe foaia de titlu, nimic 
privitor la regi sau la dinastie; se va intitula în consecinţă, simplu şi elocvent, 
Contribuţii privind viaţa politică din România. Evoluţia formei de guvernământ în 
istoria modernă şi contemporană! 292 De un tratament similar au parte Brătienii şi 
ceilalţi oameni politici proeminenţi. Unii sunt încă şi mai rău văzuţi, mai ales dacă 
au murit în închisorile comuniste, ca luliu Maniu, căruia îi este refuzat din această 
cauză, apoi minimalizat, rolul la 1918, situaţie care, trebuind totuşi invocată o 
personalitate simbolică, îl propulsează mult deasupra celorlalţi pe Vasile Goldiş 
(cum se întâmplase, păstrând proporţiile, cu Bălcescu la 1848); spre sfârşitul 
perioadei, aprecierile privitoare la Maniu aveau să fie îndulcite, cum aproape totul 
se „îndulcea". Semireabilitarea lui Antonescu, pe care am menţionat-o deja, se 
înscrie în aceeaşi strategie, a reinserării relative şi discrete a mari lor oameni de 
stat în istoria naţională, la o cotă suficient de modestă pentru a nu pune în 
discuţie unicitatea Conducătorului. 

Eroii comunişti aveau să sufere, în măsură încă şi mai mare ca pe vremea lui 
Dej, din pricina hipertrofierii staturii lui Ceauşescu. Gheorghiu-Dej însuşi, căruia 
nu i s-a ridicat niciun monument din cele câteva făgăduite, cunoaşte o cădere 
rapidă şi brutală. Din lider necontestat al comunismului românesc, este drastic 
limitat la momentul Griviţa 1933. Locul lui este abia ceva mai răsărit decât al unui 
ilegalist de rând. Nu întârzie nici criticile privitoare la anii '50, menite să pună în 
evidenţă „comunismul de omenie" al lui Ceauşescu prin raportare la comunismul 
mai puţin omenos al liderului dispărut. Coborârea lui Dej a fost însoţită de 
ascensiunea - prudent oprită înainte de vârf - a lui Lucreţiu Pătrăşcanu, menit a 
simboliza faţa naţională a comunismului românesc şi a-l servi pe Ceauşescu în 
propria-i reglare de conturi cu „oamenii lui Dej" şi chiar cu memoria acestuia. A 
existat un „moment Pătrăşcanu" în jurul anului 1970, repede depăşit, o dată ce 
victima lui Dej risca să umbrească, cât de cât, gloria conducătorului care nu mai 
admitea rival. Mai sigură s-a dovedit poziţia lui Petru Groza, poate şi datorită 
faptului că nu a fost decât un foarte preţios „tovarăş de drum", neimplicat în 
scandalurile aparatului de partid; Groza a beneficiat şi de una dintre rarile statui 

ridicate de comunişti în cinstea propriilor revoluţionari, doborâtă concomitent cu 
monumentul lui Lenin. 

Cu trecerea anilor, eroii ilegalişti au intrat tot mai mult în umbră. Pentru 
pitorescul lui, cazul lui Vasile Roaită merită o menţiune. Adolescentul erou a 
dispărut pur şi simplu la un moment dat (fiindu-i eliminată până şi fotografia din 
manualele de istorie). Zvonurile nu au întârziat: fie că nici nu ar fi existat un 
Roaită la Griviţa în 1933, fie că micul trăgător de sirenă, nu chiar atât de inocent, 
ar fi acţionat ca informator al Siguranţei... Indiferent cine a fost sau n-a fost 
Roaită cu adevărat, cauza dispariţiei sale este mult mai simplă, chiar bătătoare la 
ochi. „Copilul erou" a devenit însuşi Ceauşescu, şi nu era loc pentru doi! într- 
adevăr, Ceauşescu s-a instalat în poziţia primă a mişcării comuniste, pe care o 
deţinuse mai înainte Gheorghiu-Dej. Singura dificultate - dar mitologia nu 
cunoaşte dificultăţi - consta în faptul că Gheorghiu-Dej era adult în perioada 
„marilor lupte", iar Ceauşescu abia copil sau adolescent. S-a putut totuşi afla că el 
şi-a început cariera revoluţionară, stârnind uimire şi admiraţie, încă de la 14 ani, 
poate chiar mai timpuriu. Tot mai multe fapte eroice comuniste din anii '30 au 
ajuns să-i fie atribuite. Printre ele, la loc de cinste, momentul 1 mai 1939; 
serbarea de atunci, organizată prin bresle de regimul de dictatură regală, s-a 
transformat în cea mai mare manifestaţie europeană antifascistă şi 
antirăzboinică, iar principalul său organizator a devenit Ceauşescu, în strânsă 
colaborare cu cea destinată să-i fie soţie. S-a recurs şi la plăsmuirea unui 
fotomontaj unde, în mijlocul mulţimii, apărea capul viitorului dictator, într-o poziţie 
cam nefirească, dovedind o oarecare neglijenţă în prelucrarea imaginii. încă puţin 
şi, coborând în timp, Ceauşescu şi-ar fi dat mâna cu Cuza, punând astfel capăt 
relativei discontinuităţi din istoria recentă a României. 

într-o epocă aproape golită de substanţă „eroică", singurul personaj a cărui 
mitificare s-a considerat utilă, spre sfârşitul anilor '60, a fost Nicolae Titulescu. 
Mitul Titulescu, asemănător întrucâtva cu mitul Bălcescu din perioada anterioară 
(chiar dacă la proporţii mai modeste), a avut darul, insuflat de o ideologie a 
valorilor absolute, de a eclipsa sau culpabiliza pe ceilalţi actori ai epocii 
respective, judecaţi în raport cu adevărul întruchipat în personajul mitificat. 
Neimplicat (cel puţin în varianta mitologică) în conflictele politicianiste interne, 
promotor al unei active diplomaţii europene şi mondiale, mai curând în spiritul 
unei mari puteri decât al unui stat mic sau mijlociu (precursor, aşadar, al ambiţiilor 
planetare ale lui Ceauşescu), denunţător al agresiunilor fasciste, dar moderat 
(pentru a nu spune naiv) în raporturile cu comunismul, cu Uniunea Sovietică în 
particular, Titulescu prezenta un seducător evantai de trăsături susceptibile de 
recuperare şi mitificare. Nu însă până la a deveni egalul lui Burebista, Cuza sau 
Ceauşescu! 

La Ceauşescu totul apare lipsit de măsură: pretenţia lui de a fonda o Românie 
cu totul alta (până la deplina modificare a peisajului urban şi rural, şi chiar a 
echilibrelor geografice), concomitent cu raportarea obsesivă la marii exponenţi ai 
unui destin românesc imuabil, dialectică derutantă însemnând în acelaşi timp 
identificarea cu istoria şi anularea ei. în cazul lui impresionează discrepanţele: 
între trecutul idealizat şi prezentul real, sau pur şi simplu între vulgaritatea 



cuplului prezidenţial şi figurile mitice invocate. Impresionează, evident, şi 
masivitatea propagandei, a „spălării creierelor" prin şuvoiul pseudoistoric cu care 
a fost inundată conştiinţa românească. 

Mecanismul în sine este însă cel bine ştiut. L-am întâlnit şi la Dej, în ciuda 
reputaţiei de înţelepciune şi modestie care s-a dorit a se ţese în jurul lui. L-am 
întâlnit şi la regii României, desigur în alt context, păstrând o altă măsură şi 
raportat la alte modele reale, dar nu mai puţin fidel regulilor imuabile de 
funcţionare. De fiecare dată, ipostaze îngemănate, trecute şi prezente, ale 
personajului providenţial, garant al echilibrului social şi intereselor naţiunii, 
călăuzitorul ei pe drumul dificil al istoriei. Principii de pe vremuri îi susţin pe 
principii de astăzi (într-o continuitate mitologică cu atât mai necesară cu cât 
societatea reală traversează faze de ruptură). Istoria este un instrument al Puterii. 

Personalizarea concomitentă a trecutului şi a prezentului găseşte un ecou 
favorabil în opinia românească. Până la urmă, românii poate că nu au fost şi nici 
nu sunt cu adevărat monarhişti sau republicani. Mulţi dintre ei simt nevoia să se 
încredinţeze celui care se află Sus, indiferent de numele şi de titlul lui. lată o 
posibilă cheie a contradictoriilor evoluţii politice româneşti din ultimul secol. 



Capitolul VII După 1989 



Ruptură sau continuitate? 

Anii care s-au scurs după 1989 se remarcă prin adaptarea mitologiei istorice şi 
politice, şi îndeosebi a secţiunii contemporane a panteonului naţional, la 
pluralismul politic afirmat cu atâta vigoare în urma prăbuşirii comunismului. 
Conflictele politice se prelungesc în conflicte istorice. Astfel, confruntarea 
spectaculoasă dintre două mituri contradictorii: regele Mihai şi mareşalul 
Antonescu, transpune în termeni istorici şi mitologiei o fisură fundamentală care 
străbate societatea românească de astăzi. 293 

Regele Mihai, alungat de comunişti la 30 decembrie 1947, a devenit un simbol 
pentru mulţi dintre susţinătorii anticomunismului şi democraţiei. El apare învestit 
cu misiunea sacră a Salvatorului („Monarhia salvează România!"), a celui menit 
să readucă ţara pe făgaşul firesc al istoriei sale. Vizita întreprinsă în România, cu 
ocazia sărbătorilor de Paşte din aprilie 1992, a pus în evidenţă, prin proporţiile şi 
fervoarea manifestaţiei publice, ca şi prin înalta încărcătură simbolică şi religioasă 
a evenimentului, un grad cu totul remarcabil de mitificare a persoanei, funcţiei şi 
misiunii sale istorice. 294 

Cazul mareşalului Antonescu este mult mai complex. Considerat, în primele 
decenii de comunism, ca trădător al intereselor naţionale şi criminal de război, el 
a cunoscut, după cum am văzut, un relativ proces de reabilitare pe măsura 
angajării naţionaliste a regimului comunist şi a desprinderii sale de Moscova. 
După 1989, opiniile s-au putut exprima în deplinătatea lor. Potrivit unui sondaj dat 
publicităţii la 9 mai 1995, 62% dintre români par a avea o părere bună despre 
mareşal (aşezat înaintea oricărui alt lider al celui de-al Doilea Război Mondial, 
Hitler beneficiind de 2% păreri favorabile, Stalin şi Mussolini de 5%, Churchill de 
26% şi Roosevelt de 31%; ultimii doi plătesc, fireşte, pentru „trădarea" de la 
lalta). 295 Printre cei care îl apreciază pe Antonescu se numără cu siguranţă şi 
anticomunişti (în consonanţă cu ideologia profesată de mareşal!), ca şi persoane 
care doresc pur şi simplu restituirea unei istorii multă vreme ocultate. Nucleul dur 
al susţinătorilor, al susţinătorilor vehemenţi şi chiar agresivi, îl formează însă - 
extraordinar paradox! - continuatorii celor care l-au trimis pe Mareşal în 1946 în 
faţa plutonului de execuţie. Foştii naţional-comunişti, cei care declanşaseră 
procesul de reabilitare înainte de 1989, admiră acum în mod ostentativ virtuţile 
naţionaliste şi autoritare ale guvernării Antonescu. Pentru România Mare, de 
pildă, Antonescu şi Ceauşescu aparţin aceluiaşi detaşament sacru de „apostoli ai 

293 Leonard Drulă, „Ion Antonescu şi Mihai I. între istorie şi politică", în Mituri istorice 
româneşti, pp. 220-254. 

294 Confruntarea dintre mitul regal şi contra-mitul antimonarhic evidenţiată cu prilejul 
acestei vizite este analizată de Mihai Coman: „La Ritualisation de la visite du Roi Mihai l er 
a I' occasion des Pâques", în Analele Universităţii Bucureşti, istorie, 1993-1994, pp. 79-89. 

295 Evenimentul zilei, 9 mai 1 995. 



neamului care au pierit de moarte violentă jertfiţi pe altarul patriei". 296 

Antiteza Rege-Mareşal este exacerbată de susţinătorii necondiţionali ai celui 
din urmă. Pentru ei, regele Mihai a fost un trădător, dovadă decorarea lui de către 
Stalin. 297 Un moment forte al acestei operaţiuni de denigrare l-a constituit mon- 
tajul „documentar" prezentat pe postul oficial de televiziune, în numele guvernului, 
la 30 decembrie 1993, cu imaginea idealizată a lui Antonescu, luptător şi martir, 
în contrast cu regele Mihai, trădător prosovietic şi criminal! Cum se vede, rolul 
postum al lui Antonescu este multiplu: el susţine (desigur, fără ca cineva să-i fi 
cerut învoirea) tendinţele autoritare, autohtoniste şi xenofobe, fiind şi un bun 
instrument îndreptat împotriva regelui, devenit, în locul comuniştilor, principalul 
responsabil pentru executarea sa. 

Marile orientări politice îşi cultivă propriii eroi: regii, Brătienii sau luliu Maniu; 
celui din urmă i s-a alăturat atât de nedreptăţitul în timpul vieţii Corneliu Coposu, 
a cărui moarte, în 1995, a închegat, ca prin farmec, un moment de solidaritate 
naţională, excepţională secvenţă mitică, explicabilă, atât cât se poate mitul 
explica, prin „ireala" dezinteresare a celui dispărut, într-o lume a intereselor 
meschine. 

Dintre eroii tradiţionali, o semnificativă ascensiune cunoaşte Avram lancu, în 
contextul confruntării româno-maghiare, reanimată şi întreţinută cu grija după 
1989 (dificultăţile interne şi discutabilele soluţii de guvernare având nevoie de un 
„celălalt" pentru a le justifica). La Cluj s-a ajuns la un inedit război al statuilor: 
Avram lancu contra lui Matei Corvin (cel din urmă ameninţat şi de excavarea 
presupusului for roman, alt simbol al românităţii). Festivităţile de la Ţebea din 
septembrie 1996, desfăşurate pe fundalul semnării - în sfârşit! - a tratatului 
româno-ungar, au dat naştere, în jurul mormântului lui Avram lancu, la polemici 
aprinse, opoziţia de toate nuanţele denunţând confiscarea oficială a eroului, iar 
intransigenţii Partidului Unităţii Naţionale acuzându-şi foştii colegi de guvernare, 
hotărâţi între timp să joace cartea europeană, de trădarea idealurilor naţionale 
simbolizate prin marele luptător de la 1848. 

Dar, oricât de larg ar fi evantaiul actual al eroilor şi simbolurilor, cert este că 
discursul oficial (sesizabil îndeosebi în frecventele evocări istorice ale televiziunii 
oficiale, ca şi în manualele şcolare) continuă, uneori chiar amplificând, elementele 
fundamentale ale discursului prerevoluţionar. Nicicând nu a fost invocat mai 
frecvent şi mai admirativ Titulescu; contemporanii săi, Brătianu, Maniu, fără a mai 
vorbi despre regele Ferdinand, ieşiţi, fireşte, la lumina zilei, rămân totuşi pe un 
plan secundar faţă de mult mediatizata personalitate a politicii externe româneşti. 
Cazul lui Carol I este de asemenea semnificativ: el apare victimă a unei insolubile 
nepotriviri între recunoaşterea, greu de evitat, a dimensiunii sale istorice (pe care 



Almanahul România Mare, 1996; pe copertă figurează chipul celor doisprezece apostoli 
ai neamului: Decebal, Vlad Ţepeş, loan Vodă cel Cumplit, Mihai Viteazul, Constantin 
Brâncoveanu, Grigore Ghica, Horea, Tudor Vladimirescu, Ecaterina Teodoroiu, Nicolae 
lorga, Ion Antonescu, Nicolae Ceauşescu. 

297 I. C. Drăgan, op. cit.; două titluri semnificative de capitole: „Mareşalul Antonescu şi 
războiul sfânt, 1941-1944" şi „Trădarea regelui Mihai şi decorarea lui de către Stalin" (este 
reprodusă, pe o pagină întreagă, până şi decoraţia primită de rege!). 



chiar comunismul ultimelor decenii o acceptase parţial) şi simbolizarea, prin el, a 
unei monarhii pe care oficialitatea nu are motive să o prezinte într-o lumină prea 
favorabilă. Reabilitarea, în acest caz, ca şi în cazul lui Ferdinand, s-a oprit 
departe de vechiul mit dinastie, personajul emblematic oficial al constituirii 
României moderne rămânând, fără rival, Cuza. 298 

O plimbare prin sălile Muzeului de Istorie Naţională din Bucureşti ilustrează 
rezistenţa la schimbare. După ani de zile, totul arată la fel ca înainte de 1989; s-a 
închis doar secţiunea contemporană (după 1918), ceea ce rezolvă pentru 
moment orice controversă, şi s-au adăugat câteva vitrine consacrate regilor Carol 
I şi Ferdinand şi reginei Măria, precum şi mareşalului Averescu. în rest, nici cea 
mai mică modificare într-un discurs structurat în sensul luptei de clasă (un şir 
incredibil de lung de răscoale ţărăneşti!) şi al unei depline unităţi din cele mai 
vechi timpuri. 

O analiză atentă a discursului oficial este de natură să pună în lumină 
persistenţa unor atitudini izolaţioniste adânc înrădăcinate sub aparenta aderare la 
valorile europene. Continuă să se practice o reconstituire a trecutului care 
amplifică factorii autohtoni în defavoarea dinamicii şi înrâuririlor europene. Să 
dăm un exemplu. România a aderat în 1993 la comunitatea statelor francofone, 
dar niciun tânăr român nu ar putea afla din manualul de istorie originile acestei 
francofonii (relative, de altfel). Manualele şcolare „unice" editate după 1989 
(întocmai celor publicate în anii comunismului, dar spre deosebire de manualele 
mai vechi) evită să vorbească despre influenţa franceză, deşi aceasta a 
transformat radical în secolul al XlX-lea cultura românească (şi chiar limba 
română). Modernizarea este explicată exclusiv prin factori interni, ceea ce nu 
corespunde istoriei reale, dar corespunde foarte bine unei obsesii de dinainte de 
1989. O abordare similară se constată şi în definirea culturii româneşti medievale, 
prin estomparea modelului slavo-bizantin, în favoarea unei sinteze autohtone 
particulare, văzută ca punte între Răsărit şi Apus. 

în această perspectivă a continuării filonului mitologic prerevoluţionar, trebuie 
înţeleasă şi polemica în jurul manualului lui P. P. Panaitescu: Istoria românilor, 



A se vedea în acest sens şi lucrarea lui loan Scurtu, Monarhia în România, 1866-1947, 
Editura Danubius, Bucureşti, 1991, întru nimic mai favorabilă instituţiei monarhice decât 
volumul, pe care îl rezumă, publicat în 1988 (Contribuţii privind viaţa politică din 
România...). în mod curios, dar semnificativ, primele pagini ale cărţii tratează despre... 
tradiţia republicană. La sfârşit, se propune un tabel statistic privitor la evoluţia regimurilor 
politice europene din 1866 până în prezent (21 de monarhii şi două republici în 1866, 11 
monarhii şi 22 de republici în 1 991 ; iar în întreaga lume, tot în 1 991 , 118 republici şi 44 de 
monarhii), concluzia implicită fiind căderea în desuetudine a regimurilor monarhice. în fapt, 
pare legitimă o altă abordare statistică, fiindcă, orice s-ar zice, nu se pot compara Albania 
cu Suedia şi nici Somalia cu Japonia. Singurul model de dezvoltare îl reprezintă astăzi 
lumea occidentală. Or, jumătatea de vest a Europei este egal împărţită între republici şi 
monarhii. Balanţa înclină chiar spre principiul monarhie, dacă adăugăm statele 
extraeuropene puternic industrializate şi cu regim democratic incontestabil: Statele Unite 
(republică), Canada, Japonia, Australia şi Noua Zeelandă (monarhii). De aici nu decurge 
vreo şansă istorică suplimentară pentru sistemul dinastie. înseamnă doar că aşa se 
prezintă statistica! 



editat înaintea instaurării regimului comunist şi reintrodus în 1990, în locul manu- 
alelor epocii Ceauşescu. Un val de proteste a dus în cele din urmă la retragerea 
sa. S-a invocat neconcordanţa cu cercetările recente, dar motivul real a fost tipul 
de discurs, cu totul altul decât cel practicat de mitologia naţional-comunistă. Deşi 
publicat într-o perioadă puternic marcată de spirit patriotic (ediţia a Vl-a, 
reprodusă în 1990, data din 1943, aşadar din vremea războiului şi a lui 
Antonescu) şi deşi Panaitescu însuşi se lăsase sedus de ideologia legionară 
(căreia nu i s-ar putea imputa absenţa naţionalismului!), manualul se remarcă 
printr-o atitudine demitologizantă. Autorul situează formarea poporului român pe 
ambele maluri ale Dunării, pune în evidenţă influenţa slavă în Evul Mediu, îl 
tratează pe Vlad Ţepeş drept degenerat, nu acceptă conştiinţa naţională a lui 
Mihai Viteazul, insistă asupra modelului francez în secolul al XlX-lea... Tot atâtea 
puncte pe care nu le vom mai regăsi în noile manuale introduse în 1992-1993, 
dispuse uşor să sacrifice spiritul critic în favoarea autohtonismului şi a vechilor 
clişee mitice. 

întotdeauna uniţi? 

Unitatea şi autoritatea sunt principii nu mai puţin vehiculate în prezent ca 
înainte de 1989. De la Vlad Ţepeş la Antonescu, galeria eroilor autoritari este 
puternic pusă în valoare. Urmare a tradiţiei şi a obişnuinţei, dar nu mai puţin a 
unei propagande insistente, românii par mai atraşi de simbolurile specifice 
coeziunii naţionale şi autorităţii decât de cele caracteristice unei vieţi democratice. 
Este semnificativ faptul că, cel puţin potrivit sondajelor (a căror acurateţe nu o 
discutăm), cele mai respectate, şi încă de departe, instituţii ale ţării sunt Armata şi 
Biserica, creditate, în aprilie 1996, cu 92%, respectiv 89%, sufragii favorabile; la 
polul opus, acelaşi sondaj situează Parlamentul cu numai 28% opinii în favoarea 
sa. 299 Meritele, insuficienţele sau partea de vină a instituţiilor respective nu au a fi 
discutate aici. Singurul lucru care ne interesează este imaginarul politic şi, sub 
acest aspect, nu poate fi decât frapantă orientarea majorităţii spre instituţii nu 
neapărat specifice actului democratic (chiar dacă îşi au, incontestabil, locul în 
acest sistem), dublată de respingerea masivă a instituţiei democratice prin 
excelenţă, care este parlamentul. între pluralism şi democraţie pe de o parte, 
coeziune şi ordine pe de altă parte, majoritatea pare a înclina spre valorile din 
urmă (sau, dacă nu înclină de la sine, este îndemnată să o facă). 

Revenirea în forţă a Bisericii merită un comentariu. Câţi români îndrăzneau să 
se declare credincioşi înainte de 1989? câţi îndrăznesc să se declare atei sau 
sceptici astăzi? în ritualul comemorărilor istorice, Biserica ortodoxă este mereu 
prezentă; s-a generalizat sistemul parastaselor, până şi în amintirea unor eroi 
care au trăit cu veacuri în urmă. Canonizarea în 1992 a lui Ştefan cel Mare şi a lui 
Constantin Brâncoveanu a marcat o dată importantă în procesul îmbinării istoriei 
naţionale cu ortodoxia. Este în perspectivă şi canonizarea lui Mihai Viteazul, 



299 Sondaj publicat în Evenimentul zilei, 12 aprilie 1996. în octombrie 1996, Armata scade 
totuşi la 76%, iar Biserica la 83%. 



invocându-se de altfel şi o apariţie miraculoasă a chipului său (comentată, printre 
alţii, la televiziune, de însuşi comandantul Muzeului Militar Naţional). Panteonul şi 
calendarul bisericesc tind astfel să fuzioneze. Discursul religios despre istorie 
ocupă terenul lăsat liber de defuncta ideologie totalitară. Implicarea ortodoxiei 
consolidează valorile istorice naţionale a căror credibilitate risca să fie afectată în 
urma deprecierii propagandei comuniste şi confuziei ideologice care a urmat. 
Identificarea, cam sumară, a românismului cu ortodoxia (susceptibilă, în ultimă 
instanţă, de a-i jigni sau marginaliza pe românii de alte religii) apare astăzi ca un 
procedeu privilegiat de afirmare a coeziunii naţionale. 

Din zona Puterii, se aude un discurs istorico-politic care subliniază cu 
insistenţă ideea de unitate şi chiar de unanimitate naţională în jurul unor valori, 
atitudini politice şi personalităţi. Se repetă adesea că în marile probleme 
naţionale românii au fost în totdeauna solidari, formulă abilă, aparent greu de 
contestat de un adevărat patriot, dar perfect neadevărată! în Evul Mediu, cum am 
arătat deja, principatele române s-au înfruntat adesea. Iar în secolul nostru 
societatea românească s-a dovedit mai curând divizată decât unită. O hotărâre 
crucială, în urma căreia avea să se constituie România Mare, a fost intrarea în 
război în 1916 împotriva Puterilor Centrale. Contrar mitului unei cvasiunanimităţi 
româneşti în acţiunea care viza eliberarea Transilvaniei, se poate constata că o 
parte deloc neglijabilă a elitei politice şi intelectuale nu a agreat această orientare 
politică, iar unele voci s-au pronunţat hotărât împotriva ei (chiar dacă teoretic toţi 
împărtăşeau, dar fiecare în felul său, „idealul naţional"). 300 Ce să mai spunem 
despre al Doilea Război Mondial? Se poate afirma că toţi românii au aprobat 
entuziast intrarea în război alături de Germania în 1941, şi din nou toţi românii, şi 
la fel de entuziast, întoarcerea armelor împotriva Germaniei în 1944? Dar 
instaurarea comunismului? A fost susţinută de toţi românii? Sau a fost combătută 
de toţi românii? De fapt, în anii comunismului s-a adâncit o mai veche linie de 
fractură; vechea elită a fost pulverizată şi o nouă elită s-a ridicat din straturile mai 
de jos ale societăţii. Proces care a împărţit România în două, aşa încât putem 
vorbi astăzi (în sens politic şi cultural) despre „două Românii", aşa cum se 
vorbeşte, de la Revoluţia din 1789 încoace, despre „cele două Franţe". 

Nimic, de altfel, ieşit din comun în toate acestea. Unanimitatea naţională este 



Dintre oamenii politici, au optat pentru soluţia „cealaltă": P. P. Carp, Titu Maiorescu, 
Alexandru Marghiloman, Constantin Stere... Galeria marilor istorici ai momentului cuprinde 
şase nume: A. D. Xenopol, Dimitrie Onciul, loan Bogdan, Nicolae lorga, Constantin 
Giurescu, Vasile Pârvan. Dintre aceştia, numai lorga a militat activ pentru intrarea în 
acţiune (ar fi făcut-o şi Xenopol, însă boala l-a împiedicat); comportamentul celorlalţi poate 
fi apreciat drept „rezervat". Dintre scriitori, în mod paradoxal, cei doi mari clasici 
transilvăneni: loan Slavici şi George Coşbuc, nu s-au înscris în lupta pentru unirea politică. 
Mai mult chiar, Slavici a publicat articole „progermane" în presa din timpul ocupaţiei; la fel 
au procedat Tudor Arghezi, Gala Galaction, D. D. Pătrăşcanu... Dintre savanţi, Grigore 
Antipa a colaborat cu autorităţile germane, Simion Mehedinţi a fost ministru în guvernul 
Marghiloman, iar Victor Babeş şi-a atras mustrări pentru un anume gen de „acomodare". 
Cum se vede, nu ne aflăm în faţa unui grup restrâns şi marginal, şi cu siguranţă nu în faţa 
unor „trădători", nici măcar a unor „indiferenţi". Pur şi simplu, o parte a elitei româneşti a 
gândit altfel interesele naţionale. 



doar un mit politic, ea nu a existat şi nu există nicăieri. Iar divergenţele apar, şi 
este firesc să apară, în marile probleme, nu în cele mici. Politica mondială a 
Statelor Unite este rezultanta, variabilă, a permanentei confruntări dintre 
izolaţionişti şi intervenţionişti, două tendinţe perfect opuse. Acordul de la 
Maastricht, care angajează viitorul naţiunilor europene, a fost ratificat în unele 
ţări, prin referendum, cu o minimă majoritate (în Franţa, „cele două Franţe" mani- 
festându-se din nou cu acest prilej, cu procente cu puţin peste şi sub 50%). Nici 
România nu are vocaţia de a fi mai unitară; este un fapt pe care suntem datori să- 
I constatăm. Ne mărginim să invocăm două exemple recente vizând politica 
externă şi integrarea europeană. în 1990, în timp ce opoziţia miza întru totul pe 
raporturile cu Occidentul, Puterea, aflată încă în faza sloganului „Nu ne vindem 
ţara!", s-a grăbit să încheie (singularizând România chiar printre ţările ex-co- 
muniste) tratatul cu Uniunea Sovietică, căreia se vede că îi prezicea încă o viaţă 
lungă! S-a petrecut apoi o treptată „europenizare" a Puterii, ceea ce a provocat 
disensiuni chiar în sânul ei. Tratatul româno-ungar încheiat în septembrie 1996 a 
dovedit încă o dată că nu există unanimitate; s-au pronunţat împotriva sa 
partidele naţionaliste, până mai ieri participante la guvernare. 

Unanimismul, ilustrat cu false exemplificări istorice, nu este decât o 
stratagemă de guvernare; se manifestă astfel o înclinare autoritară, insinuată abil 
prin apelul la trecut, tactică mai eficientă decât enunţarea explicită a mesajului, 
într-o societate care afirmă sau cel puţin mimează valorile democraţiei şi ale 
pluralismului. 

Metodologia uitării 

O altă tendinţă caracteristică, sesizabilă tot în zona oficială, este ocultarea 
comunismului. Ar fi fost de aşteptat ca istoricii să „năvălească" asupra acestui 
teritoriu complet neexplorat, şi mai esenţial pentru înţelegerea României de astăzi 
decât oricare epocă sau proces istoric. Lucruri le nu s-au petrecut însă aşa. 
Majoritatea istoricilor contemporaneişti - reprezentând în 1989 contingentul cel 
mai numeros de istorici români - au preferat să se „înghesuie" în perioada 
interbelică, într-un spaţiu de numai două decenii, sau în perioada şi mai 
restrânsă, dar puternic valorizată mitologic prin imaginile contrastante ale 
mareşalului Antonescu şi regelui Mihai, a celui de-al Doilea Război Mondial. în 
ultima vreme, cercetarea s-a mai pus în mişcare; ea rămâne totuşi lentă şi cu 
totul insuficientă raportată la dimensiunile şi importanţa problemei. 

Aşa se face că cele mai interesante contribuţii, privitoare îndeosebi la 
represiunea comunistă, le-au adus „nespecialiştii", şi mult mai puţin istoricii 
universitari sau din institute. Celor din afara nucleului profesiunii li se datorează 
adunarea şi prelucrarea, cu curaj, a informaţiilor orale 301 , în timp ce pentru 



De amintit în acest sens o bogată memorialistică (din cuprinsul căreia ne mărginim să 
cităm excepţionala epopee a vieţii penitenciare publicată de Ion loanid sub titlul 
închisoarea noastră cea de toate zilele, 5 volume, Editura Albatros, Bucureşti, 1991-1996), 
precum şi numeroase emisiuni de radio şi televiziune, dintre care documentul de excepţie 



istoricul român tip ancheta orală rămâne încă un procedeu exotic. Profesioniştii 
istoriei continuă să acorde o mai mare credibilitate documentelor scrise decât 
oamenilor vii care au trăit istoria respectivă. Această întârziere metodologică se 
întâlneşte cu o raţiune ideologică. Nu este bine să scriem despre comunism - 
potrivit unei opinii destul de răspândite -, mai întâi fiindcă ne lipseşte informaţia şi 
în al doilea rând fiindcă nu avem perspectiva necesară, riscând să fim subiectivi. 
Vor scrie urmaşii noştri şi urmaşii urmaşilor noştri. Eludarea programată a 
subiectului este evidentă (interesant că în cazul aceleiaşi categorii de istorici, 
timiditatea cercetării nu funcţionează în ce priveşte Basarabia, unde se merge în 
linişte până la 1989; acolo însă este denunţat comunismul sovietic, pe când 
dincoace ar trebui denunţat cel românesc). 

Ca întotdeauna, manualul de şcoală (mai ales când este oficial şi unic) spune 
tot ce este de spus. Se oferă - în 1992 - zece pagini despre jumătatea de secol 
de comunism, un rezumat palid şi ambiguu, faţă de peste o sută de pagini 
consacrate sfertului de veac al României interbelice şi al celui de-al Doilea 
Război Mondial. 302 Manualul de literatură procedează în acelaşi spirit, mergând 
chiar mai departe; el face în genere abstracţie de comunism în numele 
„autonomiei esteticului". 303 Cine ar îndrăzni să-i interpreteze pe Dante, 
Shakespeare sau Balzac în afara epocii lor? Se pare că doar scriitorul român îşi 
de păşeşte condiţia terestră, înălţându-se în sfera absolută a artei. Autorii 
manualului de istorie universală au o iniţiativă încă mai radicală: evacuează pur şi 
simplu din istorie pe Marx şi Engels, întreaga ideologie şi mişcare socialistă şi 
comunistă 304 , chiar cu riscul ca elevul să nu înţeleagă nimic din evoluţia ultimelor 
două secole şi îndeosebi din epoca pe care cu toţii am trăit-o. 

Dacă despre comunism în genere manualele spun puţin, despre lupta 
anticomunistă nu oferă elevilor mai nimic. Măcar în această privinţă ar fi fost de 
învăţat chiar de la comunişti: din mult mai puţin ei au reuşit să confecţioneze o 
întreagă suită de episoade eroice şi de eroi „ilegalişti". împotrivirea faţă de 
comunism şi-ar fi putut afla faptele exemplare şi eroii săi. Ţărani ucişi pentru că 
şi-au apărat pământul (mai mulţi, cu siguranţă, ca la 1907, an care continuă să fie 
invocat, inclusiv cu bilanţul fals - cel puţin înzecit - al celor 11.000 de victime); 
luptători în munţi (încă nereabilitaţi de justiţia postrevoluţionară); intelectuali, 
preoţi şi oameni politici morţi în închisoare: materialul pentru o nouă mitologie 
istorică abundă, dar este aproape ignorat în discursul oficial şi în istoria propusă 



rămâne Memorialul durerii, perseverentă anchetă orală efectuată de Lucia Hossu Longin 
(peste 50 de episoade). 

302 Mihai Manea şi Bogdan Teodorescu, Istoria românilor. Epoca modernă şi 
contemporană, manual pentru clasa a XII-a, Editura Didactică şi Pedagogică, Bucureşti, 
1992, pp. 206-325 (perioada 1918-1947) şi pp. 326-335 (perioada 1947-1989); ediţiile 
ulterioare fără modificări notabile. 

303 Limba şi literatura română, manual pentru clasa a XII-a (coordonator Nicolae I. 
Nicolae), Editura Didactică şi Pedagogică, Bucureşti, 1993. 

304 Camil Mureşan, Vasile Vesa, Vasile Cristian, Eugen Vârcolici, Istoria universală 
modernă şi contemporană, manual pentru clasa a X-a, Editura Didactică şi Pedagogică, 
Bucureşti, 1991 şi ediţii ulterioare. 



tinerei generaţii. 

Actuala elită politică (şi, în parte, intelectuală) s-a format în anii comunismului. 
Ea nu ar fi existat fără comunism. Este un fapt, nu o judecată de valoare. Un fapt 
care explică reticenţele menţionate. La aceasta se adaugă şi nevoia de legiti- 
mare, proprie oricărui regim, dar cu atât mai mult unui regim instaurat în urma 
unei răsturnări. Iar legitimarea, cum am văzut, pre supune întotdeauna inserarea 
în istorie. România de astăzi, oamenii, instituţiile, realităţile ei îşi au în mai mare 
măsură, şi în mod inevitabil, originea în cei cincizeci de ani de comunism, decât 
în istoria anterioară a ţării. Ideologic însă, şi mitologic, raportarea nu se putea 
face la comunismul răsturnat şi discreditat. Ea se face la tradiţia anterioară şi cu 
deosebire la România Mare din perioada interbelică (mai puţin la ceea ce nu 
convine, cu alte cuvinte monarhia). 

Este astfel curios, dar şi de înţeles (şi poate fi chiar lăudabil în măsura în care 
procedeul ilustrează o voinţă reală de normalizare) că armata reînnoadă firul, 
brutal întrerupt în anii de după război, cu vechea armată română, după cum 
S.R.I.-ul invocă atât de hulita cândva Siguranţă, chiar dacă nu este un secret că o 
bună parte din cadrele sale provin nu din Siguranţă, ci din Securitate. Şi presa 
procedează la fel: o serie întreagă de publicaţii, apărute după 1989, împrumută 
titluri vechi, lăsând să se înţeleagă că o dată cu titlul au dobândit şi certificatul de 
vechime. De altfel, ce să mai spunem: România este singura ţară ex-comunistă 
unde partidul comunist s-a volatilizat, foştii activişti comunişti rămânând la putere 
fără întrerupere (caz iarăşi singular), dar fără să mai aibă ceva de a face cu un 
partid care nu există şi, dacă nu există, aproape că nici nu a existat... 

Spre aceasta suntem până la urmă îndemnaţi: spre uitare. Comunismul nu a 
existat! Trebuie, oricum, să ne comportăm ca şi când nu ar fi existat. 

Se mai adaugă o strategie, complementară uitării. Ea poate fi rezumată în 
cuvintele: „totuşi, ceva s-a înfăptuit". Comunismul a fost cum a fost, oamenii însă 
au muncit şi au creat. O asemenea argumentaţie - care în plus este şi adevărată 
- are darul de a-i deruta pe cei mai puţin deprinşi cu vicleniile dialecticii. Orice 
măsurare a unor „realizări" se cade a fi globală şi comparativă. Şi Danaidele au 
muncit la vremea lor, poate chiar mai mult decât românii. Potrivit unei asemenea 
judecăţi, merită să apreciem şi realizările lui Hitler: cea mai vastă reţea de 
autostrăzi din Europa, eradicarea şomajului... în fapt, România se află astăzi, sub 
toate aspectele, la marginea Europei. în timp ce în Occident până şi o casă izo- 
lată pe vârf de munte are electricitate şi apă curentă, în România, la capătul 
intensei industrializări comuniste, sute de sate rămân neelectrificate, iar reţeaua 
de canalizare nu cu prinde în întregime nici capitala ţării. Să nu se spună că totul 
este doar rezultatul unei întârzieri multiseculare. Zone rămase în urmă - la un 
nivel similar satelor româneşti - existau şi în Occident până acum câteva decenii; 
astăzi nu mai există. în preajma celui de-al Doilea Război Mondial, raportul dintre 
ţările cele mai dezvoltate şi România, în privinţa produsului brut pe cap de 
locuitor, se exprima în termeni ce nu depăşeau în ansamblu 3 la 1 . Astăzi, chiar o 
estimare de 10 la 1 este sub realităţi. Grecia se afla aproximativ la nivelul 
României; în prezent, o devansează de câteva ori. Şi nu am subliniat decât 
dimensiunea strict materială a problemei, poate mai puţin gravă decât dereglarea 



completă a structurilor şi mecanismelor sociale. 

Niciun domeniu nu a scăpat de impactul nefast al unui sistem opresiv şi 
deformator. Ne place să subliniem - în parte, pe drept - efervescenţa literară a 
perioadei. Producţia literară a pendulat însă între aderarea (mai mult sau mai 
puţin nuanţată, mai mult sau mai puţin transfigurată) la proiectul comunist şi 
evadarea din realitate. Exceptând unele jocuri subtile, cu „cheie", ea nu a vorbit 
oamenilor despre preocupările reale ale epocii. Lipsa unei audienţe europene 
(resimţită de români ca o nedreptate) îşi găseşte în acest gen de derobare 
explicaţia fundamentală. în ce priveşte istoriografia, contribuţiile au fost 
numeroase şi uneori interesante, dar ele nu schimbă faptul global că, în timp ce 
mica şcoală istorică de la 1900 era perfect sincronă cu fenomenul european, as- 
tăzi, şi independent de diverse merite individuale, discrepanţele conceptuale şi 
metodologice sunt cât se poate de evidente (la noi prelungindu-se o filieră 
evenimenţial-descriptivă şi romantic-naţionalistă, care cel puţin în mediul 
universitar occidental nu mai are curs). 

Oamenii au creat uneori, în ciuda comunismului, atât cât au putut. Dar să nu 
ne închipuim că au putut crea în afara comunismului, ca şi când sistemul ar fi fost 
doar o simplă faţadă, o dezlănţuire nevinovată de folclor românesc. 

Libertatea de a spune orice 

în unele privinţe, asistăm astăzi la exacerbarea unor teme mult îndrăgite de 
ideologia naţional-comunistă. Explicaţia este simplă: libertatea. Comunismul nu 
acorda libertate deplină nici propriilor plăsmuiri. Iniţiativa, originalitatea, umorul nu 
îl caracterizau. Sobrietatea şi plictiseala păreau indispensabile. în plus, chiar 
dacă Marx fusese lăsat de mult în urmă, sentinţele lui nu puteau fi contrazise în 
mod explicit. Formele, cel puţin, trebuiau salvate. Acum nu mai e nimic de salvat. 

Dacii, după cum am văzut, ajunseseră chiar în inima sistemului naţional- 
comunist. Dacia lui Burebista era în esenţă România lui Ceauşescu. Discursul 
actual continuă să reţină - în nota autohtonistă dominantă - o anume întâietate a 
factorului dac faţă de filiera romană. Dar o asemenea interpretare apare aproape 
echilibrată faţă de ceea ce se petrece în zona dacismului extremist. în cea mai 
bună tradiţie a lui Densuşianu şi a Institutului de Istorie a Partidului, dacii 
invadează piaţa cu cele mai felurite şi ingenioase soluţii, toate promovând ideea 
anteriorităţii şi excelenţei româneşti. într-o vreme când Europa ne priveşte cu 
suspiciune şi ne ţine dincolo de prag, poate fi într-adevăr tonic să constaţi că 
românii, prin strămoşii lor antici, se află la obârşia civilizaţiei europene. Nu 
suntem la margine, ci chiar în centrul lumii, şi dacă ceilalţi nu ne văd aşa, 
pierderea nu este a noastră, ci a lor. 

încă mai insolit este fenomenul literar care poartă numele Pavel Coruţ: ofiţer 
de contrainformaţii cu rang înalt înainte de 1989, astăzi autor prolific de mici 
romane citite cu nesaţ de un public larg, axate pe o mitologie dacică actualizată, 
unde Zalmoxis îşi dă mâna cu agentul de securitate. Autohtonism transistoric, 
fundamentalism politico-religios, diabolizare a străinului veşnic complotând 



împotriva naţiei române, de unde imperativul vigilenţei şi al unui stat puternic - 
iată substratul ideologic al unei literaturi care prelungeşte într-o modalitate nouă 
şi, în fond, mai subtilă manipularea practicată cândva de Securitate. 305 Curioasă 
poliţie politică această Securitate, bântuită de fantasme dacice şi capabilă, în 
consecinţă, de a judeca drept suspectă orice opinie mai puţin ortodoxă despre 
strămoşi: paradox de altfel explicabil prin amalgamul istorico-politic specific erei 
Ceauşescu, şi de care românii încă nu s-au debarasat pe deplin. 

Aceeaşi rupere a zăgazurilor se poate constata şi în privinţa obsedantei - 
pentru români - definiri a faptului naţional. „Naţiunea" este unul dintre acele 
concepte istorice elastice (care fac până la urmă imposibil un limbaj istoric riguros 
şi universal) aplicabile unor realităţi foarte diferite; după cum am mai spus, 
singurul concept clar, cu care se poate opera, rămâne cel al „statului-naţiune". în 
rest, nimic nu-l împiedică pe istoric să aplice termenul oricărui context doreşte. 
Problema nu este însă cuvântul în sine, ci ceea ce se urmăreşte prin vehicularea 
lui. Iar ceea ce se urmăreşte este punerea în evidenţă a unei unităţi de tip 
naţional, caracteristică istoriei româneşti de la cele mai îndepărtate începuturi. 

Un istoric foarte implicat în acest gen de meditaţie transistorică susţine că 
apărarea unui asemenea punct de vedere i-a atras înainte de 1989 tot felul de 
neplăceri de ordin profesional. 306 Aici se cuvine a face distincţia, esenţială în jocul 
ideologic comunist, între fond şi formă. în pură ortodoxie marxist-stalinistă, 
naţiunea trebuia definită ca fenomen istoric de dată relativ recentă. în ce priveşte 
însă fondul chestiunii, chiar evitând utilizarea termenului, „unitatea naţională" a 
cuprins în vremea lui Ceauşescu întreg spaţiul şi timpul istoric românesc. Ar fi 
fost o erezie ideologică să spui că Burebista s-a aflat în fruntea unui stat naţional. 
Dar ar fi fost o erezie politică, încă şi mai gravă, să-l prezinţi pe Burebista drept 
un cuceritor care a adunat teritorii lipsite de coeziune şi populaţii prea puţin 
animate de conştiinţa unui destin comun. Nu termenii ne interesează, ci 
substanţa. Iar substanţa statului omogen sub raport etnic, „unitar" şi „centralizat" 
al regelui dac este aceeaşi cu a statului naţional de astăzi. 

Ceea ce a intervenit după 1989 în interpretările de acest gen a fost evacuarea 
jargonului marxist sau stalinist anterior şi, evident, libertatea deplină pe care o are 
istoricul (fără a mai vorbi de tot mai larga categorie a amatorilor) de a argumenta 
în termenii care îi convin. Vom avea aşadar şi o „naţiune dacă", dar, încă o dată, 
aceasta nu schimbă nimic esenţial în configuraţia mitului unităţii, pe deplin 
cristalizat înainte de 1989. 



Un moment care trebuie depăşit: blocajul mitologic 

Societatea românească de astăzi este animată de puternice pulsaţii mitice. 
Dintr-o complexă constelaţie mitologică, Raoul Girardet a izolat patru mari mituri 



O analiză succintă, dar pertinentă a literaturii lui Coruţ, pe fundalul general al mitologiei 
dacice, la Zoe Petre, Le Mythe de Zalmoxis, p. 36. 

306 G. D. Iscru, Formarea naţiunii române, Casa de Editură şi Librărie „Nicolae Bălcescu", 
Bucureşti, 1995. 



politice fundamentale caracteristice lumii contemporane: Conspiraţia, Salvatorul, 
Vârsta de Aurş\ Unitatea. 307 România apare în prezent ca un laborator ideal unde 
toate acestea îşi dau întâlnire, se împletesc şi se disociază în nenumărate 
variante. 

Exemplificările sunt la îndemâna oricui. Asupra unităţii, atât de des invocată, 
nu vom mai reveni. Conspiraţia aduce în scenă o multitudine de actori, utilizabili 
pentru toate orientările politice: invizibilii (şi, cu siguranţă, inexistenţii) terorişti din 
decembrie 1989, „golanii" din Piaţa Universităţii şi mânuitorii lor din umbră, fosta 
securitate mereu prezentă, ungurii bineînţeles, regele şi moşierii, marile puteri, 
lalta şi Malta, C.I.A şi K.G.B... într-un asemenea context tulbure, Salvatorul se 
impune cu necesitate. Arhetipul este unul singur, dar feţele lui sunt foarte diverse. 
Fiecare român îşi are până la urmă propriul Salvator: preşedintele lliescu, potenţi- 
alii preşedinţi Emil Constantinescu ori Petre Roman, regele Mihai... Interesant de 
constatat cum funcţia prezidenţială, cu atribuţii relativ largi, dar limitate prin 
Constituţie, este rezervată în imaginarul public unui Salvator capabil de a rezolva, 
prin propria-i voinţă şi putere, gravele probleme ale României de astăzi. 

Aşa cum fiecare îşi are Salvatorul său, şi complotiştii săi, şi propriul său sens 
al Unităţii, tot aşa îşi îndreaptă privirea îndărăt, spre Vârsta de Aur care îi 
convine. Pentru mulţi, aceasta este România interbelică, România Mare, 
prosperă şi democratică; deşi nu a durat decât două decenii, ea pare a fi modelul 
- inclusiv în planul extinderii teritoriale - în raport cu care se judecă istoria 
anterioară şi ulterioară. Aceeaşi Românie oferă, se înţelege, un argument 
puternic şi partizanilor ideii monarhice. Alţii preferă să coboare mult mai adânc în 
trecut, şi atunci Vârsta de aur se confundă cu vremea primordială a geto-dacilor, 
cu vremea când centrul lumii se afla aici. Alţii, cu siguranţă mai numeroşi decât 
îndrăznesc să o mărturisească, se mulţumesc în sinea lor cu Vârsta de Aur a 
comunismului, cei care nu l-au agreat pe Ceauşescu putându-l invoca pe 
Gheorghiu-Dej, şi invers. Prin jocul alternării celor doi lideri, măcar o parte a 
amintirii comuniste se speră a fi salvată. Astfel, pe fundalul unei imaginare epoci 
lipsite de griji, când viaţa era ieftină şi fără surprize (exceptând surprizele 
rezervate de aparatul de represiune), se conturează o tentativă de „re-mitificare" 
a lui Gheorghiu Dej, văzut ca un mare om politic şi un mare patriot care a eliberat 
ţara de trupele sovietice şi pe care numai moartea l-a împiedicat să angajeze 
România pe drumul democraţiei şi al prosperităţii. 308 Se aud, fireşte, lucruri bune 
şi despre Ceauşescu. în fapt, societatea românească de astăzi este împărţită 
între cei care au profitat de pe urma comunismului, sau îşi închipuie că au profitat 



307 Raoul Girardet, Mythes et Mythologies politiques, Editions du Seuil, Paris, 1986. 

308 Vezi, în acest sens, Lavinia Betea, Maurer şi lumea de ieri. Mărturii despre stalinizarea 
României, Fundaţia „loan Slavici", Arad, 1995 (interviuri cu Ion Gheorghe Maurer, 

Silviu Brucan, Generaţia irosită, Editura Univers - Calistrat Hogaş, Bucureşti, 1992. O 
caracterizare elogioasă îi face Dumitru Popescu, Am fost şi cioplitor de himere, Editura 
Expres, Bucureşti, f.d. în schimb, o analiză demitificatoare la Vladimir Tismăneanu, 
Fantoma lui Gheorghiu-Dej, Editura Univers, Bucureşti, 1995. Pentru mai multe detalii: 
Lucian Boia, „Un mit Gheorghiu-Dej?", în Miturile comunismului românesc, II, pp. 173-182. 



(ceea ce este acelaşi lucru), şi cei care au pierdut sau consideră că viaţa lor ar fi 
fost mai bună fără comunism. 

Istoria a fost întotdeauna şi un instrument de putere. Cine stăpâneşte trecutul 
are şanse mari de a stăpâni şi prezentul. După 1989, condiţionarea opiniei 
publice prin istorie s-a dovedit a fi o constantă a strategiei Puterii, un mijloc cu 
atât mai abil cu cât pentru cei mai mulţi este insesizabil. Societatea civilă trebuie 
să înveţe să se apere de „intoxicarea" prin istorie. Educaţia civică presupune nu 
numai tradiţionala valorizare de tip eroic a faptelor istoriei naţionale, ale cărei 
virtuţi identitare nu le contestăm; ea presupune şi asumarea critică şi 
responsabilă a propriului trecut, ca şi deprinderea „decodării" mesajului istoric 
care, ca orice mesaj, urmăreşte „ceva". 

Cert este că românii se lasă uşor subjugaţi de istorie, mai bine zis de 
mitologiile construite pe istorie. Unei societăţi divizate îi corespund repere istorice 
divergente care, la rândul lor, prin forţa proprie imaginarului, nu fac decât să 
adâncească disensiunile. Soluţia nu este de a uita istoria, ceea ce nu ar fi posibil, 
nici de dorit, ci de a o atenua şi de a modifica criteriile de selecţie. Marile decizii 
pe care trebuie să le ia astăzi societatea românească reprezintă o ruptură faţă de 
trecut, faţă de oricare trecut. Sfidarea modernităţii şi integrarea europeană nu mai 
pot fi raportate la o mitologie cu accente tradiţionaliste. Nota dominantă a 
imaginarului istoric românesc rămâne încă autohtonistă şi autoritară, în timp ce 
lumea spre care ne îndreptăm este structurată în jurul valorilor democratice şi 
europene. Rămâne de văzut în ce măsură blocajul mitologic va continua să 
afecteze procesul de integrare şi de modernizare (pe care deja l-a întârziat) şi, 
invers, maniera în care acest proces va conduce în cele din urmă la o 
reelaborare, mai mult sau mai puţin radicală, a mitologiei naţionale. 

Notă 

Referirile politice ale textului nostru privesc, evident, situaţia dinaintea 
alegerilor din noiembrie 1996. 



încheiere 



lată-ne la capătul acestei tentative de decriptare a câtorva structuri mitice 
puternic imprimate în cultura românească modernă. Nu ne propunem 
identificarea unor soluţii alternative, susceptibile de a fi mai „adevărate" decât 
cele luate în discuţie. Chiar dacă, uneori, puşi în faţa unor fabulaţii sau deformări 
extreme, am simţit nevoia precizării propriului punct de vedere, esenţa 
argumentaţiei propuse priveşte nu Istoria, ci discursul istoric şi inevitabila sa 
încărcătură ideologică şi mitologică. Chiar un tip de discurs complet altul ne-ar fi 
invitat la o abordare similară. Istoria nu se poate desprinde nici de structurile 
constrângătoare ale imaginarului, nici de imperativele, la fel de constrângătoare, 
ale prezentului. Din perspectiva proiectului nostru, ea a fost folosită ca sursă 
pentru prezent, sursă deghizată (sub veşmântul unor adevăruri obiective), dar nu 
mai puţin elocventă. 

Problema actuală a societăţii româneşti nu stă în faptul în sine al implicării în 
jocul imaginarului istoric. Figurile acestuia, adaptate climatului local, sunt departe 
de a fi inedite. Nu există societate lipsită de mituri fondatoare 309 , de eroi, de 
simboluri de unitate. Problema este că maniera în care se încheagă la noi, astăzi, 
structurile imaginarului istoric reflectă o puternică „defazare" faţă de cultura şi 
mentalitatea vest europeană. Comunismul a preluat şi exacerbat o mitologie de 
secol XIX pe care ne-a lăsat-o moştenire. 

Opinia publică nu cunoaşte altceva decât „vulgata" acceptată a istoriei (dacă o 
cunoaşte şi pe aceasta). Dar chiar în mediul profesionist desprinderea de vechile 
clişee se petrece anevoios. Discursul oficial nu face decât să complice lucrurile, 
în măsura în care se simte servit de interpretarea naţionalistă, unanimistă şi 
autoritară a faptelor trecutului. Ni se pare elocventă primirea rezervată volumului 
Mituri istorice româneşti (apărut sub direcţia noastră în 1995), atacat virulent 
pentru simplul motiv că propunea o interpretare critică a discursului istoric în locul 
nesfârşitei şi mereu egalei cu ea însăşi litanii „patriotice". Pe postul naţional de 
televiziune, un istoric vigilent nu a pierdut prilejul de a denunţa „complotul maso- 
nic", în timp ce un sociolog autohtonist lansa oamenilor de ştiinţă insolita chemare 
de a se alinia intuiţiei populare socotită infailibilă, iar un militar nu ezita să 
îmbogăţească paleta şi aşa largă a democraţiei noastre originale cu presupusa 
misiune pe care ar avea-o armata de a apăra, în timp de pace, valorile istoriei 
naţionale. Diverşi critici au mers până la a pune şi întrebarea (bine deprinsă în 
anii comunismului) „Cui serveşte un asemenea demers?", subînţelegându-se că 
ar servi „celorlalţi" (unguri, CIA, KGB, masoni eto). Cui serveşte - în afara 
faptului, nu chiar neînsemnat, că serveşte adevărului şi exigenţelor unei 



în septembrie 1996, cu prilejul vizitei Papei loan Paul al ll-lea în Franţa, „cele două 
Franţe" şi-au afirmat din nou divergenţele de ordin mitologic, pe fundalul unei dezbateri 
suscitate ad hoc privind libertatea de conştiinţă şi raportul Biserică-Stat. Două mituri 
fondatoare au fost puse faţă în faţă: creştinarea lui Clovis la sfârşitul secolului al V-lea 
(versiunea catolică) şi momentul septembrie 1792: proclamarea Republicii şi bătălia de la 
Valmy (versiunea laică). 



profesiuni - o spunem fără ezitare: serveşte României. Discursurile patriotarde 
sunt cel mult pentru „uz intern", în cazul că se mai speră ca prin ele să se 
acopere starea jalnică în care se află societatea românească. Ele nu servesc 
însă deloc în afară, dimpotrivă. Este exact tipul de discurs care astăzi 
discreditează. în istorie, ca în oricare alt domeniu, trebuie să ai ceva de oferit 
timpului tău şi să vorbeşti aceeaşi limbă cu interlocutorii. Dacă nu, ieşi din 
discuţie, oricât de patriotice ţi-ar fi intenţiile. Astăzi, patriotismul în istoriografie 
înseamnă să ne reclădim o şcoală naţională de nivel european, cum am avut în 
prima parte a secolului. Nu o versiune ameliorată şi amplificată a faptelor 
trecutului ne va promova în lume, ci propria noastră calitate de istorici, de oameni 
capabili de a discuta inteligent probleme care se discută astăzi. 

Este clar că Europa în care vrem să ne integrăm nu se construieşte pe 
naţionalism şi autohtonism, ci pe depăşirea acestor stări de spirit. Naţionalismul 
şi-a avut partea lui constructivă, cerută de o anume fază a evoluţiei istorice. Prin 
virtuţile lui s-au coagulat naţiunile moderne, statele naţionale. Dar acelaşi 
naţionalism - nu „altul" - a însângerat Europa timp de două secole. Nu există un 
naţionalism bun şi altul rău, există naţionalism pur şi simplu, cu toate 
manifestările care decurg din premisele sale. Astăzi trebuie să alegem. „Le 
nationalisme c'est la guerre" - cuvintele rostite de Frangois Mitterrand la ieşirea 
sa din scena politică - definesc perfect răscrucea istorică unde ne aflăm. Iar 
ilustrarea simbolică a depăşirii unei istorii de confruntări ne-o oferă imaginea 
preşedintelui Mitterrand şi a cancelarului Kohl, mână în mână pe câmpul de 
bătălie de la Verdun. E punctul de plecare al unei noi mitologii, în orice caz o 
răsturnare completă a celei vechi; un „loc al memoriei", învestit cu o puternică 
semnificaţie conflictuală, devine simbol al regăsirii în interiorul aceluiaşi spaţiu de 
civilizaţie. 

Dacă naţionalismul înseamnă asumarea unor inextricabile conflicte, 
autohtonismul, variantă privilegiată a naţionalismului în perimetrul românesc, 
duce într-o direcţie nu mai puţin îngrijorătoare. Naţionalismul implică afirmarea 
primatului asupra celorlalţi. Autohtonismul ajunge aproape să-i ignore, cufun- 
dându-se într-o lume proprie, ieşită practic din istorie. 

Nici confruntarea, nici izolaţionismul nu sunt soluţii acceptabile. O ştim prea 
bine, dar pare-se că istoria ne trage înapoi. Nu istoria reală, ci istoria pe care ne-o 
imaginăm. Istoria aceasta cu români altfel decât ceilalţi şi supuşi persecuţiei 
celorlalţi, paradoxală combinaţie de superioritate iluzorie cu un obsedant complex 
de inferioritate, ilustrează o stare de spirit nepotrivită vremurilor de azi. 
Actualizarea insistentă a unui trecut glorificat şi abandonarea în mrejele lui per- 
petuează confruntarea în raport cu ceilalţi şi imobilismul în raport cu noi înşine. 
Nu este cazul să ne ştergem din memorie câmpurile de bătălie. Dar poate vom 
reuşi, aşa cum au reuşit francezii şi germanii, să desluşim în ele semnificaţii noi. 

(martie-octombrie 1996) 

Istorie şi mit în conştiinţa românească este cea mai cunoscută carte a lui 
Lucian Boia, cel puţin printre cititorii români. Apariţia ei, în 1997, a însemnat un 
adevărat şoc cultural şi a deschis calea unor ample revizuiri istoriografice. Lucian 
Boia face distincţia netă între istoria care a fost şi diversele ei reprezentări, inevi- 
tabil adaptate, deformate şi adesea mitificate, în funcţie de perspectivele 
schimbătoare ale prezentului şi îndeosebi de jocul ideologiilor. Istoria pe care o 
cunosc românii, în diversele ei variante, a fost marcată în primul rând de 
ideologia naţională, apoi de comunism; de aici decurge necesitatea unei 
„decodări". 

Lucian Boia ne îndeamnă să privim lucid trecutul şi să nu ne mai lăsăm 
manipulaţi prin istorie. Respinsă cu indignare de naţionalişti, dar întâmpinată cu 
entuziasm de toţi cei care aşteaptă o istorie deschisă, critică şi lipsită de 
prejudecăţi, cartea trezeşte, prin modelul teoretic pe care-l propune, şi interesul 
specialiştilor din afara României, fiind tradusă, până acum, în engleză, germană, 
maghiară şi polonă. 

